
HINI  UWASI-BIADRCIMOWA 
ya-sfadoci 
MAFIYO 

1.  Yomv  ini  awigrdagi  ut  vnvnkvwi  nhvlwaladewa  Jesise  Kivisde, 
nili  u qihfvli  Dapide,  nili  u qihfvli  Aplahame. 

2 Aplahame  u nejrninrli  Visigeli;  chena  Visige  u nejrninrli 
Jakvbeli;  chena  Jakvbe  u nejrninrli  Jotvli  macimi  u janinvhi;  3 
chena  Jotv  u nejrninrli  Baliaseli  macimi  Salali  Damrli  uci;  chena 
Baliase  u nejrninrli  Haslvneli;  chena  Haslvne  u nejrninrli  La- 
meli;  4 chena  Lame  u nejrninrli  Aminitabeli;  chena  Aminitabe  u 
nejrninrli  Nrsuneli;  chena  Nrsune  u nejrninrli  Salmvneli;  5 che- 
na Salmvne  u nejrninrli  Boaseli  Lahvbeli  uci;  chena  Boase  u nejr- 
ninrli Opideli  Lofeli  uci;  chena  Opide  u nejrninrli  Caseli;  6 che- 
Case  u nejrninrli  Dapideli  nili  ugimrli. 

Chena  Dapide  u nejrninrli  Svlvmvneli  nili  uci  iahgi  wewvli 
Ulriv;  7 chena  Svlvmvne  u nejrninrli  Lihopuameli;  chena 
Lihopuame  u nejrninrli  Vpvicvli;  chena  Vpvicv  u nejrninrli 
Aseli;  8 chena  Ase  u nejrninrli  Jehosifadeli ; chena  Jehosifade  u 
nejrninrli  Jolameli;  chena  Jolame  u nejrninrli  Usrivli;  9 chena 
Usriv  u nejrninrli  Jofameli;  chena  Jofame  u nejrninrli  Ahaseli; 
chena  Ahase  u nejrninrli  Hasigrivli;  10  chena  Hasigriv  u nejr- 
ninrli Manasvli ; chena  Manasv  u nejrninrli  Amvneli;  chena 
Amvne  u nejrninrli  Josvivli;  11  chena  Josviv  u nejrninrli 
Cikunrivli;  macimi  u janinvhi,  ina  Irqv  ina  Papaloni  si  waladewa. 

12  Chena  ina  Papaloni  si  waladewa  vhkuwihi,  Cikunriv  u 
nejrninrli  Saltiali;  chena  Saltia  u nejrninrli  Sulubapvleli ; 13 
chena  Sulubapvle  u nejrninrli  Apvideli;  chena  Apvide  u nejr- 
ninrli Ilvikvmeli;  chena  Xlvikvme  u nejrninrli  Asoli;  14  chena  Aso 
u nejrninrli  Satvkvli;  chena  Satvkv  u nejrninrli  Agimeli;  chena 
Agime  u nejrninrli  Elivdeli;  15  chena  Elivde  u nejrninrli 
Eliyasvli;  chena  Eliyasv  u nejrninrli  Matfaneli ; chena  Matfane  u 
nejrninrli  Jakvbeli;  16  chena  Jakvbe  u nejrninrli  Joseli  nili 
wahsici  Male,  inv  na-neginrtv  Jesiseli,  Kivisde  yr-lofulici. 

17  Waciganvhi  jrivhki  nili  vnkvwi  sqewanv  Aplahame  uci 
brluhi  Dapide  iqi,  matvhfwi-gita-nyawi  sqewanv;  chena  Dapide 
uci  brlu’  hina  Papaloni  si  waladewa  iqi  matvhfwi-gita-nyawi 
vnkvwi  sqewanv. 

18  Huwa  ini  usgi-lanvwawewa  Jesise  Kivisde  vlv-yomv  yagi: 
Nili  u gali  Maleli  iah  mahci  uhsihofulici  Joseli,  pvyaqv  wihsibur 
nihki  utfatiwrci,  mgofu  inv  ut  vpaluhfami  inv  Ufapi  Ucvjrlvhqv 
u nejrnvli.  19  Chena  Jose  wahsici  Male,  dawvhi  tapvsvwi  ’lani, 
macimi  u malvwrci  panvlrli  nili  wvhsi  tapisqi  wrkumakufilici, 
mamagini-taha  wvhsi  gemi  pigawhrci.  20  Pvyaqv  ia  hina  mam- 
aginalatvgi  yolumv  wiahi,  wrpvmahku,  utfagoli  vhpuwawa-nagi 

inv  Dabalamiwatv  ut  ancvlemvli,  Jose,  gelv  u qihfvli  Dapide,  tagi 
kutvnu  wvshi  mvmvci  gewv  Male;  xvga  inv  nili  ba-bemudrkuci 
inv  Ufapi  Ucvjrlvhqv  uciwi  inv.  21  Macimi  inv  wah  neginrli 
uqihfimrli;  chena  gelv  JESISE  gah  sitv  u wefowa;  xvga  yonv  u 
mvjesilvwewa-nilici  wa  hnci  wrpvnashvhi  u ta  lanvwamhi  inv, 
iwvli.  22  Huwa  jrivhki  yomv  ini  biamikvtwi,  wvhsi  manvwv’ 
hini  uqrufagi  mviahci  kvlvwici  inv  Dabalamiwatv  srpwi  nili 
mrmosigesqalici, 

23,  Wrpvmahku,  inv  sasgihqa  wa  hut  vpaluhfami,  macimi 
wah  neginrli  uqihfimrli, 

Chena  Imanual  wah  sidrnrwv  nihki  inv  u wefowa ; 
Mvnatu  weci  gelvwa,  iyowa  ini  yalrbrtudodagi.  24  Macimi  Jose 
unskv  u nabrwa  uci,  chena  yasi  tapimakuci  nili  silvwi  inv 
Dabalamiwatv  ut  ancvlemvli,  macimi  u mvmrli  wewvli ; 25  chena 
mvtv  u wrkumrli  nili  brlu’  hinv  u mahci  bialrli  uqihfimrli : macimi 
JESISE  u ta  sinrli. 

2.  Huwa  ina  usgi-negi  Jesise  Paflihami  tvsi  beci  drmqa  Cudia, 
ina  kvgesakvnami  Halade  inv  ugimv,  wrpvmahku,  Laburwi-laneki 
ini  watvhkufvgi  uci  Culosalame  si  biaki,  2 Drnvwa  inv  wasgi 
negitv  Ugimrmwrli  Josvki?  xvga  ini  watvhkufvgi  ni  tah  nawrpa 
ut  vlrkumvli,  macimi  ni  birpa  wvhsi  usvsilvwahv-kici,  iwvki. 
3 Chena  ina  Halade  inv  ugimv  iah  notvgi  ini,  patfvgi  taha, 
macimi  jrivhgi  Culosalame  u wecjemaku.  4 Chena  u tapatwi 
mrwvtunvhi  jrivhki  nihi  ugimrwi  mkvtaukulvya-mwvhi  macimi 
ud  awiga-mwvhi  nihki  lanvwaki,  u nvtuh-tvwvhi  nihi  tvsi  wvhtv 
husgi  negici  Klvisde.  5 Macimi  nihki,  Pa-flihami  tvsi  beci  drmqa 
Cudia,  u talrwrli : Xvga  ini  yalvwigagi  srpwi  inv  mrmosigesqatv, 

6 Chena  gelv  Paflihami,  ut  vsisgemi  Jotv, 

Mvtv  wiahisi  gi  tasi  gcimrcilofi  alagenv  ugimr-osrkvnhi 
Jotv : 

Xvga  geyrgi  wa  huci  luhfa  ya-lrpvmatv, 

Wvh  geganrtv  ni  ta  lanvwamhi  Iswelvhi. 

7 Hina  uwa  Halade  u gemi  utvhpimvhi  nihi  Laburwa-lanihi, 
macimi  nihi  uci  wrkutafi  ini  mvyrwi  lrqv  inv  vlrqv  dapinrkufici. 
8 Macimi  Pa-flihamigi  u ta  laskvwvhi  nihi,  Nhrkuna  macimi 
mvyrwi  nvtunahigaku  inv  mvyrni  vpaluhfv  si : chena  mahci 
mkvwaqa  inv  nuhgi  biatvwiku  kvlvwewa,  wvhsi  nahfrpi 
manvwvhi  biriv  macimi  usvsilvwahvgi,  u talvhi.  9 Macimi 
nihki,  yasi  mahci  notvwrwrci  nili  ugimrli,  wap-faki  yahrwrci ; 
chena,  scih,  inv  vlrqv  nihki  ini  watvhkufvgi  yana-wrwrci, 
yalvhfvmelici  nihi  si  wapfa,  brlu’  hini  biawv  macimi  vpiwv 
tapilv’  spamagi  tv  hvpici  inv  mvyrni  vpaluhfv.  10  Chena  iah 
nawr-wrci  nili  vlrqvli  nihki,  usvsilabwrki  vnhiwawi  msi 
usvsilabwrwa.  11  Chena  becfaki  ini  wegiwv  macimi  u nawrwrli 
nili  mvyrni  vpaluh-fvli  weci  Male  inv  u gali ; chena  nihki  svhgigi 
sfaki  usvsilvwahrwrli  nili;  macimi  u tvwanrnrwv  u pvwrwanwv 


MAFIYO 


5 


u pvgfanvmvwrwrli  dap-hadewanv,  ufrwi-muni  chena 
botafvmrcikvni  saqv  chena  mr.  12  Chena  dawvhi  ut  vlanakuwrli 
Mvnadoli  vhpuwawa-nagi  wvhsi  tagi  patagi  hrwrci  Haladeli, 
pvivgilv  wvyaci  si  wapfaki  nihki  nahvlwrkv  u drm-kumwrgi  haki. 

13  Huwa  ina  iah  srwawrci  nihki,  wrpvmahku,  Joseli  utfrli 
vh-puwawa-nagi  inv  Dabalamiwatv  ut  ancvlemvli,  Hunsgrlu 
chena  mvmi  inv  mvyrni  vpaluhfv  macimi  u gali,  chena  Ecapde 
lasimulu,  macimi  ntvsi  vpilu  brluhi  wetvmolv:  xvga  Halade  wah 
nvtunawhrli  nili  mv-yrni  vpaluhfvli  wvhsi  nfrci,  u talrli.  14 
Macimi  unskv  inv  chena  u mvmrli  nili  mvyrni  vpaluhfvli  macimi 
u gali  inv,  chena  Ecapde  si  srwa  tapahgi ; 15  macimi  ntvsi  vpiwv 
brlu’  hini  u nabowa  Halade:  wvhsi  manvwv’  hini  uqrufagi  ga- 
kvlvwici  inv  Dabalamiwatv  srpwi  nili  mrmosigesqalici,  Ecapde 
ni  utumv  ni  qihfv,  iwv. 

16  Hina  uwa  Halade,  iah  namagi  yasi  inv  wrpvlrcihakuci 
nihi  Laburwi-lanihi,  vnhiwawi  wivkuwa,  macimi  wrwenga,  chena 
u nfvhi  jrivhki  nihi  sgilvwahfiwi  vpalufhi  yapilici  Paflihamigi, 
macimi  jrivhki  ini  sqriv  tvsi,  na-  neswi-gikvdowilici  macimi 
utvhpi,  hini  Irqv  si  vginvia  nihi  Laburwi-lanihi  mviahci  uci 
mvyrwi  wrkutafici.  17  Hina  uwa  uqrufanwi  ini  ga-kvlvwigi 
srpwi  Calamriv  inv  mrmosi-gesqatv, 

18  Kvlvwawih-simowa  nodrqvtwi  lr  Lamv, 

Bami  wihfvqagi  macimi  mvwagi, 

Lacvli  bami  mvwimrci  ut  vpaluhfamhi ; 

Macimi  inv  rlwi  manwi-tahasgofu,  xvga  mvtv-lrqv  nihi, 
iwv. 

19  Pvyaqv  ina  iah  napagi  Halade,  wrpvmahku,  inv 
Dabalamiwatv  ut  ancvlemvli  udfrli  vhpuwawa-nagi  Joseli 
Ecapdegi,  20  Hunsgrlu  chena  mvmi  inv  mvyrni  vpaluhfv  macimi 
u gali,  chena  ini  Iswelv  ut  vsisgemi  hrlu : xvga  nihki  naboki  na- 
tunahvgiki  ini  u ta  lanvwawewa  inv  mvyrni  vpaluhfv,  u talrli. 
21  Macimi  inv  unskv  chena  u mvmrli  nili  mvyrni  vpaluhfvli 
macimi  u gali,  chena  ini  Iswelv  ut  vsisgemi  si  biawv.  22  Pvyaqv 
iah  nodrgaci  yasi  Rgalavse  vsuwa  bami  ugimru-tvgi  Cudia  iahgi 
tv  hvpilici  u fvli  Haladeli,  hu  qitv  wvhsi  ini  hrci;  chena  dawvhi 
ut  vlanagoli  Mvnadoli  vhupwawa-nagi,  ini  lr  Ga-lale  si  srwa,  23 
macimi  biawv  chena  udawa-nagi  dawv  Nrsalafe  si-dota;  wvhsi 
manvwv’  hini  uqrufagi  ga-kvlvwigi  srpwi  nihki  mrmosi-gesqacki, 
wvhsi  inv  Nrsalene  sinofuci. 

3.  1 Chena  yolona  grsagiki  biawv  Jrne  inv  Fvfvhqi- 
ulalhiwanv,  pami  nvnvhimiwa  ini  belasgi  Cudia,  2 Mvtveni  si 
tahaku  gelvwv;  xvga  ini  wafapvh-kvmigigi  ugimrwi-drmqa  uwa 
mrlrqvhi,  pami  iwv.  3.  Yonv  yrmv  xvga  yr-cimatv  srpwi  inv 
Visviv  mrmosigesqatv, 

Hini  u kvlvwih-simowa  wiyafv  bami  tvlvhotvgi  ini  belasgi, 

Macfadoku  ini  u myawi  inv  Dabalamiwatv, 

Tapilvhi  sdoku  u myawanafv, 

iwv.  4 Huwa  Jrne  gamvlewi  wihfviv  u betanikvni,  chena 
masqvhdagi  gitvpifowa  grwvci  u sahgigi ; macimi  pvqvci  amowi- 
malrsi  u wihfane-wani.  5 Hina  uwa  luhfvlati  Culosalame  nili 
hawv,  macimi  jrivhgi  Cudia,  chena  ini  jrivhgi  gryrugi-drmqa  ini 
Jrtane;  6 macimi  nihki  u fvfvhqi-ulalhakuwrli  nili  ini  Jrtanewi 
febegi,  pami  tabrcimoki  u mvjesilvwewanwv.  7 Pvyaqv  ina  inv 
iah  nawrci  maci  nihi  Palasi-hi  chena  Satusihi  bami  bialutvmrkuci 
u fvfvhqi-ulalhiwawa,  Nafvwa  git  vlanakuwv,  gelvwv  lawrki 
udosrkvnvki,  wvhsi  usitvmaqa  ini  vhqi-gidawa  wrsv  biayrgi?  u 
talrli.  8 Biadoku  waciganvhi  mvwifowa  nvhekv  mvtveni  si 
tahawa  yaiqalamakugi : 9 chena  tagi  si  tahaku  betiga  geyrwv 
wvhsi,  Ni  bonrpa  Aplahame  ni  uhfipa,  iuyaqa : xvga  gi  talapwv 
nelv,  yasi  inv  Mvnatu  dabelafici  wvhsi  iuhumv  sekunhi  uci 
unsgrnvmv-wrci  Aplahameli  vpalufhi.  10  Chena  datapilv’  hini 
uwa  taghrkv  sagfanwi  tv  hini  ujapkvhkvtuwigi  nili  mtaku:  jrgi 
mtaqi  waciganvhi  waci  bur  negigi  uwasi  mvwifowa  kvuhota, 
macimi  ini  skudagi  ipvgidota.  11  Svpkvhi  nelv  gi  fvfvhqi- 
ulalhalapwv  napigi  mvtveni  si  tahawa-nagi  si : wakv  inv  vhkuwi 
ba-birtv  nelv  vlikv  mselafi  notv  nelv,  inv  u mvhgifanv  ni  nodqelafi 
wvhsi  pvh-nemaiv  nelv:  hinv  gah  fvfvhqi-ulalhakuwv  nili  Ufapi 
Ucvjrlvhqvli  macimi  skudagi : 12  u wawafhowa  inv  u lacigi 
vhdawi,  macimi  inv  wah  tvdakvqi  fvfvyrgilutv  u pvwvsqhrwi 
tapvkuf anowa ; chena  inv  wah  si  mrwvtunv  u kvwvskumi  ini  u 
kvwvsqigr-nagi,  wakv  nili  wih-seqviv  yrlwi-vhdahodagi  skuta  wah 
si  jrkv-tafrnv  inv. 

13  Hina  uwa  Jesise  Galale  umwv  Jrtanegi  Jrneli  si  biawv, 
wvhsi  fvfvhqi-ulalhakuci  nili.  14  Pvyaqv  Jrne  wih  mahci  nvgi~ 
nrli  waghi,  Nit  vgrwrfi  wvhsi  gelv  fvfvhqi-ulalhivni,  macimi  gelv 
hv  gi  bialutvwi?  isiwa.  15  Pvyaqv  rpvfsa  Jesise,  Welrni  lalatv- 
nu  ini  inugi : xvga  vlvini  ki  talafipa  gelvwa  wvhsi  uqrufadoivqa 
jrivhgi  tapvsvwelafewa,  u talrli.  Hina  uwa  inv  welrni  u ta  lala- 
mrli  nili.  16  Macimi  Jesise,  ina  iah  fvfvhqi-ulalhofuci,  walanv 
ini  napigi  uci  musqifa : chena  scih,  nili  manqvtu  tvwanvmrqi  inv, 
macimi  inv  u nawrli  nili  u Cvjrlvhkumvli  Mvnatu  bami  Irsiufalici 
brsi  myrsi-pvwefv,  macimi  usgici  weiv  si  biali ; 17  chena  scih, 
nili  manqvtu  uci  nodrqvtwi  kvlvwih-simowa,  Ylvyrmv 
yavhqalamvkv  ni  Qihfv,  weyrgi  ni  manwilapwv,  iyoiv. 


4.  1 Hina  uwa  Jessise  nili  Ucvjrlvhqvli  ini  belasgi  u tasi  wala- 
goli  wvhsi  kuci  mvci-vshakuci  nili  mvci-mvnadoli.  2 Chena  ina 
iah  mahci  fvfvhqi  ucigaci  nyawrpitvgi  tfuku  gita  nyawripitvgi  ta- 
puqa,  inv  vhkuwihi  sqrlvwa.  3 Macimi  inv  kucilahfi  biawv  chena, 
Qahqi  geyrwivna  nili  u Qihfvli  Mvnatu,  tapigamulu  wvhsi  iuhkumv 
sekunvki  tvkuwhrni-wiwrci,  u tagoli.  4 Pvyaqv  inv  rpvfsa 
macimi,  Yalvwigagi  ini,  Mvtv  tvkuwhv  pahi  wa  huci  lanvwawi 
ilani,  wakv  jrgi  kvlvwewa  ini  u doni  Mvnatu  wa-moyrgi,  u talrli. 

5 Hina  uwa  inv  mvci-mvnatu  ini  ufapi  udawa-nagi  u tasi  walrli 
nili ; macimi  inv  ini  vnvhqvsgi  in  mvmrtumawi-kvmiqi  u tab 
lamvtvphrli  nili,  6 chena,  Qahqi  geyrwivna  nili  u Qihfvli  Mvnatu, 
svhgigi  ipvgitvnu  geiv:  xvga  yalvwigagi  ini, 

Wah  melvhi  inv  ut  ancvlemhi  tapimadewa  gelv  si : chena, 

U laciwrgi  nihki  gab  pvh-nemagoki, 

Belaba  ga  pgitahfatu  gi  fici  sekunagi, 
u talrli.  7 Tagi  ga  hustu  gelv  u kutvh-kuwrfowa  inv 
Dabalamiwatv  gi  Mvnadomv,  Ivwigapi  ini  nuhgi,  u talrli  Jesise. 
8 Nuhgi,  inv  mvci-mvnatu  vnhiwawi  sahpvtagi  wvciwvhgi  u tasi 
walrli  nili,  ma-cimi  u wrpvtalrli  jrivhki  nili  ugimrwi-drmqawvli 
ini  yalakuqvh-kvmigigi,  macimi  nili  uci  wvhfrci-makufewa ; 9 
chena,  Jrivhki  yo-lumv  wiahi  gah  melala  nelv,  svhgigi  sfrivna 
macimi  usvsilvwahivna,  u talrli.  10  Hina  uwa  Jesise,  Ylikv  hrla, 
Satane : xvga  Ga  husv-silvwahv  gelv  inv  Dabalamiwatv  gi 
Mvnadomv  macimi  inv  pahi  gah  mamaginilutvwv,  Ivwigapi  ini, 
u talrli.  11  Hina  uwa  inv  mvci-mvnatu  u nvkvlrli  nili;  macimi 
wrpvmahku,  ancvleki  biaki  macimi  u mesvmvwrwrli  nili. 

12  Huwa  ina  inv  iah  nodrgaci  yasi  Jrneli  masanofulici,  Gala- 
legi  si  srwa;  13  chena  u nvkvtv  Nrsalafe,  Gabrnivme  si  biawv  ma- 
cimi ntvsi  dawv,  yadagi  sqrbiagi  ini  msi-napi,  beci-drmqa  sqriv 
ini  Sipulvne  chena  Niftale : 14  wvhsi  manvwv’  hini  uqrufagi  ga- 
kvlvwi-gi  srpwi  Visviv  inv  mrmosigesgatv, 

15  Hini  Sipulvnewi  vsisgi,  chena  ini  Niftalewi  vsisgi, 

Hini  msi-napi  wvyaci,  vlikv  ini  Jrtane, 

U Galalemwv  nihki  Nvnvhkvwi-laneki, 

16  Nihki  lanvwaki  la-mvtvpicki  Ir  papagicv 

U namanrwv  mahsrgi  wvivhfayrgi, 

Chena  nihki  la-mvtvpicki  ini  Irwidrmqa  macimi  nabowi 
awikvgi, 

Nihki  si  muhgaskv  wvivhfayrgi, 

iwvpi. 

17  Hina  Irqv  uci  Jesise  vlami  nvnvhimiwa,  macimi,  Mvtveni 
si  tahaku  gelvwv ; xvga  ini  wafapvh-kvmigigi  ugimrwi-drmqa  uwa 
mrlr-qvhi,  isiwa. 

18  Chena  brmfa  pvkvci  ini  Galalewi  msi-  napi,  inv  u nawvhi 
neswi  wa-janinrtihi,  Svimvn’  Betv  yr-lofutv,  macimi  u janinrli 
Andloli,  bami  ini  msi-napigi  ipvgitvmalici  hrqvsqhrkv;  xvga  nr- 
nvmafgacki  nihki.  19  Chena  Birku  nrwvluskvwiku  gelvwv, 
macimi  ilanihi  na-nvmafgrlrcki  ga  shalapwv,  u talvhi  nihi.  20 
Chena  nih-ki  walanv  u nvkvdrnrwv  nili  rqvsqhrkvnv,  macimi  u 
nakvlrwrli  nihi.  21  Chena  yoci  vlikv  hawv,  u nawvhi  neswi 
kutvkhi  wa-janinrtihi,  Jamse,  nili  u qihfvli  Sapade,  macimi  u 
janinrli  Jrneli,  weci  u fwrli  Sapadeli  ini  ulvga-lagi,  bami 
cvhtuqanvmuwrci  ud  rqsqhr-kvnwv ; macimi  u tah  wihkumvhi  nihi. 
22  Chena  nihki  walanv  u nv-kvdrnrwv  ini  ulvgasi  macimi  u fwrli, 
chena  u nakvlrwrli  nili. 

23  Chena  mafhega  Ir  Galale  brmfa  Jesise,  kvgahgimiwa 
betiga  u msi-kvmikumwrgi,  chena  nvnvhimiwa  ini  ugimrwi-drmqa 
uci  uwasi-biadrcimowa,  chena  gegahiwa  jrivhki  yagi  kvtunawa, 
macimi  jrivhki  yagi  vhqilugawa  alagenv  nihi  lanvwahi.  24 
Macimi  ini  u ta  Irci-makufewa  wapfaiv  mafhega  Ir  Silia  haiv: 
macimi  nihki  u biatvwr-wrli  jrivhki  ya-vhqilugalici, 
fvyoginakucki  qvqatvgi  si  kvtunawa-nv  macimi  vhqilugawanv, 
la-kusgrkucki  wvninahfihi,  chena  mr-mrtv-kusgrcki,  chena  na- 
nagificki;  macimi  u gegahvhi  nihi.  25  Chena  ntvsi  u nakvlrwrli 
nili  mahsi  mahsalagiki  Galale  uci  chena  Tiga-pulvse,  chena 
Culosalame  chena  Cudia  macimi  vlikv  ini  Jrtane  uci. 

5.  1 Chena  yasi  nawrci  nihi  mahsalalici,  inv  wapfa  ini 
maqvhgigi  si  kuqicsinwv:  chena  ina  inv  iah  mahtvh-gapici,  u 
kvgahgimrfhi  utfakuhi : 2 chena  u tvwanv  u doni  macimi  u 
kvgahgimvhi  nihi, 

3 Gisrdalamakufeki  nihki  ga-tamrsilapwvsgrcki : x v g a 

welvwv  ini  wafapvh-kvmigigi  ugimrwi-drmqa. 

4 Gisrdalamakufeki  nihki  ma-mvwacki : xvga  wah  manwi- 
tahasgofoki  nihki. 

5 Gisrdalamakufeki  nihki  nvnvhbrci-lafvki ; xvga  wah  lrpi 
u we-lrmeki  ini  yalakuqvh-kvmigigi. 

6.  Gisrdalamakufeki  nihki  ma-mvmadalamucki  macimi 
kvhkvlrmucki  ini  tapvsvwelafewa : xvga  wah  dabalamoki  nihki. 

7 Gisrdalamakufeki  nihki  ga-taminrqalamaficki : xvga  wah 
kvtv-wihgrnrwv  gitaminrqalamafewa. 

8 Gisrdalamakufeki  nihki  fa-fvyrgi-tahacki : xvga  wah 

nawrwrli  Mvnadoli  nihki. 

9 Gisrdalamakufeki  nihki  grmrnelafewa  wa-usdocki:  xvga 
Mvnatu  u qifhi  wa  hrlofoki  nihki. 

10  Gisrdalamakufeki  nihki  mviahci  nrnuhgrchofucki  xvga 

tapvsv-welafewa  uci : welvwv  xvga  ini  wafapvh-kvmigigi  ugimrwi- 
drmqa.  11  Ki  gisrdalamakufipwv  gelvwv  ina  ilaneki  vhtalalwrqa, 
chena  nrnuh-  grchalwrqa,  macimi  jrivhki  yagi  majrfigi  si  nrnhrci- 
malwrqa  nelv  uci.  12  Usvsilabwrku,  macimi  vnhiwawi  uwasi- 
labwrku : xvga  msrwi  ini  ki  taphufewanwv  betiga  wafapvh- 
kvmigigi  : yone  xvga  yasi  nihki  nrnuhgrchrwrci  nihi 

mrmosigesqalici  ya-pilici  wihsi-bur  gelvwv  vpiyaaa. 

13  Hini  vsisgi-drmqa  si  napipami  ini  geyrwv:  pvyaqv  qahqi 
mahci  wvndota  yapuqvgi  ini  napipami,  drniwa  wa  huci  psgipata 
ini?  hini  mvtv-wiafagisi  ina  uci,  wakv  wvhsi  luhfa-pvgidodagi 
inwi  macimi  kvgalgodagi  lrmagi  u ficiwv  ilaneki.  14  Geyrwv  ini 
wvivhfayrgi  ini  yalakuqvh-kvmigigi  si.  Udawa  wahsatagi 
maqvhgefigi  vhdawi  mvtv  ivh  kvtvwi  gigidota.  15  Mvtv  nuhgi 
ilaneki  u fr-fvgfwrwrli  netvwrkvnvli  macimi  lrmagi  ini  pusilegi 
udr  si  bonrwrli  nili,  wa-kv  usgici  yr-tvh  nepvwilici ; macimi  u 

netvwrlakuwrli  nili  jrivhki  ini  wegiwr-pagi  ya-picki.  16 
Datapilvhi  yone  si  welrni  ki  wvhfayrmwv  netvwayaqa 
yalvhfvmewrci  ilaneki ; wvhsi  manvwvhi  nihki  namuwrci  k’  uwasi 
pakvtafewanwv,  macimi  wvhfrci-makufihaqa  k’  Uhfwv 
wafapvh-kvmigigi  ya-pitv. 

17  Yasi  biriv  nelv  wvhsi  mvcilutvmv  ini  kutaladewa  walr 
nihki  mrmosigesqacki  tagi  si  tahaku:  mvtv  wvhsi  mvcilvweiv  n’ 
uci  bir,  wvhsi  uqrwilvweiv  wakv.  18  Xvga  tapilo  gi  talapwv  nelv, 
Brluhi  manqvtwi  macimi  vsisgi-drmqa  wa  hvsanu,  mvtv  nakuti 
gcimrlacihi  walr  nakuti-paqa  wa  hini  kutaladewa-nagi  uci  wiahisi 
vsanwi,  brluhi  jrivhki  wiahi  wah  mahciludota.  19  Waciganvhi 
goqa-nafv-grci  wah  puskunv  nakuti  yolumv  gcimacqrfiki 
tapigamowanv  macimi  yone  wah  si  kvgahgimrci  ilanihi, 
gcimrcilofi  wa  hrlofu  betiga  ini  wafapvh-kvmigigi  ugimrwi- 
drmqa : wakv  goqa-nafv-grci  wah  silvwi  macimi  wah  kvgahgimiwa 
nili,  hinv  mahselafi  wa  hrlofu  betiga  ini  wafapvh-kvmigigi 
ugimrwi-drmqa.  20  Xvga  gi  talapwv  nelv,  waciwaphi  vntvwaqa 
ki  tapvsvwelafewanwv  yanwilici  ini  u tapvsvwelafewanwv  nihki 
yrivwigacki  macimi  Palaseki,  mvtv  gelvwv  gah  wiahisi  becfrpwv 
ini  wafapvh-kvmigigi  ugimrwi-drmqa. 

21  Ki  mahci  nodrgapwv  gelvwv  yasi  ini  ilofuwrci  nihki 
sahkvmikv,  Tagi  ga  nsiwa;  macimi  goqanafvgrci  wa  nsiwa  wa 
huci  nvnvskvci  ilafi  ini  mahtvkuwrfowa : 22  wakv  gi  talapwv 
nelv,  jrgi  wiyafv  wa-wivkuwah-tvwrtv  u janinrli,  wah  nvnvskvci 
ilafi  ini  mahtvhkuwrfowa ; chena  goqanafvgrci,  Maivla,  wa  hilrli 
u janinrli,  wah  nvnvskvci  ilafi  ini  tapuwawa;  chena  goqanafvgrci, 
Wvnihsvkv  gelv,  wa  hiwv,  wah  nvnvshkci  ilafi  ini  vqinvmowi 
skuta.  23  Qahqi  gelv  waciganvhi  pvgfanigaivna  gi  daphadewa  ini 
botafvmrcikv-nagi,  macimi  ntvsi  mkvwalatvmvna  yasi  gi  janinv 
bema-lamahgi,  24  ntvsi  nvkvtvnu  gi  daphadewa  yalvh-fvmeyrgi 
ini  botafvmrcikv,  macimi  nhrla,  uwalrgomi  nhihtv  gi  janinv,  uwa 
ina  chena  birlu  chena  pvgfanigalu  gi  daphadewa.  25  Huwalrcimo- 
mi  gi  mvdaladewanv  wawatapi,  iahaiahi  gelv  wejemvci  ini  wvyaci ; 
belaba  inv  mvdaladewanv  nili  dapvsvwvhkuniwali  gah  si  bonaqv, 
macimi  inv  dapvsvwvhkuniwa  nili  wiahsi-makufewanvli  gah  si 
bonaqv,  macimi  giphudewa-nagi  ga  ipvgilagopi.  26  Tapilo  gi  tala 
nelv,  Mvtv  gah  wiahisi  ini-uci  luhfv  gelv,  brlu’  hini  jaiahqi 
msqvkqa  gah  mahci  taphiga. 

27  Ki  mahci  nodrgapwv  gelvwv  yasi  ini  iugi,  Tagi  gah 
mvcilvwi  wrpvsiphigawa:  28  wakv  gi  talapwv  nelv,  yasi  jrgi 
wiyafv  yalrpvmrtv  e q a 1 i wvhsi  wabalamrci  n a i a h k v 
mvcilvwihtvwrci  nili  wrpvsiphigawa  u tahigi.  29  Chena  qahqi 
gi  mvyru-skesaqi  wvhsi  utvgikvhsinvni  ipanvlakuivna, 
qvqvtanvnu  ini,  macimi  geiv  uci  vlikv  iqvgitvnu  ini:  xvga  ini 
mkvhfowani  gelv  si  wvhsi  nakudwalanv  geiv  iqi  ilafeyrgi,  macimi 
mvtv  malsga  geiv  ipvgidota  vhqi  nvmowa-nagi.  30  Chena  qahqi 
gi  mvyrwengi  wvhsi  utvgikvhsinvni  ipanvlakuivna,  qvkkutvnu  ini, 

macimi  geiv  uci  vlikv  ipvgitvnu  ini : xvga  ini  mkvhfowani  gelv  si 
wvhsi  nakuclwalanv  geiv  iqi  ilafeyrgi,  macimi  mvtv  malsga  geiv 
nhaiv  vhqi  nvmowa-nagi.  31  Nahfrpi  ini  iupi,  Goqanafvgrci  wah 
pvivgilv  si  bonrli  wewvli,  wah  meirli  welrni  pgahudewi  awigrdagi : 
32  wakv  gi  talapwv  nelv,  yasi  jrgi  wiyafv  ba-pvivgilv  si  bonrtv 
wewvli,  waciwap’  hini  wabaladewa  uci,  wrpvsiphigawi-iqali  shrci 
nili : macimi  goqanafvgrci  wah  wewinrli  nili  ina  nili  pvivgilv  si 
bonofoli  mvcilvwi  wrpvsiphigawa. 

33  Nuhgi,  ki  mahci  nodrgapwv  gelvwv  yasi  ini  ilofuwrci 
nihki  sahkvmikv,  Tagi  gah  nrnhrci  jegingamutv  geiv,  wakv  gah 
pakvtanvmvwv  geiv  inv  Dabalamiwatv  gi  jeginga-mowanv : 34 
wakv  gi  talapwv  nelv,  Tagi  jeginga-muku ; tagi  nuhgi  ini 
wafapvh-kvmigigi  uci,  xvga  ini  ugimrwi  lit  vpvbewa  Mvnatu;  35 
walr  tagi  ini  vsisgi-drmqa  uci,  xvga  ini  vhpvlgewanili  u fitvli ; 
walr  tagi  Culosalame  wvyaci,  xvga  ini  ut  udawa  inv  .msi-Ugimv. 
36  Tagi  nuhgi  gah  jegingamu  gesi  uci,  mvtv  geiv  gi  tvh  kvtvwi 
wrpitu  walr  mkvdautu  nakuti  welahfi.  37  Wakv  welrni,  Hvnkv, 
hvnkv;  Mvtv,  mvtv;  iga  ki  kvlvwewanwv:  macimi  goqanahigrci 
vlikv  tfanwi  yolumv  inv  mvci  wiyafv  uciwi  ini. 

38  Ki  mahci  nodrgapwv  gelvwv  yasi  ini  iugi,  Usgesaqi 
vsuwa  usgesaqi,  chena  wepici  vsuwa  wepici : 39  wakv  gi  talapwv 
nelv,  Tagi  pipah-tanahku  inv  majelafitv:  wakv  goqanafvgrci  gi 
pgitahuqv  gi  mvyrwi  nuwrgi,  kugeqahtvwi  inv  ini  kutvgi  nahfrpi. 
40  Chena  qahqi  ilani  wiyafv  kutaladewa-nagi  wi  hawv  weci  geiv, 
macimi  gi  mvmrqv  gi  godemi,  welrni  meli  gi  pihtvwi-betanikv 
nahfrpi.  41  Chena  goqanafvgrci  gah  mvmeloihaqv  wvhsi  nakuti 
mveli  hrivni,  wedami  neswi.  42  Meli  inv  na-tutvmvwahkv, 
macimi  tagi  geiv  inv  wv-hvdrmahkv  uci  pvivgilv  si  kutaqelu. 

43  Ki  mahci  nodrgapwv  gelvwv  yasi  ini  iugi,  Ga  hvhqalamv 
geiv  gi  mr-biacigrlademv,  macimi  segalami  gi  mvdaladewanv : 44 
wakv  gi  talapwv  nelv,  Vhqalamahku  ki  mvdaladewanwrki, 
macimi  mvmrtumvwahku  nihki  na-nrnuhgrchalwrqa ; 45  wvhsi 
manvwv’  hu  qihfinal-wrqa  k’  Uhfwv  wafapvh-kvmigigi  ya-pitv: 
xvga  inv  u ta  shrli  u gesagi-gesfomvli  wvhsi  biatvhkufvmvwrci 
nili  majelafilici  macimi  nili  wa-uwaselafilici,  chena  u ta  sfvtvwrli 
gamuwrgi  nili  da-pvsvwafilici  macimi  nili  buryr-tapvsvwafilici. 
46  Xvga  qahqi  vhqalamaqa  nihki  ya-vhqalamalwrqa,  nahiwa  si 
taphufewa  ki  bonrnrwv?  hv  datapilv’  hini-ivskv  silvweki  nihki 
daxewi  mrwvtunigahf eki  ? 47  Chena  qahqi  gelvwv  usilvwrlaqa 

ki  janinrwrki  pahi,  nahiwa  k’  uci  vlikv  ipanvlrwrki  notv 
kutvkvki?  hv  mvtv  datapilv’  hini-ivsky  silvweki  nihki  Nvnvhkvwi- 
laneki?  48  Gah  mafafipwv  waciganvhi  gelvwv,  yasi  inv  mafafici 
wafapafitv  k’  Uhfwv. 


6.  1 Gcitvwrfeku  wvhsi  bur  pagilutv-maqa  ki  tapvsvwelafewanwv 
yalvhfvmewrci  ilaneki,  wvhsi  nihki  nvulwrqa : belaba  gelvwv  mvtv 
ki  bonrnrwv  taphufewa  k’  Uhfwrgi  ya-pitv  wafapvh-kvmigigi. 

2 Hina  waciganvhi  gelv  gisrcigawa  silvweivna,  tagi 
ulwahdolu  papiqv  ya-lvhfvmeivni,  brsi  nihki  nvya-luhcilvwecki 
yr-silvwewrci  betiga  nili  msi-kvmiku  macimi  nili  Ir  udawani- 
myawvli,  wvhsi  nihki  manvwvhi  bonvmuwrci  u wvhfrci- 
makufewanwv  ilaneki.  Tapilo  gi  talapwv  nelv,  Naiahkv  nihki 
utfakunrwv  u taphufewanwv.  3 Wakv  gelv  ina  gisrcigawa 
silvweivna,  tagi  welrni  gi  nvmvjengi  wrkutafeyrga  ya-silvweyrgi 
gi  mvyrwengi : 4 wvhsi  gelv  gi  gisrcigawa  manvwvhi  gircfagi : 
macimi  g’  Uhfv  ga-girci  si  tapinvkv  gah  patagfadrqv  gelv. 

5 Chena  ina  gelvwv  mvmrtumayaqa,  tagi  brsi  nihki  nvya- 
luhcilvwecki  ga  hilafipwv:  xvga  nihki  ut  vhqaladrnrwv  wvhsi 
nepvwiwrci  macimi  mvmrtumrwrci  betiga  nili  msi-kvmiku  chena 
nili  tvh  be-bojayrgi  nili  udawani-myawvli,  wvhsi  manvwvhi  nihki 
nvukuwrci  ilanihi.  Tapilo  gi  talapwv  nelv,  Naiahkv  nihki 
utfakunrwv  u taphufewanwv.  6 Wakv  gelv,  ina  mvmrtumaivna, 
huttvnu  pihtvwi-betiga  ya-drivni,  macimi  mahci  giphvmvna  gi 
sqrdami,  mvmrtumi  g’  Uhfv  ga-gircsikv,  macimi  g’  Uhfv  ga-girci 
si  tapinvkv  gah  patagfadrqv  gelv.  7 Chena  mvmrtumaivna  tagi 
naluhci  pihtuwawanv  vwalu,  brsi  nihki  Nvnvhkvwi-laneki  yr- 
silvwewrci  : xvga  nihki  wvhsi  notvmvwofuwrci  u mrli 

pagikvlvwewanwv  si  tahaki  nihki.  8 Tagi  waciganvhi  brsi 
nihki  ilafiku : xvga  k’  Uhfwv  u wrkutv  wiahi  ya-grwrtvmaqa 
gelvwv,  wihsi-bur  nvtutvmvwaqa.  9 Waciganvhi  nrwvhvi  yomv 
yagi  si  mvmrtumaku : N’  Uhfanv  ya-pivni  wafapvh-kvmigigi, 
Hvhbalamaqvnwi  gi  wefowa.  10  G’  ugimrwewa  biaiv.  Gi  ta 
sitahawa  wih  silvwepi,  brsi  betiga  wafapvh-kvmigigi,  yone  ivskv 
usgi-drmqa.  11  Melinrga  tfana  wrpvgi  ni  tvkuwhrnanv  inugi 
grsagigi.  12  Macimi  pvgfalatv-mvwinrga  ni  mosinahikv-nanv, 
yasi  nahfrpi  mahci  pvgfalatv-mvwvgici  ma-mosinahwhiv-magicki. 
13  Chena  tagi  myrsi-vshadewa-nagi  si  biasinrga,  wakv  inv  uci 
udwaninrga  mvci  wiyafv.  14  Xvga  qahqi  pvgfalatv-mvwaqa 
ilaneki  ut  vlfwrci-lvwewanwv  gelvwv,  k’  ufapi  k*  Uhfwv  nahfrpi 
gah  pvgfalatv-mrkuwv  gelvwv.  15  Wakv  gelvwv  bur  pvgfalatv- 
mvwaqa  ut  vlfwrci-lvwewanwv  ilaneki,  mvtv  nuhgi  k’  Uhfwv  gah 
pvgfalatv-mrkuwv  gelvwv  kit  vlfwrci-lvwewanwv. 

16  Chena  nuhgi  ina  fvfvhqi-ucigayaqa  gelvwv,  tagi  ilafiki, 
brsi  nvya-luhcilvwecki,  mvcilabwr-pasgrki : xvga  nihki  u 

wivgrcidonrwv  u ta  Irbawanwv,  wvhsi  manvwv’  hilanihi 
nvukuwrci  yasi  fvfvhqi-ucigawrci.  Tapilo  gi  talapwv  nelv, 
Naiahkv  nihki  utfakunrwv  u taphufewanwv.  17  Wakv  gelv,  ina 
fvfvhqi-ucigaivna,  lumqelu,  macimi  gifeqrlu;  18  wvhsi  bur  gelv 
nawuhgi  ilaneki  yasi  fvfvhqi-ucigaivni,  g’  Uhfv  wakv  ga-gircsikv : 
macimi  g’  Uhfv  ga-girci  si  tapinvkv,  gah  patagfadrqv  gelv. 

19  Tagi  geyrwv  si  nhvwrci  bonvhfvtvmuku  pvwawa  ini 
usgici  drmqa,  yrtvh  moqvtaqv  macimi  yaqrqvlgi  jrgilutvgi,  macimi 
yrtvh  grgimotagiki  srbwewrci  macimi  gimotuwrci : 20  wakv 
nhvwrci  si  bonvh-fvtvmuku  geyrwv  pvwawa  betiga  wafapvh- 

kvmigigi,  yrtvh  moqvtaqv  macimi  yaqrqvlgi  bur  jrgilutvgi,  maci- 
mi  yrtvh  gr-gimotagiki  bur  srbwewrci  macimi  bur  gimotuwrci : 21 
xvga  tv  vhdagi  gi  pvwawa  nahfrpi  ntvsi  wa  vhdawi  gi  tahi.  22 
Hinv  weyrnv  u netvwrkvni  ini  usgesaqi : qahqi  waciganv’  hini  gi 
sgesaqi  nviahfrwiga,  malsga  geyrnv  wa  uqrwafi  wvivhfayrgi. 
23  Wakv  qahqi  gi  sgesaqi  mvjrfiga,  malsga  geyrnv  wa  uqrwafi 
bapagijrgi.  Qahqi  waciganv’  hini  wvivhfayrgi  ya-vhdagi  geyrgi 
papagijrga,  msrwi  ca  hini  bapagijrgi!  24  Mvtv  ilani  u kvtvwi 
mamaginilutvwvhi  neswi  mastalahi : xvga  nr-nakuti  nili  wah 
segalamrli,  macimi  nili  kutvkvli  ut  vhqalamrli ; walrga  wa 
hryetvtanrli  nakuti,  macimi  u Ivsegrdalamrli  nili  kutvkvli.  Mvtv 
ki  tvh  kvtvwi  mamagini-lutvwrwv  Mvnatu  macimi  pvwrwilahfi. 
25  Waciganvhi  gi  talapwv  nelv,  Tagi  si  wesrci-tahaku  ki  ta 
lanvwawewanwv,  wiahi  wvh  meciyaqa,  walr  wvh  manayaqa ; 
walr  tagi  nuhgi  geyrnwv,  wiahi  wvh  betanvmaqa.  Hv  mvtv  ini 
lanvwawewa  vlikv  inwi  notv  ini  wihfanewa,  macimi  inv  weyrnv 
notv  ini  betanikv?  26  Wrpvmahku  nihki  wisgiluhfvki  ini  Ir 
manqvtwi,  yasi  bur  nihki  vhcigawrci,  nuhgi  bur  kvwvsqhrwrci 
nihki,  bur  nuhgi  kvwvsqigrnv  si  mvwvtunigawrci ; macimi  ufapi 
k’  Uhfwv  u csvmvhi  nihi.  Hv  mvtv  gelvwv  msi  vlikv  ki  ta 
Jalamakufipwv  notv  nihki?  27  Chena  drnvwa  inv  gelvwv  ya- 
wesrci-tahaci  uci  kvtvwi  golutu  nakuti  giupit  ini  u ta  lanvwawewa 
si  tapvcikv-nagi  ? 28  Chena  gociwa  betanikv  ki  ta  si  wesrfepwv? 
Mamagina-latvmuku  nili  wesiwvlvgami  ini  yala  lskvhgi  yasi  nili 
sqinegiki;  mvtv  br-pakvtafeiv  nili,  nuhgi  mvtv  br-biami-nvqaiv : 
29  pvyaqv  gi  talapwv  nelv,  yasi  weginrqi  Svlvmvne  u jrivhgi 
wvhfrci-makufewa-nagi  bur  lvsaci  brsi  nakuti  yolumv.  30  Wakv 
qahqi  Mvnatu  yone  lvsahdota  nili  mskutahqvlu  ini  yala  lskvhgi, 
yagi  nili  inugi  grsagigi,  macimi  wrpvga  ini  gisifikv-nagi  ipvgi- 
dota,  hv  mvtv  maci  laghi  si  vlikv  ga  hinv  lvsaghukuwv,  0 gelvwv 
cvgi  dapwahsafvki  ? 31  Tagi  waciganvhi  wesrfeku,  Nahiwa  gah 

mecipa?  iuku,  walr,  Nahiwa  gah  manapa?  walr,  Drniwa  ga  huci 
betanigapa?  32  Xvga  jrivhki  yolumv  wiahi  nihki  Nvnvhkvwi- 
laneki  u nvtunahrnrwv ; xvga  ufapi  k’  Uhfwv  u wrkutv  yasi 
agrwrtvmaqa  jrivhki  yolumv  wiahi.  33  Pvyaqv  gelvwv  nhihtv 
nvtunahvmuku  ugimrwi  u drmkumi,  macimi  u tapvsvwelaf ewa ; 
macimi  jrivhki  yolumv  wiahi  gah  goludrgopwv  gelvwv.  34  Tagi 
waciganv’  hini  wvyrpvgi  si  wesrfeku:  xvga  ini  wvyrpvgi  wah 
pasiqi  wesrfeiv.  Dapfaga  ini  grsagigi  ini  tvsi  vhdawi  majrfigi. 

7.  1 Tagi  wiahi  Ivhkuwrsiwaku,  wvh  si  bur  gelvwv  wiahi 
Ivhkuwrfuyaqa.  2 Xvga  wiahi  Ivhkuwrsiwawa  waci  wiahi 
Ivhkuwrsiwayaqa  ga  hutvh  kuwrfupwv  gelvwv : macimi  ini 
tapvcikv  dapvcigayaqa,  ini  gah  tapvlagopwv  gelvwv.  3 Chena 
gociwa  gi  talrpvtv  ini  pafanowa  gi  janinv  yavhdalici  u sgesakugi, 
wakv  mvtv  gi  mamaginalatv  ini  bamvkufagi  nahvlwrkv  gi 
sgesakugi  yavhdagi?  4 Walr  nahiwa  gah  si  ilv  gi  janinv,  Cah  gah 
luhfa  pvgitvmola  ini  pafanowa  gi  sgesaqi  uci;  macimi  scih,  ini 

bamvkufagi  vhdawi  nahvlwrkv  gi  sgesakugi?  5 Gelv  naluhci- 
lvwiwahfi,  nhihtv  luhfa  pvgitvnu  ini  bamvkufagi  nahvlwrkv  gi 
sgesakugi  uci;  hina  chena  gah  tapinrqi  nama  gelv  wvhsi  luhfa 
pvgitvmvni  ini  pafanowa  gi  janinv  u sgesaqi  uci. 

6 Melahku  tagi  ini  wafabirgi  nihki  wihseki,  tagi  nuhgi 
yalvhfvmewrci  nihki  kusgoki  ipvgilahku  ki  megahfamwrki, 
belaba  nihki  u kvgalkvwrwvhi  nihi  Irmagi  u fitwv,  macimi  kugeki 
chena  ki  lalkvmakuwrki  gelvwv. 

7 Nvtutvmrgaku,  macimi  ini  gah  melagopwv ; nvtunahigaku, 

macimi  ga  mkvhfupwv;  tuwvthigaku,  macimi  ini  gah  tvwanvmr- 
gopwv:  8 xvga  jrgi  wayafv  na-tutvmrgatv  utafi;  macimi  inv 

na-tunahigatv  mkvhfu ; chena  inv  da-tuwvthigatv  wah 
tvwanvmrqi  ini.  9 Walr  nafvwa  ilani  vpiwv  ntvsi  gelvwv,  inv, 
qahqi  u qihfvli  wah  nvtutvmrgoli  wapsqadagi,  hv  sekunvli  wah 
melrli  nili;  10  walr  qahqi  inv  nvmahfvli  wah  nvtumrli,  hv 
mvnadoli  wah  melrli  nili?  11  Qahqi  waciganvhi,  waghi  ki 
mvjelafipwv,  wrkutvmaqa  wvhsi  melaqa  uwasi  wiahi  kit 
vpaluhfamwrki,  drniwa  si  vlikv  k’  Uhfwv  wafapvh-kvmigigi 
yapitv  wah  si  melvhi  uwasi  wiahi  nihi  na-nvtutvmrkuci  ? 12 

Jrivhki  wiahi  waciganvhi  goqanahigrci  skvtv  nih  silvwihdrku- 
nrki  ilaneki  yasi  tahayaqa,  datapilvhi  yone  silvwihtv-wahku 
nahfrpi  gelvwv : xvga  yomv  ini  kutaladewa  chena  nihki 

mrmosigesqacki. 

13  Uci  becfrku  gelvwv  ini  macqr-lvkvdofigi  sqrta:  xvga 
mfrlvkvtwi  ini  sqrta,  macimi  mfrbiaiv  ini  myawi,  ya-sfagi 
iqinvmowanagi,  chena  maci  nihki  ntvsi  waci  becfrcki.  14  Xvga 
mrcqrlvkvdofi  ini  sqrta,  macimi  wesaiv  ini  myawi,  ya-sfagi 
lanvwawewa-nagi,  chena  lrkufwihi  nihki  ma-mkvgiki  ini. 

15  Mvhgani  m y r s i mrmosigesqacki,  ba-bialudolwrqa 
magefiwi  betanikv-nagi,  pvyaqv  pkvmawi  mwhawvki  Irmagi 
nihki.  16  Hu  mvwifowanwv  ga  huci  gelvwv  wrkumrwrki  nihki. 
Hv  ilaneki  grwesahi  utvtanrnrwv  mfvlomi,  walr  gicimi 
hvhfvwigrnvskuhi  ? 17  Datapilvhi  yone  jrgi  uwasi  mtaqi  uci 

neginwi  uwasi  mvwifowa ; wakv  ini  wvskvlgi  mtaqi  uci  neginwi 
mvjrfi  mvwifowa.  18  Huwasi  mtaqi  uci  rlwi  neginwi  majrfigi 
mvwifowa,  mvtv  nuhgi  wvskvlgi  mtaqi  uci  kvtvwi  neginwi  uwasi 
mvwifowa.  19  Jrgi  mtaqi  buryr  uci  negigi  uwasi  mywifowa 
kvuhota,  macimi  ini  skudagi  ipvgidota.  20  Waciganvhi  u mvwi- 
fowanwv ga  huci  gelvwv  wrkumrwrki  nihki.  21  Mvtv  jrgi 
wiyafv,  Dabalamiwatv,  Dabalamiwatv,  ya-sitv  wah  becfa  ini 
wafapvh-kvmigigi  ugimrwi-drmqa ; hinv  wakv  yasi  lvwetv  ini  u 
tasi  tahawa  n’  Uhfv  yapitv  wafapvh-kvmigigi.  22  Maci, 
Dabalamiwatv,  Dabalamiwatv,  hv  mvtv  gi  wefowa  uci  ni 
mosigesqr-cimupa,  chena  gi  wefowa  uci  ni  luhfa  pvgilrpa 
wvninahfeki,  macimi  gi  wefowa  ni  uci  lvwepa  maci  mvgeci 
pakvtaf ewanv  ? na  higoki  ina  grsagigi.  23  Macimi  ina  uwa,  Mvtv 
gi  wrkumalapwv  gelvmv:  nelv  uci  srwaku,  gelvwv  ba-kvtanvgiki 

wvnrtafewa,  nah  si  tabrci-muhdrwrki  nihki. 

24,  Jrgi  wiyafv  waciganvhi  na-notvkv  yolumv  ni  kvlvwewanv 
nelv,  macimi  u tasi  lvwihdrnv  nili,  wah  si  tvqalamakufi  laburwi 
ilani,  mviacidotv  yadrci  wegiwv  usgici  nili  sekunvli : 25  chena 
ini  gamuwrgi  lrsiwah-fanwi,  chena  nili  yrmikvmiki  biaiv,  chena 
nili  mahsigikvki  bodrcigaiv,  macimi  pgitahfanu  ini  wegiwr-pagi ; 
macimi  ini  mvtv  rgicifaiv : xvga  ini  usgici  nili  sekunvli  Ivhgah- 
fanwi.  26  chena  jrgi  wiyafv  na-notvkv  yolumv  ni  kvlvwewanv 
nelv,  macimi  mvtv  nili  silvwi,  wah  si  tvqalamakufi  wvnihsvkv 
ilani,  mviacidotv  yadrci  wegiwv  usgici  ini  lakvwi:  27  chena  ini 
gamuwrgi  lrsiwah-fanwi,  chena  nili  yrmikvmigi  biaiv,  chena  nili 
mahsigikvki  bodrcigaiv,  macimi  pgitahfanu  ini  wegiwr-pagi ; 
macimi  rgicfaiv  ini : macimi  msrwi  ini  rgicfrwa  ntvsi. 

28  Chena  ini  biamikvtwi,  ina  Jesise  iah  mahci  lutvgi  yolumv 
kvlvwewanv,  nihki  mahsalagiki  u qvqahdrna  - ladrnrwv  u 
kvgahgimiwawa : 29  xvga  inv  u tasi  kvgahgimvhi  nihi  brsi 

nakuti  bami  bonvkv  wiahsimakufewa,  chena  mvtv  brsi  ud 
awigamwvhi. 

8.  1 Chena  ina  ia  huci  biaci  brlvcsigi  ini  maqvhgigi,  maci 
mahsalagiki  u nakvlrwrli.  2 Chena  wrpvmahku,  ntvsi  u 
bialudrgoli  wasgilhvga-magilici  macimi  usvsilvwa-hagoli, 
Dabalamiwatv,  qahqi  si  tahaivna,  gah  kvtvwi  fvfvyrghi  gelv, 
iwvli.  3 Chena  mrsi  jegingalwv  u laci,  macimi  u tah  pahsanrli, 
Hene  yasi  tahaiv;  fvfvyrghofulu,  iwv.  Macimi  walanv  ini  u 
sgilhvga-magewa  fvfvyrgidodali.  4 Macimi,  Wrpvtvnu  tagi 
wetvmvwi  ilani ; wakv  nhrla,  wrpvtasi  geiv  inv  mkvtaukulvia, 
macimi  pvgfanvnu  ini  meliwawa  da-pigamuci  Mosise,  wvhsi  uci 
dabwawaniwrci  nihki,  u talrli  Jesise. 

5 Chena  ina  ia  huttvgi  Gabrnivme,  ntvsi  u bialudrgoli 
kvpdenvli,  u nvnvbrci-magoli,  6 Dabalamiwatv,  nit  vlolrkv 
saxinwv  ini  wegiwrpagi  vhqiluga  ini  nanagifewa,  mvmyanrni 
vhqinvmwv,  u tagoli.  7 Macimi,  Nah  bir  chena  nah  gegahv,  u 
talrli.  8 Chena  inv  kvpdenv  rpvfsa  macimi,  Dabalamiwatv,  mvtv 
ni  dabelafi  wvhsi  gelv  becfrivni  sebrci  nit  vpvhqawa:  wakv  ini 
kvlvwewa  pa’  hiulu,  macimi  nit  vlolrkv  wah  gegahofu.  9 Xvga 
nahfrpi  nelv  wewvsi  ilani  simakufewa,  ni  bonrki  svmrkvnvki : 
chena  Nhrla,  ni  talv  yrmv  nakuti,  macimi  inv  nhawv;  chena 
kutvkv,  Birlu,  macimi  inv  biawv;  chena  nit  vlolrkv,  Yomv 
silvwelu,  macimi  inv  ini  silvwi,  isiwa.  10  Chena  Jesise  iah  notvgi 
ini,  mvivci-taha,  macimi,  Tapilo  gi  talapwv  nelv,  mvtv  ni  ma’  mkv 
yone  si  mahsrgi  dapwahsawa,  mvtv,  mvtv  Irqv  Ir  Iswelv,  u talvhi 
nihi  na-nakvlakuci.  11  Chena  gi  talapwv  nelv,  maci  ini  wa- 
tvhkufvgi  wa  huci  biaki  macimi  ini  yapvgsimugi,  chena  wah 
wetvbe-mrwrli  Aplahameli,  chena  Visigeli,  chena  Jakvbeli,  betiga 
ini  wafapvh-kvmigigi  ugimrwi-drmqa : 12  wakv  nihki  ini 

ugimrwi-drmqa  uci  uqihfimrki  wah  si  luhfa-pvgilofoki  ini  frgici 

ba-pagijrgi : ntvsi  wa  vhdawi  ini  wihfvqawa,  macimi  ini  ya- 
tvlwagi  wepitvli.  13  Macimi,  Nhrla  ya-hrivni ; yasi  mahci 
dapwahsaivni,  yone  ini  ipanvlofulu,  u talrli  nili  kvpdenvli  Jesise. 
Macimi  inv  vlolrkv  gegahofu  ini  yrtafvgi. 

14  Chena  ina  ya-drlici  Betvli  wegiwv  betiga  ya-birci  Jesise, 
u nawrli  Betv  wewvli  u gali  bami  saxinalici  vhqilugali  wapigisi- 
fowa.  15  Macimi  u tah  pahsi-lajanrli,  macimi  inv  u nvkvlaku  ini 
wapigisifowa ; chena  unskv,  macimi  u mesrmvwrli  nili.  16  Chena 
ina  walrqefigi  ya-biayrgi,  nihki  u biatvwrwrli  maci  la-kusgrkucki 
wvninahfihi : macimi  inv  kvlvwewa  uci  luhfa-pvgilvhi  nihi 

ilafewanhi,  macimi  u gegahvhi  jrivhki  ya-vhqilugalici : 17  wvhsi 
manvwv’  hini  uqrufagi  ga-kvlvwigi  srpwi  Visviv  inv  mrmosiges- 
qatv,  Welv  u mvmanv  ki  kvtunawananv,  macimi  wewvsi  ki  tasi 
lugawananv,  iupi. 

18  Huwa  ina  Jesise  iah  nawrci  maci  mahsalalici  gryrukv 
welv,  meliwa  tapigamowa  wvhsi  ini  vsuwa  grmagi  hrgi.  19 
Chena  ntvsi  biawv  yr-ivwigatv,  macimi,  Ga-gahgimiwa,  gah 
nakvlala  goqa-lrqv-grci  yahrivni,  u tagoli.  20  Macimi  Jesise, 
Nihki  wrkucahfeki  u bonrnrwv  wrsrlvku,  chena  nihki  ini 
manqvtwi  uci  wisgiluhfvki  u bonrnrwv  ufihfvnv;  wakv  inv  u 
Qihfvli  ilani  mvtv  u bonv  wvhtvh  sagfadoci  wesi,  u talrli.  21 
Chena  kutvkv  nuhgi  nihki  uci  kvgahgimrfvki  Dabalamiwatv, 
welrni  la-lamilu  wvhsi  nhihtv  nhriv  macimi  lakunvgi  n’  uhfv,  u 
talrli.  22  Pvyaqv  Jesise,  Nakvsilu;  macimi  nvkvsi  nihki  napagiki 
wvhsi  lakunrwrci  nahvlwrkv  u nabowanwrli,  u talrli  nili. ' 

23  Chena  ina  ulvga-lagi  ia  Ikvgi,  kvgahgimrfhi  u nakvola- 
kuhi.  24  Macimi  wrpvtvmuku,  ntvsi  pvfaqeiv  msrwi  mahsigikvgi 
ini  msinapigi,  waciganv’  hini  ulvgasi  patvkhoiv  nili  ba-bokvki : 
pvyaqv  inv  nabawv.  25  Chena  nihki  u bialutvwr-wrli,  macimi  ut 
vmvcihrwrli  nili,  WrpvnaShiwalu,  Dabalamiwatv;  nit  iqelafipa, 
iwvki.  26  Macimi,  Gociwa  ki  wesrlabwrpwv,  Oh  cvgi  clapwah- 
safvki  gelvwy?  u talvhi.  Hina  uwa  unskv,  macimi  u gilhvmrtv 
ini  mahsigikvgi  chena  ini  msi-napi ; macimi  ntvsi  msi-grmah- 
kvwvnwi.  27  Macimi  nihki  ilaneki  mvivci-tahaki,  Nahiwa  si 
ilani  yrmv,  yasi  weginrqi  nili  mahsigikvki  macimi  ini  msi-napi 
pafadrkuci?  iwvki. 

28  Chena  ina  ini  vsuwa  grmagi  iah  si  birci  bec-drmqa  ini 
ut  vsisgemwv  nihki  Gatalenvki,  u nvxgrkuhi  ntvsi  neswi  la- 
kusgrkucki  wvninahfihi,  nili  nabowrlvku  uci  biaci  luhfahi, 
vnhiwawi  wivkuwahi,  waciganvhi  mvtv  ini  wvyaci  si  kvtvwi 
pamfa  ilani.  29  Macimi  wrpvmahku,  wivkvhotvmoki  nihki, 
Nahiwa  ni  bonrpa  wv  ipanvlalrga,  gelv  u Qihfvli  Mvnatu?  hv 
utvhfv  gitv  wvhsi  mvmyanrnhi-yrga  wihsibur  ini  bialrqrmgi? 
iwvki.  30  Huwa  ntvsi  paluwihi  nihi  uci  vpiwv  maci  nakudwalakv 
kusku  bami  wihfanici.  31  Chena  u gcihkvwrwrli  nili  nihki 
wvninahfeki,  Qahqi  gelv  luhfa-pvgisi-yrga,  inv  na-kudwalakv 
kusku  laskvwi-nrga,  iwvki.  32  Macimi  inv,  Nhrkuna,  u talvhi 

nihi.  Macimi  nihki  biaci  luhfaki,  chena  nihi  kuskuhi  si  becfaki : 
macimi  wrpvmahku,  inv  malsga  na-kudwala-kv  kusku  ini  sah- 
brmahgigi  si  brlvciptu  laku-whvsga  ini  msi-napigi,  macimi 
iqinvmwv  ini  napigi.  33  Chena  nihki  ya-svmrcki  nihi  usimoki, 
macimi  wapfaki  ini  udawa-nagi  haki,  macimi  rcimoki  jrgi  wiahi, 
chena  ini  ya-sinvmalici  nihi  la-kusgrkulici  wvninahfihi.  34  Ma- 
cimi wrpvmahku,  jrivhgi  inv  udawa  biaci  luhfa  u nvxgrgoli 
Jesise:  macimi  ina  nihki  iah  nawrwrci  nili,  u gcihkvwrwrli  wvhsi 
ya-iqihsinuwrci  uci  srwalici. 

9.  1 Macimi  inv  ulvga-lagi  Ikvmwv,  chena  grmagi  hawv, 
nahvlwrkv  ut  udawa-nagi  si  biawv.  2 Macimi  wrpvmahku,  u 
biatvwrwrli  nihki  ilaneli  vhqilugali  ini  nanagifewa,  saxinoli 
tfvnagi : macimi  u namvwvhi  u dapwahsawa-nilici,  Uqihfimv, 
uwasi-labwrlu ; gi  mvjelafewanv  pvgfa-ladota,  utalrli  Jesise  nili 
ya-vhqilugalici  ini  nanagifewa.  3 Chena  wrpvmahku,  nr-nakuti 
nihki  yr-ivwigacki,  Pvhdrmu  yrmv  ilani,  iwvki  weyrwrgi.  4 
Macimi  Jesise  u wrkutvmvwvhi  u tasi  tahawa-nilici,  Gociwa 
majrfigi  ki  tasi  tahapwv  iwv.  5 Xvga  drniwa  ini  vlikv  wa-cihi, 
wvhsi,  Gi  mvjelafewanv  pvgfa-ladota;  walr  tuga,  Unsgrlu,  macimi 
pamfalu,  iugi?  6 Wakv  wvhsi  gelvwv  manvwvhi  wrkutvmaqa 
yasi  inv  u Qihfvli  ilani  bonvgi  simakufewa  usgi-drmqa  wvhsi 
pvgfa-latvgi  mvjelafewanv  (hina  uwa  nili  ya-qilu-galici  ini 
nanagifewa),  Unsgrlu,  macimi  mvmahq  gi  tfvni,  chena  nhrla 
wegiwv  ya-drivni,  u talrli  nili.  7 Chena  inv  unskv,  macimi  wapfa 
ya-drci  wegiwv  hawv.  8 Pvyaqv  nihki  mahsa-lagiki  iah  namu- 
wrci  ini,  grwilv-waki,  macimi  u wvhfrci-makuwhr-wrli  Mvnadoli, 
mviahci  melrtv  simakufewa  ilanihi. 

9 Chena  yasi  ini  uci  pamfaci  Jesise,  u nawrli  ilaneli,  Ma- 
fiyo  yr-lofoli,  bamvhga-pilici  yr-tvh  mrwvtuno-dagi  taphi-gawa: 
macimi  Nakvsilu,  u talrli.  Macimi  inv  pvfaqi  chena  u nakv-lrli. 

10  Chena  ini  biaiv  wvhsi  pamfa-yrgi,  yasi  lamvtv-pici  tvh 
wihfanigi  betiga  ini  wegiwv,  wrpvmahku,  maci  mrwvtu-nigah- 
feki  chena  majela-ficki  biaki  chena  u wetvbemr-wrli  Jesiseli 
macimi  u kvgahgimrfhi.  11  Chena  iah  nihki  Palaseki  namu- 
wrci  ini,  Gociwa  u wihpu-mvhi  ki  kvgahgimiwa-mwv  nihi  mrwvtu- 
nigah-fihi  chena  majelafilici?  u talr-wvhi  u kvgahgimrfhi.  12 
Pvyaqv  iah  notvgi  ini,  Nihki  wr-sikvtu-wicki  mvtv  ut  vgrwrlr- 
wrli  nr-nvtvuci-galici,  nihki  wakv  ya-qilu-gacki,  iwv.  13  Pvyaqv 
nhrkuna  macimi  wrkuta-fiku  ya-yoyrgi  yonfv,  Skvtv  ni  ta  la-latv 
gitaminrqa-ladewa,  macimi  mvtv  vpanvwawa : xvga  mvtv  ni  bir 
wvhsi  nvtu-mvki  nihki  mayrwela-ficki,  majela-ficki  wakv. 

14  Hina  uwa  utfr-wrli  nihki  Jrne  u kvgahgimrfhi,  Gociwa 
gi-tvwilvhi  nelvwa  chena  nihki  Palaseki  ni  fvfvhqi  ucigapa,  wakv 
gi  kvgahgimrfvki  mvtv  ucigaki?  iwvki.  15  Chena  Jesise,  Hv  wih 
kvtvwi  nihki  ini  uci  uqihfi-mrki  mvivgi-nhrkvna-iqawikv  mvwaki, 
lrqvsi  ya-bemaku-wrci  nili  mvivgi-nhrkv-nvli  ? pvyaqv  nili 
grsagiki  wah  biaiv,  ina  nili  mvivgi-nhrkv-nvli  wah  mvmr-qeki, 

macimi  ina  uwa  wah  fvfvhqi  ucigaki,  u talvhi  nihi.  16  Chena  mvtv 
ilani  u drsi  bonv  mrlaghi  usgi-mutv  gahtv  betanikv-nagi ; xvga  wv 
hini  si  uhqih-fagi  mv-mr-gaiv  ini  betanikv  uci,  macimi  vlikv  si 
la-lgah-grgi  macdota.  17  Mvtv  nuhgi  ilaneki  u drsi  bonr-nrwv 
mvivgi  wveni  gahtv  wvenewi-bodr-lr-wvhi : belaba  nihki  wiahsi- 
wrki  puhgicas-grki,  macimi  ini  wveni  fegahkv,  chena  nihki 
wiahsi-wrki  myrla-feki : wakv  u drsi  bonr-nrwv  nihki  mvivgi 
wveni  was-gilici  wvenewi-bodrlr-wvhi,  macimi  nayeswi  gifusgr- 
deiv. 

18  Iaha-iahi  kvlo-lrci  nihi  yomv  wiahi,  wrpvmahku,  biawv 
’ntvsi  ya-lrpvmatv,  macimi  usvsilvwa-hrli  nili,  Ni  drnahfv 
datapilvhi  uwa  iqelafi : pvyaqv  birlu  chena  usgici  inv  gah  si  bonv 
gi  laci,  macimi  inv  wah  lanvwawi,  isiwa.  19  Chena  pvfaqi  Jesise, 
chena  u na-kvlrli  nili,  macimi  u kvgahgimrfhi  gilagi.  20  Chena 
wrpvmahku,  iqawv,  ba-bonvkv  mskuwi-lugawa  matvhfwi  gikvtu 
gita-neswi,  biawv  udr-nrgi  nili,  chena  u tah  pahsanvmv-wrli  ini 
tv  npaniqr-dagi  u betanikv-nilici : 21  xvga  iwv  betiga  weiv,  Muhci 
kvtasgi  pahsanvmv-wvga  u betanikv,  nah  mafafiha-gopi.  22 
Pvyaqv  Jesise  pami  kugewv  macimi  u pami  nawvli  nili,  Udvnfimv, 
uwasi-labwrlu ; gi  dapwah-sawa  naiahkv  gi  mafafihaku,  u talrli. 
Macimi  inv  iqawv  mafafi-hofu  ina  uci  yrtafvgi.  23  Chena  iah 
birci  Jesise  betiga  ini^wegiwv  ya-drci  ya-lrpvmo-futv,  macmi  u 
nawvhi  nihi  bapi-qalici,  chena  nihi  ya-fus-grlici  pami  tv-tvwrn- 
gahi,  24  Meli-waku  datvwrgi : xvga  mvtviu  napwv  inv  iqafv, 
nabawv  wakv  isiwa.  Macimi  u wrpvla-lamr-wrli  nihki.  25  Pvyaqv 
nihki  ya-fus-grcki  iah  luhfa-lgofu-wrci,  becfa,  chena  u tah  fvgi- 
laja-nrli  nili;  macimi  inv  iqafv  unskv.  26  Chena  yomv  wrwena- 
kufe-wa  ntvsi  uci  wapfaiv  mafhega  ini  vsisgegi  haiv. 

27  Chena  yasi  ini  uci  pamfaci  Jesise,  neswi  kvgabeqawi-lani- 
hi  u nakvla-kuhi,  pami  wivkv-hotv-muhi,  Bonv-mvwi-nrga 
gitaminrqa-ladewa,  gelv  u qihfvli  Dapide,  lvhotv-muhi.  28  Chena 
betiga  ini  we-giwv  iah  birci,  utfa-kuhi  nihi  kagabeqawi-lanihi : 
macimi  Jesise,  Hv  ki  dapwahsa-pwv  gelvwv  yasi  dabela-fiv  wvhsi 
yomv  si  lvweiv?  u ta-lvhi.  Hvnkv,  Dabalamiwatv,  u talr-wrli 
nihki.  29  Hina  uwa  u tah  pahsanvmv-wvhi  u sgesaku-wilici,  ya- 
sfagi  ki  dapwahsawa-nwv  ini  ipanvlo-fuku,  u talvhi.  30  Macimi 
tvwano-dali  u sgesakuwv.  Chena  u tapinv-laqi-mvhi  Jesise, 
Wrpvtv-muku  wvhsi  tagi  ilani  wrkutvgi  ini,  iwv.  31  Pvyaqv 
nihki  wapfaki,  macimi  u lfwrtudr-nrwv  u wrwe-nakufewa 
mafhega  ini  vsisgegi. 

32  Chena  yasi  wapfa-wrci  nihki,  wrpvmahku,  ’n’  tvsi  biadrqi 
gagapi  ’laneli  la-kusgr-kutv  wvninah-feli.  33  Chena  iah  luhfa- 
pv-gilo-fulici  nili  wvninah-feli,  kvlvwi  inv  gagapi  ’lani : macimi 
nihki  mahsala-giki  qvqahdrni  tahaki,  Mvtv  lrqv  ini  yone  si 
namota  lr  Iswelv,  iwvki.  34  Pvyaqv  nihki  Palaseki,  Nili  ugimr- 
osrkvn-wrli  nihki  wvninah-feki  uci  kvtvwi  luhfa-pvgi-lvhi 
wvninab-fihi,  iwvki. 


18 


MAFIYO 


35  Chena  mafhega  nili  udawanv  macimi  nili  udawanafv 
brmfa  Jesise,  pami  kvgahgimiwa  u msi-kvmikum-wrki,  chena 
pami  nvnvhi-miwa  ini  uwasi-biadrcimowa  ini  ugimrwi-drmqa  uci, 
macimi  pami  gega-hiwa  jr-ivhgi  si  kvtunawa  macimi  jrivhgi  si 
vhqi-lugawa.  36  Pvyaqv  iah  na-wrci  nihi  mahsa-lalici,  u 
gitaminrqa-lamvhi  nihi,  xvga  qelvhsi  tahaki  nihki  chena 
lfwasgrki,  brsi  magefvki  bur  pami  bonrcki  gahcitv-wvhaku-wrci. 
37  Hina  uwa  u talvhi  u kvgahgimrfhi,  Hini  kvwvsqhrwa  svpkvhi 
mrlatwi,  pvyaqv  nihki  bakvtaficki  mrtfwihi.  38  Mvmrtumahku 
waciganvhi  inv  Dabalatvkv  ini  kvwvsqhrwa,  wvhsi  ini  laskv-wrci 
br-pakvta-filici  u kvwvsqhrwa-nagi. 

10.  1 Chena  u tah  wihku-mvhi  u kvgahgimrfhi  matvhfwi- 
gita-neswi,  macimi  u melvhi  nihi  vliwi  simakufewa  notv  wivgilah- 
fihi,  wvhsi  luhfa-pvgilr-wrci  nihi,  macimi  wvhsi  gega-hiwa-wrci 
jrivhgi  si  kvtunawa  chena  jrivhgi  si  vhqi-lugawa. 

2 Huwa  nili  u wefowa-nwv  nihki  matvhfwi-gita-neswi 
apvstv-leki  vlv-yolumv:  Hinv  nhihtv,  Svimvne,  Betv  yr-lofutv, 
macimi  u ja-ninrli  Andloli;  Jamse  nili  u qihfvli  Sapade,  macimi  u 
janinrli  Jrneli;  3 Filvbe,  chena  Pvfvlvmiu;  Drmuse,  chena 
Mafiyo  inv  mrwvtuni-gahfi ; Jamse  nili  u qihfvli  Rlfivse,  chena 
Fvtivse;  4 Svimvne  inv  Ganvnewi-lani,  chena  Jotvs’  Isgalade, 
nileni  ma-masdrwi-makuci  nah-frpi. 

5 Iuhoni  matvhfwi-gita-neswi  Jesise  u wrwe-nvhi,  macimi  u 
tapinvlaqi-mvhi  nihi,  Tagi  nihki  Nvnvhkvwi-laneki  wvyaci  hrku, 
macimi  tagi  uttvmv-wahku  wiahsi  ut  udawa-nwv  Samalivki : 6 
wakv  nhrkuna  grjekv  nihki  wrnewi  magefvki  ini  Iswelv  ya- 
tfwigaci  uci,  isiwa.  7 Macimi  yala-hr-yaqa,  nvnvhimi-waku,  Hini 
wafapvh-kvmigigi  ugimrwi-drmqa  uwa  mrlrqvhi,  isiwaku.  8 
Gega-hahku  nihki  ya-qilu-gacki,  hunsgr-nahku  nihki  na-pagiki, 
fvfvyrg-hahku  nihki  wasgilhvgama-gicki,  luhfa-pvgi-lahku 
wvninah-feki : gi  gisrcha-gopwv  gelvwv,  gisrci  meli-waku.  9 Tagi 
mvmuku  ufrwi-muni,  walr  tagi  wrpi-muni,  walr  tagi  ufrwv-kuqv 
ki  muni-bedrkv-nwrgi ; 10  mvtv  via  bedrkv-niku  ya-lrme-yaqa, 
mvtv  nuhgi  neswi  gode-wvli,  walr  mgifanv,  walr  rpvt-howa : xvga 
inv  ba-kvtaf'itv  nvhekv  iqa-lamakufi  u wihfanewa.  11  Chena  goqa- 
nahi  si  udawa  walr  udawa-nahi  gelvwv  ga  hutdr-nrwv,  nvtuna- 
huhku  nafvwa  ini  betiga  dapi  la-lamakufi ; macimi  ’n’  tvsi  vpiku 
br-luhi  gelvwv  wapfa-yaqa.  12  Chena  yasi  becfr-yaqa  ini  wegiwv, 
usi-lvwrtv-muku  ini.  13  Chena  ini  wegiwv  dapi  la-lamakufe-yrga, 
welrni  ki  grmrne-lafewa-nwv  usgici  wah  si  biaiv  ini : wakv  ini  bur 
dapi  la-lamaku-fe-yrga,  welrni  patagi  gelvwv  wi  haiv  ki  grmrne- 
lafewa-nwv.  14  Chena  goqa-nafv-grci  mvtv  ga  hutvhpana-kuwv, 
walr  mvtv  u pafadrnv  ki  kvlvwewa-nwv,  yasi  luhfr-yaqa  ini 
wegiwv  walr  ini  udawa,  ki  fidwr-ki  uci  pvwvtanv-muku  ini  paqi. 
15  Tapilo  gi  tala-pwv  nelv,  Hini  wa  hvliwi  grgilwa-wafeiv  ini 
Srtvmewi  vsisgi  macimi  ini  Kumrlvwi  vsisgi  ini  tvh  jaiahqvh- 
kuwawi  gesagigi,  notv  yomv  udawa. 

16  Wrpvtv-muku,  ni  gi  ta  lasgo-lapwv  brsi  magefvki  ini 
ala-mwhauhi : labur-wafiku  waciganvhi  brsi  mvnadoki,  macimi 
nvnvhbrje-lafiku  brsi  myrsi-pvwefvki.  17  Pvyaqv  mvhgani 
ilaneki : xvga  nihki  tapuwawanv  gah  si  pvgfa-naku-wrki,  chena  u 
msi-kvmiku-mwrgi  gah  lih-fewvn-huku-wrki  nihki;  18  hvnkv 
macimi  ya-lvhfvme-wrci  kvpanvleki  chena  ugimrki  gah  si  biala- 
gopwv  xvga  nelv  uci,  wvhsi  xvga  nihki  dabwawa-ngr-wrci  chena 
nihki  Nvnvhkvwi-laneki.  19  Pvyaqv  ina  nih-ki  masanal-wrqa, 
tagi  wesrfeku  wvh  svi-yaqa  walr  wvh  kvlvwi-yaqa:  xvga  ini  gah 
mela-gopwv  ina  yrtafvgi  wvh  kvlvwi-yaqa.  20  Xvga  mvtv  ini 
gelvwv  ki  kvlvwi-pwv,  wakv  nili  u Cvjrlvhqvli  k’Uhfwv  kvlv- 
weli  geyrwrgi.  21  Chena  ujaninrnv  wah  si  pvgfa-nrli 
ujaninrnvli  iqinvmowa-nagi,  macimi  inv  ufimv  ut  vpaluhfa-mvli : 
chena  vpaluhfvki  wah  pvfaqic-fvtvwr-wvhi  gahgirmhi,  macimi 
ut  ipanvlr-wvhi  wvhsi  iqi-nvmowa-nagi  si  bono-fulici.  22  Chena 
gah  sega-lamakufe-maku-wrki  jrivhki  ilaneki  xvga  ni  wefowa  uci: 
pvyaqv  inv  nvhekv  ya-iqi  wesigi-tahatv,  henv  wah  wrpvnas-hofu. 
23  Pvyaqv  nihki  ufrmhal-wrqa  yomv  udawa-nagi,  lasi-muku  ini 
mrlrqvhi  kutvgi : xvga  gi  tala-pwv  nelv,  Mvtv  ki  tvh  mahci  srbwe- 
pwv  nili  ut  udawanv  Iswelv,  brluhi  inv  bia-wv  u Qihfvli  ilani. 

24  Kvgahgimrfv  mvtv  vliwi  ilafi  ga-gahgima-kuci,  walr 
mvtv  vlolrkv  vliwi  dabalama-kuci.  25  Dapi  ini  wvhsi  inv 
kvgahgimrfv  ilafici  brsi  ga-gahgima-kuci,  macimi  inv  vlolrkv 
brsi  dabala-makuci.  Qahqi  nihki  Pialsipvli  mahci  sinrwrta  nili 
ini  uci  wegiwv  mastalali,  drniwa  si  vlikv  nihi  ya-drlici  uci ! 26 

Tagi  kufahku  waciganvhi : xvga  mvtv  vhdawi  wiahi  patvghota, 
ivh  bur  ini  pvhkvsanota;  macimi  gigidota,  ivh  bur  ini  wrkudota. 
27  Gelvwv  wa-wetvmolvku  ini  lr  papagicv,  kvlvwiku  ini  lr 
wvivhfayrgi : macimi  na-notvmaqa  ini  utvwvgrgi  gelvwv, 

Jfwrtutvmuku  usgici  nili  wegiwrpi  vkucikvmi.  28  Chena  tagi 
kufahku  nihki  nr-nfrcki  nili  wivufi-weyr-nvli,  pvyaqv  rlwi 
kvtvwafeki  wvhsi  nfrwrci  nili  mvyrwi-weyrnvli : wakv  kufahku 
grjekv  inv  da-dapi  ilafitv  wvhsi  mvci-lutvwrci  nayeswi  mvyrwi- 
weyrnvli  macimi  wivufi-weyrnvli  vhqinvmowa-nagi.  29  Hv  mvtv 
nakuti  msqvkuqa  si  myagipi  neswi  udawani-wisgiluhfvki  ? macimi 
mvtv  nakuti  nihki  ini  usgi-drmqa  wah  si  pansinwv  frgici  k’ 
Uhfwv:  30  wakv  tapilo  nili  gelahfwv  jrivhki  giginotvgita.  31 
Tagi  kusiwaku  waciganvhi ; vliwi  ki  ta  lalamakufipwv  gelvwv 
notv  maci  udawani-wis-giluhfvki.  32  Jrgi  wiyafv  waciganvhi 
nah  muhgrci.  tabrci  rcimaqv  ya-lvhfvmewrci  ilaneki,  nahfrpi  nelv 
inv  nah  muhgrci  tabrci  rcimv  ya-lvhfvmeci  n’  Uhfv  wafapvh- 
kvmigigi  ya-pitv.  33  Wakv  goqa-nafv-grci  nah  girci-maqv  ya- 
lvhfvmewrci  ilaneki,  nahfrpi  nah  gircimv  inv  ya-lvhfvmeci  n’ 
Uhfv  wafapvh-kvmigigi  ya-pitv. 

34,  Tagi  si  tahaku  yasi  biriv  wvhsi  ini  usgi-drmqa  sfvdoiv 
grmr-nelafewa : mvtv  ni  bir  wvhsi  biaci  fvdoiv  grmrnelafewa, 
gisghikv  wakv.  35  Xvga  ni  bir  wvhsi  ilani  pvgicihgrde-mrci  u 

fvli  Ivhgap-hvgi,  chena  inv  udrnfimv  nili  u gali,  macimi  inv 
ufamimv  nili  wa-silamrci-iqali : 36  macimi  ilani  u mvdaladewanhi 
wa  hilafihi  nahvlwrkv  ya-drci  uci.  37  Hinv  ya-vhqalamrtv 
ufimrli  walr  u gali  vliwi  notv  nelv  notqa-lamakufi  neiv;  macimi 
inv  ya-vhqalamrtv  uqihfimrli  walr  udrnfimrli  vliwi  notv  nelv 
notqa-lamakufi  neiv.  38  Chena  inv  ba-bur  mvmakv  ud 
rsitahfagemi  macimi  ni  nrwvlwi  nakv-laqv,  notqa-lamakufi  neiv. 
39  Hinv  ma-mkvkv  u ta  lanvwawewa  wah  wvntu  ini ; macimi  inv 
wa-wvndotv  u ta  lanvwawewa  nelv  uci  wa  mkv  ini. 

40  Hinv  gelvwv  wa-utvhpanalwrqa  n’  utvhpanaqv  nelv, 
macimi  inv  wa-utvhpanitv  nelv  utvhpanrli  nili  wa-wrwenilici.  41 
Hinv  wa-utvhpanrtv  mrmosigesqalici  ini  u wefowa-nagi 
mrmosigesqatv  wa  hutfaku  mrmosigesqatv  u taphufewa:  macimi 
inv  wa-utvhpanrtv  tapv-svwi  ’laneli  ini  u wefowa-nagi  tapvsvwi 
’lani  wa  hutfaku  tapvsvwi  ’lani  u taphufewa.  42  Chena  goqa-nafv- 
grci  wah  melrli  wvhsi  manalici  nakuti  iuhumv  macilofilici  nakuti 
taphikv  pahi  tahkvgi  napi,  in  u wefowa-nagi  kvgahgimrfv,  tapilo 
gi  talapwv  nelv,  mvtv  wa  hinv  wiahisi  wvntu  u taphufewa. 

11.  1 Chena  ini  biamikvtwi  ina  Jesise  u mahci  tapigamvhi 
matvhfwi-gita-neswi  u kvgahgimrfhi,  ini-uci  wapfa  wvhsi 
kvgahgimiwaci  macimi  nvnvhimiwaci  udawanwrgi. 

2 Huwa  ina  Jrne  iah  nodrgaci  ini  giphudewa-nagi  nili  u 
pakvtafe-wanv  inv  Klvisde,  u tah  macicimvhi  u kvgahgimrfhi  3 
macmi  Hv  geiv  inv  ba-birtv,  walr  tuga  nih  nvtvwrpvmrpa 
kutvkv?  u talrli.  4 Macimi  Jesise  rpvfsa  chena,  Nhrkuna  macimi 
wetvmvwahku  Jrne  nili  wiahi  gelvwv  na-notvmaqa  chena  na- 
namayaqa:  5 nihki  ga-gabeqacki  utfakunrwv  tapinvmowa,  chena 
nihki  ma-myrlvkvtuwi-grdacki  pamodaki,  nihki  wa-sgilhvga- 
magicki  fvfvyrghofoki,  chena  nihki  ga-gabsaki  nodrgaki,  chena 
nihki  na-pagiki  unsgrnofoki,  chena  nihki  gitamrfvki  u bonrnrwv 
uwasi-biadrcimowa  nvnvhimofoki.  6 Chena  gisrdalamakufi  inv, 
goqa-nafv-grci  mvtv  wa  mkv  wvh  huci  utvgikvhsinagi  neyrgi,  u 
talrli  nihi. 

7 Chena  yasi  iuhkumv  hrwrci  ya-hrwrci,  Jesise  ut  vlami  ilvhi 
nihi  mahsalalici  Jrneli  isi,  Nahiwa  gelvwv  ki  mv’  wrpvdrnrwv 
waci  ini  belasgi  si  luhfryaqa?  hv  mfvsqvlwi  nrnomi-luhvnwi?  8 
Wakv  nahiwa  ki  mv’  wrpvdrnrwv  waci  luhfryaqa?  hv  ilani 
betaniga  skvnofi  betanikv?  Wrpvmahku,  nihki  br-betanvgiki 
skvnofi  betanikv  vbeki  betiga  ugimrwigrnv.  9 Pvyaqv  gociwa 
gelvwv  ki  luhfrpwv?  hv  wvhsi  nawaqa  mrmosigesqatv?  Hrnkv, 
gi  talapwv  nelv,  macimi  maci-laghi  si  vlikv  mrmosigesqatv.  10 
Hinv  yrmv,  waci  ini  mahtvwigagi, 

Wrpvmi,  ni  ta  laskvwv  ni  mesvmrgamv  ya-lvhfvmeivni, 

Hinv  wah  nvnvhih-fatu  gi  myawi  ya-lvhfvmeivni  gelv. 

11  Tapilo  gi  talapwv  nelv,  Alagenv  nihki  iqahi  na-neginakucki 
mvtv  malT  pvfaqi  ntvsi  vlikv  ya-lafitv  Jrneli  inv  Fvfvhqi- 

ulalhiwawanv : pvyaqv  inv  macilofitv  betiga  ini  wafapvh-kvmigigi 
ugimrwi-drmqa  vlikv  ilafi  notv  inv.  12  Chena  ina  u kvgesakvnamv 
Jrne  Fvfvhqi-ulalhiwawanv  uci  brlu’  hinugi  ini  wafapvh-kvmigigi 
ugimrwi-drmqa  vhqimvwinvhgrta,  macimi  mvwinvhgawi  ’laneki 
u mvmelowi-ludrnrwv  ini.  13  Xvga  jrivhki  nihki  mrmosigesqacki 
macimi  ini  kutaladewa  mosigesqrcimoki  brluhi  Jrneli.  14  Chena 
qahqi  gelvwv  wvhsi  utvh-panvmaqa  si  tahayaqa,  Elvicv  yrmv,  inv 
wrsv  birtv.  15  Hinv  ba-bo-nvkv  utvwvgrwvli  wvhsi  nodrgaci, 
welrni  nodrgata  inv.  16  Pvyaqv  drniwa  nelv  nah  si  ilvwrtutv 
yomv-inugi  sqewa?  Brsi  ini  ilafeki  vpaluhfvki  bami  lamvtvpicki 
nili  yr-tvh  we-wedgegi,  nihki  u wr-wih-kum  rwvhi  u weci- 
qvqilanemwvhi  17  macimi,  Ki  papiqahdolapa,  macimi  mvtv  ki 
manyalapwv;  ni  mvwawvhodrpa,  macimi  mvtv  ki  mvwapwv,  yr- 
wvki.  18  Xvga  Jrne  biawv  mvtv  pami  wihfani  nuhgi  mvtv  pami 
manwv,  macimi,  Hu  bonrli  wvninahfeli,  iwvki  nihki.  19  Hinv  u 
Qihfvli  ilani  biawv  pami  wihfani  macimi  pami  manwv,  macimi 
nihki,  Wrpvmahku,  pkvmafiwi  4ani  chena  mvci  wa-nafu, 
wihgrnwrli  daxewi-mrwvtunigah-feki  chena  majelaficki!  iwvki. 
Macimi  laburwa  u tapvsvuhakunv  u pakvtafewanv. 

20  Hina  uwa  ut  vlami  lsgidrnv  nili  udawanv  tv  hvlikv  tfaki 
u pakvtafewanv  mviahci  lvwegi,  xvga  nihki  mvtv  mvtveni  si 
tahaki.  21  Mvci-labwrwa  cahi  gelv  si,  Kulasine ! mvci-labwrwa 
cahi  gelv  si,  Pafsaita!  xvga  qahqi  naiahkv  nili  mvgeci 
pakvtafewanv  mahci  Ivwega  Dryrgi  chena  Srtvnegi  mviahci 
lvwegi  geyrgi,  naiahkv  nihki  sahkvmikv  wih  mahci  mvtveni  si 
tahaki  bedrkvni-mudrgi  macimi  pakugi.  22  Pvyaqv  gi  talapwv 
nelv,  wa  hini  vliwi  grgilwawafeiv  Dryr  chena  Srtane  ini  ina 
jaiahqvh-kuwawi  grsagigi,  notv  gelvwv.  23  Chena  gelv, 
Gabrnivme,  hv  wafapvh-kvmigigi  gah  si  mosbalamakufi-hagopi? 
svhgigi  gelv  ga  hv  vhqinvmowa-nagi : xvga  qahqi  naiahkv  mahci 
Ivwega  nili  mvgeci  pakvtafewanv  Srtvmegi  mviahci  lvwegi  geyrgi, 
ivskv  ini  wah  vhdawi  brlu’  hinugi  grsagigi.  24  Pvyaqv  gi  talapwv 
nelv,  wa  hini  vliwi  grgilwawafeiv  ini  Srtvmewi  vsisgi  ini  ina 
jaiahqvh-kuwawi  grsagigi,  notv  gelv. 

25  Hina  Irqv  Jesise  rpvfsa  macimi  iwv,  Niyrwa  gelv,  0 
Ufimv,  Dabalatvkv  wafapvh-kvmigigi  macimi  vsisgi-drmqa,  yasi 
gelv  svpkv-hi  gigitv-wvci  yolumv  wiahi  la-burwafitv  macimi  na- 
nuhsa-wafitv,  chena  svpkvhi  gi  pvhginvmv-wrki  nili  vpaluhfa- 
fvki : 26  hvnkv,  Uh-fimv,  xvga  yoni  yasi  ini  manwilr-svmvmowa- 
nigi  gi  ta  lrbewa-nagi,  iwv.  27  Jrivhki  wiahi  naiahkv  ni  mahci 
biaci  pvgfanv-mrqv  n’  Uh-fv:  macimi  mvtv  nakuti  u wrku-mrli 
nili  Uqihfi-mrli,  waciwaphi  inv  Uhfimv;  mvtv  nuhgi  svpkvhi 
wiyafv  u wrku-mrli  nili  Uhfi-mrli,  waciwaphi  inv  Uqih-fimv, 
macimi  inv  goqa-nafvligrci  inv  Uqihfimv  si  taha  wvhsi 
pvhginvmv-wrci  nili.  28  Bialutv-wiku,  jrivh-ki  gelvwv  br-pakvta- 
ficki  qa-kufakulr-qicki,  chena  gah  mela-lapwv  vlwrkvhsewa.  29 
Mvmaku  ni  fvgiqa-howa,  macimi  wrkuta-f iku  nelv ; xvga  ni 

nvnvhbrje-lafi  macimi  ni  nvnvhbrci-tahawani : chena  ga  mgr- 
nrwv  gelvwv  vlwrkvhsewa  mvyrwi-geyrnwrki.  30  Xvga  ni  fvgi- 
qahowa  wacihi-wvtwi,  chena  ni  wewvsewa  lrkvnofi. 

12.  1 Hina  lrqv  Jesise  wapfa  ini  tv  hvlwrkvhsi-gesagigi  via 
srpwi  nili  kvwvsqi-gtigrnv ; chena  u kvgahgimrfhi  sqrlvwahi 
macimi  nihki  ut  valmi  gisgiqanr-nrwv  ini  wvhsi  meci-wrci.  2 
Pvyaqv  nihki  Palaseki,  iah  namu-wrci  ini,  Wrpvmi,  gi 
kvgahgimrfvki  yasi  lvwe-wrci  ini  buryr  mvyrugi  kutaladewa- 
nagi  wvhsi  lvwegi  tv  hvl-wrkvhsi-gesagigi,  u takuhi.  3 Pvyaqv, 
Hv  mvtv  ki  mah’  lrbrtudr-nrwv  yasi  lvweci  Dapide,  iah  sqrlvwaci, 
chena  nihi  Wa-wedfa-makuci ; 4 yasi  becfrci  ini  u wegiwr-pimi 
Mvnatu,  chena  u meci  ini  ufapi  tvkuwhv,  buryr  ini  mvyrugi 
kutaladewa-nagi  wvhsi  welv  mecici,  mvtv  nuhgi  nihi  wa-wedfa- 
makuci,  wakv  nihki  mkvtaukulv-yaki  pahi?  u talvhi.  5 Walr  hv 
mvtv  ki  mah’  lrbrtudr-nrwv  ini  kutaladewa-nagi,  yasi  nihki 
mkvtaukulvyaki  myrsdo-wrci  ini  vlwr-kvhsi-grsagigi  betiga  ini 
mvmrtumawi-kvmiqi  tv  hvlwrkvhsi-gesagigi,  macimi  mvtv  mvci- 
lvweki  ? 6 Pvyaqv  gi  tala-pwv  nelv,  yasi  nakuti  vlikv  ilafi  notv  ini 
mvmrtumawi-kvmiqi  utvsi  vpici.  7 Wakv  naiahkv  wrkutv-maqa 
ya-yoyrgi  yomv,  Skvtv  ni  ta  la-latv  gita-minrqa-ladewa,  macimi 
mvtv  vpanvwawa,  mvtv  ki  tvh  mah’  pvgidrmr-wrki  buryr  mvci- 
Ivwecki.  8 Xvga  inv  u Qihfvli  ilani  Dabalatvkv  ini  vlwrkvhsi- 
grsagigi. 

9 Chena  ini  uci  wapfa,  macimi  u msi-kvmikum-wrki  si  becfa : 
10  chena  wrpvmahku,  ilani  u bonv  vhkvpwi-lajawa.  Macimi 
nihki  u nvtuhtvwrwrli  nili,  Hv  mvyrwvtwi  ini  kutaladewa-nagi 
wvhsi  gegahi-wagi  tv  hini  vlwrkvhsi-gesagigi  ? iwvki,  wvhsi 
manvwvhi  masdrwimr-wrci  nihki.  11  Macimi  inv,  Nafvwa  ilani 
ntvsi  vpiwv  gelvwv,  wah  bonrli  nakuti  magefvli,  chena  qahqi 
yolumv  wrsrlvkugi  si  pansinoli  tv  hini  vlwrkvhsi-gesagigi,  hv 
mvtv  inv  u tvhsi  foginrli,  macimi  u kuqici-pvgilrli  nili?  u talvhi. 
12  Drniwa  laghi  si  vliwi  waci-ganv’  hilani  lalamakufi  notv 
magefv!  Yone  uci  ini  mvyrwvtwi  kuta-ladewa-nagi  wvhsi  wa- 
uwasrgi  silvwegi  tv  hini  vlwrkvhsi-gesagigi.  13  Hina  uwa  inv, 
Jegi-lacasgrlu,  u talrli  nili  ilaneli.  Chena  inv  mrsi  jegi-lacaskv ; 
macimi  ini  patagi  mafdodali,  brsi  ini  vsuwa  kutvgi.  14  Pvyaqv 
nihki  Palaseki  luhfaki,  macimi  u tapuwrlrwrli  nili  wvhsi  nihki 
manvwvhi  mvci-lutvwrwrci  nili. 

15  Chena  Jesise  u molalatv  ini  macimi  ini-uci  srwa:  macimi 
maci  u nakvlrwrli  nili;  macimi  inv  u gegahvhi  jrivhki  nihi,  16 
chena  u tapinvlaqi-mvhi  nihi  wvhsi  bur  nihki  wrkumakufi-hrwrci 
nili : 17  wvhsi  ini  manvwvhi  uqrufagi  ga-kvlvwigi  srpwi  Visviv 
inv  mrmosiges-qatv, 

18  Wrpvmahku,  nit  vlolrkv  mviahci  mvmvkv; 

Nit  vhqalademv  nileni  mvyrwi-neyrnv  manwalamrci : 

Husgici  inv  nah  si  bonv  ni  Cvjrlvhqv, 

Chena  wah  muhgrtutv-mvwvhi  mahtvh-kuwawa  nihi 
Nvnvhkvwi-lanihi. 

19  Mvtv  wah  mvwinvhga,  walr  ulrmvhotvmwv ; 

Mvtv  nuhgi  wiyafv  wah  notvmvwrli  u ta  sihsimowa  lr 
nili  udawani-myawanv. 

20  Sa-saqvfgodagi  mfvsqvlwi  mvtv  wah  puskv, 

Macimi  mvfrnvli  bami  lewvfigalici  mvtv  wa  hvhtawhrli, 

Brlid  hinv  kulapgrwawa-nagi  sfvdota  mahtvh-kuwawa. 

21  Macimi  u wefowa-nilici  wah  si  nihki  Nvnvhkvwi-laneki 

nvnrci-tahaki ; 

iupi. 

22  Hina  uwa  biadrqi  nakuti  u lakusgrgoli  wvninahfeli, 
kvgabeqa  macimi  gipitunwv:  macimi  inv  u gegahrli  nili,  dapi 
laghi  wvhsi  inv  gipitunawi-lani  kvtvwici  macimi  tapinvgi.  23 
Macimi  jrivhki  nihki  mahsalagiki  qvqahdrni-tahaki,  chena, 
Kvnhv  yrmv  nili  u qihfvli  Dapide?  iwvki.  24  Pvyaqv  ina  nihki 
Palaseki  iah  notvmuwrci  ini,  Mvtv  yrmv  ilani  u luhfa-pvgilvhi 
wvninahfihi,  Pialsipvleli  uci  wakv  nili  ugimr-osrkvnwrli  nihki 
wvninahfeki,  iwvki.  25  Macimi  inv  u wrkutv  yasi  tahawa-nilici, 
Jrgi  si  ugimrwewa  pvhfahgrdeiv  lekvtvh-kvmigifewa-nagi  si 
biadota;  chena  jrgi  udawa  walr  wegiwv  pvhfah-  grdeiv  mvtv  ivh 
nepvweiv,  u talvhi : 26  chena  qahqi  Satane  luhfa-pvgilrta  Sataneli, 
pvhfahgrti  inv;  nahiwa  uwa  wah  si  nepvweyrli  u ugimrwewa?  27 
Chena  qahqi  nelv  Pialsipvle  uci  kvtvwi  luhfa-pvgi-lvga 
wvninahfeki,  nafvliwa  ki  qihfwrki  uci  kvtvwi  luhfa-pvgilrwvhi 
nihi?  waciganvhi  nihki  ga  hu  tapvsvwvhkuwamipwv.  28  Wakv 
qahqi  nelv  nili  Mvnatu  Ucvjrlvhqvli  uci  kvtvwi  luhfa-pvgilvga 
wvninahfeki,  uwa  galv  ini  u ugimrwewa  Mvnatu  ki 
mvtvlakunrwv.  29  Walr  nahiwa  wih  si  kvtvwi  becfa  wiyafv  ini 
ya-drlici  wegiwv  nili  wesigi  ’laneli,  macimi  mvci-lutvmvwrli  u 
wiahemilici,  waciwaphi  inv  nhihtv  gijepilrta  nili  wesigi  ’laneli? 
macimi  ina  chena  wah  mvci-lutvmvwrli  ya-drlici  we-giwv.  30 
Hinv  ba-bur  wejemitv  ni  pipahtanaqv;  chena  inv  ba-bur  weci 
mrwvtunigamitv  lfwaniga.  31  Waciganvhi  gi  talapwv  nelv,  Jrgi 
si  mvjesilvwewa  macimi  pvhdrmowa  wah  pvgfa-latvmrqeki 
ilaneki;  wakv  ini  u pvhdrmofowa  inv  Ucvjrlvhqv  mvtv  ivh  pvgfa- 
ladota.  32  Chena  goqa-nafv-grci  wa  pipahcimrli  kvlvwewa  nili 
u Qihfvli  ilani,  ini  wah  pvgfa-latvmrqi  inv;  wakv  goqa-nafv-grci 
wa  pipahcimrli  nili  Ufapi  Ucvjrlvhqvli,  mvtv  ini  ivh  pvgfa- 
latvmrqi  inv,  nayeswalanv  mvtv  utvsi  ya-lakuqvh-kvmigigi 
macimi  ini  betiga  wrsv  biayrgi.  33  Walr  u uwasdoku  ini  mtaqi, 
macimi  ini  mvwifowa  uwasv;  walr  myrsdoku  ini  mtaqi,  macimi 
ini  mvwifowa  myrlatwi : xvga  ini  mtaqi  ini  mvwi-fowa  uci 
wrkudota.  34  Gelvwv  lawvki  udosrkvnvki,  nahiwa  kih  si  kvtvwi 
gelvwv,  ma-jelafiyaqa,  kvlvwipwv  uwasi  wiahi?  xvga  ini  utahi 
si  mrlafewa  uci  kvlvweiv  ini  udoni.  35  Hinv  uwasi  ilani  uwasi  u 
pvwawa-nagi  uci  biatu  uwasi  wiahi:  chena  inv  majelafitv  ilani  u 


24 


MAFIYO 


mvci  pvwawa-nagi  uci  biatu  mvjrfi  wiahi.  36  Chena  gi  talapwv 
nelv,  jrgi  si  naluhci  kvlvwewa  ga-kvlvwiwrci  ilaneki,  wah 
meliwaki  tapv-svwrcimowa  ntvsi  ina  jaiahqvh-kuwawi  grsagigi. 
37  Xvga  gi  kvlv-wewanv  gelv  ga  huci  tapvsvuha-gopi,  macimi  gi 
kvlvwewanv  ga  huci  mvtvhkuwrla-gopi. 

38  Hina  uwa  nr-nakuti  nihki  yr-ivwigacki  chena  Palaseki 
ud  rpvftvwrwrli  nili,  Ga-gahgimiwa,  nih  namapa  giginolowa  gelv 
uci,  isiwaki.  39  Pvyaqv  inv  rpvfsa  macimi,  Mvjelafi  chena 
wrpvsiphi-gawafi  sqewanv  u nvtunahv  giginolowa;  macimi  mvtv 
wah  melrwv  giginolowa  wakv  ini  Jonv  u giginolowa  inv 
mrmosigesqatv,  u talvhi  nihi:  40  xvga  yasi  Jonv  nfwi  gesqa 
macimi  nfwi  tapuqa  vpici  u pah-qvdrgi  inv  msi  nvmahfilahf i ; 
yone  wah  si  inv  u Qihfvli  ilani  vpici  nfwi  gesqa  macimi  nfwi 
tapuqa  ini  u tahigi  inv  vsisgi-drmqa.  41  Nihki  Nanifv  uci  laneki 
wah  nepvweki  ina  jaiahqvh-kuwawa-nagi  weci  yolumv  sqewanvli, 
macimi  wah  mvdrmrwrli : xvga  nihki  mvtveni  si  ta-haki  tv  hini  u 
nvnvhimiwa-wilici  Jonvli;  macimi  wrpvmahku,  vliwi  ya-lafitv 
notv  Jonv  utvsi  vpiwv.  42  Hinv  ini  yalrwvhqagi  uci  ugi-mrwi- 
iqa  wah  pvfaqi  ina  jaiahqvh-kuwawa-nagi  weci  yolumv  sqewanvli, 
macimi  wah  mvdrmrli : xvga  inv  ini  ya-iqihqihfaki  ini  vsisgi- 
drmqa  uci  biawv  wvhsi  notvgi  ini  u laburwa  Svlvmvne;  macimi 
wrpvmahku,  vliwi  ya-lafitv  notv  Svlvmvne  utvsi  vpiwv.  43  Wakv 
inv  wivgilahfi,  ina  nili  ilaneli  ia  huci  luhfrci,  pami  srpwi  pamfa 
tvh  bur  lrqvsi  vhdagi  napi,  u pami  nvtunahv  vlwrkvhsewa, 
macimi  ini  u qelv.  44  Hina  uwa,  Patagi  nahv  ya-driv  wegiwv 
waci  biaci  luhfriv,  hiwv;  macimi  ina  iah  birci,  u mkv  ini  sasibriv, 
jekvthota,  macimi  wrwasih-kvta.  45  Hina  uwa  nhawv,  macimi  u 
gilaginv  weiv  neswvhfwi  kutvkhi  lahfihi  vliwi  si  mvjelafihi  notv 
welv,  chena  nihki  becfaki  macimi  ntvsi  daki:  macimi  ini  jaiahqi 
u ta  lafewa  inv  ilani  vliwi  si  mv-jrfi  notv  ini  wasgi.  Datapilvhi 
yone  nahfrpi  wa  hisi  nvmuci  yrmv  mvci  sqewanv. 

46  Ia  haiahi  gawvgi  kvlolrci  nihi  mahsalalici,  wrpvmahku, 
ugali  macimi  u janinvhi  frgici  nepvwihi,  bami  nvtunahv-malici 
wvhsi  kvlolakuci.  47  Macimi  wiyafvli,  Wrpvmi  gi  giv  chena  gi 
janinrki  frgici  nepvweki,  bami  nvtunahv-muwrci  wvhsi  kvlolahgi, 
u tagoli.  48  Pvyaqv  rpvfsa  macimi,  Nafvwa  ni  giv?  macimi 
nafvkiwa  ni  janinrki?  u talrli  nili  wa-wetvmrkuci.  49  Macimi 
mrsi  jegingaskv  u kvgahgi-mrfhi  wvyaci,  chena,  Wrpvmahku,  ni 
giv  chena  ni  janinrki ! 50  Xvga  goqa-nafv-grci  wa  hini  silvwi  u 
tasi  tahawa  n’  Uhfv  ya-pitv  wafapvh-kvmigigi,  hinv  ni  janinv, 
chena  nit  iqamv,  macimi  ni  giv,  iwv. 

13.  1 Hina  ini  grsagigi  ini  wegiwr-pagi  uci  luhfa  Jesise, 
macimi  pvkvci  ini  msi-napi  lamvtvpiwv.  2 Macimi  ntvsi  maci 
mahsalalici  u mrwvtusgr-makuhi,  waciganv’  hulvga-lagi  Ikvmwv 
macimi  lamvtvpiwv;  macimi  jrivhgi  inv  mahsalakv  ini  sqrbiagi 
nepwi.  3 Chena  u kvlo-lvhi  nihi  maci  wiahi  pamrtuwawa-nagi, 

Wrpvmahku,  isiwa,  Inv  ya-vh-cigatv  wapfa  wvhsi  vhcigaci;  4 
macimi  yasi  inv  vhcigaci,  nrlatv  mengrnv  ini  pvkvci-kvnv  si 
panfanu,  macimi  nihki  wisgiluhfvki  biaki  chena  u jrkvdrnrwv 
nili : 5 chena  kutvkvli  ini  tvh  sekunvhgiki  si  panfanu,  tvh  bur 
waivhkv  vhdagi  vsisgi : macimi  walanv  nili  frginu,  xvga  mvtv 
waivhkv  spihfanwi  vsisgi : 6 macimi  ina  inv  gesagi-gesfwv  iah 
biatvhkufvgi,  svhta  nili;  chena  xvga  mvtv  ujapkvhkvtuwi,  naputa 
nili.  7 Chena  kutvkvli  Ir  nihi  grwesahi  si  panfanu ; macimi  nihki 
grwesaki  sqinegeki,  chena  u napwvsqahdonrwv  nili : 8 chena 
kutvkvli  ini  uwasi  vsisgegi  si  panfanu,  macimi  neginwi  mvwifowa, 
nrlatv  tabawa  tfwagfanwi,  nrlatv  nakudwrsi,  nrlatv  nfwr-pitvgi. 
9 Hinv  ba-bonvkv  utvwvgrwvli,  welrni  nodrgata. 

10  Chena  nihki  kvgahgimrfvki  biaki,  macimi,  Gociwa  gelv 
gi  kvlolrki  nihki  pamrtuwawanv?  u talrwrli.  11  Chena  inv  rpvfsa 
macimi,  Gelvwv  si  meliwapi  ini  wvhsi  wrkutvmaqa  nili  ini 
wafapvh-kvmigigi  ugimrwi-drmqa  uci  ma-ivtki,  wakv  nihki  mvtv 
si  meliwapi  ini.  12  Xvga  goqa-nafv-grci  u bonv,  inv  wah  si 
meliwapi,  macimi  inv  wah  bonv  mrlafewa:  wakv  goqa-nafv-grci 
mvtv  u bonv,  wah  mvmrqi  muhci  ini  ba-bonvgi  inv.  13  Waciganvhi 
nelv  pamrtuwawanv  ni  kvlo-lrki  nihki ; xvga  nagaki  mvtv 
tapinvmoki  nihki,  chena  nodrgaki  mvtv  tapahsaki  nihki,  mvtv 
nuhgi  nanuhsaki  nihki.  14  Macimi  nihki  si  uqihfadota  ini  u 
mosigesqawa  Visviv,  ya-yoyrgi, 

Nodrgawa  ga  huci  nodrgapwv  gelvwv,  macimi  mvtv  gah 
wiahisi  nanuhsapwv; 

Chena  nagawa  ga  huci  nagapwv  gelvwv,  macimi  mvtv  gah 
wiahisi  nawiwapwv: 

15  Xvga  yrmv  lanvwa  u tahi  vlvlikv  si  kufaqvnwi, 

Macimi  u tvwvgrwv  nodrgawa  si  saqvnu, 

Chena  u sgesakuwv  naiahkv  pafvkuqenoki  nihki; 

Belaba  nihki  u sgesakuwv  wi  huci  nawiwaki, 

Macimi  uci  nodrgaki  u tvwvgrwv, 

Macimi  uci  nanuhsaki  u tahiwv, 

Chena  wi  kutaqeki  nuhgi, 

Macimi  nih  gegahrki  nihki. 

16  Pvyaqv  gelvwv  gisrdalamaqvtu  ki  sgesakuwv,  xvga  nili 
tapinvmoiv;  macimi  ki  tvwvgrwv,  xvga  nili  nodrgaiv.  17  Xvga 
tapilo  gi  talapwv  nelv,  yasi  maci  mrmosigesqacki  macimi  tapvsvwi 
’laneki  mrtvwi  na-muwrci  nili  wiahi  gelvwv  na-namayaqa,  macimi 
mvtv  u namanrwv  nili.  18  Notvmuku  gelvwv  waciganv’  hini  u 
pamrtuwrfowa  inv  ya-vhcigatv.  19  Hina  wiyafv  iah  notvgi  ini 
uci  kvlvwewa  ini  ugimrwi-drmqa,  macimi  mvtv  nanuhsa  ini,  ina 
inv  uwa  biawv  mvci-wiyafv,  macimi  u qv-qvtanvmrgoli  ini 
mviahci  vhdodalici  u tahigi.  Hinv  yrmv  ya-vhci-gagi  ini  pvkvci- 
kvnv.  20  Chena  inv  ya-vhcigagi  tvh  nili  sekunvgiki,  hinv  yrmv 
na-notvkv  ini  kvlvwewa,  macimi  walanv  uwasi-labwrwi  utvh-panv 
ini;  21  gawvgi  mvtv  u bonv  ujapkvhkvtwi  weyrgi,  pvyaqv  wesigi- 

fi  mrlrqvsihi ; macimi  gesanrci-nvmowa  walr  nrnuhgrchadewa  iah 
pv-faqeyrlici  xvga  ini  kvlvwewa  uci,  walanv  utvgikvh-sinwv  inv. 
22  Chena  inv  ya-vhcigagi  alagenv  nihi  grwesahi,  hinv  yrmv  na- 
notvkv  ini  kvlvwewa ; macimi  ini  utvmafewa  ini  ya-lakuqvh- 
kvmigigi  uci,  chena  ini  pvwrwanv  uci  wvnimafewa  napwvsqayrli 
ini  kvlvwewa,  macimi  mvtv  mvwifowa-niwi  inv.  23  Chena  inv 
ya-vhcigagi  ini  uwasi  vsisgegi,  hinv  yrmv  na-notvkv  ini  kvlvwewa, 
macimi  nanuhsa  ini;  yonv  tapilo  u negtu  mvwifowa,  macimi  u 
biatu,  nrlatv  tabawa  tfwag-fanwi,  nrlatv  nakudwrsi,  nrlatv  nfwr- 
pitvgi. 

24  Kutvgi  nuhgi  pamrtuwawa  u tah  pvgfanvmvwvhi  ya- 
lvhfvmelici  nihi,  Hini  wafapvh-kvmigigi  ugimrwi-drmqa  brsi 
ilani  ya-dotv  uwasi  menkv  u gitigr-nagi  si  tvqa-lama-qvtwi : 25 
pvyaqv  ia-haiahi  nabr-lici  ilanihi,  u mvda-ladewa-nvli  biali  u tidr- 
goli  nahfrpi  myrsi-wvsku  alagenv  ini  kvwvsqi,  chena  wapfali.  26 
Pv-yaqv  iah  frgi-pvgigi  ini  macimi  nepagi,  hina  uwa  nvuqvtu  nil! 
myr-si-wvsku  nahfrpi.  27  Chena  nihi  ut  vlolrkvnhi  biahi  inv  da- 
ba-latvkv  wegiwv,  Yalaniwivni,  hv  mvtv  uwasi  menkv  gi  titu  gi 
gitigr-nagi?  uwa  drniwa  ucifaiv  nili  myrsi-wvsku?  u takuhi.  28 
Macimi,  Mvda-ladewanv  yasi  lvweci  yomv,  u talvhi.  Chena  Hv  ni 
na  hrpa  uwa  wvhsi  macimi  mrwvtunv-mrga  nili?  u takuhi  nihi 
vlolrkvnhi.  29  Pvyaqv,  Mvtv,  u talvhi ; Belaba  gah  weci  puqvh- 
ganvnrwv  ini  kvwvsqi,  yasi  mrwvtunv-maqa  nili  myrsi-wvsku.  30 
Welrni  nayeswi  wi  sqineginu  nakudwasi  brlu’  hini 
kvwvsqhrwaga : macimi  ini  Irqr-niga  ini  kvwvsqhrwa,  Mrwvtunv- 
muku  nhihtv  nili  myrsi-wvsku,  macimi  vfipi-doku  nili  wvhsi 
fvgfv-maqa:  wakv  ini  kvwvsqi  ni  kvwv-sqigr-nagi  si  mrwvtunv- 
muku,  na  hilrki  nihki  ga-kvwvsqhr-wacki,  u talvhi. 

31  Nuhgi  kutvgi  pamrtuwawa  u tah  pvgfanvmv-wvhi  ya- 
Ivhfv-melici  nihi,  Hini  wafapvh-kvmigigi  ugimrwi-drmqa  brsi 
nakuti-paqa  mvstvdewi  menkv  inwi,  ma-mvmagi  ilani,  macimi  u 
titu  u gitigr-nagi : 32  heni  svpkvhi  gici-utvhpi  lakuqv’  jrivhki 
mengrnv;  pvya-qv  iah  kvtamo-yrgi  ini,  vliwi  inwi  notv  nili 
mamagi-nvsku,  macimi  mtakuniwi,  waciganvhi  nihki  wisgiluh- 
fvki  ini  manvtwi  uci  bia-ki  macimi  nili  si  Iwvhsi-noki  ba-pga- 
ivkuki,  iwv. 

33  Nuhgi  kutvgi  pamrtuwawa  u kvlo-lvhi  nihi;  Hini 
wafapvh-kvmigigi  ugimrwi-drmqa  brsi  ini  unvlascikv  ma-mvmagi 
iqawv  inwi,  macimi  u gigitu  nfwi  tapvcikv-nagi  lughrnv,  brlu’  hini 
jrivhgi  unata,  iwv. 

34  Jrivhki  yolumv  wiahi  Jesise  u kvlo-lvhi  pamrtuwawa- 
nagi  nihi  mahsa-lalici ; macimi  frgici  pamrtuwawa  mvtv  wiahi  u 
kvlo-lvhi  nihi : 35  wvhsi  manvwv’  hini  uqihfagi  ya-iugi  srpwi  inv 
rar-mosigesqatv, 

Pamrtuwawanv  nah  si  tvwanv  ni  doni ; 

Na  hrtutv  wiahi  gigifoiv  ina  uskvh-gahfanwi  ini  ya-laku- 
qvh-kvmigigi  uci. 

36  Hina  uwa  u nvkvlvhi  nihi  mahsa-lalici,  macimi  ini  wegiwv 
si  becfa:  chena  u kvgahgimrfhi  utfakuhi,  macimi,  Tapinrqi-wetv- 
mvwi-nrga  ini  pamrtuwawa  nili  si  ini  lr  gitikv  myrsi-wvsku,  u 
ta-kuhi.  37  Macimi  rpvfsa,  chena,  Inv  ya-vhdotv  ini  uwasi  menkv 
u Qihfvli  ilani  inv;  38  chena  ini  gitikv  ya-lakuqvh-kvmigigi  ini; 
chena  ini  uwasi  menkv,  iuhgoni  nihki  ini  ugimrwi-drmqa  uci  uqih- 
fimrki;  chena  nili  myrsi-wvsku  niheni  u qifhi  inv  mvci-wiyafv; 
39  chena  inv  mvda-ladewanv  ya-vhdotv  nili  mvci-mvnatu  inv: 
chena  ini  kvwvsqhrwa  ini  ya-qrgi  ini  ya-lakuqvh-kvmigigi ; chena 
nihki  ga-kvwvsqhr-wacki  ancvleki  nihki,  iwv.  40  Yasi  waciganvhi 
mrwvtuno-daki  nili  myrsi-wvsku  macimi  fvgfo-daki  skudagi ; yone 
wa  higi  ina  jaiahqvh-kvmigiga.  41  Hinv  u Qihfvli  ilani  wah 
wrwenvhi  uta  an-cvle-mhi,  macimi  nihki  ini  u gimrwi-drmqa-mi 
wa  huci  mrwvtwi  luh-fanr-nrwv  jrivhki  wiahi  waci  pami 
utvgikvh-sinagi,  macimi  nihi  ma-jrfigi  yasi  Ivwelici,  42  chena  ini 
wah  si  becfa  pvgilr-wvhi  nihi  gasidagi  skuta:  ’n’  tvsi  wah  pami 
wihfvqa-wani  macimi  ini  wah  tvlwawah-fanu  wepitvli.  43  Hina 
uwa  nihki  ma-yrwela-ficki  wah  wvhfafv-moki  brsi  inv  gesagi 
gesfwv  betiga  ini  u gimrwewa-nilici  u Fwrli.  Hinv  ba-bonvkv 
utvwvgr-wvli,  welrni  nodrgata. 

44  Hini  wafapvh-kvmigigi  ugimrwi-drmqa  brsi  pvwrwa 
inwi  gi-gidota  ini  gitigr-nagi ; ma-mkvgi  ilani,  macimi  u gigitu ; 
chena  wapfa  via  uwasi-labwrwani  macimi  inv  u myaga  jrivhgi 
ba-bonvgi,  macimi  u tapanv  ini  gitikv. 

45  Nuhgi,  ini  wafapvh-kvmigigi  ugimrwi-drmqa  brsi  ilani 
inwi  wrdgetv  u pami  nvtuna-whvhi  uwasi  megafhi : 46  macimi  u 
mahci  mkv-wrli  nakuti  megafvli  gasuwa-lamaku-filici,  wapfa  inv 
macimi  u myaga  jrivhgi  ba-bonvgi,  macimi  u tapanrli  nili. 

47  Nuhgi,  ini  wafapvh-kvmigigi  ugimrwi-drmqa  brsi 
rqvsqhrkv  inwi,  ya-ipvgido-dagi  ini  msi-napigi,  macimi  mrwvtuni- 
gaiv  jrgi  ya-talici:  48  ini  ia  uqihfagi,  nihki  utvhpanr-nrwv  sqrbia- 
gesi ; macimi  nihki  lamvtvbeki,  chena  u tah  mrwvtunr-wvhi  nihi 
wa-lafilici  nili  bonvhfu-cikvnv,  wakv  nihi  ma-tafe-filici  u pvgilr- 
wvhi.  49  Yone  wa  higi  ini  ina  jaiahqvh-kvmigiga : nihki  ancvleki 
wah  biaki,  macimi  wah  pginr-wvhi  nihi  ma-jela-filici  alagenv  uci 
nihi  ma-yrwela-filici,  50  chena  ni  wah  si  becfa  pvgilr-wvhi  ni-hi 
gasidagi  skuta:  ’n’  tvsi  wah  pami  wihfvqa-wani  macimi  ini  wah 
tvlwawah-fanu  wepitvli. 

51,  Hv  ki  nanuhsa-pwv  gelvwv  jrivhki  yolumv  wiahi?  Hvnkv, 
u talr-wrli  nihki.  52  Chena,  Waciganvhi  jrgi  yr-ivwigatv  mviahci 
kvgahgimrfiho-futv  ini  wafapvh-kvmigigi  ugimrwi-drmqa  isi  brsi 
ilani  ilafi  da-balatvkv  wegiwv,  inv  u biaci  luhfvtu  u pvwrwa  uci 
wiahi  usginwi  macimi  gahtv,  u talvhi  nihi. 

53  Chena  ni  biamikvtwi,  iah  mahci  lutvgi  Jesise  yolumv  pa- 
mrtuwawanv,  ‘n’uci  wapfa. 

54  Chena  welv  ut  vsisge-magi  si  pami  biawv  u kvgahgi-mvhi 
nihi  betiga  u msi-kvmikum-wrki,  waciganvhi  nihki  cihsi-tahaki, 

chena,  Drniwa  uci  bonv  yrmv  ilani  yomv  laburwa  macimi  yolumv 
mv-geci  pakvtaf ewanv  ? iwvki.  55  Hv  mvtv  yrmv  inv  utqi- 
pakvtafewi-lani  u qihfvli?  hv  mvtv  u gali  Male  yrlofoli?  chena  u 
janinvhi,  Jamseli,  chena  Joseli,  chena  Svimvneli,  chena  Jotvseli? 
56  macimi  ut  iqamhi,  hv  mvtv  jrivhki  nihki  weci  gelvwa?  Drniwa 
uwa  uci  bonrnv  yrmv  ilani  jrivhki  yolumv  wiahi?  57  Macimi  u 
gisfaku-wrli  nili.  Pvyaqv  Jesise,  Mrmosigesqatv  mvtv  bur  vhdali 
utvga-lamakufewa,  waciwaphi  nahvlwrkv  ut  vsisge-magi,  macimi 
ya-drci  wegiwv;  u talvhi.  58  Chena  svpkvhi  mvtv  maci  si  Ivwi 
mvgeci  pa-kvtafewanv  ’n’tvsi  xvga  mvtv  dapwahsawa-nihi. 


14.  1 Hina  lrqv  Halade  inv  nakutah-fapvti  ugimv  nodrga  ini 
ya-lrcimo-fulici  Jesiseli,  2 macimi,  -Jrne  yrmv  inv  Fvfvhqi-ulalhi- 
wanv;  unskv  inv  nili  na-palici  uci;  macimi  ini  waci  yolumv  wrsi- 
kvki  pakvtafe-yrlici  weyrgi,  u talvhi  nihi  ut  vlolrkvnhi.  3 Xvga 
Halade  u mahci  masanrli  Jrneli,  macimi  u gijepi-lrli,  chena 
giphudewa-nagi  u tah  bonrli  xvga  nili  Holotivseli  uci-hr-li,  wewvli 
Filvbe  u janinrli  Halade.  4 Xvga,  Mvtv  ini  mvyrwvtwi 
kutaladewa-nagi  wvhsi  gelv  bonvci  inv,  u tagoli  Jrneli.  5 Chena 
iah  wesv  naiahkv  nfrci  nili,  u kufvhi  nihi  mahsa-lalici,  xvga  nihki 
mrmosigesqatv  u ta  lvgimr-wrli  nili.  6 Pvyaqv  iah  biayrgi  Halade 
u negewi  grsagigi,  nili  u drnah-fvli  Halotivse  manya-loli  ini 
alaghi,  macimi  u manwi  lapwv-hagoli  Halade.  7 Heni  uci  mah- 
ci-miwa  gilagi  jeginga-mowa  wvhsi  melrci  nili  goqa-nahi-grci  inv 
wih  nvtutv.  8 Chena  inv,  u pami  nen-grgoli  u gali,  Meliku  utvsi 
msi-saswi-lrkv-nagi  ini  wesi  Jrne  inv  Fvfvhqi-ulalhiwanv,  isiwa. 
9 Chena  mvci-lapwv  inv  ugimv;  pvyaqv  xvga  nili  u jeginga- 
mowanv  chena  nihi  wa-wetvbe-makuci  tvh  wihfanigi  uci  tapigamu 
wvhsi  ini  meli-wagi;  10  macimi  wrwenga,  chena  u gisgiqat-whrli 
Jrneli  ini  gip-hudewa-nagi.  UChena  wesi  inv  biadota  msi-saswi- 
lrkv-nagi,  macimi  melofu  inv  iqafv:  macimi  inv  u biadr-wrli  ini 
u gali.  12  Chena  inv  u kvgahgimrfhi  biahi,  chena  nihki  u mvmr- 
wrli  nili  we-yrnvli,  macimi  u lakunr-wrli;  chena  wapfaki  nihki 
macimi  u wetv-mvwr-wrli  Jesiseli. 

13  Huwa  iah  notvgi  ini  Jesise,  ’n’uci  srwa  ulvgalhu,  tvh  pv- 
psqvh-gigi  hawv  nrnsihkv:  chena  nihki  mahsa-lagiki  iah  nodrga- 
wrci  yomv,  u nakvlr-wrli  nili  udawanv  uci  gituh-faki.  14  Chena 
biaci  wapfa  inv,  macimi  u nawvhi  maci  mahsa-lalici,  chena  u 
gitaminr-qala-mvhi,  chena  u gegahtv-wvhi  ut  vhqiluga-milici.  15 
Chena  ia  hulrqe-figi,  nihki  kvgahgimrfvki  utfr-wrli,  CalF 
pvpsqvhgi  utvsi,  chena  ini  grsagigi  naiahkv  pamfaiv;  hrmaskvwi 
nihki  mahsa-lagiki,  wvhsi  manvw’  hr-wrci  nili  udawa-nafv, 
macimi  tapanvmu-wrci  wih-fanewa  pasiqi  welvwv,  u tair-wrli.  16 
Pvyaqv  Jesise,  Naluhci  nihki  wih  wapfaki ; melahku  wvh  meci- 
wrci,  u talvhi.  17  Chena  nihki,  Ni  bonrpa  utvsi  nyrlvnwi  pvyaqv 
wapsqada-wvli,  chena  ne-swi  nvmahfvki,  u talr-wrli.  18  Chena 
Biatv-wiku  nili  mrtvsi,  isiwa.  19  Macimi  u tapi-mvhi  nihi  Mahsa- 

lalici  wvhsi  lamtv-pilici  svhgigi  usgici  nili  mskuta-qvlu;  chena  u 
tah  mvmanv  nili  nyrlvnwi  wapsqada-wvli,  macimi  nihi  neswi 
nvmafhi,  chena  spamagi  pami  lrpi  manqvtugi,  gisrtafi,  chena  u 
pusku-nrnv  macimi  u tah  melvhi  nihi  kvgahgimrfhi  nili  wapsqada- 
wvli,  chena  nihki  kvgah-mrfvki  uci  nihi  mahsa-lalici.  20  Chena 
wihfa-neki  jrivhki,  macimi  dabho-loki : chena  nihki  u mrwvtunr- 
nrwv  sa-sqvdo-dagi  nili  ba-xgahgrki  uci,  matvhfwi-gita-neswi 
sosoni-wvli  uqihfanu.  21  Macimi  nihki  wa-wihfani-cki  nvwitu 
nyrlvna  matvhfana-tabawa  ila-neki,  tabrna  iqaki  chena 
vpaluhfvki. 

22  Chena  walanv  u wihqihkv-wvhi  nihi  kvgahgimrfhi  wvhsi 
ini  ulvga-lagi  lkv-malici,  chena  wvhsi  ini  vsuwa  grmagi  si  negr- 
nelici,  brluhi  wi  hrmaskv-wvhi  nihi  mahsa-lalici.  23  Macimi  iah 
mahci  rmaskv-wrci  nihi  mahsa-lalici  ini  maqvhgigi  si  kuqic- 
sinwv  nrn-sihkv  wvhsi  mvmrtu-maci : chena  nrnsihkv  ’’n’tvsi 
vpiwv  ia  hulr-qefigi.  24  Wakv  ini  ulvgasi  uwa  ini  lrutaqa  ini 
msi-napi  biat-hvnwi,  u qelvhsi-lapwvhaku-nrwv  nili  babokvki ; 
xvga  u nvxgr-nr-wv  ini  mahsigikvgi.  25  Chena  ini  mvwi- 
nyawana  gcitvwrfewa  ini  tapahgi  utfvhi,  pami  gituhfa  usgi-tapia 
ini  msi-napi.  26  Macimi  nihki  kvgahgimrfvki  iah  nawr-wrci  pami 
gituhfali  usgi-tapia  ini  msi-napi,  patfvgi-tahaki  nihki,  Inv  jepv, 
iwvki;  macimi  wiv-kvhotv-moki  xvga  grwilv-waki.  27  Pvyaqv 
walanv  Jesise  u talvhi,  Uwasi-labwrku ; nelv  inv;  tagi  kih 
grwilvwa-pwv  isiwa.  28  Macimi  Betv  ud  rpvftv-wrli, 
Dabalamiwatv,  gelr-wivna  inv,  birlu  isilu  wvhsi  bialu-dolv  usgi- 
tapia  ini  napigi  isiwa.  29  Macimi  inv  Birlu,  u talrli.  Chena 
Betv  lrsiwa  ini  ulvga-lagi  uci,  macimi  ini  usgi-tapia  napigi  pamfa, 
macimi  u bialutv-wrli  Jesiseli.  30  Pvyaqv  iah  namagi  ini 
mahsigikvgi,  grwilvwa;  macimi  vlami  gogi,  wivkvho-tvmwv, 
Dabalamiwatv,  wrpvnas-hilu,  isiwa.  31  Macimi  walanv  Jesise 
mrsi  jegi-lacaskv  u tah  fogi-nrli,  chena,  0 gelv  cv-gi  dapwah-safv, 
nahiwa  g’uci  rnwahsa?  u talrli.  32  Chena  nihki  spamagi  ini 
ulvga-lagi  ia  hr-wrci,  nvgaskv  ini  mahsigikvgi.  33  Chena  nihki 
ulvga-lagi  ya-picki  usvsilvwahr-wrli  nili,  Dabwawa,  inv  u Qihfvli 
Mvnatu  gelv,  isiwaki. 

34  Chena  iah  mahci  kvbr-wrci  nihki,  ini  vsisgegi  si  biaki 
Ginasuladewi-drmqa.  35  Chena  nihki  ’n’tvsi  uci  ’laneki  iah  wr- 
kumr-wrci  nili,  mafhega  si  wrwengaki  ini  gryrugi  drmqa,  chena  u 
biatvwr-wrli  jrivhki  ya-qiluga-lici ; 36  macimi  u kvtuwvmr-wrli 
wvhsi  manvwvhga  kvtasgi  pahsanv-mvwr-wrci  ini  tv  npaniqr- 
dalici  u betanikv:  chena  ya-tfwi  pahsanvmu-wrci  mafafiho-foki. 


15.  1 Hina  uwa  ’n’tvsi  utfr-wrli  Jesiseli  Culosalame  uci  Pala- 
seki  chena  yr-ivwigacki,  2 Gociwa  gi  kvgahgimrfvki  u lr-lfwrci 
ludr-nrwv  ini  u gahtv-rcimowa-nwv  nihki  gigi-laneki?  xvga  mvtv 
gr-gifi-lajrki  iah  meci-wrci  tvkuwhv,  isiwaki.  3 Macimi  ud  rpvf- 
tv-wvhi  chena,  Gociwa  gelvwv  nahfrpi  ki  lr-lfwrci  ludr-nrwv  ini 

u tapigamowa  Mvnatu  xvga  ki  gahtv-rcimowa-nwv  uci?  u talvhi. 
4 Xvga  Mvnatu,  Hutvga-lami  g’uhfv  chena  gi  giv:  macimi,  Inv 
ma-mv-ci-kvlo-lrtv  ufimrli  walr  ugali,  welrni  inv  napaga  ini 
nabowa,  iwv.  5 Wakv  gelvwv,  Goqa-nafv-grci  wa  hilrli  u fvli 
walr  u gali,  Hini  mviahci  manvwvhga  naiahkv  udwrfe-ivni  nelv 
uci  ini  me-lofu  Mvnatu ; 6 tagi  inv  wa  hutvga-lamrli  u fvli,  ki  dr- 
iupwv.  Macimi  ki  mvtv  wiyafa-gisihdo-nrwv  ini  u kvlvwewa 
Mvnatu  xvga  ki  gah-tv-rcimowa-nwv  uci.  7 Gelvwv  naluhci- 
Ivwiwah-feki,  g’uwasi  mo-sigesqrci-makuwv  Visviv,  ya-iuci, 

8 Yrmv  lanvwa  n’utvga-lamaqv  u sgisrwv  uci; 

Waku  u tahiwv  paluwr-mvtwi  neiv  uci. 

9 Pvyaqv  naluhci  ni  wr-usvsilvwaha-goki, 

Pami  kvgahgimi-waki  gigamuh-grki  nili  ilaneki  u 
gigamowa-nwv. 

10  Chena  u tah  wihku-mvhi  nihi  mahsa-lalici,  Nodr-gaku, 
macimi  nanuh-saku:  11  Mvtv  ini  udonagi  ya-sfrgi  u mr-myrshaku 
ilani ; ini  udonagi  waci-frgi  wakv,  yomv  inv  ilani  u mr-myrshaku, 
u ta-lvhi.  12  Hina  uwa  biaki  nihki  kvgahgimrfvki,  macimi,  Hv 
gi  wr-kutv  yasi  nihki  Palaseki  gisfofuwrci,  iah  notvmu-wrci  yomv 
iyo-wa?  u talr-wrli.  13  Pvyaqv  rpvfsa,  Jrgi  si  vhcikv  buryr 
vhdoci  wafapvh-kvmigigi  n’Uhfv,  wapuqvhgi-jabhota.  14  Welrni 
nihki : nihgeni  kvgabeqawi  nrgrnecki.  Macimi  inv  gagabeqatv 
negrni-walrta  nili  gagabe-qalici,  nayeswi  wrsrlv-kugi  wah  si 
pansinoki,  iwv.  15  Chena  Betv  rpvfsa,  Tapi-wetvmvwi-nrga  ini 
pamrtuwawa,  u talrli.  16  Hvlvh  nahfrpi  weginrqi  gelvwv  mvtv 
gawvgi  ki  notkufi-pww  na-nuhsawa?  Hv  mvtv  ki  nanr-nrwv  yasi 
goqa-nahi-grci  ini  udonigi  ha-yrgi  ini  upahqv-drgi  si  pamfaiv, 
macimi  ini  si  luhfaskv  wv  uci  luhfasgrgi?  18  Wakv  nili  wiahi  ini 
udoni  wa-moyrgi  ini  uta-higi  uci  biaci  luhfaiv;  macimi  nileni  u 
myrsha-kunv  inv  ilani.  19  Xvga  ini  utahigi  uci  biaci  luhfaiv  mvci- 
mamagini-tahawanv,  nfa-dewanv,  wrpvsiphigawanv,  wabalade- 
wanv,  gimodowanv,  nrnhrci-jegi-nga-mowanv,  lsgimadewanv : 20 
yoloni  nili  wiahi  mr-myrsha-kuci  inv  ilani ; wakv  wvhsi  wihfanici 
bur  gifila-jrta,  mvtv  u myrshaku  inv  ilani,  iwv. 

21  Chena  ’n’uci  luhfa  Jesise,  ini  mrlrqvhi  Dryr  chena  Srtv- 
ne  si  srwa.  22  Macimi  wrpv-mahku,  Ganvnewi-iqawv  biaci  luhfa 
nala  sqriv  uci,  chena,  Bonvmv-wilu  gitaminrqa-ladewa,  0 
Dabalami-watv,  gelv  u qihfvli  Dapide;  ni  drnahfv  ut  vhqi-patfvg- 
hagoli  wvninahfeli,  lvhotv-mwv.  23  Pvyaqv  mvtv  nakuti 
kvlvwewa  u ta  hr-pvfvtv-wrli.  Chena  u kvgahgimrfhi  biahi  ma- 
cimi u kucima-kuhi,  Hr-maskvwi  inv  iqawv;  xvga  git  vhkuma- 
kunv,  u takuhi.  24  Pvyaqv  rpvfsa,  Mvtv  ni  tah  wrwena-gopi 
wakv  nihki  wrnewi  magefvki  ini  Iswelv  uci  kvmigi,  isiwa.  25 
Pvyaqv  biali  nili  iqali  macimi  u svsilvwa-hagoli,  Dabalamiwatv, 
nrtvmv-wilu,  u tagoli.  26  Chena  rpvfsa,  Mvtv  ini  uwasfanwi 
wvhsi  mvmaiv  ini  u tvkuwhrna-mwa  vpa-luhfvki  macimi  nihki 
wihseki  ni  ipvgitvmv-wrki  ini,  isiwa.  27  Pvyaqv  iwv  inv  iqawv, 

Hvnkv,  Dabalamiwatv : xvga  weginrqi  nihki  wihseki  u meci-nrwv 
nili  ba-gitahdo-daki  waci  panfaki  ini  tvh  wihfa-nilici  u mastalam- 
wvhi.  28  Hina  uwa  Jesise  rpvfsa,  macimi,  0 iqawv,  msrwi  cahi  gi 
dapwahsawa:  heni  ipanvlo-fulu  datapi-lvhi  yasi  taha-ivni,  u talrli. 
Macimi  nili  u drnahfvli  inv  gegaho-foli  ini  yrtafvgi. 

29  Chena  Jesise  ’n’uci  wapfa,  macimi  mrlrqvhi  ini  Galalewi 
msi-napi  si  biawv;  chena  ini  maqvhgigi  si  kuqic-sinwv,  macimi 
’n’tvsi  lamvtvpi.  30  Chena  ’n’tvsi  utfr-wrli  maci  mahsa-lagiki,  u 
pami  gilagi-nrwvhi  nihi  ma-myrlvgigr-dalici,  gagabe-qalici,  br- 
bur  kvlv-wilici,  ma-myrlvkvtu-wilici,  chena  maci  kutv-khi,  chena 
nihki  u tah  pvgfanv-wvhi  nihi  mrlrqvhi  u fitvli  inv;  macimi  inv 
u gegahvhi  nihi : 31  waciganvhi  nihki  mahsa-lagiki  qv-qahdrni- 
tahaki,  iah  nawr-wrci  nihi  br-bur  kvlv-wilici  pami  kvlv-wihi,  nihi 
ma-myrlvkvtu-wilici  mafafihi,  chena  nihi  ma-myrlvgigr-dalici 
pamfahi,  chena  nihi  gagabe-qalici  tapinv-muhi : macimi  nihki  u 
wvhfrci-makuwhr-wrli  nili  u Mvnado-mvli  Iswelv. 

32  Chena  Jesise  u tah  wihku-mvhi  u kvgahgimrfhi,  macimi, 
Cah’  ni  gitaminrqa-lamrki  nihki  mahsa-lagiki,  xvga  uwa  nfuku 
uci  ni  mosvtvwi  weci  vbe-magoki  macimi  mvtv  wiahi  u bonr-nrwv 
wvh  meci-wrci : chena  mvtv  vlikv  nesv  laskv-wrki  pami  sqrlvwa- 
wrta,  belabaga  nihki  ini  lrqv  wi  hvla  magihku-feki,  iwv.  33  Che- 
na Drniwa  ki  huci  bonrpa  yone  si  maci  wapsqada-wvli  tvh 
pvpsqvhgigi,  wvhsi  dabho-lvqa  yone  si  maci  mahsa-lagiki?  u talr- 
wrli.  34  Macimi,  Gahfwi  ki  bonr-nrwv  wapsqada-wvli  gelvwv? 
u talvhi  Jesise.  Neswvhfwi,  chena  Irkufwe-mahi  cvgi  nvmahfe- 
fvki,  u talr-wrli.  35  Chena  u tapimvhi  nihi  mahsa-lalici  wvhsi 
lamvtvpi-lici  ini  svhgigi ; 36  chena  u tah  mvmanv  nili  neswvhfwi 
wapsqada-wvli  macimi  nihi  nvmafhi ; chena  me-liwa  niyrwa 
macimi  u pusku-nrnv,  chena  u tah  me-lvhi  nihi  kvgahgimrfhi, 
macimi  nihki  kvgahgimrfvki  nihi  mahsa-lalici.  37  Chena  jrivhki 
wihfa-neki,  macim  dabho-loki : chena  u mrwvtunr-nrwv  nihki 
sasqvdo-daki  nili  ba-xgahgrki,  neswvhfwi  sosoni-wvli  uqihfanu. 
38  Chena  nihki  wa-wihfa-nicki  nyawana-matvhfana-tabawa 
ilaneki,  tabrna  iqaki  chena  vpa-luhfvki.  39  Chena  ud  rmaskv- 
wvhi  nihi  mahsa-lalici,  macimi  ini  ulvga-lagi  Ikvmwv,  chena  ini 
sqriv  Magatane  si  biawv. 


16.  1 Chena  nihki  Palaseki  chena  Satuseki  biaki,  macimi  u 
pami  wesv  kutvh-kuwrlr-wrli  u kucimr-wrli  wvhsi  wrpv-talaku- 
wrci  gigi-nolowa  wafapvh-kvmigigi  uci.  2 Pvyaqv  ud  rpvftv- 
wvhi,  macimi,  Ini  ia  hulrqefigi,  Wa  huwasi  gesagi  inugi ; xvga  ini 
msqrwi  man-qvtwi,  ki  dr-iupwv  u talvhi.  3 Chena  ini  iah  kulvh- 
whrpvgi,  Wah  mvci-gesagi  inugi ; xvga  ini  msqrwi  manqvtwi 
macimi  gipvku-qvtwi.  Ki  wrkudr-nrwv  gelvwv  wvhsi  nanufi- 
yaqa  ya-lrba-yrgi  manqvtwi ; pvyakv  kid  rlwi  kvtvwi  nanufi-pwv 
nili  giginolowanv  ini  bami  lrqvh-kvmigigi,  4 Mvtafefi  macimi 
wrpvsiphi-gawafi  sqewanv  u nvtunahv  giginolowa;  macimi  wah 


32 


MAFIYO 


me-lrwv  mvtv  giginolowa,  wakv  ini  Jonv  u giginolowa,  isiwa. 
Chena  u nvkv-lvhi,  macimi  ’n’uci  wapfa. 

5 Chena  nihki  kvgahgimrfvki  biaki  ini  vsuwa  wiyatvhqa  ma- 
cimi u wvnihgrdr-nrwv  wvhsi  mvmu-wrci  tvkuwhv.  6 Chena 
Jesise,  Gcitvwr-feku  macimi  mvhgani  ini  unvlascikv-nwv  nihki 
Palaseki  chena  Satuseki,  u talvhi.  7 Chena  nihki  mamagini-tahaki 
alagenv  welvwv,  Mvtv  ki  mvmapa  tvkuwhv,  iwvki.  8 Macimi 
Jesise  u pami  mola-latvmv-wvhi  ini,  0 cvgi  dapwahsa-fvki  gelvwv, 
gociwa  ki  ma-magini-tahapwv  alagenv  gelvwv,  xvga  mvtv  ki  bonr- 
nrwv  tvkuwhv?  u talvhi.  9 Hv  gawvgi  gelvwv  mvtv  ki  mosi- 
tahapwv  walr  mvtv  ki  mkvwaladr-nrwv  nili  nyrlvnwi  u wapsqada- 
mwv  nihki  nyrlvna-matvh-fana-tabawa,  macimi  gahfwi  sosoni- 
wvli  ki  mvma-nrwv?  10  Hv  mvtv  nuhgi  nili  neswvhfwi  u 
wapsqada-mwv  nihki  nyawana-matvhfana-tabawa,  macimi  gahfwi 
sosoni-wvli  ki  mvma-nrwv?  11  Nahiwa  ini  ki  tasi  bur  gelvwv 
molaladr-nrwv  yasi  bur  rtutvmo-lvku  tvkuwhv?  Pvyaqv  mvhgani 
ini  unvlascikv-nwv  nihki  Palaseki  chena  Satuseki.  12  Hina  uwa 
nihki  nanuh-saki  yasi  bur  inv  mvhgani  ilrci  ini  tv-kuwhrni 
unvlascikv,  wakv  ini  u kvgahgimiwawa-nwv  nihki  Palaseki  chena 
Satuseki. 

13  Huwa  ini  Sisvlia  Filibri  iah  si  birci  Jesise,  u nvtuhtv- 
wvhi  u kvgahgimrfhi,  Nafvliwa  inv  iwvki  ilaneki  nili  u Qihfvli 
ilani?  u talvhi.  14  Chena  nihki,  Nrlatv  Jrne  nv  Fvfvhqi-ulal- 
hiwanv,  iwvki;  nrlatv,  Elvicv;  chena  kutvkvki,  Calimriv,  walr 
nakuti  nihki  mrmosigesqacki,  iwvki,  u talr-wrli.  15  Wakv  nafvwa 
nelv  ki  taiupwv  gelvwv?  u talvhi.  16  Macimi  Svimvn’  Betv  rpvf- 
sa,  Inv  Klvisde  gelv,  nili  u Qihfli  inv  ya-pitv  Mvnatu,  u talrli.  17 
Chena  Jesise  rpvfsa,  Gi  gisrtafi  gelv,  Svimvn’  Br-Jonv:  xvga 
mvtv  wivufi  macimi  msqi  gi  mahci  pvhginv-mrku  ini,  n’Uhfv 
wakv  ya-pitv  wafapvh-kvnigigi.  18  Macimi  nelv  nahfrpi  gi  tala, 
yasi  Betv-wivni  gelv,  chena  usgici  yrmv  sekunv  na  hupvtanv  ni 
mv-mrtuma-wikv ; macimi  mvtv  nili  vhqi-nvmowi  sqrda-wvli  wa 
huci  kvtvwvh-kunota  ini.  19  Gah  me-lala  nili  tvwanahi-kvnv  ini 
wafapvh-kvmigigi  ugimrwi-drmqa  uci : macimi  goqa-nahi-grci  ga 
gijepila  usgi-drmqa  wa  gijepita  betiga  wafapvh-kvmigigi ; chena 
goqa-nahigrci  gah  palhv  usgi-drmqa  wah  palhota  betiga  wafapvh- 
kvmigigi,  u talrli.  20  Hina  uwa  u tapinvlaqi-mvhi  nihi 
kvgahgimrfhi  wvhsi  bur  nihki  wetvmvwr-wrci  ilaneli  yasi  inv- 
wici  nili  Klvisdeli. 

21  Hina  lrqv  uci  ut  vlami  wrpvta-lvhi  Jesise  u kvgahgimrfhi, 
wvhsi  qelvhi  Culosalame  hrci,  macimi  vhqi-nvgi  maci  wiahi  nihi 
uci  gigi-lanihi  chena  ugimrwi  mkvtaukulviahi  chena  yr-ivwi-galici, 
macimi  wvhsi  nfaqici,  chena  ini  nfwi  grsagigi  unsgrno-fuci.  22 
Chena  u tah  fogi-nrli  Betv,  macimi  ut  vlami  gilhvmv-wrli,  Paluwr- 
mvtwi  cahi  ini  geiv  uci,  Dabalamiwatv : mvtv  yomv  wa  hinwi 
geyrgi,  isiwa.  23  Pvyaqv  mrsi  kugewv  inv,  macimi,  Udrnrgi 
nelv  hrlu,  Satane : pami  utvgikvh-sinowa  gelv  neyrgi : xvga  mvtv 

gimamagina-ladrnv  nili  u wiahe-mv  Mvnatu,  nili  wakv  u wiahe- 
mwv  ilaneki,  u talrli  Betvli.  24  Hina  uwa  Jesise  u talvhi  u 
kvgahgimrfhi,  Qahqi  wiyafv  ilani  nib  wesv  nakvlaqv,  welrni  inv 
girda-latvga  weiv,  chena  u mvma  ud  rsitahfage-mi,  macimi  ni 
nakvlaqv.  25  Xvga  goqa-nafv-grci  wih  wesv  wrpvnastu  u ta 
lanvwawewa  wa  wvntu  ini : chena  goqa-nafv-grci  wa  wvntu  u ta 
lanvwawewa  xvga  nelv  uci  wa  mkv  ini.  26  Nahiwa  xvga  wa 
mkvhfu  ilani  qahqi  kvtvwih-kvga  malsga  ini  ya-lakuqvh-kvmigigi, 
macimi  pvgida-nvga  u ta  lanvwawewa?  walr  nahiwa  wah  me-liwa 
ilani  rsonvga  u ta  lanvwawewa?  27  Xvga  inv  u Qihfvli  ilani  wah 
biawv  ini  u wvhfrci-makufewa-nilici  u’Fvli  gilagi  lit  ancvle-mhi ; 
macimi  ina  uwa  wah  tapvsvwi  me-lrli  jrgi  si  ilaneli  yasi  Ivwewa- 
nilici.  28  Tapilo  gi  tala-pwv  nelv,  Hvbeki  nihki  nrlatv  na-nepv- 
wicki  utvsi,  nihgeni  mvtv  wah  wiahi  si  ku-tvdr-nrwv  nabowa, 
brluhi  nihki  wah  nawr-wrli  nili  u Qihfvli  ilani  pami  biawv  ini  u 
gimrwewa-nagi. 


17.  1 Chena  nakutwvh-fukunv-giki  vhkuwihi  Jesise  ud  rmwa- 
lvhi  Betvli,  chena  Jamseli,  macimi  u janinrli  Jrneli,  chena  u ta 
kuqici-walvhi  mospv-tanwi  maqvhgigi  nrnsihkv:  2 macimi  ya- 
lvhfv-melici  via  kutvgi-itwv;  ya-lakuqr-baci  wvhfafv-moiv  brsi 
inv  gesagi-gesfwv,  chena  u betanikv  wvhkvnvgiv  brsi  ini  wvivhfa- 
yrgi.  3 Chena  wrpv-mahku,  ’n’tvsi  u tapinrqi  utfakuhi  Mosiseli 
chena  Elvicvli  bami  kvlo-lakuci  inv.  4 Chena  Betv  rpvfsa  macimi, 
Dabalamiwatv,  uwasv  ini  wvhsi  gelvwa  utvsi  vpivqa : si  taha-ivna, 
na  husdonv  utvsi  nfwi  rjewi-kvmiku ; nakuti  gelv,  chena  nakuti 
Mosise,  chena  nakuti  Elvicv,  u talrli  Jesiseli.  5 la  haiahi  gawvgi 
pami  kvlvwici,  wrpvtv-muku,  wvhfata  brfqvhgi  ut  vwikv-nsgrku- 
nrwv:  macimi  sci,  kvlvwa-wihsimowa  ini  brfqvhgi  uci-faiv,  Yrmv 
inv  ivhqala-mvkv  ni  Qihfv,  weyrgi  inv  ni  manwi-taha;  notvwahku 
gelvwv  iyoiv.  6 Macimi  nihki  kvgahgimrfvki  iah  notvmu-wrci 
ini,  mrsi  ulamqi  beqahsi-noki,  chena  lvkuqa  wesrla-bwrki.  7 Ma- 
cimi Jesise  biawv  macimi  u tah  pahsa-nvhi  chena,  Pvfaqeku,  tagi 
wesrla-bwrku,  u talvhi.  8 Chena  mr  pami  lrbeki,  mvtv  wiyafvli 
u nawr-wrli  nihki,  waciwaphi  Jesiseli  pahi. 

9 Chena  yasi  pami  biaci  brlvcsinu-wrci  ini  maqvhgigi  uci, 
Jesise  u tapimvhi  nihi,  Tagi  ini  sinvmowa  wetvmv-wahku  ilani, 
brluhi  inv  u Qihfvli  ilani  nili  na-palici  uci  unsgrta,  u talvhi.  10 
Chena  u kvgahgimrfhi  u nvtuhdr-kuhi,  Gociwa  chena  nihki  yr- 
ivwi-gacki  yrwvki  wvhsi  Elvicv  qelvhi  nhihtv  birci?  u takuhi.  11 
Macimi  rpvfsa,  chena  Svpkvhi  Elvicv  biawv,  chena  wah  patagfatu 
jrivhki  wiahi:  12  pvyaqv  gi  tala-pwv  nelv,  yasi  naiahkv  birci 
Elvicv,  macimi  nihki  mvtv  u wrkumr-wrli  nili,  wakv  goqa-nahi- 
grci  yasi  taha-wrci  ut  ipanvlr-wrli.  Datapilvhi  yone  nahfrpi  wah 
si  vhqinvgi  niheni  uci  inv  u Qihfvli  ilani,  u talvhi.  13  Hina  uwa 
nanuh-saki  nihki  kvgahgimrfvki  yasi  rtutvmrku-wrci  Jrneli  inv 
Fvfvhqi-ulalhiwanv. 

14  Chena  nihi  Mahsa-lalici  iah  si  birwrci,  ’n’tvsi  utfa-goli 
ilaneli,  pami  biaci  u jeqv-nvhga-beli,  macimi,  15  Dabalamiwatv, 
bonv-mvwi  gitaminrqa-ladewa  ni  qihfv:  xvga  inv  mr-mrtvkuskv, 
macimi  mvmyanrni  vhqi-nvmwv : mosvgi  lrqv  xvga  ini  skudagi  yr- 
sfa,  chena  mosvgi  ini  napigi.  16  Chena  ni  biatv-wrki  gi 
kvgahgimrfvki,  macimi  ud  rlwi  gegahr-wrli  nihki,  u tagoli.  17 
Chena  Jesise  rpvfsa,  0 buryr  dapwasawani  macimi  wa-nrtafitv 
sqewanv,  drniwa  lrqvsi  gah  weci  vbemala-pwv?  drniwa  Irqvsi  gah 
gihfah-whrcih-golapwv?  biatv-wilu  inv  nelv,  isiwa.  18  Chena 
Jesise  u kutalrli  nili ; macimi  inv  wvninah-fi  nili  uci  luhfa : chena 
gega-hofu  inv  sgilvwah-fefv  ini  yrtafvgi. 

19  Hina  nwa  utfr-wrli  Jesiseli  nihki  kvgahgimrfvki  nrnsihkv, 
Gociwa  nelvwa  nid  rlwi  luhfa  pvgilrpa  inv?  u talr-wrli.  20  Xvga 
mrcqrfi  ki  dapwahsawa-nwv : tapilo  gi  tala-pwv  nelv,  Xvga  bonv- 
maqa  gelvwv  dapwahsawa  brsi  nakuti  paqa  mvstvdewi  menkv, 
Yoci  vlvina  hrla  itv-maqa  yomv  maqvhgigi,  macimi  ini  wa  haiv; 
chena  mvtv  wiahi  wah  mvtvyaci-wvtwi  geyrwrgi,  u talvhi. 

22  Chena  Jesise,  Hinv  u Qihfvli  ilani  nili  u laciwv  ilaneki  wah 
si  pvgfa-nofu ; 23  macimi  nihki  wa  nfr-wrli  nili,  chena  ini  mawi 
nfuku-nvgigi  wa  hunsgr-nofu,  u talvhi  nihi.  Chena  nihki  vn- 
hiwawi  mvci-labwrki. 

24  Chena  Gabrnivme  iah  si  bir-wrci,  nihki  wv-utvhpa-nvgiki 
ini  pvhfi-sakvli  muni  utfr-wrli  Betvli,  chena  Hv  mvtv  dr-taphiga 
ki  kvgahgimr-mwv  ini  pvhfi-sakvli?  u talr-wrli  nili.  25  Hvnkv, 
iwv  inv.  Chena  nili  wegiwr-pagi  iah  birlici,  Jesise  nhihtv  u kvlo- 
Irli,  Nahiwa  gi  tasi  taha,  Svimvn’?  nihki  ini  usgi-drmqa  uci 
ugimrki,  nafhiwa  u wv  uci  utfaku-nrwv  ini  taphigawa  walr  dax- 
hudewa?  Hv  u qihfwvhi,  walr  tuga  goqa-nafhi?  u talrli.  26  Ma- 
cimi Jesise,  Nihi  goqa-nafhi  uci,  ia  hiulici  nili,  Waciganvhi  nihki 
uqihfi-mrki  tabalatvma-feki.  27  Pvyaqv,  belabaga  wvhsi  utv- 
gikvh-sinu-wrci  ki  ipanv-lrpa  nihki,  nhrla  ini  msi-napigi,  chena 
npvgitvnu  kugrti,  macimi  mvmi  inv  nvmahfv  nhihtv 
ma-musgifrtv ; chena  ina  mahci  drwvlu-nvta,  ga  mkv  nakuti 
sakvli : mvmalu  ini,  chena  meli  nihki  nelv  macimi  gelv  uci,  u 
talrli. 

18.  1 Hina  ini  yrtafvgi  utfr-wrli  Jesiseli  nihki  kvgahgimrfv- 
ki, Nafvwa  chena  vliwi  mselafi  betiga  ini  wafapvh-kvmigigi 
ugimrwi-drmqa?  isiwaki.  2 Chena  inv  u tah  wihku-mrli  vpaluhfa- 
fvli,  macimi  u lamvtvp-hrli  ini  alaghi  nihi,  3 chena,  Tapilo  gi  tala- 
pwv  nelv,  Waciwaphi  gelvwv  kutaqe-yaqa,  macimi  ilafi-yaqa  brsi 
vpaluhfafvki,  mvtv  gelvwv  gah  wiahisi  becfr-pwv  ini  wafapvh- 
kvmigigi  ugi-mrwi-drmqa,  isiwa  inv.  4 Goqa-nafv-grci 
waciganvhi  wah  nvnvhbrci  ludr-weiv  brsi  yrmv  vpaluhfafv,  yonv 
inv  vliwi  mselafi  betiga  ini  wafapvh-kvmigigi  ugimrwi-drmqa. 
5 Chena  goqa-nafv  wa  hutvhpa-nrli  yonesi  vpaluhfa-fvli  ni 
wefowa-nagi  n’utvhpa-naqv  nelv:  6 wakv  goqa-nafv  wvhsi 

utvgikvhsi-nalici  wa  ipanv-lrli  nakuti  iuhumv  ma-cilo-filici  da- 
dapwah-salici  neiv,  mkvfo-wani  inv  wvhsi  msi  bodhr-kvni  sekunvli 
Irpicimo-fulici  u qakvkv-nagi,  macimi  inv  ini  wih  si  gogi-nofu  ini 
ya-spitamigi  ini  msi-napi. 

7 Mvci-labwrwani  cahi  ini  ya-lakuqvh-kvmigigi  xvga  wviv 
uci  pami  utvgikvh-sinagi  uci ! xvga  qelvhi  ini  yagi  wvhsi  nili  bia- 
yrki;  pvyaqv  mvci-labwrwani  cahi  inv  ilani  wa-uci  srpwi  biayrgi 
ini ! 8 Chena  qahqi  gi  laci  walr  gi  fici  ipanvlaku-ivna  wvhsi  u- 

tvgikvhsi-nvni,  qvkuku-tvnu  ini,  macimi  geiv  uci  ini  vlikv  ipvgi- 
tvnu:  huwasv  ini  gelv  becfr-ivna  ini  lanvwawewa  mvmyrlvkvtu- 
wivna  walr  gihgecsi-nvna,  notv  grjekv  pami  neswi  bonv-mvna 
ulaci-wvli  walr  neswi  ufitvli  ini  wv’  ipvgido-daki  goqa-lrkvsi 
skudagi.  9 Chena  qahqi  ini  gi  sgesaqi  ipanvlaku-ivna  wvhsi 
utvgikvhsi-nvni,  qvqvta-nvnu  ini,  chena  geiv  uci  ini  vlikv  ipvgi- 
tvnu : huwasv  ini  geiv  becfr-ivna  ini  lanvwawewa  gilagi  nakuti 
usgesaqi,  notv  grjekv  neswi  pami  bonv-mvna  usgesaku  ini  wv 
ipvgido-daki  vhqi-nvmowi  skudagi.  10  Wrpvtv-muku  wvhsi  bur 
gelvwv  segala-maqa  nakuti  iuhkumv  ma-cilofi-ciki : xvga  gi  tala- 
pwv  nelv,  nihki  ut  ancvle-mwvhi  betiga  wafapvh-kvmigigi 
svpkvhi  mosvtvwi  u talrpvtv-mrkuhi  u talrbawa  n’Uhfv  ya-pitv 
wafapvh-kvmigigi.  12  Nahiwa  ki  tasi  taha-pwv  gelvwv?  qahqi 
wiyafv  ilani  bonrta  tabawa  magefhi,  macimi  nakuti  nihi  pigali, 
hv  mvtv  u tvh  nvkvlvhi  nihi  jrkv-gita-jrkv-tfwi,  chena  nili 
maqvhgiki  hawv,  macimi  u nvtuna-whrli  nili  ba-pigalici?  13 
Chena  qahqiga  inwi  inv  mkv-wrli  nili,  tapilo  gi  tala-pwv  nelv, 
vlikv  usvsi-lapwv  nili  uci  notv  nihi  jrkv-gita-jrkv-tfwi  buryr 
mahci  pigalici.  14  Yone  datapilvhi  mvtv  ini  u tasi  tahawa  k’Uh- 
fwv  ya-pitv  wafapvh-kmigigi,  wvhsi  nakuti  iuhumv  macilo-filici 
vsanalici. 

15  Chena  qahqi  gi  janinv  mvci-panvlahga,  nhrla,  wrpvtasi  u 
bemi-lvwewa  nrnsihkv  gelvwv  pahi : hvhkvwahtv-wahga,  gi  mahci 
kvtvwih-kvwv  galv  gi  janinv.  16  Wakv  bur  vhkvwahtv-wahga, 
hrmwasi  nakuti  walr  neswi  gawvgi,  wvhsi  manvwv’  hryec-fagi 
jrgi  kvlvwewa  nili  uci  u donwv  neswi  walr  nfwi  dabwawa-nvki. 

17  Chena  rlvwi-nvga  wvhsi  vhkvwahtv-wrci  nihi,  hrtutvnu  ini 

mvmrtumawi-mrwvdwa-lowa-nagi : chena  nahfrpi  rlvw-invg 

wvhsi  vhkvwah-tvgi  ini  mvmr-tumawi-mrwvdwalowa,  welrni  gah 
lrgomv  geiv  brsi  inv  Nvnvhkvwilani  chena  inv  mrwvtuni-gahfi. 

18  Tapilo  gi  tala-pwv  nelv,  Goqa-nahsi  wiahi  gelvwv  ga  gijepila- 
nrwv  usgi-drmqa  wa  gijepita  betiga  wafapvh-kvmigigi ; macimi 
goqa-nahsi  wiahi  gah  palhr-nrwv  usgi-drmqa  wa  palhota  betiga 
wafapvh-kvmigigi.  19  Gi  tala-pwv  nuhgi,  qahqi  neswi  gelvwv 
wah  tvqrci-moki  usgi-drmqa  wiahi  wvlT  nvtutvmu-wrci,  ini  wa 
ipanvtv-wrci  n’Uhfv  ya-pitv  wafapvh-kvmigigi.  20  Xvga  lrqv 
tvsi  neswi  walr  nfwi  mrwvdwa-loki  ni  wefowa-nagi,  ’n’tvsi  nelv 
alaghi  nihki. 

21  Hina  uwa  biawv  Betv  macimi,  Dabalamiwatv,  drniwa 

tfana  nah  mvci-panv-laqa  ni  janinv,  chena  nih  pvgfalatv-mvwv? 
hv  brluhi  neswvhfana?  u talrli  nili.  22  Mvtv  brluhi  neswvhfana, 
gi  tala;  wakv,  Brluhi  neswrse-tfana  neswvhfana,  u talrli  Jesise. 
23  Wa-ciganvhi  ini  wafapvh-kvmigigi  ugimrwi-drmqa  brsi  nr- 
nakuti  ugimv  si  tvqa-lamaqvtwi,  inv  wih  pami  vgitvhfo-mvhi  ut 
vlolrkvnhi.  24  Chena  iah  mahci  vlam’  vgitvh-fuci,  nakuti  bia- 
drqi,  ma-mosina-hukuci  matvhfana-matvhfana  tabawa  talant- 
muni.  25  Pvyaqv  inv  mvtv  ini  tfwi  u bonv  wv  huci  taphi-gaci, 
tapiga-moli  dabalama-kuci  wvhsi  myagino-fuci,  macimi  wewvli, 
chena  vpalufhi,  chena  jrivhgi  inv  ba-bonvgi,  macimi  taphigawa 
wvhsi  macdo-dagi.  26  Hinv  vlo-lrgrfv  waciganvhi  svhgigi  sfa, 
chena  usvsilvwa-hrli  nili,  Dabalamiwatv,  bonvmv-wilu  besi- 
tahawa,  macimi  gah  taphula  jrivhgi,  isiwa.  27  Macimi  nili 
dabalama-kuci,  bami  gitaminrqa-lama-kuci,  u pvgfana-goli  inv 
vlolrgrfv,  chena  u pvgfa-latvmr-goli  ini  mosi-nahikv.  28  Pvyaqv 
inv  vlolrgrfv  luhfa,  u mkv-wrli  nakuti  u weci-vlolrgrfhi,  ma- 
mosina-hukuci  tabawa  salani : chena  u mvwinvc-hrli,  macimi  u 
gihgi-tuna-nrli  nili,  Taphi-galu  ma-mosina-higa-ivni,  u talrli.  29 
Waciganvhi  svhgigi  sfali  nili  u weci-vlolrgrfvli  macimi  u 
nvnvhbrci-magoli,  Bonvmv-wilu  besi-tahawa,  macimi  gah  tap- 
hula, u tagoli.  30  Chena  mvtv  si  taha:  brmaci  wapfa  chena  u 
becfa-pvgi-lrli  giphudewa-nagi  brluhi  taphvma-lita  ini  mosina- 
hikv.  31  Waciganvhi  u weci-vlolrgrfhi  iah  namalici  yasi  lvwegi, 
vnhi-wawi  mvci-lapwvhi,  chena  nihki  biaki  macimi  u wetvmvwr- 
wrli  dabalamaku-wrci  jrivhgi  yasi  lvwegi.  32  Hina  uwa  inv 
dabalama-kuci  utvhpi-magoli,  macimi  Gelv  wa-nrtafitv  vlolrkv, 
gi  pvgfa-latv-mola  gelv  jrivhgi  ini  mosina-hikv,  xvga  gi  nvnvhbrci- 
mi : 33  hv  mvtv  nahfrpi  gelv  naiahkv  gih  bonv-mvwv  gitaminrqa- 
ladewa  gi  weci-vlolrkv  datapilvhi  yasi  naiahkv  bonv-molv 
gitaminrqa-ladewa  gelv?  u talrli.  34  Macimi  wivku-wali  dabalama- 
kuci,  chena  u tah  pvgfa-nagoli  nihi  mr-mvmyanrnhi-walici,  brluhi 
wih  taphv  ini  jrivhgi  mosina-hikv.  35  Yone  nahfrpi  wa  ipanvlal- 
wrqa  gelvwv  wafapvh-kvmigigi  n’Uhfv,  bur  pvgfa-latvmv-waqa 
jrgi  wiyafv  u janinrli  ki  tahi-wrki  uci. 

19.  1 Chena  ini  biamikvtwi  ina  Jesise  iah  mahci  lutvgi  yolumv 
kvlvwewanv,  Galale  uci  wapfa,  macimi  sqriv  Cudia  si  biawv  vlikv 
ini  Jrtane;  2 chena  maci  mahsa-lalici  u nakvla-kuhi;  macimi  u 
gega-hvhi  ’n’tvsi. 

3 Chena  ’n’tvsi  utfa-kuhi  Palasihi,  u pami  kutvhkuwr-lakuhi, 
Hv  ini  mvyrwvtwi  kutaladewa-nagi  wvhsi  ilani  pgah-whrci  wewv- 
li jrgi  wiahi  uci?  u takuhi.  4 Chena  rpvfsa  macimi,  Hv  mvtv  ge- 
lvwv ki  mah’  Irbrtudr-nrwv,  yasi  inv  ma-machrtv  nihi  ina  vlamvh- 
kvmikvtwi  uci  ilani  chena  iqawv  u tas’  hvhi  nihi,  5 macimi,  Xvga 
yomv  uci  ilani  wah  nvkvlrli  u fvli  macimi  u gali,  chena  wa  hrye- 
dala-mrli  wewvli;  macimi  nihki  wah  nakudefa-nili  wivufi  iwv?  isi- 
wa. 6 Waciganvhi  wvhsi  bur  gidani  nihki  neswi-wrci,  wakv 

nakude-mahi  wivufi.  Wiahi  waciganvhi  Mvnatu  mviahci 
tvqinvgi,  tagi  welrni  ilani  wi  piginv,  u talvhi.  7 Gociwa  chena 
Mosise  tapigamu  wvhsi  meli-wagi  pgahudewi  awigrdagi,  chena 
wvhsi  pgaho-fuci  inv?  u takuhi.  8 Mosise  xvga  sepafeiv  ki  tahiwv 
welrni  ki  tala-lamakuwv  wvhsi  pga-whaqa  gewrki : wakv  ina 
vlamvh-kvmikvtwi  uci  mvtv  ini  biaci  inwi.  9 Macimi  gi  tala-pwv 
nelv,  Goqa-nafv-grci  wa  pgah-whrli  wewvli,  waciwaphi 
wabaladewa  uci,  macimi  kutvkvli  wah  wewi-nrli,  mvci-lvwi 
wrpvsiphigawa : macimi  inv  wa-wewi-nrtv  nili  iah  pgaho-fulici 
mvci-lvwi  wrpvsiphigawa,  u talvhi.  10  Qahqi  yone  lafe-mrta 
ilani  wewvli,  mvtv  uwas-fanwi  fvpv  wvhsi  wechatigi,  u takuhi  nihi 
kvgahgimrfhi.  11  Pvyaqa,  Mvtv  jrivhki  ilaneki  u tvh  kvtvwi 
utvhpanr-nrwv  yomv  iyowa,  nihki  wakv  ini  ma-melofucki,  u 
talvhi.  12  Xvga  vbeki  nrpahfa-moki,  wacitv  yone  yasi  negicki  u 
giwvhi  u lrmvdrkv-nilici  uci : chena  vbeki  nrpahfa-moki,  na- 
nrpahfamhr-wrci  ilaneki : chena  vbeki  nrpahfa-moki,  pasiqi  na- 
nrpahfamdo-cki  weyrwv  xvga  ini  wafapvh-kvmigigi  ugimrwi- 
drmqa  uci.  Hinv  wiyafv  ga-kvtvwi  ilafitv  wvhsi  utvhpanvgi  ini, 
welrni  inv  utvhpanvga  ini. 

13  Hina  uwa  ’n’tvsi  biadrqi  vpaluh-fafhi,  wi  husgici  nihi  si 
bonvgi  u laci-wvli,  macimi  mvmrtu-maci : chena  nihki 

kvgahgimrfvki  u kutalr-wvhi  nihi,  14  Pvyaqv  Jesise  Welrni  la- 
lamahku  nihki  vpaluhfa-fvki,  macimi  tagi  kutalahku  nihki,  wvhsi 
bialutvwi-wrci : xvga  iuhgoni  welvwv  ini  wafapvh-kvmigigi 

ugimrwi-drmqa,  isiwa.  15  Chena  usgici  nihi  ut  bonrnv  u laci- 
wvli,  chena  ini  uci  wapfa. 

16  Chena  wrpv-mahku,  nakuti  wiyafvli  utfa-goli,  macimi,  Ga- 
gahgimiwatv,  nahiwa  wa-uwasrgi  wiahi  nah  si  lvwi,  wvhsi 
manvwvh’  bonvmv  goqa-lrqvsi  lanvwawewa?  u tagoli.  17  Chena, 
Gociwa  nelv  gi  nvtuhtvwi  ini  wa-uwasrgi  ? nakutihi  vpiwv  inv  wa- 
lafitv:  pvyaqv  wesv  becfr-ivna  ini  lanvwawewa,  gjetvwafilu  nili 
tapigamowanv,  u talrli  nili.  18  Drniliwa?  u talrli  inv.  Macimi 
Jesise,  Tagi  gelv  ga  nsiwa,  Tagi  gelv  gah  mvci-lvwi 
wrpvsiphigawa,  Tagi  gelv  gah  gimota,  Tagi  gelv  gah 
nrnhrcimowi-jegin-gamu,  19  Hutvga-lami  g’uhfv  macimi  gi  giv; 
chena,  Hvhqa-lami  gelv  mr-pvyacigrlahkv  brsi  nahvlwrkv  geiv, 
u talrli  nili.  20  Jrivhki  yolumv  naiahkv  ni  gjetvwafi:  nahiwa 
gawvgi  ni  notkufi?  u tagoli  Jesise  nili  mvyrni’laneli.  21  Wesv 
mafafi-ivna,  nhrla,  myagilu  ba-bonv-mvni,  macimi  meli  inv 
gitamrfv,  chena  gah  bonv  pvwrwa  betiga  wafapvh-kvmigigi : ma- 
cimi birlu  nakvsilu,  u talrli  Jesise.  22  Pvyaqv  inv  mvyrni’lani  iah 
notvgi  ini  iyowa,  wapfa  mvci-lapwv;  xvga  inv  nakuti  mahsi 
bonvkv  pvwrwanv. 

23  Chena  Tapilo  gi  tala-pwv  nelv,  Gesanr-tatwi  ini  wvhsi  bec- 
frci  pvwawi  ’lani  ini  wafapvh-kvmigigi  ugimrwi-drmqa,  u talvhi 
Jesise  u kvgahgimrfhi.  24  Chena  gi  tala-pwv  nuhgi,  Vlikv  wacihi 
ini  wahsi  srbweci  gamvli  tv  husgesaku-wigi  srpunikv,  notv 


38 


MAFIYO 


pvwawi  ’lani  wvhsi  becfrci  ini  ugimrwi-drmku-mi  Mvnatu.  25 
Macimi  nihki  kvgahgimrfvki  iah  notvmu-wrci  ini,  vnhiwawi 
cihsi-tahaki,  Nafvwa  uwa  wih  kvtvwi  wrpvnas-hofu?  iwvki.  26 
Chena  Oesise  u tah  wrpvmvhi,  Welvwv  ilaneki  mvtvyaci-wvtwi 
yomv;  wakv  Mvnatu  jrivhki  wiahi  kvtv-wvtwi,  u talvhi  nihi.  27 
Hina  Betv  rpvfsa  macimi,  Ci,  ni  nvkvdrpa  nelvwv  jrivhgi,  chena 
ki  nakvla-lapa;  nahiwa  uwa  nah  bonrpa?  u talrli.  28  Macimi 
Jesise,  Tapilo  gi  tala-pwv  nelv,  gelvwv  naiahkv  na-nakvsi-yaqa, 
mi  lrpi-lanvwawewa-nagi  ina  inv  u Qihfvli  ilani  wa  ipvpi  ini  u 
wvhfrci-makufewa  uci  ugimrwi-vhpvbewa,  nahfrpi  gelvwv  ga 
ipvpi-nrwv  matvhfwi-gita-neswi  ugimrwi-vhpvbewanv,  pamvh- 
kuwrlr-wrki  nihki  matvhfwi-gita-neswi  u dwalo-wanhi  Iswelv,  u 
talvhi.  29  Chena  jrgi  wiyafv  mviahci  nvkvtvkv  wegiwr- 
pvli,  walr  ujaninrnvhi,  walr  utiqami-mvhi,  walr  ufimrli,  walr 
ugali,  walr  vpalufhi,  walr  vsisgi-wvli,  xvga  ni  wefowa  uci,  wa 
hutfaku  tabawa-tfwagfanwi,  macimi  wah  lrpsinwv  goqa-lrqvsi 
ianvwawewa.  30  Pvyaqv  maci  wa  gci-udrnrgi-feki  na-nhihdr- 
wicki ; macimi  na-nhihdr-wicki  wa  gci-udrnrgi-feki. 

20.  1 Xvga  ini  wafapvh-kvmigigi  ugimrwi-drmqa  brsi  ilani 
inwi  dabalatvkv  wegiwv,  inv  luhfa  ini  qa-lvhwhr-pvgi  u pv  hvlolvhi 
wvh  pakvta-filici  u mfvlomi-gitigr-nagi.  2 Chena  iah  mahdrcimo- 
mrci  nihi  br-pakvta-filici  nakuti  salani  nakuti  gesqa,  u talaskv- 
wvhi  u mfvlomi-gitigr-nagi.  3 Chena  luhfa  nvwitu  ini  mvwi- 
nfana  yrtafvgi,  macimi  u nawvhi  kutvkhi  pvh  nepvwihi  ini  yr- 
tvh  wedgegi  mvtv-wia’  si  lvwihi ; 4 chena,  Nhrkuna  nahfrpi 
gelvwv  ini  mfvlomi-gitigr-nagi,  goqa-nahi-grci  mvyrwvtwi  gah 
melala-pwv,  u talvhi  nihi.  Macimi  nihki  nhaki.  5 Nuhgi  inv 
luhfa  ini  mvwi-nakutwvhfwi  macimi  ini  mvwi-jrkvtfwi  yrtafvgi, 
macimi  ivskv  ini  yasi  lvweci.  6 Chena  nvwitu  ini  matvhfwi-gita- 
nakuti  yrtafvgi  inv  luhfa,  macimi  u mkvwvhi  kutvkhi  pvh 
nepvwihi ; chena,  Goeiwa  utvsi  gelvwv  ki  nepvwi-pwv  nahgesqa 
mvtv-wiah’  ki  tasi  lvwe-pwv?  u talvhi.  7 Xvga  mvtv  ni  ma’ 
hvlola-kunv  ilani,  u takuhi  nihi.  Nhrkuna  nahfrpi  gelvwv  ini 
mfvlomi-gitigr-nagi,  u talvhi.  8 Chena  wa-lrqefigi  iah  biayrgi, 
inv  dabalatvkv  ini  mfvlomi-gitikv,  Wihkumi  nihki  ba-kvta-ficki 
macimi  tapwhi  u taphudewa-nwv,  nihki  jaiahqi  uci  vlami-lvwelu 
brluhi  nihki  nhihtv,  u talrli  u nosrcikv-nvli.  9 Chena  iah  bir- 
wrci  nihki  ya-lolo-fucki  ini  nvwitu  mahtvfwi-gita-nakuti  yrtafvgi, 
utfaku-nrwv  nihki  jrgi  ilani  nakuti  salani.  10  Chena  nihki 
nhihtv,  ina  iah  bir-wrci,  vlikv  laghi  na  hutfa-kupa  si  tahaki 
nihki;  macimi  nahfrpi  utfaku-nrwv  jrgi  ilani  nakuti  salani.  11 
Chena  iah  mvmu-wrci  ini,  u pagih-kvwr-wrli  nihki  nili  dabalatv- 
malici  wegi-wv,  12  Iuhkumv  jaiahqe-fvki  nakude-mahi  yrtafvgi 
pakvta-feki,  macimi  gelv  gi  jaja  shrki  nelvwa,  ini  ya-tvlv-talrqi- 
yrga  ini  nahgesqa  macimi  ini  ya-tvlv-tafu-yrga  ini  gasidagi, 
isiwaki.  13  Pv-yaqv  inv  rpvfsa  macimi,  Wihgrnimv,  mvtv  gi 

bemi  ludola:  hv  mvtv  nakuti  salani  gi  tasi  mahdrcimo-mi?  14 
Mvmalu  ini  wa-welrmi-ivni,  macimi  nhrla;  hini  yasi  tahaiv  nelv 
wvhsi  melvgi  yrmv  udrnr-gefv,  datapilvhi  brsi  gelv.  15  Hv  mvtv 
ini  mvyrwvtwi  kutaladewa-nagi  yasi  tahaiv  ipanv-doiv  nahvlwrkv 
ni  wiahemi?  walr  tuga  gi  sgesaqi  mvjrfi,  xvga  nelv  n’uwaselafi? 
u talrli  nakuti  nihi.  16  Waciganvhi  inv  udrnr-gefv  wa  nhihdrwi, 
macimi  inv  nhihdrfv  wa  hudr-nrgiwi. 

17  Chena  yasi  wesv  Culosalame  si  kuqicsinu-wrci,  u mvmvhi 
nihi  matvhfwi-gita-neswi  kvgahgimrfhi  tabrna,  chena  ini  yalahr- 
wrci,  Wrpvtv-muku,  Culosalame  ki  ta  kuqicsi-napa ; chena  inv  u 
Qihfvli  ilani  nihi  ugimrwi  mkvtaukulviahi  chena  yr-ivwi-galici 
wah  si  pvgfa-nofu ; macimi  nihki  nabowa-nagi  wah  si  bonr-wrli, 
19  chena  wah  si  pvgfanr-wrli  nihi  Nvnvhkvwi-lanihi  wvhsi 
wrpvlrchr-wrci,  chena  wvhsi  lihfe-wvnwhr-wrci,  macimi  wvhsi 
vsitafwhr-wrci  nili : chena  ini  mvwi-nfukunv-giga  inv  wa 

hunsgr-nofu,  u talvhi. 

20  Hina  uwa  utfa-goli  nili  u giwrli  nihki  Sapade  u qifhi  gi- 
lagi  inv  u qifhi,  usvsilvwaha-goli,  macimi  u nvtutvmr-goli  nr-na- 
kuti  wiahi.  21  Chena,  Nahiwa  skvtv  gelv?  u talrli.  Tapiga-mulu 
wvhsi  iuhkumv  neswi  ni  qihfvki  manvwvh’  lamvtvpi-wrci,  nakuti 
gi  mvyrwen-gigi,  chena  nakuti  gi  nvmvjen-gigi  g’ugimrwewa- 
nagi,  u tagoli.  22  Pvyaqv  Jesise  rpvfsa  macimi  Mvtv  ki  wrkudr- 
nrwv  na-tutv-maqa.  Hv  ki  dabelafi-pwv  gelvwv  wvhsi  mana-yaqa 
inv  taphikv  wrsv  nvwitu  uwa  manaiv?  isiwa.  Ni  dabelafipa,  u 
takuhi.  23  Svpkvhi  gah  mana-pwv  ni  taphikv:  pvyaqv  wvhsi 
lamvtvpi-  yaqa  ni  mvyrwen-gigi,  chena  ni  nvmvjen-gigi,  mvtv  nelv 
ini  wvhsi  meli-waiv,  wakv  nihgeni  welvwv  ini  nihi  naiahkv 
mviahci  nvnvsfatv-wrci  n’Uhfv,  u talvhi.  24  Chena  nihki 
matvhfwi  iah  notvmu-wrci  ini,  mrci-tahaki  gisfadewa  nihisi  neswi 
ujaninr-nvhi.  25  Pvyaqv  Jesise  u tah  wihku-mvhi  nihi  macimi, 
Ki  wrkudr-nrwv  yasi  ini  nihi  dabalatvm-panlaku-wrci  nihki 
Nvnvhkvwi-laneki  ya-lrpvmr-wrci,  macimi  welvwv  u msigilo- 
mwvhi  msi  makufih-drku-wrci,  u talvhi.  26  Mvtv  yone  wa  hinwi 
ini  alagenv  gelvwv:  wakv  goqa-nafv-grci  wi  msela-fiwi  alagenv 
gelvwv  ga  hu  mesvmrga-mipwv ; 27  macimi  goqa-nafv-grci  wi 
nhihdr-wafi  alagenv  gelvwv  ga  hut  vlolrkv-nipwv : 28  datapilvhi 
brsi  inv  u Qihfvli  ilani  biawv  mvtv  wvhsi  mesvmv-waci,  wvhsi 
mesvmr-gaci  wakv,  macimi  wvhsi  meli-waci  u ta  lanvwawewa 
wvhsi  udwanikv-nici  maci. 

29  Chena  yasi  nihki  luhfr-wrci  Calago  uci,  maci  mahsa-lalici 
u nakvla-kuhi.  30  Chena  wrpv-mahku,  neswi  kvgabe-qawi-lanihi 
bami  lamvtv-pilici  ini  pvkvcikvnv,  iah  nodrga-wrci  nihki  yasi 
pami  pam-falici  Jesiseli,  wivkvhotv-moki,  Dabalamiwatv,  bonvmv- 
wi-nrga  gitaminrqa-ladewa,  gelv  u qihfvli  Dapide,  isiwaki.  31 
Chena  nihki  mahsa-lagiki  u gilhvmvwr-wvhi,  wvhsi  nihki 
tfwvhotvmu-wrci : pvyaqv  nihki  brmaci  ini  vlikv  lvhotv-moki. 
Dabalamiwatv,  bonv-mvwv-nrga  gitaminrqa-ladewa,  gelv  u qihfvli 

Dapide,  isiwaki.  32  Chena  Jesise  nola  nepwi,  macimi  u tah 
wihku-mvhi,  Nahiwa  ki  tasi  tahapwv  wv’  ipanvla-lvku?  u talvhi. 
33  Dabalamiwatv,  wvhsi  manvwvh’  tvwano-daki  ni  sgesakunv,  u 
takuhi.  34  Chena  Jesise,  bami  git  am  i nrqa-lam  rci , u tah 
pahsanvmv-wvhi  u sgesaku-wilici ; macimi  walanv  nihki  utfaku- 
nrwv  u tapinvmowa-nwv,  chena  u nakv-lakuhi. 

21.  1 Chena  mrlrqvhi  Cuiosalame  ia  hvlamfa-wrci,  macimi 

Pafaje  si  biaki,  ini  Vlifiwi  maqvhgigi,  ina  uwa  Jesise  u tah 
wrwe-nvhi  neswi  kvgahgimrfhi,  2 Nhrkuna  ini  udawanahi  ya- 
dagi  ya-lvhfvme-yaqa,  macimi  walanv  ga  mkv-wrwv  jagefv 
gjepifu,  chena  mvhgotalafv  weci  nili : palhuhku  nihki  macimi 
biatv-wiku.  3 Chena  qahqi  wiyafv  wiahi  ilal-wrqa,  Inv  Dabalami- 
watv skvtv  u talala-mvhi,  ga  hilrwv;  macimi  walanv  utvhfv  wa 
sfv-hvhi  nihi,  u talvhi  nihi.  4 Huwa  yomv  biami-kvtwi,  wvhsi 
ini  manvwvh’  uqrufagi  ya-iugi  srpwi  inv  mrmosigesqatv, 

5 Wetvmv-wahku  gelvwv  nili  u drnah-fvli  Srivni, 

Wrpvmi,  g’Ugimr-mv  g’utfaqv, 

Nvnvhbr-jelafi,  chena  u pami  nvia-goli  jagefvli, 

Macimi  usgici  mvhgotala-fvli  u nejrnvli  jagefv: 
iupi.  6 Chena  nihki  kvgahgimrfvki  wapfaki,  macimi  datapilvhi 
si  Ivweki  yasi  maku-wrci  Jesiseli,  7 chena  u bialr-wrli  nili  jage- 
fvli, macimi  nili  mvhgotala-fvli,  chena  u tvpkvwhr-wvhi  nihi  u 
betanikv-nwv ; macimi  inv  u nvia-kuhi.  8 Chena  nihki  vliwi  tfwi 
mahsa-lagiki  u sakvtanr-nrwv  u betanikv-nwv  yala  myawigi ; 
chena  kutvkvki  u gisgi-biadhr-nrwv  nili  mtaku,  macimi  u 
sakvtanr-nrwv  nili  ini  yala  myawigi.  9 Chena  nihki  mahsa-lagiki 
yala  negr-nelici,  macimi  udrnrgi  wa-malici,  Hosanv  cahi  inv  u 
qihfvli  Dapide.  Gisrda-lamakufi  ca  hinv  ba-birtv  ini  u wefowa- 
nagi  inv  Dabalamiwatv;  Hosanv  cahi  wihkuci  Ispi,  lvhotv-moki 
10  Chena  Cuiosalame  iah  si  birci,  jrivhgi  ini  udawa  tvtvwrnwi, 
Nafvwa  yrmv?  iupi.  11  Chena  nihki  mahsa-lagiki,  Henv  yrmv 
mrmosigesqatv,  Jesise,  Nrsalafi  Galalewi-drmqa  uci,  iwvki. 

12  Chena  ini  u mvmrtumawi-kvmiqi  Mvnatu  si  becfa  Jesise, 
macimi  u luhfa  pvgi-lvhi  nihi  jrivhki  wa-wedge-lici  macimi  da- 
pani-galici  befiga  in  mvmrtumawi-kvmiqi,  chena  u kulapi- 
pvgitvmv-wvhi  nili  u dapvle-mwv  nihki  muni-rsonigah-feki,  ma- 
cimi nili  ut  pvbe-wa-nwv  nihki  mr-myagi-nrcki  nihi  myrsi- 
pvwefhi ; 13  macimi,  Mahtv-wigapi  ini,  u talvhi,  Ni  wegiwr-pimi 
mvmrtumawi-kv  wah  sidota:  wakv  gelvwv  jekuniwah-feki  u 
wrsrlvku-mwv  ki  ta  sdo-nrwv  ini,  u talvhi  nihi.  14  Chena  nihi 
gakvgabe-qalici  chena  nihi  ma-myrlvgigr-da-lici  utfa-kuhi  betiga 
ini  mvmrtumawi-kvmiqi : macimi  u gega-hvhi.  15  Pvyaqv  nihki 
ugimrwi  mkvtaukulv-yaki  chena  nihki  yr-ivwigacki  iah  namu- 
wrci  nili  lvkuqahdrni  wiahi  yasi  Ivwelici  nili,  macimi  nihi 
vpalufhi,  Hosanv  cahi  inv  u qihfvli  Dapide,  bami  lvhotv-malici 
betiga  ini  mvmrtumawi-kvmiqi,  gisfadewa  mrci-tahaki  nihki,  16 

macimi,  Hv  gi  notv-wrki  iuhkumv  ya-iuwrci?  u takuhi.  Macimi 
Jesise,  Hvnkv:  hv  mvtv  lrqv  gelvwv  ki  Irbrtudr-nrwv,  Nili  u do- 
nwv  vpaluhfa-fvki  chena  na-nono-ficki  g’uci  bonv  gelv  mafdota 
wi-vwrci-madewa?  u talvhi.  17  Chena  u nvkv-lvhi  nihi,  macimi 
via  wapfa  luhfa  ini  udawa  Pafana  hawv,  chena  ’n’tvsi  gigahsi. 

18  Huwa  ini  qa-lvhwhr-pvgi  yasi  patagi  ini  udawa-nagi  hrci, 
sqrlvwa.  19  Macimi  mr’  u tah  nama  gicimesi  ini  pvkvckvnv,  ini 
si  biawv,  chena  mvtv-wiahi  u mkv  ’n’tvsi,  wakv  msisga  pahi ; 
macimi,  Welrni  mvtv-lrqv  mvwifowa  ivhdawi  gelv  uci  yoci  goqa- 
Irqvsi,  u tatv  ini.  Chena  walanv  ini  gicimesi  naputa.  20  Macimi 
iah  namu-wrci  ini  nihki  kvgahgimrfvki,  qvqahdrni-tahaki, 
Nahiwa  si  walanv  naputa  ini  gicimesi?  iwvki.  21  Chena  rpvfsa 
Jesise  macimi,  Tapilo  gi  talapwv  nelv,  Qahqi  bonv-maqa  dapwah- 
sawa,  macimi  tagi  rnwah-saku,  mvtv  ini  gicimesi  ya-panvdo-dagi 
pahi  gah  si  lvwe-pwv,  wakv  weginrqi  qahqi  yomv  maqvhgigi, 
Mvmo-fulu  macimi  ini  msi-na-pigi  ipvgilo-fulu,  ga  hidr-nrwv,  ini 
wa  ipanvdota.  22  Macimi  jr-ivhki  wiahi,  goqa-nahi-grci  gelvwv 
gah  nvtudr-nrwv,  mvmrtumawa-nagi,  pami  dapwahsa-yaqa,  ga 
hutfaku-nrwv  gelvwv,  u talvhi. 

23  Chena  iah  birci  betiga  ini  mvmrtumawi-kvmiqi,  utfa- 
kuhi  nihi  ugimrwi  mkvtaukulviahi  chena  nihi  u gigilane-mwvhi 
nihki  lanvwaki  yasi  pami  kvgahgimi-waci,  macimi  Drniwa  uci 
makufewa  g’uci  yolumv  wiahi  si  Ivwi?  chena  nafvwa  gi  melaqv 
yomv  si  makufewa  u takuhi.  24  Chena  rpvfsa  Jesise  macimi, 
Nahfrpi  nelv  gah  nvtuhdo-lapwv  nakudwa-lanv  nvtuhdwr-dewa, 
ini  qahqi  gelvwv  wetvmvwi-yaqa,  nahfrpi  nelv  gah  wetvmo-lapwv 
ini  si  makufewa  wv  uci  yolumv  wiahi  si  lvweiv,  u talvhi.  25  Hini 
u fvfvhqi-ulalhiwawa  Jrne,  drniwa  uci  ini?  hv  wafapvh-kvmigigi 
uci  walr  tuga  ilaneki  uci?  u talvhi.  Macimi  nihki  mamagini-tahaki 
pasiqi  welvwv,  qahqi  Wafapvh-kvmigigi  uci  ga  hiupa;  Gociwa 
chena  mvtv  ki  dapwahtv-wrwv?  ga  hikunv.  26  Wakv  qahqi 
Ilaneki  uci  ga  hiupa ; ki  kufrpa  nihki  mahsa-lagiki ; xvga  mrmosi- 
gesqatv  u ta  lvgimr-wrli  Jrneli,  iwvki.  27  Chena  ud  rpvftvwr- 
wrli  Jesiseli  macimi,  Mvtv  ni  wrkudrpa,  u talr-wrli.  Nahfrpi 
mvtv  nuhgi  nelv  gi  tvh  wetvmo-lapwv  ini  si  makufewa  wv  uci 
yolumv  wiahi  si  lvweiv,  u talvhi.  28  Pvyaqv  nahiwa  ki  tasi  taha- 
pwv  gelvwv?  Nakuti  ilani  u bonvhi  neswi  u qifhi;  chena  nhawv 
nili  nhihtv,  Uqihfimv,  nhrla  pakvta-filu  inugi  grsagigi  ini  mfvlo- 
mi-gtigr-nagi,  u talrli.  29  Chena  inv  rpvfsa,  Mvtv,  iwv:  pvyaqv 
mviuhqrci  inv  mvtveni  si  taha  welv,  macimi  nhawv.  30  Chena 
nili  mvwi-neswi  hawv,  macimi  ivskv  ini  ya-iuci.  Chena  inv  rpvfsa 
macimi,  Ni  nahv,  yalaniwivni,  u tagoli : macimi  mvtv  nhawv.  31 
Dr-nvwa  nihki  neswi  yasi  tahalici  u fvli  si  lvwi?  u talvhi. 
Hinv  nhihtv,  iwvki  nihki.  Tapilo  gi  talapwv  nelv,  yasi  nihki 
daxewi-mrwvtu-nigah-feki  macimi  nihki  nrkvhowi-iqaki  becfr- 
wrci  ini  Mv-natu  ugimrwi-drmku-mi  ya-lvhfvme-yaqa  gelvwv.  32 
Xvga  Jrne  g’utfakuwv,  biaci  matamia  ini  mvyrwela-fewa,  macimi 
gelvwv  mvtv  ki  da-pwahtv-wrwv  inv ; wakv  nihki  daxewi-mrwvtu- 

nigah-feki  chena  nihki  nrkvhowi-iqaki  u dapwahtvwr-wrli  nili : 
chena  gelvwv,  iah  nama-yaqa  ini,  mvtv  muhci  mviuhqrci  mvtveni 
ki  tasi  tahapwv  geyrwv,  wvhsi  manvwvhga  dapwahtv-waqa  inv,  u 
talvhi  Jesise. 

33  Notv-muku  nuhgi  kutvgi  pamrtuwawa:  hvpiwv  ilani  ba- 
bonvkv  ya-drci  wegiwv,  u titu  mvlomi-gitikv,  macimi  u wvghv 
gryrukv  ini,  chena  wrlga  wvinewi  fegija-picikv  betiga  ini,  chena 
upvtanv  tvwadawi-kv,  macimi  gitigawi-lanihi  u tvuhvhi  ini,  chena 
pvivgilv  vsisgi  si  rci.  34  Chena  ina  nrnami  ini  lrqv  tv  hvtidaki 
ini  mvwifowa,  u ta  laskvmv-wvhi  nihi  gitigawi-lanihi  ut 
vlolrkvnhi,  wvhsi  utvhpan-nvgi  u mvwifowa.  35  Chena  nihki 
gitigawi-laneki  u masanr-wvhi  ut  vlolrkvnhi,  macimi  u pgitawhr- 
wrli  nakuti,  chena  u nfr-wrli  nakuti,  macimi  u sekunwhr-wrli 
nuhgi  nakuti.  36  Nuhgi,  u ta  laskv-wvhi  kutvkhi  ut  vlolrkvnhi 
vlikv  tfwi  notv  ini  wasgi : macimi  nihki  ini  ivskv  ya-panvlr-wrci 
nihi.  37  Pvyaqv  mv-iuhqrci  u ta  laskvmv-wvhi  u qihfvli,  Wa 
hutvgalamr-wrli  galv  ni  qihfvli  nihki,  iwvpi.  38  Pvyaqv  nihki 
gitigawi-laneki,  iah  nawr-wrci  nili  uqihfi-mrli,  Vlv-yrmv  inv 
lvyrpi-tabalatvkv ; birku,  nfr-drku,  macimi  mvma-drku  ini  Irpi  u 
wiahe-mi,  ideki  alagenv  welvwv.  39  Macimi  u masanr-wrli  nili, 
chena  ini  mfvlomi-gitikv  uci  luhfa  pvgilr-wrli,  macimi  u nfr-wrli. 
40  Hina  waciganvhi  inv  dabalatvkv  ini  mfvlomi-gitikv  wah  biawv, 
nahiwa  wa  ipanv-lvhi  inv  iu-humv  gitigawi-lanihi?  u talvhi.  41 
Wah  mvmyadrqi  nfvhi  inv  iu-humv  mvmyatvh-qayi  ’lanihi,  ma- 
cimi wa  hvuhvhi  kutvkhi  gitigawi-lanihi  ini  mfvlomi-gitikv,  nihi 
wvh  me-lakuci  nili  mvwifowanv  lrqv  tv  hvtidaki,  u takuhi.  42 
Hv  mvtv-lrqv  ki  lrbrtudr-nrwv  nili  tapilo  awigrda-wvli, 

Nili  sekunvli  ya-lvwinvwrwrci  nihki  wrgigrcki, 

Hinv  ivskv  machofu  u wesiwi  ini  bojrgi ; 

Yrmv  inv  Dabalamiwatv  uciwi, 

Macimi  inv  vnhiwawi-nrkufi  ki  sgesakunrki? 
u talvhi  Jesise.  43  Waciganvhi  gi  talapwv  nelv,  Ini  u gimrwewa 
Mvnatu  gah  mvmr-gopwv,  macimi  wah  melofu  kutvgi  si  lanvwa 
ini  waci  pami  biadotv  ini  mvwifowa.  44  Chena  inv  usgici 
yolumv  sekunvli  yasi  pansikv  wah  puhpusqih-sinwv : wakv  goqa- 
nafvli-grci  inv  wah  si  pansinwv,  wah  Ifwaskv-wrli  nili  brsi  paqi. 
45  Chena  ina  nihki  ugimrwi  mktaukulv-yaki  chena  Palaseki  iah 
notvmvwr-wrci  u pamrtuwawa,  mosi-tahaki  nihki  yasi  nihi  inv 
rcimrci.  46  Macimi  iah  wesv  nihki  masanr-wrci  nili,  u kufr- 
wvhi  nihi  mahsa-lalici,  xvga  nihki  mrmosigesqatv  u ta  lalamr- 
wrli  nili. 

22.  1 Chena  Jesise  rpvfsa  macimi  u kvlolvhi  nuhgi  pamrtu- 
wawanv,  2 Hini  wafapvh-kvmigigi  ugimrwi-drmqa  nr-nakuti 
ugimv  si  tvqa-lamaqvtwi,  mviac-fatv-wrtv  u qihfvli  wechadewi 
wihfanci-gawa,  3 chena  u wrwenvhi  ut  vlolrkvnhi  wvhsi  utvhpimr- 
wrci  nihi  yasi  vlvno-fulici  ini  wechadewi  wihfancigawa : macimi 

mvtv  wesv  biahi  nihi.  4 Nuhgi  u wrwenvhi  kutvkhi  vlolrkvnhi, 
Wrpvtv-muku,  ni  macfatu  ni  tanvlewa;  nit  rxine-mvki  macimi  ni 
wa-lvqe-mvki  nfaqeki,  chena  jrivhki  wiahi  macfanwi:  birku  ini 
wechadewi  wihfancigawa-nagi,  ilahku  nihki  ya-lvno-fucki,  isiwa. 
5 Pvyaqv  nihki  u lrga-latvudo-nrwv  ini,  macimi  wapfaki  ya- 
hrwrci,  nakuti  nahvlwrkv  u gitigr-nagi  hawv,  nuhgi  nakuti  u 
wedgewa-nagi ; 6 chena  nihki  mvisi-nrlatv  u mvwinvcdr-kuhi  ut 
vlolrkvnhi,  chena  u taqau-panvlr-wvhi,  macimi  u nfr-wvhi  nihi. 
7 Pvyaqv  inv  ugimv  wivkuwa ; chena  u ta  laskv-wvhi  u svmrkvna- 
mhi,  chena  u nfvhi  iuhumv  nr-nsi-walici,  macimi  u fvgfvmv-wvhi 
u dawa-nilici.  8 Hina  uwa,  Macfanwi  ini  wechadewa,  pvyaqv 
nihki  ya-lvnofucki  nodqalamakufeki.  9 Nhrkuna  gelvwv 
waciganvhi  nili  tvh  be-pgawaniki  nili  myawvli,  macimi  goqa  tfwi 
ga  mkvwrwrki,  ini  wechadewi  wihfancigawa  si  vlvnahku,  u talvhi 
ut  vlolrgrfhi.  10  Macimi  iuhkumv  vlolrgrfvki  nili  si  luhfaki, 
macimi  u mrwvtunrwvhi  jrivhki  ya-tfwi  mkvwrwrci,  nayeswalanv 
wa-nrtafilici  chena  wa-uwasi-ilafilici : macimi  ini  wechadewa 
uqih-fadota  ya-lvnofucki.  11  Pvyaqv  inv  ugimv  iah  biaci  becfrci 
wvhsi  nawrci  nihi  ya-lvnofulici,  u nawrli  ntvsi  ba-bur  betanigalici 
we-chadewi  betanikv:  12  Wihgrnimv,  nahiwa  gi  tasi  utvhfv  si 
becfv  mvtv  gi  bonv  wechadewi-betanikv?  u talrli.  Macimi  inv 
rlwi  kvlvwi.  13  Hina  uwa  inv  ugimv,  Gjepilahku  ulaci  macimi 
ufici,  macimi  ini  frgici  si  luhfa  pvgilahku  lr  papagicv;  ntvsi  wa 
vhdawi  ini  wihfvqawa  macimi  ini  ya-tvlwawahfagi  wepitvli,  u 
talvhi  nihi  vlolrgrfhi.  14  Xvga  maci  wihkumofoki,  pvyaqv  mrtwe- 
mahi  mvmofoki. 

15  Hina  uwa  nihki  Palaseki  wapfaki,  macimi  tapuwaki  wvhsi 
manvwv’  pathvnrwrci  nili  u kvlvwewa-nagi.  16  Chena  nihki  u ta 
laskv-mvwrwrli  u kvgahgimrfamwvhi,  weci  nihi  Haladefhi,  Ga- 
gahgimiwa,  ni  wrkudrpa  yasi  gelv  mvyrwi  ilafivni,  chena  kvgah- 
gimiwaivni  ini  u myawi  Mvnatu  dabwawa-nagi,  macimi  bur 
mvkufalamvci  wiyafv : xvga  mvtv  wiah’  gi  ta  laladrnv  u wayrnwv 
ilaneki.  17  Wetvmvwinrga  wa-ciganvhi,  Nahiwa  gi  tasi  taha? 
Hv  mvyrwvtwi  kutaladewa-nagi  wvhsi  melofuci  daxewi  muni 
Sesv,  walr  tuga  mvtv?  iwvki.  18  Pvyaqv  u molalatvmvwvhi 
Jesise  u wvnrtafewa-nilici,  macimi,  Gociwa  ki  kutvh-kuwrsipwv, 
gelvwv  naluhci-lvwiwahf eki  ? 19  Wrpvtasiku  ini  daxewi  muni, 

isiwa.  Macimi  u biatvwrwrli  nakuti  tanalivs.  20  Chena  Nafvwa 
u geshowa  yomv  macimi  u lspvwigrfowa?  u talvhi.  21  Sesv 
welv,  u takuhi.  Hina  uwa  inv,  Patagi  melahku  waciganvhi  Sesv 
nili  wiahi  Sesv  wa-welrmici;  macimi  Mvnatu  nili  wiahi  Mvnatu 
wa-welrmici,  u talvhi.  22  Chena  ina  nihki  iah  notvmuwrci  ini, 
cihfafeki,  macimi  u nvkvlrwrli  nili,  chena  wapfaki. 

23  Hina  grsagigi  ntvsi  utfakuhi  Satusihi,  yasi  bur  vhdagi 
rpafewi-unsgrwa  yr-wvki  nihki : macimi  u nvtuhdrkuhi,  24  Ga- 
gahgimiwa,  Qahqi  ilani  napaga,  bur  pami  bonrta  vpalufhi,  u 
janinrli  wah  wewili  wewvli,  chena  inv  wa  hunsgrnvmv-wrli  u 
mengr-nilici  u janinrli,  iwv  Mosise.  25  Huwa  ’n’tvsi  vbeki  weci 

nelvwa  neswvhfwi  ujani-nrki:  macimi  inv  nhihtv  usilatv-mwv 
chena  vsanwv,  macimi  mvtv  u pami  bonv  menkv  u nvkvtvmv-wrli 
u janinrli  wewvli;  26  nahfrpi  inv  mvwi-neswi  ini-ivskv,  chena  inv 
mvwi-nfwi,  brluhi  inv  mvwi-nes-wvhfwi.  27  Chena  mviuhqrci 
nihi  jrivhki,  inv  iqawv  napwv.  28  Hini  rpafewa-nagi  waciganvhi 
nafvwa  wa  huwewi  niii  nihki  neswvhfwi?  xvga  jrivhki  u mahci 
bonr-wrli  nili,  u takuhi.  29  Pvyaqv  Jesise  rpvfsa  macimi,  Ki 
br-bemi  Ivwepwv  gelvwv,  mvtv  ki  pami  wr-kudr-nrwv  nili  tapilo 
awigrda-wvli,  nuhgi  mvtv  ini  u wesikvtuwe-wa  Mvnatu.  30  Xvga 
ini  rpafewa-nagi  mvtv  nihki  wr-wechadeki,  mvtv-nuhgi 
wechadewa-nagi  yrsi  melatipi,  wakv  ilafeki  brsi  ancv-leki  betiga 
wafapvh-kvmigigi.  31  Pvyaqv  yagi  ini  ud  rpafewa  inv  na-pakv, 
hv  mvtv  ki  mah’  lrbrtudr-nrwv  ya-lalwrqa  Mvnatu,  32  Neiv  inv 
u Mvnado-mvli  Aplaham’,  chena  inv  u Mvnado-mvli  Visig’,  chena 
inv  u Mvnado-mvli  Jakvb’  ? hiwv.  Mvnadoli  mvtv  nileni  u Mv- 
nado-mvli inv  na-pakv,  inv  la-nvwawitv  wakv,  u talvhi  nihi.  33 
Chena  ini  iah  notvmu-wrci  nihki  mahsa-lagiki,  u cihfalatv-mvwr- 
wrli  u kvgahgimiwawa. 

34  Pvyaqv  nihki  Palaseki  iah  nodrga-wrci  yasi  inv  mahci 
da-pimrci  nihi  Satusihi  mrwvsgrki.  35  Chena  nakuti  nihki,  lviv, 
u nvtuhtv-wrli  nvtuhdwrdewa,  u pami  kutvhkuwr-lrli : 36  Gagah- 
gimiwa,  drniwa  msrwi  tapigamowa  ini  kutaladewa-nagi  ? u talrli. 
37  Macimi  inv,  Hvhqa-lami  gelv  inv  Dabalamiwatv  gi  Mvnado- 
mv  gilagi  jrivhgi  gi  tahi,  macimi  gilagi  jrivhgi  mvyrwi-geiv, 
macimi  gilagi  jrivhgi  gi  mamagini-tahrkv.  38  Yomv  ini  msrwi 
macimi  nhihtv-wvtwi  ta-pigamowa.  39  Chena  mvwi-neswi  brsi 
ini  vagi  vlv-yomv,  Hvhqa-lami  gelv  mr-pvyaci-grlahkv  brsi  geiv. 
40  Yoloni  neswi  tapigamo-wanv  tvh  Irpitagi  malsga  ini  kutala- 
dewa,  chena  nihki  mrmosiges-qacki,  u talrli  nili. 

41  Huwa  ia-haiahi  mrwvsgr-wrci  nihki  Palaseki,  Jesise  u 
nv-tuhtv-wvhi  nihi  nvtuhdwrdewa,  42  Nahiwa  gelvwv  ki  ta  la- 
lamrwv  inv  Klvisde?  nafvwa  u qihfvli  nili?  u talvhi.  Dapide  u 
qihfvli  nili,  u talr-wrli  nihki.  43  Gociwa  chena  Dapide  Dabalami- 
watv u tasi-nrli  ini  Ucvjrlvhkugi, 

44  Hinv  Dabalamiwatv  u talrli  ni  Dabalamiwa-mvli, 

Lamvtvpilu  gelv  ni  mvyrwen-gigi, 

Brlu’  nelv  Irmagi  gi  fitvli  si  bonvga  gi  mvdaladewa-nvki? 
iwv.  45  Qagqi  Dapide  ina  Dabalamiwatv  sinrta  nili,  nahiwa  u ta- 
si  u qihfi-nrli?  u talvhi.  46  Macimi  mvtv  nakuti  wiyafv  kvtvwe- 
lafi  wvhsi  rpvftv-wrci  nakuti  kvlvwewa,  mvtv-nuhgi  gidani  ilani 
ina  grsagigi  uci  nvtuhtv-wrli  nvtuhdwrdewa. 


23.  1 Hina  uwa  u kvlo-lvhi  Jesise  nihi  Mahsa-lalici  macimi 
u kvgahgimrfhi,  2 Nihki  yr-ivwigacki  chena  nihki  Palaseki 
lamvtv-beki  usgici  Mosise  lit  ’pvbewa:  3 jrivhki  wiahi  waciganvhi 
goqa-nahi-grci  nihki  ya-lalwrqa,  yoloni  si  Ivweku  macimi 
gcitvwr-piku : pvyaqv  tagi  giginv-muku  u pakvtaf ewa-nwv ; xvga 

kvlvweki  nihki,  chena  mvtv  wiah’  si  Ivweki.  4 Hvnkv,  u gr-gjepila- 
nrwv  kufaqi  wewvsewanv  macimi  mvmyadr-wvtu  wvhsi 
nvwodaki,  chena  usgici  u ta-liwv  ilaneki  u drsi  bonr-nrwv  nili ; 
pvyaqv  mvtv  nihki  welvwv  u tvh  mrtanr-nrwv  nili  nakuti  u laci- 
wrli  uci.  5 Wakv  jrivhki  u pakvtafewa-nwv  yrsi  Ivwe-wrci  nihki 
wvhsi  ilanihi  nvuku-wrci  uci : xvga  u mr-mf rpiahdo-nrwv  u 
giginoci-betanikv-nwv,  macimi  u mr-msihdo-nrwv  tv  nipaniqr- 
claki  u betanikv-nwv,  6 chena  u manweladr-nrwv  ini  vliwi  yagi 
tvh  we-wihfancigaki,  chena  nili  vliwi  yaki  vhpvbe-wanv  betiga 
nili  msi-kvmiku,  7 chena  nili  usilvwr-dewanv  tvh  we-wedgeki, 
macimi,  Labrye,  wi  hiku-wrci  ilanihi.  8 Pvyaqv  gelvwv  tagi, 
Labrye,  ki  higopwv:  xvga  nakutihi  ki  kvgahgimiwa-mwv,  chena 
jrivhki  gelvwv  ujaninrki.  9 Chena  tagi  ilani  k’uhfwv  ki  hilrwv 
ini  usgi-drmqa:  xvga  nakutihi  k’Uhfwv,  tapilvhi  inv  betiga  ya- 
pitv  wafapvh-kvmigigi.  10  Tagi-nuhgi  gelvwv,  Mastalaki,  ki 
higopwv:  xvga  nakutihi  ki  mastala-mwv,  Klvisde  inv.  11  Wakv 
inv  gci-vliwi  ya-lafitv  alagenv  gelvwv  ga  hut  vlolrkv-nipwv.  12 
Chena  goqa-nafv-grci  wah  mosba-lamakufihdo-weiv  wah  nvnvh- 
brc-hof  u ; macimi  goqa-nafv-grci  wah  nvnvhbrcdo-weiv  wah 
mosba-lama-hofu, 

13  Pvyaqv  ki  mvci-labwrwa-nipwv  cahi  gelvwv,  yr-ivwigacki 
chena  Palaseki,  naluhci-lvwi-wahfeki ! xvga  gelvwv  ki  giphv- 
mvwr-wrki  ilaneki  ini  wafapvh-kvmigigi  ugimrwi-  drmqa : 
mfahgrci  mvtv  ki  becfrpwv  gelvwv,  mvtv-nuhgi  welrni  ki  tala- 
lamr-wrki  nihki  bami  uttvgiki  wvhsi  becfr-wrci. 

15  Ki  mvci-labwrwa-nipwv  cahi  gelvwv,  yr-ivwigacki  chena 
Palaseki,  naluhci-lvwi-wahfeki ! xvga  ki  br-pamasido-nrwv  grwvci 
msi-napi  chena  vsisgi  wvhsi  ushaqa  nakuti  qa-lapgo-futv ; chena 
inv  yone  iah  lafici,  pihtvwi-nesana  si  vlikv  vhqi-nvmowi  uqihfimv 
ki  drshrwv  inv  notv  gelvwv. 

16  Ki  mvci-labwrwa-nipwv  cahi  gelvwv,  kvgabe-qawi 

nrgrnecki,  Goqa-nafv-grci  wa  vdoci  jegingamu  ini  mvmrtumawi- 
kvmiqi,  mvtv-wiahi  ini;  wakv  goqa-nafv-grci  wa  vdoci  jegingamu 
ini  mvmrtumawi-kvmiqi  uci  goli,  ma-mosina-higatv  inv,  yr-iucki. 
17  Gelvwv  wv-nihsvgrki  macimi  ga-gabe-qacki : xvga  drniwa  vlikv 
inwi,  hv  ini  goli,  walr  tuga  ini  mvmrtumawi-kvmiqi  waci  ufabirgi 
ini  goli?  18  Chena,  Goqa-nafv-grci  wa  vdoci  jegingamu  ini 
botafvmr-cikv,  mvtv-wiahi  ini ; wakv  goqa-nafv-grci  wa  vdoci 
jegingamu  ini  pvgfani-gawa  usgici  ini  ya-dagi,  ma-mosinahi-gatv 
inv.  19  Gelvwv  kvgabeqvki : xvga  drniwa  vlikv  inwi,  hv  ini 
pvgfani-gawa,  walr  tuga  ni  botafvmr-cikv  waci  ufabirgi  ini 
pvgfani-gawa  ? 20  Hinv  waciganvhi  ya-vdoci  jeginga-mutv  ini 

botafvmr-cikv,  vdoci  jegingamu  ini,  macimi  jrivhki  wiahi  ’n’tvsi 
ya-daki  usgici.  21  Chena  inv  ya-vdoci  jeginga-mutv  ini  mvmr- 
tumawi-kvmiqi, vdoci  jegingamu  ini,  macimi  nili  ’n’tvsi  betiga  ya- 
drlici.  22  Chena  inv  ya-vdoci  jeginga-mutv  ini  wafapvh-kvmigigi, 
vdoci  jegingamu  ini  ugimrwi  ut’pvbewa  Mvnatu,  macimi  nili 
’n’tvsi  la-mvtvpilici. 

23  Ki  mvci-labwrwa-nipwv  cahi  gelvwv,  yr-ivwigacki 
chena  Pa-laseki,  naluhci-lvwi-wahfeki ! xvga  ki  dr-daxhr-nrwv 
msawa-wvsqi  macimi  tili-wvsqi  macimi  kvmini-wvsqi,  chena  ki 
nvkvdr-nrwv  mvtv  mahci  ludota  nili  vliwi  qa-faqvki  wiahi  ini 
kutaladewa  uci,  ta-pvsvu-panvla-dewa,  chena  gitaminrqa- 
ladewa,  chena  dapwah-sawa : wakv  gelvwv  yoloni  iu  naiahkv 
kih  mahci  lvwepwv,  macimi  mvtv-iu  ki  tv  hini  kutvgi  bur 
naiahkv  mahci  lvwepwv.  24  Gelvwv  kvgabe-qawi  nrgrnecki, 
fr-fihgr-nrcki  nili  brbrgah-fefvli,  macimi  qr-kunrcki  nili 
gamvleli ! 

25  Ki  mvci-labwrwa-nipwv  cahi  gelvwv,  yr-ivwigacki 
chena  Palaseki,  naluhci-lvwi-wahfeki ! xvga  ki  fr-fvfvyrg-hrwv 
inv  taphikv  frgici  wvyatvhqa  macimi  ini  saswi-lrkv,  pvyaqv 
betiga  nihki  uqihfanwi  seqidowafewa  mvmelowi-lvwewa  chena 
ufrmi-lvwewa.  26  Gelv  kvgabe-qawi  Palase,  fvfvyrghi  nhihtv 
ini  b-etiga  wvyatvhqa  inv  taphikv  macimi  ini  saswi-lrkv,  wvhsi 
ini  frgici  wvyatvhqa  manvwvh’  fvfvyr-girgi  nahfrpi. 

27  Ki  mvci-labwrwa-nipwv  cahi  gelvwv,  yr-ivwigacki 
chena  Pa-laseki,  naluhci-lvwi-wahfeki!  xvga  wa-wrpdo-daki 
nabowanv  yasi  nrkufi-yaqa,  uwasi-nrqvtu  nili  frgici  uci,  pvyaqv 
lrmagi  uqihfanu  nabowi  ilaneki  u kvna-mwv,  macimi  jrivhgi 
wa-ivgrjrgi.  28  Datapilvhi  yone  gelvwv  nahfrpi  frgici  uci  ki 
mvyrwe-lafewi-nrku-wrki  ilaneki,  pvyaqv  lrmagi  gelvwv 
uqihfanu  naluhci-lvwewa  macimi  wvnrtafewa. 

29  Ki  mvci-labwrwa-nipwv  cahi  gelvwv,  yr-ivwigacki 
chena  Palaseki,  naluhci-lvwi-wahfeki ! xvga  gelvwv  k’upvtanv- 
mvwr-wrki  nili  u nabowa-nwv  nihki  mrmosigesqacki,  macimi 
ki  nrswih-tvwr-wrki  u nabowrlvku-mwv  nihki  ma-yrwela-ficki, 
30  chena,  Ni  hvpipa  ina  tvh  kvgesakv-nami-wrei  n’uhfa-nrki, 
mvtv  nelvwa  mviahci  wihpu-mrcki  nihi  ini  u msku-mwv  nihki 
mrmosigesqacki  ni  hilafipa,  ki  taiupwv.  31  Heni  uci  pasiqi 
gelvwv  ki  cvhtvwr-cimupwv  geyrwv,  yasi  gelvwv  u qihfi- 
nalwrqa  nihki  na-nfreki  nihi  mrmosiges-qalici.  32  Huqih- 
fadoku  waciganvhi  ini  u tapvcikv-nwv  k’uhfwrki.  33  Gelvwv 
mvna-doki,  lawrki  udosrkv-nvki  gelvwv,  nahiwa  gah  si  kvtv- 
wasidr-nrwv  ini  vhqi-nvmowa  uci  mahtvh-kuwr-ladewa  ? 34 

Waciganvhi,  wrpvmahku,  gi  talaskvmo-lapwv  mrmosiges- 
qacki, chena  laburwi  ’laneki,  chena  yr-ivwigacki:  nrlatv  nihki 
ga  nfr-wrki  macimi  ga  hrsitaf-whr-wrki ; chena  nrlatv  nihki 
gah  lihfe-wvnwhr-wrki  betiga  ki  msi-kvmiku-mwrki,  macimi 
gah  nrnuhgrchr-wrki  udawa-nagi  uci  udawa-nagi  si:  35  wvhsi 
gelvwv  manvwvh’  stvgi  jrivhgi  ini  mvyrwela-fewi  msqi  fa- 
fegho-dagi  ini  usgi-drmqa,  ini  u mskumi  Apvle  uci  inv  ma- 
yrwela-fitv  brlu’  hinv  u mskumi  Sakvlriv  u qihfvli  Balagriv, 
na-nfaqa  lvlvqi  ini  ufapi-kvmiqi  chena  ini  botafvmr-cikv.  36 
Tapilo  gi  ta-lapwv  nelv,  Jrivhki  yolumv  wiahi  wa  hutfaku 
yrmv  inugi  sqewanv. 

37  O Culosalam’,  Culosalam’,  nr-nfrtv  nihi  mrmosiges- 

qalici,  macimi  sr-sekun-whrtv  nihi  ba-bialkvmv-waci ! drniwa 
tfana  ni  mahci  mrwvtu-nrki  git  vpaluhfa-mvki  datapilvhi  brsi 
palawv  yrsi  mr-wvtu-nrci  u pala-famhi  Irmagi  u laqvnv,  macimi 
mvtv  ki  tasi  taha-pwv!  38  Wrpvtvnu,  ya-dryaqa  wegiwv  ki 
nvkvtvmr-gopwv  lekvtvh-kv-mikvtwi.  39  Xvga  gi  talapwv 
nelv,  Mvtv  gidani  yoci  inugi  ki  tvh  na-wipwv,  brluhi  gelvwv, 
Gisrda-lamakufi  cahi  inv  ba-birtv  ini  u wefowa-  nagi  Dabalam- 
iwatv,  ga  hiupwv. 

24.  1 Chena  luhfa  Jesise  ini  mvmrtumawi-kvmiqi  uci, 
macimi  ya-hrci  hawv;  chena  u kvgahgimrfhi  utfa-kuhi  wvhsi 
wrpvtv-lakuci  nili  wegiwr-pvli  ini  mvmrtumawi-kvmiqi  uci.  2 
Pvyaqv  rpvfsa  macimi,  Hv  mvtv  ki  nama-nrwv  vlv-yomv 
jrivhki  wiahi?  tapilo  gi  tala-pwv  nelv,  Mvtv  utvsi  wa  skunofu 
nakuti  vpiwv  s-ekunv  usgici  kutvkvli,  wvh’  bur  panano-futv,  u 
talvhi  nihi. 

3 Chena  yasi  lamvtv-piei  wahsatagi  ini  Vlifiwi  mahqvgigi, 
u gemi  utfa-kuhi  nihi  kvgahgmrfhi,  Wetvmvwi-nrga,  drniwa 
Irqv  ina  wa  vdawv  yolumv  wiahi?  chena  nahiwa  wah  si 
giginolowa-niwi  gi  birwa,  macimi  ini  jaiah-qrga  ini  ya-lakuqvh- 
kvmigigi?  u takuhi.  4 Chena  rpvfsa  Jesise  macimi,  Gcitvwr- 
feku  wvhsi  bur  ilani  bemi-walal-wrqa.  5 Xvga  maci  wah  biaki 
ni  wefowa-nagi,  neiv  inv  Klvisde,  wa  hiwvki;  macimi  maci  wah 
bemi-walr-wvhi.  6 Chena  gelvwv  gah  nodr-gapwv  nochade- 
wanv  macimi  ya-lrtudo-daki  nochadewanv;  gcitvwr-piku  wvhsi 
bur  gelvwv  patfvgifi-yaqa : xvga  yolumv  wiahi  qelvhi  brbiaci  wah 
biami-kvtu;  pvyaqv  ini  jaiahqewa  mvtv  gawvgi.  7 Xvga  nakudwa- 
lanv  si  lanvwa  wah  pvfaqic-fvtv-wrli  nakudwa-lanv  si  lanvwali, 
macimi  ugimrwewa  u ppahtanv  ugimrwewa;  chena  ’n’tvsi  wa 
vdawv  sas-qrlvwawa-niki,  macimi  vsisgi-nomasgrwanv  cvjapi 
tvsi.  8 Pvyaqv  yolumv  wiahi  nileni  waci  vlamvh-kvmigigi  vhqi- 
Irsvmvmowa.  9 Hina  uwa  gesanrci-nvmowa-nagi  gah  si  pvgfa- 
naku-wrki  nihki,  macimi  gah  nfaku-wrki : chena  gah  segalama- 
kufe-maku-wrki  nihki  jrivhki  dfwa-lanv  si  lanvwaki  xvga  ni 
wefowa  uci.  10  Macimi  ina  uwa  maci  wa  hutvgi-kvhsi-noki,  chena 
pasiqi  wah  mas-druha-deki,  macimi  wah  segala-deki.  11  Chena 
maci  myrsi  mrmosi-gesqacki  wah  pvfaqeki,  macimi  wah  bemi- 
walr-wvhi  maci.  12  Chena  xvga  wvnrta-fewa  wa  sqeiv,  ini  ut 
vhqa-ladewa-nwv  maci  wa  tigi-negi-nili.  13  Pvyaqv  inv  nvhekv 
ini  yaqi  wesigi-fitv,  henv  inv  wah  wrpvnas-hofu.  14  Chena  yomv 
uwasi-biadrcimowa  ini  ugimrwi-drmqa  uci  wah  nvnvhimi-wapi  ini 
malsga  ya-lakuqvh-kvmigigi  wvhsi  u dabwawani-wrci  nihki 
jrivhki  dfwa-lanv  si  lanvwaki;  chena  ina  uwa  wah  biaiv  ini 
jaiahqewa. 

15  Hina  waciganvhi  gelvwv  nama-yaqa  ini  lvsegrci-wafewa 
uci  seqvh-kvmigifewa,  yr-tudo-dagi  srpwi  DanivF  inv  mrmosiges- 
qatv,  pvh  nepvwi  ini  wafabirgi  tvsi  (welrni  inv  la-lrbrtu-tvkv 

nanuh-sata),  hina  uwa  welrni  nihki  Cudiagi  ya-picki  nili 
maqvhgiki  la-si  mu- wrta : 17  welrni  inv  ini  vkucikvmi  ya-pitv 

bur  lrsiwata  wvhsi  luhfv-doci  nili  wiahi  betiga  ya-daki  ya-drci 
wegiwv:  18  macimi  welrni  inv  ini  lr  gitikv  ya-pitv  bur  patagi  si 
nrtaga  u godemi.  19  Wakv  mvci-labwrwa-neki  cahi  nihki  la- 
Irmudr-kucki  vpaluh-fvli  macimi  nihki  na-nonhi-wacki  nala 
grsagiki ! 20  Chena  mvmrtumrku  gelvwv  wvhsi  bur  vdagi 
k’usimowa-nwv  qanv  ini  babogi,  walr  qanv  vlwrkvhsi-gesagigi : 
21  xvga  ina  uwa  vdawi  mahsrgi  gesanrci-nvmowa,  hini  yagi 
mvtv-lrqv  ma’  vdawi  ina  vlamvh-kvmikvtwi  ini  ya-lakuqvh- 
kvmigigi  uci  brlu’  hinugi,  mvtv,  nuhgi-mvtv  gidani  wa  vdawi.  22 
Chena  waciwaphi  nala  grsagiki  mahci  naiahkv  ujagino-daga, 
mvtv  wivufi  iahgi  ivh  mahci  wrpvnas-dota : pvyaqv  xvga  inv  ma- 
mofutv  uci  nala  grsagiki  wa  hujagi-nota.  23  Hina  uwa  qahqi 
wiyafv  ilani,  Ca  hvlv-yrmv  inv  Klvisde,  walr,  Hutvsi,  hilal-wrqa; 
tagi  dapwahtv-muku  ini.  24  Xvga  ’n’tvsi  wah  pvfaqeki  myrsi 
Klvisdeki,  chena  myrsi  mrmosigesqacki,  macimi  wah  wrpvtasi- 
waki  mvgi  giginolowanv  macimi  qa-qahdr-niki ; wvhsi  bemi 
wasiwa-wrci,  kvtvwi-iga,  weginrqi  nili  ma-mo-fulici.  25  Wrpvtv- 
muku,  gi  mahci  wetvmo-lapwv  grsv.  26  Qahqi  waciganvhi  nihki, 
Wrpv-mahku,  inv  ini  belasgi  vpiwv,  ga  hiku-wrki ; tagi  nhrku : 
Wrpu-mahku,  inv  nili  becigrnv  vpiwv;  tagi  ini  dapwahtv-muku. 
27  Xvga  yasi  ini  ba-pvgi  ini  wa-tvhkufvgi  u moyrgi,  macimi  si 
namo-dagi  weginrqi  ini  ya-pvximugi ; yone  wa  higi  ini  u birwa  inv 
u Qihfvli  ilani.  28  Goqa-tvsi-grci  inv  na-pakv  vpiwv  ’n’tvsi  wah 
mrwvtus-grki  nihki  da-tvhqvki. 

29  Pvyaqv  walanv  vhkuwihi  ini  gesanrci-nvmowa  nala 
grsagiki  uci  inv  gesagi-gesfwv  wah  papagic-hofu,  macimi  inv 
tapahgi-gesfwv  mvtv  wah  meliwa  u wvhfryr-mi,  chena  nihki 
vlrqvki  manqvtugi  wa  huci  pansi-noki,  macimi  nili  wrsikvki  nili 
manwvtu  uci  wah  nomanota : 30  chena  ina  uwa  manqvtugi  wah 
tapinr-qvtwi  ini  u giginolowa  inv  u Qihfvli  ilani : chena  uwa  ina 
jrivhki  lanv-wa  u dfwalowanv  ini  usgi-drmqa  uci  wah  mvwa, 
macimi  nihki  wah  na-wr-wrli  nili  u Qihfvli  ilani  pami  biali  usgici 
nili  manwvtuwi  brfqvhki  gilagi  wrsikvgi  chena  mahsrgi  wvhfrci- 
makufewa.  31  Chena  inv  wah  wrwe-nvhi  ut  ancvle-mhi  weci 
mahsi  Iwagi  papiqv,  chena  nihki  nili  nyawi  mahsigikvki  wa  huci 
mrwvtunr-wvhi  u mvmrwa-nhi,  nakudwa-lanv  ya-qihfagi 
manqvtwi  uci  brlu’  hini  kutvgi. 

32  Huwa  uci  wrkuta-fiku  inv  gicimesv  u pamrtuwawa : ina  u 
pga-ivhkufewa  kukus-qrfi,  macimi  pvskvh-qaiv  u msisga-mv,  ki 
wrkudr-nrwv  gelvwv  yasi  ini  ba-lrwigi  mrlrqvhigi ; 33  datapilvhi 
yone  nahfrpi  gelvwv  ina  nama-yaqa  jrivhki  yolumv  wiahi, 
wrkutv-muku  yasi  inv  mrlrqvhi-wici,  datapilvhi  nvhekv  nili 
sqrdawvli.  34  Tapilo  gi  talapwv  nelv,  yrmv  inugi  sqewanv  mvtv 
wa  hvsanwv,  brlu’  jrivhki  yolumv  wiahi  wah  mahci  ludota.  35 
Manqvtwi  macimi  vsisgi  wa  hvsanu,  wakv  ni  kvlvwewanv  mvtv 
wa  hvsanu.  36  Pvyaqv  ina  si  gr-sagigi  macimi  yrtafvgi,  mvtv 

wiyafv  u wrkutv,  mvtv  weginrqi  nihki  ancvleki  wafapvh-kvmigigi 
uci,  mvtv-nuhgi  inv  Uqihfimv,  inv  wakv  Ufimv  pahi.  37  Chena 
brsi  nili  u gesakv-namv  Nuwv  yaki,  yone  wa  higi  ini  u birwa  inv 
u Qihfvli  ilani.  38  Xvga  brsi  ina  nala  gr-sagiki  yaki  wihsi  bur 
ini  vdagi  lakhuqewa  nihki  pami  wihfa-neki  macimi  pami  manoki, 
pami  wechadeki  macimi  wechadewa-nagi  si  pami  me-latipi,  brlu’ 
hini  grsagigi  wvhtv  hini  msi-ulvga-lagi  lkvgi  Nuwv,  39  Chena 
nihki  mvtv  u wrkudr-nrwv  brlu’  hini  lakhuqewa  biaiv,  macimi  ud 
rmwalaku-nrwv  nihki  jrivhki;  yone  wa  higi  ini  u birwa  inv  u 
Qihfvli  ilani.  40  Hina  uwa  neswi  ilaneki  wa  hvbeki  ini  gitigr- 
nagi ; nakuti  mvmofu,  macimi  nakuti  cikunofu : 41  neswi  iqaki 
wah  pami  tvkwhi-gaki  ini  bodhrkv-nagi ; nakuti  mvmofu,  macimi 
nakuti  cikunofu.  42  Gcitvwr-piku  waciganvhi : xvga  mvtv  ki 
wrkudr-nrwv  si  grsagigi  tvh  birci  Dabalamal-wrqa.  43  Pvyaqv 
wr-kutv-muku  vlv-yomv,  qahqi  inv  ini  wegiwv  uci  mastala  naiahkv 
wr-kutvga  lrqv  wrsv  birci  inv  gr-gimo-takv,  naiahkv  inv  wi 
gcitvwr-pi,  macimi  mvtv  naiahkv  welrni  wih  la-latv  ya-drci 
wegiwv  wvhsi  srpwi  pugho-dalici.  44  Waciganvhi  nahfrpi  gelvwv 
mahci-ilafiku ; xvga  buryr  si  taha-yaqa  yrtafvgi  inv  u Qihfvli 
ilani  biawv. 

45  Nafvwa  chena  inv  tapvsvwafi  macimi  labwrwafi  vlolrkv, 
mviahci  tvlwvhfa-kutv  dabalamakuci  ya-drlici  wiahi,  wvhsi  me- 
Irci  nihi  u wihfa-newa-nilici  qanrni-lrqv?  46  Gisrda-lamakufi 
cahi  inv  vlolrkv,  inv  ina  birlita  dabalama-kuci  wa  mgrgoli  bami 
yone  si  lvweci.  47  Tapilo  gi  talapwv  nelv,  nili  wah  tvlwvh-fwrli 
inv  jrivhgi  ba-bonvgi.  48  Wakv  qahqi  inv  mvci  vlolrgrfv,  Cah 
nrgrfi  dabalamitv,  wa  hiwv  u tahigi ; macimi  wa  hvlami  ppvgita- 
whvhi  u weci-vlolrkv-nhi,  chena  wah  wihpu-mvhi  macimi  wedr- 
puwa-mvhi  nihi  wa-nafulici;  50  wah  biali  inv  vlolrkv  nili  dabala- 
ma-kuci ina  grsagigi  mvtv  u biada-latv,  macimi  ina  yrtafvgi  mvtv 
u wrkutv,  51  chena  wah  giskhu-goli  nili,  macimi  wah  si  tvqinvmr- 
goli  ini  welv  nihi  naluhci-lvwiwah-fihi : ’n’tvsi  wah  pami  wihfv- 
qawani  macimi  in  wah  tvlwawah-fanu  wepitvli. 

25.  1 Hina  uwa  ini  wafapvh-kvmigigi  ugimrwi-drmqa  brsi 
matvh-fwi  sasgi-iqafvki  wah  si  tvqa-lamaqvtwi,  ma-mrcki  u 
netvwrkv-nwvhi,  macimi  wapfaki  u pvh  nvxkvwr-wrli  nili 
mvivgi  nhrkvnvli.  2 Chena  nyrlvnwi  nihki  wvnihsvgr-wafeki, 
macimi  nyrlvnwi  laburwa-feki.  3 Xvga  nihki  wvnihsv-  grki  mvtv 
gilagi  ud  rmwado-nrwv  pami  iah  mvmr-wrci  u netvwrkv-nwvhi : 
4 wakv  nihki  la-burcki  ud  rmwado-nrwv  pami  u bonvhfu-wvkuku- 
nwrki  gilagi  u netvwrkv-nwvhi.  5 Huwa  ia-haiahi  nrgr-felici  nili 
mvivgi  nhrkvnvli,  nihki  jrivhki  kvtuqr-moki  macimi  nabaki.  6 
Pvyaqv  tvh  lrwi-tapahgigi  ’n’tvsi-mupi,  Wrpvmahku,  inv  mvivgi 
nhrkvnv!  Birku  gelvwv  pvh  nvxkv-wah-ku  iupi.  7 Hina  uwa 
nahga  jrivhki  sasgi-iqafvki  unsgrki,  macimi  u nhakulr-wvhi  u 
netvwrkv-nwvhi.  8 Chena  nihki  wvnihsv-grki,  Meli-nrga  ki 
pami-mwv;  xvga  ni  netvwrkv-nanrki  wesv  vhfoki,  u talr-wvhi 

nihi  la-burlici.  9 Pvyaqv  nihki  la-burcki  rpvf-saki,  Bofi  manvwvh’ 
mvtv  gikvmoci  ivh  dapvtwi  nelvwa  chena  gelvwv:  nhrkuna  grjekv 
nihki  mr  myagicki,  macimi  tapanv-muku  pasiqi  gelvwv,  isiwaki. 
10  Chena  ia  haiah’  wapfa-wrci  nihki  wvhsi  tapa-niga-wrci,  inv 
mvivgi  nhrkvnv  biawv;  macimi  nihki  mviahci  nvnv-hecki  u tah 
weclamr-wrli  nili  ini  wechadewi  wihfancigawa-nagi : macimi  ini 
sqrta  gibhota.  11  Mviuhqrci  biaki  nahfrpi  nihki  nrlatv  sasgi- 
iqafvki,  Dabalamiwatv,  Dabalamiwatv,  tvwanv-mvwi-nrga,  isi- 
waki. 12  Pvyaqv  inv  rpvfsa  macimi,  Tapilo  gi  talapwv  nelv,  mvtv 
gi  wrkuma-lapwv,  u talvhi.  13  Gcitvwr-piku  waciganvhi,  xvga 
mvtv  ki  wrkudr-nrwv  ini  grsagigi  gelvwv  nuhgi  ini  yrtafvgi  mvtv. 

14  Xvga  brsi  galv  inwi  ilani,  kutvgi  vsisgegi  ya-wesv  hrci, 
u wihku-mvhi  nahvlwrkv  ut  vlolrgrfhi,  macimi  u tah  pvgfa-nvmv- 
wvhi  nihi  u wiahe-mi.  15  Chena  nakuti  nyrlvnwi  talani-wvli  u 
melrli,  kutvkvli  nakuti  neswi,  nuhgi  kutvkvli  nakuti ; mosv  tfwi 
nakuti  yatfwa-lanv-wvgiki  u kvtvwelafewanv ; chena  inv  wapfa 
ya-lr-meci.  16  Walanv  wapfa  inv  wa-tvhpanvkv  nili  nyrlvnwi 
talani-wvli  macimi  rsoniga  nili,  macimi  kutvkvli  u macdonv 
nyrlvnwi  talani-wvli.  17  Hinv  ini-ivskv  nahfrpi  wa-tvhpanvkv 
nili  neswi  u kvtv-wih-grnv  kutvkvli  neswi.  18  Wakv  inv  wa- 
tvhpanvkv  ini  nakuti  wapfa  chena  wrlga  ini  vsisgegi,  u gigitu  u 
muna-milici  dabalama-kuci.  19  Huwa  mviuhqrci  galu  lrqv  inv 
dabala-mrtv  naha  vlolrgrfhi  biawv,  chena  u pami  vgitvhfo-mvhi 
nihi.  20  Chena  inv  wa-tvhpanvkv  nili  nyrlvnwi  talani-wvli  biawv 
macimi  u biadonv  kutvkvli  myr-lvnwi  talani-wvli,  Dabalamiwatv, 
gi  pvgfanv-mvwi  nyrlvnwi  talani-wvli : sci,  naiahkv  ni  kvtvwih- 
grnv  nyrlvnwi  kutvkvli  talani-wvli,  isiswa.  21  G’uwasi  Ivwi  cahi, 
uwasi  macimi  tapvsvwi  vlolrgrfv:  gi  mahci  tapvsvwafi  lrkufwe- 
mahi  wiahi,  maci  wiahi  gah  tvlwvh-fala  nelv:  becfrlu  gelv  ini 
uwasi-labwrwa-nagi  dabala-mahkv,  u tagoli  dabalama-kuci.  22 
Chena  nahfrpi  inv  wa-tvhpanvkv  nili  neswi  talani-wvli  biawv, 
Dabalamiwatv,  gi  pvgfanv-mvwi  neswi  talani-wvli : sci,  naiahkv 
ni  kvtvwih-grnv  neswi  kutvkvli  talani-wvli,  isiwa.  23  G’uwasi 
Ivwi  cahi,  uwasi  macimi  tapvsvwi  vlolrgrfv;  gi  mahci  tapvsvwafi 
Irkufwe-mahi  wiahi,  maci  wiahi  gah  tvlwvh-fala  nelv:  becfrlu 
gelv  ini  uwasi-labwrwa-nagi  dabala-mahkv,  u tagoli  dabalama- 
kuci.  24  Chena  inv  nahfrpi  wa-tvhpanvkv  ini  nakuti  talani 
biawv,  Dabalamiwatv,  gi  wrku-mala  gelv  yasi  gesanrci-lani-wivni, 
gi  pami  kvwvsqhrwa  tvh  bur  gelv  vhciga-ivni,  macimi  gi  pami 
mrwv-tu-niga  tvh  bur  gelv  Ifwa-pvgidrwa-ivni ; 25  chena  ni 
kupana,  macimi  ni  wapfa  chena  ni  gigitu  vsisgegi  gi  talani-mi : 
sci,  gi  bonv  ini  nahvlwrkv  gelv,  isiwa.  26  Pvyaqv  rpvf-sali  daba- 
lama-kuci macimi,  Gelv  wa-nrtafi  macimi  mvyalvwr-tafi  vlolrkv, 
gi  wrkutv  yrsi  kvwvsqhr-waiv  tvh  bur  nelv  vhcigaiv  macimi 
mrwvtunni-gaiv  tvh  bur  nelv  lfwa-pvgidr-waiv ; 27  waciganvhi 
naiahkv-iu  nihki  munigr-fvki  gih  si  bonv  ni  muna-mi,  macimi  tvh 
biriv  naiahkv  ni  hutvh-panv  patagi  nahvlwrkv  nelv  gilagi  ini  tvh 
sqeyrgi,  u talrli  nili.  28  Mvmv-wahku  waciganvhi  ini  talani, 

macimi  melahku  ini  inv  ma-tvhfwi  ba-bonvkv.  29  Xvga  jrgi 
wiyafv  ba-bonvkv  wah  melofu,  macimi  inv  wah  bonv  mrlafewa: 
wakv  inv  buryr  bonvkv,  weginrqi  ini  ba-bonvgi  wa  huci  mvmrqi. 
30  Macimi  gelvwv  ini  frgici  si  luhfa-pvgi-lahku  inv  vlolrkv  buryr 
mkvhfowa-fitv  Ir  papagicv : macimi  ’n’tvsi  wah  pami  wihfvqawani 
chena  ini  wah  tvlwawah-fanu  wepitvli,  isiwa. 

31  Pvyaqv  ina  inv  u Qihfvli  ilani  wah  biawv  u wvhfrci-maku- 
fewa-nagi,  chena  jrivhki  nihki  ancvleki  weci  nili,  hina  uwa  wa 
ipvpi  ini  ugimrwi  vhpvbewa  u wvhfrci-makufewa  uci : 32  macimi 
ya-lvhfv-melici  nili  wah  mrwvtuskv  jrivhki  nili  u tfwalowanv 
lanvwa:  chena  inv  wah  nuhbia-nvhi  nakuti  uci  nakuti,  yrsi  inv 
gahcitvwv-hrtv  nuhbianrci  nihi  magefhi  nihi  mrsi-magef hi  uci ; 
33  macimi  nihi  magefhi  u mvyrwen-gigi  wah  si  lamvtvp-hvhi, 
wakv  nihi  myrsi-magefhi  ini  nvmvjen-gigi.  34  Hina  uwa  inv 
Ugimv  wa  hilvhi  nihi  u mvyrwen-gigi,  Birku,  gelvwv  ga-gisrdala- 
mrci  n’Uhfv,  lrpi  u welrmiku  ini  ugimrwi-drmqa  mviahcfadofu- 
yaqa  ina  mahtvhgah-fanwi  ini  ya-lakuqvh-kvmigigi  uci : 35  xvga 
ni  sqrlvwa,  macimi  gelvwv  ki  melipwv  wvh  meciv;  ni  kvhkvlrmu, 
macimi  gelvwv  ki  melipwv  ma-nowa;  ni  goqa-nafiwi,  macimi 
gelvwv  ki  betiga-nipwv ; 36  ni  svh-srgitwi,  macimi  gelvwv  ki 
betaniga-hipwv ; nit  vhqi-luga,  macimi  gelvwv  ki  nvu-hipwv ; 
giphudewa-nagi  nit  vpi,  macimi  gelvwv  ki  bia-lutv-wipwv,  wa 
hilvhi . 37  Hina  uwa  nihki  ma-yrwela-ficki  wa  hrpv-ftvwr-wrli, 

Dabalamiwatv,  drniwa  lrqv  ki  nvu-lapa  gi  sqrlvwa,  macimi  kit 
svma-lapa?  walr  gi  kvhkvlrmu,  macimi  ki  mela-lapa  mano-wa? 

38  Chena  drniwa  lrqv  ki  nvu-lapa  gi  goqa-nafiwi,  macimi  ki 
betigana-lapa?  walr  gi  svhsrgitwi,  macimi  ki  betanigaha-lapa. 

39  Chena  drniwa  lrqv  ki  nvu-lapa  git  vhqi-luga,  walr  gi  giphu, 
macimi  ki  nvuha-lapa?  wa  hisiwaki.  40  Macimi  inv  Ugimv  wa 
hrpvfsa  chena,  Tapilo  gi  talapwv  nelv,  xvga  yasi  ini  panv-laqa 
nakuti  iuh-kumv  ni  janinrki,  weginrqi  iuhkumv  gahci-macilo- 
ficki,  nelv  ini  kit  panv-sipwv,  wa  hilvhi.  41  Hina  uwa  nahfrpi 
wa  hilvhi  nihi  ini  u nvmvjen-gigi,  Nelv  uci  srwaku,  gelvwv 
pvhtvhgr-fvki,  ini  hrku  goqa-lrqvsi  skuta  mviahc-fado-fuci  inv 
mvci-mvnatu  macimi  ut  ancvle-mhi : 42  xvga  ni  sqrlvwa,  ma- 
cimi gelvwv  mvtv  ki  me-lipwv  wvh  meciv;  ni  kvhkvlrmu,  macimi 
glvwv  mvtv  ki  me-pwv  manowa;  43  ni  goqa-nafiwi,  macimi 
gelvwv  mvtv  ki  betiga-nipwv;  ni  svhsrgitwi,  macimi  gelvwv  mvtv 
ki  betaniga-hipwv;  nit  vhqi-luga,  chena  ni  gip-hu,  macimi  gelvwv 
mvtv  ki  nvu-hipwv,  iva  hilvhi.  44  Hina  nahfrpi  nihki  wa  hrpvf- 
saki,  Dabalamiwatv,  drniwa  lrqv  ki  nvu-lapa  gi  sqr-lvwa,  walr  gi 
kvhkvlrmu,  walr  gi  goqa-nafiwi,  walr  gi  svhsrgitwi,  walr  git  vhqi- 
luga,  walr  gi  giphu,  macimi  mvtv  ki  gisrci-panvla-lapa?  wa 
hisiwaki.  45  Hina  inv  wa  hrpvftv-wvhi  nihi,  Tapilo  gi  talapwv 
nelv,  xvga  yasi  bur  gelvwv  ini  panv-laqa  nakuti  iuhkumv  gci- 
macilo-ficki,  mvtv  ini  kit  panv-sipwv  nelv;  wa  hilvhi.  46  Chena 
iuhkumv  goqa-lrqvsi  vludrfewa-nagi  wa  haki : wakv  nihki  ma- 
yrwela-ficki  goqa-lrqvsi  lanvwawewa-nagi  wa  haki. 

26,  1 Chena  ini  biami-kvtwi,  iah  mahci  lutvgi  Jesise  yolumv 
kv-lvwewanv,  2 Ki  wrkudr-nrwv  mahci  nesuku-nvgiga  ini 
pamfrsiwawa  bia-iv,  macimi  inv  u Qihfvli  ilani  uwa  wvhsi 
rsitafho-fuci  si  pvgfa-nofu,  u talvhi  u kvgahgimrfhi.  3 Hina  nihki 
ugimrwi  mkvtaukulv-yaki,  chena  nihi  u gigi-lane-mwvhi  nihki 
lanvwaki  mrwvsgrki,  ini  yr-tvh  tapuwaci  inv  mospi-makufewi 
mkvtaukulvia,  Gayafase  yr-lo-fu ; 4 chena  nihki  tapatwi  tapuwaki 
wvhsi  manvwvhga  masanr-wrci  Jesiseli  gemi-nhafewa  uci,  macimi 
nfr-wrci.  5 Pvyaqv,  Tagi  ini  lrqvsi  wa-wihfanci-gagi,  belapa 
tvtvwrngawa  wah  pvfaqeiv  alagnev  nihki  lanvwaki,  iwvki. 

6 Huwa  Jesise  Pafanagi  ia  hvpici,  ini  ya-drci  Svimvne  inv 
wa-sgilhvga-magitv,  7 ’n’tvsi  utfa-goli  iqali  u pvh  nemali  ala- 
bastv-wvkugo-fagi  vnhiwawa  gisuwa-lamaqvtwi  lumgowa,  macimi 
nili  welagi  u tah  feginv-mrgoli  ini,  yasi  lamvtv-pici  tvh  wihfanigi. 
8 Pvyaqv  nihki  kvgahgimrfvki  iah  namu-wrci  ini,  u bonr-nrwv 
gis-faqewa,  Drniwa  si  wvlaskhu-dota  yomv?  9 Xvga  yomv 
lumgowa  naiahkv  manvwvh’  wih  mahci  gisuwi  myagipi,  macimi 
si  meli-wapi  inv  gi-tamrfv,  iwvki.  10  Pvyaqv  Jesise  u pami  mola- 
latv  ini,  Gociwa  gelvwv  ki  patfvg-hrwv  inv  iqawv?  xvga-iu  ni 
mahci  pakvtanv-mrqv  uwasi  pakvtafewa  neyrgi,  u talvhi  nihi.  11 
Xvga  mosvtvwi  ki  bo-nrwv  weci  gelvwv  inv  gitamrfv;  wakv  nelv 
mvtv  mosvtvwi  ki  bonipwv.  12  Xvga  ini  inv  u tah  feginv  yomv 
lumgowa  neyrgi,  hinv  ini  si  lvwi  wvhsi  nvnvhi-lutv-mvwici  ni 
lakuno-fowa.  13  Tapilo  gi  talapwv  nelv,  Goqa-tvsi-grci  yomv 
uwasi-biadrcimowa  wah  nvnvhimi-wapi  ini  malsga  ya-lakuqvh- 
kvmigigi,  ini  nahfrpi  yrmv  iqawv  mviahci  si  lvweci  wa  hrtudota 
wvhsi  mr-mkvwalamo-fuci  inv. 

14  Hina  uwa  nakuti  nihki  matvhfwi-gita-neswi,  inv  Jokes’ 
Isgalade  yr-lofutv,  nhawv  nihi  ugimrwi  mkvtaukulviahi,  15  maci- 
mi Nahiwa  gah  si  manwi  melipwv,  chena  gah  pvgfamo-lapwv  inv? 
u talvhi.  Macimi  u kutvgoci-tvwr-wrli  nihki  nfwrpitvgi  baxkvhki 
wrpi-muni.  16  Macimi  ina  lrqv  uci  inv  u nvtunahv  tvwrfewa 
wvhsi  nili  pvgfanvmv-wrci  nihi. 

17  Huwa  ini  wasgi  grsagigi  buryr  unadagi-tvkuwhv  uci  nihki 
kvgahgimrfvki  utfr-wrli  Jesiseli,  Drniwa  tvsi  gi  tasi  taha  wvhsi 
usfado-lrga  gelv  wvhsi  mecivni  ini  pamfrsiwawa?  u talr-wrli.  18 
Macimi  inv,  Nhrkuna  ini  udawa-nagi  inv  yone-si  ’lani,  chena,  Inv 
Gagahgimiwa  iwv,  Ni  ta  Irqr-mafewa  uwa  nvhekv;  ni  gjetvwafi 
ini  pamfrsiwawa  ya-drivni  wegiwr-pagi  gilagi  ni  kvgahgimrfvki, 
ga  hilrwv,  u talvhi.  19  Macimi  nihki  kvgahgimrfvki  ya-sfadrku- 
wrei  Jesiseli  si  lvweki ; chena  usfado-nrwv  ini  pamfrsiwawa. 

20  Huwa  ia  hulrqe-figi,  lamvtv-piwv  tvh  wihfanigi  weci  nihi 
matvhfwi-gita-neswi  kvgahgimrfhi ; 21  macimi  yasi  nihki  pami 
wih-fani-wrei,  Tapilo  gi  talapwv  nelv,  nakuti  gelvwv  nah  masdru- 
haqv,  isiwa.  22  Chena  nihki  vnhiwawi  mvci-labwrki,  macimi 
Dabalamiwatv,  hv  nelv?  ut  vlami  ilr-wrli  jrivki.  23  Chena  inv 
rpvfsa  macimi,  Inv  wa-weci  pamgr-mitv  u laci  ini  ulrkv-nagi,  henv 

inv  nah  masdru-haqv,  u talvhi.  24  Hinv  u Qihfvli  ilani  nhawv, 
datapilvhi  ini  yasi  mahtvwi-gagi : pvyaqv  mvci-labwrwani  cahi 
inv  ilani  waci  srpuci  masdruho-fuci  inv  u Qihvli  ilani ! huwasrli 
ini  iahgi  inv  ilani  bur  mahci  lanvwa-wita,  iwv.  25  Chena  Jotvse, 
inv  mviasdru-hrtv,  rpvfsa,  Labrye,  hv  nelv?  isiwa.  Gi  mahtuwa, 
ilofu. 

26  Chena  yasi  wihfani-wrci,  Jesise  u mvma  tvkuwhv,  macimi 
gisrciga,  chena  u puskunv  ini ; macimi  u tah  melvhi  nihi  kvgahgi- 
mrfhi  macimi  Mvmaku,  meciku ; vlv-yomv  neiv  isiwa.  27  Chena 
u tah  mvmrli  taphikv-nvli,  macimi  meliwa  niyrwa,  chena  u tah 
melvhi  nihi,  Manaku  gelvwv  jrivhgi  ini;  28  xvga  vlv-yomv  ni 
mskumi  ini  mahdrcimowa  uci,  fa-feginv-mvwo-fuci  maci  wvhsi 
mvjelafewanv  uci  pvgfafewa-nigi.  29  Pvyaqv  .gi  talapwv  nelv, 
mvtv  nah  mana  yoci  inugi  yomv  ini  tatapvh-taqi  uci  mvwifowa, 
brlu’  hvlrna  grsagigi  ina  ini  nih  mana  usgi  weci  gelvwv  betiga 
ugimrwi-drmku-mi  n’Uhfv. 

30  Chena  nihki  iah  mahtakvmu-wrci  ufapa-kvmowa,  luhfaki 
ini  Vlifiwi  maqvhgigi  haki. 

31  Hina  u talvhi  Jesise,  Jrivhki  gelvwv  gah  gisfa-lapwv  ne- 
vrgi  inugi  tapahgiga:  xvga  ini  mahtv-wigapi,  Nah  gicitwhv  inv 
gah-citvwv-hrtv  magefhi,  macimi  inv  nakudwa-lanv  magefv 
mafhega  wah  si  lfwal-gofu.  32  Pvyaqv  mahci  nelv  unskrno-fuiv, 
Galalegi  nahv  mviuhqrci  gelvwv,  u talvhi.  33  Pvyaqv  Betv  ud 
rpvftv-wrli  macimi,  Qahqi  jrivhki  gah  gisfrgi  gelv,  mvtv  nelv  ni 
tvh  gisfa-gopi,  u talrli.  34  Tapilo  gi  tala  nelv,  yasi  inugi  tapah- 
gigi,  wihsi  bur  inv  nrbaiv  kvlho-tvgi  nfana  gelv  gah  gircimi,  u 
talrli  Jesise.  35  Weginrqi  qahqi  qelvhi  gah  weci  nabo-mala  gelv, 
gawvgi  mvtv  gi  tvh  girci-mala,  u talrli  Betv.  Heni-  ivskv  nahfrpi 
ya-lr-wrci  nihki  jrivhki  kvgahgimrfvki. 

36  Hina  uwa  ’n’tvsi  biawv  Jesise  Gafsamani  sidota  gilagi  ni- 
hi, chena  Lamvtv-piku  gelvwv  utvsi,  Irqvsi  vlrna  hriv  macimi  mv- 
mrut-maiv,  u talvhi  u kvgahgimrfhi.  37  Macimi  Betvli  ud  rmwa- 
lrli  chena  nihi  neswi  u qifhi  Sapade,  macimi  vlami  uqrwafi  mvci- 
labwrwa  chena  vhqi-patfvgifi.  38  Hina  uwa,  Ni  mvyrwi-neiv 
vnhi-wawi  uqrwafi  mvci-labwrwa,  datapilvhi  nabowafi : utvsi 
gelvwv  vpiku,  macimi  weci  gcitvwrfe-miku,  u talvhi  nihi.  39 
Chena  vlikv  si  wapfa  takvwihi,  macimi  mrsi  ulamqi  pvxinwv 
wadrbaci,  chena  mvmrtuma,  N’Uhfahi,  qahqi  kvtvwi  ini-ga, 
welrni  yrmv  taphikv  pamfata  neyrgi  uci : pvyaqv,  mvtv  yasi 
tahaiv  nelv,  wakv  gelv  yasi  taha-ivni,  iwv.  40  Chena  nihi 
kvgahgimrfhi  si  biawv,  macimi  u mkv-wvhi  nihi  bami  nabrlici, 
chena  Betvli,  Nahiwa,  hv  mvtv  ki  kvtvwi  gcitvwrfe-mipwv 
nakuti  yrtafvgi?  u talrli.  41  Gcitvwr-piku  macimi  mvmrtu-maku, 
wvhsi  bur  gelvwv  uttv-maqa  ini  myrsi-vshadewa : svpkvhi  ini 
ilafewa  hene  si  tahaiv,  pvyaqv  ini  wivufi  magihku-feiv.  42  Nuhgi 
mvwi-nesana  wapfa,  chena  mvmrtuma,  N’Uhfahi,  qahqi  yomv  bur 
kvtvwi  pamfa-yrga,  waciwaphi  nelv  manaiv,  gi  tasi  tahawa  wa 


54 


c 


MAFIYO 


hisi  lvwepi,  iwv.  43  Chena  nuhgi  biawv  macimi  u mkv-wvhi  nihi 
bami  nabrlici,  xvga  kufaqv-nili  u sgesa-kuwv.  44  Chena  u 
nvkvlvhi  nuhgi,  macimi  via  wapfa,  chena  mvmrtuma  mvwi-nfana 
Irqv,  nuhgi  nileni  ivskv  kvlvwewanv  pami  iwv.  45  Hina  uwa 
utfvhi  nihi  kvgah-gimrfhi,  chena  Uwa  ivskv  nabrku,  macimi 
mvmaku  kit  vlwrkvhsewa-nwv : wrpvtv-muku,  ini  yrtafvgi  uwa 
mrlrqvhi,  macimi  inv  u Qihfvli  ilani  uwa  nili  u laci-wrki  majela- 
ficki  si  masdru-hofu.  46  Hunsgrku,  wapfa-drku,  uwa  mrlrqvhi 
inv  mviahdru-hitv,  u talvhi. 

47  Chena  ia-haiahi  gawvgi  kvlvwi-lici,  cah  yrmv,  Jotvse 
biawv,  nakuti  nihki  matvhfwi-gita-neswi,  chena  weci  nili  maci 
mahsa-la-giki  u gisghikv-neki  chena  cifhikvnv,  nihki  uci  ugimrwi 
mkvtauku-lvyaki  chena  lanvwaki  u gigi-lane-mwvhi.  48  Huwa 
inv  ma-masdru-hrtv  nili  u melvhi  nihi  giginolowa,  Goqa-nafv-  grci 
nah  pvcikvmv,  henv  inv:  masanahku,  isiwa.  49  Macimi  walanv 
inv  Jesiseli  si  biawv,  chena,  Hai,  Labrye,  isiwa;  macimi  u pvcikv- 
mrli  nili.  50  Chena  Jesise,  Wihgrnimv,  ini  si  lvwelu  waci  gelv 
birivni,  u talrli.  Hina  uwa  nihki  biaki  macimi  u mvwinvchr-wrli 
nili,  chena  ud  rmwa-lr-wrli.  51  Chena  wrpv-mahku,  nakuti  nihki 
ba-pvh  wedfa-mrtv  Jesiseli  mrsi  lacaskv,  macimi  u luhfanv  u 
gisghikv,  chena  u gisgah-sat-whrli  nili  ut  vlolrkv-nvli  inv  mospi- 
makufewi  mkvtaukulvia.  52  Hina  Jesise,  Yr-tv  vdagi  nuhgi  si 
bonvnu  gi  gisghikv:  xvga  jr-ivhki  nihki  ma-mvmagiki  ini  gisghikv 
wa  huci  naki  ini  gisghikv.  53  Walr  tuga  gi  tasi  taha  yasi  nelv  rlwi 
kvtvwi  nvnvhbrci-mvgi  n’Uhfv,  chena  inv  weginrqi  inugi  utvhfv 
nah  laskv-mrqv  ancvlihi  vlikv  tfwi  ini  matvhfwi-gita-neswi  tfwa- 
lanv  mahsa-lakv?  54  Nahiwa  uwa  wihsi  uqrufa-dota  nili  tapilo 
awigrda-wvli,  wvhsi  yone  si  qelv’  higi  ini?  u talrli  nili.  55  Hina 
yrtafvgi  Jesise  u talvhi  nihi  mahsa-lalici,  Hv  gelvwv  ki  biaei  luhfr- 
pwv  brsi  ki  mvwina-whrwv  jekuni-wahfi  ki  gisghikv-nipwv  chena 
cifhikvnv  wvhsi  masani-yaqa?  Tfana  wrpvgi  nelv  ni  lamvtvpi 
betiga  ini  mvmrtumawi-kvmiqi  ni  pami  kvgahgimiwa,  macimi 
mvtv  ki  masa-nipwv.  56  Pvyaqv  jr-ivhgi  yomv  uwa  biami-kvtwi, 
wvhsi  nili  tapilo  ud  awigrda-mwv  nihki  mrmosiges-qacki  man- 
vwvh’  uqihfaki,  u talvhi.  Hina  uwa  jrivhki  nihki  kvgahgimrfvki 
u nvkvlr-wrli,  macimi  usimoki. 

57  Chena  nihki  mviahci  masa-nrcki  Jesiseli  u tasi  walr-wrli 
ini  wegiwv  ya-drci  Gayafase  inv  mospi-makufewi  mkvtaukulvia, 
tvh  mrwvsgr-wrci  nihki  yr-ivwigacki  chena  nihki  gigi-laneki.  58 
Betv  wakv  paluwi  u tah  nakvlrli  nili,  brlu’  hini  yr-tvh  tapuwaci 
inv  mospi-makufewi  mkvtaukulvia,  macimi  becfa,  chena  lamvtvpi 
weci  nihi  wiahsi-makufe-wanhi,  wvhsi  ini  jaiahqi  nagaci.  59 
Huwa  nihki  ugimrwi  mkvtaukulv-yaki  macmi  jrivhgi  inv  dapu- 
watv  u nv-tunahr-nrwv  myrsi  dabwawa  wv  huci  nvlr-wrci  Jesiseli, 
wvhsi  manv-wvhga  nabowa-nagi  si  bonr-wrci  nili ; 60  macimi 
nihki  mvtv  u mgr-nrwv  ini,  waghi  maci  myrsi  dabwawa-nvki 
biaki.  Pvyaqv  mviuhqrci  biaki  neswi,  61  macimi  Yrmv  ilani,  Ni 
dabelafi  wvhsi  lekvta-nvmv  ini  u mvmrtumawi-kvmiqi  Mvnatu, 

macimi  upvtanvmv  ini  nfuku  iwv,  isiwaki.  62  Chena  inv  mospi- 
makufewi  mkvtaukulvia  pvfaqi  macimi,  Hv  mvtv  wiahi  gid 
rpvftv?  nahiwa  ini  iuhkumv  ja-cvhtvwrci-mahgi?  u talrli.  63 
Pvyaqv  Jesise  nolawi.  Chena  inv  mospi-maku-fewi  mkvtaukulvia 
Gi  mvyrwi  vhdoci-mala  inv  la-nvwawitv  Mvnatu,  wvhsi  gelv 
wetvmvwi-yrga  qahqi  tuga  geiv  inv  Klvisde,  nili  u Qihfvli  Mvnatu 
u talrli.  64  Gi  mahtuwa,  u talrli  Jesise:  Pvyaqv  gi  talapwv  nelv, 
Yoci  inugi  gah  nawrwv  gelvwv  inv  u Qihfvli  ilani  pami  lamvtvpi 
tv  hini  mvyrwen-gigi  Wrsikvgi,  macimi  pami  biawv  usgici  nili 
manqvtwi  uci  brfqvki  u talrli  nili.  65  Hina  uwa  inv  mospi- 
makufewi  mkvtaukulvia  u le-lalgi-nrnv  u betanikvnv,  Pvhdr- 
mowa  mahtuwa  inv:  nahiwa  gawvgi  k’uci  skvtv  la-lamrpa 
dabwawa-nvki  ? wrpvtv-muku,  uwa  ki  mahci  nodr-nrwv  ini 
pvhdrmowa  gelvwv:  66  nahiwa  ki  tasi  tahapwv?  u talvhi.  Hrpvf- 
saki  nihki  macimi,  Nvhekv  ikufi  nabowa  iwvki.  67  Hina  uwa  u 
f e-faqrlr-wrli  ya-lrbalici  macimi  u be-puqi-lacwhr-wrli : chena 
nrlatv  ut  vpvgi-lajawi  pgita-whr-wrli,  68  Mosigesqr-cimuh-tvwi- 
nrga,  gelv  Klvisde:  nafvwa  inv  ba-pgita-huhkv?  iwvki. 

69  Huwa  Betv  frgici  lamvtvpiwv  betiga  ini  tvh  tapuwagi : 
chena  iqafvli  utfa-goli,  Gelv  nahfrpi  gi  weciwi  Jesise  inv  Galalewi- 
lani,  u tagoli.  70  Pvyaqv  gircimu  ya-lvhfv-melici  jrivhki  nihi, 
Mvtv  ni  wrkutv  ya-iuivni  gelv,  isiwa.  71  Chena  iah  si  luhfrci  ini 
vwikvnafowigr-nagi,  kutvkvli  nuhgi  iqafvli  u nvu-goli,  macimi 
inv,  Vlv-yrmv  ilani  nahfrpi  weciwi  Jesiseli  Nrsalafi  uci,  u talvhi 
nihi  ’n’tvsi  ya-piTici.  72  Macmi  nuhgi  gircimu  gilagi  mvci- 
kvlvwewa,  Mvtv  ni  wrkumv  inv  ilani  isiwa..  73  Chena  mviuh- 
qrci  palocih  lrqv  nihki  mrlrqvhi  na-nepv-wicki  biaki  macimi,  Da- 
bwawa  nahfrpi  nakuti  gelv  nihki ; xvga  ini  gi  kvlvwewa  gi 
wrkuma-kufi-haku,  u talr-wrli  Betvli.  74  Hina  uwa  inv  vlami 
pvhdrmu  chena  mvci-kvlvwi,  Mvtv  ni  wrkumv  inv  ilani,  iwv. 
Macimi  walanv  inv  nrbaiv  kvlho-tvmwv.  75  Chena  u mkvwa-latv 
Betv  ini  kvlvwewa  mviahci  ikuci  Jesiseli,  Wihsi  bur  kvlho-tvgi  inv 
nrbaiv  nfana  gah  gircimi.  Macimi  luhfa,  chena  wihfvqa 
mvmyananilv. 

27.  1 Huwa,  iah  whrpvgi,  jrivhki  nihi  ugimrwi  mkvtaukul- 
viahi  chena  nihi  u gigi-lane-mwvhi  nihki  lanvwaki  u tapuwr- 
lakuhi  Jesise  wvhsi  nabowa-nagi  si  bona-kuci:  2 chena  u gjepila- 
kuhi,  macimi  ud  rmwala-kuhi,  chena  u tah  pvgfana-kuhi  Brlvdeli 
inv  kvpanvli. 

3 Hina  uwa  Jotvse,  inv  mviasdru-hrtv  nili,  iah  namagi  yasi 
myrlvhkuwr-fulici,  mvtveni  si  taha  weiv,  macimi  patagi  u tasi 
watv-wvhi  nihi  ugimrwi  mkvtaukulviahi  chena  gigi-lanihi  nili 
nfwr-pitvgi  baxkvhki  wrpi-muni,  4 Ni  mvci-lvwi  yasi  mahci 
masdru-doiv  fvfv-yrgi  msqi,  isiwa.  Pvyaqv  nihki,  Nahiwa  ini 
nelvwa  si?  gelv  ini  ma-maginr-pvtvnu,  u takuhi.  5 Macimi 
svhgigi  ini  ufapi-kvmiqi  u tah  becfa  pvgidrnv  nili  baxkvhki  wrpi- 

muni,  chena  ini  uci  srwa;  macimi  wapfa  chena  u Irpicido-weiv. 
6 Chena  nihki  ugimrwi  mkvtaukulv-yaki  u mvma-nrwv  nili  bax- 
kvhki  wrpi-muni,  chena  Mvtv  mvyrwvtwi  ku-taladewa-nagi  wvhsi 
ini  munigr-nagi  si  bono-daki  nili,  xvga  ini  msqi  yala-lamakugi  nili, 
iwvki.  7 Chena  tapuwaki,  macimi  nili  uci  tapanr-nrwv  ini  ya- 
sisgi-wvkkun-gatv  u gitikv,  wvh-tvh  laku-nr-wrci  goqa-nafhi.  8 
Yoni-uci  ini  gitikv,  Ini  msqi  si  gitikv  sidota,  ivskv  inugi  grsagigi. 
9 Hina  uwa  uqrufadota  ini  yasi  kv-lvwigi  srpwi  Calamriv  inv 
mrmosiges-qatv,  Macimi  u mvma-nrwv  nili  nfwrpitvgi  baxkvhki 
wrpi-mnui,  ini  yala-lamakufici  inv  ini  ya-lvgimo-futv,  nili  ya- 
Ivgimr-wrci  nihki  nr-nakuti  ut  vpaluhfa-mhi  Iswelv,  10  macimi 
nihki  meli-waki  nili  vsuwa  ini  ya-sisgi-wvkkun-gatv  u gitikv, 
yasfatv-wrci  inv  Dabalamiwatv,  iupi. 

11  Huwa  nepvwi  Jesise  ya-lvhfv-melici  nili  kvpanvleli:  chena 
inv  kvpanvli  u nvtuhtv-wrli,  Hv  nihki  Josvki  ugimr-mwvli  gelv? 
u talrli.  Gi  taiu  gelv,  u talrli  Jesise.  12  Chena  iah  cvhtvwrci- 
makuci  nihi  ugimrwi  mkvtaukulviahi  chena  gigi-lanihi,  mvtv 
wiahi  rpvfsa.  13  Hina  Brlvde,  Hv  mvtv  gi  notv  gelv  yasi  maci 
wiahi  nihki  cvhtvwrci-mahki  ? u talrli.  14  Macimi  mvtv  u melrli 
rpvfsa-wa,  mvtv  muhci  nakuti  kvlvwewa : waciganvhi  inv  kvpanvli 
ulrmi  mvivci-taha.  15  Huwa  ini  tvh  wihfanci-gagi  inv  kvpanvli  u 
br-pvgfanvmv-wvhi  nihi  mahsa-lalici  nakuti  geganigr-fvli,  yonv 
yasi  taha-wrci  nihki.  16  Chena  u bonr-wrli  ina  giginoda-lamaku- 
feli  geganigr-fvli,  Pvlapvse  yr-lofoli.  17  Hina  waciganvhi  iah 
mrwv-tusgr-lici,  Brlvde,  Drnvwa  yonv  ki  tasi  tahapwv  wvh  pvg- 
fanvmo-lvku?  hv  Pvlapvse  walr  tuga  Jesise  inv  Klvisde  yr-lofutv? 
u ta-lvhi.  18  Xvga  u wrkutv  yasi  vhbaladewa  uci  nihi  biadr-kuci 
nili.  19  Chena  ia-haiahi  ini  tapuwawi-vhpvbewa-nagi  lamvtv-pici, 
wewvli  biaci  wrwen-gali,  Tagi  wiahi  bonvnu  wv  ipanv-lvci  inv 
tapvsvwi-lani : xvga  ni  mahci  vhqinv  maci  wiahi  vhpuwawa-nagi 
inugi  grsa-gigi,  u tagoli.  20  Huwa  nihki  ugimrwi  mkvtaukulv- 
yaki  chena  nihki  gigi-laneki  u kulapgrmr-wvhi  nihi  mahsa-lalici 
wvhsi  nihki  nvtumr-wrci  Pvlapvseli,  macimi  mvci-lutvwr-wrci 
Jesiseli.  21  Pvyaqv  inv  kvpanvli  rpvfsa  macimi,  Drnvwa  inv  nih- 
ki neswi  yonv  ki  tasi  tahapwv  wvh’  pvgfanvmo-lvku  ? u talvhi. 
Macimi  Pvlapvse  iwvki  nihki.  22  Nahiwa  uwa  na  ipanvlv  Jesise 
inv  Klvisde  yr-lofutv?  u talvhi  Brlvde.  Welrni  wi  hrsitaf-hofu, 
iwvki  jrivhki  nihki.  23  Macimi,  Gociwa,  nahiwa  ma-jrfigi  si 
mahci  lvwi  inv?  isiwa.  Pvyaqv  nihki  vnhiwa-wvhotv-moki,  Welrni 
wi  hrsitaf-hofu,  lvhotv-moki.  24  Waciganvhi  iah  namagi  Brlvde 
yasi  brmaci  grjekv  tvtv-wrn-gawa  pami  pvfaqe-yrlici,  u tah  mvma 
napi,  macimi  gifi-lacv  ya-lvhfv-melici  nihi  mahsa-lalici,  Ni  fvfvyr- 
gifi  ini  u mskumi  yrmv  tapvsvwi-lani : gelvwv  mamaginr-pvtv- 
muku,  isiwa.  25  Chena  nihki  jrivhki  lanvwaki  rpvf-saki,  Welrni 
usgici  neyrnv  wi  vdawi  u mskumi  macimi  nit  vpaluhfama-nrki, 
iwvki.  26  Hina  uwa  nihi  u pvgfanvmv-wvhi  Pvlapvseli : wakv 
Jesiseli  u lihfewvn-whrli  macimi  pvgfanv-mrga  wvhsi  rsitafhi- 
fulici. 

27  Hina  uwa  nihki  u svmrkvna-mhi  inv  kvpanvli  betiga  ini 
Pla-dolivm’  u tasi  walr-wrli  Jesiseli,  macimi  jrivhki  nihki 
nakudwa-lanv  svmrkvnvki  u mrwvskutvwr-wrli.  28  Chena  u 
svhsrgi-donr-wrli,  macimi  u betanigahr-wrli  msqrwi  mvgotv-goti. 
29  Chena  nihki  u tvpganr-nrwv  ugimrwi-patvkhowa  grwihi,  ma- 
cimi welagi  u tah  bonv-mvwr-wrli  ini,  chena  mfvsqvlwi  u 
mvyrwen-gigi ; chena  u jeqvnvhga-beki  ya-lvhfv-melici,  macimi  u 
wrpvlrcimr-wrli,  Hai,  Ugimr-mwrli  Josvki ! iwvki.  30  Macimi  u 
fe-faqrlr-wrli,  chena  u mvma-nrwv  ini  mfvsqvlwi  macimi  u cvci- 
nvlr-wrli  welagi.  31  Chena  iah  mahci  wr-pvlrchr-wrci  nihki,  u 
leginr-wrli  ini  mvgotv-goti,  chena  u beta-nigahr-wrli  welv  u 
betanikvnv,  macimi  ud  rmwalr-wrli  wvhsi  rsi-tafwhr-wrci. 

32  Chena  yasi  biaci  luhfr-wrci  nihki  u mkvwr-wrli  ilaneli, 
Svimvn’  si  foli  Srilene  uci:  nileni  nihki  u mvmelowih-kvwr-wrli 
wvhsi  wedamaku-wrci,  wvhsi  manvwv’  hinv  rmwatv-wrci  nili  ud 
rsi-tahfage-milici. 

33  Chena  nihki  iah  bir-wrci  ’n’tvsi  Kvlgofa  sidota,  Ini  ukv- 
nrtapigi,  iahiugi  ini,  34  u melr-wrli  wveni  wvhsi  manalici  gi lag- 
fan  wi  wefwi : chena  iah  mahci  kutvtvgi  inv,  mvtv  wesv  manwv. 
35  Chena  iah  mahci  nihki  rsitafwhr-wrci  nili,  pvpvh-fanvmr-deki 
ubetanikv-nilici,  pami  gisginikvni-tvlwr-deki ; 36  chena  ’n’tvsi 
lamvtv-beki  u gcitv-wrpvmr-wrli.  37  Chena  u tah  bonr-nrwv 
nihki  spama-fagi  welagi  uci  inv  u cvhtvwrcimo-fowa  mahtv- 
wigrta,  VLV-YRMV  INV  JESISE  NILI  UGIMR-MWRLI  NIHKI 
JOSVKI,  Ivivigrto. i.  38  Hina  ’n’tvsi  vbeki  weci  rsitafho-foki  nili 
neswi  jekuniwah-feki,  nakuti  ini  mvyrwen-gigi,  chena  nakuti  ini 
nvmvjen-gigi.  39  Chena  nihki  bamfacki  u pagisgimr-wrli,  u pami 
pvpvu-qahtvwr-wrli,  40  macimi  Gelv  wvh  lekvta-nvkv  ini  mvmr- 
tumawi-kvmiqi,  macimi  ini  wv  hupvta-nvkv  nfuku,  wrpvnas-dolu 
geiv:  henv-wivna  u Qihfvli  Mvnatu,  ini  yr-sitahfagi  uci  qvsfrlu, 
u talr-wrli.  41  Heni-ivskv  nahfrpi  nihki  ugimrwi  mkvtaukulv- 
yaki  u pami  wrpvlrcimr-wrli  nili  gilagi  nihki  yr-ivwi-gacki  chena 
gigi-laneki,  42  Hu  wrpvnas-hvhi  kutvkhi ; weiv  ud  rlwi  wrpvnastu. 
Henv-iu  nili  u Gimr-mvli  Iswelv;  welrni  uwa  ini  yr-sitahfagi  uci 
qvsfrta,  macimi  gah  dapwahtv-wrpa-weiv.  43  Hu  mfala-mrli-iu 
Mvnadoli ; welrni  uwa  nili  pvgfana-kuta,  skvtv  la-lamrta  nili : 
xvga  Neiv  inv  u Qihfvli  Mvnatu  iwv-iu,  u takuhi.  44  Chena  nihki 
jekuniwah-feki  wa-weci  rsitafho-fucki  nili  nahfrpi  utpvgitvmvwr- 
wrli  ini  ivskvsi  mvdrmadewa. 

45  Huwa  ini  mvwi-nakutwvh-fana  yrtafvgi  uci  ’n’tvsi  vhdawi 
ba-pagijrgi  patvkufanwi  malsga  ini  vsisgegi  brlu’  hini  mvwi-jr- 
kvtfana  yrtafvgi.  46  Chena  nvwitu  ini  mvwi-jrkvtfana  yrtafvgi 
ulrmvho-tvmwv  Jesise,  Elvi,  Elvi,  lrmv  sapvgfanvi?  Ni  Mvna- 
domv,  ni  Mvnadomv,  gociwa  gi  pvgida-lami?  hiwv  galv  ini.  47 
Chena  nrlatv  nihki  ’n’tvsi  na-nepvwicki,  iah  notvmu-wrci  ini, 
Yrmv  ilani  u nvtu-mrli  Elvicvli,  iwvki.  48  Macimi  walanv  nakuti 
nihki  ma-maqi,  chena  u mvmrli  gcikvme-wvtuwvli,  macimi 

uqikvm-hrli  nili  psgibrpu,  chena  mfvsqvlugi  u tah  bonrli  nili,  ma- 
cimi  u tah  melr-li  Jesiseli  wvhsi  mana-lici.  49  Chena  nihki  mvisi 
nrlatv,  Welrni ; wrpvmrdrku  qahqi  Elvicv  wah  biawv  wvhsi 
wrpvnas-hrci,  iwvki.  50  Chena  nuhgi  ulrmvho-tvmwv  Jesise,  ma- 
cimi  u pvgfa-nrli  u cvjrlvh-qvli.  51  Macimi  wrpvtv-muku,  ini 
Irpici-mutv  ini  mvmrtumawi-kv-miqi  uci  neswa-lanv  si  pvhfahkv 
ini  spamagi  uci  brlu’  hini  svh-gigi ; chena  ini  vsisgi  nomaskv ; 
chena  nihki  sekunvki  pvpvhfah-grki ; 52  macimi  nili  nabowr-lvku 
tvwa-nota;  chena  maci  u weyrn-wvhi  nihki  wa-fapa-ficki  mviahci 
rgicfrcki  nabrwa  unsgrno-fuhi ; 53  macimi  pami  biaci  luhfahi  nili 
nabowr-lvku  uci  yasi  mahci  rpafe-wi-unsgrwa-nici  nihki  utdr- 
nrwv  ini  ufapi  udawa  macimi  u tapinr-kufih-tvwr-wvhi  maci.  54 
Huwa  inv  kvpdenv,  chena  nihki  weci  nili  bami  gcitvwrpv-mrcki 
Jesiseli,  iah  namu-wrci  ini  vsisgi-nomas-grwa  macimi  nili  wiahi 
ya-ipanvdo-daki,  vnhiwawi  kupanaki,  Dabwawa  yrmv  nileni  u 
Qihfvli  Mvnatu,  iwvki.  55  Chena  maci  iqaki  ’n’tvsi  paluwihi  uci 
pami  ilrpvmr-wrli,  nihi  mviahci  Galale  uci  nakvla-kuci  Jesise,  u 
pami  mesvmr-kuhi : 56  alagenv  nihi  Male  Magi-talenv,  chena  nili 
u giwrli  u qifhi  Sapade. 

57  Chena  ia  hulrqe-figi,  ’n’tvsi  biawv  pvwawi  ’lani  Rlima-fia 
uci,  Jose  sinofu,  nileni  nahfrpi  Jesise  u kvgahgimrfvli : 58  yrmv 
iiani  Brlvdeli  hawv,  macimi  nvtutv-mrga  nili  u weyr-nvli  Jesise. 
Hina  uwa  Brlvde  tapigamu  nili  wvhsi  meli-wagi.  59  Chena  Jose 
u mvmrli  nili  weyr-nvli,  macimi  u ta  hufapvta-nrli  fvfvyrgi 
mvfrni-mudrgi,  60  macimi  u tah  saxi-mrli  nili  betiga  usginwi  na- 
hvlwrkv  welv  nabowr-lvqi-  mviahci  ini  sekunagi  udrlvk-hvgi : 
chena  u tah  tatapa-nrli  msi  sekunvli  sqrdagi  ini  nabowr-lvqi,  ma- 
cimi ini  uci  srwa.  61  Chena  Male  Magitalenv  ’n’tvsi  vpiwv,  ma- 
cimi inv  kutvkv  Male,  pamv-beki  vsuwa  wvyatvhqa  ini  nabowa. 

62  Huwa  ini  wvyrpvgi,  ulrkusi  ini  Nvnvhewa  si  grsagigi, 
nihki  ugimrwi  mkvtaukulv-yaki  chena  nihki  Palaseki  Brlvdeli  si 
mr-wvsgrki,  63  Yalani-wivni,  ni  mkvwala-drpa  yasi  inv  wa- 
nigamu,  ia-haiahi  gawvgi  lanvwa-wici,  Mahci  nfukunv-giga  na 
hunskv  nuhgi  iuci.  64  Tapiga-mulu  waciganvhi  wvhsi  ryeci 
gcitvwr-fegi  brlu’  hini  mvwi-nfukunv-giga,  wvhsi  bur  gikvmoci 
u kvgahgimrfhi  birlici  chena  gemiwalr-wrci  nili,  macimi  Unskv 
inv  nili  na-palici  uci,  ilr-wrci  lanvwahi:  chena  ini  jaiahqi  bemi- 
Ivwewa  vlikv  wa  hinwi  notv  ini  nhihtv,  isiwaki.  65  Huwa  Brlvde, 
Ki  bonrwv  gelvwv  gr-gcitvwvh-dotv : nhrkuna,  ini  si  ryeci-doku 
yasi  gelvwv  kvtvwelafi-yaqa,  u talvhi  nihi.  66  Waciganvhi  nhaki 
nihki,  macimi  ud  ryeci-fado-nrwv  ini  nabowa,  ud  ryecsimr-wrli 
nili  sekunvli,  inv  gahci-tvwvh-dotv  pami  weci  nihi. 

28.  1 Huwa  galu  ini  vlwrkvhsi  grsagigi,  yasi  ini  vlami  wrpvgi 
wvyaci  ini  wasgi  grsagigi  ini  balaku-manadowi-gesagigi,  biawv 
Male  Magitalenv  chena  inv  kutvkv  Male  wvhsi  namu-wrci  ini 
nabowa.  2 Chena  wrpvtv-muku,  ’n’  tvsi  msi  nomaskv  vsisgi ; xvga 

inv  Dabalami-watv  ut  ancvle-mvli  lrsiu-fali  manqvtugi  uci,  chena 
biawv  macimi  vlikv  u tah  kulapa-nrli  nili  sekunvli,  chena  usgici 
nili  lamvtv-piwv.  3 Hu  tasi  nrkufewa  brsi  bapvgi,  macimi  u 
betanikv  wvhkv-nvgiv  brsi  gonv:  4 chena  xvga  u kufr-wrli  nili 
nihki  gah-citvwr-picki  svpkvhi  pvpvas-grki,  macimi  brsi  galv  na- 
pagiki  ila-neki  ilafeki.  5 Chena  inv  ancvli  rpvfsa,  Tagi  grwilv- 
waku;  xvga  ni  wrkutv  yasi  Jesise  nvtuna-whaqa,  inv  mviahci 
rsitafho-futv.  6 Mvtv-lrqv  inv  utvsi ; xvga  unskv  inv,  datapilvhi 
ya-iuci.  Birku,  wrpvtv-muku  ini  tvh  saxigi  inv  Dabalamiwatv. 
7 Chena  nhrkuna  wa-watapi,  chena  wetvmv-wahku  u kvgahgimrf- 
hi,  Unskv  inv  nili  na-pa-lici  uci;  chena  sci,  Galalegi  si  negrni 
gelvwv;  ’n’tvsi  gah  na-wrwv:  sci,  naiahkv  gi  wetvmo-lapwv,  u 
talvhi  nihi  iqahi.  8 Chena  nihki  wawatapi  ini  nabowrlv-kugi  uci 
wapfaki  gilagi  grwilv-waki  chena  msi  uwasi-labwrki,  macimi 
mama-qeki  wvhsi  biatvwr-wrci  kv-lvwewa  u kvgahgimrfhi  inv. 
9 Chena  wrpv-mahku,  Jesise  u nvxkv-wvhi  nihi,  Huwasi-lrsvmv- 
mowa  jrivhki  cahi,  isiwa.  Chena  biaki  nihki  macimi  u tah 
foginvmr-kuhi  u fitvli,  chena  u svsilvwaha-kuhi.  10  Huwa  Jesise, 
Tagi  grwilv-waku:  nhrkuna  wetvmv-wahku  ni  janinrki  wvhsi 
nihki  Galalegi  hrwrci,  macimi  ’n’tvsi  nah  nvu-goki  u talvhi  nihi. 

11  Huwa  ia-haiahi  nihki  nhr-wrci,  wrpv-mahku,  nrlatv  nihki 
gahcitvwvh-docki  biaki  ini  udawa-nagi,  macimi  u wetvmvwr- 
wvhi  nihi  ugimrwi  mkvtaukulv-iahi  jrivhki  nili  wiahi  ba-biami- 
kvki.  12  Chena  nihki  iah  mah’  tvbemr-wrci  nihi  gigi-lanihi,  ma- 
cimi mahci  tapuwaki,  u melr-wvhi  nihki  nihi  svmrkvnhi  maci 
laghi  muni,  13  U kvgahgimrfhi  biahi  tapahgi,  macimi  u gemi  walr- 
wrli  nili  ia-haiahi  nabr-yrga  nelvwa,  iuku.  14  Macimi  qahqi  yomv 
u tvwvgrgi  bia-yrlita  inv  kvpanvli,  nelvwa  nah  kulapgr-mrpa  inv, 
gah  pvgfana-lapa  patfvgi-tahawa,  isiwaki.  15  Waciganvhi  nihki 
u tvhpanr-nrwv  ini  muni,  macimi  nihki  yasi  kvgahgimofu-wrci  si 
Ivweki:  chena  yomv  iyowa  lfwa-nota  malsga  alagenv  nihki  Josvki, 
macimi  ivskv  ini  ya-lfa-yrgi  brlu’  hinugi  grsagigi. 

16  Wakv  nihki  matvhfwi-gita-nakuti  kvgahgimr-fvki  Galalegi 
haki,  ini  maqvhgigi  tvsi  ya-wetvmv-wrci  Jesise.  17  Macimi  iah 
nawr-wrci  nihki,  u svsilvwahr-wrli  nili : pvyaqv  nrlatv  nvnvwvci- 
tahaki.  18  Chena  Jesise  utfvhi  nihi  macimi  u kvlo-lvhi,  Jrivhgi 
simakufewa  ni  mahci  mela-gopi  betiga  wafapvh-kvmigigi  macimi 
usgi-drmqa.  19  Nhrkuna  gelvwv  waciganvhi,  macimi  inv  uci 
ushahku  kvgahgimr-fvki  jrivhki  inv  u tfwalowanv  lanvwa,  pami 
fvfvhqi-ulal-hahku  ini  u wefowa-nagi  inv  Ufimv  chena  inv  Uqih- 
fimv  chena  Ufapi  Ucvjrlvhqv:  20  pami  kvgahgi-mahku  nihki 
wvhsi  giginvmu-wrci  jrivhki  wiahi  goqa-nahi-grci  gi  tapima- 
lapwv:  macimi  sci,  nelv  weci  gelvwv  mosvtvwi,  weginrqi  brlu’ 
hini  jaiaqvh-kvmigiga  ini  ya-lakuqvh-kvmigigi. 

1.  1 Waci  vlamigi  ini  uwasi-u-biadrcimowa  Jesise  Klvisde, 
nili  u Qihfvli  Mvnatu. 

2 Datapilvhi  yasi  mahtvwi-gaci  ini  Visviv  inv  mrmosigesqa- 
tv, 

Wrpvmi,  ni  ta  laskvwv  ni  mesvmr-gamv  ya-lvhfvme-qaivni, 
Henv  wah  nvnvhih-fatu  gi  myawi ; 

3 Hini  u kvlvwawih-simowa  wiyafv  pami  tvlvho-tvmwv  ini 

belasgi, 

Macfa-doku  ini  u myawi  inv  Dabalamiwatv, 

Tapilvhi  sdoku  u myawa-nafv; 

4 Jrne  biawv,  inv  fvfvhqi-ulalhiwa  ini  belasgi  macimi  nvnv- 
himiwa  ini  mvtveni  si  tahawa  uci  fvfvhqi-ulalhiwawa  wvhsi 
rlhufewa-nigi  mvjelafewanv.  5 Chena  ’n’tvsi  uci  luhfaki  jrivhki 
ini  Cudiawi-drmqa  udfr-wrli  nili,  chena  nihki  jrivhki  Culosalame 
uci ; macimi  u fvfvhqi-ulalhaku-wrli  nili  ini  Jrtanewi  febegi,  pami 
tabrci-moki  u mvjelafewa-nwv.  6 Chena  Jrne  gamvlewi  wihfviv 
betaniga,  chena  masqvhdagi  gitvpifowa  gitvpifu,  macimi  wrgafhi 
ut  vmwvhi  chena  pvqvci  amowi-malrsi  u meci.  7 Chena  si 
nvnvhi-miwa,  ’N’tvsi  biawv  mviuhqrci  nelv,  henv  vlikv  mselafi 
notv  nelv,  ini  ma-nihfapi  iny  u mvhgifanv  uci  mvtv  nit  iqelafi 
wvhsi  svhgigi  si  wrgeiv  macimi  palhvmv.  8 Nelv  napigi  gi  tah 
fvfvhqi-ulalha-lapwv;  wakv  inv  nili  Ufapi  Ucvjrlvhqvli  gah  si 
fvfvhqi-ulalha-kuwv,  isiwa. 

9 Chena  ini  biamikvtwi  ina  nala  grsagiki,  yasi  Jesise  birci 
Nrsalafi  uci  beci  drmqa  Galale,  macimi  u fvfvhqi-ulalha-goli 
Jrneli  ini  Jrtanegi.  10  Macimi  walanv  pami  muskufa,  ini  napigi 
uci,  u namanv  nili  manqvtu  pvhfahkv,  chena  inv  Ucvjrlvhqv  brsi 
myrsi-pvwefv  pami  si  lrsiwahsi-noli  usgici  weiv:  11  chena  kvlvwa- 
wihsimowa  nili  manqvtu  umoiv,  Gelv  inv  ivhqa-lamvkv  ni  Qihfv, 
geyrgi  ni  manwi-taha. 

12  Chena  walanv  nili  Ucvjrlvhqvli  u ta  lasgr-goli  ini  bela- 
sgi. 13  Macimi  ’n’tvsi  vpiwv  nyawr-pitvgi  tfuku  u qvqacihgr- 
goli  Sataneli ; macimi  u weci  vbe-mvhi  nihi  pvqvci  magin-whahi ; 
chena  nihki  ancvleki  u mesvmvwr-wrli  nili. 

14  Huwa  Jrneli  iah  mahci  masano-fulici,  Jesise  Galalegi  si 
biawv,  pami  nvnvhi-miwa  ini  uwasi-u-biadrcimowa  Mvnatu,  15 
chena,  Ini  lrqr-mafewa  uwa  uqihfa-dota,  chena  ini  u gimrwewa 
Mvnatu  uwa  nvhekv : mvtveni  si  tahaku  gelvwv,  chena  dapwahtv- 
muku  ini  uwasi-biadrcimowa,  isiwa. 

16  Chena  ala  sqrbiagi  ini  Galalewi  msi  napi  pami  pamfa,  u 
nawrli  Svimvneli  macimi  Andloli  nili  u janinrli  Svimvne  bami 
ipv-gitv-malici  hrqvsqhrkv  ini  msi  napigi ; xvga  nr-nvmaf-gacki 
nihki.  17  Macimi  Jesise,  Birku  gelvwv  vkuwiku,  chena  nr- 
nvmafgr-lrcki  ilanihi  ga  shalapwv,  u talvhi  nihi.  18  Chena  walanv 

nihki  u nvkvdr-nrwv  nili  hrqvsqhrkvnv,  macimi  u nakvlr-wrli. 
19  Chena  vligr-mahi  hawv,  u mawrli  Jamseli  nili  u qifvli  Sapade, 
chena  Jrneli  u janinrli,  nahfrpi  ulvga-lagi  vbeki  u cvhtuqrdr- 
nrwv  nili  hrqvsqhrkvnv.  20  Chena  walanv  u wihku-mvhi  nihi : 
macimi  nihki  u nvkvlr-wrli  u fwrli  Sapadeli  ini  ulvga-lagi  weci 
nihi  vlolrgrfhi,  chena  u mvwi-nvlr-wrli. 

21  Chena  nihki  Gabrnivme  haki ; macimi  qaiahqi  becfa  ini 
msikvmiqi  ini  vlwrkvhsi-grsagigi  chena  kvgahgi-miwa.  22 
Macimi  nihki  u cihfa-latvmrwr-wrli  u kvgahgi-miwawa : xvga  u 
tasi  kvgahgi-mvhi  brsi  u bonv  wiahsi-makufewa,  mvtv  brsi  nihki 
yr-ivwigacki.  23  Chena  qaiahqi  ’n’tvsi  u msi-kv-miku-mwrgi 
vpiwv  ilani  weciwi  wivgilah-feli ; macimi  inv  wivkvho-tvmwv,  24 
Nahiwa  ni  bonrpa  wv  ipanvla-lrga  gelv  Jesise  Nrsalafi-lani?  hv 
gi  bir  wvhsi  mvci-lutvwi-yrga?  Gi  wrku-mala  gelv  waci-wivni, 
inv  Ufapi  Wiyafv  Mvnatu  uci,  isiwa.  25  Macimi  Jesise  u kutalrli 
nili,  Nolawilu,  chena  inv  uci  luhfrlu,  u talrli.  26  Chena  inv 
wivgilahfi  u pami  mrtvkuskv-hrli  nili  macimi  wivkvho-tvmwv, 
biaci  luhfa  nili  uci.  27  Chena  jrivhki  nihki  qvqahdrni-tahaki, 
waciganvhi  ne-nvtuhdwr-deki,  alagenv  welvwv,  Nahiwa  yomv? 
mvivgi  kvgahgimiwawa ! si-makufewa  uci  tapimvhi  weginrqi  nihi 
wiv-gilah-fihi,  macimi  u pafadrkuhi  nihi,  iwvki.  28  Chena  u ta 
lrci-makufewa  wapfa-yrli  walanv  mafhega  ini  lr  G&lalewi  drmqa 
gryrukv  haiv. 

29  Chena  walanv,  iah  biaci  luhfr-wrci  ini  msi-kvmiqi  uci, 
ini  si  biaki  ya-drwrci  wegiwv  Svimvne  chena  Andlo,  gilagi  Jamse 
chena  Jrne.  30  Huwa  Svimvne  wewvli  u gali  saxi-noli  vhqi- 
lugali  gisifowa;  macimi  walanv  nihi  u wetvmr-kuhi  nili:  31  chena 
biawv  chena  u tah  fvgilaja-nrli  nili  macimi  unsgr-nrli;  chena  inv 
ini  gisifowa  u nvkv-laku,  macimi  u mesvmv-wrli  inv. 

32  Chena  walrqe-figi,  iah  pvximuci  inv  gesagi-gesfwv,  u bia- 
tvwr-wrli  nihki  nihi  jrivhki  ya-qilu-galici,  chena  nihi  la-kusgr- 
kulici  wvninah-fihi.  33  Macimi  jrivhki  nihi  udawa-nagi  uci  mr- 
wvtu-skvhi  ini  sqrdagi.  34  Chena  maci  ya-qilu-galici  u gegahvhi 
qvqatvgi  si  lugawanv,  macimi  u luhfa-pvgi-lvhi  maci  wvninahfihi ; 
chena  mvtv  welrni  u ta  la-lamvhi  nihi  wvninah-fihi  wvhsi  kvlvwi- 
lici,  xvga  nihki  u wrkumr-wrli  nili. 

35  Chena  ini  qalvhwhr-pvgi,  msi  goqa-lrqv  wihsi  bur  wrpvgi, 
unskv  macimi  luhfa,  chena  tvh  pvpsqvhgiki  hawv,  macimi  ’n’tvsi 
mvmrtuma.  36  Chena  Svimvne  macimi  nihki  ba-pvh  wedfa- 
mrcki,  u nakvlr-wrli ; 37  macimi  nihki  u mkvwr-wrli  chena, 
Jrivhki  ki  pami  nvtunahu-goki,  u talr-wali.  38  Pvivgilv  hrdrku 
nili  vnkv  udawa-nafv,  wvhsi  manvwvhi  ’n’tvsi  nahfrpi  nvnvhimi- 
waiv;  xvga  yomv-iu  ini  waci  biriv,  u talvhi  nihi.  39  Chena 
mafhega  Galale  si  srpwi  u msi-kvmiku-mwrki  hawv,  pami  nvnvhi- 
miwa  macimi  u pami  luhfa-pvgi-lvhi  wvninah-fihi. 

40  Chena  ’n’tvsi  utfa-goli  wasgil-hvgama-gilici,  u pami  nv- 
nvhbrci-magoli,  macimi  u pami  ujeqvnvh-gapdr-goli,  chena  Si 

taha-ivna,  gah  kvtvwi  fvfvyr-ghi,  u tagoli.  41  Chena  pami  mrci 
taha  gitaminrqa-ladewa,  mrsi  jegin-galwv,  chena  u pahsa-nrli, 
chena  Heni  yasi  tahaiv;  fvfvyrgho-fulu  u talrli.  42  Macimi 
walanv  ini  usgilhvgi-magewa  nili  uci  srwaiv,  macimi  inv  fvfvyr- 
ghofu.  43  Chena  u mvyrwi-mrli  nili,  macimi  walanv  frgici  u ta 
laskv-wrli,  44  chena  Wrpvtvnu,  tagi  wia’  hisi  ilani  gelv:  wakv 
nhrla  wrpvtasi  geiv  inv  mkvtaukulvia,  chena  pvgfani-galu  yasi 
fvfvyr-ghofu-ivni  nili  wiahi  dapiga-muci  Mosise,  wvhsi  u 
dabwawani-wrci  nihki,  u talrli  nili.  45  Pvyaqv  inv  luhfa,  macimi 
ut  vlami  Ifwrtutv  ini  ulrmi,  macimi  u lfwanv  mafhega  ini  wiahi, 
waciganvhi  Jesise  rlwi  gidani  tvwrci  becfa  udawa,  wakv  frgici 
vpiwv  tvh  lr  pvpsqvhgiki:  chena  nihi  u bialudr-kuhi  jrgi  wvyaci 
uci. 

2.  1 Chena  Gabrnivme  ia  huttvgi  nuhgi  lrkufuku  isi 
rnviuhqrci,  ini  tvlrcimupi  yasi  ini  ya-drci  vpici  wegiwv.  2 Chena 
maci  mr-wvdwa-loki,  waciganvhi  mvtv-lrqv  gidani  dawrgi,  mvtv, 
mvtv  wegi-nrqi  ini  sqrdagi : chena  u kvlo-lvhi  ini  kvlvwewa.  3 
Chena  biaki  nihki,  u biatvwr-wrli  ilaneli  vhqi-lugali  nanagi-fewa, 
nyawi  u nemr-wrli.  4 Chena  ia  hrlwi  nihki  mrlrqvhi  bir-wrci 
nili  xvga  nihki  ya-fusgrcki  uci,  u pvhginr-nrwv  ini  vpvhqahfacikv 
tv  hvpici  inv:  chena  iah  mahci  pukhvmu-wrci  ini  utah  lrsiwanr- 
nrwv  ini  tfvni  tv  hvpici  inv  ya-qilugatv  ini  nanagi-fewa.  5 Chena 
Jesise  u na-mv-wvhi  u dapwahsawa-nwv  nihki,  Uqihfimv,  gi 
mvjelafewanv  pvgfa-ladota,  u talrli  nili  ya-qilugalici  ini  nanagi- 
fewa.  6 Pvyaqv  ’n’tvsi  lamvtv-beki  nr-nakuti  nihki  yr-ivwigacki, 
macimi  pami  ma-magini-tahaki,  7 Gociwa  yrmv  ilani  vlvini  si 
kvlvwi?  pvhdrmu  inv:  nafvwa  u kvtvwi  pvgfa-ladrnv  mvjelafe- 
wanv nakuti  pvyaqv,  Mvnatu  inv?  si  tahaki.  8 Macimi  walanv 
Jesise  pami  mosi-taha  u cvjrlvhkugi  yasi  nihi  yone  si  mamagini- 
tahalici,  Irmagi  weyrwv,  Gociwa  ki  ma-magina-ladr-nrwv  yomv 
wiahi  ki  tahi-wrgi?  u talvhi.  9 Drniwa  v-liwi  wacihi,  Hv  gi 
mvjelafewanv  pvgfa-ladota;  walr  tuga,  Unsgrlu,  chena  mvmalu 
gi  tfvni,  macimi  pamfalu,  wvhsi  ilo-fuci  inv  ya-qi-lugatv  ini 
nanagi-fewa?  10  Pvyaqv  wvhsi  gelvwv  manvwvhi  wrkutv-maqa 
yasi  inv  u Qihfvli  ilani  bonvgi  si-makufewa  usgi-drmqa  wvhsi 
pvgfa-latvgi  mvjelafewanv  (u  tah  kvlo-lrli  nili  ya-qilugalici  ini 
nanagifewa),  11  Gi  tala  nelv,  Unsgrlu,  mvmalu  gi  tfvni,  macimi 
nhrla  ya-drivni  wegiwv  u talrli.  12  Macimi  inv  unskv,  chena 
walanv  u mvma  ini  tfvni,  chena  via  wapfa  ya-lvhfvme-wrci  nihki 
jrivhki;  waciganvhi  jrivhki  qvqahdrni-tahaki,  macimi  u wvhfr- 
ci-makuwhr-wrli  Mvnadoli,  Mvtv-lrqv  ki  namapa  ini  yagi  yomv, 
iwvki. 

13  Chena  nuhgi  ini  sqrbiagi  msi-napi  hawv;  chena  jrivhki 
nihki  mahsa-lagiki  u mr-mvwrpvmr-wrli,  macimi  u kvgahgimrfhi. 
14  Chena  yasi  mrlrqvhi  pamfaci  u nawrli  Lefryeli  nili  u qihfvli 
Adfivs’  bami  lamvtv-pilici  yr-tv  hini  daxhiwagi,  macimi  Nakvsilu, 
u talrli.  Chena  inv  pvfaqi  macimi  u nakvlrli. 

15  Chena  ini  biami-kvtwi,  yasi,.  lamvtv-pici  tvh  wihfanigi 
betiga  ya-drci  wegiwv,  chena  maci  daxewi-mrwvtunigah-feki 
chena  majela-ficki  u wetvbemr-wrli  Jesiseli  macimi  u kvgah- 
gimrfhi : xvga  maci  ’n’tvsi,  chena  nihki  u nakvlr-wrli.  16  Chena 
nihki  yr-ivwi-gacki  Palaseki  uci,  iah  namu-wrci  yasi  pami  wihpu- 
makuci  nihi  ma-jela-filici  chena  daxewi-mrwvtunigah-fihi, 
Nahiwa  ini  yasi  inv  wihpu-mrci  macimi  wedrpuwa-mrci  nihi 
daxewi-mrwvtunigah-fihi  chena  majela-filici?  u talr-wvhi  inv  u 
kvgahgimrfhi.  17  Chena  ini  iah  notvgi  Jesise,  Nihki  wa-wesikvtu- 
wicki  mvtv  skvtv  u ta  la-la-mr-wrli  nr-nvtvuci-galici,  nihki  ya- 
qilu-gacki  wakv : mvtv  ni  bir  wvhsi  utvhpi-mvki  nihki  ma-yrwela- 
ficki,  ma-jela-ficki  wakv,  u talvhi  nihi. 

18  Chena  Jrne  u kvgahgimrfhi  chena  nihki  Palaseki  pami  fv- 
fvhqi  ucigaki:  chena  biaki  nihki  macimi  Gociwa  Jrne  u kvgahgi- 
mrfhi chena  nihki  Palaseki  fvfvhqi  ucigaki,  wakv  mvtv  fvfvhqi 
u-cigaki  gi  kvgahgimrf vki  ? u takuhi.  19  Macimi  Hv  wih  kvtvwi 
fvfvhqi  ucigaki  nihki  ini  uci  uqihfi-mrki  mvivgi-nhrkvnah-qawigr- 
nagi,  ia-haiahi  nili  mvivgi-nhrkvnvli  weci  vbemaku-wrci?  Irqvsi 
ba-bonr-wrci  nili  mvivgi-nhrkvnvli  u weci  vbemaku-wrli  nili,  mv- 
tv ivh  kvtvwi  fvfvhqi  ucigaki,  u talvhi  Jesise.  20  Pvyaqv  nili 
grsagiki  wah  biaiv,  ina  nili  mvivgi-nhrkvnvli  wah  mvmr-qeki,  ina 
chena  wah  fvfvhqi  ucigaki  ina  grsagigi.  21  Mvtv  .ilani  u tvhsi 
gipuqrtv  mrlaghi  usgi-mutv  gahtv  betanikv-nagi : belapa  ini  ja- 
cvhtuqagi  ini  uci  mvmvwi-waiv,  ini  mvivgi  ini  gahtv  uci,  macimi 
ini  vliwi  yasi  lalgah-grgi  macdota.  22  Chena  mvtv  ilani  u tvhsi 
bonv  mvivgi  wveni  gahtv  wvenewi-bodrlr-wvhi ; belapa  ini  wveni 
wah  puhgi-casgrku-nrwv  nihki  bodrlr-wrki,  macimi  ini  wveni 
myrlafeiv,  chena  nihki  bodrlr-wrki : wakv  mvivgi  wveni  usgi 
wvnewi-bodrlr-wvhi  u drsi  bonr-nrwv  nihki. 

23  Chena  ini  biami-kvtwi,  yasi  pami  srpwi  hrci  nili  kvwvsqi- 
gitigrnv  tv  hvlwrkvhsi-gesagigi ; macimi  u kvgahgimrfhi,  yala  Ifa- 
lici,  vlami  gisgiqanv-mahi  ini  kvwvsqi.  24  Macimi  nihki  Palaseki, 
Wrpvtvnu,  gociwa  yasi  Ivwe-wrci  nihki  ini  buryr  mvyrugi 
kutalade-wa-nagi  vlwrkvhsi-gesagigi  ? u takuhi.  25  Macimi,  Hv 
mvtv-lrqv  gelvwv  ki  Irbrtudr-nrwv  yasi  lvweci  Dapide,  ia  hvgrwr- 
feci,  chena  sqrlvwa,  inv,  macimi  nihi  ba-pvh  wedfa-makuci?  26 
Yasi  uttv-gi  betiga  ini  wegiwa  ya-drci  Mvnatu  ina  iah  mospi- 
makufewi  mkvtau-kulvya-wici  Apviafv,  chena  u meci  ini  ba- 
bonodagi  tvkuwhv,  bur-yr  ini  mvyrugi  kutaladewa-nagi  wvhsi 
mecigi  waciwaphi  nihki  mkv-taukulv-yaki,  macimi  nahfrpi  u 
melvhi  nihi  ba-pvh  wedfa-makuci  ? u talvhi.  27  Chena,  Ini 
vlwrkvhsi-grsagigi  usdrqi  ilani,  mvtv  ilaneli  usdrqi  inv  vlwykvhsi- 
grsagigi : 28  waciganvhi  inv  u Qihfvli  ilani  dabalatvkv  weginrqi 
ini  vlwrkvhsi-grsagigi. 

3.  1 Chena  uttv  nuhgi  ini  msi-kvmiqi ; chena  ’n’tvsi  vpiwv 
ilani  ba-bonvkv  vhkvpwi-lajawa.  2 Chena  nihki  u gcitvwrpvmr- 
wrli,  qahqi  inv  wih  gegahrli  nili  tv  hvlwrkvsi-gesagigi ; wvhsi 

manvwvh-ga  masdrwimf-wrci  nihki.  3 Macimi  Ini  alaghi  si 
pvfaqelu,  u ta-lrli  nili  ilaneli  ba-bonv-malici  ini  vhkvpwi-lajawa. 
4 Chena  u tah  kvlo-lvhi  nihi,  Hv  mvyrwvtwi  ini  vlwrkvhsi- 
gesagigi  wvhsi  wa-uwasrgi  si  lvwegi,  walr  wvhsi  mvci-lvwegi? 
wvhsi  wrpvnasdo-dagi  lanvwa-wewa,  walr  wvhsi  nsiwagi  ? Pvyaqv 
mvtv-lrqv  tvsimoki  nihki.  5 Chena  iah  mahci  gryrukv  si  gisfi 
wrpvmrci  nihi,  dawvhi  u mvci-lapwv-sgrku  ini  bami  sepa-nilici  u 
tahiwv,  Mrsi  jegi-lacas-grlu,  u talrli  nili  ilaneli.  Macimi  inv  mrsi 
jegi-lacaskv  ini;  macimi  patagi  sdodali  u laci.  6 Chena  nihki 
Palaseki  luhfaki,  macimi  walanv  weci  nihki  Halade-fvki  u tapu- 
wrlr-wrli,  wvhsi  ma-nvwvhi  mvci-lutvwr-wrci. 

7 Macimi  Jesise  gilagi  u kvgahgimrfhi  ini  msi-napigi  si  sr- 
wa : chena  maci  mahsa-lagiki  Galale  uci  nakvsi-waki ; chena  Cudia 
uci,  8 chena  Culosalame  uci,  chena  Vidomia  uci,  chena  vlikv  ini 
Jrtane,  chena  gryrukv  Dryr  macimi  Srtvne,  maci  mahsa-lagiki, 
pami  nodrgaki  jrivhki  ini  wiahi  yasi  lvwelici,  u bialutvwr-wrli. 
9 Chena  u tah  kvlo-lvhi  u kvgahgimrfhi  wvhsi  cvgi  ulvgasihi  vhkv- 
wrpv-makuci,  xvga  nihi  ya-fusgrlici  uci,  gikvmoci  wih  gipusgr- 
kuhi  nihi : 10  xvga  maci  u mahci  gega-hvhi ; waciganvhi  ya-tfwili- 
ci  ba-bonv-malici  vhqi-panawanv  u fvgigahgr-kuhi  wvhsi 
manvwvhga  nihi  pahsakuci.  11  Chena  nihi  wivgilah-fihi,  goqa- 
grci-lrqv  u nvukuhi,  rgicfahi  ya-lvhfv-meci,  chena  wivkvho- 
tvmuhi,  Gelv  inv  nili  u Qihfvli  Mvnatu,  iwvki  nihki.  12  Macimi 
ulrmi  u mvyrwi-mv-hi  wvhsi  bur  wrkuma-kufi-hakuci. 

13  Chena  ini  maqvhgigi  si  kuqicsi-nwv,  chena  utvhpi-mrli 
wi-yafvli  inv  ya-lala-mrci  welv;  macimi  niheni  utfa-kuhi.  14  Che- 
na u mvmvhi  matvhfwi-gita-neswi,  wvhsi  nihi  manvwvhga  weje- 
makuci,  chena  wvhsi  manvwvhga  wrwenaskv-wrci  wvhsi  nvnv- 
himi-walici,  15  macimi  bonv-malici  simakufewa  wvhsi  luhfa- 
pvgilr-wrci  wvninah-fihi : 16  chena  Svimvneli  Betv  u ta  hvnkvwi 
wenrli;  17  chena  Jamseli  nili  u qihfvli  Sapade,  chena  Jrneli  nili  u 
janinrli  Jamse;  macimi  nihi,  Boanvjes,  u ta  hvnkvwi  wenvhi, 
nanamgi  u qifhi  galv  ini : 18  chena  Andlo,  chena  Filvbe,  chena 
Pvfvlvmiu,  chena  Mafiyo,  chena  Drmusi,  chena  Jamse  nili  u qihfvli 
Vlfivs’,  chena  Fvtivs’,  chena  Svimvne,  inv  Ganvnewi-lani,  19 
chena  Jotvs’  Isgalade,  ni-leni  ma-masdru-hakuci  nahfrpi. 

Chena  wegiwr-pagi  si  biawv.  20  Chena  nihki  mahsa-lagiki 
mrwvtwi  biaki  nuhgi,  waciganvhi  nihki  ud  rlwi  kvtvwi  meci-nrwv 
muhci  tvkuwhv.  21  Chena  wihgrnhi  iah  nodr-galici  ini,  luhfahi 
u mv-wi  fogina-kuhi : xvga,  Mvtv  u wrkutv  yasi  lvweci,  iwvki 
nihki.  22  Chena  nihki  yr-ivwigacki  Culosalame  waci  biaci  brlvc- 
sigiki,  U bonrli  Pialsipvleli,  macimi  Nili  ugimv-osrkvn-wrli  nihki 
wvninah-feki  uci  kvtvwi  luhfa-pvgi-lvhi  nihi  wvninah-fihi,  iwvki 
nihki.  23  Chena  u ta  hutvhpi-mvhi  nihi,  macimi,  Nahiwa  wihsi 
kvtvwi  Satane  luhfa-pvgi-lrli  Sataneli?  u talvhi  pamrtuwawanv. 
24  Chena  qahqi  ugimrwewa  pvhfanade-yrga,  ini  ugimrwewa  rlwi 
nepvweiv.  25  Chena  qahqi  wegiwv  pvfanade-yrga,  wa  hrlwi 

ilafeiv  ini  wegiwv  wvhsi  nepvwe-yrgi.  26  Chena  qahqi  Satane 
mahci  pvfaqicfv-tvga  weiv,  macimi  pvhfahkv,  mvtv  ivh  kvtvwi 
nepvwi,  wakv  jaiah-kufewa  u bonv.  27  Pvyaqv  mvtv  wiyafv  ivh 
kvtvwi  becfa  ini  wegiwv  ya-dr-lici  wrsikvtu-wilici  ilaneli,  macimi 
mvci-lutv-wrci  u wiahe-milici,  waciwaphi  nhihtv  inv  gjepi-lrta 
nili  wrsikvtu-wilici  ila-neli;  hina  chena  inv  wah  kvtvwi  mvci- 
lutvmv-wrli  ya-drlici  wegiwv.  28  Tapilo  gi  talapwv  nelv,  Jrivhki 
u mvjesilvwewanwv  wah  pvg-falatvmr-qihi  nihi  u qihfwvhi 
ilaneki,  macimi  u pvhdrmowa-nwv  goqa-nahi  grci  nihki  wah  si 
pvhdr-moki : 29  wakv  goqa-nafv-grci  wah  pvhdr-mrli  nili  Ufapi 
Ucvjrlvhqvli  u bonv  mvtv-lrqvsi  pvgfa-latv-mvwo-fowa,  wakv 
mvci-lvwi  goqa-lrqvsi  majrfigi:  30  xvga  nihki,  U bonrli  wivgilah- 
feli  iwvki. 

31  Chena  ’n’tvsi  biali  u gali  macimi  u janinvhi;  chena,  pami 
nepvweki  frgici,  nihki  nili  si  wrwen-gaki  utvhpimr-wrli.  32  Che- 
na mahsa-lagiki  gryrukv  lamvtv-beki  nili ; chena,  wrpvmi,  gi  giv 
chena  gi  janinrki  frgici  gi  nvtunahu-goki,  u talr-wrli  nihki.  33 
Chena  ud  rpvftv-wvhi,  Nafvwa  ni  giv  chena  ni  janinrki?  34 
Macimi  gryrukv  u tah  wrpv-mvhi  nihi  la-mvtv-pilici  gryrukv 
welv,  Wr-pvmahku  ni  giv  chena  ni  janinrki!  35  Xvga  goqa-nafv- 
grci  wah  si  Ivwi  ini  u tasi  tahawa  Mvnatu,  henv  inv  ni  janinv, 
chena  nit  iqamv,  chena  ni  giv,  iwv. 

4.  1 Chena  nuhgi  vlami  kvgahgimiwa  ini  sqrbiagi  msi-napi. 
Chena  ’n’tvsi  u mrwvdwa-ludr-kuhi  lvkuqa  maci  mahsa-lalici, 
waciga-nvhi  ulvga-lagi  Ikvmwv,  macimi  ini  msi-napigi  lamvtvpi; 
chena  jrivhki  nihki  mahsa-lagiki  ini  sqrbiagi  msi-napi  vbeki 
pvqvtvhgi.  2 Chena  maci  wiahi  u kvgahgi-mvhi  nihi  pamrtu- 
wawa-nagi,  macimi  u talvhi  u pami  kvgahgimiwawa-nagi,  3 
Vhkvwah-saku : Wrpvmahku,  inv  ya-vcigatv  via  wapfa  wvhsi 
vcigaci : 4 chena  ini  biamikvtwi,  yasi  vcigaci,  nrlatv  menkv  ini 
pvkvci-kvnv  si  panfanwi,  chena  nihki  wisgiluh-fvki  biaki  macimi 
u jrkvdr-nrwv  ini.  5 Chena  nrlatv  ini  tvh  sekunvh-gigi  vsisgi  si 
panfanwi,  tvh  bur  ini  waivhkv  vdagi  vsisgi ; macimi  walanv  ini 
frginwi,  xvga  ini  mvtv  waivhkv  spihfa-nwi  vsisgi : 6 chena  inv 
gesagi  gesfwi  iah  biatvh-kufvgi,  svhta  ini ; chena  xvga  mvtv 
ujapkvhkv-tuwi,  naputa  ini.  7 Chena  nrlatv  alagenv  nihi  grwesahi 
si  panfanwi,  macimi  nihki  grwesaki  sqine-geki,  chena  u napwvs- 
qahdo-nrwv  ini,  macimi  mvtv  mvwifowa  neginwi.  8 Chena  nrlatv 
ini  uwasi  vsisgegi  si  panfanwi,  macimi  neginwi  mv-wifowa,  pami 
sqineginwi  chena  sqeiv;  macimi  ini  umoiv  nfwrpitvgi  tfwagfanwi, 
chena  nakudwrsi  tfwagfanwi,  chena  tabawa  tfwagfanwi.  9 Chena, 
Ba-bonvkv  utvwvgr-wvli  wvhsi  nodrgaci,  welrni  inv  nodr-gata, 
iwv. 

10  Chena  iah  nrnsihkv  vpici,  nihi  ya-pilici  gryrukv  welv 
gilagi  nihi  matvhfwi-gita-neswi  u nvtuhdr-kuhi  nili  pamrtuwawa- 
nv.  11  Chena  u talvhi,  Gelvwv  si  melatipi  ini  ma-mvivtgi  ini  u- 
gimrwewa-nagi  Mvnatu  uci:  wakv  nihki  ya-picki  frgici,  jrivhki 

wi-ahi  pamrtuwawa-nagi  ipanvdota:  12  wvhsi  nihki  nagawrta 
manvwvhi  namu-wrci,  macimi  bur  mosi-taha-wrci ; chena  nodrga- 
wrta  nihki  ma-nvwvhi  nodrga-wrci,  macimi  bur  nanuhsa-wrci ; 
belabaga  nihki  wih  kugeki  nuhgi,  macimi  ini  wih  pvgfa-latvmv- 
wofoki.  13  Chena,  Hv  gelvwv  mvtv  ki  wrkudr-nrwv  yomv 
pamrtuwawa?  macimi  nahiwa  gah  si  wrkudr-nrwv  jrivhki  nili 
pamrtuwawanv?  u talvhi.  14  Hinv  ya-vci-gatv  u tutu  ini  kvlv- 
wewa.  15  Chena  iuhkumv  nihki  ini  pvkvci-kvnv  ya-picki,  tv 
v’dodagi  ini  kvlvwewa ; chena  iah  mahci  nodrga-wrci  nihki,  walanv 
Satane  biawv,  macimi  u mvma  ini  kvlvwewa  mviahci  v’dodagi 
weyrwrgi  nihki.  16  Chena  iuhkumv  nahfrpi  nihki  ya-do-fucki 
ini  tvh  sekunvh-giki,  iuhgoni,  iah  mahci  notvmu-wrci  ini  kvlv- 
wewa, walanv  utvhpanr-nrwv  ini  weci  uwasi-labwrwa ; 17  chena 
mvtv  u bonr-nrwv  weyrwrgi  ujapkvh-kvtwi,  wakv  mrlrqvsi 
wesigif eki ; uwa,  ina  gesanrci-nvmowa  walr  nrnuhgrc-hadewa  iah 
pvfaqe-yrlici  xvga  ini  kvlvwewa  uci,  walanv  nihki  utvgikvh- 
sinoki.  18  Chena  nihki  nrlatv  ya-dofucki  ini  alagenv  nihi  gr- 
wesahi ; iuhkumv  nihki  mviahci  notvgiki  ini  kvlvwewa,  19  chena 
nili  utvmafewanv  ini  ya-lakuqvh-kvmigigi,  chena  pvwawi- 
wvnimafewa,  macimi  ini  mvci-skvtv  si  tahawa  kutvgi  wiahi 
becfaiv,  uci  napwvsqah-dota  ini  kvlvwewa,  macimi  ini  mvtv 
mvwifowa-niwi.  20  Chena  nahga  nihki  ya-dofucki  ini  uwasi 
vsisgegi ; nihgeni  u nodr-nrwv  ini  kvlvwewa,  macimi  u mvma- 
nrwv  ini,  chena  u negdo-nrwv  mvwifowa,  nfwrpitvgi  tfwagfanwi, 
chena  nakudwrsi  tfwagfanwi,  chena  tabawa  tfwagfanwi,  u talvhi. 

21  Hinv  netvwrkv  hv  bialofu  wvhsi  Irmagi  bono-fuci  ini  pusi- 
legi,  walr  lrmitvhfv  ini  tfvnagi,  hv  mvtv  wvhsi  ini  usgici  yr-tvh 
nepvwici  si  bono-fuci?  u talvhi.  22  Xvga  mvtv-wiahi  vhdawi  gigi- 
dota,  wvhsi  ini  waciwaphi  tapinvu-kufado-dagi ; mvtv  nuhgi  wiahi 
vhdawi  girci-dota,  kvtasgi  wvhsi  ini  wvivhfa-yrgi  si  bia-yrgi.  23 
Wiyafv  ilani  bonvga  utvwvgr-wvli  wvhsi  nodrgaci,  welrni  inv 
nodr-gata.  24  Chena,  gcitvwr-feku  ini  na-notv-maqa : wiahsi 
tapvcikv  da-pvciga-yaqa  gelvwv  ini  gah  tapvcigr-lagopwv  gelvwv ; 
macimi  vliwi  gah  si  mela-gopwv  gelvwv,  u talvhi.  25  Xvga  inv 
ba-bonvkv,  inv  wah  melaqi : chena  inv  buryr  bonvkv,  inv  wa  huci 
rnvmota  ini  weginrqi  ba-bonvgi. 

26  Chena  iwv,  Yone  yagi  ini  u gimrwewa  Mvnatu,  brsi  ilani 
wih  ipvgitv  menkv  ini  usgi-drmqa;  macimi  wih  nabawv  chena  wi 
hunskv  tapahgi  gita  gesagi,  macimi  ini  menkv  wih  frginwi  macimi 
sqi-neginwi,  mvtv  u wrkutv  waci  ’nigi.  28  Hinv  vsisgi-drmqa  u 
negitu  mvwifowa  pasiqi  welv  uci ; nhihtv  ini  msisgi,  uwa  ini 
mafvhqimi,  uwa  ini  ya-tidagi  ini  mafvhqi-migi.  29  Pvyaqv  ia 
hvtidalici,  walanv  u jeginv  giskvt-hikv,  xvga  ini  kvwvsqhrwa  uwa 
biaiv. 

30  Chena  iwv,  Drniwa  gah  si  tvqa-ladrpa  ini  u gimrwewa  Mv- 
natu, walr  nahiwa  si  pamrtuwawa-nagi  Ivhgahfa-dopa  ini?  31 
Hini  inwi  brsi  ini  nakuti  paqa  mvstvdewi  menkv,  ina  iadodagi 

ini  ini  usgi-drmqa,  waghi  ini  utvhpi  inwi  nili  jrivhki  mengrnv  ya- 
daki  ini  usgi-drmqa,  32  pvyaqv  ina  vdota  ini,  sqineginwi,  macimi 
vlikv  inwi  notv  jrivhki  nili  mamagi-nvsku,  chena  mvkv-mvgi 
pgaivh-qvtwi ; waciganvhi  nihki  wisgiluh-fvki  ini  spamagi  uci 
kvtvwi  lwvhsi-noki  sebrci  ini  ya-wikvgi  ’n’tvsi. 

33  Chena  maci  nileni  yaki  pamrtuwawanv  u gilagi  kvlo-lvhi 
ini  kvlvwewa  nihi,  yasi  nihki  kvtvwi-ilafi-wrci  wvhsi  notvmu- 
wrci  ini ; 34  macimi  frgici  pamrtuwawa  mvtv  u kvlo-lvhi  nihi : 
wakv  na-hvlwrkv  u kvgahgimrfhi  u tabrni  tapi  wetvmv-wvhi 
jrivhki  wiahi. 

35  Chena  ini  grsagigi,  ia  hulrqe-figi,  Hini  vsuwa  grmagi  hr- 
arku,  u talvhi  nihi.  36  Macimi  u nvkvlr-wvhi  nihi  mahsa-lalici, 
ud  rmwala-kuhi  nihi,  ivskv  yasi  vpici  ini  ulvga-lagi.  Chena  ku- 
tvkvli  ulvga-lvli  u wedama-kunv.  37  Chena  ’n’tvsi  pvfaqeiv  msrwi 
mahsigi-kvgi,  macimi  nili  ba-bokvki  ini  si  becfah-fanu  ulvga-lagi, 
waciganvhi  ini  ulvgasi  uwa  pami  uqikvmi.  38  Chena  inv  welv  ini 
udrnrgi  vpiwv,  nabawv  usgici  nili  vnvhkv-nvli : chena  nihki  ut 
v-mvchr-wrli,  macimi,  Ga-gahgimiwa,  hv  mvtv  gi  mvkufa-latv 
wvhsi  ihqi-nvmo-ivqa?  u talr-wrli.  39  Chena  inv  vmvmu,  macimi 
u kutatv  ini  mahsigi-kvgi,  chena,  Grmahkvwafewa  cahi,  nola-wilu, 
u tatv  ini  msi-napi.  Macimi  ini  mahsigikvgi  nvgaskv,  chena 
’n’tvsi  vhdawi  mahsi  grmahkvwvgi.  40  Chena  Gociwa  ki  wesrla- 
bwrpwv?  hv  mvtv  gawvgi  ki  mah’  bonr-nrwv  dapwah-sawa?  u 
talvhi  nihi.  41  Chena  vnhiwawi  wesrla-bwrki  nihki,  macimi, 
Nafvwa  uwa  yrmv,  yasi  we-ginrqi  ini  mahsigi-kvgi  chena  ini  msi- 
napi  pafadr-kuci  ideki. 

5.  1 Chena  grmagi  ini  msi-napi  si  biaki  nihki,  betiga  ini  ut 
vsisge-mwrgi  nihki  Girlasenvki.  2 Chena  ini  ulvga-lagi  ia  huci 
biaci  luhfrci,  walanv  ’n’tvsi  u nvxgr-goli  ilaneli  nili  nabowr-lvku 
umoli  weciwafi  wivgilah-feli,  3 inv  u bonv  ya-drci  nili  Ir  nabowr- 
lvku  : macimi  mvtv  ilani  gidani  u kvtvwi  gjepi-lrli  nili,  mvtv,  mvtv 
weginrqi  uqrnhi ; 4 xvga  inv  naiahkv  mahci  mosvgi  gjepifu 
fvgigr-pifowanv  chena  uqrnhi,  macimi  inv  naiahkv  u mahci 
pginvhi  nihi  uqrnhi  chena  nili  fvgigr-pifowanv  u paxgi-nrnv: 
chena  mvtv  ilani  u bonv  wesikv-tuwewa  wvhsi  wacvma-hrci  nili.  5 
Chena  mostvwi,  tapahgi  chena  gesagi,  nili  lr  nabowr-lvku  macimi 
nili  lr  mvmvqvh-giki,  inv  pvh  tvlvho-tvmwv,  chena  u pami 
kvgiskudr-weiv  sekunhi.  6 Chena  inv  iah  nawrci  Jesiseli  mrlrqv 
uci,  mamaqi  macimi  usvsilvwa-hrli  nili ; 7 chena  wivkvho-tvmwv 
kvlvwawih-simowa,  Nahiv/a  ni  bonv  wvh  ipanv-lalv  gelv,  Jesise, 
u Qihfvli  inv  Gci  Mospi  Mvnatu?  Gi  ta  hvhdoci-mala  Mvnatu, 
tagi  mvmyanrn-hilu,  isiwa.  8 Xvga,  Biaci  luhfrlu,  gelv  wivgi- 
lahfi,  inv  ilani  uci,  u talrli  nili.  9 Chena  u nvtuhtv-wrli,  Nahiwa 
gi  tasifu?  Mahsa-lakv  ni  tasifu;  xvga  maci  nelvwa,  u tagoli.  10 
Chena  ulrmi  u nvnvhbrci-magoli  wih  bur  ini  uci  drmqa  luhfa- 
ikvwrci  nihi.  11  Huwa  ’n’tvsi  vbeki  yapfvtagi  ini  maqvhgigi 
msaloki  kusgoki  bami  wihfani-wrci.  12  Nihki  laskvwn-nrga 


68 


MRKV 


kusgoki,  wvhsi  nelvwa  manvwvhi  becfrmv-kici  nihki,  u tasi 
nvnvhbrci-makuhi  nihi.  13  Macimi  u melvhi  welrni  nihi.  Chena 
nihki  wivgilah-feki  biaci  luhfaki,  macimi  udfr-wvhi  nihi  kuskuhi : 
chena  inv  na-kudwa-lakv  kusku  brlvciptu  ini  ga-gisgrp-kvhgi  ini 
msi-napigi  si  lakuwhvsga,  ya-tfwici  nvwitu  nesana-matvhfana 
tabawa;  macimi  nihki  naphu-qeki  ini  msi-napigi.  14  Chena  nihki 
ya-svmrcki  usimoki,  macimi  ini  rcimoki  ini  udawa-nagi,  chena  ini 
belasgi  drmqa.  Chena  nihki  biaki  u mv’wrpvdr-nrwv  ini  mviahci 
biamikvgi.  15  Macimi  Jesiseli  si  biaki  nihki,  chena  u talrpvmr- 
wrli  nili  la-kusgr-kutv  wvninah-fihi  bami  lamvtv-pilici,  betani- 
gali  chena  mvyrwi  gesqali,  inv  mviahci  bonrtv  nili  mviahsa-lalici : 
chena  grwilv-waki  nihki.  16  Chena  nihki  na-nama-giki  ini  ud 
rcimuhtvwr-wvhi  nihi  yasi  nvgi  inv  la-kusgr-kutv  wvninah-fihi 
chena  nihi  kuskuhi.  17  Chena  nihki  ut  vlami  gcihkvwr-wrli  wvhsi 
u sqryrm-wrgi  uci  srwa-lici  nili.  18  Chena  yasi  ini  ulvga-lagi 
pami  Ikvgi,  inv  mviahci  lakusgr-kutv  wvninah-fihi  u nvnvhbrci- 
mrli  wvhsi  manvwvhga  weci  vbemrci.  19  Chena  mvtv  welrni  u 
talala-mrli,  wakv,  Nhrla  ya-drivni  wegiwv  gih  grnvki,  macimi 
wetvmvwi  yasi  msrgi  wiahi  inv  Dabalamiwatv  mviah-ci  panv- 
lahgi,  chena  yasi  bonvmo-lahgi  gitaminrqa-ladewa,  u talrli  nili. 
20  Chena  inv  wapfa  ya-hrci,  macimi  ut  vlami  Ifwrtutv  Degapul- 
vsegi  yasi  msrgi  wiahi  mviahci  panv-lakuci  Jesiseli : macimi 
mvivci  tahaki  jrivhki  ilaneki. 

21  Chena  iah  mahci  Jesise  kvbrci  nuhgi  ini  ulvga-lagi  vsuwa 
wvyatvhqa,  maci  mahsa-lalici  u mrwvdwa-ludr-goli ; macimi 
mrlrqvhi  ini  msi-napi  vpiwv.  22  Chena  ’n’tvsi  utfa-goli 
nakuti  nihki  dabalaci-gacki  ini  msi-kvmiqi  uci,  Javlvse  sifu ; chena, 
dawv  hu  nvu-goli  nvhekv  u fitvli  si  rgicfali  nili,  23  macimi  u 
nvnvhbrci-magoli,  Ni  drnah-fafv  uwa  nrnami  vsanwv:  gi  mvmrtu- 
mala,  wvhsi  gelv  bir-ivni  chena  gi  laciwvli  usgici  inv  si  bonv- 
mvni,  wvhsi  inv  manvwvhi  mafafiho-fuci,  macimi  lanvwa-wici, 
u tagoli.  24  Chena  u weda-mrli  nili ; macimi  maci  mahsa-lalici  u 
nakvla-kuhi,  chena  u fvggahgr-kuhi. 

25  Chena  iqawv,  ba-bonvkv  mskuwi-lugawa  matvhfwi-gita- 
neswi  gikvtu,  26  macimi  mahci  vhqi-nvmwv  maci  wiahi  maci  nr- 
nvtvuci-galici  uci,  chena  u mahci  pvgitv  jrivhgi  ba-bonvgi  inv, 
chena  mvtv-wiahi  si  waivh-grwi,  wakv  brmaci  vliwi  ilafi,  27 
naiahkv  pami  nodrga  ini  wiahi  Jesiseli  si,  biawv  ini  nakutusgrwa- 
nagi  udrnrgi,  chena  u tah  pahsanvmr-wrli  nili  u betanikv-nilici. 
28  Xvga,  Qahqi  kvtasgi  pahsanvmv-wvga  u betanikvnv,  nah 
mafafiha-gopi,  iwvpi.  29  Macimi  walanv  ini  wacitvgi  u mskumi 
kvhgidali;  macimi  u mostu  weyrgi  yasi  gega-hofuci  ut  vhqi- 
lugawa.  30  Chena  walanv  Jesise  u pami  mostu  weyrgi  yasi  ini 
wrsikvgi  weyrgi  uci  naiahkv  wapfa-yrgi,  u kutaku-naku  ini 
ini  nakudwa-lowa-nagi,  macimi,  Nafvwa  ni  pahsanv-mrqv 
ni  betanikvnv?  isiwa.  31  Chena  u kvgah-gimrfhi,  Gi  nawrki  nihki 
mahsa-lagiki  ki  pami  fvggahgr-goki,  macimi  Nafvwa  ni  pahsa- 
naqv?  gi  taiu  u takuhi.  32  Macimi  nvtvwrpi  gryrukv  wvhsi 

nawrci  nili  mviahci  si  lvwwelici  yomv  wiahi.  33  Pvyaqv  inv  iqawv 
pami  grwelvwa  macimi  pvpvwaskv,  u pami  wrkutv  ini 
mviahci  ipanvlo-fuci,  biawv  chena  ya-lvhfv-melici  nili  si  rgicifa, 
macimi  u wetvmv-wiii  jrivhgi  ini  dabwawa.  34  Chena,  Udr- 
nfimv,  gi  dapwah-sawa  gi  mahci  mafafi-haku ; grmrni  wapfalu, 
macimi  gegalu  git  vhqi-lugawa,  u talrli. 

35  Ia-haiahi  gawvgi  kvlvwici,  nihki  uci  biaki  inv  ya-drci 
wegiwv  dabalaci-gatv  ini  msi-kvmiqi,  Gi  drnahfv  napwv;  gociwa 
naluhci  vlikv  gi  tasi  patfvghv  ini  Ga-gahgimiwa  ? isiwaki.  36 
Pvyaqv  Jesise  mvtv  mvkufa-latv-mwv  ini  kvlvwewa  yaiugi,  Tagi 
wesrla-bwrlu,  dapwah-salu  pahi,  u talrli  nili  dabalaci-galici  ini 
msikvmiqi.  37  Chena  mvtv  ilaneli  welrni  u ta  lala-mrli  wvhsi 
nakv-lakuci,  waciwaphi  Betvli,  chena  Jamseli,  chena  Jrneli  nili  u 
janinrli  Jamse.  38  Chena  nihki  biaki  ini  wegiwr-pagi  ya-drci  inv 
dabalaci-gatv  ini  msi-kvmiqi ; chena  u nama  tvtvwrngawa,  macimi 
maci  pami  wihfvqaki  mvmyrdwa-wvhotv-moki  ulrmi.  39  Chena 
iah  becfrci,  Gociwa  ki  tvtvwrn-gapwv,  macimi  ki  wihfv-qapwv? 
inv  vpaluhfv  mvtv  napwv,  nabawv  wakv,  u talvhi  nihi.  40  Ma- 
cimi u wrpvla-lamr-wrli  nihki.  Pvyaqv  inv,  u pami  naiahkv  vlikv 
laskv-wvhi  jrivhki  nihi,  ud  rmwalrli  nili  u fvli  inv  vpaluhfv  ma- 
cimi u gali  chena  nihi  ba-pvh  wedfa-makuci,  chena  nhaki  tv 
hvpilici  nili  vpaluh-fvli.  41  Chena  u tah  fvgi-laja-nrli  nili  vpaluh- 
fvli,  Tvlifa,  kumvi,  u talrli ; iah  Irbrci-mugi,  Iqafv,  gi  tala, 
Unsgrlu,  ya-hi-ugi  ini.  42  Macimi  walanv  inv  iqafv  unskv,  chena 
brmfa ; xvga  ma-tvhfwi-gita  neswi  tfwi-gikvdowi  inv.  Chena 
nihki  qvqahdrni-ta-haki  walanv  msi  qvqahdrni-tahawa.  43  Chena 
ulrmi  u tapimvhi  nihi  wvhsi  bur  ilani  wrkutvgi  yomv:  macimi 
tapigamu  wvhsi  nahcipah  wiahi  melo-fulici  nili  iqafvli  wvh 
mecilici. 


6.  1 Chena  ini  uci  luhfa;  macimi  nahvlwrkv  ut  vsisgegi  si  bia- 
wv; chena  u kvgahgimrfhi  u nakvla-kuhi.  2 Chena  iah  bia-yrgi 
ini  vlwrkvhsi-grsagigi  vlami  kvgahgi-miwa  betiga  ini  msi- 
kvmiqi  : chena  maci  u notvwr-wrli  cihfa-feki,  Drniwa  uci  bonv- 
nrnv  yrmv  ilani  yolumv  wiahi?  chena,  Nahiwa  si  ini  laburwa  ma- 
melo-fuci  yrmv  ilani?  macimi  nahiwa  iyoiv  vlvini  yaki  mvgeci 
pakvtafewanv  u laci-wvli  uci  pakvta-nrnv?  3 Hv  mvtv  inv  yrmv 
utqi-pakvtafewi-lani,  nili  u qihfvli  Male,  chena  u janinrli  Jamse, 
chena  Josise,  chena  Svimvne?  macimi  hv  mvtv  ut  iqamhi  weci 
utvsi  gelvwa?  iwvki.  Macimi  u gisfaku-wrli  nihki.  4 Chena 
Jesise,  Mrmosigesqatv  mvtv  bur  vdali  utvga-lamakufewa,  waci- 
waphi nahvlwrkv  ut  vsisgegi,  chena  alagenv  nahvlwa-lamrci  ma- 
cimi nahvlwrkv  ya-drci  wegiwr-pagi,  u talvhi  nihi.  5 Chena  rlwi 
’n’tvsi  lvwi  mvgeci  pakvtafewa,  waciwaphi  wvhsi  u laci-wvli 
usgici  si  bonvmv-wrci  Irkufwi  ya-qilu-galici  lanvwahi,  macimi  u 
gega-hvhi  nihi.  6 Chena  u qvqahdrna-latvmv-wvhi  u bur 
dapwahsawa-nilici. 

Chena  gryrukv  nili  udawa-nafv  brmfa  pami  kvgahgimiwa. 

7 Chena  utvhpi-mvhi  nihi  matvhfwi-gita-neswi,  chena  ut  v- 
lami  wrwenaskv-wvhi  nihi  mrsv  neswi ; macimi  u melvhi  wvhsi 
maku-fihtvwr-wrci  nihi  wivgilah-fihi ; 8 macimi  u mvyrwi-mvhi 
wvhsi  bur  wiahi  rmwa-dolici  yalr-melici,  waciwa’  rpvdhowa  pahi ; 
mvtv  tvkuwhv,  mvtv  bedrkv,  mvtv  muni  u muni-bedrkv-nwrgi ; 
9 wakv  wvhsi  nhrlici  pfakhuhi  mafiqvh-fowanv : chena  tagi  neswi 
gode-wvli  kih  betani-gapwv  isiwa.  10  Chena,  Goqa-lrqv-grci  tvsi 
becfr-yaqa  wegiwv,  ’n’tvsi  vpiku  brlu’  hini  uci  wapfaku  u talvhi. 
11  Chena  goqa-grci-tvsi  mvtv  ga  hutvhpana-gopwv,  macimi  mvtv 
nihki  ga  hvhkvwah-drku-wrki,  yasi  ini  uci  wapfa-yaqa,  pvpvwv- 
tanv-muku  ini  paqi  ya-dagi  sebrci  ki  fidwrgi  wvhsi  u dabwawani- 
wrci  nihki.  12  Chena  nihki  luhfaki  macimi  nvnvhimi-waki  wvhsi 
ilaneki  mvtveni  si  tahawani-wrci.  13  Chena  u luhfa-pvgilr-wvhi 
maci  wvninah-fihi,  chena  maci  u lumgonr-wvhi  pami  ya-qilu- 
galici,  macimi  u gegahr-wvhi. 

14  Chena  ugimv  Halade  nodrga  ini;  xvga  u wefowa  naiahkv 
wr-kudota:  chena  Jrne  inv  Fvfvhqi-ulalhiwanv  uwa  unskv  nili 
na-palici  uci,  macimi  waciganhi  yolumv  wrsikvki  pakvtafe-yrli 
weyrgi,  iwvpi.  15  Pvyaqv  kutvkvki  Elvicv  inv  iwvki.  Chena 
nrlatv,  Mrmo-sigesqatv  inv,  nayola  nr-nakuti  nihki  mrmosiges- 
qacki,  iwvki.  16  Pvyaqv  Halade  iah  nodrgaci  ini,  Jrne,  inv  ga- 
gisgiqat-whvkv  uwa  unskv  inv  iwv.  17  Xvga  Halade  mahci  welv 
wrwenga  chena  u masa-nrli  Jrneli,  macimi  u gjepi-lrli  giphudewa- 
nagi  nili  Halotivseli  uci,  wTewvli  Filvbe  welv  u janinrli;  xvga  u 
mahci  wewi-nrli  nili.  18  Xvga  Jrne,  Mvtv  mvyrwvtwi  kutaladewa- 
nagi  wvhsi  bonvci  gi  janinv  wewvli,  u talrli  Haladeli.  19  Macimi 
Halotivse  u mvdala-mrli  nili  chena  mrtvwi  taha  wvhsi  nfrci ; ma- 
cimi rlwi  kvtvwelafi;  20  xvga  Halade  u kufrli  Jrneli,  wrkutv- 
mwv  yasi  nili  mvyrwelafi-lici  chena  ufapi  ilaneli,  macimi  u 
gcitvwv-hrli.  Macimi  iah  notv-wrci  ulrmi  wvnfuna-wafi ; chena 
u manwi  notv-wrli.  21  Chena  iah  tvwrwi  gesagigi  Halade  u usgi- 
negewi  grsagigi  u mactv-wvhi  svpv  u dabalaciga-mhi, 
chena  nihi  mospi-makufewi  kvpdenhi,  chena  nihi  ugimrwi  ’lanihi 
Galalegi  uci ; 22  chena  ina  nili  u drnahfvli  Halotivse  weci  biaci 
becfali  macimi  manyaloli,  u manwi-lapwvskv-wrli  Heladeli  inv 
chena  nihi  wa-wetvbe-makuci ; macimi  inv  ugimv,  Nvtutvmv-wiiu 
goqa-nahi-grci  yasi  taha-ivni,  macimi  ini  gah  melala  u talrli  nili 
iqafvli.  23  Macimi  u jegingamo-mrli,  Goqanahi-grci  gah  nvtutv- 
mvwi,  gah  melala  ini,  brlu’  hini  pvhfi  n’  ugimrwewa.  24  Chena 
inv  luhfa  macimi,  Nahiwa  nah  nvtutv?  u talrli  u gali.  Ca  hini 
wesi  Jrne  inv  Fvfvhqi-ulalhi-wanv,  hiwv  inv.  25  Macimi  walanv 
inv  biaci  becfa  wawatapi  nili  ugimrli  hawv,  chena  nvtuhsa,  Wvhsi 
meli-ivni  qaiahqi  usgici  msi  saswilrkv-nagi  ini  wesi  Jrne  inv 
Fvfvhqi-ulalhi-wanv  ni  tasi  taha,  isiwa.  26  Chena  inv  ugimv 
vnhiwawi  mvci-lapwv;  pvyaqv  xvga  nili  u jeginga-mowanv,  chena 
nihi  la-mvtvpilici  tvh  wihfanigi  uci  malvwrci  bur  nkumrli.  27 
Chena  walanv  inv  ugimv  u wrwenaskv-wrli  svmrkvnvli 

gaheitvwv-hakuci  uci,  macimi  tapigamu  wvhsi  biado-dagi  u wesi : 
chena  inv  nhawv  macimi  u gisgiqat-whrli  nili  ini  giphudewa-nagi, 
28  chena  u biatu  u wesi-wilici  usgici  msi  saswilrkv,  macimi  ini  u 
melrli  nili  iqafvli ; chena  inv  iqafv  ini  u melrli  u gali.  29  Chena 
inv  u kvgahgimrfhi  iah  nodrga-wrci  nihki  biaki  macimi  u mvmr- 
wrli  u weyr-nvli,  chena  ufapsimr-wrli  nili  nabowr-lvkugi. 

30  Chena  nihki  apvstvleki  u mrwvsgrmr-wrli  Jesiseli;  macimi 
u wetvmvwr-wrli  jrivhki  wiahi,  goqa-nahi-grci  mviahci  si  Ivwe- 
wrci  nihki,  macimi  goqa-nahi-grci  mviahci  kvgahgimiwa-wrci.  31 
Macimi,  Gelvwv  nrnsihkv  birku  lr  pvpsqvhgi  tvsi,  chena  vlwrkvh- 
siku  mrlrqvsi,  u talvhi  nihi.  Xvga  maci  mtvsi  bami  bir-wrci 
macimi  bami  wapfa-wrci,  chena  nihki  mvtv  u bonr-nrwv  tvwrwe- 
nvmewa  muhci  wvhsi  wihfani-wrci.  32  Chena  nihki  wapfaki  ini 
ulvga-lagi  nrnsihkv  lr  pvpsqvhgi  tvsi  haki.  33  Chena  nihki 
lanvwaki  u nawr-wvhi  wapfahi,  chena  maci  u wrkumr-wvhi,  ma- 
cimi nihki  mrwv-twi  inisi  gcipdoki  jrivhki  nili  udawanv  uci,  ma- 
cimi u nvwvfwr-wvhi  nihi.  34  Chena  biaci  wapfa  welv,  macimi  u 
nawvhi  maci  mahsa-lalici,  chena  u gitaminrqa-lamvhi,  xvga  nihki 
brsi  magefvki  buryr  bonrcki  gahcitvwv-haku-wrci  ilafeki : macimi 
ut  vlami  kvgah-gimvhi  maci  Vciahi.  35  Chena  ini  grsagigi  uwa  ia 
hulrqe-figi,  u kvgahgimrfhi  utfa-kuhi,  chena,  Cah  pvpsqvhgi  utvsi, 
chena  uwa  ini  grsagigi  ulrqefi ; 36  vlikv  laskvwi  nihki,  wvhsi 
manvwvhi  ini  belasgi  hr-wrci  chena  udawa-nafv  gryrukv,  macimi 
tapanvmu-wrci  pasiqi  welvwv  takvwihi  wvh  meci-wrci,  iwvki 
nihki.  37  Pvyaqv  rpvfsa  macimi,  Melahku  gelvwv  wvh  meci- 
wrci  u talvhi.  Macimi,  Hv  ni  na  hrpa  macimi  nah  tapanrpa 
nesana-tabawa  salani  ya-lalama-kugi  tvkuwhv,  chena  hv  nah 
melrpa  nihki  wvhsi  meci-wrci?  u takuhi.  38  Gahfwi  ki  bonr-nrwv 
gelvwv  wapsqada-wvli  ? nhrkuna  chena  wrpvtv-muku,  u talvhi. 
Chena  iah  wrkutvmu-wrci  nihki,  Nyrlvnwi,  chena  neswi  nvmah- 
fvki  isiwaki.  39  Chena  u tapi-mvhi  nihi  jrivhki  wih  lamvtvpilici 
mrsv  jatfwi  svhgigi  lr  sgipvxkvhgi.  40  Macimi  nihki  lamvtv- 
beki  yade-tfwalanv-wvgifi-wrci,  mrsv  tabawa,  chena  mrsv 
nyrlvnwrpitvgi.  41  Chena  u tah  mvmanv  nili  nyrlvnwi  wapsqa- 
da-wvli chena  nihi  neswi  nvmafhi,  chena  pami  spamagi  manqvtugi 
lrpi,  gisrci-lvwi,  chena  u puskunrnv  nili  wapsqada-wvli ; chena  u 
melvhi  nihi  kvgahgimrfhi  wvhsi  ya-lvhfv-melici  nihi  si  bonv- 
malici;  macimi  nihi  neswi  nvmafhi  u pvhfanvmv-wvhi  alagenv 
nihi  jrivhki.  42  Chena  jrivhki  nihki  wihfaneki  macimi  dabho- 
loki.  43  Chena  u maginr-nrwv  nihki  baxkvhki  mryr-laghi, 
matvhfwi-gita-neswi  sosonv  uqihfanu,  macimi  nahfrpi  nihi 
nvmafhi  uci.  44  Chena  nihki  ma-mecicki  nili  wapsqada-wvli 
nyrlvna-matvhfana-tabawa  ilaneki. 

45  Chena  walanv  u mvmelo-wihkv-wvhi  u kvgahgimrfhi 
wvhsi  ini  ulvga-lagi  lkv-malici,  macimi  wvhsi  Pafsaita  si  negr- 
nelici  ini  vsuwa  wvyatvhqa,  ia-haiahi  welv  rmaskv-wrci  nihi 
mahsa-lalici.  46  Chena  iah  mahci  nvkvla-kuci,  wapfa  ini  maqvh- 
gigi  hawv  mvwi  mvmrtuma.  47  Chena  ia  hulrqe-figi,  ini  ulvgasi 

uwa  Irutaqa  ini  msi-napigi  biathvnwi,  chena  welv  pahi  ini 
pvqvtvhgi.  48  Macimi  u pami  nawvhi  qelvhsi-tahahi  yasi  jomalici, 
xvga  ini  mahsi-gikvgi  u nvxgr-nrwv  nihki,  nvwitu  nyawana  tv 
gcitvwvhdo-dagi  ini  tapahgi  Irqv  utfvhi,  pami  pamfa  usgici  ini 
msi-napigi ; macimi  wih  pamfr-lvhi : 49  pvyaqv  nihki,  iah  nawr- 
wrci  pami  pamfali  usgici  ini  msi-napigi,  jepv  inv  si  tahaki,  macimi 
wivkvhotv-moki ; 50  xvga  jrivhki  nihki  u nawr-wrli,  macimi 
patfvgi-tahaki.  Pvyaqv  walanv  u kvlolade-mvhi,  macimi  IJwasi- 
labwrfeku:  nelv  inv;  tagi  ku-panaku,  u talvhi.  51  Chena  spamagi 
hawv  nihi  betiga  ini  ulvgasi ; macimi  ini  mahsigikvgi  nvgaskv : 
chena  nihki  ulrmi  qvqahdrni-ta-haki ; 52  xvga  mvtv  nili  si  nanuh- 
saki  wapsqada-wvli,  wakv  u ta-hiwv  sepfanwili. 

53  Chena  iah  mahci  grmagi  hrwrci  ini  si  biaki  Ginasuladewi 
vsisgegi,  macimi  ini  sqrbiagi  utvhpici-gaki.  54  Chena  ini  ulvga- 
si ia  huci  biaci  luhfr-wrci,  walanv  nihki  lanvwaki  u wrkumr-wrli 
nili,  55  macimi  mafhega  ini  gryruqi  drmqa  si  qvqeki,  chena  ut  v- 
lami  brmwalr-wvhi  u tfvna-mwrgi  iuhumv  ya-qilu-galici,  yasi  no- 
drga-wrci  tv  hvpilici  nili.  56  Macimi  goqa-grci-tvsi  si  becfa, 
udawa-nafv,  walr  udawanv,  walr  belasgi,  nihki  u saximr-wvhi  nihi 
ya-qilu-galici  ini  yrtvh  we-wetgeki,  macimi  u nvnvhbrci-mrwrli, 
wvhsi  manvwvhga  pahsanv-mrkuci  qahqiga  ini  tv  nipaniqr-dagi  u 
betanikv:  chena  ya-tfwi  pahsanv-mrkuci  mafafiho-foki  nihki. 

7.  1 Chena  ’n’tvsi  u mrwvdwa-lutvwr-wrli  nihki  Palaseki 
chena  nr-nakuti  nihki  yr-ivwigacki,  Culosalame  uci  mahci  biaki, 
2 macimi  mahci  nagaki  yasi  nrlatv  u kvgahgimrfhi  myrsi  me- 
cilici  u tvkuwhr-namwv,  mvtv  gifila-jrki  galv.  3 (Xvga  nihki 
Palaseki  chena  jrivhki  nihki  Josvki  mvtv  wr-wihfaneki,  waci- 
waphi  uwasi  gifilajr-wrta,  chena  u pami  foginr-nrwv  ini  u gahdr- 
cimowa-nwv  nihki  gigi-laneki ; 4 chena  ini  tvh  wedgegi  ia  humu- 
wrci  nihki,  mvtv  wr-wihfaneki,  waciwaphi  ulalwe-wrta;  macimi 
maci  kutvgi  wiahi  mviahci  utfaku-wrci  wvhsi  foginvmu-wrci, 
pami  gifiniga-wanv  taphikvnvki  uci,  chena  ugrci-wvkugoki  ma- 
cimi ufrwvku-goki.)  5 Chena  nihi  Palasihi  macimi  nihi  yr- 
ivwigalici  u nvtuhdr-kuhi,  Gociwa  mvtv  ini  yr-lfaki  gi 
kvgahgimrfvki  ya-sfagi  u gahdr-cimowanwv  nihki  gigi-laneki, 
wakv  u meci-nrwv  u tvkuwhr-namwv  wivgila-jaki  ? u takuhi.  6 
Macimi  G’uwasi  mosigesqr-cimakuwv  Visviv  gelvwv  naluhci-lvwi- 
wahfeki,  ya-lvwigagi  ini,  u talvhi ; 

Yrmv  lanvwa  n’utvgala-maqv  u sgisrwv  uci, 

Wakv  u tahiwv  paluwr-mvtwi  neiv  uci. 

7 Pvyaqv  naluhci  ni  wr-usvsilvwa-hagoki, 

Pami  kvgahgimi-waki  gigamuh-grki  nili  ilaneki  u 

gigamowa-nwv. 

8 Ki  nvkvdr-nrwv  gelvwv  ini  u tapigamowa  Mvnatu,  macimi  kid 
rye-tvtanr-nrwv  ini  u gahdr-cimowa-nwv  ilaneki.  9 Chena, 
K’uwasi  uqrwi  si  vlvwinr-nrwv  ini  u tapigamowa  Mvnatu,  wvhsi 
gelvwv  manvwvhi  gjetunv-maqa  ki  gahdr-cimowa-nwv,  u talvhi. 

10  Xvga  Mosise,  Utvga-lami  g’uhfv  macimi  gi  giv;  chena,  Inv 
ma-mvdrmrtv  u fvli  walr  u gali,  welrni  inv  napaga  ini  nabowa, 
iwv : 11  wakv  gelvwv  ki  ta  iupwv,  Qahqi  ilani  ilrta  u fvli  walr  u 
gali,  Hini  mviahci  manvwvhga  naiahkv  udwrfe-ivni  nelv  uci 
Grpani  ini,  Melofu  Mvnatu,  iahiugi  ini;  12  mvtv  gidani  welrni  ki 
ta  lalamrwv  inv  wvhsi  wiahi  si  lvwihtv-wrci  u fvli  walr  u gali ; 
13  ki  pami  mvtv-wiyafagi-sihdo-nrwv  ini  u kvlvwewa  Mvnatu  ki 
gahdr-cimowa-nwv  uci,  ini  mviahci  pvgfanv-maqa : macimi  maci 
ineyagi  wiahi  ki  tasi  lvwepwv,  u talvhi.  14  Chena  u tah  wihku- 
mvhi  nuhgi  nihi  mahsa-lalici,  chena  Motvwiku  jrivhki  gelvwv, 
macimi  nanuh-saku,  u talvhi : 15  Mvtv-lrqv-wiahi  frgici  uci  inv 
ilani  bami  weyrgi  hayrlici  u tvh  kvtvwi  myrs-haku  inv;  wakv  nili 
wiahi  inv  ilani  wa-moyrgi  yoloni  u mr-myrs-hakunv  inv  ilani.  17 
Chena  nihi  mahsa-lalici  ia  huci  becfrci  ini  wegiwv,  u kvgahgimrfhi 
u nvtuhdr-kuhi  ini  pamrtuwawa.  18  Macimi  Hv  nahfrpi  gelvwv 
yone  yasi  bur  nanuh-srkvni-yaqa?  u talvhi  nihi.  Hv  mvtv  ki  nanr- 
nrwv  yasi  goqa-nalii-grci  frgici  waci  inv  ilani  hayrgi,  mvtv  ini 
u tvh  kvtvwi  myrs-haku  inv;  19  xvga  mvtv  u tahigi  ha-yrli  ini,  u 
pahqvdrgi  wakv,  macimi  ini  si  luhfaiv  frgici?  Yomv  iwv,  u pami 
fvfvyrgtu  jrivhki  wivufi.  20  Chena  iwv,  Hinv  wa-moyrgi  ilani, 
ini  u mr-myrs-haku  inv  ilani.  21  Xvga  Irmagi  uci,  nili  u tahiwv 
iianeki  uci  luhfaiv  mvci  mamagini-tahawanv,  wabaladewanv, 
gimodowanv,  nfadewanv,  wrpvsiphiga-wanv,  22  hvhbaladewanv, 
mvjelafewanv,  wvnimadewa,  nrkvhowafewa,  mvci-leqawa,  lsgima- 
dewa,  mse  si  tahawa,  wvnihsvgrwewa : 23  jrivhki  yoliimv  majrfigi 
wiahi  Irmagi  umoiv,  macimi  u myrsha-kunv  inv  ilani. 

24  Chena  ini  uci  pvfaqi,  chena  wapfa  ini  sqriv  Dryr  chena 
Srtvne  hawv.  Chena  uttv  wegiwv  macimi  mvtv  si  taha  ilaneli 
wih  wrkutv-malici  ini;  macimi  rlwiu  gigifu.  25  Wakv  walanv 
iqawv,  cvgi  u drnahfa-fvli  u bonv-mali  wivgilah-feli,  biawv,  pami 
nodrga  nili,  macimi  svhgigi  si  rgicfa  ya-lvhfvmafi-dalici.  26 
Huwa  Qegewi-iqa  inv,  Siliyawi-fanesiyawi  lanvwa.  Chena  inv 
u nvnvhbrci-mrli  nili  wvhsi  nili  u drnahfvli  uci  luhfa-pvgilrci  inv 
nili  wivgilah-feli.  27  Macimi,  Welrni  nihki  vpaluhfvki  nhihtv  wih 
dabholoki : xvga  mvtv  ini  uwasfanwi  wvhsi  mvmodagi  ini  u 
tvkuwhr-namwv  vpaluhfvki  macimi  wvhsi  ini  wihseki  ipvgitvmv- 
waci,  u talrli  nili.  28  Pvyaqv  inv  rpvfsa  macimi,  Hvnkv, 
Dabalamiwatv ; weginrqi  nihki  wihseki  Irmitvhfv  yr-tvh  wihfanigi 
u meci-nrwv  nili  ba-gitahtvmu-wrci  nihki  vpaluhfvki,  u tagoli. 
29  Macimi  Xvga  yomv  iyowa  uci  nhrla  ya-hrivni ; inv  wvninahfi 
gi  drnahfvli  uci  luhfa,  u talrli.  30  Chena  inv  wapfa  ya-drci 
wegiwv  hawv,  macimi  u mkv-wrli  nili  vpaluhfvli  saxinoli  tfvnagi, 
chena  inv  wvninahfi  mvtv-lrqv. 

31  Chena  nuhgi  ini  uci  luhfa  sqriv  Dryr,  chena  biaci  srpwi 
Srtvne  ini  Galalewi  msi-napigi  hawv,  srpwi  ini  alagenv  ini  sqriv 
Tigapulvse.  32  Chena  nihki  u biatvwr-wrli  nakuti  ga-gapahsalici, 
macimi  ba-bonvkv  wa-tvmha-kuci  u kvlvwewa-nagi ; chena  u 
nvnvhbrci-makuhi  nihi  wvhsi  usgici  nili  si  bonvgi  u laci.  33  Chena 

nihi  mahsa-lalici  uci  tabrna  si  walrli  nrnsihkv,  chena  u lacahi  u 
be-drlvgahsa-nrli,  macimi  faqiwv,  chena  u pahsanrmv-wrli  u 
welvnilici ; 34  macimi  spamagi  manqvtugi  pami  lrpi,  chena  msi 
lahfa,  Iffvfv,  u talrli,  Tvwano-fulu,  yahiugi  ini.  35  Macimi  inv 
u tvwv-grwvli  tvwano-dali,  chena  ini  yayecfagi  u welvni  palskuh- 
grli,  macimi  tapinrqi  kvlvwi.  36  Chena  u tapinvlaqi-mvhi  nihi 
wvhsi  bur  nihki  wetvmvwr-wrci  ilaneli : pvyaqv  yasi  ini  vlikv  si 
tapinvlaqi-mrci,  brmaci  yone  si  vlikv  lfwr-tutvmu-wrci  ini  nihki. 
37  Chena  vnhiwawi  si  cihsi-tahaki  nihki,  Uwasi  inv  mahci-lutv 
jrivhki  wiahi ; wvhsi  tapahsa-lici  u tas’  hvhi  weginrqi  nihi  gagap- 
salici,  chena  nihi  gagapitu-nalici  wvhsi  kvlvwilici,  iwvki. 

8.  1 Hina  nala  grsagiki,  nuhgi  ia  hvpiwrci  maci  mahsa-lagiki, 
macimi  mvtv-wiahi  u bonr-nrwv  nihki  wvh  meci-wrci,  u tah 
wihku-mvhi  u kvgahgimrfhi  macimi,  2 Cah  ni  bonvmv-wrki 
gitaminrqala-dewa  nihki  mahsa-lagiki,  xvga  mosvtvwi  ni  wejema- 
goki  uwa  nfwi  gesqa,  macimi  mvtv-wiahi  u bonr-nrwv  wvh  meci- 
wrci  : 3 chena  qahqi  vlikv  laskvwvga  yadr-wrci  sqrlvwa-wrta,  Irqv 
wa  hvla  magihku-feki ; macimi  nrlatv  paluwi  uci  biaki  u talvhi.  4 
Chena  ud  rpvfdr-kuhi  u kvgahgimrfhi,  Drniwa  wiyafv  wa  huci 
dabelafi  wvhsi  dabho-lrci  tvkuwhv  iuhumv  ilanihi  utvsi  Ir 
pvpsqvhgi?  u takuhi.  5 Macimi  u nvtuhtv-wvhi,  Gahfwi  ki  bonr- 
nrwv  wapsqada-wvli  ? u talvhi.  Ne-swvhfwi,  iwvki  nihki.  6 Ma- 
cimi u tapi-mvhi  nihi  mahsa-lalici  wvhsi  lamvtv-pilici  svhgigi  ini 
vsisgegi : chena  u mvmanv  nili  neswvhfwi  wapsqada-wvli,  macimi 
pami  mahci  meliwa  niyrwa,  u pus-ku-nrnv,  chena  u melvhi  u 
kvgahgimrfhi,  wvhsi  yalvhfv-melici  nihi  si  pvkfanv-malici ; ma- 
cimi nihki  u tah  pvgfanr-nrwv  nili  yalvhfv-melici  nihi  mahsa- 
lalici.  7 Chena  Irkufwe-mahi  u bonr-wvhi  mrcilo-fihi  nvmafhi : 
chena  u mahci  pami  gisrci-lutv-wvhi  nihi,  ta-pigamu  wvhsi 
nahfrpi  iuhumv  pvgfano-fulici  yalvhfv-melici  nihi.  8 Chena 
wihfaneki  nihki,  macimi  dabho-loki : chena  nihki  u maginr-nrwv 
baxgino-daki  uci  mryrlacihi  sasqvdo-dagi,  neswvhfwi  sosona.  9 
Chena  nihki  nvwitu  nyawana-matvhfana  tabawa  ciseki : macimi 
ud  rmaskv-wvhi  nihi.  10  Chena  walanv  ini  ulvga-lagi  lkvmwv 
gilagi  u kvgahgimrfhi,  chena  ini  sqriv  Tvlmvnofv  si  biaki. 

11  Chena  nihki  Palaseki  biaki,  macimi  ut  vlami  nvtuhtvwr- 
wrli,  u pami  nvtunahv-mvwr-wrli  wafapvh-kvmigigi  uci  gigino- 
lowa,  u pami  kutvhkuwr-lrwrli.  12  Chena  mvci-lapwv  ulrmi  u 
tasi  tahawa-nagi,  macimi  Gociwa  yrmv  sqe-lanvwa  u nvtunahv 
giginolowa?  tapilo  gi  talapwv  nelv,  Mvtv  giginolowa  wah  melofu 
yrmv  sqe-lanvwa,  isiwa.  13  Macimi  u nvkvlvhi,  chena  nuhgi  ini 
ulvga-lagi  lkvmwv  wapfa  ini  vsuwa  wiyatvhqa  hawv. 

14  Chena  u wvnihgrdr-nrwv  wvhsi  mvmu-wrci  tvkuwhv; 
chena  mvtv  u bonr-nrwv  ini  ulvga-lagi  vlikv  tfwi  nakuti  wapska- 
dagi.  15  Chena  u tapinvlaqi-mvhi,  Gcitvwr-feku  mvhgani  ini 
unvlascikv-nwv  nihki  Palaseki  chena  ini  unvlascikv  Halade,  isiwa. 
16  Macimi  nihki  mamagini-taha-madeki,  Xvga  mvtv  ki  bonrpa 

tvkuwhv,  iwvki.  17  Chena  Jesise  u mola-latv  ini,  Gociwa  ki 
mamagini-taha-pwv,  xvga  mvtv  ki  bonr-nrwv  tvkuwhv?  Hv 
gelvwv  mvtv  gawvgi  ki  mosi-tahapwv,  mvtv  nuhgi  ki  nanuhsa- 
pwv?  hv  naiahkv  sepfanwi  ki  tahiwv?  u talvhi.  18  Ki  pami  bonr- 
nrwv  usgesaku,  hv  ki  tapinr-pwv?  chena  ki  pami  bonr-nrwv 
utvwvgr-wvli,  hv  mvtv  ki  nodrga-pwv?  macimi  mvtv  ki  mkvwa- 
ladr-nrwv?  19  Hina  iah  puskunvmv  nili  nyr-lvnwi  wapsqada- 
wvli  alagenv  nihki  nyrlvna-matvhfana-tabawa,  gahfwi  sosoni- 
wvli  uqrwi  baxgino-daki  mryrlacihi  ki  mvma-nrwv?  u talvhi. 
Matvhfwi-gita-neswi,  u takuhi.  20  Chena  ina  nili  neswvhfwi 
alagenv  nihki  nyawana-matvhfana-tabawa,  gahfwi  sosoni-uqrwi 
baxgino-daki  mryrlacihi  ki  mvma-nrwv?  Neswvhfwi,  u takuhi. 
21  Chena,  Hv  gawvgi  mvtv  ki  nanuhsa-pwv?  u talvhi. 

22  Chena  Pafsaita  si  biaki.  Chena  u biatvwr-wrli  kvgabeqa- 
wi-laneli,  macimi  u gcihkvwr-wrli  wvhsi  pahsanrci  nili.  23  Ma- 
cimi u tah  fvgi-lajanrli  nili  kvgabeqawi-laneli,  chena  ini  udawa- 
na-fagi  uci  luhfvhrli  nili ; chena  iah  mahci  faqrtvmv-wrci  u sge- 
saku-nilici,  macimi  usgici  si  bonvmv-wrci  u laci-wvli,  u nvtuhtv- 
wrli,  Hv  gi  nama  wiahi?  u talrli.  24  Chena  inv  mr  lrpi,  macimi 
Ni  nawrki  ilaneki ; xvga  ni  ta  Irpvmrki  brsi  mtaku  pamfaiv,  iwv 
inv.  25  Huwa  nuhgi  u sgesaku-nilici  u tah  bonvmv-wrli  u laci- 
wvli ; macimi  inv  mvmyadr-wrpi,  chena  patagi-shofu,  macimi  u ta- 
pi-nama  jrivhki  wiahi.  26  Macimi  ya-drlici  u ta  laskv-wrli,  Tagi 
becfrlu  ini  udawa-nahi  u talrli. 

27  Chena  Jesise  via  wapfa,  macimi  u kvgahgimrfhi,  nili  ha- 
wv  udawa-nafv  Sisvlia  Filibrye  uci : yalalfa-wrci,  u nvtuhtv-wvhi 
u kvgahgimrfhi,  Nafvwa  inv  ni  tvigoki  ilaneki  nelv?  u talvhi.  28 
Macimi  u wetvmr-kuhi,  Jrne  inv  Fvfvhqi-ulalhiwanv ; kutvkvki, 
Elvicv;  wakv  nrlatv,  Nakuti  nihki  uci  mrmosigesqacki  iwvki  u ta- 
kuhi. 29  Nuhgi  u nvtuhtv-wvhi,  Wakv  nafvwa  ki  taiupwv  gelvwv 
inv  nelv?  Betv  rpvfsa  chena,  Henv  inv  Klvisde  gelv,  u talrli.  30 
Macimi  u tapinvlaqi-mvhi  wvhsi  tagi  wetvmvwr-wrci  ilaneli  weiv. 

31  Chena  ut  vlami  kvgahgi-mvhi,  wvhsi  inv  u Qihfvli  ilani 
qe-lvhi  vhqi-nvmuci  maci  wiahi,  macimi  rlvwinr-kuei  nihi  gigi- 
lanihi,  chena  nihi  ugimrwi  mkvtaukulviahi,  chena  nihi  yrivwi- 
galici,  macimi  nfaci,  chena  mviuhqrci  unsgrci  nuhgi  nfukunvgiga. 
32  Macimi  tvwrci  kvlvwi  ini  iyowa.  Chena  Betv  u tah  fogi-nrli, 
macimi  ut  vlami  kutalrli.  33  Pvyaqv  mrsi  pami  kugewv  inv,  u 
nawvhi  u kvgahgimrfhi,  u kutalrli  Betvli,  Hudrnrgi  nelv  hrlu,  Sa- 
tane;  xvga  mvtv  gi  mvkufa-latv  ini  u wiahemi  Mvnatu,  hini  u 
wiahemwv  ilaneki  wakv,  u talrli.  34  Chena  u tah  wihkumvhi 
nihi  mahsa-lalici  gilagi  u kvgahgimrfhi,  chena  u talvhi,  Qahqi 
wiyafv  ilani  wesv  weda-mita,  welrni  wih  girdaladr-weiv,  macimi 
wih  mvma  ud  rsitahfage-mi,  chena  nih  nakvlaqv.  35  Xvga  goqa- 
nafv-grci  wesv  wrpvnastu  u ta  lanvwawewa  wah  wvntu  ini ; ma- 
cini  goqa-nafv-grci  wah  wvntu  u ta  lanvwawewa  nelv  macimi  ini 
uwasi-biadrcimowa  uci  wah  wrpvnastu  ini.  36  Xvga  nahiwa  ini  wi 


76 


MRKV 


4 

mkvhfu  ilani,  kvtv-wih-kvga  ini  malsga  ya-lakuqvh-kvmigigi,  ma- 
cimi  wvndota  u ta  la-nvwawewa?  37  Xvga  nahiwa  ilani  wih 
meliwa  rsonvga  u ta  lanvwa-wewa?  38  Xvga  goqa-nafv-grci  nah 
taqa-haqv  macimi  ni  kvlvwewa-nv  alagenvc  yomv  wa- 
wrpvsiphiga-wafe-yrgi  chena  majelafe-yrgi  sqe-lanvwawewa, 
nileni  inv  u Qihfvli  ilani  wah  taqa-hrli  ina  birta  ini  u Fvli  u 
wvhfrci-makufewa-nagi  gilagi  nihi  ufapi  ancvlihi. 

9.  1 Chena  Tapilo  gi  tala-pwv  nelv,  Hvbeki  utvsi  nrlatv  na- 
nepv-wicki  mrlrqvhi,  nihgeni  mvtv  wiahi  si  wah  kutvdr-nrwv 
nabowa  br-luhi  wah  nama-nrwv  ini  ugimrwewa  Mvnatu  wah  biaiv 
gilagi  wrsi-kvgi,  u talvhi. 

2 Chena  nakutwvh-fuku-nvgigi  vhkuwihi  Jesise  ud  rmwalvhi 
Betvli  chena  Jamseli,  chena  Jrneli  macimi  u kuqici-walvhi 
spvtanwi  maqvhgigi  nrnsihkv  welvwv : macimi  ya-lvhfv-melici 
nihi  via  ku-tvgi-itwv ; 3 macimi  u betanikvnv  pami  wvhfa-feiv, 
vnhiwawi  wvh-kvnvgiv,  waciganvhi,  mvtv  usgi-drmqa  ba- 
kvtanvkv  wiahsi-mutv  u tvhsi  kvtvwi  wrpidonv  nili.  4 Chena 
’n’tvsi  u tapinvwr-wrli  Elvicvli  gilagi  Mosise:  chena  nihki  bami 
ge-kvlolr-wrci  Jesise-li.  5 Chena  Betv  rpvfsa,  Labrye,  uwasv  ini 
wvhsi  utvsi  vpivqa:  cah  na  husdopa  nfwi  rjewi-kvmiku ; nakuti 
gelv,  chena  nakuti  Mosise,  chena  nakuti  Elvicv,  u talrli  Jesiseli. 

6 Xvga  mvtv  u wrkutv  ini  wv-hrpvfsaci ; ulrmi  wesrlabwrki  xvga. 

7 Chena  brfqvhgi  ’n’tvsi  biaiv  ut  vwikvn-sgrku-nrwv : chena 
’n’tvsi  brfqvhgegi  uci  biaiv  kvlvwawih-simowa,  Yonv  yrmv  ivhqa- 
lamvkv  ni  Qihfv:  notvwahku,  iyoiv.  8 Chena  gikvmoci  pami 
gryrukv  lrbeki  nihki,  mvtv  wiyafvli  u nawr-wrli  gidani,  waci- 
waphi  Jesiseli  pahi  weci  welvwv. 

9 Chena  yasi  biaci  brlvcsinu-wrci  ini  maqvhgigi  uci,  u tapi- 
nvlaqi-mvhi  nihi  wvhsi  nihki  bur  wetvmvwr-wrci  ilaneli  ini  wiahi 
mviahci  namu-wrci,  waciwaphi  ina  inv  u Qihfvli  ilani  wih  mahci 
unskv  nili  napalici  uci.  10  Macimi  u gjetunr-nrwv  ini  iyowa,  ne- 
nvtuhdwr-deki  alagenv  welvwv  nahiwa  tuga  ini  nuhgi  unsgrwa 
inv  na-pakv  uci  iupi.  11  Chena  u nvtuhtvwr-wrli,  Nahiwa  ini 
waci  nihki  yrivwi-gacki  iuwrci  wvhsi  Elvicv  qelvhi  nhihtv  birci? 
u talr-wrli.  12  Svpkvhi  Elvicv  nhihtv  biawv  u talvhi,  macimi  u 
patagfatu  jrivhki  wiahi:  chena  nahiwa  ini  Ivwigrfu  inv  u Qihfvli 
ilani,  wvhsi  vhqi-nvgi  inv  maci  wiahi  macimi  wvhsi  mvtv-wiyafa- 
gisiho-fuci?  13  Pvyaqv  gi  talapwv  nelv,  yasi  Elvicv  uwa  birci, 
macimi  nahfrpi  naiahkv  nihki  ut  ipanvlr-wrli  nili  goqa-nahi-grci 
yasi  taha-wrci,  datapilvhi  ya-lvwigrlo-fulici,  u talvhi. 

14  Chena  ia  hutfr-wrci  nihi  kvgahgimrfhi,  u nawr-wrli  maci 
mahsa-lalici  gryrukv  welvwv,  chena  yrivwi-gacki  bami  nvtuhdwr- 
demr-wrci  nihi.  15  Chena  walanv  jrivhki  nihi  mahsa-lalici,  iah 
nvu-kuci,  ulrmi  cihsi  tahahi,  macimi  biaptuhi  usi-lvwr-lakuhi.  16 
Chena  u nvtuhtv-wvhi,  Nahiwa  ki  nvtuhdwr-demr-wrki  nihki?  u 
talvhi.  17  Macimi  nakuti  nihi  mahsa-lalici  ud  rpvfdr-goli,  Gagah- 

gimiwa,  gi  biadola  ni  qihfv,  ba-bonrtv  ga-gapi-tunawi  ilafewanvli ; 
18  goqa-grci-tvsi  yasi  walakuci  nili,  svhgigi  u tv  ipvgila-goli : ma- 
cimi  br-pihda-wafi  chena  u fr-fogfado-nv  wepitvli,  macimi  br- 
pami  srqalamu : chena  ni  kvlo-lrki  gi  kv-gahgimrfvki  wvhsi  nihki 
luhfa-pvgilr-wrci  nili ; macimi  rlwi  kv-tvwafeki  u tagoli.  19  Chena 
rpvfsa  macimi  0 buryr  dapwahsrkv-nitv  sqe-lanvwa,  drniwa 
Irqvsi  gah  weci  vbemala-pwv  gelvwv?  drniwa  lrqvsi  gelvwv  gah 
wesigi-tahah-dola-pwv?  nelv  biatv-wiku  inv  u talvhi.  20  Macimi 
nili  u biadr-kuhi  nihi : chena  iah  nawrci  nili,  walanv  inv  ilafewanv 
u mrtvkuskv-hrli  nili  nvnvhbrcilv;  chena  ini  svhgigi  si  rgicfali, 
macimi  qvqrsv-qeli  pihdawa-feli.  21  Chena  u nvtuhtv-wrli  inv 
u fvli,  Drniwa  lrqv  ina  uci  cihfanv  utfaku  yomv?  u talrli  nili.  la 
hvpaluhfi-wici  uci  iwv  inv.  22  Chena  mosvgi  lrqv  nili  u tv 
ipvgila-goli  ini  skudagi  macimi  ini  napigi,  wvhsi  mvci-ludr-kuci 
weiv : pvyaqv  gelv  kvtvwi  wiahi  si-wevna,  bonvmvwi-nrga 

gitaminrqa-ladewa  macimi  nrtvmvwi-nrga,  u tagoli.  23  Kvtvwe- 
lafivna  gelv!  Jrivhki  wiahi  kvtvwv-twili  inv  da-dapwahsatv,  u 
talrli  Jesise.  24  Walanv  nili  u fvli  inv  vpaluhfv  wivkvhotv-moli, 
macimi  Ni  dapwahsa ; nrtvmrtvnu  gelv  ni  bur  dapwahsawa,  iwvli. 
25  Chena  iah  nawrci  Jesise  yasi  biaci  mrwvtwip-dolici,  u ta  kuta- 
Irli  nili  wivgilah-feli,  Gelv  gagapitu-nawi  macimi  gagapsawi  ilafe- 
wanv, gi  tapimala,  inv  uci  luhfrlu,  chena  tagi  gidani  gi  becfrlv,  u 
talrli.  26  Chena  yasi  mahci  wivkvho-tvgi  macimi  mrtvkuskv- 
hrci  nili,  biaci  luhfa  inv:  chena  inv  sgilvwahfefv  brsi  wiyafv  na- 
pakv  ilafi;  waciganvhi  nihki  vlikv  tfwi,  Napwv  inv,  iwvki.  27 
Pvyaqv  Jesise  u tah  fvgilaja-nrli,  chena  unsgr-nrli;  macimi  inv 
unskv.  28  Chena  ini  wegiwr-pagi  iah  becfrci,  u kvgahgimrfhi  u 
gemi  nvtuhdr-kuhi,  Nahiwa  ini  n’uci  nelvwa  rlwi  kvtvwi  luhfa- 
pvgi-lrpa  inv?  u takuhi.  29  Mvtv  lrqv  wv  huci  kvtvwi  biaci 
luhfrei  yomv  ya-takv,  waciwaphi  mvmrtumawa  uci  u talvhi. 

30.  Chena  ini  uci  wapfaki,  srbweki  Galale;  macimi  mvtv  u ta 
la-latv  wiyafvli  ilaneli  wih  wrkutv-malici  ini.  31  Xvga  u kvgahgi- 
mvhi  u kvgahgimrfhi,  Inv  u Qihfvli  ilani  uwa  nihki  u laci-wrki 
ilaneki  si  melatipi,  chena  wa  nfr-wrli  nihki  nili ; macimi  ina 
nfaqita,  mahci  nfuku-nvgiga  wa  hunskv  inv  nuhgi  u talvhi.  32 
Pvyaqv  nihki  mvtv  u nanuhdr-nrwv  ini  iyowa,  macimi  u qidr- 
nrwv  wvhsi  nvtuhtvwr-wrci. 

33  Chena  Gabrnivme  si  biaki : chena  betiga  ini  wegiwr-pagi 
ia  hvpici  u nvtuhtv-wvhi,  Nahiwa  ki  biaci  mamaginaladr-nrwv 
ala  mya-wigi  u talvhi.  34  Pvyaqv  mvtv  wia-hiwvki  nihki : xvga 
pagih-grdeki  nihki  ini  ala  mya-wigi,  nili  wiyafvli  gahci-vliwi  ilafi- 
lici.  35  Macimi  svhgigi  si  lamvtv-piwv,  chena  u tah  wihkumvhi 
nihi  matvhfwi-gita-neswi ; Qahqi  wiyafv  ilani  wesv  nhihdr-wita, 
wa  hudrnr-giwi  jrivhki,  macimi  wi  ut  vlolrkv-neki  nili  jrivhki,  u 
talvhi.  36  Chena  u tah  mvmrli  cvgi  vpaluhfa-fvli,  chena  u tah 
lamvtvp-hrli  nili  alagenv  nihi : macimi  u ta  hutvhpa-nrli  u nah- 
kvli,  37  Goqa-nafv-grci  wa  hutvhpa-nrli  nakuti  vlv-yrmv  si  cvgi 
vpaluhfafhi  ni  wefowa-nagi,  n’  utvhpa-naqv  nelv:  macimi  goqa- 

nafv-grci  ni  hutvhpa-maqv  nelv,  mvtv  nelv  n’  utvhpa-naqv,  wakv 
nili  wa-wrwe-nilici  u talvhi. 

38  Ga-gahgimiwa,  ni  nawrpa  nakuti  bami  luhfa-pvgi-lrci  wv- 
ninahfihi  gi  wefowa-nagi;  macimi  tagi  ni  talrpa,  xvga  mvtv  gi 
nakvlakunv  u talrli  Jrne.  39  Pvyaqv  iwv  Jesise,  Tagi  ki  kutalr- 
wv:  xvga  mvtv-lrqv  ilani  wvh  silvwetv  wrsikvgi  pakvtafewa  ni 
wefowa-nagi,  macimi  ivh  dabelafi  wvhsi  wawatapi  mvdr-mici. 
40  Xvga  inv  wiyafv  buryr  pipahtana-lvqa  gi  wejema-kunv.  41 
Xvga  goqa-nafv-grci  gah  mela-kuwv  taphikv-nagi  napi  wvh’ 
mana-yaqa,  xvga  Klvisde  welv  gelvwv,  tapilo  gi  tala-pwv  nelv, 
mvtv  inv  wiahisi  u tvh  wvntu  u taphufewa.  42  Chena  goqa-nafv- 
grci  wvhsi  utvgi-kvhsi-nalici  wa  ipanvlrli  nakuti  iuhumv  macilo- 
filici,  vlikv  inv  uwasrli  waghi  u qakvkv-nagi  lrpicido-futa  msi 
bodhrkvni-sekunvli,  macimi  ini  msi-napigi  ipvgilo-futa.  43  Chena 
qahqi  gi  laci  wvhsi  utvgikvhsi-nvni  ipanvlaku-ivna,  qvkukutvnu 
ini : uwasv  ini  gelv  wvhsi  becfr-ivni  lanvwawewa-nagi  mvmyrlvgi- 
fivna,  notv  grjekv  pami  bonv-mvna  neswi  gi  laciwvli  vhqi- 
nvmowa-nagi  wtv  hayrki,  ini  buryr  vhdawafe-yrgi  skudagi.  45 
Chena  qahqi  gi  fici  wvhsi  utvgikvhsi-nvni  ipanvlaku-ivna, 
qvkukutvnu  ini : uwasv  ini  gelv  wvhsi  becfr-ivni  lanvwawewa- 
nagi  gihgecsi-nvna,  notv  grjekv  pami  bonv-mvna  neswi  gi  fitvli 
vhqi-nvmowa-nagi  wv  ipvgido-daki.  47  Chena  qahqi  gi  sgesaqi 
wvhsi  utvgikvhsi-nvni  ipanvlaku-ivna,  luhfa-pvgitvnu  ini : uwasv 
ini  gelv  wvhsi  becfr-ivni  ini  ugimrwi-dr-mkumi  Mvnatu  nakuti  u 
sgesaku-wivna,  notv  grjekv  pami  bonv-mvna  neswi  usgesaku  vhqi- 
nvmowa-nagi  wv  ipvgido-daki ; 48  yr-tvh  bur  napalici  u mvna- 
dolafa-mwvhi,  macimi  ini  skuta  tvh  bur  Irqv  vhta-ho-dagi.  49 
Xvga  jrgi  wiyafv  wa  psgipa-fofu  skuta.  50  Uwasv  napi-pami : 
pvyaqv  qahqi  ini  napi-pami  mahci  vsaga  u psgi-pafewa,  drniwa 
ga  huci  ipuqvnwihdo-nrwv  ini  gelvwv?  Bonv-muku  napi-pami 
geyrwrgi,  macimi  uwasi  nhvlwa-lade-matiku. 

10.  1 Chena  ini  uci  pvfaqi,  macimi  ini  sqriv  Cudia  si  biawv  ini 
Jrtane  vlikv:  macimi  nuhgi  u biaci  mrwvdwa-ludr-kuhi  mahsa- 
lalici ; chena,  yr-silvweci  galv,  nuhgi  u kvgahgi-mvhi  nihi. 

2 Chena  ’n’tvsi  utfa-kuhi  Palasihi,  macimi  u nvtuhdr-kuhi, 
Hv  mvyrwvtwi  ini  kutaladewa-nagi  ilani  wvhsi  pvgilrci  wewvli? 
u takuhi,  hu  kucihgr-kuhi.  3 Chena  rpvfsa  macimi  Nahiwa  gi 
tapima-kuwv  Mosise?  u talvhi.  4 Mosise  welrni  u ta  la-latv  wvhsi 
vwi-gagi  pgahudewi  awigrdagi  wvhsi  inv  pvgilrci  nili,  iwvki  nihki. 
5 Pvyaqv  Jesise,  Xvga  sepafeiv  ki  tahiwa  waci  vwigol-wrqa  yomv 
tapigamowa  u talvhi.  6 Wakv  ina  vlamvh-kvmikvtwi  ini  waskvh- 
kvhmigigi  uci,  Ilani  macimi  iqawv  u tasi  mac-hvhi  inv.  7 Xvga 
yomv  uci  ilani  wah  nvkvlrli  u fvli  macimi  u gali,  chena  wah  si 
ryec-sinwv  wewvli ; 8 macimi  nihki  neswi  wah  nakude-yrli  wivufi : 
waci-ganvhi  nihki  mvtv  gidani  neswi,  nakuti  wivufi  wakv.  9 
Goqa-nahi  waciganvhi  Mvnatu  mviahci  tvkudoci,  tagi  welrni  ilani 
wih  puskunv.  10  Chena  nihki  kvgahgimrfvki  ini  wegiwr-pagi 

nuhgi  u nvtuhtvwr-wrli  yomv  si  wiahi.  11  Macimi  Goqa-nafv- 
grci  wah  pvgilrli  wewvli,  macimi  kutvkvli  u wewi-nrli,  u mvci- 
lvwihtv-wrli  wrpvsiphigawa  nili : 12  chena  qahqi  welv  inv  iqawv 
wah  pvgilrli  wahsici,  macimi  kutvkvli  usinrli,  mvci-lvwi  inv 
wrpvsiphigawa,  u talvhi. 

13  Chena  nihki  u pami  biatvwr-wrli  cvgi  vpaluhfafhi,  wih 
pahsanrci  nihi : macimi  nihki  kvgahgimrfvki  u kutalr-wvhi  nihi. 
14  Pvyaqv  iah  namagi  ini  Jesise,  u mrci-lapv/vha-kuhi  gisfadewa, 
macimi  Welrni  nihki  cvgi  vpaluhfafvki  ni  bialudr-goki ; tagi  ki 
nvnvkuwhr-wrki : xvga  nihgeni  ya-tagiki  welvwv  ini  ugimrwi- 
drmkumi  Mvnatu.  15  Tapilo  gi  tala-pwv  nelv,  Goqa-nafv-grei 
mvtv  u tvhsi  utvhpanv  ini  ugimrwi-drmkumi  Mvnatu  brsi  cvgi 
vpaluhfafv,  mvtv  ivh  wiahisi  becfa  ’n’tvsi,  u talvhi.  16  Chena  u 
tah  mvmvhi  nihi  u nahgigi,  macimi  u gisrda-lamaku-whvhi,  chena 
u tah  bonvmv-wvhi  u laciwvli  usgici  nihi. 

17  Chena  yasi  via  wapfaci  ini  ya-hrci,  nakuti  ’n’tvsi  biap- 
doli,  macimi  u nvtuhdr-goli,  Uwasi  Ga-gahgimiwa,  nahiwa  nah  si 
Ivwi  wvhsi  manvwvhi  lrpi-tabalatvmv  buryr  jaiahqrgi  lanvwa- 
wewa?  u tagoli.  18  Chena  Jesise  Gociwa  gelv  uwasi  gi  tasi?  mvtv 
wiyafv  ulafi  waciwaphi  nakuti  Mvnatu  inv  u talrli.  19  Gi  wrku- 
drnv  nili  tapigamowanv,  Tagi  gi  nsiwa,  Tagi  gih  mvci-lvwi 
wrpvsiphi-gawa,  Tagi  gih  gimota,  Tagi  gih  weci-tahrtv  myrsi- 
jegingamowa,  Tagi  gih  wvnigamu,  Hutvga-lami  g’uhfv  macimi  gi 
giv,  u talrli.  20  Ga-gahgimiwa,  jrivhki  yolumv  wiahi  naiahkv  ni 
gcitvwrfi  iah  mvyrni-laniwiv  uci,  u tagoli.  21  U ta  Irpvmrli 
Jesise  macimi  ut  vhqala-mrli,  Nakuti  wiahi  gi  notqelafi : ’n’hrlu, 
myagilu  goqa-nahi-grci  gi  bonv,  chena  meli  inv  gitamrfv,  macimi 
gah  bonv  pvwawa  betiga  wafapvh-kvmigigi : macimi  birlu,  nakv- 
silu,  u talrli.  22  Pvyaqv  inv  kutvgi-lrpaskv  ini  iyowa  uci,  macimi 
via  wapfa  uqrwafi  mvci-labwrwa : xvga  inv  nakuti  ba-bonvkv 
msi  nhvlwrfewanv. 

23  Chena  Jesise  gryrukv  Irpi,  macimi  Cah  fvgrgi  nihki  ba- 
bonvgiki  pvwrwanv  wah  becfaki  ini  ugimrwi-drmkumi  Mvnatu ! 
u ta-lvhi  u kvgahgimrfhi.  24  Macimi  nihki  kvgahgimrfvki  u 
qvqahdrna-latv-mvwr-wrli  u kvlvwewanv.  Pvyaqv  nuhgi  rpvfsa 
Jesise,  Vpa-luhfati,  Ivkuqa  gesanrci  ini  nihki  wesrlv  ya-lalatvgiki 
pvwrwanv  wvhsi  becfr-wrci  ini  ugimrwi-drmkumi  Mvnatu ! 25 

Vliwi  wacihi  ini  wvhsi  gamvli  srbweci  srpunikv  u sgesaqi,  notv 
pvwawi  ’lani  wvhsi  becfrci  ini  ugimrwi-wrmkumi  Mvnatu,  u 
talvhi.  26  Macimi  nihki  vnhiwawi  cihsi-tahaki,  Huwa  nafvwa  wih 
kvtvwi  wrpvnas-hofu?  u takuhi.  27  Jesise  u mamaginrpv-mvhi, 
Welvwv  ilaneki  mvtv-yaci-wvtwi  ini,  wakv  welv  Mvnatu  mvtv: 
xvga  welv  Mvnatu  jrivhki  wiahi  dapi-wvtwi,  iwv.  28  Betv  ut 
vlami  ilrli,  Cih,  naiahkv  nelvwa  ni  nvkvdrpa  jrivhki,  macimi 
naiahkv  ki  nakvla-lapa,  u talrli.  29  Tapilo  gi  tala-pwv  nelv,  iwv 
Jesise,  Mvtv  ilani  vpiwv  mviahci  nvkvtvkv  wegiwv,  walr 
ujaninrnhi,  walr  utqami-mvhi,  walr  ugali,  walr  ufimrli,  walr 

vpalufhi,  walr  vsisgi-wvli,  nelv  uci  macimi  ini  uwasi-biadrcimowa 
uci,  30  wakv  inv  wa  hutfaku  tabawa-yatfwagifagi  inugi  uwa, 
wegiwr-pvli,  chena  ujaninrnhi,  chena  utqami-mvhi,  chena 
vpalufhi,  chena  vsisgi-wvli,  gilagi  nochrladewa;  macimi  buryr 
jaiahqrgi  lanvwawewa  betiga  ini  waskvh-kvmigigi  wrsv  biayrgi. 
31  Pvyaqv  maci  na-nhihdr-wicki  wa  hudrnrgi-weki ; macimi  nihki 
udrnrgi  nhihtv. 

32  Chena  mr  vlamfaki  ini  ya-hrwrci,  pami  Culosalame  si  ku- 
qicsi-noki;  macimi  Jesise  via  negrni  nihi : chena  qvqahdrni-tahaki 
nihki ; macimi  nihki  na-nakvsi-wacki  kupanaki.  Chena  nuhgi  ud 
rmwa-lvhi  nihi  matvhfwi-gita-neswi,  macimi  ut  vlami  wetvmv- 
wvhi  ini  wiahi  wrsv  sinvgi  welv,  33  Wrpvtv-muku,  Culosalame  ki 
ta  kuqicsi-napa ; chena  nili  u Qihfvli  ilani  wah  melo-foki 
nihki  ugimrwi  mkvtaukulvyaki  chena  nihki  yr-ivwigacki ; macimi 
nihki  nabowa-nagi  wah  si  mvtvhkuwrlr-wrli  nili,  chena  wah  melr- 
wvhi  nihi  Nvnvhkvwi-lanvwahi  nili : 34  macimi  nihki  wah 
wrpvlrchr-wrli,  chena  wah  fe-faqrlr-wrli,  chena  wah  lihfewvn- 
whr-wrli,  macimi  wa  nfrwrli  nili ; chena  mahci  nfukunv-giga  inv 
wa  hunskv  nuhgi,  iwv. 

35  Chena  ’n’tvsi  biahi  mrlrqvhi  Jamseli  chena  Jrneli,  nihi 
u qifhi  Sapade,  Ga-gahgimiwa,  skvtv  ni  tasi  tahapa  wvhsi  gelv  ini 
ipanvsi-yrga  gopa-nahi-grci  gah  nvtutvmo-lapa,  u takuhi.  36  Na- 
hiwa  ki  tasi  taha-pwv  wv  ipanvla-lvku  gelvwv?  u talvhi.  37 
Welrni  lalatvmvwi-nrga  wvhsi  manvwvhi  nelvwa  lamvtvpi-yrga, 
nakuti  gi  mvyrwen-gigi,  macimi  nakuti  gi  nvmvjen-gigi,  ina  gi 
wvhfrcimaku-fewa-nagi,  u takuhi.  38  Pvyaqv  Jesise  Mvtv  ki 
wrkudr-nrwv  na-tutv-maqa.  Hv  ki  dabelafi-pwv  gelvwv  wvhsi 
mana-yaqa  inv  taphikv  ma-naiv  nelv?  walr  wvhsi  fvfvhqi- 
ulalhofu-yaqa  ini  fvfvhqi-ulalwewa  wa-lalho-fuiv?  u talvhi.  39 
Macimi  Ni  dabelafipa,  u takuhi.  Inv  taphikv  ma-manaiv  gah 
mana-pwv-iu ; chena  gilagi  ini  fvfvhqi-ulalwewa  fa-fvfvhqi-ulalho- 
fuiv  nahfrpi  gah  fvfvhqi-ulalhago-pwv ; 40  wakv  wvhsi  lamvtvpi- 
yaqa  ni  mvyrwen-gigi  walr  ni  nvmvjen-gigi  mvtv  nelv  ini  wvhsi 
meliwaiv;  wakv  nihki  welvw'v  ini  ya-kvwrcfado-fucki,  u talvhi 
Jesise.  41  Chena  nihki  matvhfwi  iah  nodrga-wrci  ini,  vlami 
mrci-tahaki  gisfadewa  nihesi  Jamseli  chena  Jrneli.  42  U tah 
wihku-mvhi  nihi  Jesise,  macimi  Ki  wrkumr-wrki  nihki  ya-lvgi- 
mo-fucki  wvhsi  msi-giluhtvwr-wrci  nihi  Nvnvhkvwi-lanvwahi 
yasi  ini  tabalatvm-panvlr-wrci  nihi ; macimi  welvwv  u mse-lafem- 
wvhi  u mr-msi-makufihdrku-wvhi  u talvhi.  43  Pvyaqv  mvtv  ini 
inwi  alagenv  gelvwv:  wakv  goqa-nafv-grci  wih  wesv  mselafi 
alagenv  gelvwv,  ga  hu  mesvmrgami-pwv ; 44  chena  goqa-nafv- 
grci  wih  wesv  nhihdrwi  alagenv  gelvwv,  ga  hut  vlolrkvni-pwv 
jrivhki.  45  Xvga  inv  u Qihfvli  ilani  nahfrpi  biawv  mvtv  wvhsi 
mesvmv-waci,  wvhsi  mesvmrgaci  wakv,  macimi  wvhsi  meli-waci  u 
ta  lanvwawewa  maci  udwanikvni  ini. 

46  Chena  Calago  si  biaki : chena  yasi  Calago  uci  luhfrci,  gi- 

lagi  u kvgahgimrfhi  macimi  maci  mahsa-lalici,  inv  u qihfvli  Drmi- 
vse,  Brtvmevs’  sifu,  gr-kvtuwatv  kvgabeqa,  lamvtvpiwv 
pvkvckvnv.  47  Chena  inv  iah  nodrgaci  yasi  Jesise-wilici  nili 
Nrsalenewi-la-neli,  vlamv-hotvmwv,  Jesise,  gelv  u qihfvii  Dapide, 
bonvmv-wilu  gitaminrqa-ladewa  iwv.  48  Macimi  maci  u kutalr- 
wrli  wih  nolawi-lici : pvyaqv  inv  ini  vlikv  si  ulrmv-hotvmwv, 
Gelv  u qihfvli  Dapide  bonvmv-wilu  gitaminrqa-ladewa.  49  Chena 
Jesise  nola  nepvwi,  macimi  Utvhpi-mahku  iwv.  Chena  nihki 
utvhpimr-wrli  nili  ga-gabe-qalici  ilaneli,  Uwasi-labwrwa-filu : 
pvfaqelu,  g’  utvhpi-maqv,  u talr-wrli.  50  Macimi  inv  u pami  mr 
ipvgitv  u betanikv,  pvfaqicfa,  chena  Jesiseli  si  biawv.  51  Chena 
ud  rpvftv-wrli  Jesise,  Nahiwa  gi  tasi  taha  wi  ipanvlalv  nelv? 
utalrli.  Lapunrye,  wvhsi  manvwvhi  nelv  utfakuiv  ni  tapinvmowa, 
u talrli  inv  ga-gabeqatv  ilani.  52  Macimi  Jesise  Wapfalu  ya- 
hrivni;  gi  dapwahsawa  gi  mahci  mafafi-haku,  u talrli.  Macimi 
inv  walanv  utfaku  u tapinvmowa,  macimi  u nakvla-goli  ya-hrci. 

11.  I Chena  mrlrqvhi  ia  hvlamfa-wrci,  Pafajegi  chena  Pafanagi, 
ini  Vlifiwi  mahqvhgigi  tvsi,  u wrwe-nvhi  neswi  u kvgahgimrfhi, 
2 macimi  Ini  hrkuna  udawa-nafagi  ya-lvhfvme-yaqa  ya-dagi : 
macimi  walanv  yasi  utitv-maqa  ini,  ga  mkv-wrwv  mvhgotalafv 
gijepifu,  buryr  Irqv  gawvgi  nviakuci  ilani;  palhuhku  inv,  macimi 
bialahku.  3 Chena  wiyafv,  Gociwa  yomv  ki  tasi  Ivwe-pwv?  ilal- 
wrqa,  Inv  Dabalamiwatv  utvgrwr-lrli,  iuku,  walanv  inv  patagi 
utvhfv  wah  laskv-wrli,  u talvhi.  4 Macimi  nihki  wapfaki  chena 
u mkvwr-wrli  mvhgo-talafvli  frgici  sqrdagi  gijepifoli  ini  tvwrci 
udawani-myawa-nagi ; chena  u palwhr-wrli  nili.  5 Macimi  nr- 
nakuti  nihi  ’n’tvsi  na-ne-pvwilici,  Nahiwa  ki  tasi  Ivwe-pwv,  ki 
pami  palwhrwv  inv  mvgota-lafv?  u taku-wvhi.  6 Chena  u 
wetvmvwr-wvhi  nihi  datapilvhi  mviahci  iulici  Jesiseli:  macimi 
nihi  welrni  u ta  lalamaku-wvhi.  7 Chena  Jesiseli  u biatvwr-wrli 
nili,  macimi  usgici  nili  ut  ipvgidr-nrwv  u betanikvnwv;  macimi 
inv  u nvia-goli  nili.  8 Chena  maci  u sakvtanr-nrwv  u betanikv- 
nwv usgici  ala  ini  myawa-nigi ; macimi  nrlatv  msisga,  ma-mahci 
giskutvmu-wrci  nili  gtigrnv  uci.  9 Chena  nihki  nr-grnecki,  ma- 
cimi nihki  na-nakvsi-wacki,  Hosanv  cahi ; gisrda-lamakufi  inv  ba- 
birtv  u wefowa-nagi  Dabalamiwatv:  10  Gisrtatiwi  cahi  ini 
ugimrwi-drmqa  ba-biayrgi,  ini  u gimrwi-drm-kumi  k’uhfanv 
Dapide : Hosanv  cahi  ini  wihkuci  Ispi,  Ivhotv-moki. 

11  Chena  hutitv  Culosalame,  betiga  ini  mvmrtumawi-kvmiqi 
hawv;  chena  iah  mahci  wrpvtvgi  gryrukv  jrivhki  wiahi,  uwa  ini 
ulrqefi,  luhfa  Pafanagi  hawv  gilagi  nihi  matvhfwi-gita-neswi. 

12  Chena  ini  wvyrpvgi,  Pafana  ia  huci  luhfr-wrci,  cah  sqr- 
Ivwa.  13  Chena  paluwihi  u tah  nama  gicimesi  msisgi-weiv, 
’n’hawv,  qahqi  manvwvhga  wi  mkvgi  wiahi  ’n’tvsi : macimi  ini 
iah  bialutvgi,  mvtv-wiahi  umkv  msisga  pahi ; xvga  mvtv  ini  lrqv 
yr-tvh  ’daki  gicimi.  14  Macimi  ud  rpvftv,  Mvtv  ilani  u tvh  meci 

mvwifowa  gelv  uci  yoci  inugi  goqa-lrqvsi,  u tatv  ini.  Macimi  u 
kvgahgimrfhi  u nodr-kuhi  ini. 

15  Chena  Culosalame  si  biaki : macimi  ini  mvmrtumawi- 
kvmiqi  si  becfa,  macimi  ut  vlami  luhfa-pvgi-lvhi  nihi  wr-wedgelici 
chena  nihi  dr-tapani-galici  betiga  ini  mvmrtumawi-kvmiqi,  chena 
u kulapi-pvgitvmv-wvhi  nili  u dapvle-milici  nihi  muni-rsonigah- 
fihi,  macimi  nili  ut  ’pvbewa-nilici  nihi  mr-myagi-nalici  myrsi- 
pvwefhi ; 16  chena  mvtv  welrni  si  taha  wvhsi  wiyafv  ilani  rmwa- 
doci  wiahsi-bonvhfucikv  srpwi  ini  mvmrtumawi-kvmiqi.  17 
Chena  kvgahgimiwa,  Hv  mvtv  ini  yalvwigagi,  Ni  wegiwr-pimi  u 
mvmrtumawikv  inv  jrivhki  tfwa-lanv  si  lanvwa  wah  sidota?  wakv 
gelvwv  naiahkv  jekuniwah-feki  u wrsrlvku-mwv  ki  tas-donrwv, 
u talvhi.  18  Macimi  nihki  ugi-mrwi  mkvtaukulvyaki  chena  nihki 
yr-ivwigacki  nodr-gaki  ini,  macimi  nvtunahi-gaki  wvhsi  manvw- 
vhga  mvci-lutvwr-wrci  nili:  xvga  u kufr-wrli,  xvga  jrivhki  nihki 
mahsa-lagiki  u cihfa-latvmvwr-wrli  nili  u kvgahgimiwawa-niiici. 

19  Chena  tfana  walrqefigi  ini  udawa  wv  uci  luhfa. 

20  Chena  yasi  pamfa-wrci  ini  qalvh-whrpvgi,  nihki  u nama- 
nrwv  ini  gicimesi  jrgi-svhta  nili  ujapkvhkvtu  uci.  21  Chena  Be- 
tv  u pami  mkvwa-latv,  Labrye,  wrpvtvnu,  ini  gicimesi  ma-mvci- 
kvlotvmvni  svhta,  u talrli.  22  macimi  rpvfsa  Jesise,  Bonv-muku 
dapwahsawa  weyrgi  Mvnatu  u talvhi.  23  Tapilo  gi  tala-pwv  nelv, 
Goqa-nafv-grci  Mvmo-fulu  macimi  ini  msi-napigi  ipvgilo-fulu,  wa 
hitv  vlv-yomv  maqvhgigi ; macimi  mvtv  wa  pipahci  taha  u tahigi, 
wakv  wah  dapwahtv  ini  ya-iuci  wvhsi  biamikvgi ; inv  wah  bonv 
ini.  24  Waciganvhi  gi  tala-pwv  nelv,  Jrivhki  wiahi  goqa-nahi- 
grci  ma-mvmrtumr-yaqa  macimi  na-tutvmrga-yaqa,  dapwahsaku 
wvhsi  utfaku-yaqa,  macimi  gah  bonr-nrwv  nili.  25  Chena  goqa- 
Irqv-grci  ki  nepvwi-pwv  ki  pami  mvmrtumr-pwv,  pvgfa-latvmvwi- 
waku,  qahqi  bonvmv-waqa  pipahci  wiahi  wiyafv;  wvhsi  k’Uhfwv 
wafapvh-kvmigigi  ya-pitv  nahfrpi  manvwvhi  pvgfa-latvmol-wrqa 
gelvwv  kit  vlfwrci-lvwewa-nwv. 

27  Chena  nuhgi  Culosalame  si  biaki : chena  yasi  brmfaci  ini 
mvmrtumawi-kvmikugi,  utfa-kuhi  ’n’tvsi  ugimrwi  mkvtaukulvia- 
hi,  chena  nihi  yr-ivwi-galici,  chena  nihi  gigi-lanihi ; 28  macimi 
nihi,  Drniwa  uci  makufewa  gi  wv  uci  lvwi  gelv  yolumv  wiahi? 
walr  nafvwa  gi  melaqv  yomv  simakufewa  wvhsi  yolumv  wiahi  si 
Ivwe-ivni?  u ta-kuhi.  29  Gah  nvtuhdola-pwv  nakuti  kvlvwewa, 
macimi  rpvftv-wiku,  chena  gah  wetvmola-pwv  nelv  ini  simaku- 
fewa wv  uci  Ivwe-iv  yolumv  wiahi.  30  Hini  u fvfvhqi-ulalhiwawa 
Jrne,  hv  wafapvh-kvmigigi  uci  ini,  walr  tuga  ilaneki  uci?  hrpvftv- 
wiku,  u talvhi  Jesise.  31  Macimi  nihki  mamagini-tahahdwr-deki 
welvwv,  chena  qahqi  Wafapvh-kvmigigi  uci  ga  hiupa;  Gociwa  che- 
na mvtv  ki  dapwahtv-wrwv?  wa  hiwv  iwvki.  32  Wakv,  Ilaneki 
uci  iuivqa — u kufr-wvhi  nihi  lanvwahi  nihki:  xvga  jrivhki  tapilo 
mrmosigesqatv  u ta  Ivgimr-wrli  Jrneli.  33  Chena  ud  rpvftvwr- 
wrli  Jesiseli,  Mvtv  ni  wrkudrpa,  iwvki.  Macimi  Jesise,  Mvtv- 

nuhgi  nelv  gi  tvh  wetvmola-pwv  sima-kufewa  wv  uci  yolumv  wiahi 
si  lvweiv,  u talvhi. 

12.  1 Chena  ut  vlami  kvlo-lvhi  pamrtuwawanv.  Hilani  u tutu 

mfv-lomi-gtikv,  macimi  u wvghv  gryrukv  ini,  chena  wrlga 
wrsrlvqi  wvhtv  vhdagi  wvenewi-fegija-picikv,  chena  upvtanv 
mkvhqikv,  macimi  u tvuhvhi  gtigawi-lanihi  ini,  chena  pvivgilv 
drmqa  hawv.  2 Chena  tvh  qanv  ini  Irqrmgi  u ta  laskvmv-wvhi 
vlolrgr-fvli  nihi  gtigawi-lanihi,  wvhsi  manvwvhga  nihi  gtigawi- 
lanihi  uci  utfakuci  nili  mv-wifowanv  ini  mfvlomi-gtikv  uci.  3 
Macimi  nihki  u masanr-wrli  nili,  chena  u pipvgtawhr-wrli,  chena 
ud  rmaskvwr-wrli  sasibrfeli.  4 Chena  nuhgi  u ta  laskvmv-wvhi 
nihi  kutvkvli  vlolrgr-fvli ; macimi  nihki  u mvmyrlvghr-wrii  nili  ini 
welagi,  chena  u wrpvlrci-panvlr-wrli.  5 Chena  u ta  laskvwrli 
nuhgi  kutvkvli ; macimi  nili  u nfr-wrli  nihki : macimi  maci 
kutvkhi ; u pami  pipvgtawhr-wvhi  nrlatv,  chena  u nfr-wvhi  nrlatv. 
6 Hinv  gawvgi  vhsi  nakuti  u bonrli,  ivh-qalamaku-filici  uqihfimrli : 
nileni  u ta  laskvmv-wvhi  nihi  jaiahqi,  Wa  hutvga-lamrwrli  ni 
qihfvli,  iwvpi.  7 Pvyaqv  nahga  gtigawi-laneki  ideki  alagenv 
welvwv,  Hinv-yrmv  Ivyrpi-tabalaci-gatv ; welrni  nfrdrku,  macimi 
ini  lrpi-tabalaci-gawa  ga  hu  welrmipa.  8 Macimi  u masanr-wrli 
nili,  chena  u nfr-wrli,  chena  ini  mfvlomigtigr-nagi  uci  luhfa- 
pvgilr-wrli.  9 Nahiwa  waciganhi  wah  si  Ivwi  inv  dabalatvkv  ini 
mfvlomi-gtikv?  wah  biawv  inv  macimi  wah  mvcilutv-wvhi  nihi 
gtigawi-lanihi,  chena  kutvkhi  wah  melvhi  ini  mfvlomi-gtikv.  10 
Hv  mvtv  ki  mah’  Irbrtudr-nrwv  vlv-yomv  datapilvhi  tapilo 
awigrdagi : 

Nili  sekunvli  ya-lvwinvwrwrci  nihki  wrgigrcki, 

Hinv  ivskv  machofu  u wesiwi  ini  bojrgi; 

11  Yrmv  inv  Dabalamiwatv  uciwi, 

Macimi  inv  inv  vnhiwawi-nrkufi  ki  sgesakunrgi? 

12  Chena  nvtunahi-gaki  nihki  wvhsi  masanr-wrci ; macimi  u kufr- 
wvhi  nihi  mahsa-lalici ; xvga  nihki  mosi-tahaki  yasi  inv  gilagi- 
mrci  nihi  ini  pamrtuwawa-nagi : chena  wapfaki  nihki  macimi  u 
nvkvlr-wrli  nili. 

13  Chena  u ta  laskvwr-wrli  nihki  nr-nakuti  nihi  Palasihi 
chena  nihi  uci  Haladefhi,  wvhsi  nihi  manvwvhga  pathvna-kuci  u 
kvlvwewa-nagi.  14  Chena  iah  birwrci  nihki,  Ga-gahgimiwa,  ni 
wrku-drpa  gelv  gi  mvyrwelafi,  macimi  mvtv  wiah’  gi  ta  lalamv 
wiyafv ; xvga  mvtv  wiah’  gi  ta  laladrnv  nili  weyrwv  ilaneki,  wakv 
dabwawa  uci  gi  kvgahgimiwa  ini  u myawi  Mvnatu:  Hv  mvyrw- 
vtwi  ini  kutaladewa-nagi  wvhsi  melo-fuci  daxewi  muni  Sesv,  walr 
tuga  mvtv?  u takuhi.  15  Hv  nah  meli-wapa,  walr  tagi  nah  meli- 
wapa?  Pvyaqv  welv,  u pami  wrkutvmv-wvhi  u naluhci-lvwewa- 
nilici,  Gociwa  ki  kutvh-kuwrsi-pwv?  biatv-wiku  tanalivs’  wvhsi 
namaiv  ini  u talvhi.  16  Macimi  nihki  u biado-nrwv  ini.  Nafvwa 
u geshowa  yomv  macimi  u Is-pvwigrfowa?  u talvhi.  Macimi  Sesv 
welv  u takuhi.  17  Patagi  melahku  Sesv  ini  wiahi  Sesv  welv, 

macimi  Mvnatu  ini  wiahi  Mvnatu  welv  u talvhi.  Chena  ulrmi  u 
qvqahdrna-lama-kuhi  nihi. 

18  Chena  ’n’tvsi  utfa-kuhi  Satusihi,  nihki  mvtv-lrqv  rpafe- 
wi-unsgrwa  yr-iucki;  chena  u nvtuhdr-kuhi  nihi,  19  Ga-gahgim- 
iwa,  Mosise  nit  vwigr-kunv,  Qahqi  ilani  u janinrli  napalita,  ma- 
cimi udrnrgi  nvkvlrta  inv  wewvli,  chena  bur  nvkvlrta  vpaluhfvli, 
wvhsi  u janinrli  lrpsi-nalici  nili  wewvli,  macimi  upvtanvmv-wrci 
menkv  u janinrli.  20  ’N’tvsi  vbeki  neswvhfwi  ujaninrki:  chena 
inv  wasgi  uslatvmwv  wewvli,  macimi  nabofi  mvtv  u nvkvtv 
menkv;  21  chena  inv  mvwi-neswi  Irpsi-nwv  nili  iqali,  macimi 
napwv,  mvtv  nvkvtvma  menkv  udrnrgi ; chena  inv  mvwi-nfwi  ini 
ivskv:  22  macimi  inv  neswvhfwi  mvtv  u nvkvtv  menk.  Jaiahqi 
nihki  jrivhki  inv  iqawv  nahfrpi  napwv.  23  Hini  rpafewi-unsgrwa- 
nagi  drnvwa  wah  wewi-nrli  nili  nihki?  xvga  nihki  neswvhfwi  u 
mahci  bonr-wrli  nili  wvhsi  wewi-wrci  u takuhi.  24  Hv  mvtv  yoni 
wv  uci  bemi  Ivwe-yaqa,  ya  bur  gelvwv  wrkutv-maqa  nili  tapilo 
awigrda-wvli,  nuhgi  ini  u wesikvtuwewa  Mvnatu?  u talvhi 
Jesise.  25  Xvga  ina  wa  hunsgrki  nihki  nili  na-palici  uci,  mvtv 
nihki  wah  wechadeki,  mvtv  nuhgi  wechadewa-nagi  wah  si 
melatipi ; wakv  brsi  ancvleki  betiga  wafapvh-kvmigigi.  26  Wakv 
yasi  nvmu-wrci  nihki  na-pagiki,  hunsgrno-foki  nihki ; hv  mvtv  ki 
mah’  Ibrtudr-nrwv  ini  ud  awigrda-magi  Mosise,  ini  tv  hrtudo- 
dagi  ini  Bewvlwi,  yasi  kvlola-kuci  Mvnadoli,  Neiv  nileni  u 
Mvnado-mvli  Aplahame,  chena  nileni  u Mvnado-mvli  Visigi,  chena 
nileni  u Mvnado-mvli  Jakvbe?  27  Mvtv  nileni  u Mvnado-mvli  inv 
na-pakv,  hinv  bami  lanvwa-witv  wakv:  ulrmi  ki  br-bemi  Ivwe- 
pwv  gelvwv. 

28  Chena  nakuti  nihki  yr-ivwi-gacki  biawv,  macimi  u notv- 
wvhi  nihi  pam  mrwvtwi  nvtuhsahi,  macimi  wrkutvmwv  yasi  inv 
mahci  uwasi  rpvftv-wrci  nihi,  u nvtuhtv-wrii,  Drniwa  tapigamowa 
ini  na-nhihdr-wigi  jrivhki?  u talrli.  29  Jesise  rpvfsa,  Hini  na- 
nhihdr-wigi  vlv-yomv,  Nodrgalu,  0 Iswelv;  Hinv  Dabalamalvqa 
ki  Mvnado-manv  inv ; inv  Dabalamiwatv  nakutiwi : 30  chena  vhqa- 
lami  gelv  inv  Dabalamiwatv  gi  Mvnado-mv  gilagi  jrivhgi  gi  tahi, 
chena  gilagi  jrivhigi  gi  mvyrwi-geiv,  chena  gilagi  jrivhgi  gi 
mamagini-tahrkv,  chena  gilagi  jrivhgi  gi  wesikvtuwewa.  31  Hini 
mvwi-neswi  vlv-yomv,  Vhqa-lami  gelv  gi  mr-biacigr-lademv  brsi 
geiv.  Mvtv-lrqv  ku-tvgi  tapigamowa  vlikv  yagi  yolumv,  u talrli. 
32  Macimi  Dabwawa,  Ga-gahgimiwa,  g’uwasi  mahtuwa  yasi  inv 
nakudefici ; chena  mvtv-lrqv  kutvkv  inv  pahi,  u tagoli  nili  yr-ivwi- 
galici:  33  Macimi  wvhsi  vhqa-lamo-fuci  gilagi  jrivhgi  ini  utahi, 
chena  gilagi  jrivhgi  ini  labwrwa,  chena  gilagi  jrivhgi  ini 
wesikvtuwewa,  macimi  wvhsi  vhqa-lamrci  mr-u-biacigr-lademvli 
brsi  weiv,  msi  vlikv-inwi  notv  jrivhki  mafi  fvgfigawi-botafvmr- 
cikvnv,  chena  vpanvwawanv  u tagoli.  34  Chena  iah  namagi  Jesise 
yasi  gcitvwrfi  rpvfsaci,  Mvtv  paluwi  git  vpi  uci  ini  Mvnatu  u 
gimrwi-drmkumi  u talrli.  Macimi  mvtv  gida-ni  ilani  ina  uci  wesv 
nvtuhtv-wrli  wiah’  si  nvtuhsawa. 

35  Chena  rpvfsa  Jesise  yasi  kvgahgimi-waci  ini  mvmrtuma- 
wi-kvmikugi,  Nahiwa  si  iwvki  nihki  yr-ivwi-gacki  yasi  nili 
Klvisde  li  u qihfici  Dapide?  36  Dapide  nahvlwrkv  welv  iwv  betiga 
nili  Ufapi  Ucvjrlvhqvli, 

Hinv  Dabalamiwatv  u talrli  ni  Dabalamiwa-mvli, 

Lamvtvpilu  gelv  ni  mvyrwen-gigi, 

Brluh’  ni  nashrki  gi  mvda-ladewa-nvki  ini  ut  pvlgewa  gi  fitvli. 
37  Dapide  nahvlwrkv  welv  Dabalamiwatv  u tasi-nrli ; nahiwa  u 
tasi  u qihfi-nrli  nili?  iwv.  Macimi  nihi  nahcipah’  lanvwahi  u 
manwi  nodr-kuhi. 

38  Chena  u pami  kvgahgimiwawa-nagi,  Mvhgani  cahi  nihki 
yr-ivwi-gacki,  mr-mrtvwi  brmfacki  ginwi  pihtvwi-betanikv-nagi, 
chena  wvhsi  bonvmu-wrci  usilvwr-ladewanv  betiga  nili  yr-tvh  we- 
wedgeki,  39  chena  vliwi  yaki  vhpvbewanv  betiga  nili  msi-kvmiku, 
macimi  vliwi  yaki  tvh  we-wihfancigaki : 40  jr-jrkvtvmv-wrcki  ya- 
dr-lici  wegiwr-pvli  sekvwi-iqahi,  chena  naluhci-lvwewa  u wv  uci 
usdo-nrwv  pihci  mvmrtumawanv ; iuhgoni  wa  hutfaku-nrwv  vliwi 
yagi  mvtvh-kuwrfowa,  iwv. 

41  Chena  ya-lvhfvm-fagi  ini  munikv  si  lamvtvpi,  macimi  u 
ta-lrpvtv  yrsi  ini  munigr-nagi  ipvgitvmu-wrci  muni  nihki  mahsa- 
lagiki : macimi  maci  ba-pvwrcki  ut  ipvgidr-nrwv  maci  laghi.  42 
Chena  ’n’tvsi  biawv  nakuti  gitamv  sekvwi-iqa,  macimi  u becfa 
pvgidrnv  neswi  mrcqrfi  muni,  pvhfi  sansi  biaiv  nili.  43  Chena  u 
tah  wih-kumvhi  u kvgahgimrfhi,  macimi  Tapilo  gi  tala-pwv  nelv, 
Yrmv  gita-mv  sekvwi-iqa  u becfa  pvgitv  vlikv  tfwi  notv  jrivhki 
nihki  bami  ini  si  becfa  pvgitv-giki  munigr-nagi : 44  xvga  jrivhki 
nihki  ut  ipvgidr-nrwv  ud  rmafewa-nwv;  wakv  inv  ut  vgrwrfewa 
u becfa  pvgitv  jrivhki  ba-bonvgi,  datapilvhi  ini  jrivhki  waci 
lanvwa-wici,  u talvhi. 

13.  1 Chena  yasi  frgici  si  wapfaci  ini  mvmrtumawi-kvmiqi  uci, 
nakuti  nihi  u kvgahgimrfhi,  Ga-gahgimiwa,  wrpvtvnu,  cah  lvkuqa 
ya-tuwrci  sekunvki  macimi  wegiwr-pvli  cah  lvkuqa  yaki ! u tagoli. 
2 Macimi  Hv  gi  namanv  yolumv  mvgi  wegiwr-pvli?  mvtv  wa 
cikunofu  u-tvsi  nakuti  sekunv  usgici  kutvkvli,  wvh  bur  svhgigi 
ipvgilo-futv  u talrli  Jesise. 

3 Chena  yasi  lamvtvpici  wahsatagi  ini  Vlifiwi  maqvhgigi  ya- 
lvhfvm-fagi  ini  mvmrtumawi-kvmiqi,  Betvli  chena  Jamseli  chena 
Jr-neli  macimi  Andloli  u gemi  nvtuhdr-kuhi,  4 Wetvmvwi-nrga 
drniwa  lrqv  yolumv  wiahi  wa  vhdawv?  chena  nahiwa  wa  hinwi 
ini  giginolowa  ina  nvwitu  jrivhki  yolumv  wiahi  wah  macdrqvtu? 
u takuhi.  5 Macimi  Jesise  ut  vlami  ilvhi,  Gcitvwr-feku  wvhsi  bur 
ilani  bemi  walal-wrqa.  6 Maci  wah  biaki  ni  wefowa-nagi,  Neiv 
inv,  wa  hiwvki ; macimi  maci  wah  bemi  walr-wvhi.  7 Chena  ina 
nodrga-yaqa  nochadewa-nv  macimi  nochadewanv  lrcimowanv, 
tagi  batfvgi-taha-yaqa : yolumv  wiahi  qelvhi  brbiaci  wah  biamikv- 
tu;  pvyaqv  ini  jaiahqewa  mvtv  ga-wvgi.  8 Xvga  nakudwa-lanv 
si  lanvwa  wah  pvfaqicfvtv-wrli  nakudwa-lanv  si  lanvwali,  macimi 

ugimrwewa  u pipahtanv  ugimrwewa ; wa  vhdawv  ’n’tvsi  vsisgi- 
nomasgrwanv  cvjapi  tvsi;  wa  vhdawv  ’n’tvsi  sasqrlvwawvh- 
kvmigiki : yoloni  wiahi  uwa  waci  vlamvh-kvmigigi  ini  vhqi- 
lrsvmvmowa. 

9 Pvyaqv  geyrwrgi  mvmaku  gcitvwrfewa : xvga  tapuwawanv 
nihki  gah  si  pvgfanaku-wrki ; chena  betiga  msi-kvmiku  ga 
p’pvgtahugo-pwv ; macimi  ya-lvhfvme-wrci  kvpanvleki  chena 
mvgi  ugimrki  gah  nepwi-pwv  xvga  neiv  uci,  wvhsi  nihki  u 
dabwami-wrci.  10  Chena  ini  uwa-si-biadrcimowa  brbiaci  nhihtv 
wah  nvnvhimo-foki  jrivhki  nihki  tfwa-lanv  si  lanvwaki.  11  Chena 
tapuwawa-nagi  si  walal-wrqa  nihki,  macimi  masanal-wrqa,  tagi 
kih  negrni  wesrfe-pwv  wv  hiu-yaqa : wakv  goqa-nahi-grci  gah 
melago-pwv  ina  ini  yrtafvgi,  yone  kvlvwiku  gelvwv;  xvga  mvtv 
ini  gelvwv  ga-kvlvwicki,  inv  Ufapi  Ucvjrlvhqv  wakv.  12  Chena 
ujaninrnv  nabowa-nagi  wah  si  pvgfa-nrli  ujaninr-nrli,  chena  inv 
ufimv  ut  vpaluhfa-mvli ; chena  vpaluh-fvki  wah  pvfaqic-fvtvwr- 
wvhi  u gahgirm-wvhi,  macimi  wvhsi  nfaqilici  wa  ipa-nvlr-wvhi 
nihi.  13  Chena  gah  segalamakufe-maku-wrki  gelvwv  jrivhki 
ilaneki  xvga  ni  wefowa  uci : pvyaqv  inv  nvhekv  iahqi  wesigi-ta- 
hatv,  henv  inv  wah  wrpvnas-hofu. 

14  Pvyaqv  ina  nawaqa  gelvwv  inv  Ivsegrci  si  seqvh-kvmigife- 
wanv  pami  nepvwi  wvh  tvh  bur  si  Ivweci  (inv  la-lrbrtutvkv  welrni 
wih  nanuhsa),  hena  uwa  welrni  nihki  Cudiagi  ya-picki  nili  maqvh- 
giki  wih  lasimoki : 15  chena  inv  ini  vkucikvmi  wegiwv  ya-pitv  we- 
lrni tagi  wih  Irsiwa,  walr  tagi  wih  becfa,  wvhsi  luhfv-doci  wiahi 
ya-drci  wegiwv  uci : 16  chena  welrni  inv  ini  Ir  gtikv  ya-pitv  tagi 
patagi  udrnrgi  wih  si  nrta  u godemi.  17  Wakv  mvci-labwrwa-neki 
cahi  nihki  la-lrmudr-kucki  vpaluh-fvli  chena  nihki  na-nonhi-wacki 
nala  grsagiki ! 18  Macimi  mvmrtumaku  cahi  gelvwv  wvhsi  bur  ini 
vhdagi  qanv  ini  babogi.  19Xvga  nala  grsagiki  wa  vhdawi  gesanrci- 
nvmowa,  yagi  ‘ntvsi  mvtv-lrqv  mah’  vhdawi  ini  yagi  ina  vlamvh- 
kvmikvtwi  ini  mahda-lamiwawa  uci,  mviahda-latvgi  Mvnatu  brlu’ 
hinugi,  macimi  mvtv  gidani  wa  ’dawi.  20  Chena  waciwaphi  inv 
Dabalamiwatv  naiahkv  ujaginvga  nili  grsagiki,  hiahgi  mvtv 
wivufi  ivh  mahci  wrpvnas-dota ; wakv  xvga  inv  uci  ma-mvyruho- 
futv,  ma-mvmrci  inv,  inv  ujaginrnv  nili  grsagiki.  21  Chena  ina 
uwa  qahqi  wiyafv  ilani  Sci,  vlv-yrmv  inv  Klvisde;  walr,  Sci, 
’nitvsi ; ga  hikuwv,  tagi  dapawahtv-muku  ini : 22  xvga  wah 
pvfaqeki  ’n’tvsi  myrsi  Klvis-deki  chena  myrsi  mrmosigesqacki, 
macimi  wah  wrpvtasi-waki  gigi no-1  o wan v chena  lvkuqahdrni- 
wiahi,  wvhsi  manvwvh’  bemi  wasiwa-wrci  nihki,  qahqi  kvtvwiga, 
nili  mayruho-fulici.  23  Pvyaqv  gcitvwr-feku  gelvwv:  wrpvtv- 
muku,  naiahkv  gi  mahci  wetvmola-pwv  jrivhki  wiahi  grsv. 

24  ina  nala  grsagiki,  vhkuwihi  ini  gesanrci-nvmowa,  inv 
gesagi-gesfwv  wah  papagic-hofu,  macimi  inv  tapahgi-gesfwv  mvtv 
wah  meliwa  u wvhfa-yrmi,  25  chena  nihki  vlrqvki  wah  pami 
manqvtwi  uci  pansinoki,  macimi  nili  wrsikvki  betiga  ya-daki  nili 
manqvtu  wah  nrnomanota.  26  Macimi  ina  uwa  nihki  wah  nawr- 

wrli  nili  u Qihfvli  ilani  pami  biali  brfqvhgegi  gilagi  msrwi 
wrsikvgi  macimi  wvhfrci-makufewa.  27  Chena  uwa  inv  wah 
wrwe-nvhi  nihi  ancvlihi,  macimi  wah  mrwvtwi  mrwvtu-nrli  u 
mvyrwafe-mvli  nili  nyawi  mahsi-gikvki  uci,  ini  wihkuci  laghi  ini 
vsisgi-drmqa  uci  brlu’  hini  wihkuci  laghi  ini  manqvtwi. 

28  Huwa  inv  gicimesv  uci  wrkutafiku  u pamrtuwawa : hina 
inv  u pgaivh-kufewa  uwa  ia’  kukusqr-figi,  macimi  pvskvh-qaiv  u 
msis-gamv,  ki  wrkudr-nrwv  gelvwv  yasi  mrlrqr-mvdo-figi  ini  ba- 
Irwigi ; 29  yone  datapilvhi  nahfrpi  gelvwv,  ina  nama-yaqa  yolumv 
wiahi  pami  biami-kvtu,  wrkutv-muku  yasi  uwa  inv  mrlrqr-mafici, 
datapilvhi  nvhekv  nili  sqrda-wvli.  30  Tapilo  gi  tala-pwv  nelv, 
Yrmv  inugi  sqewanv  mvtv  wa  hvsanwv,  brlu’  jrivhki  yolumv 
wiahi  wah  macdrqvtu.  31  Manqvtwi  macimi  vsisgi-drmqa  wa 
hvsanu : wakv  ni  kvlvwewanv  mvtv  wa  hvsanu.  32  Pvyaqv  ina 
ini  grsagigi  walr  ini  yrtafvgi  mvtv  wiyafv  u wrkutv,  mvtv 
weginrqi  nihki  ancvleki  betiga  wafapvh-kvmigigi,  mvtv  nuhgi  inv 
Uqihfimv,  inv  Ufimv  wakv. 

33  Gcitvwr-feku  gelvwv,  gcitvwr-piku  macimi  mvmrtumaku : 
xvga  mvtv  ki  wrkudr-nrwv  ina  ini  Irqv.  34  Brsi  ina  ilani  inwi  ini, 
pam’  rmi  kutvgi  vsisgegi,  u pami  mahci  nvkvtv  ya-drci  wegiwv, 
macimi  u mahci  melvhi  simakufewa  ut  vlolrkvnhi,  mosv  nakuti  u 
pakv-tafewa,  nahfrpi  u tapimrli  nili  sqrta-gahcitvwvh-dolici  wvhsi 
gcitvwr-pilici.  35  Gcitvwr-piku  waciganvhi : xvga  mvtv  ki  wrkudr- 
nrwv  gelvwv  ina  inv  dabalatvkv  ini  wegiwv  wvh  birci,  qahqi  tuga 
ulrqefiga,  walr  lrwi  tapahgiga,  walr  nrbaiv  kvlhotvga,  walr  ini 
kulvh-whrpvga ; 36  belabaga  gikvmoci  pami  birta  gi  mgr-kuwv  inv 
bami  nabr-yaqa.  37  Chena  ya-lalvku  gelvwv  ni  talrki  nelv  jrivhki, 
Gcitvwr-piku. 


14,  1 Huwa  yasi  mahci  nesuku-nvgiki  vhdawi  ini  pamfrsiwawi 
lamvfkuh-qawa  macimi  ini  buryr  unadagi  tvkuwhv:  chena  nihki 
ugi-mrwi  mkvtaukulvyaki  macimi  nihki  yr-ivwi-gacki  u nvtunahr- 
nrwv  wvhsi  manvwvhga  masanr-wrci  nili  nhi-lvwewa  uci,  macimi 
nfr-wrci  nili : 2 xvga  nihki  iwvki,  Tagi  ini  Irqvsi  wa-wihfancigagi, 
bela-baga  gikvmoci  ’n’tvsi  wa  vhdawi  u tvtvwrngawa-nwv  nihki 
lanvwaki. 

3 Chena  haiahi  Pafanagi  vpici  ini  wegiwv  ya-drci  Svimvne 
inv  wasgilhvga-magitv,  yasi  lamvtv-pici  tvh  wihfanigi,  ’n’tvsi  biali 
iqali  u pami  nemali  alabastvwi  wihfvkvkgo-fagi  lumgowa  nah- 
tvwvtwi  nrde  lvkuqa  gisuwa-lama-qvtwi ; macimi  inv  iqawv  u 
puhgi-nrli  nili  wihfvkvkgo-fvli,  chena  welagi  u tah  feginv-mrgoli 
ini.  4 Pvyaqv  nrlatv  vbeki  ’n’tvsi  ba-bonvgiki  gisfadewa  alagenv 
welvwv,  Drniwa  uci  yomv  wvlaskhudota  ini  lumgowa?  5 Xvga 
yomv  lumgowa  manvwvhga  naiahkv  nfana-tabawa  salani  vlikv 
wihsi  mahci  myagipi,  macimi  melaqi  inv  gitamrfv,  iwvki.  Macimi 
nihki  u pa-g'ihkvwr-wrli  nili  iqali.  6 Pvyaqv,  Welrni,  gociwa  ki 
patfvghrwv  gelvwv?  ni  mahci  inv  pakvtanv-mrqv  uwasi  pakvtafe- 

wa  neyrgi,  iwv  Jesise.  7 Ki  bonr-wrki  xvga  nihki  gitamr-fvki 
mosvtvwi  weci  gelvwv,  macimi  goqa-lrqv-grci  si  taha-yaqa  gelvwv 
kih  kvtvwi  uwas’  panvlr-wrki  nihki : wakv  nelv  mvtv  mosvtvwi  ki 
boni-pwv.  8 Mahci  lvwi  inv  wvh  kvtvwi-ilafici ; u mahci  lumgo- 
nrli  neyr-nvli  grsv  wvhsi  ini  pami  lakuno-fulici.  9 Chena  tapilo 
gi  tala-pwv  nelv,  Goqa-tvsi-grci  ini  uwasi-biadrcimowa  wah 
nvnvhi-mi-wapi  mafhega  ini  ya-lakuqvh-kvmigigi,  hini  nahfrpi 
yrmv  iqawv  mviahci  lvweci  wa  hrtudota  wvhsi  u mr-mkvwalamo- 
fowa-nici. 

10  Chena  Jotvse  Isgalade,  inv  nakuti  nihki  matvhfwi-gita- 
neswi,  wapfa  nihi  ugimrwi  mkvtaukulviahi  hawv,  wvhsi  manvw- 
vhga  nihi  si  masdru-hrci  nili.  11  Chena  nihki  iah  notvmu-wrci 
ini,  uwasi-labwrki,  macimi  u mahcimr-wrli  wvhsi  melr-wrci  muni. 
Macimi  inv  u nvtunahv  wvhsi  manvwvhi  nihi  si  lrgaci  masdru- 
hrci  nili. 

12  Chena  ina  wasgi  grsagigi  waci  vhdagi  buryr  unadagi 
tvkuwhv,  ia  hvpana-wrci  nihki  ini  pamfrsiwawa,  u takuhi  u kv- 
gahgimrfhi,  Drniwa  tvsi  gi  tas’  taha  wi  hr-yrga  macimi  husi- 
macfado-yrga  wvhsi  manvwvhga  gelv  meci-ivni  ini  pamfrsiwawa? 
13  Macimi  u wrwenvhi  neswi  u kvgahgimrfhi,  Nhrkuna  ini 
udawa-nagi  macimi  ’n’tvsi  gah  nvxgr-kuwv  ilani  u pami  nema 
vsisgi-wvkkugi  napi : nakvlahku ; 14  chena  goqa-grci-tvsi  inv  wah 
becfa,  Inv  Ga-gahgimiwa,  Drniwa  cahi  ni  nvuhade-wikv,  wvh  tvh 
meci-iv  ini  pamfrsiwawa  gilagi  ni  kvgahgimr-fvki?  iwv  ilahku  inv 
ini  wegiwv  uci  mastala,  u talvhi.  15  Macimi  inv  nahvlwrkv  gah 
wrpvtala-kuwv  vkuci-puqvnafu  msrwi  yr-drgi  dapfanwi  vwocikv 
macimi  macfanwi : chena  initvsi  husi-macfatvwi-nrga.  16  Ma- 
cimi nihki  kvgahgimr-fvki  wapfaki,  chena  ini  udawa-nagi  si  bia- 
ki,  macimi  u mgrnrwv  yasi  mahci  makuwrci  nili : chena  u macfa- 
do-nrwv  ini  pamfrsiwawa. 

17  Chena  ia  hulrqe-figi  biawv  gilagi  nihi  matvhfwi-gita- 
neswi.  18  Chena  yasi  lamvtvpi-wrci  macimi  pami  wihfani-wrci, 
Jesise  Tapilo  gi  tala-pwv  nelv,  Nakuti  gelvwv  nah  masdru-haqv, 
datapilvhi  inv  wa-wihpumitv,  iwv.  19  Nihki  vlami  uqrwafeki 
mvci-labwrwa  macimi  mrsv  nakuti,  Hv  nelv  inv?  u takuhi.  20  Na- 
kuti inv  nihki  matvhfwi-gita-neswi,  wa-weci  inv  pamgr-mitv  ini 
ulrkv-nagi.  21  Xvga  inv  u Qihfvli  ilani  datapilvhi  hawv  ini  ya- 
lvwigrlo-fuci : pvyaqv  mvci-labwrwani  cahi  inv  ilani  waci  srpwi 
masdruho-fuci  inv  u Qihfvli  ilani ! uwasrli  ini  waghi  inv  ilani  bur 
naiahkv  mahci  lanvwa-wita  u talvhi. 

22  Chena  yasi  wihfani-wrci,  u tah  mvma  tvkuwhv,  chena  iah 
mahci  gisrci-doci,  u puskunv  ini,  macimi  u melvhi  nihi,  chena 
Mvmuku : nelv  neyrnv  yomv,  iwv.  23  Chena  u tah  mvmrli  taphi- 
kvnvli,  chena  iah  mahci  meli-waci  niyrwa,  u melvhi  nihi : macimi 
jrivhki  nihki  nili  uci  manoki.  24  Macimi  Ni  mskumi  yomv  ini 
mahdrcimowa  uci,  fa-feginvmv-wofuci  maci  wiyafv.  25  Tapilo  gi 
tala-pwv  nelv,  mvtv  gidani  nah  mana  ini  mvwifowa  ini  tatapvhtaqi 


MRKV 


89 


uci,  brlu’  hina  grsagigi  manaiv  ini  wasgigi  betiga  ini  ugimrwi- 
arkumi  Mvnatu,  u talvhi. 

26  Chena  iah  mahci  nvkvmu-wrci  ufapa-kvmowa,  luhfaki,  ini 
Vlifiwi  maqvhgigi  haki. 

27  Chena  u talvhi  Jesise,  Jrivhki  gelvwv  gah  gisfago-pwv: 
xvga  mahtvwi-gapi  ini,  Nah  gicitwhv  inv  gahcitvwv-hrtv  magefhi, 
macimi  nihki  magefvki  mafhega  wah  si  lfwalgo-foki.  28  Pvyaqv 
mahci  unsgr-niga  nelv,  Galalegi  gah  si  negrnihala-pwv,  u talvhi. 
29  Pvyaqv  Betv,  Weginrqi  jrivhki  wah  gisfaqeki,  mvtv  wakv  nelv, 
u talrli.  30  Tapilo  gi  tala  nelv,  yasi  irmgi  gesagigi,  tapilvhi  inugi 
tapahgiga,  wihsi-bur  nesana  kvlhotvgi  inv  nrbaiv,  nfana  gah 
mahci  gircimi,  u talrli  Jesise.  31  Pvyaqv  inv  vnhiwawi  we- 
sikuwa,  Qelvhega  weci  nabo-malv,  mvtv  gelv  gi  tvh  girci-mala, 
iwv.  Macimi  nahfrpi  ini  ivskv  ya-iuwrci  nihki  jrivhki. 

32  Chena  uwa  nvhekv  tvsi  biaki  Gafsamane  ya-sidodagi : che- 
na Mrtvsi  lamvtvpiku  gelvwv  iahaiahi  mvmrtumaiv,  u talvhi  u kv- 
gah-gimrfhi.  33  Macimi  ud  rmwa-lvhi  Betvli  chena  Jamseli  chena 
Jrneli,  macimi  ulrmi  vlami  qvqahdrni-taha,  chena  vhqi-patfvgi- 
taha.  34  Macimi  Ni  mvyrwi-neiv  vnhiwawi  uqrwafi  mvci-labwrwa 
datapilvhi  nabowa-nagi : utvsi  vpiku,  macimi  gcitvwr-piku,  u 
talvhi  nihi.  35  Chena  via  wapfa  takvwihi,  chena  ini  vsisgegi  si 
rgicfa,  macimi  mvmrtuma  wvhsi,  qahqi  kvtvwi  ini-iga,  ini  yr- 
tafvgi  manvwvhga  pamfrla-kuci.  36  Macimi,  Vpv,  Ufimv,  jrivhki 
wiahi  kvtvwvtwi  geyrgi  gelv;  neyrgi  uci  rtani  yrmv  taphikv: 
pvyaqv  mvtv  yasi  ta-haiv  nelv,  yasi  tahaivni  gelv  wakv,  iwv.  37 
Chena  biawv,  macimi  u mkvwvhi  bami  nabrlici  nihi,  macimi 
Svimvne,  hv  gi  napv?  hv  mvtv  gi  kvtvwi  gcitvwrpi  nakuti  yr- 
tafvgi?  u talrli  Betvli.  38  Gcitvwr-piku  chena  mvmrtumaku, 
wvhsi  bur  uttv-maqa  myrsi-vsha-dewa : svpkv’  hini  ilafewa  dapi- 
tahaiv,  pvyaqv  ini  wivufi  magih-kufeiv.  39  Chena  nuhgi  via 
wapfa,  macimi  mvmrtuma,  nileni  ivskv  kvlvwewanv  iwv*.  40 
Chena  nuhgi  biawv,  macimi  u mkvwvhi  nihi  bami  nabrlici,  xvga 
u sgesakuwv  lvkuqa  kufaqv-nili  nihki ; macimi  mvtv  u wrkudr- 
nrwv  wv  hrpvftvwr-wrci  nili.  41  Chena  ini  mvwi-nfana  Irqv 
biawv,  macimi  Nabrku  uwa,  chena  mvmaku  vlwrkvhsewa:  dapi 
uwa  ini ; ini  yr-tafvgi  uwa  biaiv ; wrpvmahku,  inv  u Qihfvli  ilani 
nili  u laciwv  majelaficki  si  masdru-hofu  u talvhi.  42  Hunsgrku, 
wapfa-drku : wrpvmahku,  inv  wrsv  masdru-hitv  uwa  mrlrqvhi. 

43  Macimi  walanv,  iahaiahi  gawvgi  kvlvwici,  biawv  Jotvse, 
nakuti  nihki  matvhfwi-gita-neswi,  macimi  weci  mahsa-lalici  gisg- 
hikv-nihi  macimi  cifhikvnv,  nihi  ugimrwi  mkvtaukulviahi  chena 
nihi  yr-ivwigalici  chena  nihi  gigi-lanihi  umoki  nihki.  44  Huwa  inv 
ma-masdru-hrtv  nili  u mahci  melvhi  giginolowa  nihi,  Goqa-nafv- 
grci  nah  pvckvmv,  henv  inv;  masanahku,  macimi  rmwalahku 
wrpvnrci  u talvhi.  45  Macimi  iah  birci  walanv  udfrli  nili,  ma- 
cimi Labrye,  iwv;  chena  u pvckv-mrli.  46  Macimi  nihki  u 
mvwinvchr-wrli  u la-ciwv,  chena  u masanr-wrli.  47  Pvyaqv  nakuti 

nihi  mrlrqvhi  na-nepvwitv  u luhfanv  u gisghikv  macimi  u pigita- 
whrli  nili  ut  vlo-lrkv-nvli  inv  mospi-makufewi  mkvtaukulvia, 
chena  u gisgahsat-whrli.  48  Macimi  rpvfsa  Jesise,  Hv  ki  biaci 
luhfr-pwv,  brsi  ki  mvwina-whrwv  jekuniwahfi,  ki  biaci  gisghi- 
kvni-pwv  chena  cifhi-kvnv  wvhsi  mvwinvchi-yaqa  ? 49  Tfana 

wrpvgi  nit  vpi  weci  gelvwv  ini  mvmrtumawi-kvmikugi  ni  pami 
kvgahgimiwa,  mvtv  ki  masani-pwv:  pv-yaqv  wvhsi  manvwvh  nili 
tapilo  awigrda-wvli  uqrufado-daki  uci  yomv  si  lvwepi,  u talvhi. 
50  Macimi  jrivhki  nihki  usimoki  chena  u nvkvlr-wrli. 

51  Chena  nr-nakuti  mvyrni  ’laneli  u weci  nakvla-goli,  u pvh- 
nemali  mvfrni-mutv  vkholi,  svhsrgidweli : macimi  nihki  u ma- 
sanr-wrli  nili ; 52  pvyaqv  inv  u nvkvcitv  ini  mvfrni-mutv,  macimi 
usimu  svhsrgitwi, 

53  Chena  nihki  nili  mospi-makufewi  mkvtaukulvyali  u tasi 
walr-wrli  Jesiseli:  macimi  ’n’tvsi  u biaci  mrwvsgr-makuhi  inv 
nihi  jrivhki  ugimrwi  mkvtaukulviahi  chena  nihi  gigi-lanihi  chena 
nihi  yr-ivwigalici.  54  Chena  Betv  naiahkv  paluwihi  u tah  nakv- 
Irli,  tapiloga  betiga  ini  yr-tvh  tapuwalici  nili  mospi-makufewi 
mkvtaukulvyali ; macimi  bami  wetvbe-mrci  nihi  wiahsi-makufe- 
wanhi,  chena  bami  vwvfuci  ini  tvh  dapvhkulagi  skuta.  55  Huwa 
nihki  u-gimrwi  mkvtaukulvyaki  chena  inv  jrivhgi  dapuwatv  u 
nvtunahvmvwr-wrli  Jesiseli  dabwawa  wvhsi  nabowa-nagi  si  bonr- 
wrci ; macimi  u qelr-nrwv  ini.  56  Xvga  maci  myrsi  dabwawa  u 
pvhginv-mvwr-wrli,  macimi  ini  u dabwawa-nwv  mvtv  mrwvtwi 
nakudwr-cimo-yrli.  57  Chena  ’n’tvsi  nr-nakuti  pami  pvfaqi,  ma- 
cimi myrsi  dabwawa  u pvhgi-nvmv-wrli,  58  Ni  notvwrpa  inv, 
Nah  mvci-lutv  yomv  mvmrtumawi-kvmiqi  ulaci-wvli  waci  macdo- 
dagi,  macimi  nfuku  na  hupvtanv  kutvgi  buryr  ulaci-wvli  uci 
macdo-dagi  iwv,  iwvli.  59  Chena  mvtv  data-pilvhi  yone  si 
mrwvtwi  nakudwr-cimo-yrli  u dabwawa-nwv.  60  Chena  inv 
mospi-makufewi  mkvtaukulvia  pvfaqi  ini  alaghi,  chena  u nvtuhtv- 
wrli  Jesiseli,  Hv  mvtv  wiahi  gid  rpvfsa?  nahiwa  ini  iuhkumv  ki 
cvhf vwrci-magoki  ? u talrli.  61  Pvyaqv  ud  ryetvtanv  u nolawewa, 
macimi  mvtv-wiahi  rpvfsa.  Nuhgi  inv  mospi-makufewi  mkv- 
taukulvia u nvtuhtv-wrli,  Hv  geiv  inv  Klvisde,  nili  u Qihfvli  inv 
Gisrciwafinv?  u talrli.  62  Macimi  Jesise,  Neiv  inv:  macimi  gah 
nawrwv  gelvwv  inv  u Qihfvli  llani  pami  lamvtvpita  ini  u mvyr- 
wengigi  Wrsikvgi,  chena  pami  biaci  wedatvga  nili  brfqvhki 
manqvtugi  uci  isiwa.  63  Macimi  inv  mospi-makufewi  mkvtau- 
kulvia u lalginrnv  u betanikvnv,  chena  Nahiwa  gawvgi  ga  huci 
skvtv  la-lamrpa  da-bwawanvki?  64  Ki  mahci  nodr-nrwv  ini 
pvhdrmowa:  nahiwa  ki  tasi  taha-pwv?  isiwa.  Macimi  jrivhki 
nihki  u mvtvhkuwrlr-wrli  wvhsi  nabowa-filici.  65  Macimi  nrlatv 
ut  vlami  fe-faqrlr-wrli,  chena  u gibeqawhr-wrli,  chena  u be- 
pqilacwhr-wrli,  chena  Mosigesqrci-mulu,  u talr-wrli : chena  nihki 
wiahsi-makufewa-nvki  utvhpanr-wrii  u wetvtwhr-wrli  u laciwv. 

66  Chena  yasi  Betv  sebrci  vpici  ini  tvh-tapuwagi,  ’n’tvsi 

biali  nakuti  nihi  ut  iqafamhi  inv  mospi-makufewi  mkvtaukulvia ; 

67  macimi  inv  u nawrli  Betvli  bami  vwvfulici,  u mamaginr-pvmrli, 
chena  Gelv  nahfrpi  gi  weciwi  inv  Nrsaleni-lani,  Jesise,  iwvli. 

68  Pvyaqv  gircimu,  Mvtv  ni  wrkutv  nuhgi  mvtv  ni  nanuhtv  gelv 
ya-iuivni  isiwa : chena  luhfa  ini  tv  spvhqigr-nigi  hawv ; macimi  inv 
nrbaiv  kvlhotvmwv.  69  Chena  nili  iqafvli  u nvugoli,  macimi  Yrmv 
inv  nakuti  nihki,  ut  vlami  ilvhi  inv  nihi  na-nepvwilici  mrlrqvhi. 
70  Pvyaqv  nuhgi  gircimu  ini.  Chena  palocihi  nuhgi  nihki  na-nepv- 
wicki  mrlrqvhi,  Dabwawa  gelv  inv  nakuti  nihki ; xvga  Galalewi- 
lani  gelv,  u takuhi  Betv.  71  Pvyaqv  vlami  mvci  kvlvwi,  macimi 
mvdrmu,  Mvtv  ni  wrkumv  yrmv  ilani  yr-cimaqa,  isiwa.  72  Ma- 
cimi walanv  ini  mvwi-nesana  inv  nrbaiv  kvlhotvmwv.  Chena  Betv 
u mkvwa-latv  ini  kvlvwewa,  Wihsi-bur  ini  nesana  kvlhotvgi  inv 
nrbaiv  nfana  gah  gir-cimi,  ya-kuci  Jesiseli.  Macimi  iah  mamagina- 
latvgi  ini,  wihfvqa. 

15.  1 Chena  walanv  ini  wvyrpvgi  nihki  ugimrwi  mkvtaukulvyaki 
gilagi  nihki  gigi-laneki  chena  yr-ivwigacki,  macimi  inv  jrivhgi 
dapuwatv,  tapuwaki,  chena  u gijepilr-wrli  Jesiseli,  macimi  ud 
rmwalr-wrli,  chena  Brlvdeli  u pvgfanv-mvwr-wrli  nili.  2 Macimi 
Brlvde  u nvtuhtv-wrli,  Hv  gelv  inv  ugimrm-wrli  nihki  Josvki?  u 
talrli.  Macimi  inv  pami  rpvfsa,  Gelv  gi  taiu,  u talrli.  3 Chena 
nihki  ugimrwi  mkvtaukulvyaki  u cvhtvwrcimr-wrli  maci  wiahi.  4 
Chena  Brlvde  nuhgi  u nvtuhtv-wrli,  Hv  mvtv-wiahi  gid  rpvfsa? 
wr-pvtvnu,  maci  wiahi  ki  cvhtvwrcima-goki  nihki,'  u talrli.  5 
Pvyaqv  Jesise  mvtv  gidani  rpvfsa  wiahi;  waciganvhi  Brlvde 
qvqahdrni-taha. 

6 Huwa  ini  tvh  wihfanci-gagi  u br-pvgfanvmv-wvhi  nihi 
nakuti  geganigrfvli,  nili  na-tutvmr-kuci  nihi.  7 Macimi  ’n’tvsi 
vpiwv  nakuti  Pvlapvse  yr-lofu  saxinwv  gijepifu  weci  nihi  mviahci 
noc-hadetv-malici  u kvpanvle-mwv,  ilaneki  ini  tvh  nochadetvmu- 
wrci  mvci-lvweki  nsiwawa.  8 Chena  nihki  mahsa-lagiki  spamagi 
haki  macimi  ut  vlami  nvtutvmvwr-wrli  wvhsi  ini  si  lvwelici  yrsi 
Ivwihtv-wrci.  9 Macimi  Brlvde  ud  rpvftv-wvhi,  Hv  ki  tasi  taha- 
pwv  wvhsi  pvgfanvmo-lvku  inv  ugimrm-wrli  nihki  Josvki?  u 
talvhi.  10  Xvga  u mola-latv  yasi  vhbaladewa  nihki  ugimrwi 
mkvtaukulvyaki  uci  mahci  pvgfanvmr-gaki  nili.  11  Pvyaqv  nihki 
ugimrwi  mkvtaukulv-yaki  u gicidrmr-wvhi  nihi  mahsa-lalici, 
wvhsi  Pvlapvseli  grjekv  palhvmv-wrci  inv.  12  Chena  Brlvde 
nuhgi  rpvfsa  macimi  Nahiwa  uwa  na  ipanvlv  inv  ugimrm-wrli 
nihki  Josvki  yr-ilvqa?  u talvhi.  13  Macimi  nihki,  Hrsitafwhi, 
Ivhotv-moki  nuhgi.  14  Chena  Brlvde  Gociwa,  nahiwa  si  majrfigi 
si  Ivwi?  u talvhi.  Pvyaqv  nihki  vnhiwawi  wivkvho-tvmoki, 
Hrsitafwhi,  lvho-tvmoki.  15  Macimi  Brlvde,  wvhsi  dabalam-hrci 
nihi  mahsa-lalici  pami  si  taha,  u palhvmv-wvhi  Pvlapvseli,  chena 
u tah  pvgfa-nrli  Jesiseli,  iah  mahci  lihfewvn-whrci,  wvhsi  rsitafho- 
fulici. 

16  Chena  nihki  svmrkvnvki  u tasi  walr-wrli  betiga  ini  tvh 

tapuwagi,  Pladolivme  ini;  macimi  u mrwvtumr-wvhi  malsga 
nakudwa-lanv  svmrkvnhi.  17  Chena  nihki  u betanigahr-wrli 
masqi-sgipvgirgi,  macimi  u pami  vpganr-nrwv  grwihi  uci  ugimr- 
wi-patvghowa,  ini  u patvgwhr-wrli  nili;  18  chena  ut  vlam  usilv- 
wrlr-wrli,  Hai,  Ugimrm-wrli  nihki  Josvki!  19  Chena  u br- 
pgitawhr-wrli  welagi  mfvsqvlwi,  chena  u fe-faqrlr-wrli,  macimi 
pami  wrgi-jeqvnas-grki  usvsilvwahr-wrli.  20  Chena  iah  mahci 
wrpvlrchr-wrci  nihki,  u leginr-wrli  ini  masqi-sgipvgirgi,  chena  u 
betanigahr-wrli  welv  u betanikvnv. 

21  Chena  nihki  u mvmelowih-kvwr-wrli  nakuti  pami  pamfali, 
Svimvne  Srilene  uci,.  ini  belasgi  umoli,  nili  u fwrli  Alaxantv  che- 
na Lofvse,  wvhsi  wedamaku-wrci,  wvhsi  inv  manvwvhga  rmwatv- 
wrci  ud  rsitahfage-milici. 

22  Chena  nihki  u tah  bialr-wrli  nili  ini  Kvlgofv  tvsi,  Ini 
ukvnrtapigi,  yrsi  lrbrtudota  ini.  23  Macimi  wesv  melr-wrli  wveni 
gilagfadota  mr:  pvyaqv  inv  mvtv  utvhpanv  ini.  24  Chena  ud 
rsitafwhr-wrli  nihki,  macimi  ialskunv-mrtihi  u betanikvnv 
alagenv  nihi,  gisginikvni-tvlwrtihi  nili,  wvh  mvmagi  mosv  nakuti. 
25  Chena  ini  ina  mvwi-nfana  yr-tafvgi,  chena  ud  rsitafwhr-wrli 
nili.  26  Chena  ini  spvwigawa  u cvhtvwrcimo-fowa  uci  mahtvwi- 
grta  spamagi,  NILENI  UGIMRM-WRLI  NIHKI  JOSVKI, 
Ivwigrta.  27  Chena  weci  nili  nihki  ud  rsitafwhr-wvhi  neswi 
jekuniwah-fihi ; nakuti  u mvyrwen-gigi,  chena  nakuti  u nvmvjen- 
gigi.  29  Chena  nihki  ’n’tvsi  ba-pamfacki  u lsgimr-wrli,  pami 
pvpvuqasgrki,  chena  Hai ! gelv  ma-cilutvkv  ini  mvmrtumawi- 
kvmiqi  macimi  nfuku  ini  wa-pvtanvkv,  30  wr-pvnasdolu  geiv,  ma- 
cimi ini  yrsitahfagi  uci  lrsiwalu,  u talr-wrli.  31  Heni-ivskv 
nahfrpi  nihki  ugimrwi  mkvtaukulvyaki  u pami  wrpvlrchr-wrli 
alagenv  welvwv  gilagi  nihki  yr-ivwigacki,  U wrpvnas-hvhi 
kutvkhi;  weiv  ud  rlwi  wrpvnastu.  32  Welrni  inv  Klvisde,  nili  u- 
gimr-mvli  Iswelv  uwa  qvsfrta  ini  yrsitahfagi  uci,  wvhsi  manvwvh 
naga-ivqa  macimi  depwahsa-ivqa,  iwvki.  Chena  nihi  wa-weci  rsi- 
tafho-fulici  u mvei  kvlola-kuhi. 

33  Chena  ina  ini  mvwi-nakutwvh-fana  yr-tafvgi  iah  bia-yrgi, 
’n’tvsi  vhdawi  ba-pagijrgi  ini  mafhega  vsisgegi  brlu’  hint  mvwi- 
jrkvtfana  yr-tafvgi.  34  Chena  tv  hini  jrkvtafana  ’rtafvgi  Jesise 
ulrmv-hotvmwv,  Elui,  Elui,  lamv  sapvgfanvi?  Ni  Mvnadomv, 
ni  Mvnadomv,  goeiwa  gelv  gi  pvgida-lami?  yrsi  lrbrtudota  ini.  35 
Chena  nrlatv  nihki  mrlrqvhi  na-nepvwicki,  iah  notvmu-wrci  ini, 
Wrpvmahku,  u wihku-mrli  Elvicvli,  iwvki.  36  Chena  nakuti 
mamaqi,  macimi  u pami  uqikvm-hrli  gcikvmewi  vtuwvli  uqrwi 
psgibrpu,  mfvsqvl-wigi  u tah  bonrli  nili,  chena  u melrli  wvhsi 
manalici,  Welrni;  wrpvmr-drku  qahqi  Elvicvli  wah  biali  wvhsi 
irsiwa-nakuci,  iwv.  37  Chena  Jesise  ulrmv-hotvmwv,  macimi  u 
pvgfa-nrli  nili  jepvli.  38  Macimi  ini  lrpici-mutv  ini  mvmrtumawi- 
kvmikugi  uci  neswa-lanv  si  pvhfahkv  ini  spamagi  uci  brlu’  hini 
svhgigi.  39  Chena  inv  kvpdenv,  mrlrqvhi  na-nepvwitv  ya-lvhfv- 

melici  nili,  iah  namagi  yasi  yone  si  pvgfa-nrci  nili  jepvli,  Dabwawa 
yoloni  u Qihfvli  Mv-natu,  iwv.  40  Chena  ’n’tvsi  nahfrpi  vbeki 
iqaki  u pami  ilrpvmr-wrli  paluwihi  uci : alagenv  nihi  vbeki 
nayeswi  Male  Magitalenv,  chena  Male  nili  u giwrli  Jamse  inv 
utvhbefv  chena  Josise,  macimi  Salome;  41  niheni,  ina  Galalegi  ia 
hvpici,  u nakvla-kuhi,  macimi  u mesvmr-kuhi;  chena  maci  kutvkv- 
ki  iqaki  ba-biaci  wedfa-makuci  Culosalamegi  si. 

42  Chena  ia  hulrqefigi  uwa,  xvga  ini  vhdawi  ini  Nvnvhiwa, 
ini  galv,  ini  wrpvga  ini  vlwrkvhsi-grsagigi,  43  ’n’tvsi  biawv  Jo- 
se Rlimafia  uci-lani,  dr-tapuwatv  utvga-lamaqi  nhvlwrfewani, 
henv  nahfrpi  na-tvwrpvtvkv  ini  ugimrwi-drmkumi  Mvnatu ; ma- 
cimi wesigi-tahawi  nhawv  Brlvdeli,  chena  nvtutv-mrga  nili 
weyrnvli  Jesise.  44  Macimi  Brlvde  qvqahdrni-taha  qahqi  tuga 
naiahkv  inv  napwv : macimi  utvhpi-mrli  nili  kvpdenvli,  u nvtuhtv- 
wrli  qahqi  tuga  inv  naiahkv  mrlrqvsi  mahci  napwv.  45  Chena 
ini  iah  wrkutala-kuci  nili  kvpdenvli,  welrni  u tala-latvmv-wrli 
Joseli  nili  nabowanvli.  46  Chena  inv  u tapanv  mvfrni-mutv, 
macimi  u pami  pananrli  nili,  u fapvta-nrli  ini  mvfrni-mudrgi, 
macimi  u tah  saximrli  nabowrlv-kugi  mviahci  sekunagi  uci 
wrlqvdho-dagi ; chena  u tah  kulapa-nrli  sekunvli  ini  sqrdagi  ini 
nabowrlvqi.  47  Macimi  Male  Magitalenv  chena  Male  nili  u gali 
Josise  u talrpvdr-nrwv  tvh  saximo-fulici. 

16.  1 Chena  iah  pamfa-yrgi  ini  vlwrkvhsi-grsagigi,  Male  Magi- 
talenv, chena  Male  nili  u gali  Jamse,  chena  Salome,  u biado-nrwv 
sagimyrkuki,  wvhsi  nihki  manvwvhga  bir-wrci  macimi  sasunv- 
mvwr-wrci  nili.  2 Chena  qalvh-whrpvgi  ini  wasgi  grsagigi  yasi 
mahci  ini  mvnadowi-gesagigi,  biaki  nihki  ini  nabowrlv-kugi  ia 
hinv  gesagi-gesfwv  biatvh-kufvgi.  3 Macimi  Nafvwa  ga  huci 
kulapanv-mrkunv  nili  sekunvli  ini  sqrdagi  ini  nabowrlvqi?  pami 
ideki  alagenv  welvwv,  4 macimi  pami  mr-lrbeki,  u nama-nrwv 
yasi  nili  seku-nvli  udrnrgi  si  kulapano-fulici : dawv  hinv  vnhiwawi 
msigilwv.  5 Chena  pami  becfaki  ini  nabowrlvqi,  u nawr-wrli 
mvyrni  laneli  usgici  lamvtvbeli  ini  mvyrwi  wvyatvhqa,  wrpi 
pihtvwi  betani-gali;  macimi  qvqahdrni-tahaki.  6 Chena  inv,  Tagi 
qvqahdrni-tahaku : ki  nvtuna-whrwv  Jesise,  inv  Nrsalafi-lani, 
mviahci  rsitafho-futv : hunskv;  mvtv  utvsi  vpiwv:  wrpvtvrnuku, 
ini  tvh  saximr-wrci  nihki ! u talvhi.  7 Wakv  nhrkuna,  wetvmv- 
wahku  u kvgahgimrfhi  macimi  Betv,  Galalegi  gi  tah  negrni- 
hakuwv:  ’n’tvsi  gah  nawrwv,  ya-lalwrqa  inv.  8 Chena  nihki 
luhfaki,  macimi  ini  nabowrlvqi  utasimoki ; xvga  naiahkv  pvpvwas- 
grwa  chena  qvqahdrni-tahawa  utfaku-nrwv : macimi  mvtv-wiahi  u 
talr-wrli  wiyafvli ; xvga  kupanaki. 

9 Huwa  ia  hunsgrci  qalvh-whrpvgi  ini  wasgi  grsagigi  yasi 
mahci  ini  mvnadowi-gesagigi,  u nvude-mrli  Male  Magitalenvli 
nhihtv,  nileni  uci  mahci  luhfa-pvgitvmv-wrli  neswvhfwi  wvninah- 
fihi.  10  Hinv  wapfa  macimi  u wetvmv-wvhi  nihi  mviahci  pvh 
wedfa-mrcki  nili,  yasi  nihki  mvwa-wrci  macimi  wihfvqa-wrci. 

11  Macimi  nihki,  iah  nodrga-wrci  yasi  nili  lanvwa-wilici,  macimi 
mahci  nawrci  inv,  hrnwah-saki. 

12  Chena  vhkuwihi  ina  yolumv  wiahi  inv  kutvgi  yagi  u tasi 
tapi-nvukufe-mvhi  neswi  nihi,  yasi  nihki  pamfa-wrci,  yala  hrwrci 
ini  belasgi.  13  Chena  nihki  wapfaki  macmi  ini  u wetvmvwr-wvhi 
nihi  mvisi  nrlatv : mvtv  nuhgi  nihki  u dapwahtvwr-wvhi  nihi. 

14  Chena  vhkuwihi  inv  u tapi-nvukufe-mvhi  nihi  matvhfwi- 
gita-nakuti  nhvlwrkv  nihi  ya-lvhga-pilici  tvh  wihfa-nilici ; chena 
ucihkv-wvhi  nihi  u bur  dapwahsawanwv  macimi  u sepi-tahawan- 
wv,  xvga  mvtv  nihki  u dapwahtvwr-wvhi  nihi  mviahci  nvukuci 
yasi  mahci  unsgrci.  15  Macimi  Nhrkuna  gelvwv  mafhega  ini 
ya-lakuqvh-kvmigigi,  chena  pami  nvnvhimi-waku  ini  uwasi- 
biadrcimowa  malsga  ini  mah-dalamakufewa-nagi,  u talvhi.  16 
Hinv  da-dapwahsatv  macimi  fvfvhqi-ulalhofu  wah  wrpvnas-hofu ; 
wakv  inv  yrnwah-satv  wah  myrlvh-kuwr-lofu.  17  Chena  vlv- 
yolumv  giginolowanv  wah  wedamaku-nrwv  nihki  da-dapwahsacki : 
ni  wefowa-nagi  wah  luhfa-pvgilr-wvhi  wvninah-f  ihi ; wah  kvlv- 
weki  nihki  wasgigi  welvnu ; 18  wah  mvmr-wvhi  mvnatuhi  nihki, 
macimi  qahqi  manu-wrta  wiahisi  nr-nsiwa-yrgi,  mvtv  ini  wah 
wiahisi  vhqi-nvlaku-nrwv ; husgici  wah  si  pvgfanv-mvwr-wvhi  u 
laciwv  nihi  ya-qilu-galici  macimi  nihki  wah  wrpvnseki. 

19  Waciganvhi  uwa  inv  Dabalamiwatv  Jesise,  iah  mahci  kvlo- 
Irci  nihi,  manqvtugi  si  utvhpa-nofu,  macimi  ini  tv  hu  mvyrwen- 
gici  Mvnatu  si  lamvtvpiwv.  20  Chena  nihki  wapfaki,  macimi 
pami  nvnvhimi-waki  mafhega  tvsi,  inv  Dabalamiwatv  u pami 
weci  pakvtafe-mvhi  nihi,  chena  u pami  wedotvmv-wvhi  ini  kvlv- 
wewa,  nili  uci  gigi-nolowanv  nvya-kvsiwa-yrki.  Aman. 


YASFADOCI  LOKU 


1.  1 Xvga  yasi  maci  naiahkv  mvmu-wrci  u lacwrgi  wvhsi  vlamr- 
bianvmu-wrci  rcimowa  nala  si  wiahi  mviahci  uqrufagi  alagenv 
gelvwa,  2 datapilvhi  yasi  nihki  pvgfanvmo-lvqa  nili,  nihgeni  ina 
vlamvh-kvmdkvtwi  uci  usgesakuwi-dabwawani-weki  macimi  mr- 
mesvmr-gacki  ini  kvlvwewa,  3 uwasv  si  nrqvtwi  ini  wvhsi  nelv 
nahfrpi,  dawvhi  ni  mahci  mvyrwi  nakvtunv  ini  yalr-miahfagi 
jrivhki  wiahi  ina  wasgi  uci,  wvhsi  vwigolv  ya-lvhgode-yrgi  gelv, 
gici  gisuwi-lani  Firfilvs’ ; 4 wvhsi  gelv  manvwvhi  wrkutv-mvni  ini 
ma-yrugi  yone  si  nili  kvlvwewanv  ga-gahgimo-fuivni. 

5 Hina  tvh  kvgesakv-namici  Halade,  Cudiawi  ugimv,  ’n’tvsi 
vpiwv  nakuti  mkvtaukulvia  Sakulras’  s-ifu,  ini  yalrpiah-sigd  A- 
pvicv  uci : chena  inv  u bonrli  wewvli  nihi  u drnafhi  Alvne  uci, 
macimi  Ilisipaf  si  wefoli.  6 Chena  nayeswi  nihki  mvyrwelafeki 
ya-lvhfv-melici  Mvnadoli,  u pami  nakvdr-nrwv  jrivhki  nili  tapi- 
gamowanv  macimi  u kudrcimiwawanv  inv  Dabalamiwatv  mvtv- 
lrqv  mvtveni.  7 Chena  mvtv  u bonr-wrli  vpaluhfvli,  xvga  inv 
Ilisipaf  mvtv  vivckufi,  macimi  nayeswi  uwa  paluwi  biaki  u 
kvgesakv-namwv. 

8 Huwa  ini  biamikvtwi,  iahaiahi  inv  pakvtanvgi  ini  u tasi 
makufewa  mkvtaukulvia  ya-lvhfv-meci  Mvnatu  ini  ya-lvhgode- 
yrgi  u ta  Irpiahsinowa,  9 yasfagi  ini  yrsi  Ivwegi  ini  mkvtaukulvia 
u tasi  makufewa,  wvhsi  becfrci  inwili  ini  u mvmrtumawi-kvmi- 
kumi  inv  Dabalamwatv  macimi  fvgfvgi  wrgimyrkugi.  10  Chena 
nihki  jrivhki  mahsa-lagiki  lanvwaki  bami  mvmrtuma-wrci  frgici 
ina  yr-tafvgi  tvh  fvgfo-dagi  wrgimyrkugi.  11  Chena  u nvudema- 
goli  ’n’tvsi  ut  ancvle-mvli  inv  Dabalamiwatv  pami  nepvweli  ini 
mvyrwi  wvyatvhqa  ini  wrgimyrkugiwi  botafvmr-cikv.  12  Macimi 
Sakulrias’  patfvgi-taha  iah  nawrei  nili,  chena  kupanawa  utfaku. 
13  Pvyaqv  inv  ancvli,  Tagi  kupanalu,  Sakulrias’ ; xvga  ini  gi 
nvnvhbrci-mowa  nodota,  macimi  gewv  Ilisipaf  gah  pvh  nemrqv 
uqihfi-mrli,  chena  gelv  Jrne  gah  sitv  mvwv  u wefowa,  u talrli.  14 
Macimi  gah  bonv  gelv  usvsilabwrwa  macimi  uwasi-labwrwa ; 
chena  maci  wa  husvsi-labwrwa-feki  tvh  negilici.  15  Xvga  wa 
mselafi  inv  ini  u ta  Irbewa-nagi  inv  Dabalamiwatv,  macimi  tagi 
inv  wah  manwv  wveni  walr  tagi  wrsikvgi  manowa;  chena  nili 
Ufapi  Ucvjrlvhqvli  wa  uqihsi-noli,  datapilvhi  u gali  u Irmudr- 
kvnilici  uci.  16  Chena  inv  maci  nihi  ut  vpaluh-famhi  Iswelv  nili 
Dabalamiwalici  u Mvnado-mwrli  wah  si  kutaku-nvhi  nihi.  17 
Macimi  ya-lvhfv-meqa-lici  wa  hawv  ini  Elvicv  u ta  lafewa-nagi 
macimi  u wesikvtuwewa-nagi,  wvhsi  nihi  vpalufhi  si  kutakunvmv- 
wrci  nili  u tahiwv  nihki  ufimrki,  macimi  nili  buryr  malunah-salici 
wvhsi  pam-falici  ini  u laburwa-nagi  inv  dapvsvwela-fitv ; wvhsi 
usi-mahci-lutvmv-wrci  nili  Dabalamiwalici  lanvwahi  u mahci- 
tahah-drkuhi.  18  Macimi  Sakulrias’,  Drniwa  na  huci  wrkutv 
yomv?  xvga  pvsidofv  ilani  nelv,  macimi  newv  paluwi  biawv  u 
kvgesakv-namv,  u talrli  nili  ancvleli.  19  Macimi  inv  ancvli  pami 
rpvfsa,  Gabial’  nelv,  nr-nepvwitv  ini  ut  vbewa-nagi  Mvnatu; 

chena  ni  wrwena-gopi  wvhsi  kvlolalv  gelv,  macimi  wvhsi  biadolv 
yolumv  uwasi-biadrci-mowanv.  20  Chena  wrpvtvnu,  gah  mvtv- 
Irqv  tvsimowafi  gelv  macimi  ga  hrlwi  kvlvwi,  brlu’  hina  grsagigi 
yolumv  wiahi  wah  biami-kvtu,  xvga  mvtv  gi  dapwah-drnv  ni 
kvlvwewanv,  wah  uqrufa-dota  nili  ina  ya-lrqrmafe-yrki,  u talrli. 
21  Chena  nihki  lanvwaki  bami  vhkvwrpvmr-wrci  Sakulriaseli, 
macimi  qvqahdrni-tahaki  iah  nagrfelici  ini  mvmrtumawi-kvmiku- 
gi.  22  Macimi  inv  iah  biaci  luhfrci  ud  rlwi  kvlolvhi  nihi : chena 
nihki  mosi-tahaki  yasi  inv  mahci  namagi  wiahsi  nvmowa  ini 
mvmrtum-awi-kvmikugi,  chena  ivskv  inv  u gci  pami  kvgahgino- 
tanvmv-wvhi  nihi,  macimi  ivskv  mvtv  kvlvwi.  23  Chena  ini 
biamikvtwi,  ina  lrqvsi  nili  tfuku  u mesvmrgawa  ia  uqihfagi  wapfa 
ini  uci  ya-drci  wegiwv  hawv. 

24  Chena  vhkuwihi  ina  yolumv  grsagiki  wewvli  Ilisipafeli 
vcgoli ; macimi  inv  u gigido  weiv  nyrlvnwi  gesvhfu,  25  Ylvini  inv 
Dabalamiwatv  yasi  mac’  panvsici  ina  grsagiki  tvh  wrpvmici, 
wvhsi  pvgfv-tanvgi  ni  mvci-mofowa  alagenv  ilaneki,  iwvpi. 

26  Huwa  ini  mvwi-nakutwvhfwi  gesfugi  ancvli  Gabial’ 
Mvnadoli  uci  Galalewi  udawa  si  VvTrwenofu,  Nrsalafi  sidota,  27 
sasgi-iqafvli  lasgofu  kvlosiwa-hofoli  ilaneli  Jose  sifoli,  ini  Dapide- 
wikv  uci  inv;  macimi  inv  sasgi-iqafv  Male  sifu.  28  Macimi  inv  u 
becfa-mrli  nili,  chena  Hai,  gelv  ma-mosba-lamofutv,  inv  Dabalami- 
watv weciwi  gelv,  u talrli.  29  Pvyaqv  inv  ulrmi  u patfvgi-taha- 
sgrku  ini  iyowa,  macimi  mamagini-taha  nahiwa  tuga  si  usilv- 
wrdewa  manvwvhi  yomv  si  taha.  30  Macimi  inv  ancvli,  Tagi 
wesrlabwrlu,  Male:  xvga  gi  mahci  mkv  Mvnatu  uci  vliwa-lamo- 
fowa.  31  Macimi  wrpvtvnu,  gelv  ga  hvcku  gi  Irmudrkv-nagi, 
chena  gah  bialv  uqihfimv,  macimi  Jesise  gah  sitvmvwv  u wefowa. 
32  Wa  mselafi  inv,  chena  nili  u Qihfvli  inv  Gci  Mospi  wa  hrlofu: 
macimi  inv  Dabalamiwatv  Mvnatu  wah  melrli  nili  ini  ugimrwi  ut 
vpvbewa-nilici  u fvli  Dapideli : 33  chena  wa  hugimrutv  ini  Jakvbe 
utfwi  kvmigifewa  goqa-irqvsi ; macimi  ini  ugimrwewa  mvtv-lrqv 
wah  jaiahqvtwi,  u talrli.  34  Macimi  Male,  Nahiwa  wah  si  ini 
inwi  yomv,  ni  pami  nama  mvtv  ni  wrkumv  ilani?  u talrli  nili 
ancvleli.  35  Chena  rpvfsa  inv  ancvli  macimi,  Inv  Ufapi  Ucvjrl- 
vhqv  wah  biawv  geyrgi,  macimi  ini  u wrsikv-gemi  inv  Gci  Mospi 
ga  hvwikvnsgrku  gelv:  yoni  uci  nahfrpi  ini  ufapi  wiahi.  ga- 
gikvtqihdo-dagi,  nili  u Qihfvli  Mvnatu  wah  sidota.  36  Chena 
wrpvmi,  Ilisipaf  gi  nhvlwa-ladewanv  iqawv,  hinv  nahfrpi  naiahkv 
vcku  uqifi-mrli  u magipwah-fefiwewa-nagi ; macimi  vlv-yrmv  inv 
mvwi-nakutwvhfwi  gesfwv  uci  vbeli  inv  buryr  vckutv  yr-lofutv. 

37  Xvga  Mvnatu  uci  kvlvwewa  mvtv  saskvtwi  wrsikvgi.  u talrli. 

38  Macimi  Male,  Wrpvmi,  nili  ut  vlolrkvni-iqafvli  inv  Dabalami- 
watv; welrni  ini  iga  neyrgi  ya-sfagi  gi  kvlvwewa,  isiwa.  Macimi 
inv  ancvli  wapfa  nili  uci. 

39  Chena  Male  pvfaqi  yolona  grsagiki  macimi  wawatapi  ini 
ala  mvmvqvhgigi  belasgi  hawv,  Cudiawi  udawa  hawv ; 40  chena  ini 
wegiwv  ya-drlici  Sakulriaseli  si  becfa  macimi  usilvwr-lrli  Ili- 

sipafeli.  41  Chena  ini  biamikvtwi,  iah  notvgi  Ilisipaf  ini  usi- 
Ivwrdewa  Male,  lamvcfali  nili  vpaluhfvli  u lrmudrkv-nagi ; macimi 
uqihsi-noli  Ilisipaf  nili  Ufapi  Ucv.jrlvhqvli ; 42  macimi  u pvtanv 
u kvlvwawith-simowa  gilagi  ulrmi  kvlvwawih-simu,  Gi  gisrci- 
makufi  cahi  gelv  alagenv  iqaki,  macimi  gisrci-maqvtwi  cahi  ini 
mvwifowa  gi  lrmudrkv-nagi  uci.  43  Macimi  drniwa  uci  yomv 
nelv,  wvhsi  nili  u gali  Dabalamitv  biaci  utsici  nelv?  44  Xvga 
wrpvmi,  inv  vpaluhfv  lamvcfa  ni  lrmudrkv-nagi  ni  tvwvgr-wvli 
iah  si  bia-yrgi  ini  g’usilvwawih-simowa,  xvga  uwasi-lapwv.  45 
Macimi  gisrci-makuf i cahi  inv  iqaivv  da-dapwah-satv ; xvga  ’n’tvsi 
wa  vhdali  inv  uqihsi-nowa  nili  wiahi  inv  Dabalamiwatv  waci 
mahci  kvlo-lofuci,  isiwa.  46  Macimi  isiwa  Male, 

Mvyrwi-neiv  tapilo  u mselvgi-mrli  nili  Dabalamiwalici, 

47  Chena  ni  cvjrlvhqv  naiahkv  usvsilapwv  Mvnadoli  ni 

Wrpvnsemvli. 

48  Xvga  inv  u mahdr-pvtv  inn  u nvnvhbrci-ilafewa-nilici  ut 

vlolrkvni-iqafvli : 

Xvga  wrpvtvnu,  yoci  inugi  jrivhki  sqe-lanvwaki  gisrci- 
makufi  na  hvigoki. 

49  Xvga  inv  wrsigimakufitv  ni  mahci  ludrqv  mahsrgi  wiahi ; 

Macimi  ufabirli  cahi  u wefowa. 

50  Chena  u gitaminrqa-ladewa  sqe-lanvwahi  gita  sqe-lanv- 

wahi  sfanili  nihi  qahfa-kuci. 

51  Mahci  wrpvta-siwa  wesikvtuwewa  u nahgi  uci ; 

U mahci  lfwa-nvhi  nihi  mahse-si-tahalici  ini  u tahiwv  uci 
nvnrci-mamagini-tahawa-nagi. 

52  U mahci  ugimrwi  utpvbewa-nwv  uci  pana-nvhi  ugimr- 

osrkvnhi, 

Macimi  u mahci  mosba-lamak-whvhi  nihi  na-nvhbrci- 
ilafilici. 

53  Nihi  sahqrlvwa-lici  u mahci  dabho-lvhi  uwasi  wiahi; 

Macimi  nihi  bawrlici  u mahci  rmaskv-wvhi  sasibrfihi. 

54  U mahci  melrli  nrtvmrdewa  Isfelvli  ut  vlolrkvnvli, 

Wvhsi  inv  manvwvhga  mkvwa-latvgi  gitaminrqa-ladewa 

55  (Yasi  kvlolrci  inv  k’uhfanvhi) 

Aplahameli  wvyaci  macimi  u mengr-nilici  goqa-lrqvsi. 

56  Macimi  Male  u weci  gamrli  nili  nvwitu  nfwi  gesvhfu,  che- 
na patagi  hawv  ya-drci  wegiwv. 

57  Huwa  Ilisipaf  nvhekv  bia-yrli  wvhsi  negini-waci ; macimi 
u bia-lrli  uqihfi-mrli.  58  Chena  mr-pvyacigr-lakuci  macimi 
nahvlwala-mrci  nodrgahi  yasi  inv  Dabalamiwatv  mahci  msi-lutvgi 
u gitaminrqa-ladewa  nili  wvyaci;  macimi  nihki  usvsilbwr-demr- 
wrli  nili.  59  Chena  ini  biamikvtwi  tv  hini  mvwi-nfwrsigfuku- 
nvgigi  yasi  nihki  bir-wrci  wvhsi  grwvckulr-wrci  nili  vpaluhfvli;  - 
macimi  nihki  iahgi  wih  mahci  Sakulrias’  sinr-wrli  nili,  nrwvlwi  ini 
ya-sifulici  tx  fvli.  60  Macimi  u gali  rpvfsali,  Mvtv  ini;  wakv  Jrne 

wa  hrlofu,  iwvli.  61  Mvtvlrqv  nahvlwala-mvcki  yr-lofutv  yomv 
wefowa,  u talr-wrli  nihki.  62  Macimi  u tah  kvgahgino-tanvmvwr- 
wrli  u fvli,  yasi  tahaci  inv  wvh  sino-fulici  nili.  63  Chena  inv  u 
nvtutv  wvh  tv  hvwigaci,  macimi,  Jrne  si  wefowani,  lvwiga.  Maci- 
mi nihki  qvqahdrni-tahaki  jrivhki.  64  Chena  ini  u doni  tvwano- 
dali  walanv,  chena  u welvni  palskuh-grli,  macimi  kvlvwi,  u pami 
gisrci-makufi-hrli  Mvnadoli.  65  Chena  cihfafewa  utfaku-nrwv 
jrivhki  nihki  gryrukv  bamigr-lrcki  nihi:  macimi  jrivhki  yolumv 
iyowanv  pami  rtudota  srpuci  mafhega  ini  Cudiawi  mvmvqvhgi 
belasgi.  66  Chena  jrivhki  na-notvgiki  nili,  u gicitvwaladr-nrwv 
u tahiwrgi,  Nahiwa  uwa  wah  lafi  yrmv  vpaluhfv?  Xvga  ini  u laci 
inv  Dabalamiwatv  u weje-maku  inv,  iwvki. 

67  Chena  u fvli  Sakulriaseli  uqihsi-noli  nili  Ufapi  TJcvjr- 
Ivhqvli,  macimi  mosigesqrcimoli, 

68  Gisrci-makufi  cahi  inv  Dabalamiwatv,  nili  u mvnado-mvli 

Iswelv ; 

Xvga  inv  mahci  nvuhiwa  macimi  u pvtanvmv-wvhi  pata- 

ginofowa  u ta  lanvwa-mhi, 

69  Chena  gi  mahci  kuqitanvmr-kunv  wrpvnsewi  wewelvli 

Ya-drlici  ini  wegiwr-pagi  ut  vlolrkvnvli  Dapideli 

70  (Yasi  kvlvwici  ini  u donwv  uci  ufapi  u mrmosigesqa-mhi 

mviahci  vpilici  sahkvmikv  uci), 

71  Wrpvnsewa  ki  mvda-ladewa-nrki  uci,  macimi  ini  u laci 

jrivhki  srgalama-lvqa ; 

72  Wvhsi  wrpvtasi-waci  gitaminrqa-ladewa  k’uhfanvhi 

wvyaci, 

Macimi  wvhsi  mkvwa-latvgi  ufapi  u mahdrcimowa ; 

73  Hini  jegingamowa  ja-jeginga-mrci  Aplahameli  k’uhfanrli, 

74  Wvhsi  welrni  la-latvmo-lvqa  yasi  pami  qvqvtanofu-ivqa 

nili  u laciwv  uci  ki  mvda-ladewa-nrki 

Wih  pakvtanvqa  inv  tagi  kusiwawa, 

75  Hufapafewa-nagi  macimi  mvyrwe-lafewa-nagi  ya-lvhfv- 

meci  inv  jrivhki  ki  gesakvno-manv. 

76  Hrnkv  chena  gelv,  vpaluhfv,  nili  u mrmosigesqa-mvli  inv 

Gci  Mospi  ga  hvigopi : 

Xvga  gelv  ini  ya-lvhfv-meqaci  inv  Dabalamiwatv  ga  hv 

wvhsi  usi-macfatv-wvci  u myawvli ; 

77  Wvhsi  melvci  wrpvnsewi  laburwa  u ta  lanvwamhi  ini  u 

mvje-lafewa-nwv  uci  pvgfafewa-nagi, 

78  Xvga  ini  u kukusqi  gitaminrqa-ladewa  ki  Mvnado-manv, 

Waci  spamagi  uci  lamvcfa-yrgi  ini  mawrpvgi  gah  nvuha- 

kupa, 

79  Wvhsi  wvhfahtv-wrci  nihi  la-mvtvpilici  Ir  papagicv  ma- 

cimi ini  nabowa  si  ya-wikvgegi ; 

Wvhsi  ini  grmrne-lafewi  myawa-nagi  si  mvyrwi-wadoei 
ki  fitanv.  hiwvpi. 

80  Chena  inv  vpaluhfv  sqinegi,  macimi  vlvlikv  si  wesikv-tuwi 
’lafewa-nagi,  chena  ini  lr  pvpsqvhki  vpiwv  brlu’  hini  gr-sagigi  u 
wrpvmakufewa-nagi  lr  Iswelv. 

2.  1 Huwa  ini  biamikvtwi  nala  grsagiki,  ’n’tvsi  luhfa-iv  ku- 
drcimadewa  Sesv  Rkvstvs’  uci,  wvhsi  ini  jrivhgi  ga-gigahsi-lu- 
dodagi  vsisgi  vgimvwi-gagi.  2 Heni  yomv  wasgi  vgimvwigawa 
mac-dota  ina  Qilenivs’  kvpanvlewi  Siliagi.  3 Chena  jrivhki  nhaki 
wvhsi  vgimvwiga-wrci  weyrwv,  jrgi  wiyafv  nahvlwrkv  udawa- 
nami  hawv.  4 Macimi  Jose  nahfrpi  Galalegi  uci  kuqicsi-nwv,  ini 
udawa  Nrsalafi  uci,  Cudiagi  hawv,  ini  udawa-nami  Dapide,  Pafli- 
hame  sidota,  xvga  inv  nili  Dapideli  uci  kvmigifi  macmi  si  nhvlwa 
latvmwv;  5 wvhsi  vgimvwi-gaci  weiv  gilagi  Maleli,  ga-kvlosi- 
waho-fulici  weiv,  bami  inv  msi-nrkufici  vpaluhfvli.  6 Chena  ini 
biamikvtwi,  iahaiahi  ’n’tvsi  vpiwrci  nihki,  nili  grsagiki  uqrufanu 
wvhsi  inv  negini-gaci.  7 Macimi  u bialrli  wasgi  negilici  u qihfvli ; 
macimi  u tatapvh-pilrli  tatapv-pifowanv,  chena  u tah  saximrli 
maginwhaki  yr-tvh  ’svmaci,  xvga  mvtv  tvwrli  ini  gigahsewi- 
grnagi. 

8 Chena  ’n’tvsi  gahcitvwv-hrcki  magefhi  ivskv  ini  tvsi  belasgi 
pami  vbeki  ini  gtigr-nagi,  macimi  bami  gcitvwvhr-wrci  u mage- 
fam-wvhi  tapahgi.  9 Macimi  ut  ancvle-mvli  inv  Dabalamiwatv 
pvkvci  nepvweli  nihi,  chena  ini  u wvhfrci-makufewa  inv  Da- 
balamiwatv wvhfafv-moiv  gryrukv  nihi : macimi  nihki  ulrmi 
wesrlabwrki.  10  Chena  inv  ancvli,  Tagi  wesrlabwrku ; xvga 
wrpvtv-muku,  gi  biadola-pwv  uwasi-biadrcimowanv  uci  msrwi 
usvsi-labwrwa  wa  hinwilici  jrivhki  nihki  lanvwaki : 11  xvga  ’n’tvsi 
lanvwawi  gelvwv  inugi  grsagigi  ini  Dapide  ut  udawa-nagi  Wrpvn- 
sewanv,  Klvisde  inv  inv  Dabalamiwatv.  12  Macimi  vlv-yomv  ini 
giginolowa-niku : Ga  mkvwrwv  vpaluhfafv  tatapvh-pifu  tatapvh- 
pifowanv,  macimi  bami  saxigi  maginwhaki  yr-tvh  ’svmaci,  u 
talvhi.  13  Macimi  gikvmoci  ’n’tvsi  weci  nili  ancvleli  mahsa-lakv 
inv  manqvdowi  mahsa-lakv  uci  u pami  wivwrci-makwhrli  Mvna- 
doli,  macimi, 

14  Wvhfrci-makufewa  cahi  Mvnatu  si  ini  wihkuci  Ispi, 

Macimi  usgi-drmqa  grmrne-lafewa  alagenv  ilaneki 
iuhumv  wa-uwala-lamrci  inv; 

iwvpi.  15  Chena  ini  biamikvtwi,  ina  nihki  ancvleki  nihi  uci 
wapfaki  manqvtugi  haki,  nihki  gahcitvwvhr-cki  magefhi,  Wahi 
uwa  nhrdrku  Paflihamigi,  macimi  namadrku  yomv  wiahi  ba- 
biamikvgi  mviahci  wrkutala-lvqa  inv  Dabalamiwatv,  ideki.  16 
Macimi  wawatapi  biaki,  macimi  u mkvwr-wvhi  nayeswi  Maleli 
chena  Joseli,  chena  nili  vpaluhfafvli  bami  saxinalici  yr-tvh  ’svmaci 
maginwhaki.  17  Chena  iah  nawr-wrci  nili,  wrkutasi-waki  yagi 
ini  iyowa  mviahci  Irtutv-mvwaci  yolumv  vpaluhfvli.  18  Macimi 
jrivhki  na-notvgiki  u qvqahdrna-ladr-nrwv  nili  wiahi  mviahci 
iku-wrci  nihi  magefhi  gahcitvwvhr-cki.  19  Wakv  Male  u 
gjetunrnv  yolumv  iyowanv,  u pami  mamagina-ladrnv  nili  u tahigi. 

20  Chena  patagi  haki  nihki  gahcitvwvhr-cki  magefhi,  u pami 
wvhfrci-makwhr-wrli  macimi  u wivwrchr-wrli  Mvnadoli  xvga  ini 
wiahi  jrivhki  mviahci  notvmu-wrci  macimi  namu-wrci,  datapilv’ 
hinwili  ya-lofu-wrci. 

21  Chena  nfwrsigifuku  ia  uqihfaki  wvhsi  inv  pami  grwvcku- 
fuci,  JESISE  sidota  u wefowa,  yone  ya-sitvgi  inv  ancvli  wihsi-bur 
inv  gikvtqeci  ini  Irmudrkv-nagi. 

22  Chena  ina  nili  tfuku  u fvfvhqawa-nwv  ya-sfagi  ini  Mosise 
u kutaladewa  iah  uqihfaki,  nihki  Culosalamegi  u ta  kuqici-walr- 
wrli,  wvhsi  nili  Dabalamiwalici  si  daphiwa-wrci  nili  23  (yasi  ini 
mahtvwigr-dagi  ini  u kutaladewa-nagi  inv  Dabalamwatv,  Jrgi 
sgilvwahfiwi  vpaluhfv  da-tvuskvkv  ini  lrmudrkv  nili  Dabalami- 
walici si  ufapafi  wa  hrlofu),  24  macimi  wvhsi  meliwagi  pvgfa- 
nigawa  ya-sfagi  ini  ya-iugi  u kutaladewa-nagi  inv  Dabalamiwatv, 
Neswi  myrsipvwefvki,walr  neswi  pvwefvki.  25  Macimi  wrpv- 
mahku,  ’n’tvsi  ilani  Culosalamegi  vpiwv,  Svimvne  si  wefowani ; 
chena  mv-yrwelafi  yrmv  ilani  macimi  mvmrtuma-wafi,  bami 
nvtvwrpv-tvgi  u grgilwawi-nvmowa  Iswelv : chena  nili  Ufapi 
Ucvjrlvhqvli  usgici  inv  vbeli.  26  Chena  ini  u mahci  pvhginvmr- 
goli  nili  Ufapi  Ucvjrlvh-qvli,  wvhsi  bur  namagi  nabowa  wihsi-bur 
mahci  nawrci  inv  Dabalamiwatv  u Klvisde-mvli.  27  Chena  inv 
biawv  ini  Ucvjrlvh-kufewa-nagi  ini  mvmrtumawi-kvmikugi : ma- 
cimi nihki  gahgirki  iah  bialr-wrci  nili  vpaluhfvli  Jesiseli,  wvhsi 
manvwvhga  ipanvlr-wrci  ini  nrwvlwi  yrsi  Ivwegi  ini  kutaladewa- 
nagi,  28  hina  inv  u ta  hutvh-panrli  nili  u nahgiki,  chena  u gisrchrli 
Mvnadoli,  macimi, 

29  Huwa  welrni  la-lami,  Dabalamiwatv,  git  vlolrkv  wapfata, 
Grmrnelafewa-nagi,  ya-sfagi  ini  gi  kvlvwewa; 

30  Xvga  ni  sgesakunvki  u mahci  nama-nrwv  gi  wrpvnascikv, 

31  Mviahci  nvnvhi  macdo-ivni  ini  ya-lvhfv-meqa-wrci  jrivhki 

lanvwaki ; 

32  Wvivhfa-yrgi  wvhsi  tvyawvhi  si  nvmu-wrci  nihki  Nvnvh- 

kvwi-laneki, 

Macimi  ini  u wvhfrci-makufewa  inv  gi  ta  lanvwamv  Iswelv, 
iwvpi.  33  Chena  inv  vpaluhfv  u fvli  macimi  u gali  pami  qvqah- 
drna-latv-mahi  ini  wiahi  va-lrcimo-fuci ; 34  macimi  Svimvne  u gi- 
srchvhi  nihi,  macimi,  Wrpvmi,  yolumv  vpaluhfvli  lamvtvp-drqi  inv 
bami  rgicfrtv  macimi  inv  bami  unsgrtv  maci  lr  Iswelv  uci ; mac- 
imi giginolowa  xvga  ba-gicihgo-dagi ; 35  hrnkv  macimi  gisghikv 
wah  srpuci  pvsibhofu  nahvlwrkvgeiv ; wvhsi  manvwvhga  pvhgino- 
daki  mamagini-tahawanv  maci  utahiwvli  uci,  u talrli  Maleli  u gali 
inv  vpaluhfv.  36  Macimi  ’n’tvsi  nakuti  Annv,  mrmosigesqawi- 
iqa,  nili  u drnahfvli  Fanual,  ini  Asv  utfwalowa  uci  lanvwa  (magi- 
pwahfe-fiwi,  u mahci  weci  gamrli  wahsici  neswvhfwi  gikvtu  u 
sasgi-iqa-fiwewa-nagi  uci,  37  macimi  naiahkv  mahci  sekvwi-iqawi 
datapilvhi  nfwrse-gita-nyawi  gikvtu),  mvtv-lrqv  ini  mvmrtum- 
awi-kvmiqi  uci  srwa  inv,  pami  usvsilvwa  gilagi  ucigawanv  macimi 

nvnvhbrci-mowanv  tapahgi  chena  gesagi.  38  Macimi  pami  biawv 
inv  spamagi  qanv  tapilo  ini  yr-tafvgi  u melrli  Mvnadoli  niyrwanv, 
macimi  nileni  ud  rtutvmv-wvhi  jrivhki  nihi  barni  nvtvwrpvtv- 
malici  ini  u pataginofowa  Culosalame.  39  Chena  nihki  iah  mahci 
lutvmu-wrci  jrivhki  wiahi  ya-sfagi  ya-daki  ini  u kutaladewa-nagi 
inv  Dabalamiwatv,  patagi  Galalegi  haki,  nahvlwrkv  udawa-namwv 
Nrsalafi  haki. 

40  Chena  inv  vpaluhfv  sqinegi,  macimi  vlvlikv  si  wesikvtuwi, 
si  uqrwafi  laburwa:  macimi  ini  u gisrci-wafewa  Mvnatu  vhdali 
usgici  inv. 

41  Chena  nihi  u gahgirmhi  Culosalamegi  yr-hahi  tfana  naku- 
ti  gikvtu  tvh  lamvfkuhqagi  ini  pamfrsiwawa.  42  Chena  inv  iah 
matvhfwi-gita-neswi  tfwi  gikvdo-wici,  nihki  kuqicsi-noki  nrwvlwi 
ini  yrsi  lvwegi  ini  lamvfkuhqawa  uci ; 43  macimi  iah  mahci  uqru- 
fado-wrci  nili  grsagiki,  yasi  pami  patagi  hrwrci,  inv  sgilvwahfefv 
Jesise  nvkvhsinwv  udrnrgi  Culosalamegi;  chena  u gahgirmhi  mvtv 
u wrkutv-mahi  ini ; 44  pvyaqv  lrqv  vpiwv  nihi  wa-wedfamiwa-lici 
u pami  la-lamakuhi,  nihki  nakuti  gesqa  lrmeki ; macimi  u nvtuna- 
whr-wrli  alagenv  nahvlwalamr-wrci  macimi  u wrkumadewa- 
nwvhi : 45  chena  iah  qelvwr-wrci,  patagi  Culosalamegi  haki,  u 
pami  nvtunawhr-wrli  nili.  46  Chena  ini  biamikvtwi,  mviahci 
nfuku-nvgiki  u mkvwr-wrli  betiga  ini  mvmrtumawi-kvmiqi,  bami 
lamvtv-pilici  ini  alaghi  nihi  ga-gahgimiwalici,  bami  vhkvwahtv- 
wrci  nihi,  macimi  bami  nvtuhtv-wrci  nvtuhdwrdewanv : 47  chena 
jrivhki  na-notvwr-cki  nili,  u qvqahdrna-latvmvwr-wrli  u nanuh- 
sawa  macimi  ud  rpvfsawanv.  48  Chena  iah  nawr-wrci  nihki, 
cihfafeki;  macimi,  Uqihfimv,  gociwa  gi  mahci  yone  ipanvsipa? 
wrpvtvnu,  g’uhfv  macimi  nelv  ki  nvtunahu-lapa  ni  pami  mvci- 
labwrpa,  u tagoli  u gali.  49  Macimi,  Nahiwa  ini  waci  nvtunawhi- 
yaqa?  hv  mvtv  ki  wrkudr-nrwv  wvhsi  vpi-iv  qelvhi  n’Uhfv  ya-drci 
wegiwr-pagi?  u talvhi.  50  Chena  nihki  mvtv  u nanuhdr-nrwv  ini 
iyowa  ga-kvlolrci  nihi.  51  Chena  u v/eci  brlvcsino-mvhi  nihi,  ma- 
cimi Nrsalafi  si  biaki ; chena  u malunahtv-wvhi : macimi  u gali 
ryeci  bonv-mali  yolumv  iyowanv  u tahigi. 

52  Chena  Jesise  sqewv  laburwa-nagi  macimi  spafewa-nagi, 
chena  Mvnatu  uci  vliwa-lamofowa-nagi  macimi  ilaneki. 


3.  1 Huwa  ina  mvwi-matvhfwi-gita-nyrlvnwi  tfwi  gikvdo-weiv 
ini  ugimrwewa  Drpilivs’  Sesv,  Pvntvs’  Brlvde  pami  kvpanvlewi 
Cudia,  chena  Halade  pami  nakutah-fapvtiwi  ugimrwi  Galale, 
chena  u janinrli  Filvbeli  nakutah-fapvtiwi  ugimrweli  ini  Itulia  tvsi 
macimi  Twakunrtis,  chena  Lrsanivs’  nakutah-fapvtiwi  ugimrwi 
Apaleni,  2 ina  u mospi-mkvtaukulvyawi-makufewa-nwrgi  Anvs’ 
chena  Gaiafase,  ini  u kvlvwewa  Mvnatu  Jrneli  si  biaiv  nili  u 
qihfvli  Sakulrias’  ini  belasgi.  3 Chena  inv  biawv  ini  mafhega 
gryrukv  tvsi  ini  Jrtane,  pami  nvnvhimiwa  ini  fvfvhqi-ulalwewa 
mvtveni  si  tahawa  uci  wvhsi  pvgfafewa-nigi  mvjelafewanv ; 4 yasi 

ini  mahtvwi-gagi  ini  awigrda-gegi  nili  u kvlvwewanv  Visviv  inv 
mrmosi-gesqatv, 

Hinv  nakuti  wiyafv  ini  tvlvhotvmwv  Ir  belasgi, 

Macfadoku  ini  u myawi  inv  Dabalamiwatv, 

Tapilvhi  sdoku  u myawanafv. 

5 Jrgi  wvyriqvhgigi  wa  uqihfadota, 

Chena  jrgi  maqvhgigi  macimi  maqvhgefigi  wall  mrlaspi 
wrmaghota ; 

Macimi  nili  wvyr-girki  wah  pasiqv, 

Macimi  nili  kvhsi  myawvli  fafiqv; 

6 Chena  jrivhgi  wivufimv  wah  nama  ini  u wrpvnsiwawa 

Mvnatu. 

7 Waciganvhi  inv  u talvhi  nihi  mahsa-lalici,  la-luhfrlici 
wvhsi  fvfvhqi-ulalhrci,  Nafvwa  kit  vlana-kuwv  gelvwv  lawvki 
udo-srkv-nvki,  wvhsi  usitv-maqa  ini  vhqi-gidawa  wvh  biayrgi? 
8 Negidoku  waciganvhi  mvwifowanv  nvhekv  ya-iqa-lamakuki 
mvtveni  si  tahawa,  macimi  tagi  vlami  iuku  betiga  geyrwv,  Ni 
bonrpa  Aplahame  ni  uhfipa:  xvga  gi  tala-pwv  nelv,  yasi  Mvnatu 
dabelafici  wvhsi  iuhumv  sekunhi  uci  unsgrnvmv-wrci  Aplahameli 
vpalufhi.  9 Chena  datapilvhi  inugi  ini  taghrkv  nahfrpi  sagfanwi 
ini  u japkvhkvtugi  nili  mtaku : jrgi  mtaqi  waciganvhi  buryr  ini 
uci  negigi  uwasi  mv-wifowa  kvuhota,  macimi  ini  skudagi  ipvgi- 
dota.  10  Chena  nihki  mahsa-lagiki  u nvtuhtvwr-wrli,  Nahiwa 
qelvhi  uwa  nah  si  lvwepa?  u talrwrli.  11  Chena  inv  rpvfsa  ma- 
cimi, Inv  ba-bonvkv  neswi  go-dewvli  welrni  inv  pvgfanvmv-wrta 
nili  buryr  bonv-malici ; macimi  inv  ba-bonvkv  wihfanewa,  welrni 
inv  ivskv  ini  si  lvweta,  u talvhi.  12  Chena  ’n’tvsi  nahfrpi  biaki 
daxewi-mrwvtungah-feki  wvhsi  fvfvhqi-ulalhofu-wrci,  chena  nih- 
ki, Ga-gahgimiwa,  nahiwa  nelvwa  qelvhi  nih  si  lvwepa?  u talrwrli. 
13  Tagi  qvqvtanv-mrgaku  vlikv  laghi  notv  yasi  mvmofu-yaqa,  u 
talvhi  nihi.  14  Chena  svmrkv-nvki  nahfrpi  u nvtuhtvwr-wrli, 
Chena  nelvwa,  nahiwa  qelvhi  nih  si  lvwepa?  isiwaki.  Chena,  Tagi 
mvmelowi  qvqtanvmr-gaku  ilani  uci,  tagi  nuhgi  nrnhrci-mowi 
masdrwi-mahku  wiyafv;  macimi  dapi  si  tahaku  ki  taphudewa- 
nwv,  u talvhi  nihi. 

15  Chena  yasi  nihki  lanvwaki  vhkvwrfe-wrci,  macimi  ilane- 
ki  jrivki  mamagina-lamr-wrci  Jrneli  u tahiwrgi,  qahqi  tuga  inv 
inv  Klvisde;  16  Jrne  rpvfsa,  Nelv  svpkvhi  gi  fvfvhqi-ulalhala- 
pwv  napi;  pvyaqv  ’n’tvsi  biawv  inv  vlikv  mahse-lafitv  notv  nelv, 
u mvhgifanv  uci  ini  manihfapi  ni  nodqelafi  wvhsi  palhvmv:  henv 
gah  fvfvhqi-ulalha-kuwv  nili  Ufapi  Ucvjrlvhqvli  macimi  skudagi: 
17  u wawafhowa  u lacigi  vhdali,  tvdakvqi  wvhsi  fvfvyrgi  lutvgi 
pvwvsqhrwi  u tapvkufa-nomi,  macimi  wvhsi  ini  kvwvsqi  u kvwvs- 
qigrnagi  si  mrwvtu-nvgi ; wakv  nili  wihseqviv  wah  jrkvta-frnv  inv 
buryr  kvtvwi  vhtaho-dagi  skuta  wa  hvwa,  u pami  ilvhi  nihi 
jrivhki. 

18  Weci  maci  kutvkvli  gicidrmowanv  waciganvhi  u nvnvhi- 

mvhi  uwasi-biadrcimowanv  nihi  lanvwahi ; 19  pvyaqv  Halade,  inv 
nakutah-fapvtiwi  ugimv,  dawvhi  u lsgima-goli  nili  xvga  Halotiv- 
seli  uci  u janinrli  wewvli,  macimi  xvga  nili  uci  mvci  wiahi  jrivhki 
mviahci  si  lvweci  Halade,  20  goludota  yomv  nahfrpi  nili  si  jrivhki, 
yasi  inv  gipwhrci  Jrneli  giphudewa-nagi. 

21  Huwa  ini  biamikvtwi,  iah  jrivhki  nihki  lanvwaki  fvfvhqi- 
ulalhofu-wrci,  yasi,  nahfrpi  Jesise  pami  mahci  fvfvhqi-ulalho- 
fuci,  macimi  pami  mvmrtumaci,  ini  manqvtwi  tvwanota,  22  chena 
inv  Ufapi  Ucvjrlvhqv  usgici  nili  si  lrsiufa  wiah-lyawawa-nagi, 
brsi  myrsi-pvwefv,  macimi  kvlvwawih-simowa  manqvtwigi  umoiv, 
Gelv  inv  yavhqa-lamvkv  ni  Qihfv ; geyrgi  ni  manwi-lapwv,  iyoiv. 

23  Chena  Jesise  welv,  ia  hvlami  kvgahgimi-waci,  nvwitu 
nfwrpitvgi  tfwi  gikvdowi,  nili  u qihfvli  (tuga  yasi  tahagi)  Jose, 
nili  u qihfvli  Heir,  24  nili  u qihfvli  Matfata,  nili  u qihfvli  Lefri, 
nili  u qihfvli  Malgriv,  nili  u qihfvli  Cana,  nili  u qihfvli  Jose,  25 
nili  u qihfvli  Matafrase,  nili  u qihfvli  Amvse,  nili  u qihfvli  Na- 
hvme,  nili  u qihfvli  Aslr,  nili  u qihfvli  Nagaiv,  26  nili  u qihfvli 
Maaf,  nili  u qihfvli  Matafrase,  nili  u qihfvli  Samivne,  nili  u qih- 
fvli Josagi,  nili  u qihfvli  Jota,  27  nili  u qihfvli  Joanane,  nili  u qih- 
fvli Lesa,  nili  u qihfvli  Silubapvle,  nili  u qihfvli  Sivltivle,  nili  u qih- 
fvli Nelri,  28  nili  u qihfvli  Malgriv,  nili  u qihfvli  Atv,  nili  u qihfvli 
Gosrme,  nili  u qihfvli  Elmatvme,  nili  u qihfvli  Yrme,  29  nili  u 
qihfvli  Jesise,  nili  u qihfvli  Eliesv,  nili  u qihfvli  Jolime,  nili  u 
qihfvli  Matfata,  nili  uqihfvli  Lefri,  30  nili  u qihfvli  Simivne,  nili 
u qihfvli  Jotvse,  nili  u qihfvli  Jose,  nili  u qihfvli  Joname,  nili  u 
qihfvli  Elvikime,  31  nili  u qihfvli  Meliv,  nili  u qihfvli  Manv,  nili 
u qihfvli  Matafv,  nili  u qihfvli  Nafane,  nili  u qihfvli  Dapide,  32 
nili  u qihfvli  Case,  nili  u qihfvli  Opide,  nili  u qihfvli  Boase,  nili  u 
qihfvli  Salmvne,  nili  u qihfvli  Mrsvne,  33  nili  u qihfvli  Amanidapi, 
nili  u qihfvli  Rnv,  nili  u qihfvli  Haslvne,  nili  u qihfvli  Belase,  nili 
u qihfvli  Jotv  34  nili  u qihfvli  Jakvbe,  nili  u qihfvli  Visigi,  nili  u 
qihfvli  Aplahame,  nili  u qihfvli  Delv,  nili  u qihfvli  Nahv,  35  nili  u 
qihfvli  Selvge,  nili  u qihfvli  Leyo,  nili  u qihfvli  Belagi,  nili  u qih- 
fvli Epv,  nili  u qihfvli  Selv,  36  nili  u qihfvli  Gavnvne,  nili  u 
qihfvli  Rfaxade,  nili  u qihfvli  Sam,  nili  u qihfvli  Nuwv,  nili  u qih- 
fvli Lamage,  37  nili  u qihfvli  Mafosilv,  nili  u qihfvli  Envkv,  nili  u 
qihfvli  Jalvde,  nili  u qihfvli  Mahvlale,  nili  u qihfvli  Gavnvne,  38 
nili  u qihfvli  Envse,  nili  u qihfvli  Safe,  nili  u qihfvli  Atvme,  nili  u 
qihfvli  Mvnatu. 

4.  1 Chena  Jesise,  uqihsi-noli  nili  Ufapi  Ucvjrlvhqvli,  ini  Jrtane 
uci  kutaqi,  macimi  ini  belasgi  si  v/alaqi  ini  Ucvjrlvh-ku-fewa-nagi 
2 nyawr-pitvgi  tfuku  lrqvsi,  u pami  kuci  myrsi-vshagoli  nili  mvci- 
mvnadoli.  Macimi  mvtv-wiahi  u meci  nala  grsagiki : ia  uqihfaki 
nili  tfuku  chena  sqrlvwa.  3 Macimi  inv  mvci-mvnatu,  gelv  qahqi 
u weyrwi-ivna  nili  u Qihfvli  Mvnatu,  tapimi  yrmv  sekunv  wvhsi 
inv  tvkuwhr-niwici,  u talrli.  4 Macimi  ud  rpvftv-wrli  Jesise, 
Mahtvwi-gapi  ini,  Mvtv  ilani  tvkuwhv  nrnsihkv  wa  huci  lanvwa- 

wi,  u talrli.  5 Chena  inv  u kuqici-walrli  nili,  macimi  u wrpvta- 
lrli  jrivhki  nili  ugimrwi-drmqa-wvli  ini  ya-lakuqvh-kvmigigi  ini 
nakuti  maniti  lrqvsi.  6 Macimi,  Nelv  gah  melala  jrivhki  yomv 
simakufewa,  macimi  ini  nili  si  wvhfrci-makufewa : xvga  ini  naiah- 
kv  ni  mahci  pvgfanvmr-gopi ; macimi  goqa-nafv-grci  yasi  tahaiv 
nelv  ni  melv  ini.  7 Qahqi  gelv  waciganvhi  ga  husvsilvwa  ya-lvhfv- 
meiv  nelv,  ga  huwelrmi  ini  jrivhgi,  u talrli  inv  mvci-mvnatu.  8 
Chena  Jesise  rpvfsa  macimi,  Mahtvwi-gapi  ini,  Ga  husvsilvwahv 
gelv  inv  Dabalamiwatv  gi  Mvnado-mv,  macimi  inv  pahi  gah  ma- 
magini-lutvwv,  u talrli.  9 Chena  inv  Culosalame  u tasi  walrli, 
macimi  ini  vkuei-kvmi  mvmrtumawi-kvmiqi  u lamvtvp-hrli,  ma- 
cimi, Qahqi  gelr-wivna  nili  u Qihfvli  Mvnatu,  yoci  svhgigi  ipv- 
gitvnu  geiv:  10  xvga  ini  mahtvwi-gapi, 

Wah  melvhi  inv  ut  ancvle-mhi  tapimofowa  gelv  isi, 
wvhsi  gcitvwv-hahgi  gelv: 

11  chena, 

U laciwrgi  nihki  gah  nema-goki, 

Belabaga  ga  pgitahfatu  gi  fici  sekunagi, 
u talrli.  12  Chena  Jesise  pami  rpvfsa,  Tagi  gelv  ga  hustu  u tapu- 
wrfowa  inv  Dabalamiwatv  gi  Mvnadomv,  iupi  ini,  u talrli. 

13  Chena  inv  mvci-mvnatu  iah  mahci  lutvgi  jrgi  kuci  myrsi- 
vshadewa,  srwa  nili  uci  mrlrqvsi. 

14  Chena  Jesise  patagi  ini  u wesikvtuwewa-nagi  inv  Ucvjrl- 
vhqv  hawv  Galalegi : macimi  u ta  lrcimakufewa  mafhega  si  luhfaiv 
srpwi  ini  gryrukv  tvsi.  15  Chena  kvgahgimiwa  u msi-kvmiku- 
mwrgi,  u pami  wvhfrci-makufiha-kuhi  jrivhki. 

16  Chena  Nrsalafi  si  biawv  tvh  mahci  kvtano-fuci:  macimi 
becfa,  yasi  nvkvtafewa-nici,  ini  msi-kvmiqi  tv  hini  vlwrkvhsi-ge- 
sagigi,  chena  pvfaqi  wvhsi  Irbrtu-tvgi  awigrdagi.  17  Macimi  ’n’- 
tvsi  biaci  pvgfanv-mrqi  ini  ud  awigrdami  inv  mrmosigesqatv 
Visviv.  Chena  u pvhginv  ini  awigrdagi,  macimi  u mkv  ini  tvsi  tv 
hini  mahtvwi-gagi, 

18  Nili  Ucvjrlvhku-mvli  inv  Dabalamiwatv  vbeli  usgici  nelv, 
Xvga  inv  ni  lumgo-naqv  wvhsi  nvnvhimvgi  uwasi- 

biadrcimo-wanv  inv  gitamrfv : 

Ni  mahci  wrwenaqv  wvhsi  Ifwrtutvmv-wvki  palhofowa 
nihki  geganigr-fvki, 

Macimi  pami  patagi-nvmowa  inv  ga-gabeqatv, 

Wvhsi  tabalatv-mafewvh-gaphvki  nihki  ga-gisho-fucki, 

19  Wvhsi  lfwrtutvmv  ini  manwi-utvhpano-dagi  u gikvdomi 

inv  Dabalamiwatv. 

20  Chena  u giboleqanv  ini  awigrdagi,  macimi  ini  patagi  u tah  me- 
Irli  nili  ya-kvwrfelici,  chena  lamvtvpiwv:  macimi  nili  u sgesa- 
kuwv  jrivhki  ini  msi-kvmikugi  u mvmyadr-wrpvmr-wrli  nili.  21 
Chena  ut  vlami  ilvhi  nihi,  Hinugi  grsagigi  yomv  tapilo  awigrdagi 
mahci  uqrufadota  ki  tvwvgr-wrgi.  22  Macimi  jrivhki  u pvhginv- 
mvwr-wrli  dabwawa,  u lvkuqa-latvmvwr-wrli  nili  gisrjelafewa  uci 


LOKU 


105 


kvlvwewanv  wa-moyrki  u donagi : chena  nihki,  Hv  mvtv  yrmv 
Jose  u qihfvli?  iwvki.  23  Chena  inv,  Qelvini  gelvwv  yomv  pamr- 
tuwawa,  Nrnvtvuci-gatv,  gegahdolu  geiv:  goqa-nahi-grci  mviahci 
notvmrga  yasi  lvwegi  Gahbrnivmegi  si  lvwelu  nahfrpi  utvsi 
nahvlwrkv  gitvsisge-magi,  ga  hisipwv  u talvhi.  24  Macimi,  Tapilo 
gi  talapwv  nelv,  Mvtv-lrqv  mrmosigesqatv  manwa-lamofu  nahvl- 
wrkv ut  vsisge-magi.  25  Pvyaqv  svpkvhi  dabawa  gi  talapwv, 
Maci  ’n’tvsi  vbeki  sekvwi-iqaki  Ir  Iswelv  ina  u kvgesakvna-migi 
Elvicv,  ina  ini  manqvtwi  gibhota  nfwi  gikvtu  gita  nakutwvhfwi 
gesvhfu,  ina  ’n’tvsi  biaiv  msrwi  sa-sqrlvwawa-nigi  mafhega  ini 
vsisgegi ; 26  macimi  mvtv  wiyafvli  nihi  lasgofu  Elvicv,  wakv 
Salifali  pahi,  ini  Srtvnewi  vsisgegi,  iqali  sa-sekvwi-iqawilici.  27 
Chena  maci  ’n’tvsi  vbeki  wasgilhvga-magicki  lr  Iswelv  ina  u ta 
lrqrfewa-nagi  Elvicv  inv  mrmosigesqatv;  macimi  mvtv  wiyafv 
nihki  ufapi-ludofu,  wakv  Namvne  pahi  inv  Siliawi-lani,  isiwa.  28 
Macimi  jrivhki  nihki  ini  msikvmikugi  uqrwafeki  mvci-gidawa, 
yasi  notvmu-wrci  yolumv  wiahi ; 29  chena  pvfaqeki  nihki,  macimi 
ini  udawa-nagi  uci  luhfa-lkvwr-wrli  nili,  chena  ini  waci  giskvh- 
gigi  ini  maqvhgefigi  tv  hupvtano-dagi  udawa-nwv  u tasi  walr- 
wrli,  wvhsi  manvwvhga  welagi  uci  pvgilr-wrci  lwrmagi  isi.  30 
Pvyaqv  inv  pami  srpwi  pamfa  ini  alaghi  nihi  wapfa  ya-hrci. 

31  Chena  Gahbrnivme  si  biaci  brlvcsinwv,  Galale  uci  udawa. 
Macimi  bami  kvgahgimrci  nihi  tv  hvlwrkvhsi-gesagigi : 32  chena 
u cihfa-latvmr-kuhi  nihi  u kvgahgimiwawa ; xvga  .gilagi  wiahsi- 
makufewa  inwili  u kvlvwewa.  33  Chena  ’n’tvsi  msi-kvmikugi 
vpiwv  ilani,  ba-bonrtv  ucvj rivhku-m vli  wivgi-wvninahfi ; macimi 
inv  wivkvhotvmwv  kvlvwawih-simowa,  34  Hr ! nahiwa  ni  bonrpa 
wv  ipanvla-lrga  gelv,  Jesise  Nrsalafi-lani  ? hv  gi  bir  wvhsi  mvci- 
lutvwi-yrga?  Gi  wrku-mala  gelv  waci-wivni,  inv  Ufapi  Wiyafv 
Mvnatu  uci,  isiwa.  35  Macimi  Jesise  u kutalrli  nili,  Nola-wilu, 
macimi  inv  uci  luhfrlu,  u talrli.  Macimi  inv  wvninahfi  iah  mahci 
svhgigi  ipvgilrci  nili  ini  alaghi,  biaci  nili  uci  luhfa,  mvtv  u pami 
gisinrli.  36  Macimi  utfaku-nrwv  qvqahdrni-tahawa  jrivhki,  che- 
na mrwvtwi  kvlola-deki  nihki,  Nahiwa  yomv  kvlvwewa?  yasi 
gilagi  wiahsi-makufewa  macimi  wrsikvgi  inv  tapimrci  nihi  wivgi- 
lahfihi,  macimi  nihki  biaci  luhfaki,  iwvki.  37  Chena  ’n’tvsi 
wapfaiv  lrcimowa  inv  isi  jrgi  tvsi  ini  mrlaghi-drmqa  gryrukv  haiv. 

38  Chena  inv  uci  pvfaqi  ini  msi-kvmikugi,  macimi  ini  wegiwv 
si  becfa  ya-drci  Svimvne.  Macimi  Svimvne  wewvli  u gali  bami 
fogina-kuci  msi  gisifowa ; macimi  nili  uci  nvnvhbrci-makuhi  nihi. 
39  Chena  nili  si  nepvwi,  u kutatv  ini  gisfowa ; macimi  inv  u nv- 
kvlaku  ini : chena  walanv  unskv  macimi  u mesvmv-wvhi  nihi. 

40  Chena  inv  gesagi-gesfwv  iah  pvximuci,  jrivhki  nihki  ba- 
bonrcki  wiyafhi  ya-qilu-galici  qvqatvgi  si  lugawanv  nili  u biatvwr- 
wrli  nihi;  macimi  inv  usgici  jrgi  wiyafvli  nihi  u tah  bonrnv  u laci- 
wvli,  macimi  u gegahvhi.  41  Chena  wvninahfeki  nahfrpi  maci 
nihi  uci  biaci  luhfaki,  wivkvhotv-moki,  macimi  Gelv  inv  nili  u 

Qihfvli  Mvnatu,  isiwaki.  Macimi  u pami  kutalvhi  nihi,  mvtv 
welrni  u ta  la-lamvhi  wvhsi  kvlvwilici,  xvga  nihki  u wrkudrnrwv 
yasi  nili  Klvisde-wilici. 

42  Chena  ini  iah  whrpvgi  grsagigi,  biaci  luhfa  macimi  lr 
pvpsqvhgi  tvsi  hawv : chena  nihki  mahsa-lagiki  u tah  nvtunawhr- 
wrli  nili,  macimi  utfr-wrli,  chena  u mahci  wesv  nvginr-wrli  nili, 
wvhsi  bur  inv  nihi  uci  wapfaci.  43  Pvyaqv,  Qelvhi  nili  uwasi- 
biadrcimowanv  ini  Mvnatu  ugimrwi-drmkumi  uci  nahfrpi  nah 
nvnvhidrnv  nili  kutvkvli  udawanv:  xvga  ini  waci  wrwenigi,  u 
talvhi. 

44  Macimi  pami  nvnvhi-miwa  betiga  nili  Galalewi  msi- 
kvmiku. 

5.  1 Huwa  ini  biamikvtwi,  iahaiahi  inv  mahsa-lakv  fvgigaskv- 
wrci  nili  macimi  notvgi  ini  u kvlvwewa  Mvnatu,  bami  nepvwici  inv 
pvkvci  ini  Ginasuladewi  msgaqi ; 2 chena  neswi  ulvgalvli  u 
namanv  inv  bami  nepvwe-yrki  pvkvci  ini  msgaqi : pvyaqv  nihki 
nvmahfi-la-neki  naiahkv  nili  uci  luhfaki,  macimi  bami  gifinvmu- 
wrci  ud  rqvsqhrwa-nwv.  3 Chena  inv  ini  nakuti  nili  ulvgalvli 
Ikvmwv,  ini  Svimvne  welv,  macimi  u kuci-mrli  nili  wvhsi  ini  vsisgi 
uci  mrlhu-qilici  takvwihi.  Chena  lamvtvpiwv  macimi  u kvgahgi- 
mvhi  nihi  mahsa-lalici  ini  ulvga-lagi  uci.  4 Chena  iah  mahci  tfwi 
kvlvwici,  Hvlikv  Ihuqilu  ini  tvh-tvmvkvgi, macimi  svhgigi  lvtanvnu 
gid  rqvsqhrwanv  wvhsi  rqvsqhr-ivni,  u talrli  Svimvneli.  5 Macimi 
rpvfsa  Svimvne,  Mastala,  nahkvtapqa  ni  pakvtafipa,  macimi 
mvtv-wiahi  ni  pathvdopa : pvyaqv  gi  kvlvwewa-nagi  na  huci 
svhgigi  Ivtanrnv  nili  rqvsqhrwanv,  isiwa.  6 Chena  iah  mahci 
yomv  si  Ivwewrci,  u pathvnr-wvhi  nihki  maci  mahsa-lalici  nv- 
mafhi ; macimi  nili  ud  rqvs-qhrwa-nwv  bami  pgah-grlici ; 7 chena 
birku  u ta  lvtanvmvwr-wvhi  wihgrn-wvhi.  ini  kutvgi  ulvga-lagi, 
wvhsi  bir-wrci  nihki  macimi  nrtvmvwr-wrci  nihi.  Macimi  nihki 
biaki,  chena  uqihfado-nrwv  na-yeswi  nili  ulvgalvli,  waciganvhi  nili 
vlami  goghvnu.  8 Pvyaqv  Svimvn’  Betv,  iah  namagi  ini,  svhgigi 
sfa  pvkvci  u jeqvnewvli  Jesise,  0,  Dabalamiwatv ; nelv  uci  srwalu, 
xvga  ma-jelafitv  ilani  nelv,  isiwa.  9 Xvga  qvqahdrni-taha,  ma- 
cimi jrivhki  wa-weje-makuci  ini  tv  hrqvsqvho-fulici  nihi  nvmafhi 
mviahci  nihki  pathvnr-wrci ; 10  macimi  yone  ya-iafi-wrci  nahfrpi 
Jamse  chena  Jrne,  u qifhi  Sapade,  wa-wihgrni-nrcki  Svimvneli. 
Macimi  Jesise,  Tagi  grwilvwaku;  yoci  inugi  ilaneki  gah  pathvnrki, 
u talrli  Svimvneli.  11  Chena  iah  mahci  nihki  vsisgi  si  vqvhfado- 
wrci  ulvgala-mwv,  u nvkvdr-nrwv  jrivhki,  macimi  u nakvlr-wrli 
nili. 

12  Chena  ini  biamikvtwi,  iahaiahi  vpici  nakuti  nili  udawa- 
nv, wrpvmahku,  ilani  uqrwafi  usgilhvga-magewa : chena  inv  iah 
na-wrci  Jesiseli,  ulamqi  pvxinwv,  macimi  u nvnvhbrci-mrli, 
Dabalamiwatv,  qahqi  si  taha-ivna  gih  kvtvwi  fvfvyrghi,  isiwa. 
13  Macimi  mrsi  jegi-lacaskv,  chena  u tah  pahsa-nrli  nili,  macimi 
Hene  yasi  tahaiv;  fvfvyrgho-fulu,  u talrli.  Macimi  walanv  ini 

usgilhvga-magewa  inv  uci  srwayrli.  14  Macimi  u tapi-mrli  nili 
wvhsi  bur  inv  wetvmv-wrci  ilaneli : wakv  nhrla  wv  hrivni,  macimi 
wrpvtasi  geiv  inv  mkvtaukulvia,  chena  gi  fvfvyrgho-fowa  uci 
pvgfanigalu,  ya-sfagi  yasi  tapigamuci  Mosise,  wv  hu  dabwawani- 
wrci  nihki,  u talrli.  15  Pvyaqv  brmaci  ini  vlikv  si  wapfaiv  ini 
lrcimowa  inv  si : macimi  maci  mahsa-lagiki  biaci  mrwvsgrki  wvhsi 
nodrga-wrci,  macimi  wvhsi  gegahofu-wrci  u ta  silugawa-nwv.  16 
Pvyaqv  inv  ini  lr  pvpsqvhki  u tasi  wado-weiv  macimi  mvmrtuma. 

17  Chena  ini  biamikvtwi  nakuti  tvh  nala  gesagiki,  yasi  pami 
kvgahgimiwaci ; chena  ’n’tvsi  vbeki  Palaseki  chena  kutaladewi 
drgtaleki  bami  pvkvci  lamvtvpi-wrci,  jrgi  udawa-nahi  Galalegi  uci 
chena  Cudiagi  macimi  Culosamegi  waci  biaci  luhfrcki : macimi  ini 
u wesikvtuwewa  inv  Dabalamiwatv  u wejemaku  inv  wvhsi  gegahi- 
waci.  18  Chena  wrpvmahku,  ilaneki  u bialr-wrli  tfvnagi  ilaneli 
na-nagifilici : chena  nihki  u nvtunahr-nrwv  wvhsi  becfvhr-wrci 
nili,  macimi  sagfadr-kuci  nili  ya-lvhfv-meci.  19  Macimi  nihki  u 
pami  qelr-nrwv  ini  wvyaci  wv  huci  manvwvhi  becfvhr-wrci  nili 
xvga  inv  mahsa-lakv  uci,  nihki  spamagi  ini  vkuci-kvmi  wegiwv 
haki,  macimi  ini  alaghi  u tah  Irsiwanr-wrli  nili  srpwi  nihi  vpvh- 
qahfi-wvkkuhi  gilagi  u tfvni  betiga  ya-lvhfv-melici  Jesiseli.  20 
Macimi  inv  pami  namv-wvhi  u dapwahsawa-nwv  nihki,  Ilani,  gi 
mvjelafewanv  gi  pvgfa-latvmr-gopi,  u talrli.  21  Macimi  nihki  yr- 
ivwi-gacki  chena  nihki  Palaseki  vlami  mamagini-tahaki,  Nafvwa 
yrmv  ga-kvlvwitv  pvhdrmowa?  Nafvwa  kvtvwi  pvgfa-latvmv- 
wiwa  mvjelafewanv,  Mvnatu  pvyaqv  nrnsihkv?  iwvki.  22  Pvyaqv 
Jesise  u pami  mola-latvmv-wvhi  yasi  tahawa-nilici,  rpvfsa,  Goeiwa 
ki  mamagini-taha-pwv  ki  tahi-wrgi?  u talvhi.  23  Drniwa  vlikv 
wacihi,  wvhsi  iugi,  Gi  mvjela-fewanv  gi  pvgfa-latvmr-gopi ; walr 
tuga,  Unsgrlu  macimi  pamfalu?  wvhsi  iugi.  24  Wakv  wvhsi 
gelvwv  manvwvhi  wrkutv-maqa  yasi  inv  u Qihfvli  ilani  bonvgi 
simakufewa  usgi-drmqa  wvhsi  pvgfa-latvmv-wiwaci  mvjelafewa- 
nv (u  tah  kvlo-lrli  nili  na-nagifilici),  Gi  tala  nelv,  Unsgrlu,  chena 
mvmalu  gi  tfvni,  macimi  nhrla  wegiwv  ya-drivni,  u talrli  nili.  25 
Macimi  walanv  inv  unskv  ya-lvhfv-melici  nihi,  chena  u tah  mvma 
ini  tvh  saxigi,  macimi  nhawv  wegiwv  yadrci,  u pami  wvhfrci- 
makuwhrli  Mvnadoli.  26  Chena  qvqahdrni-tahawa  u masanaku- 
nrwv  jrivhki,  macimi  u wvhfrci-makuwhr-wrli  nihki  Mvnadoli; 
chena  uqihfan-wili  grwilvwawa,  Ki  mahci  namapa  mvivci  wiahi 
inugi  grsagigi,  iwvki. 

27  Chena  vhkuwihi  ina  yolumv  wiahi  via  wapfa,  macimi  vlikv 
u nawrli  daxewi-mrwvtunigah-feli,  Lefri  sifoli,  bami  lamvtv-pilici 
ini  yr-tvh  daxhiwagi,  chena,  Nakvsilu,  u talrli.  28  Macimi  inv  u 
nvkvtv  jrivhki,  chena  pvfaqi  macimi  u nakvlrli  nili. 

29  Chena  Lefri  u mactv-wrli  nili  msi  wihfacigawa  betiga  ya- 
drci wegiwv:  macimi  ’n’tvsi  maci  mahsa-lagiki  daxewi-mrwvtu- 
nigah-feki  chena  kutvkhi  bami  wetvbe-maku-wrci  tvh  wihfanigi. 
30  Chena  nihki  Palaseki  macimi  ud  awigam-wvhi  u pagihkvwr- 
wvhi  u kvgahgimrfhi,  Goeiwa  gelvwv  ki  wihpumr-wrki  macimi  ki 

wedrpuwamr-wrki  nihki  daxewi-mrwvtunigah-feki  macimi  ma- 
jelaficki?  isiwaki.  31  Macimi  pami  rpvfsa  Jesise,  Nihki, 
wa-uwasi-lrsvmv-mucki  mvtv  skvtv  si  tahaki  nr-nvtvuci-galici ; 
nihki  wakv  ya-vqilugacki.  32  Mvtv  nelv  wvhsi  utvhpi-mvki  nihki 
ma-yrwelaficki  ni  uci  bir  ma-jelaficki  wakv  wvhsi  mvtvini  si 
tahawani-wrci,  u talvhi. 

33  Chena  u talr-wrli  nihki,  Nihi  u kvgahgimrfhi  Jrne  gtv- 
wilvhi  ucigaki,  macimi  usdo-nrwv  nvnvhbrci-mowanv ; nahfrpi  ini 
ivskv  nihi  u kvgahgimrf-wvhi  nihki  Palaseki ; wakv  gelv  wihfaneki 
macimi  manoki,  u takuhi.  34  Macimi  Jesise,  Hv  kih  kvtvwi  uciga- 
hr-wrki  nihi  u qifhi  inv  mvivgi-nhrkvnah-qawikv,  iahaiahi  nili 
mvivgi-nhrkvnvli  weci  gamaku-wrci?  35  Wakv  wah  biaiv  grsa- 
gigi ; macimi  ina  nili  mvivgi-nhrkvnvli  wah  mvmrqeki  nihki,  ina 
uwa  wa  hucigaki,  u talvhi.  36  Chena  pamrtuwawa  nahfrpi  u 
kvlolvhi  nihi : Mvtv  ilani  wasgigi  betanikv  uci  lalginv  mrlaghi  ma- 
cimi gahtv  betanikv-nagi  u tah  bonv  ini ; belaba  wah  lalginv  ini 
wasgigi,  macimi  ini  mrlaghi  ini  wasgigi  uci  nahfrpi  mvtv  wa  hu- 
was-fanwi  ini  gahtv.  37  Chena  mvtv  ilani  u tvh  si  bonv  wasgigi 
wveni  gahtv  bodrlr-wvhi ; belaba  ini  wasgigi  wah  puhgicas-grku- 
nrwv  nihki  bodrlr-wrki,  macimi  ini  wah  fegfa-nwi,  macimi  nihki 
bodrlr-wrki  wah  myrlafeki.  38  Wakv  wasgigi  wveni  qelvhi 
mvivgi  wvenewi  bodrlr-wrki  si  bonota.  39  Chena  mvtv  ilani  pami 
mahci  manwv  gahtv  wveni  skvtv  si  taha  wasgigi ; xvga  Ini  gahtv 
uwasv,  hiwv  inv. 

6.  1 Huwa  ini  biamikvtwi  tv  hvlwrkvhsiwigi,  yasi  via  srpwi  hrci 
nili  wiahsi-kvwvsqi  gtigrnv ; macimi  u kvgahgimrfhi  via  pginv- 
mahi  nili  gikvhqimi,  macimi  mecilici,  pami  nanakunv-mahi  nili 
u laciwrgi.  2 Pvyaqv  nr-nakuti  nihki  Palaseki  uci,  Gociwa  ki  tasi 
Ivwe-pwv  ini  buryr  mvyrugi  kutaladewa-nagi  wvhsi  Ivwegi  ini 
tv  hvlwrkvhsi  gesagigi?  iwvki.  3 Macimi  u pami  rpvftv-wvhi 
Jesise,  Hv  mvtv  ki  mah’  Irbrtudr-nrwv  datapilvhi  yomv,  yasi 
Ivweci  Dapide,  ia  sqrlvwaci,  welv,  macimi  nihki  wa-wedfa-mrcki 
nili ; 4 yasi  inv  becfrci  ini  wegiwv  ya-drci  Mvnatu,  chena  mvmagi 
macimi  mecici  ini  ufapi  tvkuwhv  ba-bono-dagi,  macimi  nahfrpi 
melrci  nihi  wawedfa-makuci ; babur  ini  mvyrugi  kutaladewa-nagi 
wvhsi  mecigi  waciwaphi  nihki  mkvtaukulvyaki  pahi?  5 Chena, 
Nili  u Qihfvli  ilani  inv  dabalatvkv  ini  vlwrkvhsewa,  u talvhi. 

6 Chena  ini  biamikvtwi  nuhgi  kutvg  tv  hvlwrkvhsiwigi,  yasi 
becfrci  ini  msi-kvmiqi  macimi  kvgahgimi-waci : chena  ’n’tvsi  vpiwv 
ilani,  macimi  u mvyrwen-gigi  u laci  vhkvpvtwili.  7 Macimi  nihki 
yr-ivwigacki  chena  nihki  Palaseki  u gcitv-wrpvmr-wrli  nili,  qahqi 
tuga  inv  wih  gegahiwa  ini  tv  hvlwrkvsiwigi ; wvhsi  manvwvhga 
mkvmu-wrci  wvhsi  masdrwimr-wrci  nili.  8 Pvyaqv  inv  u wrku- 
tvmv-wvhi  u mamagini-tahawa-nilici ; macimi,  Pvfaqelu,  chena  ini 
alaghi  si  nepvwilu,  u talrli  nili  ilaneli  ba-bonv-malici  vhkvpwi- 
lajawa.  Macimi  inv  pvfaqi  chena  pami  nepvwi.  9 Chena  Jesise, 
Gi  nvtuhdo-lapwv,  Hv  mvyrwvtwi  ini  kutaladewa-nagi  wvhsi  wa 

uwasrgi  si  lvwegi  ini  tv  hvlwrkvhsiwigi,  walr  wvhsi  myrsi  lv- 
wegi?  wvhsi  wrpvnasdo-dagi  lanvwawewa,  walr  wvhsi  mvci-ludo- 
dagi  ini?  u talvhi  nihi.  10  Chena  u tah  wrpvmvhi  gryrukv  jrivhki 
nihi,  macimi,  Mrsi  jegi-lajalalu,  u talrli  nili.  Macimi  yone  si  lvwi 
inv:  macimi  patagi-sdodali  u laci.  11  Pvyaqv  nihki  uqihfa-nili 
wivkuwawa;  macimi  ge-kvlo-ladeki  manvwvhi  wv  ipanvlr-wrci 
Jesiseli. 

12  Chena  ini  biamikvtwi  yoloni  grsagiki,  yasi  inv  ini  ma- 
qvhgigi  si  luhf rci  wvhsi  mvmrtumaci ; macimi  ivskv  inv  u mvm- 
rtu-mrli  Mvnadoli  nahkvtapqa.  13  Chena  ini  iah  whr-pvgi  grsa- 
gigi,  utvhpi-mvhi  u kvgahgimrfhi ; macimi  nihi  uci  magi-nvhi 
matvhfwi-gita-neswi,  niheni  nahfrpi  apvstvleki  u tasi  wenvhi : 14 
Svimvneli,  nileni  nahfrpi  Betv  u tasi  wenrli,  chena  Andloli  u 
janinrli,  chena  Jamseli  macimi  Jrneli,  chena  Filvbeli  macimi 
Pvfvlvmiuli,  15  chena  Mafiyoli  macimi  Drmuseli,  chena  Jamseli 
nili  u qihfvli  Vlfivs’,  chena  Svimvneli  inv  Selvt  yr-latv,  16  chena 
Jotvseli  nili  u qihfvli  Jamse,  chena  Jotvs’  Isgaladeli,  inv  mv- 
iasdruhiwa-witv ; 17  chena  u weci  biaci  brlvcsino-mvhi  nihi,  maci- 
mi Ir  tapgigi  nepvwi,  chena  maci  mahsa-lalici  u kvgahgimrfhi, 
chena  maci  tfweki  nihki  jrivhgi  Cudia  uci  lanvwaki  macimi  Culo- 
salame,  chena  ini  msi-napi  sqrbia  Dryr  macimi  Srtvne,  nihgeni 
biaki  wvhsi  notvwr-wrci  nili,  macimi  wvhsi  gegahofu-wrci  u tasi 
lugawa-nwv;  18  macimi  nihki  ba-tfvgha-kucki  wivgi-lahfihi  gega- 
hofoki.  19  Chena  jrivhgi  nili  mahsa-lalici  nvtunahi-gali  wvhsi 
pahsana-kuci ; xvga  welv  umoiv  wrsikvgi,  macimi  u'  gegahvhi  jr- 
ivhki. 

20  Chena  u tah  wrpv-mvhi  u kvgahgimrfhi,  macimi,  iwv,  Ki 
gisrda-lamaku-fipwv  cahi  gelvwv  gitamr-fvki : xvga  gelvwv  ini  u- 
gimrwi-drm-kumi  Mvnatu.  21  Ki  gisrda-lamaku-fipwv  cahi 
gelvwv  sa-sqrlvwacki  inugi : xvga  gah  dabho-lupwv  gelvwv.  Ki 
gisrda-lamaku-fipwv  cahi  gelvwv  wa-wihfvqacki  inugi : xvga  ga 
hryrya-lipwv  gelvwv.  22  Ki  gisrda-lamaku-fipwv  cahi  gelvwv, 
ina  ilaneki  gah  sega-lamaku-wrki,  macimi  nihki  u wihgrn-wvhi  ga 
huci  nuh-bianaku-wrki,  macimi  lsgimal-wrqa,  chena  luhfa-pvgitv- 
mol-wrqa  ki  wefowa-nwv  brsi  ma-jrfigi,  xvga  nili  u Qihfvli  ilani 
uci.  23  Husvsilabwrku  ina  ini  grsagigi,  macimi  Ivla-mvcfrku 
usvsi-labwrwa  uci : xvga  wrpvtv-muku,  msrwi  ki  taphufewa-nwv 
betiga  wafapvh-kvmigigi ; xvga  u fwvhi  ini-ivskv  yasi  lvwihtvwr- 
wrci  nihki  nihi  mrmosigesqa-lici.  24  Pvyaqv  mvci-labwrwa  cahi 
gelvwv  ba-pvwrcki ! xvga  naiahkv  ki  mahci  utfaku-nrwv  ki 
wegahofowa-nwv  gelvwv.  25  Mvci-labwrwa  cahi  gelvwv,  gelvwv 
da-dabho-lucki  inugi ! xvga  ga  sqrlvwa-pwv  gelvwv.  Mvci-labwr- 
wa cahi  gelvwv,  gelvwv  ya-yryalicki  inugi ! xvga  gah  mvwa-pwv 
macimi  gah  wihfvqa-pwv  gelvwv.  26  Mvci-labwrwa  cahi  gelvwv, 
ina  jrivhki  ilaneki  ga  huwalrcimaku-wrki  gelvwv!  xvga  u fwvhi 
ini-ivskv  yasi  lvwihtvwr-wrci  nihki  nihi  myrsi  mrmosigesqalici. 

27  Pvyaqv  gi  talapwv  nelv  gelvwv  na-nodrga-yaqa,  Hvhqa- 
lamahku  ki  mvdaladewa-nwrki,  huwas-panv-lahku  nihki  sa-sega- 

lamal-wrqa,  28  gisrda-lamahku  nihki  ma-mvci-kvlolal-wrqa,mvm- 
rtumv-wahku  nihki  ma-muivlawi  ludol-wrqa.  29  Hinv  wiyafv 
ba-pgitahuhkv  ini  gi  mvyrwi  nuwrgi  nahfrpi  meli  ini  vsuwa 
kutvgi ; chena  inv  ma-mvmvwahkv  gi  pihtvwi-betanikv  tagi  inv 
vhqalatv-mvwi  ini  gi  godemi  nahfrpi.  30  Meli  jrgi  wiyafv  na- 
tutvmv-wahkv ; macimi  inv  ma-mvmv-wahkv  gi  wiahemi  tagi  nili 
nvtutv-mvwi  nuhgi.  31  Chena  yasi  taha-yaqa  wi  ipanvlal-wrqa 
ilaneki,  nahfrpi  gelvwv  ivskv-ini  ipanvlahku  nihki.  32  Chena 
qahqi  vhqala-maqa  nihki  ya-vqalamal-wrqa,  nahiwasi  niyrwa  ki 
bonr-nrwv?  xvga  datapilvhi  ma-jelficki  ut  vhqalamr-wvhi  iuhumv 
ya-vqalamaku-wrci.  33  Chena  qahqi  uwas-panv-laqa  nihki  wa- 
uwas-panvlal-wrqa,  nahiwasi  niyrwa  ki  bonr-nrwv?  xvga  data- 
pilvhi ma-jelaficki  ivskv-ini  si  lvweki.  34  Chena  qahqi  gelvwv 
vuhaqa  nihki  nihgeni  galv  ya-lala-maqa  wv  hutvtaniga-yaqa,  na- 
hiwasi niyrwa  ki  bonr-nrwv?  datapilvhi  ma-jelaficki  ut  vuhr-wvhi 
ma-jelafilici,  wvhsi  nuhgi  utafi-wrci  ini-laghi.  35  Pvyaqv  vhqala- 
mahku  ki  mvda-ladewa-nwrki,  macimi  uwas-panv-lahku,  chena 
vuhiwaku,  tagi  lrqv  pami  qelvh’  si  tahaku ; macimi  wa-msrwi  ki 
taphufewa-nwv,  chena  ga  hu  qihfina-kuwv  inv  Gci  Mospi:  xvga 
uwasi-taha  inv  nihi  wvyaci  buryr  niyrwa  ilafilici  macimi  ma- 
jelafilici.  36  Uqrwafiku  gitaminrqa-ladewa,  datapilvhi  yasi  k’ 
Uhfw  uqrwafici  gitaminrqa-ladewa.  37  Chena  tagi  wiahi- 
lalamiwaku,  macimi  mvtv  wiahi  ga  hilalama-gopwv : chena  tagi 
mvtvh-kuwr-siwaku,  macimi  mvtv  gah  mvtvh-kuwrla-gopwv : 
pvgfani-waku,  macimi  gah  pvgfana-gopwv : 38  meli-waku,  maci- 
mi gah  melagopwv  ini ; uwasi  tapvcikv,  fvfvgiginota,  mrwvtwi 
nrnomanota,  rmrmfanwi,  gah  si  melaku-wrki  nihki  ki  pvla-wrgi. 
Xvga  goqa-nahi  si  tapvcikv  gah  tapvci-gapwv  ini  nuhgi  gah 
tapvci-grla-gopwv. 

39  Chena  pamrtuwawa  nahfrpi  u kvlolvhi,  Hv  inv  ga-gabe- 
qatv  wih  kvtvwi  negrni-walrli  nili  ga-gabeqalici  ? hv  mvtv  nihki 
nayeswi  wrsrlvkugi  wah  si  pansinoki?  40  Hinv  kvgahgimrfv 
mvtv  vliwi  lspi  makufi  ga-gahgi-makuci : wakv  jrgi  wiyafv  iah 
mahci  ludofuci  brsi  ga-gahgimakuci  wa  hilafi.  41  Chena  gociwa 
gi  nama  ini  pafanowa  gi  janinv  u sgesakugi  ya-’dagi,  pvyaqv  mvtv 
gi  tah  mamaginalatv  ini  bamitvkufagi  nahvlwrkv  gi  sgesakugi 
ya-’dagi?  42  Walr  nahiwa  gah  si  kvtvwi  ilv  gi  janinv,  Ujaninrnv, 
welrni  nih  luhfa-pvgitv  ini  pafanowa  gi  sgesakugi  ya-’dagi,  ina 
gelv  mvtv  gi  talrpvtv  ini  bamitvkufagi  nahvlwrkv  gi  sgesakugi 
ya-’dagi?  Gelv  naluhci-lvwi-wahfi,  nhihtv  nahvlwrkv  gi  sgesa- 
kugi uci  luhfa-pvgitvnu  ini  bamitvkufagi,  macimi  ina  uwa  ga 
tapinrqi  nama  wvhsi  luhfa-pvgitv-mvni  ini  pafanowa  gi  janinv  u 
sgesakugi  ya-’dagi.  43  Xvga  mvtv-lrqv  uwasi  mtaqi  waci  negigi 
wivgrci  mvwifowa;  walr  nuhgi  wivgrci  mtaqi  waci  negigi  uwasi 
mvwifowa.  44  Xvga  jrgi  mtaqi  nahvlwrkv  u mvwifowa  uci 
wrkudota.  Xvga  ilaneki  mvtv  gr-wihi  si  mvwifoki  gicimi,  walr 
mvtv  pasipahdami  meni-grwisahi  si  mvwifoki  nihki.  45  Hinv 
uwasi  ilani  ini  u tahi  uci  uwasi  pvwawa  uci  biatu  ini  wa-uwasrgi ; 

macimi  inv  mvjelanih-fafv  ini  mvci  pvwawa  uci  biatu  ma-jrfigi: 
xvga  ini  yrmfagi  ini  u tahi  uci  kvlvweiv  u doni. 

46  Chena  gociwa,  Dabalamiwatv,  Dabalamiwatv,  ki  tasi-pwv, 
chena  mvtv  ki  tasi  lvwe-pwv  nili  wiahi  nelv  ya-iuiv?  47  Jrgi 
wiyafv  ba-bialutv-witv,  chena  u nodrnv  ni  kvlvwewanv,  macimi  u 
tasi  Ivwih-drnv  nili,  gah  wrpvtala-lapwv  nili  ya-lvwrci  inv:  48 
brsi  ilani  inv  ilafi  bami  upvtanvgi,  wegiwv,  wrlga  inv  macimi  sbr- 
lvqi  hawv,  chena  usgici  nili  sekunvli  u ta  lvhgah-fatu  lrmvtvh- 
gahfacikv:  macimi  ina  yrmikvmigi  pvfaqeiv,  ini  bamtvgi  pgitah- 
fanwi  ini  wegiwr-pagi,  macimi  rlwi  nomaskv  ini : xvga  ini  mahci 
ryecdota.  49  Wakv  inv  na-nodrgatv,  macimi  mvtv-wiahi  si  lvwi, 
brsi  ilani  ilafi  inv  wa-upvtanvkv  wegiwv  ini  usgi-drmqa  mvtv-lrqv 
lrmvtvh-gahfacikv ; ya-pgitah-fagi  ini  bamtvgi,  macimi  walanv  ini 
rgicfa-iv ; macimi  msrwi  ini  u lekvtafewa  inv  wegiwv. 

7.  1 lah  mahci  jaiahqi  lutvgi  jrivhki  u tayowanv  nili  u tvwvgr- 
wrgi  nihki  lanvwaki,  u ta  huttv  Gahbrnivme. 

2 Macimi  nr-nakuti  kvpdenv  ut  vlolrkvnvli,  nileni  ga-su- 
wala-mrci,  vhqilu-gali  chena  uwa  nvhekv  iqelafeli  ini  nabowa.  3 
Macimi  inv  iah  nodrgaci  Jesiseli,  u ta  laskvmv-wrli  u gigilane- 
mwvhi  nihki  Josvki,  u pami  kuci-mrli  nili  wvhsi  birlici  macimi 
wrpvnasdr-kuci  ut  vlolrkvnvli.  4 Chena  nihki,  ia  hudfr-wrci  Je- 
siseli, ulrmi  u nvnvhbrci-mrwrli,  Nvhekv  iqa-lamakufi  inv  wvhsi 
gelv  yomv  ipanvtv-wvci ; 5 xvga  ut  vhqalatv  inv  ki  tfwalowa- 
nanv,  chena  welv  ni  upvtanvmr-kunv  ni  msi-kvmiku-manv,  isiwaki 
nihki.  6 Macimi  u wedamvhi  Jesise.  Chena  ina  uwa  mvtv  paluwi 
biatfa  ini  wegiwv  uci,  inv  kvpdenv  u ta  laskvmv-wrli  wihgrnhi, 
Dabalamiwatv,  tagi  patfvgi-dolu  geiv;  xvga  ni  nodqa-lamakufi 
wvhsi  gelv  birivni  sebrci  nit  vpvhqahfa-cikv : 7 yoni  uci  mvtv 
nuhgi  ni  dapi-lalatv  neiv  wvhsi  nelv  bia-ludolv : wakv  kvlvwilu  ini 
kvlvwewa,  macimi  nit  vlolrkv  wah  gegahofu,  u talrli  nili.  8 Xvga 
nahfrpi  nelv  ilani  lamvtvpiwv  sebrci  wesikvtuwewa,  bami  bonvki 
sebrci  nelv  svmrkvnvki : macimi,  Nhrla,  ni  talv  yrmv  nakuti,  ma- 
cimi inv  nhawv;  chena  nuhgi  kutvkv,  Birlu,  macimi  inv  biawv; 
chena  nit  vlolrkv,  Yomv  si  lvwelu,  macimi  ini  si  lvwi  inv,  isiwa.  9 
Chena  iah  nodrgaci  Jesise  yolumv  wiahi,  u qvqahdrna-lamrli  nili, 
chena  nihi  si  kugewv  mahsa-lalici  na-kvlakuci  macimi,  Gi  tala-pwv 
nelv,  mvtv  ni  ma’  mkv  yone  yasi  msrgi  dapwahsawa,  mvtv,  mvtv- 
lrqv  lr  Iswelagi,  u talvhi.  10  Macimi  nihki  wa-wrweno-fucki  pami 
patagi  si  kutaqeki  ini  wegiwv,  u mkvwr-wrli  nili  .vlolrkvnvli 
mafafeli. 

11  Chena  ini  biamikvtwi  palocihi  mviuhqrci,  yasi  udawa-nagi 
hrci  Naine  sidota;  macmi  u kvgahgimrfhi  u weda-makuhi,  chena 
maci  mahsa-lalici.  12  Huwa  mrlrqvhi  iah  biadfaci  ini  udawani 
sqrta,  wrpvmahku,  ’n’tvsi  biaci  luhfvhofu  nakuti  na-pakv,  nileni 
pahi  u qihfvli  u gefv,  macimi  inv  sekvwi-iqa : chena  maci  ini  udawa 
uci  lanvwaki  weci  nili  iqali.  13  Macimi  inv  Dabalamiwatv  iah 
nawrci  nili  iqali,  u bonvmv-wrli  gitaminrqa-ladewa,  macimi  Tagi 

wihfvqalu,  u talrli.  14  Chena  mrlrqvhi  hawv  macimi  u tah  pah- 
sanv  ini  nabowi-rmwacikv : chena  nihki  yr-mwalrcki  nola  nepv- 
weki.  Macimi,  Mvyrni ’lani,  gi  tala  nelv,  Unsgrlu ; hiwv.  15  Ma- 
cimi inv  na-pakv  lamvtvpiwv,  chena  vlami  kvlvwi.  Macimi  ya-hu 
gilici  si  meliwa  nili.  16  Macmi  grwilvwawa  u masanaku-nrwv 
jrivhki:  chena  u wvhfrci-makuwhr-wrli  nihki  Mvnadoli,  Msi 
mrmosigesqatv  pami  pvfaqi  alagenv  gelvwv:  chena  naiahkv  u 
nvuhvhi  u ta  lanvwa-mhi  Mvnatu,  iwvki.  17  Chena  yomv  Ircimo- 
wa  inv  isi  mafhega  ini  Cudia  si  wapfaiv,  macimi  mafhega  ini 
gryrukv  tvsi. 

18  Chena  nihi  u kvgahgimrfhi  Jrne  u wetvmr-kuhi  jrivhki 
yolumv  wiahi.  19  Macimi  utvhpi-mvhi  neswi  u kvgahgimrfhi 
Jrne  nili  Dabalamiwalici  u tah  wrwe-nvhi  nihi,  Hv  gelv  inv  wvh 
birtv,  walr  tuga  nih  nvtvwrpv-mrpa  kutvkv?  isiwa.  20  Chena 
nihki  ilaneki  ia  hudfr-wrci  nili,  Jrne  inv  Fvfvhqi-ulalhiwanv  ni 
tah  wrwenakunv  gelv,  Hv  gelv  inv  wvh  birtv,  walr  tuga  nih  nvtv- 
wrpv-mrpa kutvkv?  hiwv,  isiwaki  nihki.  21  Hina  ini  yr-tafvgi 
maci  u gegahvhi  silugawanv  uci  macimi  ipanawanv  chena  mvci- 
lahfihi  uci ; chena  maci  ga-gabe-qalici  u tah  bonv  tapinvmowa.  22 
Chena  rpvfsa  macimi,  Nhrkuna  macimi  wetvmv-wahku  Jrne  nili 
wiahi  gelvwv  mviahci  nama-yaqa  macimi  notv-maqa;  nihki  ga- 
gabe-qacki  utfaku-nrwv  u tapinvmowa-nwv,  nihki  ma-myrlvkv- 
tuwi-grdacki  pamfaki,  nihki  wasgilhvga-magicki  fvfvyrgho-foki, 
macimi  nihki  ga-gabsaki  no-drgaki,  nihki  na-pagiki  unsgrno-foki, 
nihki  gitamr-fvki  u bonrnrwv  uwasi-biadrcimowanv  nvnvhimo- 
foki.-  23  Macimi  gisrda-lama-kufi  cahi  inv,  goqa-nafv-grci  mvtv 
wa  mkv  wv  huci  neyrgi  utvgi-kvhsigi,  u talvhi  nihi. 

24  Chena  ina  nihi  Jrne  u mesvmrga-mhi  iah  wapfalici,  ut 
vlami  ilvhi  nihi  mahsa-lalici  Jrneli  isi,  Nahiwa  gelvwv  ki  mv’ 
wrpvdr-nrwv  waci  ini  si  luhfr-yaqa  belasgi?  hv  mfvsqvlwi  nrno- 
mi-luhvnwi?  25  Wakv  nahiwa  ki  mv’  wrpvdr-nrwv  waci  luhfr- 
yaqa?  hv  ilani  betaniga  skvnofi  betanikv?  Wrpvmahku,  nihki  wa- 
wrwasi-wvsacki,  macimi  na-nrswi  lanvwa-wicki,  vbeki  betiga  msi- 
ugimrki  u wvghowigr-nwv.  26  Pvyaqv  nahiwa  ki  mv’  wrpvdr- 
nrwv  waci  luhfr-yaqa?  hv  mrmosigesqatv?  Hrnkv,  gi  tala-pwv 
nelv,  macimi  msi  vlikv  si  mrmosigesqatv.  27  Henv  yrmv,  mviah- 
tvwi-gagi  ini, 

Wrpvmi,  ni  ta  laskvwv  ni  mesrmv  ya-lvhfvme-qaivni, 

Henv  wah  nvnvhih-fatu  gi  myawi  ya-lvhfvme-ivni. 

28  Gi  tala-pwv  nelv,  Alagenv  nihki  iqahi  na-negina-kucki  mvtv 
wiyafv  ’n’tvsi  vlikv  ya-lafitv  Jrneli : pvyaqv  inv  ma-cilofitv  betiga 
mi  ugimrwi-drmkumi  Mvnatu  vlikv  ilafi  notv  inv.  29  Chena 
nihki  jrivhki  lanvwaki  macimi  nihki  daxewi-mrwvtu-nigah-feki 
iah  nodrga-wrci,  u tapvsvuhr-wrli  Mvnadoli,  dawvhi  mahci  fvfvh- 
qi-ulalho-foki  ini  u fvfvhqi-ulalhiwawa  Jrne.  30  Wakv  nihki  Pa- 
laseki  macimi  nihki  lvivki  welvwv  si  ud  rlvwinr-nrwv  ini  u kv- 
gahgimowa  Mvnatu,  dawvhi  mvtv  u fvfvhqi-ulalhaku-wrli  nili.  31 
Drniwa  uwa  nah  si  ilvwahrki  nihki  yomv  inugi-sqewa  uci  ’laneki, 


LOKU 


113 


macimi  nahiwa  nihki  u talrnrwv?  32  Brsi  vpaluhfvki  ilafeki  nih- 
ki  la-mvtvpicki  ini  yr-tvh  wedgegi,  macimi  wr-wihkuma-deki ; Ki 
papiqahdo-lapa,  chena  mvtv  ki  manya-lapwv ; ni  mvwawvho-drpa, 
macimi  mvtv  ki  wihfvqa-pwv,  yr-deki.  33  Xvga  Jrne  inv  Fvfvhqi- 
ulalhlwanv  biawv  mvtv  u pami  meci  tvkuwhv  mvtv  pami  manwv 
wveni ; macimi  geivwv  U bonrli  wvninah-feli,  ki  taiu-pwv.  34 
Hinv  u Qihfvli  ilani  biawv  pami  wihfani  macimi  pami  manwv; 
macimi  geivwv,  Wrpvmahku,  pkvmafiwi  ’lani,  chena  mvci-wanafu, 
daxewi-mrwvtu-nigahfeki  macimi  ma-jelaficki  wihgrn-wrli ; ki 
taiu-pwv.  35  Macimi  laburwa  u tapvsvuha-kuhi  jrivhki  ut 
vpaluhfa-mhi. 

36  Chena  nakuti  nihki  Palaseki  skvtv  u ta  la-lamrli  nili  wvhsi 
weci  wihfane-makuci.  Macimi  nili  Palaseli  ya-drlici  wegiwv  si 
becfa  inv,  chena  masvhga  wvhsi  wihfanici.  37  Macimi  wrpv- 
mahku, iqawv  ini  udawa-nagi,  ma-jelafitv;  chena  inv  iah  wr- 
kutvgi  yasi  bamvh  gapilici  nili  tvh  wihfanigi  inv  Palase  ya-drci 
wegiwr-pagi,  u biatu  alabasdrwi  wihfvkvkgo-fagi  lumgowa,  38 
chena  udrnrgi  nepvwi  nvhekv  u fitvli  Jesise,  wihfvqa,  ufagikv- 
weqa-wanv  uci  vlami  skvhudr-goli  u fitvli,  chena  nili  welahfv  uci 
kvfhrnv  nili,  macimi  u pvckvdrnv  u fitvli  Jesise,  chena  ini  lumgo- 
wa uci  luminrnv  nili.  39  Huwa  inv  Palasi  mviahci  vlvnrtv  nili 
iah  namagi  ini,  kvlvwi  Irmagi  weiv,  Yrmv  ilani,  qahqi  mrmosige- 
sqa-wita,  naiahkv  wih  mola-latv  si  wiyafvli  macimi  yasi-wafilici 
yolumv  iqali  ba-pahsa-nakuci,  ma-jelafitv  inv,  iwvpi.  40  Chena 
Jesise  pami  rpvfsa,  Svimvne,  ni  bonv  takvwi  wv  hilalv  gelv,  u 
talrli.  Macimi  Kvlvwilu,  Ga-gahgimiwa,  u tairli  inv.  41  Nr-na- 
kuti  yr-ivuhiwatv  u bonvhi  neswi  mosinahikvnhi : inv  nakuti  mo- 
sina-higa  nyrlvna  tabawa  salani,  chena  inv  kutvkv  nyrlvn-wrpitv- 
gi.  42  Iah  bur  nihki  bonvmu-wrci  wv  huci  taphiga-wrci,  u pvgfa- 
latvmv-wvhi  inv  nayeswi.  Drniliwa  waciganvhi  wa  gci  vlikv  si 
vhqa-lamagoli  nihi?  43  Macimi  rpvfsa  Svimvne,  Hinv  wanvhqi, 
nili  ini  vlikv  laghi  ba-pvgfa-latvmv-wrci,  isiwa.  Naiahkv  gi 
mvyrwvh-kuwrtv,  u talrli.  44  Macimi  nili  iqali  si  pami  kugewv, 
Hv  gi  nawv  yrmv  iqawv?  u talrli  Svimvneli.  Ni  uttv  wegiwv  ya- 
drivni,  mvtv  ni  fitvli  gi  tasi  meli  napi:  wakv  inv  u fagikvweqa- 
wanv  uci  mahci  skvhudonv  ni  fitvli,  macimi  welahfv  uci  kvfhrnv 
nili.  45  Mvtv  gi  meli  pvckvmadewa : wakv  inv  ini  ya-lrqv  becfriv 
uci,  mvtv  u mah’  tfwihkv  wvhsi  pvckvkv-tvgi  ni  fitvli.  46  Nesi 
mvtv  gi  lumgonv  lumgowa : wakv  inv  lumgowa  uci  mahci  luminrnv 
ni  fitvli.  47  Heni-uci  gi  tala  nelv,  Hinv  u mvjelafewanv,  maci 
nili,  pvgfaladota;  xvga  inv  vhqalamiwa  ulrmi:  wakv  mrlacihi  yasi 
melo-futv,  henv  inv  mrlacihi  si  vhqalamiwa.  48  Macimi  nili  iqali, 
Gi  mvjelafewanv  pvgfa-ladota,  u talrli.  49  Chena  nihki  wa- 
wetvbe-makuci  tvh  wihfanigi,  Nafvwa  yrmv  ba-pvgfa-nvkv 
weginrqi  mvjelafewanv?  vlami  iwvki  Irmagi  welvwv.  50  Macimi 
Gi  dapwahsawa  gi  mahci  vcrpvnashaku ; grmrni  si  wapfalu,  u 
talrli  nili  iqali. 

8.  1 Chena  ini  biamikvtwi  palocihi  mviuhqrci,  yasi  srpwi  brmfaci 

gryrukv  udawanv  macimi  udawanafv,  pami  nvnvhi-miwa  macimi 
pami  biatvwiwa  nili  uwasi-biadrcimowanv  ini  Mvnatu  ugimrwi- 
drmkumi  uci,  chena  weci  nili  nihki  matvhfwi-gita-neswi,  2 chena 
nr-nakuti  iqaki  mviahci  gegaho-fucki  mvci-lahfihi  uci  macimi 
kvtunawanv:  Male,  Magitalenv  yr-lofu,  nileni  uci  mahci  luhfaki 
neswvhfwi  wvninah-feki,  3 chena  Joanv  nili  wewvli  Kusrse  u 
nosrcikvnvli  Halade,  chena  Sosyanv,  chena  maci  kutvkvki,  nihgeni 
u wiahe-mwv  uci  gisrcihr-wvhi  nihi. 

4 Chena  ina  maci  mahsa-lagiki  iah  tapatwi  bir-wrci,  macimi 
nihki  jrgi  udawa  uci  udo-dfr-wrli  nili,  kvlvwi  inv  pamrtuwawa 
uci : 5 Hinv  ya-vhcigatv  via  wapf a wvhsi  vhdoci  u menkv : chena 
yasi  inv  vhdoci  nrlatv  ini  pvkvcikvnv  si  panfanwi ; macimi  ini 
kvgalgota  Irmagi  ufici,  chena  nihki  manqvtwi  uci  wisgi-luhfvki  u 
jrkvdr-nrwv  ini.  6 Chena  nrlatv  usgici  nili  sekunvli  si  panfanwi ; 
macimi  yasi  kulv  ini  frgigi,  via  svhta  ini,  xvga  mvtv  bonv-maiv 
ma-lamvwrgi.  7 Chena  nrlatv  alaghi  nihi  grwihi  si  panfanwi ; 
macimi  nihki  grweki  weci  sqinegeki  ini,  macimi  u napwvsqahdo- 
nrwv  ini.  8 Chena  nrlatv  ini  uwasi  vsisgegi  si  panfanwi,  chena 
sqineginwi,  macimi  ini  neginwi  mvwifowa  tabawa-tfwaginwi, 
isiwa.  Yasi  yolumv  wiahi  iuci,  ulrmuwa,  Hinv  ba-bonvkv  utvwvgr- 
wvli  wvhsi  nodr-gaci,  welrni  inv  nodrgata,  isiwa. 

9 Chena  u nvtuhdr-kuhi  u kvgahgimrfhi  yomv  pamrtuwawa 
manvwvhi  yagi.  10  Macimi  isiwa,  Gelvwv  si  meliwapi  wvhsi 
wrkutv-maqa  nili  girjelafewanv  ini  Mvnatu  ugimrwi-drm-kumi 
uci : wakv  nihki  mvisi  nrlatv  pamrtuwawanv  isi ; wvhsi  nihki  pami 
naga-wrta  manvwvhi  bur  namu-wrci,  macimi  pami  nodrga-wrta 
nihki  manvwvhi  bur  nanuhsa-wrci.  11  Huwa  ini  pamrtuwawa 
vlv-yomv  inwi : Hini  menkv  u kvlvwewa  Mvnatu  ini.  12  Chena 
nalana  ini  pvkvckvnv  nihgeni  nihki  mviahci  nodrgacki ; hina  uwa 
biawv  inv  mvci-mvnatu,  macimi  u mvma  ini  kvlvwewa  u tahi- 
wrgi  uci,  wvhsi  nihki  manvwvh'  bur  da-pwahsa-wrci  macimi 
wrpvnsi-wrci.  13  Chena  nala  usgici  nili  sekunvli  nihgeni  nihki, 
iah  mahci  nodrga-wrci,  utvhpanr-nrwv  ini  kvlvwewa  weci  uwasi- 
labwrwa ; macimi  iuhgoni  mvtv  u bonr-nrwv  ujapkvhvtwi,  nihki 
mr-lrqvsi  dapwahsaki,  macimi  kulr  lrqv  myrsi-vshadewa-nagi  via 
rgicfaki.  14  Chena  ini  alagenv  nihi  gr-wihi  yasi  panfagi,  iuhgoni 
nihki  mviahci  nodrgacki,  macimi  yala  lfawrci  yahr-wrci  u gihgi- 
tuna-sgrku-nr-wv  utvmafewanv  chena  pvwawanv  chena  wejagi- 
Ivwewanv  yomv  lanvwawewa  uci,  macimi  mvtv  u tah  biado-nr-wv 
mvwifowa  mafafewa-nagi.  15  Chena  ini  ini  uwasi-vsisgegi, 
iuhgoni  ya-laficki  brsi  dapvsvwigi  macimi  uwasi-tahawa-nagi  u 
pami  machi  nodr-nrwv  ini  kvlvwewa,  ud  ryetvtanr-nrwv  ini, 
macimi  u biado-nrwv  mvwifowa  weci  besi-tahawa. 

16  Chena  mvtv  ilani,  iah  mahci  fvgifwrci  netvwrkvnvli,  u 
patvkwhrli  nili  bonvhfacikv,  walr  Irmitvhfv  tfvni  u tah  bonrli 
nili;  wakv  usgici  tvh  nepvwilici  u tah  bonrli  nili,  wvhsi  nihki  ba- 
becfrcki  manvwvh’  namu-wrci  ini  wvivhfayrgi.  17  Xvga  mvtv 
wiahi  gigidota,  wah  bur  ini  tapinrqi-fanwi ; walr  mvtv  wiahi  gir- 

ciwi,  wah  bur  ini  pami  wrkudota  macimi  wvivhfayrgi  si  biaiv.  18 
Gcitvwrfeku  waciganvhi  yasi  nodrga-yaqa : xvga  goqa-nafv-grci  u 
bonv,  henv  wah  melofu ; macimi  goqa-nafv-grci  mvtv  u bonv,  henv 
wa  huci  mvmota  datapilvhi  ini  inv  ni  bonv  yasi  tahaci. 

19  Chena  ’n’tvsi  utfakuhi  u gali  chena  u janinvhi,  macimi  ud 
rlwi  nvhekv  si  bialudr-kuhi  xvga  inv  ya-fusgrtv  uci.  20  Macimi 
ini  wetvmrqi,  Gi  giv  macimi  gi  janinrki  frgici  nepvweki,  ki  pami 
mrtvwi  nvugoki.  21  Pvyaqv  rpvfsa,  luhkumv  nihki  ni  giv  macimi 
ni  janinrki  na-notvgiki  ini  u kvlvwewa  Mvnatu,  macimi  ini  si 
lvweki,  u talvhi  nihi. 

22  Huwa  ini  biamikvtwi  nala  tvh  nakuti  grsagiki,  wvhsi  ini 
ulvga-lagi  lkvgi,  welv  macimi  u kvgahgimrfhi ; Hini  grmagi 
wvyatvhqa  ini  msgaqi  hrdrku,  u talvhi  nihi : macimi  ini  Ihuqeki 
nihki.  28  Pvyaqv  yala  Ihuqi-wrci  nabawv  welv:  chena  ’n’tvsi 
biaiv  msrwi  mahsigikvgi  usgi-tapia  ini  msgaqi ; macimi  nihki  bami 
uqikvmilici  napi,  chena  nvnvskvci  ilafeki.  24  Chena  nihki  u 
bialutvwr-wrli  nili,  macimi  ut  vmvchr-wrli,  Mas  tala,  mastala,  kit 
iqenvmipa  cahi,  isiwaki.  Macimi  inv  vmvmu,  chena  u kutatv  ini 
mahsigikvgi  macimi  ini  bami  gidawvfah-grgi  ini  napi : macimi 
nvgaskv  nili,  chena  msi  grmahkvwvnwi  ’n’tvsi.  25  Macimi  Drniwa 
ki  dapwahsawa-nwv?  u talvhi.  Chena  dawvhi  grwilvwaki  nihki 
qvqahdrni-tahaki,  Nafvwa  uwa  yrmv,  yasi  tabrtvgi  weginrqi  nili 
mah-sigikvki  macimi  ini  napi  chena  u malunahdr-kunv  nili?  pami 
ideki  nihki. 

26  Macimi  nvhekv  biathuqeki  ini  ut  vsisge-mwv  nihki 
Girlasenvki,  grmagi  ini  Galalegi.  27  Chena  iah  biaci  vqvhsigi  ini 
vsisgegi,  utfagoli  ’n’tvsi  nr-nakuti  ini  udawa-nagi  uci  ’laneli,  ba- 
bonrtv  wvninahfihi ; macimi  sahkvmikv  uci  inv  mvtv  beta-niga 
betanikvnv,  chena  mvtv  wegiwr-pagi  dawv,  betiga  wakv  nili 
nabowr-lvku.  28  Chena  inv  iah  nawrci  Jesiseli,  wivkvhotv-mwv, 
macimi  svhgigi  sfa  ya-lvhfv-melici,  chena  ulrmi  kvlvwa-wihsimu, 
Nahiwa  ni  bonv  wvhsi  Ivwe-malv,  Jesise,  gelv  u Qihfvli  inv  Gci 
Mospi  Mvnatu?  gi  nvnvhbrci-mala,  tagi  mvmyanrnhilu,  isiwa.  29 
Xvga  inv  bami  tapimrci  nili  wivgilahfeli  wvhsi  nili  ilaneli  uci 
biaci  luhfr-lici.  Xvga  inv  mosvgi-lrqv  u mr-mvwinvcha-goli  nili : 
chena  gcitvwvhofu,  macimi  gjepifu  uqrnhi  chena  fvgifida- 
pifowanv;  macimi  u pami  pginrnv  nili  gjepifowanv,  u ta  lasgrgoli 
nili  wv-ninahfeli  ini  Ir  pvpsqvhgi.  30  Chena  Jesise  u nvtuhtv- 
wrli,  Na-hiwa  gi  tasifu?  Mahsa-lakv,  isiwa  inv;  xvga  maci 
wvninahfihi  udwrla-kuhi.  31  Macimi  niheni  u nvnvhbrci-makuhi 
wvhsi  bur  tapimrci  wvhsi  ini  wrsrlvqi  buryr  vhdagi  ya-qrlvgigi 
si  srwalici.  32  Huwa  ’n’tvsi  vbeki  na-kudwa-lagiki  maci  kusgoki 
bami  wihfani-wrci  wahsatagi  ini  maqvhgigi ; macimi  u nvnvhbrci- 
mrwrli  nihki  wvhsi  welrni  si  melaku-wrci  wvhsi  udfrlr-wrci  nihi 
kuskuhi.  Macimi  u melvhi  welrni.  33  Macimi  nihki  wvninahfeki 
nili  ilaneli  uci  biaci  luhfaki,  chena  udfr-wvhi  nihi  kuskuhi:  macimi 
inv  na-kudwa-lakv  ini  sahbrlvgigi  ini  msgaqi  si  brlvciptu,  macimi 
nap-huqeki.  34  Chena  nihki  ya-svmrcki  nihi  iah  namu-wrci  ini 

mviahci  biamikvgi,  usimoki,  chena  ini  ud  rtudr-nrwv  ini  udawa- 
nagi  chena  ini  belasgi.  35  Chena  nihki  luhfaki  u mv’  wrpvdr- 
nrwv  ini  mviahci  biamikvgi;  chena  udfr-wrli  Jesiseli,  macimi  u 
mkvwr-wrli  nili  ilaneli,  nihki  wvninahfeki  waci  luhfr-wrci,  bami 
lamvtvpi-lici,  betanigali  macimi  u mvyrwi  mamagini-tahrkv-neli 
nvhekv  u fitvli  Jesise:  chena  grwilvwaki  jrivhki.  36  Chena  nihki 
na-na-magiki  ini  u wetvmvwr-wvhi  nihi  yasi  inv  ba-bonrtv 
wvninahfihi  wrpvnasho-fuci.  37  Macimi  jrivhki  nihki  lanvwaki 
ini  ut  vsisge-mwrgi  nihki  Girlasenvki  gryrukv  uci  u kucima-kuhi 
wvhsi  nihi  uci  srwaci;  xvga  nihki  u pami  foginaku-nrwv  msi 
grwilvwawa:  chena  ulvga-lagi  lkvmwv,  macimi  patagi  hawv.  38 
Wakv  nili  ilaneli  waci  luhfr-wrci  nihki  wvninahfeki  u mvmrtuma- 
goli  wvhsi  manvwvhga  weje-makuci : pvyaqv  ud  rmaskv-wrli.  39 
Patagi  hrla  ya-drivni  wegiwv,  macimi  lfwrtutvnu  yasi  ini  msi 
wiahi  mahci  ludolahgi  Mvnatu,  u talrli.  Macimi  inv  wapfa  ya- 
hrci  u pami  Ifwanv  ini  srpwi  ini  mafhega  udawa  yasi  msi  wiahi 
mahci  ludrkuci  Jesiseli. 

40  Chena  yasi  patagi  birci  Jesise,  husilvwrla-kuhi  nihi  mahsa- 
lalici;  xvga  jrivhki  nihki  bami  vhkvwrpvmr-wrci  nili.  41  Macimi 
wrpvmahku,  ’n’tvsi  biawv  ilani  Jarlvs’  sifu,  macimi  dabalacigatv 
inv  ini  msi-kvmikugi : chena  svhgigi  sfa  nvhekv  u fitvli  Jesise, 
macimi  u nvnvhbrci-mrli  nili  wvhsi  becfrlici  yadrci  wegiwv;  42 
xvga  u bonrli  nakude-mahi  u drnahfvli,  nvwitu  matvhfwi-gita- 
neswi  tfwi  gikvdo-weli,  macimi  inv  bami  napagi.  Pvyaqv  yasi  inv 
nhrci  nihi  mahsa-lalici  u gipusgr-kuhi. 

43  Chena  iqawv  bami  bonvgi  mskuwi-lugawa  matvhfwi-gita- 
neswi  gikvtu,  naiahkv  inv  u mahci  jrivhgi  pvgita  mahfalatvgi 
nr-nvtvuci-galici  si,  macimi  ud  rlwi  gegaha-goli  wiyafvli,  44  biawv 
udrnrgi  nili,  chena  u tah  pahsanv  ini  tv  npaniqrdagi  u betanikv- 
nilici : macimi  walanv  ini  u mskuwi-lugawa  nvgikvhdo-dali.  45 
Chena  Jesise  Nafvwa  inv  ni  pahsanaqv?  isiwa.  Macimi  iah 
jrivhki  girci-mulici,  Betv,  chena  nihi  ba-pvh  wedfa-makuci, 
Mastala,  cah  nihki  mahsa-lagiki  gi  fvgigahgr-goki  macimi  gi  na- 
pusgr-goki,  u talrli.  46  Pvyaqv  Jesise,  Wiyafv  svpkvhi  ni  pah- 
sanaqv; xvga  ni  mostu  yasi  wrsikvgi  mahci  neiv  uci  wapfa-yrgi, 
isiwa.  47  Chena  inv  iqawv  iah  namagi  yasi  bur  gigifuci,  biawv 
pami  pvpvwaskv,  macimi  pami  svhgigi  sfa  ya-lvhfv-melici  nili 
muhgrcimu  ini  ya-lvhfv-melici  nihi  jrivhki  lanvwahi  ini  waci 
pahsanrci  nili,  macimi  yasi  walanv  gegahofuci.  48  Macimi,  Udrn- 
fimv,  gi  dapwahsawa  gi  mahci  mafafi-haku ; nhrla  grmrnelafewa- 
nagi,  u talrli  nili. 

49  Iahaiahi  gawvgi  kvlvwici,  ’n’tvsi  biali  nakuti  ya-drci 
wegiwv  uci  inv  dabalacigatv  ini  msikvmikugi,  Hinv  gi  drnahfv 
uwa  vsanwv ; tagi  patfvghi  inv  Ga-gahgimiwa,  isiwali.  50  Pvyaqv 
Jesise  pami  nodrga  ini,  ud  rpvftv-wrli  nili,  Tagi  cihfafilu:  da- 
pwahsalu  pahi,  macimi  inv  wah  mafafihofu.  51  Macimi  ini 
wegiwv  iah  si  birci,  mvtv  welrni  si  taha  wvhsi  nahcipa’  hilaneli 
weci  becfr-makuci,  waciwaphi  Betvli,  chena  Jrneli,  chena  Jamseli, 

chena  nili  u fvli  inv  iqafv  macimi  u gali.  52  Macimi  bami  wih- 
fvqa-wrci  jrivhki,  chena  bami  mvwimr-wrci  nili:  pvyaqv,  Tagi 
wihfvqaku;  xvga  mvtv  inv  napwv,  nabawv  wakv,  isiwa.  53 
Macimi  u wivmasqi  wrpvla-lamakuhi  nihi,  wrkutv-mahi  yasi 
napalici  nili.  54  Pvyaqv  welv  u tah  fvgilaja-nrli  nili,  wihkugamu, 
Iqafv,  un-sgrlu  isiwa.  55  Macimi  inv  u cvjrlvhqvli  patagi  biali, 
chena  unskv  walanv:  macimi  tapigamu  wvhsi  wiahi  wvh  mecilici 
melofulici  nili.  56  Macimi  inv  iqafv  u gahgirmhi  qvqahdrni- 
tahahi:  pvyaqv  Jesise  u tapimvhi  nihi  wvhsi  tagi  wetvmvwr-wrci 
ilaneli  ini  mviahci  si  lvwegi. 

9.  1 Chena  u mrwvtwi-mvhi  nihi  matvhfwi-gita-neswi,  chena  u 

melvhi  wrsikvgi  wvhsi  makufihtvwr-wrci  jrivhki  wvninahfihi, 
macimi  wvhsi  gegahdo-lici  vhqi-lugawanv.  2 Chena  u wrwenaskv- 
wvhi  wvhsi  nvnvhimiwa-lici  ini  u gimrwi-drmkumi  Mvnatu, 
macimi  wvhsi  gegahr-wrci  nihi  ya-vhqi-luga-lici.  3 Chena  Mvtv- 
wiahi  rmwadoku  ya-lrmeyaqa,  mvtv  rpvdhowa,  mvtv  bedrkv, 
mvtv  tvkuwhv,  mvtv  muni ; mvtv  nuhgi  bonv-muku  neswi 
godewvli.  4 Macimi  goqa-nahsi  wegiwv  utitv-maqa,  ’n’tvsi  vpiku, 
macimi  ini  uci  wapfaku.  5 Chena  ya’tfwi  bur  utvhpanal-wrqa,  ina 
ini  udawa  uci  wapfa-ya-qa,  pvwvtanv-muku  ini  paqi  ki  fidwrgi  uci 
wvhsi  dabwawan-haqa  nihki,  u talvhi.  6 Chena  nihki  srwaki, 
macimi  nili  udawa-nafv  si  srbweki,  pami  nvnvhimiwaki  ini  uwasi- 
biadrcimowa,  chena  pami  gega-hiwaki  mafhega  tvsi. 

7 Huwa  Halade  inv  nakutah-fapvti-ugimv  nodrga  jrivhki  ya- 
si lvwegi : macimi  ulrmi  wvnfuna-wafi,  xvga  ini  ya-iuwrci  nrlatv, 
yasi  Jrne  unsgrci  nili  na-palici  uci ; 8 macimi  nrlatv,  yasi  Elvicv 
mahci  tapinvuku-fici ; chena  kutvkvki,  yasi  nakuti  nihki  pvsidowi 
mrmosigesqacki  unsgrci  nuhgi.  9 Chena  iwv  Halade,  Jrne  ni 
gisgi-qatwhv : pvyaqv  nafvwa  yrmv,  ya-lrcimo-fuci  ni  notv  vlv- 
ini  si  wiahi?  Macimi  u nvtunahv  wvhsi  nawrci. 

10  Chena  nihki  apvstvleki,  iah  bir-wrci  patagi,  u muhgr- 
tutvmvwr-wrli  si  wiahi  mviahci  lutvmu-wrci  nihki.  Macimi  ud 
rmwalvhi  nihi,  chena  tabrna  si  srwa  udawa  Pafsaita  sidota.  11 
Pvyaqv  nihki  mahsa-lagiki  u pami  moialadr-nrwv  ini  u nakvlr- 
wrli : macimi  usilvwa-nvhi  nihi,  chena  u kvlolvhi  ini  ugimrwi- 
drmkumi  Mvnatu,  chena  nihi  ya-grwrtvma-lici  gega-hadewa  u 
gega-hvhi.  12  Chena  ini  grsagigi  vlami  ulrqefi;  chena  nihki 
matvhfwi-gita-ne-swi  biaki,  macimi  Rmaskvwi  nihki  mahsa- 
lagiki,  wvhsi  manvwvhga  nihki  nili  udawa-nafv  chena  gryrukv 
belasgi  hr-wrci  macimi  gigah-si-wrci,  chena  mvmu-wrci  wihfane- 
wa:  xvga  utvsi  kit  vpipa  tvh  pvpsqvhgigi,  u talr-wrli  nihki.  13 
Pvyaqv  Melahku  wvh  meci-wrci  u talvhi.  Ni  bonrpa  mvtv  vlikv 
tfwi  nyrlvnwi  wapsqadawvli  macimi  neswi  nvmahfvki ; waciwaphi 
ni  hr-yrga  chena  tapanv-mvwvgita  wihfanewa  jrivhki  iuhkumv 
lanvwaki,  iwvki  nihki.  14  Xxga  nihki  nvwitu  nyrlvna-matvhfana- 
tabawa  ilaneki.  Macimi,  Lamvtvp-hahku  wvh  de-tfwalu-wrci, 
nvwitu  mrsv  nyrlvnwr-pitvgi,  u talvhi  u kvgahgimrfhi.  15 

Macimi  nihki  yone  si  lvweki,  chena  u lamvtvphr-wvhi  jrivhki 
nihi.  16  Chena  u tah  mvmanv  nili  nyrlvnwi  wapsqa-dawvli  ma- 
cimi nihi  neswi  nvmafhi,  chena  spamagi  manqvtugi  pami  lrpi,  u 
gisrci-ludrnv  nili,  chena  u puskunrnv;  macimi  u melvhi  nihi 
kvgahgimrfhi  wvhsi  pvgfanvma-lici  ya-lvhfvme-lici  nihi  mah- 
sala-lici.  17  Chena  nihki  wihfaneki,  macimi  jrivhki  dabholoki : 
chena  ’n’tvsi  mrwvtunv-mrqeki  sa-sqvdodagi  baxkvhki,  matvh- 
fwigita-neswi  sosona. 

18  Chena  ini  biamikvtwi,  yasi  bami  mvmrtumaci  tabrna,  nihi 
kvgahgimrfhi  weci : macimi  u nvtuhtv-wvhi,  Nafvwa  iwvki  neiv 
nihki  mahsala-giki?  isiwa.  19  Chena  pami  rpvfsaki  nihki,  Cah 
Jrne  inv  Fvfvhqi-ulalhiwanv ; wakv  nrlatv  Elvicv  iwvki ; chena 
kutvkvki,  yasi  inv  nakuti  nihki  pvsidowi  mrmosigesqacki  pami 
unsgrci  nuhgi,  isiwaki.  20  Wakv  gelvwv  nafvwa  ki  taiupwv 
nelv?  u talvhi.  Macimi  Betv  pami  rpvfsa,  Ca  hinv  u Klvisde-mvli 
Mvnatu,  isiwa.  21  Pvyaqv  ud  ryeci-mvhi  macimi  u tapimvhi 
wvhsi  bur  yomv  wetvmvwr-wrci  ilaneli ; 22  Hinv  u Qihfvli  ilani 
qelvhi  wa  hvhqi-nvmwv  maci  wiahi,  macimi  wa  hrlvwina-kuhi 
nihi  gigi-lanihi  chena  ugimrwi  mkvtaukulviahi  chena  yr-ivwiga- 
lici,  macimi  wa  nfaqi,  chena  ini  mvwi-nfuku-nvgiga  wa  hunsgr- 
nofu,  isiwa.  23  Chena  jrivhki  u talvhi,  Qahqi  wiyafv  ilani  nih 
biaci  vhgoqv  welrni  inv  girda-latvga  weiv,  chena  u kuqitanv  ud 
rsitahfage-mi  tfana  wrpvgi,  macimi  ni  nakvlaqv.  24  Xvga  goqa- 
nafv-grci  wi  wrpvnastu  u ta  lanvwawewa  wah  wvntu  ini ; wakv 
goqa-nafv-grci  wah  wvntu  u ta  lanvwawewa  xvga  nelv  uci,  henv 
wa  wrpvnastu  ini.  25  Xvga  nahiwa  ilani  mkvhfu,  qahqi  kvtvwih- 
kvga  ini  malsga  ya-lakuqvh-kvmigigi,  macimi  u wvntu  walr  u 
pvgidrnv  nahvlwrkv  weiv?  26  Xvga  goqa-nafv-grci  nah  taqah- 
aqv  macimi  ni  kvlvwewa,  nileni  inv  u Qihfvli  ilani  wah  taqahrli, 
ina  birta  nahvlwrkv  u wvhfrci-makufewa-nagi,  macimi  ini  u 
wvhfrci-makufewa  inv  Ufimv,  chena  nihki  ufapi  ancvleki.  27 
Pvyaqv  dabwawa  gi  talapwv,  Hvbeki  nihki  nrlatv  na-nepvwicki 
utvsi,  nihgeni  mvtv  wah  wiahisi  kutvdr-nrwv  nabowa,  brluhi  u 
nama-nrwv  nihki  ini  ugimrwi-drmkumi  Mvnatu.- 

28  Chena  ini  biamikvtwi  nvwitu  nfwrsig-fuku  mviuhqrci 
yolumv  iyowanv,  ud  rmwalvhi  Betvli  chena  Jrneli  chena  Jamseli, 
macimi  beci  ini  maqvhgigi  si  kuqicsinwv  wvhsi  mvmrtumaci.  29 
Chena  yasi  pami  mvmrtumaci,  ini  yagi  u ta  Irbawa  kutvgi-inwi 
chena  u betanikv  via  wvhkvnvgir  macimi  pami  wvhfeqfo-wvtwi. 
30  Chena  wrpvmahku,  ’n’tvsi  u ge-kvlola-kuhi  neswi  ilanihi, 
nihgeni  Mosise  chena  Elvicv;  31  nihki  wvhfrci-makufewa-nagi 
nvukufeki,  macimi  ud  rtudr-nrwv  u ta  sinvmowa  wrsv  inv  mahci 
lutvgi  Culosalamegi.  32  Huwa  Betv  chena  nihi  ba-pvh  we j e- 
makuci  kufakufeki  kvtuqrmowa : pvyaqv  ia’  uqrwi  si  vmvmu-wrci 
nihki,  u nama-nrwv  u wvhfrci-makufewa-nilici,  macimi  nihi  neswi 
ilanihi  wa-weci-grpvwe-makuci  inv.  33  Chena  ini  biamikvtwi, 
yasi  nili  uci  pami  tabrna  hrwrci  nihki,  Betv  u talrli  Jesiseli, 
Mastala,  ca  huwasv  ini  utvsi  vpivqa:  macimi  welrni  na  husdopa 

nfwi  rjewi-kvmiku ; nakuti  gelv,  chena  Mosise  welv  nakuti,  chena 
Elvicv  welv  nakuti:  mvtv  u wrkutv  bami  iuci.  34  Chena  iahaiahu- 
waci  yolumv  wiahi,  ’n’tvsi  biaiv  brfqvhgi,  macimi  ut  vwikvnsgr- 
ku-nrwv:  chena  kupa-naki  yasi  utitvmu-wrci  ini  brfqvhgi.  35 
Chena  ini  brfqvhgi  uci  luhfaiv  kvlvwih-simowa,  Henv  yrmv  ni 
Qihfv,  ni  mvmrwanv:  notv-wahku  gelvwv,  iyoiv.  36  Chena  iah 
biayrgi  ini  klvwih-simowa,  nrnsihkv  mgofu  Jesise.  Macimi  nola- 
weki  nihki,  chena  mvtv  u wetvmvwr-wrli  ilaneli  ini  uci  wiahi 
mviahci  namu-wrci  nala  grsagiki. 

37  Chena  ini  biamikvtwi,  ini  wvyrpvgi,  iah  biaci  brlvcsinu- 
wrci  ini  maqvhgigi  uci,  maci  mahsala-lici  u nvxgr-kuhi.  38  Chena 
wrpvmahku,  ilaneli  nihi  mahsala-lici  utv  hotvmoli,  Ga-gahgimiwa, 
gi  nvnvhbrci-mala  wvhsi  wrpvmvci  ni  qihfv;  xvga  inv  pahi  nit 
vpaluhfamv:  39  macimi  wrpvmi,  wia-lafewanvli  u masana-goli, 
chena  gikvmoci  wr-wivkohotv-mwv ; chena  nili  u mr-mrtvkus- 
kvha-goli  waciganvhi  br-pihda-wafi,  macimi  fvgrgi  weiv  wv  uci 
srwali  nili,  ulrmi  u pami  kvgissima-goli.  40  Macimi  ni  nvnvhbrci- 
mrki  gi  kvgahgimrfvki  wvhsi  luhfa-pvgilr-wrci  nili ; chena  rlwi 
kvtv-wafeki,  iwvli.  41  Chena  Jesise  rpvfsa  macimi,  0 buryr 
dapwah-srkvnitv  macimi  mvmyrsi-mvmelowafitv  sqelanvwa, 
drniwa  lrqvsi  gah  weci  vbemalapwv  gelvwv,  macimi  wesigi-tahah- 
dolapwv?  biasi  utvsi  inv  gi  qihfv,  isiwa.  42  Chena  yasi  inv 
gawvgi  pami  birci,  inv  wvninahfi  svhgigi  ut  ipvgilrli  nili,  macimi 
ut  vhqi-mrtvkuskv-hrli.  Pvyaqv  Jesise  u kutalrli  nili  wivgilah- 
feli,  macimi  u gega-hrli  nili  sgilvwahfefvli,  chena  patagi  u fvli  si 
meliwa  nili.  43  Macimi  jrivhki  nihki  u qvqahdrna-ladr-nrwv  ini 
u mvgeciwafewa  Mvnatu. 

Pvyaqv  iahaiahi  jrivhki  pami  qvqahdrna-latvmu-wrci  ini 
jrivhki  wiahi  yasi  Ivweci,  u tah  kvlolvhi  u kvgahgimrfhi,  44  We- 
lrni  yolumv  kvlvwewanv  ki  tvwvgr-wrgi  si  kufrbia-yrga : xvga 
inv  u Qihfvli  ilani  nili  u laciwv  ilaneki  wah  si  pvgfanofu,  u talvhi, 
45  Pvyaqv  yomv  iyowa  mvtv  u nanuhdr-nrwv  nihki,  chena  ini 
gigidrqeki  wvhsi  bur  molalatvmu-wrci  ini ; macimi  u kudr-nrwv 
wvhsi  nvtuhtvwr-wrci  nili  yomv  iyowa. 

46  Chena  ’n’tvsi  pvfaqeiv  mamagini-tahawa  alagenv  nihki, 
drnvwa  inv  nihki  vlikv  mselafi.  47  Pvyaqv  iah  namagi  Jesise  ini 
yasi  mamagini-taha-yrgi  u tahiwv,  u tah  mvmrli  cvgi  vpaluhfa- 
fvli,  macimi  pvkvci  welv  u tah  lamvtvp-hrli  nili,  48  chena,  Goqa- 
nafv-grci  wa  hutvhpa-nrli  yolumv  cvgi  vpaluhfafvli  ni  wefowa- 
nagi  ni  utvpa-naqv  nelv:  macimi  goqa-nafv-grci  na  hutvhpa-naqv 
utvhpa-nrli  nili  wa-wrwenilici : xvga  inv  gci-utvhbefv  alagenv 
gelvwv  jrivhki,  henv  mselafi  u talvhi  nihi. 

49  Chena  Jrne  rpvfsa  macimi,  Mastala,  ni  nawrpa  nakuti 
bami  luhfa-pvgi-lrci  wvninahfihi  gi  wefowa-nagi ; chena  ni  kuta- 
lrpa  inv,  xvga  mvtv  gi  weci  nakvla-kunv  inv,  isiwa.  50  Pvyaqv 
Tagi  kutalahku:  xvga  inv  buryr  pipahtanal-wrqa  weciwi  gelvwv, 
u talrli  Jesise. 

51  Chena  ini  biamikvtwi,  ina  nili  grsagiki  nrnami  biaiv 
wvhsi  spamagi  si  utvhpa-nofuci,  grgikv  wvhsi  Culosalamegi  hrci 
Irpaskv,  52  macimi  ya-lvhfvme-qaci  u ta  laskvwvhi  wa-wrwenrci : 
macimi  nihki  wapfaki,  chena  utidr-nrwv  nihki  Samalivki  udawa- 
nafwv,  wvhsi  nvnvhi  macfadr-kuci.  53  Macimi  nihki  mvtv  utvhpa- 
nrwrli  nili,  xvga  u ta  Irbawa  yagi  brsi  waghi  wesv  Culosalamegi 
hawv.  54  Chena  u kvgahgimrfhi  Jamseli  chena  Jrneli  iah  namalici 
yomv,  Dabalamiwatv,  hv  gi  tasi  taha  wvhsi  itvmvqa  skuta  wvhsi 
manqvtwi  uci  svhgigi  biayrgi,  macimi  jrkvmaku-wrci  nihki? 
iwvki  nihki.  55  Pvyaqv  kugewv,  macimi  u kutalvhi  nihi.  56 
Chena  kutvgi  udawa-nahi  haki. 

57  Chena  yala  lfawrci  ini  wvyaci,  nr-nakuti  ilaneli,  Gah 
nakvlala  goqa-grci  wvyaci  yahrivni,  u tagoli.  58  Macimi  Jesise, 
Nihki  wrkucahfeki  u bonr-nrwv  wrsrlvku,  chena  nihki  manqvtwi 
uci  wisgiluhfvki  u bonr-nrwv  ufihfv-nwv;  wakv  inv  u Qihfvli 
ilani  mvtv  u bonv  wvh  tvh  sagfadoci  wesi,  u talrli  nili.  59  Chena 
kutvkvli  nuhgi,  Nakvsilu  u talrli.  Pvyaqv,  Dabalamiwatv,  welrni 
la-lamilu  wvhsi  nhihtv  nhriv  macimi  lakunvgi  n’uhfv,  isiwa  inv. 
60  Pvyaqv,  Nvkvsi  nihki  na-pagiki  wvhsi  lakunr-wrci  nahvlwrkv 
u nabo-mwvhi ; wakv  gelv  nhrla  macimi  lfwrcimulu  mafhega  ini 
ugimrwi-drmkumi  Mvnatu,  u talrli  nili.  61  Chena  nuhgi  kutvkvli 
nahfrpi,  Gah  nakvlala,  Dabalamiwatv;  pvyaqv  nhihtv  welrni  la- 
lamilu  wvhsi  usilvwr-lvki  nihki  ya-driv  wegiwv  ya-picki,  iwvli. 
62  Pvyaqv  Mvtv  ilani,  u pami  mahci  foginv  jegiga-picikv,  macimi 
udrnrgi  pami  lrpi,  ivh  si  uwas’sinwv  ini  ugimrwi-drmkumi 
Mvnatu,  u talrli  Jesise. 

10.  1 Huwa  mviuhqrci  ina  yolumv  wiahi  inv  Dabalamiwatv  u 
mvmvhi  neswrsi  kutvkhi,  chena  mafhega  tvsi  macimi  jrgi  udawa 
ya-lvhfvme-qaci  u ta  wrwenaskv-wvhi  nihi  mrsv  neswi,  wvyaci 
wrsv  hrci  welv  palocihi.  2 Macimi  u talvhi,  Ini  kvwvsqhrwa 
svpkvhi  mrlatwi,  pvyaqv  nihki  br-pakvtaficki  mrtfwihi : waciga- 
nvhi  mvmrtumahku  inv  Dabalatvkv  ini  kvwvsqhrwa,  wvhsi  inv 
bialkv-wrci  br-pakvtafi-lici  ini  u kvwvsqhrwa-nagi.  3 Nhrkuna 
ya-hryaqa;  wrpvtvmuku,  gi  ta  lasgola-pwv  brsi  pvlvsrni-mage- 
fvki  ini  alagenv  mwhauhi.  4 Tagi  rmwadoku  muni-bedrkv,  tagi 
bedrkv,  tagi  mgifanv ; macimi  tagi  usilvwr-lahku  ilani  ini  yala  hr- 
yaqa.  5 Chena  goqa-nahsi  wegiwv  ga  hutidr-nrwv,  nhihtv, 
Grmrnelafewa  cahi  yomv  wegiwr-pagi,  iuku.  6 Chena  qahqi 
grmrnelafewa  uci  uqihfimv  ’n’tvsi  vpita,  usgici  inv  wah  vdali  ki 
grmrnelaf ewa-nwv : wakv  qahqi  mvtv,  patagi  ini  gelvwv  wa  haiv 
nuhgi.  7 Macimi  ivskv  ini  wegiwr-pagi  vpiku,  pami  meciku  ma- 
cimi manaku  yagi  wiahi  yasi  nihki  meliwa-wrci : xvga  inv  ba- 
kvtafitv  nvhekv  iqa-lamakufi  u tabhofowa.  Tagi  wegiwv  uci 
vnkv  wegiwv  hrku.  8 Chena  goqa-nahsi  udawa  utitv-maqa 
macimi  k’utvhpanaku-wrki  nihki,  meciku  yagi  wiahi  yasi  pvgfano- 
dagi  ya-lvhfvme-yaqa : 9 chena  gega-hahku  nihki  ya-vqilugacki 
’n’tvsi  betiga  ya-picki,  macimi  Ini  ugimrwi-drmkumi  Mvnatu  uwa 

gelvwv  mrlrqvhi  biaiv,  ilahku.  10  Wakv  goqa-nahsi  udawa  ka 
hutidr-nrwv,  macimi  mvtv  nihki  k’utvhpanaku-wrki,  nili  si 
luhfrku  ’n’tvsi  udawani-myawvli  macimi,  11  Weginrqa  ini 
k’udawa-nwv  uci  paqi,  ba-fvkufagi  ni  fitanrgi,  geyrwv  ni  tah 
kvfhrpa:  pvyaqv  wrkutv-muku  yomv,  yasi  ini  ugimrwi-drmkumi 
Mvnatu  bia-yrgi  mrlrqvhi,  iuku.  12  Gi  talapwv  nelv,  Hini  wa 
hvlikv  grgilwa-wanwi  Srtvne  vlv-ina  grsagigi,  notv  vlv-ini  udawa. 
13  Mvci  labwrwa  cahi  gelv,  Kulasin!  mvci  labwrwa  cahi  gelv, 
Pafsaita!  xvga  qahqi  nili  wrsikvgi  pakvtafewanv  naiahkv  mahci 
Ivwega  Dryrgi  chena  Srtvnegi,  mviahci  Ivwegi  geyrwrgi,  naiahkv 
nihki  sahkvmikv  wih  mahci  mvtveni  si  tahaki,  wih  pami 
lamvtvbeki  bedrkvni-mudrgi  macimi  pakugi.  14  Wakv  ini  wa 
hvlikv  grgilwa-wanwi  Dryr  chena  Srtvne  ini  jaiahqvh-kuwawa- 
nagi,  notv  gelvwv.  15  Chena  gelv,  Gabrnivm’,  hv  manqvtwi  gah 
si  sba-lamakuf  iha-gopi  ? svhgigi  gah  si  biala-gopi  gelv  vhqi- 
nvmowa-nagi.  16  Hinv  na-nodolwrqa  gelvwv  ni  nodrqv  nelv; 
chena  inv  yr-lvwinalwrqa  gelvwv  nid  rlvwinrqv  nelv;  macimi  inv 
yr-lvwinvwitv  ud  rlvwinv-wrli  nili  wa-wrweni-lici. 

17  Chena  nihki  neswrsi  patagi  biaki  biaci  uwasi-labwrki, 
Dabalamiwatv,  weginrqi  nihki  wvninahfeki  n’utvipa  gi  wefowa- 
nagi,  isiwaki.  18  Macimi  Ni  talrpvmv  Satane  pansinwv  brsi 
bapvgi  manqvtugi  uci,  u talvhi.  19  Wrpvtvmuku,  gi  mahci 
melalapwv  simakufewa  wvhsi  kvgalkv-waqa  mvnadoki  macimi 
ga-kvhkvsrpi-lajacki,  chena  wvh’  simakufih-tvmvwaqa  jrivhgi 
ini  u wesikvtuwewa  inv  mvdaladewanv : macimi  mvtv-wiahi  gah 
wiahisi  vhqipanvlaku-nrwv.  20  Pvyaqv  tagi  yomv  si  usvsilab- 
wrku,  yasi  nihki  ilafewanvki  utvinaqa:  wakv  usvsilabwrku  yasi 
ki  wefowa-nwv  mahtv-wigrdaki  betiga  wafapvh-kvmigigi. 

21  Ivskv-ini  yrtafvgi  usvsilapwv  beci  nili  Ufapi  Ucvjr- 
Ivhqvli,  macimi  0 niyrwa  gelv  Ufimv,  Dabalatvkv  wafapvh- 
kvmigigi  macimi  vsisgi-drmqa,  yasi  svpkvhi  gelv  gigitv-wvci 
yolumv  wiahi  inv  la-burwafitv  macimi  na-nuhsawafitv,  chena 
svpkvhi  vpaluh-fafvki  gi  pvhginvmv-wrki  nili : hvnkv,  Ufimv ; 
xvga  yoni  ini  yasi  manwi  Irsvmvmowa-nigi  gi  ta  Irbewa-nagi, 
iwvpi.  22  Jrivhki  wiahi  ni  mahci  biaci  pvgfanv-mrqv  n’Uhfv: 
macimi  mvtv  wiyafv  u wrkumrli  si  wiyafv  inv  Uqihfimv,  waci- 
waphi  inv  Ufimv;  macimi  si  wiyafv  inv  Ufimv,  waciwaphi  inv 
Uqihfimv,  macimi  inv  goqanafvli-grci  inv  Uqihfimv  si  taha 
wvhsi  pvhginvmv-wrci  nili.  23  Macimi  nihi  kvgahgimrfhi  si 
pami  kugewv,  u talvhi  tabrna,  Gisrciwi  cahi  nili  usgesaku  waci 
namodaki  nili  wiahi  gelvwv  na-namayaqa : 24  xvga  gi  talapwv 
nelv,  yasi  maci  mrmosigesqacki  macimi  mvgi-ugimrki  mrtvwi- 
taha-wrci  wvhsi  namu-wrci  nili  wiahi  na-nama-yaqa  gelvwv, 
macimi  mvtv  u nama-nrwv;  chena  wvhsi  notvmu-wrci  nili  wiahi 
na-notv-maqa,  macimi  mvtv  u nodr-nrwv  nili. 

25  Chena  wrpvmahku,  nr-nakuti  Ivivli  pvfaqeli  macimi  u 
kutvh-kuwrlagoli,  Ga-gahgimiwa,  nahiwa  nah  si  lvwi  wvhsi  Irpi- 

sinv  goqa-lrqvsi  lanvwawewa?  u tagoli.  26  Macimi,  Nahiwa 
Ivwi-gapi  ini  kutaladewa-nagi  ? nahiwa  gi  tasi  lrbrtutv?  u talrli. 
27  Chena  inv  pami  rpvfsa,  Hvhqalami  gelv  inv  Dabalamiwatv  gi 
Mvnadomv  gilagi  jrivhgi  gi  tahi,  macimi  gilagi  jrivhgi  gi 
mvyrwi-geiv,  macimi  gilagi  jrivhgi  gi  wesikvtuwewa,  macimi 
gilagi  jrivhgi  gi  mamagini-tahrkv ; chena  gi  mr-biacigrlademv 
brsi  geiv,  isiwa.  28  Gi  mvyrwi  rpvfsa : yomv  si  .Ivwelu,  macimi 
gah  lanvwawi,  u talrli.  29  Pvyaqv  inv  bami  mrtvwi  tapvsvwa- 
lamakufih-doci  weiv,  macimi  nafvwa  ni  mr-biacigrlademv?  u 
talrli  Jesiseli.  30  Jesise  u mactu  rpvfsawa,  chena,  Nr-nakuti 
ilani  pami  brlvcsi-nwv  Culosalame  uci  Calaku  hawv;  chena 
alagenv  jekuni-wahfihi  inv  rgicfa,  nihi  u legina-kuhi  macimi  u 
pipvgitahu-kuhi,  chena  srwahi  u nvkvla-kuhi  pvhfi  napwv.  31 
Chena  qanv  nr-nakuti  mkvtaukulvia  pami  ini  wvyaci  si 
brlvcsinwv:  chena  inv  iah  nawrci  nili,  ini  pvivgilv  wiyatvhqa  si 
pamfa.  32  Chena  ini-ivskv  Lefride  nahfrpi  iah  birci  ’n’tvsi, 
macimi  iah  nawrci  nili,  ini  pvivgilv  wiyatvhqa  si  pamfa.  33 
Wakv  nr-nakuti  Samaliv,  yasi  brmrmeci,  biawv  tv  hvpilici  nili: 
chena  iah  nawrci  inv  mrci-lapwv  gitaminrqi-tahawa,  34  macimi 
u bialutv-wrli  nili,  chena  u wewvpilrli  ya-lilvdhofu-lici,  u tah 
feginvmv-wrli  pami  chena  wveni ; chena  u tah  lamvtvp-hrli  usgici 
u tvyali,  chena  u tah  bialrli  yrtv  gigahsigi,  macimi  u nosrlrli.  35 
Chena  ini  wvyr-pvgi  u mvmanv  neswi  salani,  macimi  nili  u melrli 
nili  ga-gahsi-lutv-wrci,  chena  Nosrsi  inv;  macimi  goqa-nahi-grci 
vlikv  gah  si  pvgitvhfu,  nelv,  ina  nuhgi  patagi  biriv,  gah  lrpi- 
taphula,  iwvpi.  36  Drnvwa  inv,  gi  tasi  taha  gelv,  iuhkumv  nfwi 
u dapi  mr-pvya-cigrsiwatv  ipanvlrli  nili  yr-gicfr-lici  alagenv  nihi 
jekuniwah-fihi?  u talrli.  37  Macimi  inv,  Nili  galv  wa-wrpvtala- 
kuci  inv  gitaminrqa-ladewa,  isiwa.  Chena  Nhrla,  macimi  -ini  si 
Ivwelu,  u talrli  Jesise. 

38  Huwa  yala  lfawrci  nihki  ya-hrwrci,  u ta  hutitv  nr-nakuti 
udawa-nahi : macimi  nr-nakuti  iqali  Mrfa  sifoli  u ta  hutvhpana- 
goli  ya-drlici  wegiwv.  39  Chena  inv  iqawv  u bonrli  u janinrli 
Male  yrlofoli,  nahfrpi  inv  lamvtvpiwv  mrlrqvhi  inv  Dabalami- 
watv u fitvli,  macimi  u notvmv-wrli  u kvlvwewa-nilici.  40 
Pvyaqv  Mrfa  gitalrqi  yasi  ulrmi  gisrci  lvweci ; macimi  u tah 
bialutv-wrli  nili,  Dabalamiwatv,  hv  mvtv  gi  mvkufa  latv  yasi  ni 
janinv  nvkvsici  wvhsi  nrnsihkv  gisrchi-waiv?  wetvmvwi 
waciganvhi  wvhsi  nrtvmv-wici,  u talrli.  41  Pvyaqv  inv 
Dabalamiwatv  rpvfsa,  Mrfa,  Mrfa,  gi  wesrfi  macimi  gi 
patfvghaku  maci  wiahi : 42  pvyaqv  wiahi  vgrwrtatwi : xvga  Male 
u mahci  mvma  ini  uwasi  wvyatvhqa,  ini  mvtv  inv  wa  huci 
mvmrqi,  u talrli. 

• 

11.  1 Chena  ini  biamikvtwi,  yasi  pami  mvmrtumaci  nr-nakuti 

tvsi,  yasi  ina  tfwi-lvweci,  nakuti  u kvgahgimrfhi,  Dabalamiwatv, 
kvgahgimi-nrga  wvhsi  mvmrtuma-yrga,  datapilvhi  yasi  Jrne 
nahfrpi  kvgahgimrci  u kvgahgimrfhi,  u tagoli.  2 Macimi  Ina 

mvmrtumr-yaqa,  Ufimv,  Gisrciwi  cahi  gi  wefowa.  Gi  u gimr- 
wewa  biaiv.  3 Meli-nrga  tfana  grsagigi  ni  tvkuwhrna-manv 
tfana  wrpvgi.  4 Chena  pvgfalatvmvwi-nrga  ni  mvjelafewa- 
nanv;  xvga  nahfrpi  nelvwa  ni  pvgfalatvmv-wrpa  jrgi  wiyafv 
ma-mosinawhiv-matv.  Chena  tagi  myrsi-vshadewa-nagi  si  biasi- 
nrga,  iuku  u talvhi. 

5 Chena  u talvhi  nihi,  Nafvwa  gelvwv  wah  bonrli  wihgrni- 
mrli,  macimi  nili  wa  hawv  lrwi  tapahgiga,  chena  Wihgrnimv, 
hvuhilu  nfwi  wapsqadawvli ; 6 xvga  brmrmewa  ni  uci  utfaqv 
nihgrnv,  macimi  mvtv-wiahi  ni  bonv  ya-lvhfvmeci  wvhsi 
pvgfanvmv-wvgi,  wa  hilrli;  7 macimi  nili  betiga  wa  huci 
rpvfsali,  Tagi  patfvghilu : ini  sqrta  uwa  gibhota,  macimi  nit 
vpaluhfa-mvki  tfvnagi  ni  wihbama-goki ; mvtv  yaciwi  nitv  hunskv 
macimi  melala?  wa  hiwvli.  8 Gi  talapwv  nelv,  Waghi  inv  mvtv 
wa  hunskv  macimi  melrli  nili  xvga  wihgrnvli,  wakv  wa  hunskv 
inv  xvga  yagcigrdewa-nilici  uci,  macimi  wah  melrli  tfwi  ya- 
grwrtv-malici  nili.  9 Chena  gi  talapwv  nelv,  Nvtutvmuku, 
macimi  gah  melagopwv  ini ; nvtunahigaku,  macimi  ga  mkvhfu- 
pwv;  detuwvthvmuku,  macimi  gah  tvwanv-mrgopwv  ini.  10 
Xvga  jrgi  wiyafv  na-tutvkv  utvtaniga;  chena  inv  na-tunahvkv 
mkvhfu;  macimi  inv  da-tuwvt-hvkv  wah  tvwanv-mrqi  ini.  11 
Chena  nafvwa  gelvwv  wa-ufimr-witv  u qihfvli  wah  nvtutv-mali 
wapsqadagi,  macimi  sekunvli  u melrli  nili?  walr  nvmahfvli, 
macimi  mvnadoli  u nvmahfiwi  melrli  nili?  12  Walr  qahqi  nili 
owrwi  wah  nvtutv-mali,  hv  inv  ga-kvhkvsrpi-lajalici  wah 
melrli  nili?  13  Qahqi  gelvwv  waciganvhi,  waghi  ki  mvjelafipwv, 
ki  wrkudrnrwv  wvhsi  melaqa  uwasi  daphadewanv  kit  vpaluhfam- 
wrki,  drniwa  laghi  si  vlikv  ufapi  k’XJhfwv  wah  si  melvhi  nili 
Ufapi  Ucvjrlvhqvli  nihi  na-tutvmrkuci  ? 

14  Chena  bami  luhfa-pvgilrci  wvninahfeli  ga-gapituna-lici. 
Macimi  ini  biamikvtwi,  iah  luhfrlici  nili  wvninahfeli  inv  gagapi- 
lani  kvlvwi ; macimi  nihki  mahsalagiki  qvqahdrni  tahaki.  15 
Pvyaqv  nrlatv  nihki,  Pialsepvleli  nili  ugimr-osrkvn-wrli  nihki 
wvninahfeki  uci  kvtvwi  luhfa-pvgilvhi  wvninahfihi,  iwvki.  16 
Chena  kutvkhi,  u pami  kucihakuhi,  u nvtunamr-kuhi  wafapvh- 
kvmigigi  uci  giginolowa.  17  Pvyaqv  inv,  wrkutv-mwv  u tasi 
tahawa-nilici,  Jrgi  ugimrwewa  pvhfanadeiv  lekvtvh-kvmigifewa- 
nagi  si  biadota ; macimi  wegiwv  wegiwr-pagi  si  pvhfahkv 
rgicifaiv,  utalvhi  nihi.  18  Chena  qahqi  Satane  nahfrpi  pvhfana- 
tita  weiv,  nahiwa  wahsi  nepvweiv  u gimrwewa?  xvga  ki  taiupwv 
gelvwv  yasi  nelv  Pialsepvle  uci  kvtvwi  luhfa-pvgilvki  wvninah- 
feki. 19  Chena  qahqi  nelv  Pialsepvle  uci  kvtvwi  luhfa-pvgilvga 
wvninahfeki,  nafvliwa  ki  qihfwrki  uci  kvtvwi  luhfa-pvgilr- 
wvhi  nihi?  waciganvhi  nihgeni  ga  hu  dapvhkuwa-mipwv.  20 
Wakv  qahqi  nelv  nili  u lajali  Mvnatu  uci  kvtvwi  luhfa-pvgilvga 
wvninahfeki,  huwa  galv  ini  u gimrwi-drmkumi  Mvnatu  usgici 
gelvwv  si  biaiv.  21  Hinv  wesigi-lani  iah  uqrwi  si  u mtaqrpici  u 
gcitvwvhtu  nahvlwrkv  ya-tvsiwaci,  u nvwicikv  grmrni  vdali : 22 

Pvyaqv  ina  vlikv  wrsikvtu-wilici  notv  welv  wah  bialudr-goli, 
macimi  ut  vlisgrgoli,  u mvmrgoli  nili  malsga  u mtaqrbewa  ma- 
mfalatvgi,  chena  pvpvh-fanv-mali  u seqitvhfowa.  23  Hinv  ba- 
bur  weje-mitv  ni  ppahta-naqv;  macimi  inv  ba-bur  weci 
mrwvtuniga-mitv  lfwaniga.  24  Hinv  wivgilahfi  ia  hinv  luhfrci 
nili  ilaneli  uci,  srpwi  pamfa  tvivh  bur  lrqvsi'  napiwigi,  u pami 
nvtunahv  vlwrkvhsewa,  macimi  mvtv  Irqv  u mkv,  Patagi  nah  si 
kutaqi  ya-driv  wegiwv  waci  luhfriv,  yr-iwvpi.  25  Chena  iah 
bird,  u mkv  ini  jekvdhota  macimi  wrwasihdota.  26  Hina  uwa 
nhawv  inv,  macimi  u mvmvhi  weyrgi  neswvhfwi  kutvkhi 
ilafewanhi  vlikv  mvjelafihi  notv  welv;  chena  nihki  becfaki 
macimi  ’n’tvsi  daki:  chena  ini  jaiahqi  u ta  lafewa  inv  ilani  vlikv 
mvjrfi  notv  ini  wasgi. 

27  Chena  ini  biamikvtwi,  yasi  iuci  yolumv  wiahi,  nrnakuti 
iqawv  nili  mahsa-lalici  uci  upvhotvmwv,  chena,  Gisrciwi  cahi  ini 
Irmvdrkv  ba-pvhkvsanaku-ivni,  macimi  nihki  ulanyaki  nanona- 
ivni,  u tagoli.  28  Pvyaqv,  Hvnkv  grjekv,  gisrciweki  nihki  na- 
notvgiki  ini  u kvlvwewa  Mvnatu  macimi  u gjetunr-nrwv  ini, 
isiwa. 

29  Chena  nihi  mahsa-lalici  iah  pami  rnrwvtusgr-makuci, 
vlami  iwv,  Yomv  inugi  sqewa  mvjrfi  sqelanvwawewa : giginolowa 
si  nvtunahi-gaiv ; chena  mvtv  giginolowa  ini  wah  si  meliwapi  ini 
Jonv  u giginolowa  wakv.  30  Xvga  datapilvhi  yasi  Jonv  gi- 
ginolowa-fihtv-wrci  nihi  Nanifvhi,  yone  nahfrpi  wah  si  inv  u 
Qihfvl  ilani  ilafihtvgi  inugi  yomv  sqelanvwawewa.  31  Hinv 
ugimrwi-iqa  ini  yalrwvhqagi  wa  huci  pvfaqi  ini  jaiahqvh- 
kuwawa-nagi  gilagi  nihi  yomv  inugi  sqelanvwawewa  uci  ’lanihi, 
macimi  inv  nihi  wah  myrlvhkuwr-lvhi : xvga  inv  ini  yaqvhkvmi- 
gigi  ini  vsisgi-drmqa  uci  biawv  wvhsi  notvgi  ini  u laburwa 
Svlvmvne;  macimi  wrpvmahku,  vlikv  mselafi  notv  Svlvmvne 
utvsi  vpiwv.  32  Nihki  Nanifv  uci  ’laneki  wah  pvfaqeki  ini 
jaiahqvh-kuwawa-nagi  gilagi  yomv  inugi  sqelanvwawewa, 
macimi  wah  myrlvh-kuwrdr-hrwv  ini : xvga  nihki  mvtveni  si 
tahaki  ini  tvh  pami  nvnvhimi-walici  Jonvli;  chena  wrpvmahku, 
vlikv  mselafi  notv  Jonv  utvsi  vpiwv.  ' 

33  Mvtv  ilani  iah  mahci  fvgfwrci  netvwrkvnvli,  Irmvhgigr- 
nagi  u tasi  bonrli  nili,  walr  mvtv  Irmagi  ini  pusili,  ini  usgici  tvh 
nepvwilici  wakv,  wvhsi  nihki  ba-becfrcki  manvwvh’  namu-wrci 
ini  wvivhfayrgi.  34  Hu  netvwrkvni  geiv  ini  gi  sgesaqi : ia 
hufabirgi  gi  sgesaqi,  nahfrpi  malsga  geiv  uqihfanwi  wvivhfayrgi ; 
wakv  ini  iah  mvjrfigi,  nahfrpi  uqihfanwi  geiv  bapagijrgi.  35 
Wrpvtvnu  waciganvhi  qahqi  tuga  ini  wvivhfayrgi  geyrgi  ya- 
dagi  mvtv  bapagijrgi  inwi.  36  Qahqi  waciganvhi  malsga  geiv 
uqihfaga  wvivhfayrgi,  bonvma  mvtv  mrlaghi  papagicv,  inv  wah 
mafhega  uqihfanwi  wvivhfayrgi,  brsi  inv  netwrkv  u pami  wvhfa- 
figawa  melahgi  geiv  wvivhfayrgi. 

37  Huwa  yasi  kvlvwici,  Palaseli  u kuci-magoli  wvhsi  wih- 

pumakuci : chena  becfa,  macimi  lamvtvpi  wvhsi  wihfanici.  38 
Chena  inv  Palase  qvqahdrni  taha  iah  namagi  ini,  yasi  bur  nhihtv 
nili  mahci  ulalwelici  wihsi-bur  wihfanilici.  39  Macimi  inv 
Dabalamiwatv,  Huwa  gelvwv  nihki  Palaseki  ki  fvfvyrghrwv  ini 
frgici  wiyatvhqa  inv  taphikv  chena  ini  saswilrkv;  wakv  Irmagi 
laghi  gelvwv  uqihfanwi  seqidowafewa  macimi  wvnrtafewa,  u talrli 
nili.  40  Gelvwv  wvnihsvgrki,  mvkhv  mvtv  inv  mviacdotv  ini 
frgici  wiyatvhqa  nahfrpi  ustu  ini  betiga  wiyatvhqa?  41  Wakv 
gitaminrqi  meliwaku  nala  wiahi  betiga  ya-daki ; macimi  wrpvtv- 
muku,  jrivhki  wiahi  fvfvyrgiv  gelvwv  si. 

42  Pvyaqv  mvci-labwrwa  cahi  gelvwv  Palaseki ! xvga  ki  dax- 
hrnrwv  msawa-wvsqi  chena  luwvsqi  macimi  jrgi  menkv-wvsqi, 
chena  kit  vlwihgrdr-nrwv  dapvsvugi  macimi  ini  ut  vhqalamiwawa 
Mvnatu : wakv  yoloni  qelvhi-iu  inwi  wvhsi  naiahkv  mahci  lutv- 
maqa,  macimi  tagi  nvkvtvmuku  ini  kutvgi  mvtv  mahci  ludota. 
43  Mvci-labwrwa  cahi  gelvwv  Palaseki ! xvga  ki  manwaladr- 
nrwv  nili  vliwesi  vhpvbewanv  betiga  nili  msi-kvmiku,  macimi 
nili  usilvwrladewanv  betiga  nili  yrtvh  wewedgegi.  44  Mvci- 
labwrwa  cahi  gelvwv!  xvga  brsi  nili  nabowr-lvku  gelvwv  ya-lafi- 
yaqa  mvtv  tapi-nrqvtu  nili,  macimi  nihki  ilaneki  ya-lwihgrtvgiki 
nili  mvtv  u wrkudr-nrwv  ini. 

45  Chena  nakuti  nihki  lvivki  pami  rpvfsa,  Ga-gahgimiwa, 
yomv  bami  iuivni  gi  mvci-mipa  nahfrpi,  u tagoli.  46  Macimi 
Mvci-labwrwa  cahi  gelvwv  lvivki  nahfrpi ! xvga  ki  wewvshr- 
wrki  ilaneki  wewvsewanv  vhqvtu  wvhsi  nvyodaki,  macimi  gelvwv 
mvtv  nahvlwrkv  nakuti  ki  lajafwv  ki  tv  huci  pahsanr-nrwv  nili 
wewvsewanv,  isiwa.  47  Mvci-labwrwa  cahi  gelvwv ! xvga  gelvwv 
ki  ustvwr-wrki  nabowr-lvku  nihki  mrmosigesqacki,  macimi 
k’uhfwrki  u nfrwvhi  nihi.  48  Jrlvini  gelvwv  dabwawanvki 
macimi  ki  nkudr-nrwv  nili  u pakvtafewa-nwv  k’uhfwrki : xvga 
nihki  u nfrwvhi  nihi,  macimi  gelvwv  ki  ustvwr-wrki  u nabowr- 
lvku-mwv.  49  Waciganvhi  iyoiv  nahfrpi  ini  u laburwa  Mvnatu, 
Ni  nah  laskvmv-wrki  mrmosigesqalici  macimi  apvstvlihi;  chena 
nrlatv  nihi  wa  nfrwvhi  nihki  macimi  wah  nrnuhgrchr-wvhi ; 50 
wvhsi  ini  u mskumwv  jrivhki  nihki  mrmosigesqacki,  fa-feghodagi 
ina  vlamvhgah-fanwi  ini  ya-lakuqvh-kvmigigi  uci,  manvwvh 
brbiaci  lalatvmv-waci  yrmv  inugi  sqelanvwa;  51  ini  u mskumi 
Apvle  uci  brlu’  hini  u mskumi  Sakulriv,  ya-iqinatv  lvlvqi  ini 
botafvmrcikv  chena  ini  ufapi-kvmiqi : hvnkv,  gi  talapwv  nelv,  ini 
brbiaci  wah  lalatv-mrqi  yrmv  inugi  sqelanvwa.  52  Mvci-labwrwa 
cahi  gelvwv  lvivki ! xvga  kid  rmwado-nrwv  laburwawi  tvwana- 
hikv:  mvtv  ki  becfrpwv  gelvwv,  macimi  k’utvmhr-wrki  nihki 
bami  becfrcki. 

53  Chena  ini  ia  huci  biaci  luhfrci,  nihi  yr-ivwigalici  chena 
nihi  Palasihi  ut  vlami  wivkuwawi  fvgigahgr-kuhi,  wesv  gisfakuhi 
wvhsi  maci  wiahi  si  kvlvwici;  54  u pami  vhkunahu-kuhi,  wvhsi 
pathvdrkuci  wiahi  u donagi  uci. 

12.  1 Hini  alaghi  lrqv,  ina  inv  macitfana  matvhfana  tabawa 
mahsa-lakv  mrwvtuskv,  waciganvhi  kvgalgrdeki  nihki,  ut  vlami 
ilvhi  u kvgahgimrfhi  nhihtv,  Mvhgani  gelvwv  ini  unvlascikv-nwv 
nihki  Palaseki,  naluhci-lvwewa  ini.  2 Pvyaqv  mvtv  vhdawi  wiahi 
patvghota,  ivh  bur  ini  pvhkvsanota;  macimi  gigidota,  ivh  bur  ini 
wrkudota.  3 Yone  uci  goqanahi-grci  gelvwv  ki  mahtu-wapwv  ini 
lr  papagicv  wah  nodota  ini  Ir  wvivhfaiv;  chena  goqanahi  gelvwv 
ini  utvwvgrgi  ki  mahci  kvlvwipwv  betiga  nili  beti-grnv  wa 
lfwrcimupi  usgici  nili  wegiwrpi-vkucikvmi.  4 Chena  gi  talapwv 
nelv  nihgrnati,  Tagi  kufahku  nihki  nr-nfrcki  nili  wivufi-weyrnvli, 
macimi  mviuhqrci  mvtv  gidani  u bonr-nrwv  wvh  kvtvwi  si  Ivwe- 
wrci.  5 Wakv  ga  hvlanaiapwv  inv  wiyafv  wa  kufaqa:  Kufahku 
inv,  inv  iah  mahci  nsiwaci  u bonv  wrsikvgi  wvhsi  vhqi-nvmowa- 
nagi  ipvgisiwaci : hvnkv,  gi  talapwv  nelv,  Kufahku  inv.  6 Mvkhv 
mvtv  nyrlvwi  udawani-wisgiluhfvki  nyawi  sansi  yrsi  myagipi? 
macimi  mvtv  nakuti  wvnihgrlofu  ini  u ta  lrbewa-nagi  Mvnatu. 
7 Wakv  tapilo  nili  gelahfwv  jrivhki  giginotvgita.  Tagi  kusiwaku: 
vliwi  ki  ta  la-lamakufipwv  gelvwv  notv  maci  udawani-wisgiluh- 
fvki. 8 Chena  gi  talapwv  nelv,  jrgi  wiyafv  nah  muhgrci  tabrci 
rcimaqv  ya-lvhfvme-wrci  ilaneki,  nileni  inv  u Qihfvli  ilani  nah- 
frpi  wah  muhgrci  tabrci  rcimrli  ya-lvhfvme-lici  nihi  ut  ancvlemhi 
Mvnatu.  9 Wakv  inv  ga-girci-mitv  tv  hvpi-wrci  ilaneki  wah  gir- 
cimofu  ini  tv  hvpilici  nihi  ut  ancvlemhi  Mvnatu.  10  Chena  jrgi 
wiyafv  wa  pipahci-mrli  kvlvwewa  nili  u Qihfvli  ilani,  ini  wah 
pvgfalatv-mrqi  inv:  wakv  inv  ba-pipahci  pvhdr-mrtv  nili  Ufapi 
Ucvjrlvhqvli  mvtv  ini  ivh  pvgfaladota.  11  Chena  ina  nihki  ya- 
Ivhfvme-yrgi  nili  msi-kvmiku  si  bialalwrqv,  chena  nihi  dabalaci- 
gahi,  chena  nihi  wiah’  simakufewanhi,  tagi  wesrfeku  wvh  svyaqa 
walr  wv  hrpvfsa-yaqa,  walr  wv  hiu-yaqa:  12  xvga  inv  Ufapi 
Ucvjrlvhqv  gah  kvgahgima-kuwv  tapilo  ini  Yrtafvgi  wv  hiu-yaqa. 

13  Chena  nakuti  wiyafvli  nili  mahsalalici  uci  kvlolagoli,  Ga- 
ga hgi  mi  wa,  wetvmvwi  ni  janinv  ni  pvhfanvmrqv  ini  seqi-wiahi. 
14  Pvyaqv,  Ilani,  nafvwa  dapvsvwvtaniwatv  walr  ba-pvhfaniwatv 
wvhsi  simakufihdo-lvku  ni  tas  haqv?  u talrli.  15  Macimi  gici- 
tvwrfeku,  chena  jrivhgi  vbaladewa  uci  gicitvwi  nuhbianv-muku 
geyrwv:  xvga  ilani  u ta  lanvwawewa  mvtv  ini  utatwi.  mrlafewa- 
nagi  uci  ini  wiahi  ba-bonvgi,  u talvhi  nihi.  16  Chena  pamrtu- 
wawa  u kvlolvhi,  Ini  ut  vsisgemi  nr-nakuti  pvwawi  ’lani  mrli 
negicigaiv  iwvpi : 17  Macimi  mamagini-taha  inv  weyrgi,  Cah’  na- 
hiwa  nah  si  lvwi,  xvga  mvtv  ni  bonv  wvh  tvh  bonvmv  ni  mvwi- 
fowanv?  iwvpi.  18  Cah’  yomv  nah  si  lvwi:  nah  lekvtanrnv  ni 
kvwvsqi-grnv,  macimi  na  hupvtanv  vlikv  mahsrgi ; chena  ’n’tvsi 
nah  bonv  jrivhki  ni  kvwvskumi  macimi  ni  wiahemi.  19  Macimi  na 
hilv  neiv,  Neiv,  gi  bonv  maci  wiahi  macitfwi  gikvtu  si  nhrwrdr- 
qvta;  mvmalu  gi  grmrnafewa,  wihfanilu,  manalu,  gilvgifilu, 
iwvpi.  20  Pvyaqv  Mvnadoli,  Gelv  wvnihsvgrfv,  inugi  tapahgiga 
brbiaci  gi  ta  lalatv-mrgopi  geiv;  chena  ini  wiahi  na-nhrwrcfado- 
ivni  nafvwa  wa  huwelrmi  ini?  u tagoli.  21  Yone  yagi  inv  ba- 

bonvhfu-tvkv  weiv  pvwawa,  macimi  mvtv  pvwawv  Mvnadoli 
wiyaci. 

22  Chena  Waciganvhi  gi  talapwv  nelv,  u talvhi  u kvgahgi- 
mrfhi,  Tagi  ki  ta  lanvwawewa-nwv  uci  wesrfeku,  wiahi  wvh  meci- 
yaqa ; walr  tagi  nuhgi  geyrwv,  wiahi  wvh  lvsa-yaqa.  23  Xvga  ini 
lanvwawewa  vlikv  inwi  notv  ini  wihfanewa,  macimi  inv  weyrnv 
notv  ini  betanikv.  24  Mamagina-lamahku  nihki  grkvlwhaki,  yrsi 
bur  nihki  vhciga-wrci,  nuhgi  mvtv  kvwvsqhrwaki ; mvtv  nihki  u 
bonr-nrwv  bonvhfowikv  walr  kvwvsqikv ; macimi  Mvnatu  u 
csvmvhi  nihi : gahfwi  si  vlikv  ki  ta  lalamakufipwv  gelvwv  nihki 
wisgiluhfvki ! 25  Chena  drnvwa  inv  gelvwv  pami  wesrfeta  wa 

huci  kvtvwi  golutu  nakuti  giupit  ini  u ta  lanvwawewa  si  tapvcikv- 
nagi?  26  Qahqiu  waciganvhi  kid  rlwi  si  lvwepwv  muhci  ini  gahci 
mrcqrfigi,  gociwa  nili  ki  tah  wesrfepwv  mrsi  nrlatv?  27  Mama- 
gina-latvmuku  nili  wesiwvlvgami,  yrsi  nili  sqinegiki : mvtv  br- 
pakvtafeiv  nili,  nuhgi  mvtv  br-biami-nvqaiv ; pvyaqv  gi  talapwv 
neli,  Weginrqi  Svlvmvn’  jrivhgi  u wvhfrci-makufewa-nagi,  mvtv 
brsi  nakuti  yolumv  si  wrwasi.  28  Wakv  qahqi  Mvnatu  yone  Iv- 
sahdota  nili  mskutahqvlu,  ini  ala  Iskvhgigi,  yagi  inugi  grsagigi, 
macimi  wrpvga  ini  gisifikv-nagi  ipvgidota;  drniwa  laghi  si  vlikv 
gah  lvsaghukuwv  inv,  O gelvwv  cvgi  dapwahsa-fvki  ? 29  Chena 

gelvwv  tagi  nvtunahv-muku  wvh  meci-yaqa,  macimi  wvh  mana- 
yaqa,  tagi  nuhgi  neswi-tahrkv-niku.  30  Xvga  svpkvhi  nihki  jrgi 
si  lanvwaki  ini  yalakuqvh-kvmigigi  u nvtunahr-nrwv  jrivhki 
yolumv  wiahi : wakv  k’Uhfwv  u wrkutv  yasi  gelvwv  mfalatv- 
maqa  yolumv  wiahi.  31  Pvyaqv  nvtunahv-muku  gelvwv  ugimrwi- 
drmkumi,  macimi  yolumv  wiahi  gah  goludr-gopwv.  32  Tagi  kutv- 
muku,  cvgi  nakudwalo-fvki ; xvga  ini  yasi  uwasi  manwi-tahawa- 
nici  k’Uhfwv  wvhsi  melal-wrqa  ini  ugimrwi-drmqa.  33  Myagiku 
ini  ba-bonv-maqa,  macimi  gisrci  si  meliwaku ; husdoku  pasiqi 
gelvwv  muni-bedrkvnv  buryr  vlvlikv  si  gahdayrki,  pvwawa  betiga 
nili  manqvtu  buryr  notqvhki,  yrtvh  bur  mrlrqv  hrci  grgimotakv, 
mvtv  nuhgi  mvnadolafv  mvci-lvweci.  34  Xvga  tvh  ’dagi  gi  pv- 
wrwa,  nahfrpi  ’n’tvsi  wa  vhdawi  gi  tahi. 

35  Welrni  ki  sahgiwv  gitvpifo-yrga,  macimi  ki  netvwrkv- 
nwrki  bami  fvgifu-wrci;  36  macimi  ilafiku  gelvwv  brsi  ilaneki 
bami  vhkvwrpvmr-cki  dabalamaku-wrci,  lrqv  nili  patagi  ini  wec- 
hadewi  wihfancigawa  wa  huci  biali ; wvhsi,  ina  birlita  macimi 
detuwvthiga-lita,  manvwvhga  walanv  tvwanv-mvwr-wrci  nili.  37 
Gisrda-lamakufeki  cahi  nahga  vlolrkvnvki,  nihi  inv  dabalamiwa- 
tv  ina  birta  wa  mkvwvhi  bami  gcitvwrpilici : tapilo  gi  talapwv 
nelv,  wa  gitvpitu  weiv  inv,  chena  wah  lamvtvphvhi  nihi  wvhsi 
wihfanilici,  macimi  wah  biawv  chena  wah  gisrcilutv-wvhi  nihi. 
38  Chena  qahqi  inv  wah  biawv  ini  mvwi-nesana  tv  gcitvwvh-do- 
dagi  lrqv,  macimi  qahqi  ini  mvwi-nfana,  macimi  yone  wah  si  mkv- 
wrci  nihi,  gisrda-lamakufeki  cahi  nahga  vlolrkvnvki.  39  Pvya- 
qv wrkutv-muku  vlv-yomv,  qahqi  inv  ini  wegiwv  uci  mastala  na- 
iahkv  wrkutvga  ini  yrtafvgi  wrsv  birci  inv  grgimotakv  naiahkv 

wi  gcitvwrpi,  macimi  mvtv  u tvh  naiahkv  nvkvtv  wegiwv  yadrci 
wvhsi  srpwi  pughodalici.  40  Nahfrpi  gelvwv  mahci-wafiku : xvga 
buryr  ini  yrtafvgi  si  taha-yaqa  inv  u Qihfvli  ilani  biawv. 

41  Chena,  Dabalamiwatv,  hv  nelvwa  gi  kvlosipa  yomv  pamr- 
tuwawa,  walr-tuga  datapilvhi  jrivhki?  isiwa  Betv.  42  Nafvwa 
chena  inv  tapvsvwafi  macimi  laburwafi  nosrcikvnv,  wvh  tvlwvh- 
fakutv  dabalamakuci  yadrlici  wiahi,  wvhsi  melrci  laghi 
welvwv  nihi  u wihfanewa-nilici  qanrni  lrqv?  isiwa  inv  Dabalami- 
watv. 43  Gisrda-lamakufi  cahi  inv  vlolrkv,  ina  birlita  dabalama- 
kuci wa  mgrgoli  bami  yone  si  lvweci.  44  Dabwawa  gi‘  talapwv 
nelv,  nili  wah  tvlwvhfwrli  inv  jrivhgi  ba-bonvgi.  45  Wakv  qahqi 
inv  vlolrkv,  Ca’  hu  nrkvhtu  u birwa  dabalamitv,  wa  hiwv  u tahigi ; 
macimi  wa  hvlami  ppvgta-whvhi  nihi  vlolrkvni-lanihi  chena  nihi 
vlolrkvni-iqafhi,  macimi  wihfani  chena  manwv,  macimi  wvhsi 
wvnafuci;  46  nili  dabalamakuci  inv  vlolrkv  wah  biali  ina  grsa- 
gigi  mvtv  u biadalatv,  macimi  ina  yrtafvgi  mvtv  u wrkutv,  chena 
wa  hvhqinvla-goli  nili,  wah  si  tvqinvmr-goli  ini  welv  nihi  buryr 
tapvsvwa-filici.  47  Macimi  inv  vlolrkv,  wa-wrkutvkv  yasi 
tahawa-nilici  dabalamakuci,  chena  mvtv  mahci-lvwe-wafi,  chena 
mvtv  nuhgi  yasi  tahawa-nilici  si  lvwi,  wa  ppvgtahofu  inv  maci 
lihfewvn-hudewv-wigrfowanv;  48  Wakv  inv  ba-bur  wrkutvkv, 
macimi  wiahi  si  lvwi  nvhekv  iqvtwi  lihfewvn-hudewv-wigrfo- 
wanv, wa  ppvgtahofu  lrkufwe-mahi  lihfewvn-hudewv-wigrfowa- 
nv. Chena  goqa-nafv-grci  maci-laghi  melofu,  maci-iaghi  wa  hinv 
udalatv-mrqi : macimi  nili  nihki  maci-laghi  da-lwvhfwr-wrci, 
nileni  wah  nvtutvmvwr-wrli  ini  vlikv  laghi. 

49  Ni  bir  nelv  wvhsi  ini  usgi-drmqa  ipvgitvmv  skuta:  maci- 
mi nahiwa  skvtv  ni  talalatv,  qahqiu  ini  naiahkv  pkvlanota?  50 
Pvyaqv  ni  bonv  fvfvhqi-ulalwewa  wvh’  fvfvhqi-ulalweiv ; macimi 
ni  gesanrcinv  brlu’  hini  mahci-ludodaga ! 51  Hv  gelvwv  ki  tasi 

tahapwv  yasi  biriv  nelv  wvhsi  meliwaiv  grmrnelafewa  ini  usgi- 
drmqa?  Gi  talapwv  nelv,  Mvtv;  grjekv  pvhfahgrwa  wakv:  52 
xvga  yoci  inugi  wa  hvbeki  nyrlvnwi  nakuti  wegiwr-pagi  pvhfah- 
grki,  nfwi  u mvwinvhgrlr-wvhi  neswi,  chena  neswi  nihi  nfwi.  53 
Wah  pvhfahgrki  nihki,  ufimv  u mvwinvhgrlrli  uqihfimrli,  macimi 
uqihfimv  ufimrli ; ugafv  udrnfimrli,  macimi  udrnfimv  ugafvli ; 
ufami-ugefv  ufamyali,  macimi  ufamiv  ufami-ugefvli. 

54  Chena  nahfrpi  u talvhi  nihi  mahsalalici,  Hina  iah  nama- 
yaqa  brfqvhgi  bami  pvfaqeyrgi  ini  yapvximugi,  Vlvini  biaiv  ga- 
muwrgi,  ki  taiupwv  walanv;  macimi  necvphi  yone  ini  yasi  biami- 
kvgi.  55  Chena  iah  nama-yaqa  yalrwvhqagi  bami  uci-gikvgi,  Wah 
gisidawi  gesagi,  ki  taiupwv;  macimi  ini  biamikvtwi.  56  Gelvwv 
naluhcilvwi-wahfeki,  ki  wrkudr-nrwv  wvhsi  lrbrtutv-maqa  ini  ya- 
Irpasgrgi  ini  usgi-drmqa,  macimi  ini  manqvtwi ; pvyaqv  nahiwa  ki 
tasi  bur  ini  wrkudr-nrwv  wvhsi  lrbrtutv-maqa  yomv  inugi  yalkv- 
migigi?  57  Chena  gociwa  weginrqi  pasiqi  gelvwv  mvtv  mvyrwi 
ki  talvhkuwrla-tipwv?  58  Xvga  yasi  gelv  wedamvci  gi  mvdalade- 

wanv  yalvhfvmeci  inv  da-puwrsiwatv,  gcitvwrfelu  yalalfa-ivni 
wvhsi  tfwihkvwahgi  inv;  belaba  nili  da-pvsvwvtani-walici  gah  si 
sus-khulaqv,  macimi  inv  da-pvsvwvtaniwatv  nili  wiah-simakufe- 
wanvli  gah  si  pvgfanaqv,  macimi  inv  wiah-simakufewanv  giphu- 
dewigr-nagi  ga  ipvgilaqv.  59  Gi  tala  nelv,  Mvtv  wiahisi  ga  hini 
uci  luhfv,  brlu  hini  tapilo  jaiahqi  mrlacihi  gah  jrgi  mahci  taphv. 

13.  1 Huwa  ’n’tvsi  vbeki  nrlatv  wiyafvki  qanv  ina  lrqv  ud  rtu- 
tvmvwr-wrli  nihi  Galalewi-lanvwahi  niheni  u mskumilici  Brlvde 
u gilagfatu  ut  vpanawa-nilici.  2 Macimi  rpvfsa,  Hv  ki  tasi  ta- 
hapwv  vlikv  majelaficki  iuhkumv  Galalewi-lanvwaki  yacsiwrci 
jrvihki  nihki  Galalewi-lanvwaki  xvga  mahci  mvjesi  nvmoki  yomv 
wiahi?  u talvhi.  3 Gi  talapwv  nelv,  Mvtv:  wakv,  waciwaphi  mv- 
tveni  si  taha-yaqa,  yone  ivskv  wah  si  iqina-yaqa  jrivhki  gelvwv. 
4 Walr  nahga  matvhfwi-gita-nfwrsigfwi,  na-pulrqicki  ini  tvwada- 
wikv  Svilomigi  rgicfaiv,  macimi  u nfaku-nrwv,  hv  ki  tasi  taha- 
pwv  vlikv  ga-sfiwaficki  nihki  notv  jrivhki  nihki  ilaneki  Culo- 
salamegi  yadrcki?  5 Gi  talapwv  nelv,  Mvtv:  wakv,  waciwaphi 
mvtveni  si  taha-yaqa,  yone  ufapi  wah  si  iqina-yaqa  jrivhki  ge- 
lvwv, u talvhi. 

6 Chena  yomv  pamrtuwawa  kvlvwi ; Nr-nakuti  ilani  mahci 
vhdrqi  gicimesi  u mfvlomi-gtigr-nagi ; chena  biawv  bami  nvtun- 
ahvgi  mvwifowa  ’n’tvsi,  macimi  mvtv  u mkv.  7 Chena  Wrpvmilu, 
yolumv  nfwi  gikvtu  ni  br-bir  bami  nvtunahvmv  mvwifowa  yomv 
gicimesigi,  macimi  mvtv  ni  mkv:  kvuhvnu  ini;  gociwa  nahfrpi  ini 
utvmsgrwaiv  ini  vsisgegi?  u talrli  nili  br-pvgicqvh-kutvmalici.  8 
Chena  inv  pami  rpvfsa,  Dabalamiwatv,  welrni  ini  nahfrpi  inugi 
nakuti  gikvtwi,  palvhci  nah  luhgrmaghrwa  gryrukv  ini,  macimi 
nah  muh’tu  ini : 9 chena  qahqi  negiga  ini  mvwifowa  yoci  inugi,  hu- 
wasv;  wakv  qahqi  mvtv,  gah  kvuhv  ini,  u talrli  inv. 

10  Chena  bami  kvgahgimiwaci  betiga  nakuti  nili  msi-kvmiku 
ini  tv  hvlwrkvhsi-gesagigi.  11  Macimi  wrpvmahku,  iqawv  ba-bo- 
nvkv  kvtunawi  ilafewa  matvhfwi-gita-nfwrsigfwi  gikvtu ; macimi 
mrtvkuca,  chena  ud  rlwi  wiahisi  kuqitanv  weiv.  12  Chena  iah 
nawrci  Jesise  utvhpi-mrli,  macimi  Iqawv,  gi  kvtunawa  gi  ta  huci 
palskuna-gopi,  u talrli.  13  Macimi  usgici  nili  u tah  bonrnv  u 
laciwvli : macimi  walanv  inv  pasiqvhkuca-hofu,  chena  u wvhfrci- 
makuwhrli  Mvnadoli.  14  Chena  inv  dabalacigatv  ini  msi-kvmi- 
kugi,  dawvhi  mrci  taha  gisfaqewa  xvga  Jesiseli  mahci  gegahiwali 
ini  tv  hvlwrkvhsi-gesagigi,  rpvfsa,  Vhdawv  nakutwvhfwi  grsagiki 
wvh  tv  hilaneki  pakvtaf i-wrci : ina  nili  waciganvhi  birku  chena 
gegahofuku,  macimi  tagi  tv  hini  gesagigi  ini  vlwrkvhsewa,  u talv- 
hi nihi  mahsalalici.  15  Pvyaqv  inv  Dabalamiwatv  ud  rpvftv-wrli, 
macimi  Gelvwv  naluhci-lvwiwah-feki,  hv  mvtv  mrsv  nakuti 
wiyafv  gelvwv  ini  tvh-wihfanilici  uci  palwhrli  ud  rxinemvli  walr 
u jagefamvli,  tv  hini  vlwrkvhsi  gesagigi,  macimi  u tvla  fvginr- 
birlrli  nili  wvhsi  manhrci?  16  Macimi  hv  mvtv  yrmv  iqawv,  da- 
wvhi Aplahame  u drnahfvli,  nileni  u mahtvh-pilrli  Satani,  scih, 

vlvnili  ne  matvhfwi-gita-nfwrsigfwi  gikvtu,  iv  hinv  mahci  yomv 
ryetvhpifowa  uci  palhofu  inv  tv  hini  gesagigi  inv  vlwrkvhsewa? 
isiwa.  17  Chena  yasi  yolumv  wiahi  iuci  jrivhki  u mvdaladewa- 
nhi  wivnrtiho-fuhi : macimi  jrivhki  nihi  mahsalalici  usvsilvwr- 
tvmahi  jrivhki  nili  wvhfrci  wiahi  mviahci  si  lvwelici  nili. 

18  Nahiwa  ini  ugimrwi-drmkumi  Mvnatu  sinrqvtwi?  iwv 
waciganhi,  Macimi  drniwa  nah  si  tvqrtutv  ini?  19  Brsi  ini  nakuti- 
paqa  mvstvdewi  menkv,  ma-mvmagi  ilani,  macimi  welv  u mama- 
gin-cikv-nagi  ut  ipvgitv;  chena  ini  sqineginwi,  macimi  mtakun- 
iwi ; chena  nihki  wisgiluhfvki  ini  manqvtwi  uci  lwvhsinoki  nili 
pah-giaivkuki  ’n’tvsi. 

20  Chena  Drniwa  nah  si  tvqrtutv  ini  ugimrwi-drmkumi 
Mvnatu?  iwv  nuhgi.  21  Brsi  ini  unvlascikv,  ma-mvmagi  iqawv  u 
ta  gigitu  nfwi  tapvcikv-nagi  lughrnv,  brlu’  hini  jrivhgi  unata. 

22  Chena  wapfa  yala  hrci  srpwi  udawanv  macimi  udawana- 
fv,  pami  kvgahgimiwa,  macimi  Culosalame  pami  via  lrmi.  23 
Chena  nakuti  wiyafvli,  Dabalamiwatv,  hv  mrtfwihi  nihki  wa- 
wrpvnasho-fucki?  u tagoli.  Macimi  u talvhi,  24  Wesigihkv-muku 
wvhsi  uci  becfr-yaqa  ini  mrcqrlvkvdofi  sqrta:  xvga  maci,  gi  tala- 
pwv  nelv,  wah  nvtunahr-nrwv  wvhsi  becfr-wrci,  macimi  wa  hrlwi 
ilafeki.  25  Hvianwi  balaku  pvfaqeta  inv  ini  wegiwr-pagi  uci 
mastala,  macimi  mahci  giphvga  ini  sqrdagi,  chena  gelvwv  ga 
hvlami  nepvwi-pwv  frgici.  macimi  detuwvthr-nrwv  ini  sqrta, 
Dabalamiwatv,  tvwanvmvwi-nrga,  ga  hisiwapwv;  chena  inv  wa 
hrpvf sa,  Mvtv  gi  wrkumala-pwv  waciwi-yaqa  ga  hikuwv ; 26  hina 
uwa  gelvwv,  Svpkvhi  ni  wihfanipa  macimi  ni  manapa  git  vbewa- 
nagi,  chena  gelv  svpkvhi  gi  kvgahgimiwa  n’udawani-myawana- 
nrgi,  ga  hvlami  iupwv ; 27  macimi  inv,  Gi  talapwv,  mvtv  ni  wrku- 
tv  waciwi-yaqa  gelvwv;  neyrgi  uci  srwaku,  jrivhki  gelvwv  ba- 
kvtanvgiki  mvjelafewa,  wa  hiwv.  28  ’Nitvsi  wa  vhdawi  ini  wih- 
fvqawa  macimi  ini  wah  tvlwawahfaki  wepitvli,  ina  gah  nawrwrki 
Aplahame,  chena  Visigi,  chena  Jakvbe,  chena  jrivhki  nihki  mrmo- 
sigesaacki,  betiga  ini  ugimrwi-drmkumi  Mvnatu,  macimi  gelvwv 
frgici  kit  ipvgila-gopwv.  29  Chena  nihki  in  wa-tvhkufvgi  wa 
huci  biaki  macimi  ya-pvximugi,  chena  ini  pabongegi  macimi  ya- 
lrwvhqagi  uci,  chena  betiga  ini  ugimrwi-drmkumi  Mvnatu  wah 
lamvtvbeki.  30  Macimi  wrpvmahku,  vbeki  ’n’tvsi  udrnrgi-weki 
nihgeni  wa  nhihdr-weki,  macimi  vbeki  ’n’tvsi  nhihdr-weki  nih- 
geni  wa  hudrnrgi-weki. 

31  Hina  ufapi  yrtafvgi  biahi  ’n’tvsi  nr-nakuti  Palasihi,  che- 
na luhfrlu  macimi  yoci  wapfalu : xvga  Halade  gi  mrtvwi  nfaqv,  u 
takuhi.  32  Macimi  Nhrkuna  chena  ilahku  inv  wrkucahfi,  Wrpv- 
tvnu,  ni  luhfa-pvgilrki  wvninahfeki  macimi  ni  pakvtanrnv  gega- 
hadewanv  inugi  grsagigi  macimi  wrpvga,  chena  ini  mvwi-nfwi 
gesagiga  ni  mafafiha-gopi,  u talvhi  nihi.  33  Mvtv-ini-utvhpi 
qelvhi  ni  nahv  yahriv  inugi  grsagigi  macimi  wrpvga  chena  ini 
vhkuwi  grsagigi : xvga  mvtv  ivh  kvtvwi  inwi  wvhsi  mrmosigesqa- 

tv  Culosalame  uci  iqinaci.  34  0,  Culosalam’,  Culosalam’,  nr-nfrtv 
nihi  mrmosigesqalici,  chena  u sekunwhvhi  nihi  ba-bialkvmv- 
wofuci!  drniwa  tfana  naiahkv  nih  mahci  mrwvtunrki  gi  nejrna- 
fvki,  datapilvhi  brsi  palawv  mrwvtunrci  nahvlwrkv  u pvlvsrnhi 
lrmagi  u laqvnv,  macimi  mvtv  ki  tasi  tahapwv!  35  Wrpvtvmuku 
yadr-yaqa  wegiwv  gi  nvkvtvmr-gopwv  lekvtvh-kvmikvtwi : chena 
gi  talapwv  nelv,  Mvtv  kitvh  nawipwv,  brluhi  Gisrda-lamakufi  ca 
hinv  ba-birtv  ini  u wefowa-nagi  inv  Dabalamiwatv,  ga  hiupwv. 


14.  1 Chena  ini  biamikvtwi,  ini  iah  si  becfrci  wegiwv  yadrci 
nakuti  nihki  dabalamrcki  nihi  Palasihi  tv  hvlwrkvhsi  gesagigi 
wvhsi  mecici  tvkuwhv,  yasi  nihki  bami  gcitv-wrpvmr-wrci.  2 
Chena  wrpvmahku,  ’n’tvsi  yalvhfvmeci  vbeli  nr-nakuti  ilaneli  ba- 
bonvmalici  napiwi-lugawa.  3 Chena  bami  rpvfsaci  Jesise  macimi 
u kvlolvhi  nihi  lvivhi  chena  Palasihi,  Hv  mvyrwvtwi  ini  kutala- 
dewa-nagi  wvhsi  gegahiwagi  ini  tv  hvlwrkvhsi  gesagigi,  walr  tuga 
mvtv?  bami  iuci.  4 Pvyaqv  mvtv  wia’  hiwvki  nihki.  Chena  utvh- 
panrli  nili,  macimi  u gegahrli,  chena  u pvgfanrli.  5 Macimi, 
Drnvwa  inv  gelvwv  wah  bonrli  jagefvli  walr  rxineli  tgikvme-wr- 
lvkugi  si  pansinoli,  chena  mvtv  walanv  wa  kuqitvpilrli  nili  tv 
hvlwrkvhsi  gesagigi?  u talvhi  nihi.  6 Chena  nuhgi  nihki  ud  rlwi 
rpvfdr-nrwv  yolumv  wiahi. 

7 Chena  u kvlolvhi  pamrtuwawa  naha  ya-lanofulici,  iah  gci- 
yasi  nihi  maginv-malici  nili  vliwi  yaki  vpvbewanv;  bami  ilrci 
nihi,  8 Hina  gelv  wiyafv  ilani  wechadewi  wihfancigawa  si  vlanah- 
ga,  tagi  lamvtvpilu  ini  vliwi  yagi  vpvbewa-nagi ; belaba  qanv 
vlikv  utvgalamaqi  ’laneli  notv  gelv  ut  vlanrli  inv,  9 macimi  inv  ya- 
lanahkv  gelv  chena  nili  wah  biaki  macimi,  Meli  yrmv  ilani  mrtvsi, 
ga  hiqv;  chena  ina  uwa  gelv  ga  hvlami-lvwi  gilagi  wiv-nrdewa 
wvhsi  mvmaivni  ini  gci-mrlaspihi  tvsi.  10  Wakv  ma  gelv  vlano- 
fuivna,  nhrla  macimi  lamvtvpilu  ini  gci-mrlaspihi  tvsi : wvhsi  ina 
inv  mviahci  vlanahkv  birta,  Wihgrnimv,  vlikv  lspi  hrla,  manvwv’ 
hilahgi : hina  uwa  gelv  gah  bonv  wvhfrci-makufewa  ini  ut  vbe- 
wanwrgi  jrivhki  wa-wetvbemahkv  tvh  wihfanigi.  11  Xvga  jrgi 
wiyafv  ma-mosba-lamaqidotv  weiv  wah  nvnvhbrci-maqhofu ; ma- 
cimi inv  na-nvnvhbrci-maqdotv  weiv  wah  mosba-lamaqhofu. 

12  Chena  u talrli  nili  nahfrpi  mviahci  vlanakuci,  Hina  gelv 
usdoivna  tanvlewa  walr  svbrwa,  tagi  utvhpimi  gihgrnvki,  walr  gi 
janinrki,  walr  gi  nhvlwalacikvni-laneki,  walr  pvwawi  mr-biaci- 
grladewanvki ; belaba  nayola  nahfrpi  nihki  ki  hvlanagogi  rsuwa, 
macimi  patagfadwrdewa  ga  husdrgopi.  13  Wakv  ina  gelv  usdo- 
ivna wihfancigawa  vlani  inv  gitamrfv,  inv  ma-myrlvkvtuwitv,  inv 
mvmyrlvgigrtv,  inv  gagabeqatv:  14  macimi  gah  gisrda-lamakufi 
gelv;  xvga  nihki  mvtv  u bonr-nrwv  wvhuci  jajasi  patagfatvwahgi 
gelv:  xvga  gah  patagfadr-gopi  gelv  ina  ini  ud  rpafewi-unsgrwa- 
nagi  inv  da-pvsvwelafitv. 

15  Chena  ina  nakuti  nihi  wa-wetvbe-makuci  tvh  wihfanigi  u 

nodrnv  yolumv  wiahi,  Gisrda-lamakufi  ca  hinv  wvh-mecitv  tvku- 
whv  betiga  ugimrwi-drmkumi  Mvnatu,  u tagoli  nili.  16  Hu  talrli 
pvyaqv,  Nr-nakuti  ilani  u mactu  msi  svbrwa;  chena  maci  ut  vla- 
nvhi : 17  chena  u talaskv-wrli  ut  vlolrkvnvli  tvh  svbrwigi 

Irqv  wvhsi  Birku ; xvga  uwa  jrivhki  wiahi  macfanwi, 
ilrci  nihi  ya-lanofulici.  18  Macimi  nihki  jrivhki  nakudwasi  ut 
vlami  usdo-nrwv  pvgfanofowa.  Nili  nhihtv,  Ni  mahci  tapanv 
gtikv,  macimi  ni  qelrlafi  ni  nahv  macimi  nama  ini ; gi  mvmrtuma- 
la  nah  pvgfanagopi,  u tagoli.  19  Chena  nuhgi  kutvkvli,  Ni  mahci 
tapanrki  nyrlvnwi  fvgiqahikv  rxineki,  macimi  ni  nahv  wvhsi 
nvkvci-lutv-wvki ; gi  mvmrtumala  nah  pvgfana-gopi,  iwvli.  20 
Chena  nuhgi  kutvkvli,  Ni  mahci  usilatv  wewv,  macimi  waciganvhi 
na  hrlwi  bir,  hiwvli.  21  Chena  inv  vlolrkv  biawv,  macimi  u 
wetvmv-wrli  yolumv  wiahi  dabalamakuci.  Hina  uwa  inv  ini 
wegiwv  uci  mastala,  dawvhi  wivkuwa,  Nili  si  luhfrlu  wawatapi 
udawani-myawanv  macimi  myawa-nafv  ini  udawa-nagi,  chena 
utvhfv  si  biasi  inv  gitamrfv  chena  ma-myrlvkvtuwitv  chena 
gagabeqatv  chena  mvmyrlvgigrtv,  u talrli  ut  vlolrkvnvli.  22  Ma- 
cimi inv  vlolrkv,  Dabalamiwatv,  mahci  ludota  ini  da-pigamuivni, 
macimi  gawvgi  tvwrwi  ’n’tvsi,  iwv.  23  Chena  inv  dabalamiwatv, 
Nili  si  luhfrlu  mvgi-myawvli  macimi  vpvsi-wvghowanv,  chena 
mvmelowih-kvwi  wvhsi  biaci  becfrwrci,  wvhsi  yadriv  wegiwv 
uqihfado-dagi,  u talrli  nili  vlolrkv-nvli.  24  Xvga  gi  talapwv  nelv, 
mvtv  nakuti  nahga  ya-lanofucki  ilaneki  wah  pahsvtv  ni  svbrwa. 

25  Huwa  ’n’tvsi  u wedamakuhi  maci  mahsalalici : chena 
kugewv,  macimi  u talvhi  nihi,  26  Qahqi  wiyafv  ilani  bialutvwita, 
macimi  mvtv  u segalamrli  nahvhvrkv  u fvli  chena  u gali,  chena 
wewvli,  chena  ut  vpaluhfamhi,  chena  u janinvhi,  chena  u tiqamhi, 
hvnkv,  macimi  nahvlwrkv  u ta  lanvwawewa  nahfrpi,  mvtv-yaciwi 
inv  nitv  hu  kvgahgimrfimi.  27  Goqa-nafv-grci  mvtv  upvh  nema 
nahvlwrkv  ud  rsitahfagemi,  macimi  ni  biaci  nakvlaqv,  mvtv- 
yaciwi  nitv  hu  kvgahgimrfimi.  28  Xvga  drnvwa  inv  gelvwv, 
bami  mrtvwi  upvta-nvgi  tvwada-wikv,  mvtv  nhihtv  iv  lamvtvpiwv 
macimi  ut  vgitv  ini  ya-lalamakugi,  qahqituga  u bonv  wv  huci 
macdoci  ini?  29  Belaba  nayola  ina  mahtvh-gahfadota  vhpvnvh- 
gahfacikv,  macimi  ud  rlwi  mahci-lutv,  jrivhki  ya-lrpvcigacki  ut 
vlami  wrpvlalamr-wrli  nili,  30  Yrmv  lani  vlami  upvtaniga,  ma- 
cimi ud  rlwi  mahci-lutv,  iwvki.  31  Walr  drnvwa  msi-ugimv,  yasi 
inv  mvwinawhrci  kutvkvli  msi-ugimrli  nochadewa-nagi,  hv  mvtv 
nhihtv  wah  lamvtvpi  macimi  u mvma  tapuwawa  qahqituga  dabe- 
lafi  inv  weci  matvhfana-matvhfana  tabawa  wvhsi  nvxgrde-mrci 
nili  ma-winahukuci  gilagi  neswrpitvgi-tfana  matvhfana  tabawa? 
32  Walrga,  haiahi  gawvgi  paluwi  vpilici,  u tasfvtu  macici-gam- 
owa,  macimi  nvtutv-mrga  wv  sfadofuci  grmrnelafewa.  33  Yone 
yagi  waciganvhi  inv  goqa-nafv-grci  vpiwv  gelvwv  buryr  pvgida- 
latvkv  jrivhgi  ini  ba-bonvgi,  mvtv-yaciwi  inv  nitv  hu  kvgahgimr- 
fimi. 34  Napipami  waciganvhi  uwasv:  pvyaqv  qahqi  weginrqi 
ini  napipami  vsaga  ya-puqvgi,  drniwa  wa  huci  ini  ipuqvnwih- 

dota?  35  Mvtv  ini  vsisgegi  si  uwasv  ini  mvtv  nuhgi  ini  yr-qvdagi- 
mowi : ilaneki  u pvgidr-nrwv  ini.  Hinv  ba-bonvkv  u tvwvgrwvli 
wvhsi  nodrgaci,  welrni  inv  nodrgata. 


15.  1 Huwa  nihki  jrivhki  daxewi-mrwvtunigahfeki  macimi  ma.je- 
laficki  bami  mrlrqvhi  hrwrci  nili  wvhsi  notvwr-wrci.  2 Chena 
nayeswalanv  nihki  Palaseki  macimi  yr-ivwigacki  pagiskuwaki, 
Yrmv  ilani  utvhpanvhi  majelafilici,  macimi  u wihpumvhi,  bami 
iu-wrci. 

3 Macimi  u tah  kvlolvhi  yomv  pamrtuwawa,  4 Drnvwa  gelv- 
wv  uci  ’lani,  u bonvhi  tabawa  magefhi,  chena  u wvnhrli  nakuti 
nihi,  hv  mvtv  inv  u nvkvlvhi  nihi  jrkv-gita-jrkvtwi  ini  belasgi, 
macimi  nhawv  u nvtunawhrli  nili  wa-wrnelici,  brlu’  hu  mkvwrli? 
iwvpi.  5 Macimi  iah  mahci  mkvwrci  inv  u taligi  ut  bonrli  nili, 
usvsilapwv.  6 Chena  yadrci  iah  birci,  u mrwvtu-mvhi  wihgrnhi 
macimi  mr-u-biacigrladewanhi,  Weci  usvsilvwa-miku,  ni  mahci 
mkvwv  xvga  ni  magefamv  wa-wrnetv,  u talvhi  nihi.  7 Gi  talapwv 
nelv,  datapilvhi  yone  wah  si  vhdagi  uwasilabwrwa  ’n’tvsi  wafa- 
pvh-kvmigigi  nakuti  majelafitv  mvtveni  cahi  yasi  tahatv,  notv 
nihki  jrkv-gita-jrkvtwi  ma-yrwelaficki  wiyafvki,  buryr  skvtv  la- 
latv-giki  mvtveni  si  tahawa. 

8 Walr  drnvwa  iqawv  u bonrnv  matvhfwi  baxkvhki  wrpi- 
muni,  qahqi  wvndota  nakuti  mrlakhi,  hv  mvtv  u fvgfwrli  netv- 
wrkvnvli,  macimi  u jekvthv  ini  wegiwv,  chena  wesigi  nvtunahiga 
brlu’  hini  u mkv?  9 Macimi  iah  mahci  mkvgi  ini,  u mrwvtu-mvhi 
wihgrnhi  macimi  mr-u-biacigrladewanhi,  Weci  usvsilvwa-miku, 
ni  mahci  mkv  xvga  ini  mrlaghi  mviahci  wvndoiv,  isiwa.  10  Data- 
pilvhi yone,  gi  talapwv  nelv,  vhdawi  ’n’tvsi  uwasilabwrwa  ini  ut 
vbewanwrgi  nihki  ut  ancvlemhi  Mvnatu  yasi  nakuti  ma-jelafitv 
cah’  mvtveni  si  tahaci. 

11  Chena,  Nr-nakuti  ilani  u bonvhi  neswi  uqihfimvhi  iwv: 
12  Chena  inv  ufemamv  nihki,  u talrli  u fvli,  Ufimv,  melilu  gi  wia- 
hemi  ini  laghi  nelv  wvsfrgi.  Macimi  inv  utah  pvhfanvmv-wvhi 
nihi  ini  u bami  uci  lanvwawewa.  13  Chena  mvtv  maci  tfuku  utvh- 
fv  Irqv,  inv  ufemamv  uqihfimv  jrivhgi  tvqi  mrwvtuniga  macimi 
paluwi  drmqa  lrmi;  chena  ’n’tvsi  u wvlaskhutu  u wiahemi  tvtv- 
wrngawi  lanvwawewa-nagi.  14  Chena  iah  mahci  pvgitvgi  jrivhgi, 
’n’tvsi  ini  beci  drmqa  pvfaqeiv  msrwi  sahqrlvwawanigi ; macimi 
vlami  vgrwrjelafi.  15  Chena  nhawv  macimi  utah  tvqifado  weiv 
nakuti  nihi  sitvsinihi  ini  uci  drmqa;  chena  nili  uta  lasgrgoli  u 
gtigrnilici  wvhsi  vhsvmrci  kuskuhi.  16  Macimi  wi  huwasila- 
bwrwi  mahci  nili  uci  uqihfatu  u pahqvtv  ulhvgrwvli  nihki  kusgo- 
ki  ma-meciwrci : macimi  mvtv  ilaneli  u melagoli.  17  Pvyaqv  ia 
hutitvgi  weiv,  Gahfwi  ya-lolrci  ut  vlolrkvnhi  n’  uhfv  u bonr-nrwv 
tvkuwhv  dapi  macimi  wv  sqihfanvmu-wrci,  macimi  nelv  sqrlv- 
wawa  n’ut  ipana  utvsi ! hiwv.  18  Nah  pvfaqi  macimi  n’uhfagi 
nahv,  macimi  na  hilv  inv,  Ufimv,  ni  mahci  mvjesi-lutv  wafapvh- 

kvmigigi  macimi  gita  lrbewa-nagi : 19  mvtv  gidani  nita  lalamakufi 
wvhsi  gi  qihfv  sinigi : hushilu  brsi  nakuti  ya-lolvtv  git  vlolr- 
kvnvki.  20  Chena  pvfaqi,  macimi  u bialutv-wrli  u fvli.  Pvyaqv 
iahaiahi  gawvgi  paluwihi  vpici,  u nvugoli  u fvli,  chena  mrci- 
tahali  gitaminrqa-ladewa,  macimi  mamaqeli,  chena  u qakvkv-nagi 
sfali,  macimi  u pvckvmagoli.  21  Chena  inv  uqihfimv  u talrli  nili, 
Ufimv,  ni  mahci  mvjesi-lutv  wafapvh-kvmigigi  macimi  gita 
lrbewa-nagi : mvtv  gidani  nita  lalamakufi  wvhsi  gi  qihfv,  sinigi, 
isiwa . 22  Pvyaqv  inv  ufimv,  Biadoku  wawatapi  ini  gci  vliwi  yagi 
pihtvwi-goti,  macimi  ini  betaniga-hahku ; chena  ggilaja-pifowa  u 
lacigi  si  bonvmuku,  chena  mgifanv  u fitagi : 23  macimi  bialahku 
inv  wa-lvqhatv  mfofofv,  chena  nfahku  inv,  macimi  wihfani-drku, 
chena  gilvgifewa  usdodrku : 24  xvga  ni  qihfv  yrmv  napwv,  macimi 
nuhgi  lanvwawi ; wrni,  macimi  mgofu,  u talvhi  ut  vlolrkvnhi.  Ma- 
cimi nihki  vlami  gilvgifeki.  25  Huwa  ufafamrli  u qihfvli  gtigr- 
nagi  vbeli:  chena  yasi  inv  birci  macimi  mrlrqv’  hrci  ini  wegiwv, 
u notv  inv  nvkvmowa  macimi  bami  manyalagi.  26  Macimi  uta 
hutvhpi-mrli  nakuti  nihi  vlolrkvnhi,  chena  nvtuhsa  yagi  nahiwa 
tuga  yomv  wiahi.  27  Macimi,  Cah  gi  janinv  biawv;  chena  g’  uhfv 
u mahci  nfrli  nili  wa-lvqhalici  mfofofvli,  xvga  u mahci  utvhpa- 
nrli  nili  wrpvnseli  macimi  uwasi-lrsvmvmoli,  u talrli  inv.  28 
Pvyaqv  wivkuwa  inv,  macimi  mvtv  wesv  becfa : chena  u fvli  biaci 
luhfali  macimi  u nvnvhbrci-magoli.  29  Pvyaqv  inv  rpvfsa,  ma- 
cimi, Scih,  yolumv  maci  tfwi  gikvtu  gi  mamagini-ludola,  macimi 
mvtv  lrqv  nit  vlfwrci-lutv  gelv  gi  tapigamowa;  chena  gawvgi 
mvtv  lrqv  gi  meli  pvlvsrnv  mvcimyrqi-magefv,  wvhsi  nelv  manv- 
wv’  husdoiv  gilvgifewa  weci  nihgrnvki:  30  wakv  ina  yrmv  gi 
qihfv  biawv,  mviahci  jrkv-tvkv  gi  bami  uci  lanvwawewa  weci 
nrkvuhqahi,  gi  ntvmvwv  nili  wa-lvqhalici  mfofofvli,  u talrli  u fvli. 
31  Uqihfimv,  mosvtvwi  gi  weci  vbemi  gelv,  macimi  jrivhgi  wa- 
welrmiv  gelv  ini.  32  Pvyaqv  ini  mvyrufanwi  wvhsi  usdoivqa 
gilvgifewa  macimi  uwasilabwrfe-ivqa : xvga  yrmv  gi  janinv 
napwv,  macimi  nuhgi  lanvwawi ; chena  wrni,  macimi  mgofu,  u 
talrli  inv. 

16.  1 Chena  nahfrpi  u talvhi  nihi  kvgahgimrfhi,  Nr-nakuti 
’n’tvsi  pvwawi  ’lani,  ba-bonrtv  nosrfewanvli ; chena  nileni  mvdr- 
cimuhdrqi  yasi  bami  nili  wvlaskhudr-kuci  u wiahemv.  2 Chena 
utvhpi-mrli  nili,  macimi,  Nahiwa  yomv  yasi  nodrgaiv  gelv  si? 
patakv-gitvnu  ini  gi  nosrf ewa ; xvga  mvtv  vlikv  lrqvsi  gitvh  kvtwi 
nosrfewanv  ilafi,  u talrli.  3 Chena  inv  nosrfewanv  iwvpi  lrmagi 
weiv,  Nahiwa  nah  si  lvwi,  bami  namaiv  wvhsi  dabalamitv  mvmv- 
wici  ini  nosrf  ewa?  Mvtv  ni  bonv  wesikvtuwewa  wvhsi  wrlgaiv; 
wvhsi  kvtuwaiv  ni  taqafi.  4 Ni  mahci  taha  ini  wvh  silvweiv,  ina 
ini  nosrfewa  uci  luhfalgo-fuiv  wvhsi  manvwvhi  nihki  yadr-wrci 
wegiwrpvli  si  utvhpani-wrci.  5 Macimi  uta  hutvhpimvhi  mrsv 
nakuti  dabalamakuci  u mosinahikvnhi,  Drniwa  laghi  gi  mosina- 
whv  dabalamitv?  u talrli  nili  nhihtv.  6 Macimi  inv,  Tabawa 

tapvci-kvnv  pami,  isiwa.  Chena,  Mvmalu  gid  awigrdami  macimi 
lamvtvpilu  wawatapi,  chena  nyrlvnwrpitvgi  lvwigalu,  utalrli  nili. 

7 Huwa  kutvkvli,  Chena  gelv  drniwa  laghi  gi  mosinahiga?  u talrli. 
Macimi  inv,  Tabawa  tapvcikvnv  kvwvsqi,  isiwa.  Chena,  Mvmalu 
gid  awigrdami,  macimi  nyawi-neswrpitvgi  lvwigalu,  u talrl  nili. 

8 Chena  dabalamakuci  u wivwrci-magoli  inv  buryr  tapvsvwelafitv 
nosrfewanv  xvga  inv  mahci  laburwi  lvwi : nihi  xvga  u qifhi  yrmv 
yalakuqvh-kvmigigi  vliwi  laburwafihi  nahvlwrkv  u sqe-lanvwa- 
wewanwv  si  notv  nihi  u qifjii  inv  wvivhfayrgi.  9 Chena  gi  talapwv 
nelv,  Pasiqi  geyrwrgi  si  wihgrnatih-gaku  ini  mvjelafewa  uci  pv- 
wawa  vwaku ; wvhsi,  ina  wah  mvtv-yaciwafeiv  ini,  manvwvhi 
nihki  betiga  si  utvhpanal-wrqv  nili  goqa-lrqvsi  rjewi-kvmiku.  10 
Hinv  ma-mvyrwelafitv  tapilo  mrlacihigi,  mvyrwelafi  nahfrpi  ini 
maci-laghigi.  11  Qahqi  waciganvhi  mvtv  naiahkv  ki  mahci  mvyr- 
welafi-pwv  ini  buryr  tapvsvugi  pvwawa-nagi,  nafvwa  gah  tvl- 
wvhfakuwv  nili  mvyrwi  pvwawanv?  12  Chena  qahqi  mvtv  naiah- 
kv ki  mahci  mvyrwelafipwv  ini  wa-welrmici  kutvkv  wiyafv, 
nafvwa  gah  melakuwv  ini  nahvlwrkv  wa-welrmi-yaqa?  13  Mvtv 
vlolrkv  utvh  kvtvwi  mamagini  lutvwvhi  neswi  mastalahi : xvga 
nr-nakuti  wah  segalamrli,  macimi  ut  vhqalamrli  nili  kutvkvli ; 
walrga  wa  hryetvta-nrli  nakuti,  macimi  u muivlawala-mrli  nili 
kutvkvli.  Mvtv  gitvh  kvtvwi  mamagini-lutvwrwv  Mvnatu  ma- 
cimi pvwawa. 

14  Macimi  nihki  Palaseki,  ivhqalatvgiki  muni,  nodrgaki 
jrivhki  yolumv  wiahi ; chena  u wrpvlrci-mrwrli  nili.  15  Macimi 
inv  u talvhi  nihi,  Nihgeni  gelvwv  pasiqi  da-pvsvudoci  weyrwv  ini 
ilaneki  uta  lrbewanwrgi ; pvyaqv  Mvnatu  u wrkudrnv  ki  tahiwv : 
Xvga  ini  ma-mosbalamaqi-dodagi  alagenv  ilaneki  lvsegrci-wafewa 
ini  ini  uta  lrbewa-nagi  Mvnatu.  16  Hvhdawi  ini  kutaladewa  ma- 
cimi nihki  mrmosigesqacki  vbeki  brluhi  Jrne:  ina  Irqv  uci  nvnv- 
himiwapi  ini  uwasi-biadrcimowa  yagi  ini  ugimrwi-drmkumi  Mvn- 
atu, macimi  jrgi  ilani  mvmelowi  uttitv  becfa  ini.  17  Pvyaqv  ini 
vliwi  wacihi  manqvtwi  macimi  vsisgi-drmqa  wvhsi  vsagi,  notv 
wvhsi  ini  kutaladewa  uci  nakuti  vnhiwawi  mrlacihi  panfagi. 

18  Jrgi  wiyafv  ba-pgawhrtv  wewvli,  macimi  kutvkvli  u 

wewi-nrli,  mvcilwi  wrpvsiphigawa : chena  inv  wa-wewinrtv 

nakuti  ba-pgahofulici  wahsici  uci,  mvcilvwi  wrpvsiphigawa. 

19  Huwa  ’n’tvsi  vpiwv  nr-nakuti  pvwawi  ’lani,  chena  inv 
mkvdawi  msqrwi  betaniga  macimi  nrswi  wrpi  mvfrni-mutv,  bami 
gisuwalamaqi  wrwasiwi  lanvwawici  tfana  wrpvgi : 20  chena  nr- 
nakuti  gr-kvtuwatv  Lasulase  sinofu  saximofoli  u sqrdamagi, 
uqrwafeli  umagewanv,  21  macimi  bami  skvtv  si  tahalici  wvhsi 
vhsvmofulici  nili  baxginodaki  inv  pvwawi  ’lani  yrtvh  wihfanici 
waci  panfaki ; hvnkv,  muhci  nihki  wihseki  biaki  macimi  u nuh- 
qrtvmvwr-wrli  umagewa-nilici.  22  Chena  ini  biamikvtwi,  yasi 
inv  grkvtuwatv  napagi,  macimi  yasi  u tvkunyawa-nagi  Aplahame 
si  walakuci  inv  nihi  ancvlihi : macimi  nahfrpi  inv  pvwawi  ’lani 
napwv,  chena  lakunofu.  23  Macimi  vhqinvmowa-nagi  via 


136 


LOKU 


pvsgrpi,  bami  nvmuci  vnhiwa-wvtgrwanv,  macimi  paluwihi  utah 
nawrli  Aplahameli,  chena  Lasulaseli  inv  u tvkunyawa-nagi.  24 
Macimi  ntvlvhotvmwv,  Ufimv  Aplahame,  bonv-mvwilu  gitaminr- 
qa-ladewa,  macimi  wrweni  Lasulase  wvhsi  manvwv’  hinv  napigi 
si  goginrci  ini  vnvhqi  u lajali,  macimi  tigihfatvwici  nelvni;  xvga 
bami  vhqinvmuiv  nelv  beci  yomv  pahkvlagi,  iwvpi.  25  Pvyaqv  iwv 
Aplahame,  Uqihfimv,  mkvwala-tvnu  yasi  gelv  utfakuivni  g’  uwasi 
wiahemv,  macimi  nahf rpi  Lasulase  mvci  wiahi : pvyaqv  uwa  inv 
utvsi  uwasi-lapwvhofu,  macimi  gelv  bami  vhqinvmuivni.  26  Che- 
na goluci  jrivhki  yomv,  ’n’tvsi  vhdawi  lvlvqi  nelvwa  chena  gelvwv 
msrwi  goqa  lrqvsi  pamrlvqi,  wvhsi  nihki  wvh  gelvwv  si  yoci  uci 
pamfacki  manvwv’  hrlwi  ilafi-wrci,  macimi  wvhsi  mvtv  wiyafv 
manvwv’  heni-uci  nelvwa  si  grmagi  hrci,  u talrli.  27  Macimi  inv, 
Gi  mvmrtumala  waciganvhi,  ufimv,  wvhsi  n’  uhfv  yadrci  wegiwv 
si  wrwenvci  inv;  28  xvga  ni  bonrki  nyrlvnwi  ujaninrki;  wvhsi 
manvwv’  hinv  tabrcimuhtv-wrci  nihi,  belapa  nihki  nahfrpi  yomv 
vnhiwa-wvtgrwa-nagi  tvsi  wih  si  biaki,  isiwa.  29  Pvyaqv 
Aplahame,  U bonr-wvhi  nihki  Mosiseli  chena  nihi  mrmosigesqa- 
lici;  welrni  nihki  pafatvwr-wrta  nihi,  iwv.  30  Chena  inv,  Mvtv, 
ufimv  Aplahame:  wakv  qahqi  nakuti  nihi  hrta  nili  napalici  uci, 
mvtveni  wah  si  tahaki  nihki,  iwv.  31  Chena,  Qahqi  nihki  bur 
pafatvwr-wrta  Mosiseli  chena  nihi  mrmosigesqalici,  mvtv  nuhgi 
nihki  ivh  kvtvwihgo-foki,  qahqi  nakuti  nili  napalici  uci  unsgrlita, 
u talrli  nili. 

17.  1 Chena  u talvhi  u kvgahgimrfhi,  Mvtv  yaciwi  ini  qelrni  wv 
huci  utvgikvhsi-nagi  wih  biaiv;  pvyaqv  mvci-labwrwa  cahi  inv, 
waci  srpwi  biayrki  nili ! 2 Wi  huwasrli  inv  bodhrkvni-sekunvli 

lrpicinalita  u qakvkv-nagi,  macimi  ini  msi-napigi  ipvgilofuta,  notv 
grjekv  inv  wvhsi  utvgikvhsi-nalici  ipanvlrta  nakuti  iuhumv 
macilofilici.  3 Gcitvwrfeku  geyrwv:  qahqi  gi  janinv  mvjesi- 
lvweta,  kutasi;  macmi  qahqi  mvtveni  si  tahata,  pvgfalatvmvwi. 
4 Chena  qahqi  inv  mv j esi-lutvwahga  neswvhfana  ini  ala  grsagigi, 
macimi  neswvhfana  nuhgi  biaci  kugihtvwahga,  Mvtveni  ni  ta  si 
taha,  iuta ; gah  pvgfalatvmvwv. 

5 Chena  nihki  apvstvleki,  Sqenvmvwi-nrga  ni  dapwahsawa- 
nanv,  u talrwrli  nili  Dabalamiwalici.  6 Macimi  inv  Dabalamiwatv 
isiwa,  Qahqi  naiahkv  bonv-maqa  dapwahsawa  brsi  nakuti  paqa 
mvstvdewi  menkv,  yrmv  gicimewi-mtaqrpvlwv,  Puqvhgasgrlu 
macimi  ini  msi-napigi  si  rcfulu,  ki  hilrwv;  macimi  inv  kih  malun- 
ahdr-kuwv.  7 Pvyaqv  nafvwa  gelvwv  ’n’tvsi  vpiwv,  bami  bonrci 
vlolrkvnvli  jegigapidrwali  walr  gjetunali  magefhi,  ina  ini  gtigr- 
nagi  uci  birlita,  Walanv  birlu  macimi  lamvtvpilu  wvhsi  wihfani- 
vni,  wa  hilrli  nili ; 8 chena  hv  mvtv  grjekv,  Macfatvwilu  wvh  man- 
vwv’ huci  svbrwiv,  macimi  gitvpifulu,  chena  mamagini-lutvwilu, 
brluhi  mahci  wihfaniv  macimi  manaiv ; chena  mviuhqrci  gelv  gah 
wihfani  macimi  mana,  wa  hilrli  nili?  9 Hv  nili  vlolrkvnvli  niyrwa 
u talrli  inv  xvga  nili  silvweli  nili  wiahi  dapigamuki?  10  Yone 

datapilvhi  nahfrpi  gelvwv,  ina  gah  mahci  ludrnrwv  jrivhki  nili 
wiahi  dapigamofu-yaqa,  Mvtv  wiyafagisiwi  vlolrkvnvki  nelvwa; 
ni  mahci  ludrpa  ini  nelvwa  wvyacitvigi  wvh  silvwe-yrga,  iuku. 

11  Chena  ini  biamikvtwi,  yasi  nihki  via  hrwrci  Culosalame- 
gi,  yala  nili  iqihfaki  Samalia  chena  Galalewi  drmqaivvli  pami 
pamfa  inv.  12  Chena  yasi  becfvtvgi  nr-nakuti  udawanahi,  ’n’tvsi  u 
nvxgrkuhi  matvhfwi  ilanihi  wa-sgilhvgamagilici,  paluwihi  biaci 
nepvwihi  nihi:  13  chena  nihki  upvtanr-nrwv  u tvsimowa-nwv, 
Jesise,  Mastala,  bonvmvwi-nrga  gitaminrqa-ladewa,  isiwaki.  14 
Macimi  iah  nawrci  nihi,  Nhrkuna  macimi  wrpvtalahku  geyrwv 
nihki  mkvtaukulvyaki,  u talvhi  nihi.  Chena  ini  biamikvtwi,  yasi 
nihki  wapfawrci,  fvfvyrghofoki.  15  Chena  nakuti  nihki  patagi 
hawv  iah  namagi  yasi  gegahofuci,  gilagi  ulrmih-simu  u wvhfrci- 
maku-whrli  Mvnadoli;  16  macimi  mrlrqvhi  u fitvli  si  ulamqi- 
pvxinoli,  niyrwa  u melagilo:  chena  Samaliyawi-lanvwa  inv.  17 
Chena  bami  rpvfsaci  Jesise,  Hv  mvtv  nihki  matvhfwi  fvfvyrgho- 
foki? wakv  drnihkiwa  nihki  jrkvtfwi?  18  Hv  mvtv  nakuti  mgofu 
nihki  qa-taqetv  wvhsi  melrci  wvhfrci-makufewa  Mvnadoli, 
waciwaphi  yrmv  goqa-nafv?  iwvpi.  19  Chena  Pvfaqelu,  macimi 
nhrla  yahrivni : gi  dapwahsawa  gi  mahci  wrpvnashaku,  u talrli 
nili. 

20  Chena  bami  nvtuhdrkuci  nihi  Palasihi,  lrqv  ini  ugimrwi- 
drmkumi  Mvnatu  biaiv,  u rd  rpvftvwvhi,  Hini  ugimrwi-drmkumi 
Mvnatu  biaiv  mvtv  nvukufe-wvtwi : 21  mvtv  nuhgi  nihki  wa 
hiwvki,  Scih,  hutvsi ! walr,  Nitvsi ! xvga  Scih,  ini  ugimrwi-drm- 
kumi Mvnatu  lrmagi  vhdawi  gelvwv,  u talvhi. 

22  Chena  u talvhi  nihi  kvgahgimrfhi,  Nili  grsagiki  wah 
biaiv,  ina  gelvwv  gah  mrtvwi  namanrwv  nakuti  nili  u kvgesakv- 
namv  inv  u Qihfvli  ilani,  macimi  mvtv  gah  namanrwv  ini.  23 
Macimi  nihki  ga  hikuwrki,  Scih,  nitvsi ! Scih,  hutvsi ! tagi  wap- 
faku,  walr  nakvlahku  nihki : 24  xvga  brsi  ini  bapvgi,  ia  hini 
nakudwa-lanv  uci  wvhfasgrgi  sebrci  ini  manqvtwi,  hini  si  wvh- 
fagaiv  pvivgilv  sebrci  manqvtwi ; yone  wa  hilafici  inv  u Qihfvli 
ilani  u grsagige-magi.  25  Pvyaqv  nhihtv  inv  qelvhi  wa  hvhqesi- 
nvmwv  maci  wiahi  macimi  wa  hrlvwinaku  yomv  inugi  sqelanvwa- 
wewa.  26  Chena  yasi  ini  biamikvgi  ina  tv  hukvgesakv-namici 
Nuwv,  yone  datapilvhi  wa  higi  nahfrpi  nili  u kvgesakv-namv  inv 
u Qihfvli  ilani.  27  Nihki  wihfaneki,  manoki,  wechadeki,  wecha- 
dewa-nagi  si  melatipi  nihki,  brlu’  hini  grsagigi  yasi  Nuwv  bec- 
fvtvgi ini  msiulvgasi,  chena  ini  lakhuqewa  biaiv,  macimi  ut  vsan- 
hakunrwv  nihki  jrivhki.  28  Ufabeni  datapilvhi  yasi  ini  biamikvgi 
ina  tv  hu  kvgesakv-namici  Lvde;  wihfaneki  nihki,  manoki,  tapani- 
gaki,  hvhcigaki,  wegigrki ; 29  pvyaqv  ini  grsagigi  yasi  Srtvme  uci 
wapfaci  Lvde  gimuwrnwi  skuta  macimi  bekuna  sekunv:  30  Ufa- 
beni ivskv  wa  higi  ini  grsagigi  tv  hinv  u Qihfvli  ilani  tapi-nvugho- 
fuci.  31  Hina  grsagigi,  inv  wiyafv  vkuci-kvmi  wa  hvpiwv,  macimi 
u wiahemv  ini  wegiwr-pagi,  welrni  inv  tagi  Irsiwata  wvhsi  rmwa- 
doci  nili : chena  welrni  inv  ini  lr  gtikv  yapitv  nahfrpi  tagi  patagi 

hrta.  32  Mkvwalamahku  Lvde  wewvli.  33  Goqanafvgrci  wah  nv- 
tunahv  wvhsi  kvtvwihkvgi  uta  lanvwawewa  wah  wvntu  ini : wakv 
goqanafvgrci  wah  wvntu  uta  lanvwawewa  wah  wrpvnastu  ini.  34 
Gi  talapwv  nelv,  Hina  dapahgigi  neswi  ilaneki  ’n’tvsi  wa  hvbeki 
nakuti  tfvnagi ; nakuti  inv  wah  mvmofu,  macimi  wa  ckunofu  inv 
kutvkv.  35  Neswi  iqaki  ’n’tvsi  wa  hvbeki  bami  tvgwhiga-wrci 
nesuhkvlrdeki ; nakuti  inv  wah  mvmofu,  macimi  wa  ckunofu  inv 
kutvkv.  37  Macimi  pami  rpvfsahi  nihi,  Dabalamiwatv,  drniwa 
tvsi?  u takuhi.  Macimi,  Lrqv  tv  hvpici  napakv  nahfrpi  wah  si 
mrwvdwaloki  nihki  grkvlwhaki,  u talvhi. 

18.  1 Chena  u kvlolvhi  pamrtuwawa  ini  wvyaci  wvhsi  grgikviu 
mvmrtumalici,  macimi  wvhsi  tagi  srqalamulici ; 2 Vpiwv  ’n’tvsi  u- 
dawa-nagi  da-pvsvwvtaniwatv,  buryr  kufrtv  Mvnadoli,  macimi 
mvtv  u mvkufalamrli  ilaneli,  iwvpi : 3 Chena  vpiwv  ’n’tvsi  sekvwi- 
iqa  ini  udawa-nagi;  macmi  mosvgi  nili  u wv  utfagoli,  Vlutvmv- 
wilu  ni  mvdaladewanv,  u tvigoli.  4 Macimi  inv  mvtv  si  taha  mr- 
lrkvsi : pvyaqv  mviuhqrci  iwvpi  lrmagi  weiv,  Waghi  mvtv  ni  kufv 
Mvnatu,  mvtv  nuhgi  ni  mvkufalamv  ilani ; 5 pvyaqv  xvga  ni  pat- 
fvghaqv  yrmv  sekvwi-iqa,  na  hvlutvmvwv  inv,  belapa  u mosv- 
tvwi  birwa  ni  huci  luhkvchaqv.  6 Chena  iwv  inv  Dabalamiwatv, 
Notvmuku  ya-iuci  inv  buryr  tapvsvwelafitv  da-pvsvwvtaniwatv. 
7 Macimi  Mvnatu  hv  mvtv  wa  hvlutvmv-wrli  u mvmrwanvli,  ma- 
mvwimakuci  gesagi  macimi  tapahgi,  macimi  gawvgi  inv  bami 
vhqi  bonalamrci  nihi  ? 8 Gi  talapwv  nelv,  inv  wah  qvqi  vlutvwvhi 
nihi.  Pvyaqv,  ina  inv  u Qihfvli  ilani  birta,  hv  wa  mkv  dapwah- 
sawa  ini  usgi-drmkugi? 

9 Chena  yomv  pamrtuwawa  nahfrpi  u kvlolvhi  nihi  nr-naku- 
ti  ya-balatvgiki  weyrwv  yasi  tapvsvwelfi-wrci  nihki,  macimi  u 
mvtv  wiyafagisi-hrwvhi  jrivhki  kutvkhi : 10  Neswi  ilaneki 

spamagi  haki  becfaki  ini  mvmrtumawi-kvmiqi  wvhsi  mvmrtuma- 
wrci ; Palasi  inv  nakuti,  chena  daxewi-mrwvtunigahfi  inv  kutvkv. 
11  Nepvwi  inv  Palasi  macimi  mvmrtuma  vlveni  gilagi  weiv, 
Mvnatu,  niyrwa  gelv,  yasi  bur  ilafiv  nelv  brsi  nihki  mvisi  ilaneki, 
sa-seqido-waficki,  buryr  tapvsvwaficki,  wrpvsiphigahfeki,  walr 
datapilvhi  brsi  yrmv  daxewi-mrwvtunigahfi.  12  N’  uciga  nesana 
ini  balaku  manadowi-gesagigi ; mvwi-matvhfwi  laghi  ni  meliwa 
jrivhki  ga-kvtvwihkvmv,  iivvpi.  13  Wakv  inv  daxewi-mrwvtun- 
igahfi, bami  nepvwici  paluwihi,  mvtv  muhci  spamagi  manqvtugi 
wih  Irpici  u sgesaku,  pvyaqv  u pgitahv  u pvlacikv,  Mvnatu,  gitam- 
inrqi  ilafilu  nelv  majelafitv,  iwvpi.  14  Gi  talapwv  nelv,  Yrmv 
ilani  wegiwv  yadrci  si  brlvcsinwv  tapvsvwi  taha  grjekv  notv  inv 
kutvkv:  xvga  jrgi  wiyafv  ma-mosbalamaqi-dotv  weiv  wah  nvnv- 
hbrci-ludofu ; wakv  inv  na-nvnvhbrci-lutvkv  weiv  wah  mosba- 
lamaqi-hofu. 

15  Chena  nihki  bami  biatvwr-wrci  nahfrpi  ut  vpaluhfam- 
wvhi,  wvhsi  inv  pahsanrci  nihi : pvyaqv  nihki  kvgahgimrfvki  iah 


LOKU 


139 


namu-wrci  ini  u kutalr-wvhi  nihi.  16  Pvyaqv  Jesise  uta  hutvhpi- 
mvhi  nihi,  Welrni  nihki  vpaluhfafvki  bialutvwi-wrta,  macimi  tagi 
kutajahku:  xvga  nihgen  welvwv  ini  ugimrwi-drmkumi  Mvnatu. 
17  Tapilo  gi  talapwv  nelv,  goqanafvgrci  mvtv  brsi  vpaluhfafv 
wah  si  utvhpanv  ini  ugimrwi-drmkumi  Mvnatu,  mvtv  inv  wah 
wiahisi  becfa  ’n’tvsi,  iwvpi. 

18  chena  nr-nakuti  dabalacigalici  u nvtuhdrgoli,  Uwasi  Ga- 
gahgimiwa,  nahiwa  nah  silvwi  wvhsi  lrpsinv  goqa-lrqvsi  lanvwa- 
wewa?  iwvli.  19  Macimi  Jesise,  Gociwa  gelv  uwasi  gi  tasini? 
mvtvlrqv  uwasi,  waciwaphi  nakuti,  Mvnatu  inv.  20  Gi  wrkudrnv 
nili  tapigamowanv,  Tagi  mvcilvwelu  wrpvsiphigawa,  Tagi  nsi- 
walu,  Tagi  gimotalu,  Tagi  pvh-nemiwalu  myrsi  dabwawa,  Hut- 
vgalami  g’uhfv  macimi  gi  giv,  u talrli.  21  Macimi,  Naiahkv 
jrivhki  yolumv  wiahi  nit  vginvia  ni  mvyrni-lanewa-nagi  uci,  iwv 
inv.  22  Macimi  Jesise  iah  nodrgaci  ini,  Nakuti  wiahi  gawvgi  gi 
notkufi:  myagilu  jrivhki  ba-bonvmvni,  macimi  lalskunvmvwi  inv 
gitamrfv,  macimi  gah  bonv  pvwrwa  manqvtugi : chena  birlu, 
nakvsilu,  u talrli.  23  Pvyaqv  iah  nodrgaci  inv  yolumv  wiahi,  uqr- 
wafi  vnhiwawi  mvci-labwrwa ; xvga  inv  ulrmi  pvwawv.  24  Ma- 
cimi Jesise  bam’  rpvmrci,  Lvkuqa  fvgrgi  nihki  ba-bonvgiki  pvwr- 
wanv  wah  becfvdr-nrwv  ini  ugimrwi-drmkumi  Mvnatu  ! 25  Xvga 
ini  vlikv  wacihi  wvhsi  gamvli  becfrci  srpwi  u sgesaqi  srpunikv, 
notv  pvwawi  ’lani  wvhsi  befvtvgi  ini  ugimrwi-drmkumi  Mvnatu, 
iwvpi.  26  Chena  nihki  na-nodrgacki  ini,  Nafvwa  uwa  wah  kvtvwi 
wrpvnashofu?  iwvki.  27  Pvyaqv  inv,  Nili  wiahi  ma-tvyaciwafi- 
wrci  ilaneki  kvtvwvtwili  Mvnatu,  iwvpi.  28  Chena  Betv,  Scih, 
naiahkv  ni  nvkvdrpa  ni  nhvlwrfewananv,  macimi  gi  nakvlalapa, 
isiwa.  29  Macimi  u talvhi  nihi,  Tapilo  gi  talapwv  nelv,  Mvtv 
ilani  vpiwv  mviahci  nvkvtvkv  wegiwv,  walr  wewvli,  walr  ujan- 
inrnhi,  walr  gahgirmhi,  walr  vpalufhi,  ini  ugimrwi-drmkumi 
Mvnatu  uci,  30  wa  hinv  bur  utfaku  maci-tfwaginwi  vliwi  inugi 
yalrqawanigi,  macimi  goqalrqvsi  lanvwawewa  ini  wvh  biatvh- 
kvmigigi. 

31  Chena  u mvmvhi  nihi  matvhfwi-gita-neswi,  macimi, 
Wrpvtv-muku,  Culosalamegi  kita  kuqicsinapa,  macimi  nili  jrivh- 
ki wiahi  yawigagi  srpwi  nihki  mrmosigesqacki  wah  macfadrqi  inv 
u Qihfvli  ilani.  32  Xvga  inv  nihi  Nvnvhkvwi-lanihi  wah  si  pvg- 
fanofu,  chena  wah  wrpvlrchofu,  macimi  wah  taqrci-panvlofu,  che- 
na wah  fefaqrlof u : 33  chena  wah  lihfewvnwhr-wrli  nihki  macimi 
wa  nfrwrli : chena  ini  mvwi-nfuku  nvgiga  inv  wa  hunskv  nuhgi,  u 
talvhi.  34  Chena  nihki  mvtv  nakuti  u nanuhdr-nrwv  yolumv 
wiahi ; macimi  yomv  iyowa  gigidrqeki  nihki,  chena  mvtv  u 
molaladr-nrwv  nili  wiahi  ya-iugi. 

35  Chena  ini  biamikvtwi,  yasi  mrlrqvhi  birci  Calago,  nr-na- 
kuti kvgabeqa  ilani  lamvtvpiwv  ini  pvkvckvnv  bami  kvtuwaci : 36 
macimi  u pami  notvwvhi  mahsalalici  pamfahi  mrlrqvhi,  nvtuhsa 
inv  nahiwa  uci  yomv  inwi.  37  Macimi  u wetvmvwr-wrli  nihki  yasi 

Nrsalafi-lani  Jesise  pamfaci  mrlrqvhi.  38  Macimi  ntvlvhotvmwv 
inv,  Jesise,  gelv  u qihfvli  Dapide,  bonvmvwilu  gitaminrqa-ladewa, 
isiwa.  39  Macimi  nihki  na-negrnecki  u kutalr-wrli  nili,  wvhsi 
nolawilici : pvyaqv  inv  msi  vlikv  ini  lvhotvmwv,  Gelv  u qihfvli 
Dapide,  bonvmvwilu  gitaminrqa-ladewa.  40  Macimi  nepvwi  Jes- 
ise, chena  tapigamu  nili  wvhsi  biadofuci : chena  iah  mrlrqvhi 
birlici,  41  u nvtuhtvwrli,  Nahiwa  gi  talalatv  nelv  wvhsi  lvwihd- 
olv?  Macimi,  Dabalamiwatv,  wvhsi  nelv  manvwv’  hutfakuiv  ni 
tapinvmowa,  isiwa  inv.  42  Macimi  Jesise,  Hutfakulu  gi  tapinvm- 
owa;  gi  dapwahsawa  gi  mahci  wrpvnas-haku,  u talrli.  43  Ma- 
cimi walanv  inv  utfaku  u tapinvmowa,  macimi  u nakvlagoli,  u 
wvhfrci-makufihrli  Mvnadoli:  macimi  jrivhki  nihki  lanvwaki  iah 
namuwrci  ini,  wivwrcimowa  u melrwrli  Mvnadoli. 

19.  1 Chena  huttv  macimi  bami  pamfaci  srpwi  Calago.  2 Chena 
wrpvmahku,  ilani  Sagivs’  yrsi  wenofu ; macimi  ugimrwi  daxewi- 
mrwvtunigahfi  inv,  chena  pvwawv.  3 Chena  inv  u nvtunahv 
wvhsi  nawrci  Jesiseli  si  wiyafv  inv;  macimi  rlwi  kvtvwafi  xvga 
inv  yafusgrtv  uci,  xvga  mrspafefi  inv.  4 Chena  negrni  si  qvqi,  ma- 
cimi vgofiwa  gesowvhqvdoli  wvhsi  nawrci : xvga  ini  wvyaci  si 
pamfali  nili.  5 Chena  Jesise  iah  birci  ini  tvsi,  spamagi  lrpi,  ma- 
cimi, Sagivs’,  hrpatafilu,  chena  lrsiwalu;  xvga  inugi  grsagigi 
qelvhi  yadrivni  wegiwr-pagi  ni  hvpi,  u talrli.  6 Chena  inv  r- 
patafi,  chena  lrsiwa,  macimi  usvsilvwrlrli  nili.  7 Chena  nihki  iah 
namuwrci  ini  jrivhki  pagihgrwaki,  Nhawv  inv  u mvwi  gigahsi- 
lutvwrli  ilaneli  majelafilici,  iwvki  nihki.  8 Macimi  nepvwi  Sagivs’, 
chena,  Wrpvtvnu,  Dabalamiwatv,  ini  pvhfi  ni  wiahemv  ni  melv 
inv  gitamrfv;  chena  qahqi  wiyafv  ilani  ni  mahci  ufrmi  bemi 
mvyrwi  lutvwv  wiahi  ni  patagfatu  nyawagfanwi,  u talrli  nili 
Dabalamiwalici.  9 Macimi  Jesise,  Inugi  grsagigi  wrpvnsewa 
yomv  si  biaiv  wegiwr-pagi,  xvga  nahfrpiu  nileni  u qihfvli  Aplah- 
ame,  10  Xvga  inv  u Qihfvli  ilani  u biaci  nvtunahv  macimi  wrp- 
nastu  ini  wa-wvndodagi,  u talrli  nili. 

] 1 Chena  yasi  nihi  notvmalici  yolumv  wiahi,  u golutu  macimi 
kvlvwi  pamrtuwawa,  xvga  mrlrqvhi  Culosalamegi  vpiwv,  chena 
xvga  nihki  tuga  si  tahaki  wvhsi  ini  ugimrwi-drmkumi  Mvnatu 
walanv  tapinvukugi.  12  Waciganv’  hiwv  inv,  Nr-nakuti  utvg- 
alamaqi-lani  wapfa  paluwi  drmqa  hawv,  wvhsi  welv  utafici  ugim- 
rwi-drmqa,  macimi  wvhsi  patagi  birci.  13  Chena  utvhpi-mvhi 
matvhfwi  vlolrkvnhi  welv,  macimi  u melvhi  matvhfwi  pvunewvli, 
chena,  Yomv  uci  wedgeku  brluhi  biriv,  u talvhi  nihi.  14  Pvyaqv 
u segala-makuhi  u sitvsinemhi,  macimi  u nrwvlwi  sfvdrkuhi 
macicigamowa,  Mvtv  ni  tasi  tahapa  wvhsi  yrmv  ilani  ugimr- 
utvwiv-magici,  iyoiv.  15  Chena  ini  biamikvtwi,  iah  patagi  birci 
nuhgi,  mahci  utafi  ini  ugimrwi-drmqa,  tapigamu  wvhsi  iuhumv 
vlolrkvnhi,  mviahci  melrci  ini  muni,  welv  si  utvhpimofulici,  wvhsi 
manvwvhga  wrku-tvgi  mviahci  kvtvwihkv-malici  wedge wa  uci. 
16  Macimi  biali  ya-lvhfvmeci  nili  nhihtv,  Dabalamiwatv,  gi 

pvunemv  u macdonv  matvhfwi  si  vlikv  pvunewvli,  iwvlipi.  17 
Macimi,  G’uwasi  lvwi,  gelv  uwasi  vlolrkv:  Xvga  gelv  gi  mgrgopi 
gi  tapvsvwafi  tapilo  cvgi  wiahi,  bonvnu  wvh  simakufi-utvmvni 
matvhfwi  udawanv,  u talrli  nili.  18  Chena  nili  biali  mvwi-neswi, 
Gi  pvunemv,  Dabalamiwatv,  u macdonv  nyrlvnwi  pvunewvli,  iwv- 
li  nili.  19  Chena  Gelv  nahfrpi  ilafiutvnu  nyrlvnwi  udawanv,  u 
talrli  nili  nahfrpi.  20  Chena  nuhgi  kutvkv  biawv,  Dabalamiwatv, 
wrpvtvnu,  vlv  yomv  gi  pvunemi,  gah-citvufadoiv  kvhfilacahowa- 
nagi*  21  xvga  gi  kufala,  gi  kufaqrci  laniwi  gelv  xvga:  gi  kuqitanv 
ini  buryr  gelv  sagfadoivni,  macimi  gi  kvwvsqhrwa  ini  buryr 
vhdoivni  gelv,  isiwa  inv.  22  Nahvlwrkv  gelv  gi  doni  ga  hutvh- 
kuwrlala,  gelv  wanrtafitv  vlolrkv.  Gi  wrkutv  yasi  kufaqrci  lani- 
wiv,  ni  kuqitanv  ini  buryr  nelv  sagfadoiv,  macimi  ni  kvwvsqhrwa 
ini  buryr  nelv  vhdoiv;  23  huwa  gociwa  mvtv  gitah  meliwa  ni 
munami  ini  munigr-nagi,  macimi  tvh  biriv  naiahkv  nih  mvyrwi 
utvhpanv  ini  gilagi  tvh  nosayrgi?  u talrli  nili.  24  Macimi,  Mvmv- 
wahku  ini  pvuni,  chena  ini  inv  melahku  ba-bonvkv  nili  matvhfwi 
pvunewvli,  u talvhi  nihi  na-nepvwilici  mrlrqvhi.  25  Chena  nihi, 
Dabalamiwatv,  u bonrnv  inv  matvhfwi  pvunewvli,  u takuhi.  26 
Gi  talapwv  nelv,  xvga  jrgi  wiyafv  ba-bonvkv  wah  melaqi:  wakv 
inv  uci  babur  bonvkv,  weginrqi  ini  ba-bonvgi  wah  mvmrqi  inv.  27 
Wakv  iuhkumv  ni  mvdaladewanvki,  mvtv  yasi  tahacki  wi  hugimv- 
utvwvki,  utvsi  bialahku,  macimi  nfahku  yalvhfvmeiv,  isiwapi,  u 
talvhi. 

28  Chena  iah  mahtuwaci  vlveni,  via  wapfa  negrni,  Culosala- 
megi  hawv. 

29  Chena  ini  biamikvtwi,  iah  mrlrqvhi  birci  Pafajegi  chena 
Pafanagi,  mrlrqvhi  ini  maqvhgefigi  Vlifiat  si  dota,  uta  laskv- 
wvhi  neswi  nihi  kvgahgimrfhi,  30  Nhrkuna  ini  udawanahi  yadagi 
yalvhf vme-yaqa ; betiga  ini  yasi  uttv-maqa  ga  mkvwrwv  mvhgota- 
lafv  gjepifu,  buryr  lrqv  gawvgi  ilani  nviakuci:  palhuhku  inv, 
macimi  bialahku.  31  Chena  wiyafv  nvtuhdolwrqa,  Gociwa  ki  pal- 
whrwv?  vlveni,  Inv  Dabalamiwatv  ut  vgrwrlrli,  ga  hiupwv,  u ta- 
lvhi. 32  Macimi  nihki  wa-wrwenasgofucki  wapfaki,  chena  data- 
pilvhi  si  mkvhfoki  yasi  inv  mahci  mrci  nihi.  33  Chena  yasi  nihki 
palwhrwrci  nili  mvhgotalafvli,  nihi  wa-uwelrmilici  ’n’tvsi,  Gociwa 
ki  palwhrwv  inv  mvhgotalafv?  u takuwvhi.  34  Macimi  nihki,  Inv 
Dabalamiwatv  ut  vgrwrlrli,  isiwaki.  35  Macimi  Jesiseli  u biatv- 
wrwrli  nili : chena  nihki  usgici  nili  mvhgotalafvli  ut  ipvgidr-nrwv 
u betanikvnwv,  macimi  u lamvtvphr-wrli  Jesiseli  ’n’tvsi  usgici. 
36  Macimi  yasi  inv  wapfaci,  nihki  u sakvtanr-nrwv  u betanikvn- 
wv ini  yala  myawigi.  37  Chena  yasi  inv  uwa  mrlrqvhi  biadfaci, 
datapilvhi  ini  waci  lwrmvhgigi  ini  Vlfiwi  makvhgefigi,  malsga 
inv  mahsalakv  kvgahgimrfv  vlami  usvsilapwv  macimi  ulrmi 
ntvlvhotvmwv  u wivwvhgrlrli  Mvnadoli  nili  uci  jrivhki  wrsikvgi 
pakvtafewanv  mviahci  namuwrci  nihki;  38  Gisrda-lamakufi  ca 
hinv  Ugimv  ba-biatv  ini  u wefowa-nagi  inv  Dabalamiwatv: 
grmrnelafewa  cahi  betiga  wafapvh-kvmigigi,  macimi  wvhfrci- 

makufewa  ini  wihkuci  lspi,  iwvki.  39  Chena  nrlatv  nihki  Pala- 
seki  inv  mahsalakv  uci,  Ga-gahgimiwa,  kutasi  gi  kvgahgimrfvki, 
u talrwrli.  40  Macimi  rpvfsa  chena,  Gi  talapwv  ini,  qahqi  wah 
nolaweki  iuhkumv  nihki  sekunvki  wah  wivkvhotvmoki,  iwv  inv. 

41  Chena  iah  mrlrqvhi  birci,  u nama  ini  udawa  macimi  u mv- 
witv  ini,  42  Qahqi  iahgi  hu,  wrkutvmvna  inugi  grsagigi,  wegi- 
nrqi  gelv,  nili  wiahi  grmrnelaf ewa-nagi  yatvkugi ! wakv  uwa  nili 
gigidota  gi  sgesaku  wvyaci  uci.  43  Xvga  nili  grsagiki  nvhekv 
wah  biaiv  gelv,  ina  gi  mvdaladewanvki  grwvci  gelv  wa  ipvgidr- 
nrwv  bamrmahgigi,  macimi  gah  grwvci  gipusgrgoki  gelv,  chena 
ga  gjetunagoki  betiga  jrgi  wiyatvhqa,  44  macimi  ini  vsisgegi  ga 
ipvgilagoki,  macimi  git  vpaluhfamvki  betiga  gelv;  chena  nihki 
mvtv  wa  ckunrwrli  geyrgi  nakuti  sekunvli  usgici  kutvkvli;  xvga 
mvtv  gi  wrkutv  ini  lrqv  vludrfowa,  iwvpi. 

45  Chena  u becfvtv  ini  mvmrtumawi-kvmiqi,  macimi  ut 
vlami  luhfa-pvgilvhi  nihi  wr-wedgelici,  46  Mahtvwigapi  ini,  Ma- 
cimi yadriv  wegiwv  mvmrtuma-wikv  wa  hinwi : wakv  gelvwv 
jekuniwahfeki  u wegiwrlvkumwv  gi  tasi  macdonrwv  ini,  u talvhi 
nihi. 

47  Chena  kvgahgimiwa  tfana  wrpvgi  ini  mvmrtumawi- 
kvmikugi.  Pvyaqv  nihki  ugimrwi  mkvtaukulvyaki  chena  nihki 
yrivwigacki  chena  nihi  ugimrwi-lane-mwvhi  nihki  lanvwaki  u 
nvtunahr-nrwv  wvhsi  iqinahrwrci  nili : 48  macimi  ud  rlwi  mgrn- 
rwv  nihki  wvh  manvwvhi  silvwewrci;  xvga  nihki  lanvwaki  jrivh- 
ki  nili  utvgoci-noki,  vhkvwahsaki. 


20.  1 Chena  ini  biamikvtwi,  ina  nakuti  nili  grsagiki,  yasi  pami 
kvgahgimrci  nihi  lanvwahi  ini  mvmrtumawi-kvmikugi,  macimi 
ini  uwasi-biadrcimowa  bami  kvgahgimiwaci,  nihi  ugimrwi  mkv- 
taukulviahi  chena  nihi  yrivwigalici  gilagi  nihi  gigilanihi  ’n’tvsi  u 
bialudr-kuhi ; 2 macimi  nihki  kvlvweki,  Wetvmvwi-nrga : 

Nahiwa  uci  makufewa  g’  uci  Ivwi  yolumv  wiahi?  walr  nafvwa  inv 
ma-melahkv  yomv  simakufewa  gelv?  u takuhi.  3 Macimi  rpvfsa 
chena,  Nahfrpi  nelv  gah  nvtuhdolapwv  nvtuhsawa;  macimi  wet- 
vmvwiku:  4 Hini  u fvfvhqi-ulalhiwawa  Jrne,  hv  ini  wafapvh- 
kvmigigi  uci,  walr  tuga  ilaneki  uci?  u talvhi.  5 Macimi  nihki 
nvtvwrci  tahaki  pasiqi  welvwv,  Qahqi,  Wafapvh-kvmigigi  uci,  ga 
hiupa;  Gociwa  mvtv  ki  dapwahtvwrwv?  wa  hiwv.  6 Wakv  qahqi, 
Ilaneki  uci,  ga  hiupa;  jrivhki  nihki  lanvwaki  gah  sekunhuku-nrki : 
xvga  kulapgrmofoki  nihki  yasi  Jrneli  mrmosigesqawilici,  iwvki. 

7 Macimi  rpvfsaki  nihki,  yasi  bur  wrkutv-muwrci  waciwigi  ini. 

8 Chena  Jesise,  Mvtv  nuhgi  nelv  gi  tvh  wetvmolapwv  simakufewa 
wv  uci  lvweiv  yolumv  wiahi,  u talvhi  nihi. 

9  Macimi  ut  vlami  kvlolvhi  nihi  lanvwahi  yomv  pamrtu- 
wawa : Ilani  gtiga  mfvlomi-gtikv,  chena  ini  gtigawi-lanihi  ut 
vuhvhi,  macimi  wapfa  kutvgi  drmqa  hawv  pihci.  10  Chena  ini 
nvhekv  lrqv  nihi  gtigawi-lanihi  uta  laskvwrli  vlolrkvnvli,  wvhsi 

nihki  melrwrci  nili  mvwifowa  ini  mfvlomi-gtikv  uci : pvyaqv  nihki 
gtigawi-laneki  u pipvgtawhr-wrli  nili,  macimi  ud  rmaskvwr-wrli 
sasgifeli.  11  Chena  inv  nuhgi  kutvkvli  uta  laskvwrli  vlolrkv- 
nvli:  macimi  nahfrpi  nili  u pipvgtawhr-wrli  nihki,  macimi  u 
taqrci-panvlr-wrli,  chena  sasgifeli  ud  rmaskvwr-wrli.  12  Chena 
inv  nuhgi  uta  laskvwrli  mvwi-nfwi : macimi  nahfrpi  nili  u mv- 
myrlvghr-wrli  nihki,  macimi  vlikv  ut  ipvgilr-wrli  nili.  13  Chena, 
Nahiwa  nah  si  lvwi?  iwvpi  inv  dabalatvkv  ini  mfvlomi-gtikv.  Ni 
nah  laskvwv  ivhqalamvkv  ni  qihfv;  manvwvhi  nili  wa  hufaba- 
lamr-wrli  nihki.  14  Pvyaqv  nihki  gtigawi-laneki  iah  nawr-wrci 
nili,  nvtvwrci  tahahdwrdeki,  Hinv  yrmv  lvyrpi-tabalacigatv ; wahi 
nfrdrku,  wvhsi  manvwv’  hini  Irpi-tabaiacigawa  u welrmi-ivqa, 
iwvkipi.  15  Chena  nihki  ini  mfvlomi-gtigr-nagi  uci  luhfa-pvgilr- 
wrli  nili,  macimi  u nfrwrli.  Nahiwa  waciganvhi  wa  ipanvlvhi 
nihi  inv  dabalatvkv  ini  mfvlomi-gtikv?  16  Wah  biawv  inv  chena 
wa  iqinahvhi  iuhumv  gtigawi-lanihi,  macimi  kutvkhi  wah  melvhi 
ini  mfvlomi-gtikv.  Macimi  nihki  iah  notvmuwrci  ini,  Tagi  ini  wi 
himwi,  iwvki  nihki.  17  Pvyaqv  utah  wrpvmvhi,  macimi  iwv, 
Nahiwa  uwa  yomv  mviahtv-wigagi, 

Nili  sekunvli  yalvwinvwr-wrci  nihki  wrgigrcki, 

Hinv  ivskv  machofu  u wesiwi  ini  bojrgi? 

18  Jrgi  wiyafv  nili  sekunvli  yasi  rgicfrtv  wah  pupusqih-sinwv ; 
wakv  goqanafvli  inv  wah  si  pansinwv,  wa  lfwaskvwrli  nili  brsi 
paqi. 

19.  Chena  nihki  yrivwigacki  macimi  nihki  ugimrwi  mkvtau- 
kulvyaki  u nvtunahr-nrwv  wvhsi  masanrwrci  nili  ina  yrtafvgi 
tapilo ; chena  u kufrwvhi  nihi  lanvwahi : xvga  nihki  mosi-tahaki 
yasi  inv  kvlvwici  yomv  pamrtuwawa  niheni  ilrci.  20  Chena  u 
gcitvwrpvma-kuhi,  macimi  uta  laskvwr-wvhi  gemrpvcikvnhi, 
nvyaluhci  tapvsv-wafewi  lvwelici  weyrwv,  wvhsi  manvwvhi 
masanrmrkuci  u pagikv-lvwewa,  wvhsi  waciganvhi  ini  dabala- 
cikv-nagi  macimi  uta  simakufewa-nagi  inv  kvpanvli  si 
pvgfanakuci.  21  Chena  u nvtuhdr-kuhi,  Ga-gahgimiwa,  ni 
wrkudrpa  yasi  gelv  mvyrwi  iuivni  macimi  kvgahgimiwa-ivni,  ma- 
cimi bur  utvhpanvci  inv  wiyafv  goqanafv,  wakv  dabwawa  gi 
kvgahgimiwa  ini  u myawi  Mvnatu : 22  Hv  ini  mvyrwvtwi  kutala- 
dewa-nagi  wvhsi  nelvwa  melvkici  daxhofowa  Sesv,  walr  tuga 
mvtv?  u takuhi.  23  Pvyaqv  u molalatv-mvwvhi  u nhafewani-lici, 
macimi,  24  Wrpvtasiku  salani.  Nafvwa  u geshowa  yomv  macimi 
u lspvwigrfowa  bonota  ’n’tvsi?  u talvhi.  Macimi  Sesv  iwvki  nih- 
ki. 25  Macimi,  Waciganvhi  patagi  melahku  Sesv  nili  wiahi  wa- 
welrmici  Sesv,  macimi  Mvnatu  nili  wiahi  wa-welrmici  Mvnatu, 
u talvhi.  26  Macimi  nihki  rlwi  ilafeki  wvhsi  foginvmuwrci  ini 
iyowa  yalvhfvmelici  nihi  lanvwahi : chena  u qvqahdrnalatv-mvwr- 
wrli  ud  rpvfsawa,  macimi  nolaweki. 

27  Chena  utfakuhi  ’n’tvsi  nr-nakuti  nihi  Satusihi,  nihki  yr- 
iucki  yasi  bur  vhdagi  rpafewi-unsgrwa ; 28  macimi  u nvtuhdrkuhi 
nihi,  Ga-gahgimiwa,  Mosise  nit  vwigrkunv,  qahqi  ilani  u janinrli 

naboli,  u wewili,  macimi  mvtv  ut  vpaluhfameli,  inv  u janinv  wih 
mvmrli  nili  sekvwi-iqali,  macimi  wih  menkv-wrli  u janinrli.  29 
Vbeki  waciganvhi  neswvhfwi  ujaninrki : macimi  inv  nhihtv  u 
mvmrli  wewvli,  chena  napwv  mvtv  ut  vpaluhfami ; 30  macimi  inv 
mvwi-neswi:  31  chena  inv  mvwi-nfwi  u mvmrli  nili  sekvwi-iqali ; 
chena  inv  neswvhfwi  ini  ivskv  nahfrpi  mvtv  u nvkvlrli  vpaluhfvli, 
macimi  napwv.  32  Mviuhqrci  inv  iqawv  nahfrpi  napwv.  33 
Hini  rpafewi-unsgrwa-nagi  waciganvhi  nafvwa  nihki  wewvli  wa 
hilafi  inv?  xvga  nihki  neswvhfwi  u mahci  bonrwrli  wvhsi  u wewi- 
wrci  nili,  u takuhi.  34  Macimi  Jesise,  Nihi  u qifhi  yrmv  inugi 
yalvh-kvmigigi  wechadeki,  macimi  wechadewa-nagi  si  meliwapi : 
35  wakv  nihki  nvhekv  iqalamakufeki  yalvgimofucki  wvhsi  kvtv- 
wih-tvmuwrci  vlvina  yalvh-kvmigigi,  macimi  ini  rpafewi-unsgrwa 
uci  nihki  napagiki,  mvtv  wechadeki,  mvtv  nuhgi  wechadewa-nagi 
si  meliwapi : 36  xvga  mvtv  nuhgi  gidani  ivh  kvtvwi  naboki  nihki : 
xvga  u jaja  lafemr-wvhi  nihi  ancvlihi;  macimi  Mvnatu  u qifhi 
nihi,  dawv’  hu  qifhi  inv  rpafewi-unsgrwa.  37  Wakv  ini  nihki 
napagiki  unsgrnofoki,  datapilvhi  yasi  wrpvtasiwaci  Mosise,  ini 
Bewvlugi  tvsi,  ina,  nili  u Mvnadomvli  Aplahame,  chena  nili  u 
Mvnadomvli  Visigi,  chena  nili  u Mvnadomvli  Jakvbe,  iah  sinrci 
nili  Dabalamiwalici.  38  Huwa  mvtv  nileni  u Mvnadomwrli  nihki 
napagiki,  nihki  bami  lanvwawicki  wakv : xvga  u lanvwawih- 
tvwrwrli  nili,  u talvhi.  39  Chena  nr-nakuti  nihki  yrivwigacki 
rpvfsa,  Ga-gahgimiwa,  g’uwasi  mahtuwa,  u talrli.  40  Xvga  nihi 
mvtv  gidani  wesv  nvtuhdrkuhi  wiahisi  nvtuhsawa. 

41  Chena,  Nahiwa  iwvki  nihki  yasi  Dapide  u qihfici  nili 
Klvisdeli?  u talvhi  nihi.  42  Xvga  iwv  Dapide  nahvlwrkv  welv  ini 
Srmewa-kvmowa-nagi  puk, 

Inv  Dabalamiwatv  u talrli  ni  Dabalamiwamvli, 
Lamvtvpilu  gelv  ni  mvyrwengigi, 

43  Brlu’  hini  gi  fitvli  si  vhpvlgewa  nashrki  gi  mvdaladewa- 

nvki. 

44  Dapide  waciganvhi  Dabalamiwatv  uta  sinrli  nili,  macimi 
na-hiwa  si  nv  u qihfvli  ? 

45  Chena  u talvhi  u kvgahgimrfhi  ini  u nodrgawa-nwrgi 
nihki  jrivhki  lanvwaki,  46  Mvhgani  nihki  yrivwigacki,  mr-mrtvwi 
brmfacki  ginwi  pihtvwi-betanikv-nagi,  macimi  u nrswaladr-nrwv 
usilvwrladewanv  nili  tvh  we-wedgeki,  macimi  vliwi  si  vhpvbe- 
wanv  betiga  nili  msi-kvmiku,  macimi  vliwi  tvsi  tvh  we-wihfanci- 
gaki;  47  jr-jrkvtvgiki  sekvwi-iqahi  yadrlici  wegiwrpvli,  macimi 
naluhci-lvwewa  uci  usdonrwv  ganwrki  mvmrtumawanv : iuhgoni 
vlikv  myrlvh-kuwrfowa  wa  hutfakunrwv. 


21.  1 Chena  spamagi  Irpi,  macimi  u nawvhi  nihi  pvwawi  ’lanihi 
bami  ini  munigr-nagi  si  becfa  pvgitv-malici  u daphadewa-nwv.  2 
Macimi  u nawrli  nr-nakuti  gitamrfvli  sekvwi-iqali  bami  npvgitv- 
malici  neswi  mrcqrfi-muni.  3 Macimi,  Dabwawa  gi  talapwv,  Yrmv 

gitamrfv  sekvwi-iqa  vlikv  laghi  utah  becfa-pvgitv  notv  nihki : 4 
xvga  iuhkumv  jrivhki  ud  rmafewa-nwv  utah  becfa-pvgidr-nrwv 
nili  daphadewanv;  wakv  inv  ut  vgrwrfewa  u becfa-pvgitv  jrivhki 
ini  waci  lanvwawici  ba-bonvgi,  iwv. 

5 Chena  yasi  nrlatv  rtutv-muwrci  ini  mvmrtumawi-kvmiqi, 
yasi  ini  wrwasihkvdodagi  uwasi  sekunhi  macimi  daphiwawa,  6 
Wakv  vlv-nili  wiahi  na-nama-yaqv,  nili  grsagiki  wah  biaiv,  ina 
mvtv  wa  cikunofu  utvsi  nakuti  sekunv  usgici  kutvkvli,  wvh  bur 
svhgigi  ipvgilofutv,  isiwa.  7 Chena  u nvtuhdr-kuhi  nihi,  Ga- 
gahgimiwa,  drniwa  Irqv  waciganvhi  yolumv  wiahi  wa  vhdawv? 
macimi  nahiwa  wa  hinwi  ini  giginolowa  ina  yolumv  wiahi  uwa 
wesv  biamikvga?  u takuhi.  8 Macimi,  Gcitvwrfeku  wvhsi  bur 
gelvwv  bemi-walofu-yaqv : xvga  maci  wah  biaki  ni  wefowa-nagi, 
Nelv  inv;  macimi,  Ini  lrqv  uwa  nrnami  biaiv,  wa  hiwvki:  tagi 
nrwvlwi  hrku  nihki.  9 Macimi  ina  gah  nodrgapwv  nochadewanv 
chena  tvtvwrfewanv,  tagi  cihfafiku : xvga  yolumv  wiahi  qelvhi 
wacitv  biamikvtu  nhihtv;  pvyaqv  ini  jaiahqi  mvtv  walanv-wvkv- 
twi,  isiwa.  I j I 

10  Huwa  ina,  Nakudwa-lanv  si  lanvwa  wah  pvfaqicfvtv-wrli 
nakudwa-lanv  si  lanvwali,  macimi  ugmrwi-drmqa  u mvwinvctu 
ugimrwi-drmqa : 11  chena  ’n’tvsi  wa  vhdawv  mvgi  vsisgi-nomasgr- 
wvli,  chena  cvjapi  tvsi  sqrlvwrfewanv  macimi  matanadewa-ipan- 
awanv;  macimi  kupanawanv  wa  vhdawv  chena  mvgi  giginolowa- 
nv  wafapvh-kvmigigi  uci.  12  Pvyaqv  wihsi-bur  jrivhki  yolumv 
wiahi  igi,  gah  masana-kuwrki  nihki,  macimi  gah  nrnuhgrcha- 
kuwrki,  nili  msi-kvmiku  chena  giphudewi-grnv  gah  si  pvgfana- 
kuwrki,  yalvhfvmelici  mvgi  ugimvhi  macimi  kvpanvlihi  gah  si 
biala-kuwrki  xvga  ni  wefowa  uci.  13  Gelvwv  ini  wah  si  kutaqi 
luhfaiv  wvhsi  dabwawani-yaqa.  14  Macfadoku  waciganv’  hini  ki 
tahiwrgi  wvhsi  bur  kvisv  mamagini-taha-yaqa  wvhisi  rpvfsa- 
yaqa:  15  xvga  gah  melalapwv  udoni  macimi  laburwa,  wv  hrlwi 
ilafihtv-muwrci  jrivhki  ki  mvdaladewa-nwrki  walr  nvnvhkutv- 
muwrci.  16  Wakv  gah  masdruhakuwrki  weginrqi  gahgirmvki, 
chena  ujaninrki,  chena  nhvlwaladewanvki,  chena  wihgrnimrki; 
macimi  nrlatv  nihi  gelvwv  wvhsi  nabowa-nagi  si  bonofulici  wa 
ipanvlrwvhi  nihki.  17  Chena  gah  segalamakufipwv  gelvwv 
yacsiwrci  jrivhki  ilaneki  xvga  ni  wefowa  uci.  18  Macimi  mvtv 
nakuti  gelahfwv  wa  iqinaiv.  19  Ki  besi-tahawa-nwrgi  ga  huci 
vnhiwapwv  kita  lanvwawewa-nwv. 

20  Pvyaqv  ina  gelvwv  namayaqa  Culosalame  gipuskvmu- 
wrta  svmrkvnvki,  ina  uwa  wrkutv-muku  yasi  u seqvhkvmigifewa 
nrnami  biayrgi.  21  Huwa  ina  welrni  nihki  Cudiagi  yapicki  nili 
maqvhgiki  lasimuwrta;  macimi  nihki  ini  alagenv  nili  yapicki 
welrni  luhfrwrta;  macimi  nihki  ini  belasgi  drmqa  yapicki  tagi 
welrni  becfrwrta  ’n’tvsi.  22  Xvga  yolumv-iu  vlutvmowa  si 
grsagiki,  wvhsi  jrivhki  wiahi  yalvwigaki  manvwvhi  uqrufado- 
dagi,  23  Mvci-labwrwa-neki  cahi  nihki  la-lrmudrkucki  vpaluhfa- 


146 


LOKU 


fvli  macimi  nihki  nanonhiwacki  nala  grsagiki!  xvga  ini  usgi- 
drmqa  wa  vhdawi  msi  qelvhsi-tahawa,  macimi  gisfaqewa  yrmv 
lanvwa  si.  24  Chena  nihki  ini  waci  kvsqagi  ini  gisghikv  wa  huci 
rgicfaki,  macimi  nihi  jrivhki  tfwalanv  si  lanvwahi  wah  si  gegani- 
kvni  fvginrbirlofoki  nihki : macimi  Culosalame  svhgigi  wah  si 
kvgalgrnrwv  nihki  Nvnvhkvwi-laneki,  brluhi  uta  lrqrfewanwv 
nihki  Nvnvhkvwi-laneki  wa  uqrufadota. 

25  Chena  ’n’tvsi  wa  vhdawv  giginolowanv  gesagi-gesfugi 
chena  tapahgi-gesfugi  macimi  vlrkugi ; macimi  ini  usgi-drmqa  u 
qelvhsi  tahawa-nwv  jrgisi  lanvwaki,  wvnfunawafi  xvga  ini  bami 
nana-qrnwigi  ini  msi-napi  macimi  nili  ma-mvgi-bokvki : 26  ilane- 
ki  pku-nrpvtv-moki  kupanawa,  xvga  macimi  vhkvwrfeki  nili 
wiahi  bami  biayrki  ini  yalakuqvh-kvmigigi : xvga  nili  manqvtu 
uci  wrsikvki  wah  nomanota.  27  Macimi  ina  uwa  nihki  wah  nawr- 
wrli  nili  u Qihfvli  ilani  brfqvhgegi  pami  biali  gilagi  wrsikvgi  ma- 
cimi msi  wvhfrci-makufewa.  28  Pvyaqv  ina  yolumv  wiahi  vlami 
biamikvga,  lamvtqalaku,  macimi  spamagi  lrpiku;  xvga  ki  patagi- 
nofowa-nwv  nrnami  biaiv,  u talvhi  nihi. 

29  Chena  u kvlolvhi  nihi  pamrtuwawa:  Wrpvtvmuku  ini 
gicimesi,  macimi  jrivhki  nili  mtaku:  30  ina  nili  uwa  ia  huluwiki, 
ki  namanrwv  ini  macimi  ki  wrkudrnrwv  nahvlwrkv  gelvwv  yasi 
ini  balrwigi  uwa  mrlrqrmafeyrgi.  31  Datapilvhi  yone  nahfrpi 
gelvwv,  ina  namayaqa  yolumv  wiahi  pami  biamikvga,  wrkutvmu- 
ku  yasi  ini  ugimrwi-drmkumi  Mvnatu  uwa  mrlrqrmafeyrgi.  32 
Tapilo  gi  talapwv  nelv,  yrmv  inugi  sqelanvwa  mvtv  wa  hvsanwv, 
brluhi  wah  jaiahqi  macdota  jrivhki  wiahi.  33  Manqvtu  macimi 
vsisgi  wa  hvsanu : wakv  ni  kvlvwewanv  mvtv  wa  hvsanu. 

34  Pvyaqv  gcitvwrfeku  geyrwrgi,  belapa  ki  tahiwv  ufrmi- 
Irqeiv  ufrmgrqewa,  chena  wvnafowa  macimi  yomv  lanvwawewa 
si  utvmafewa,  macimi  gikvmoci  brsi  nvqrkv  k’utfakunrwv  vlvina 
grsagigi:  35  xvga  ini  yone  wah  si  utfakuwrci  nihki  jrivhki  ini 
usgi-drmqa  yadrcki  mafhega  ini  vsisgi.  36  Wakv  gcitvwrpvtv- 
muku  jrgi  bami  Irqawanigi,  usdoku  nvnvhbrcigamowa,  wvhsi 
manvwvhi  gelvwv  kvtvwasitv-maqa  yolumv  jrivhki  wiahi  wvh 
biamikvki,  macimi  wvhsi  nepvwi-yaqa  yalvhfvmeci  inv  u Qihfvli 
ilani,  hvvpi. 

37  Chena  tfana  grsagigi  pami  kvgahgimiwa  ini  mvmrtuma- 
wi-kvmikugi : macimi  tfana  tapahgigi  lr-luhfa  chena  ini  yrsi 
gigahsi  maqvhgigi  Vlifiat  sidota.  38  Macimi  jrivhki  nihi  lanvwahi 
ini  yakulvhwhrpvgi  u wv-utfakuhi  ini  mvmrtumawi-kvmikugi, 
wvhsi  no-drkuci. 

22.  Huwa  ini  buryr  upsqadagi  tvkuwhv  si  wihfancigawa  mrlr- 
qvhi  biaiv,  pamfrsiwawi  wihfancigawa  sidota  ini.  2 Chena  nihki 
ugimrwi  mkvtaukulvyaki  macimi  nihki  yrivwigacki  u nvtunahr- 
nrwv  wvhsi  manvwvhi  nfrwrci  nili ; u kufrwvhi  xvga  nihi  lanv- 
wahi. 

3 Chena  Sataneli  u becfrmagoli  Jotvse,  Isgalade  yrlofutv, 
dawvhi  nihi  si  wetvgimakufi  matvhfwi-gita-neswi.  4 Chena  inv 
wapfa,  macimi  u ge-kvlode-mvhi  nihi  ugimrwi  mkvtaukulviahi 
chena  kvpdenhi,  wvhsi  manvwvhi  nihi  si  masdruhrci  nili.  5 Ma- 
cimi nihi  uwasi-lapwvhi,  chena  mahdrci-muhi  wvhsi  melakuci 
muni.  6 Chena  nkugamu  welv,  macimi  u nvtunahv  tvwrfewa 
wvhsi  nihi  si  masdruhrci  nili  ini  bur  vpilita  nihi  mahsalalici. 

7 Macimi  ini  buryr  upsqadagi  tvkuwhv  si  grsagigi  biaiv, 
wvhtv  hini  pamfrsiwawa  qelvhi  vpanvwagi.  8 Macimi  Betvli 
chena  Jrneli  u wrwenaskv-wvhi,  Nhrkuna  macimi  mvwi  macfa- 
tvwi-nrga  ini  pamfrsiwawa,  wvhsi  manvwvhi  meci-ivqa,  u talvhi 
nihi.  9 Macimi,  Drniwa  tvsi  gi  tasi  taha  nih  macfadopa?  u 
takuhi  nihi.  10  Macimi,  Wrpvtvmuku,  ina  becfvtv-maqa  ini 
udawa,  ’n’tvs  gah  nvxgrkuwv  ilani  u pvh  nema  vsisgi-wvkkugi 
napi;  ini  wegiwr-pagi  si  nakvlahku  inv.  11  Macimi  inv  ini  wegiwv 
uci  mastala,  Inv  Gagahgimiwa,  Drniwa  ini  nvuhadewikv,  wvh 
tvh  meciv  ini  pamfrsiwawa  gilagi  ni  kvgahgimrf vki  ? gi  taqv,  ga 
hilrwv.  12  Macimi  inv  gah  wrpvta-lakuwv  msrwi  yrdrgi  vkuci- 
puqvnafu  dapfanwi  vwocikv:  ’n’tvsi  macfadoku,  u talvhi.  13 
Chena  nihki  wapfaki,  macimi  u mgrnrwv  yasi  mahci-makuwrci 
nili : macimi  u macfadonrwv  nihki  ini  pamfrsiwawa. 

14  Chena  ini  yrtafvgi  iah  biayrgi,  lamvtvpiwv  inv,  macimi 
nihi  apvstvlihi  weci.  15  Macimi,  Gilagi  mrtvwi-tahawa  n’  uci  mah- 
ci  mrtvwi-taha  wvhsi  wihpumalvku  gelvwv  yomv  pamfrsiwawa 
wihsi-bur  vhqinvmuiv:  16  xvga  gi  talapwv  nelv,  mvtv  nah  meci 
ini,  brlu’  hini  uqrufadodaga  ini  ugimrwi-drmku-magi  Mvnatu,  u 
talvhi  nihi.  17  Macimi  utvhpanrli  taphikvnvli,  chena  iah  mahci 
meliwaci  niyrwa,  Manuku  yomv,  macimi  pvpvhfanv-mrtiku  ala- 
gen  v gelvwv:  18  xvga  gi  talapwv  nelv,  mvtv  nelv  nah  mana  ini 
tatapvhtaqi  mvwifowa  yoci  inugi,  brlu’  hini  ugimrwi-drmkumi 
Mvnatu  wah  biaiv,  isiwa.  19  Chena  tvkuwhv  utah  mvma,  ma- 
cimi iah  mahci  meliwaci  niyrwa,  u puskunv  ini  chena  u tah  melvhi 
nihi,  Neiv  yomv  gelvwv  ma-melofu-yaqa : yomv  si  Ivweku  ni  mrm- 
kvwalamofowa-nagi,  isiwa.  20  Chena  nili  taphikvnvli  nahfrpi 
iah  mahci  ulrqefi-wihfanici,  Yrmv  taphikv  inv  ini  mvivgi  mah- 
drcimowa  ni  mskumagi,  datapilv’  hini  fa-feginvmvwofu-yaqa 
gelvwv.  21  Pvyaqv  wrpvtvmuku,  ini  u laci  inv  ma-masdruhitv 
ni  wejemaku  usgici  ini  tvh  v/ihfanigi.  22  Xvga  inv  u Qihfvli  ilani 
svpkvhi  nhawv,  yasi  ini  mahci-tahahdodagi : pvyaqv  mvci-iabwr- 
wani  cahi  inv  ilani  waci  srpwi  masdruhofuci  inv ! isiwa.  23  Chena 
nihki  vlami  ne-nvtuhsaki  alagenv  welvwv,  drnvwa  nihki  inv  ini 
wvh  silvweci  yomv  wiahi. 

24  Chena  pvfaqeiv  pagihgrdewa  nahfrpi  ’n’tvsi  alagenv 
nihki,  drnvwa  nihki  gci-mse-lvgimofu.  25  Macimi  u talvhi  nihi, 
Nihi  mvgi  ugimr-mwvhi  nihki  Nvnvhkvwi-laneki  u tabalamakufi- 
drkuwvhi  nihki ; macimi  nihi  wa-wiah-simakufih-drkuwrci  Uwas- 
panvlafewa-nvki  yrlofuhi  nihi.  26  Pvyaqv  tagi  gelvwv  yone  wa 

hilafi-yaqa:  wakv  inv  vliwi  yalafitv  alagenv  gelvwv  welrni  inv 
brsi  inv  ufemamv  ilafita ; macimi  inv  wa-gimrwitv,  ma-mamagini- 
lutvwi-watv.  27  Xvga  drnvwa  vliwi  ilafi,  hv  inv  la-mvtvpitv 
tvh  wihfanigi,  walr  tuga  inv  ma-mamagini-lutvwi-watv?  hv  mvtv 
inv  la-mvtvpitv  tvh  wihfanigi?  wakv  nelv  bami  ilafiv  ini  alagenv 
gelvwv  brsi  inv  ma-mamagini-lutvwi-watv.  28  Pvyaqv  nihgeni 
gelvwv  mviahci  nakutanwi  wetafemicki  ni  bemi-vshofowa-nagi ; 
29  macimi  gi  biatvtanv-molapwv  ugimrwi-drmqa,  datapilvhi  yasi 
n’  Uhfv  biatvtanvmv-wici,  30  wvhsi  manvwvhi  wihfani-yaqa 
gelvwv  macimi  manayaqa  tvh  wihfaniv  n’  ugimrwi-drmkumagi ; 
macimi  gelvwv  ga  ipvpinrwv  ugimrwi-vhpvbewanv  bam-vhku- 
wrlaqa  nihki  matvhfwi-gita-neswi  u tfwalowanv  Iswelv. 

31  Svimvn’,  Svimvn’,  wrpvmi,  Satane  nvtuhsa  wvhsi  u 
welrmi-nahgi,  wvhsi  manvwv’  hinv  pvwanahgi  brsi  kvwvsqi : 32 
pvyaqv  gi  macdola  nvnvhbrcigamowa,  wvhsi  bur  gi  dapwahsawa 
hrlwi  ilafeyrgi ; macimi  silwelu  gelv,  ina  balaku  nuhgi  mahci 
kugeivna,  hryecsimi  gi  janinrki.  33  Chena  inv,  Ni  mahci  taha 
Dabalamiwatv,  wvhsi  nayeswa-lanv  si  wedamalv  gibhudewa-nagi 
macimi  nabowa-nagi,  u talrli.  34  Chena,  Gi  wetvmola  Betv,  inv 
nrbaiv  mvtv  wah  kvlhotvmwv  inugi  grsagigi,  brluhi  gelv  ga 
nfana  gircimu  yasi  wrkvmivni,  u talrli. 

35  Chena  Hina  gi  wrwenasgolapwv  mvtvlrqvnwi  muni- 
bedrkv,  chena  bedrkv-nfacikv,  chena  mgifanv,  hv  ki  tvgrwrfepwv 
wiahi?  u talvhi  nihi.  Mvtvwiahi;  iwvki  nihki.  36  Chena  Wakv 
inugi  uwa,  inv  ba-bonvkv  muni-bedrkv,  welrni  inv  mvmaga  ini, 
macimi  bedrkv-nfacikv  nahfrpi,  chena  inv  buryr  bonvkv,  welrni 
myagita  u pihtvwi-godemi,  macimi  tapanvga  gisghikv.  37  Xvga  gi 
talapwv  nelv,  wvhsi  yomv  yalvwigagi  qelvh  uqrufadodagi  neyrgi, 
Chena  inv  wetvgimofu  lfwrcilvwewanhi : xvga  ini  nelv  si  wiahi 
uqrwafewaniwi,  u talvhi  nihi.  38  Macimi  nihki,  Wrpvtvnu, 
Dabalamiwatv,  neswi  utvsi  gisghikvnv,  iwvki.  Macimi,  Dapi  nili, 
u talvh. 

39  Chena  biaci  luhfa,  macimi  wapfa,  yrsilvweci,  ini  Vlifiwi 
maqvhgigi  hawv;  chena  nihki  kvgahgimrfvki  nahfrpi  u nakvlr- 
wrli.  40  Macimi  nvhekv  ini  tvsi  ia  hvpici,  Mvmrtumaku  wvhsi 
bur  becfvtv-maqa  bemi-vshadewa,  u talvhi  nihi.  41  Macimi  nihi 
uci  pgawv  nvwitu  sekunv  wu  ikusgrci  Irqv;  chena  ujeqvnvh-gapi 
svhgigi  macimi  mvmrtuma,  42  Ufimv,  si  tahaivna  gelv  neiv  uci 
pvyrgilv  iboni  yrmv  taphikv:  pvyaqv  mvtv  nelv  ni  tasi  tahawa, 
gelv  wakv,  wah  silvwepi,  iwvpi.  43  Chena  ’n’tvsi  u tapinrkufih- 
drgoli  manqvtugi  uci  ancvleli,  u wesiginagoli.  44  Macimi  bami 
vhqitahawanici  vlikv  si  manwi  mvmrtuma;  macimi  u wesvfowa 
brsi  galv  ini  magi-pvgikvwigi  msqi  inwili  svhgigi  usgi-drmqa 
sfayrli.  45  Chena  u mvmrtumawa-nagi  ia  huci  pvfaqeci,  nihi 
kvgahgimrfhi  si  biawv,  macimi  u mkvwvhi  nihi  bama-qrmalici 
mvci-labwrwa  uci,  46  macimi,  Gociwa  ki  nabrpwv?  unsgrku  ma- 
cimi mvmrtumaku,  wvhsi  bur  becfvtv-maqa  bemi-vshadewa,  u 
talvhi. 

47  Iahaiahi  gawvgi  kvlvwici,  wrpvmahku,  mahsalakv,  ma- 
cimi  inv  Jotvse  yrlofutv,  nakuti  nihki  matvhfwi-gita-neswi,  biaci 
negrni  nihi;  macimi  mrlrqvhi  Jesiseli  hawv  wvhsi  nili  pvcikv- 
mrci.  48  Pvyaqv  Jesise,  Jotvse,  hv  pvcikvmiwawa  g’uci  masdru- 
hv  inv  u Qihfvli  ilani?  u talrli.  49  Macimi  ina  nihi  mrlrqvhi  welv 
na-nepvwilici  iah  namalici  wvh  nakvsiwa-yrgi,  Dabalamiwatv, 
hv  na  pgitahigapa  ini  gisghikv?  iwvki  nihki.  50  Macimi  nr-na- 
kuti  nihki  u pgitawhrli  nili  ut  vlolrkvnvli  inv  mospimakufewi 
mkvtaukulvia,  macimi  u gisgahsat-whrli  nili  u mvyrutvwv-grgi. 

51  Pvyaqv  Jesise  rpvfsa  macmi,  Welrni  la-lamahku  yone  iqi,  isi- 
wa.  Macimi  u tah  pahsanv  utvwvkvnilici,  macimi  u gegahrli  nili. 

52  Chena  u talvhi  Jesise  nihi  ugimrwi  mkvtaukulviahi  chena  ini 
mvmrtumawi  kvmiqi  uci  kvpdenhi,  macimi  gigilanihi,  ba-biaci 
mvwinahukuci,  Hv  ki  biaci  luhfrpwv,  brsi  jekuniwahfi  ki  nochr- 
wv,  weci  gisghikvnv  macimi  cifhikvnv?  53  la  tfana  wrpvgi  nelv 
wetafe-malvku  ini  mvmrtum awi-kvmikugi , mvtv  ki  mvwinvchi 
lacahtvwipwv : pvyaqv  yomv-iu  gelvwv  kid  rtafvmomwv,  macimi 
ini  bapagijrwi  wrsikvgi,'  u talvhi. 

54  Macimi  nihki  u mvwinvchr-wrli  nili,  chena  betiga  inv 
mospi-makufewi  mkvtaukulvia  yadrci  wegiwv  utah  bialr-wrli  nili. 
Wakv  Betv  paluwihi  si  nakvsiwa.  55  Chena  nihki  iah  mahci 
pkvla-nvmuwrci  skuta  ini  alaghi  ini  tapuwa-wvghowa,  macimi 
mahci  mrwvtwvhgabeki,  Betv  lamvtvpiwv  ini  alaghi  nihi.  56 
Chena  nrnakuti  iqafv  u nawrli  nili  yasi  lamvtvpilici  ini  tvh  dapvh- 
kulagi  ini  skuta,  macimi  u mvmyadr-wrpvmrli  nili,  Yrmv  ilani 
nahfrpi  weci  nili,  iwv.  57  Pvyaqv  gircimu  inv,  Iqawv,  mvtv  nelv 
inv  ni  wrkumv,  isiwa.  58  Chena  palojesi  vkuwihi  nuhgi  kutvkv 
u nawrli,  Gelv  nahfrpi  nakuti  nihki,  u talrli.  Pvyaqv  Betv,  ya- 
laniwivni,  mvtv  nelv  inv,  isiwa.  59  Chena  nvwitu  balaku  yrta- 
fvgi  Irqvsi  vhkuwihi  nuhgi  kutvkv  besikvlvwi,  Dabwawa  yrmv  i- 
lani  nahfrpi  weci  nili ; xvga  Galalewi-lanvwa  inv,  isiwa.  60 
Pvyaqv  Betv,  Yalaniwivni,  mvtv  ni  wrkutv  yaiuivni,  isiwa.  Ma- 
cimi walanv,  iahi  gawvgi  kvlvwici,  inv  nrbaiv  kvlhotvmwv.  61 
Macimi  inv  Dabalamiwatv  kugewv,  chena  u tah  wrpvmrli  Betvli. 
Macimi  Betv  u mkvwalatv  ini  u kvlvwewa  inv  Dabalamiwatv  yasi 
Wihsi-bur  inv  nrbaiv  kvlhotvgi  inugi  grsagigi  nfana  gelv  gah 
gircimi  ikuci  nili.  62  Macimi  luhfa,  chena  wihfvqa  ufrmi-lapwv. 

63  Chena  nihki  ilaneki  fa-foginrcki  Jesiseli  u wrpvlrchrwrli, 
macimi  u pipvgtawhr-wrli  nili.  64  Chena  u gibeqa-pilrwrli,  ma- 
cimi u nvtuhtvwr-wrli,  Mosigesqrcimulu : nafvwa  inv  gi  pigita- 
huqv?  u talrwrli.  65  Chena  maci  kutvkvli  wiahi  u tasi  pipahci- 
mrwrli,  u mvdrmr-wrli. 

66.  Chena  yasi  kulr  ini  gesagigi,  ini  u mrwvsgrwa-nwv  tapa- 
twi  mrwvskvhi  nihi  u gigilane-mwvhi  nihki  lanvwaki,  n ayes  wa- 
lanv ugimrwi  mkvtaukulvyaki  chena  yrivwigacki ; macimi  u tasi 
walrwrli  nili  u tapuwawa-nwrgi,  67  Qahqi  geyrwivna  inv  Klvisde, 
wetvmvwi-nrga,  u talrwrli.  Pvyaqv  inv,  Qahqi  nelv  wetvmulvku, 
mvtv  ki  tvh  dapwah-tvwipwv  gelvwv : 68  macimi  nelv  nvtuhdolv- 

ku,  mvtv  ki  tv  hrpvfsapwv  gelvwv.  69  Pvyaqv  yoci  inugi  inv  u 
Qihfvli  ilani  wah  lamvtvpi  ini  tvhi  mvyrwengigi  ini  u wesikv- 
tuwewa  Mvnatu,  u talvhi  nihi.  70  Macimi  jrivhki  nihki,  Hv  uwa 
geiv  nili  u Qihfvli  Mvnatu?  iwvki.  Ki  taiupwv  yasi  inv-wiv,  u 
talvhi  inv.  71  Macimi  nihki,  Nahiwa  gawvgi  ki  bonrpa  wv  huci 
skvtv  lalamvqa  dabwawanvki?  xvga  ki  mahci  nahvlwrkv  notv- 
wrpa  gelvwa  nahvlwrkv  u donagi  uci,  iwvki  nihki. 


23.  1 Macimi  ini  yatfwaluwrci  mafi  pvfaqeki  nihki,  chena  Br- 
lvdeli  yalvhfvmelici  utah  bialrwrli  nili.  2 Macimi  ut  vlami 
vhtalrwrli,  Ni  mkvwrpa  yrmv  ilani  bami  bemi-lutvgi  ni  tfwalo- 
wananv,  macimi  bami  kutasiwaci  wvhsi  Sesv  si  meliwagi  daxhofo- 
wa,  chena  iwv  inv  yasi  welv  Klvisde-wici  ugimv,  iwvki  nihki.  3 
Macimi  Brlvde  u nvtuhtvwrli  nili,  Hv  geiv  inv  u Gimrmwrli  Jo- 
svki?  u talrli.  Macimi  inv  ud  rpvftvwrli,  Geiv  gi  taiu,  u talrli. 
4 Macimi,  Mvtv  ni  mkvmvwv  myrlafewa  yrmv  ilani,  u talvhi 
Brlvde  nihi  ugimrwi  mkvtaukulviahi  macimi  nihi  mahsalalici.  5 
Pvyaqv  nihki  ini  vlikv  si  gcihgrwaki,  Hu  wesrfihvhi  inv  nihi 
lanvwahi,  pami  kvgahgimiwa  srpwi  mafhega  Cudia,  macimi 
Galalegi  uci  vlami  lvwi  brluh’ga  utvsi,  iwvki.  6 Pvyaqv  Brlvde 
iah  nodrgaci  ini,  nvtuhsa  qahqi  tuga  Galalewi-lanvwali  nili  ilaneli. 
7 Chena  iah  wrkutvgi  yasi  Halade  u kutaladewi-drmqa  ucilici  nili, 
uta  laskvmvwrli  Haladeli  nili,  nahfrpi  welv  inv  Culosalamegi 
vpiwv  yoloni  grsagiki. 

8 Huwa  Halade  iah  nawrci  Jesiseli,  vnhiwawi  uwasilapwv: 
xvga  hasvia  uci  mrtvwi  nawrli  nili,  nodrga  xvga  nili;  chena  u 
biadalatv  wvhsi  namagi  wiahsi  mvgeci-lvwewa  yasi  lvwelici.  9 
Macimi  maci  kvlvwewanv  u tasi  nvtuhtv-wrli  nili ; pvyaqv  mvtv- 
wiahi  ud  rpvfdrgoli.  10  Chena  nihki  mkvtaukulvyaki  macimi 
nihki  yrivwigacki  nepvweki,  bami  ulrmi  vhtalrwrci  nili.  11  Ma- 
cimi Halade  gilagi  u svmrkvnamhi  u mvtv  wiyafagisi  wvhgab- 
hrli  nili,  macimi  u wrpvlrchrli,  chena  u betanigahrli  nrswvsvhta 
betanikv  patagi  Brlvdegi  uta  laskvwrli  nili.  12  Macimi  Halade 
chena  Brlvde  tapilo  ina  grsagigi  u wihgrnadeki : xvga  nihki  iahgi 
mvdaladeki  welvwv. 

13  Macimi  Brlvde  u mrwvtu-mvhi  nihi  ugimrwi  mkvtaukul- 
viahi chena  nihi  dabalacigalici  chena  nihi  lanvwahi,  14  macimi 
nihi,  Gelvwv  ki  biatvwipwv  yrmv  ilani,  brsi  nakuti  ba-bemilutv- 
wrtv  nihi  lanvwahi : macimi  wrpvtvmuku,  nelv,  bami  si  mahci 
mamagini-samvgi  inv  yalvhfvme-yaqa  gelvwv,  mvtv  ni  mkv 
weyrgi  yrmv  ilani  myrlafewa  nala  wiahi  yasi  pasfagi  waci  vhtala- 
qa  gelvwv:  15  mvtv,  mvtv  nuhgi  Halade:  xvga  inv  patagi  gita 
laskvmrkunv  nili ; macimi  wrpvtvmuku,  mvtv-wiahi  nabowa 
lalamaqvtwi  mviahci  silvweci  inv.  16  Nelv  waciganvhi  nah  lihfe- 
wvnwhv  inv,  chena  nah  pvgfanv,  u talvhi.  18  Pvyaqv  nihki 
jrivhki  tapatwvhotv-moki,  Hrmwasi  yrmv  ilani,  macimi  pvgfanv- 
mvw:-nrga  Pvlapvse  iwvki:  19  nakuti  inv  wiyafv  nr-nakuti 

sesasewi-nochiwawa  u mactu  ini  udawa-nagi,  macimi  nsiwawa  uci 
giphudewa-nagi  ipvgilofu.  20  Chena  Brlvde  nuhgi  u kvlolvhi 
nihi,  bami  mrtvwi  pvgfanrci  Jesiseli;  21  pvyaqv  nihki  jelwaki, 
Hrsitafwhi,  hrsitafwhi  inv  isiwaki.  22  Macimi  inv  ini  mvwi- 
nfana,  Gociwa,  nahiwa  majrfigi  mahci  isilvwi  yrmv  ilani?  mvtv 
ni  ma’  mkv  weyrgi  wv  huci  napagi : waciganvhi  nah  lihfewvnwhv 
macimi  nah  pvgfanv,  u talvhi  nihi.  23  Pvyaqv  nihki  wesikuwaki 
gilagi  wivkvhotvmowanv,  nvtutvmrgaki  wvhsi  manvwvhi  nili 
rsitafhofulici.  Macimi  u tvlvhotvmowanwv  kulapgrwaiv.  24  Ma- 
cimi Brlvde  meliwa  madrmowa  wvhsi  nihi  na-tutvmalici  silvwegi. 
25  Chena  u pvgfanv-mvwvhi  nili  mviahci  sesasewi-nochiwawa 
macimi  nsiwawa  uci  giphudewa-nagi  ipvgilofulici,  na-tutvmrga- 
wrci  nihki ; wakv  yasi  tahalici  nihi  u tasi  pvgfanrli  Jesiseli. 

26  Chena  ina  ia  hvla  rmwalrwrci  nili,  nihki  u masanrwrli 
nakuti  Srilene  uci  Svimvne,  bami  ini  belasgi  drmqa  umalici,  ma- 
cimi nili  u wewvshr-wrli  ini  yrsitahfagi,  wvhsi  nrwvlwi  Jesiseli 
si  wadolici  ini. 

27  Macimi  ’n’tvsi  u nakvlr-wrli  maci  nihki  mahsalagiki  la- 
nvwaki,  macimi  iqaki  ma-mvwahtv-wrcki  macimi  ma-wimrcki 
nili.  28  Pvyaqv  Jesise  nihi  si  kugewv,  U drnafhi  Culosalame, 
tagi  nelv  mvwimiku,  wakv  mvwitvmuku  geyrwv,  macimi  kit  vpal- 
uhfamwrki  iwv.  29  Xvga  wrpvtvmuku,  nili  grsagiki  wesv  biaiv, 
ina  nihki  Gisrdalamakufeki  cahi  nihki  sa-sgificki,  macimi  nili 
lrmudrkvnv  buryr  lrqv  pvhkvsayrki,  macimi  nihki  ulanyaki  buryr 
lrqv  meliwacki  nonowa,  wa  hiwvki.  30  Hina  uwa  nihki  wa  hv- 
lami  idrnrwv  nili  maqvhgewvli,  Husgici  si  rgicfrku  nelvwa;  ma- 
cimi nili  maqvhgefv,  Patvwhi-nrga.  31  Xvga  qahqi  nihki  yolumv 
wiahi  silvwe-wrta  ini  sgipvgi  mtakugi,  nahiwa  wah  silvwepi  ini 
kvivhgidagi?  isiwa. 

32  Chena  ’n’tvsi  nahfrpi  neswi  kutvkvki  bemilahfeki,  weci 
walofoki  nili  wvhsi  nfaqi-wrci. 

33  Chena  nihki  nvhekv  iah  birwrci  ini  tvsi  Ini  ukvnrtapi 
yasi-dodagi,  ’n’tvsi  nihki  ud  rsitafwhr-wrli  nili,  macimi  nihi 
bemilahfihi,  nakuti  ini  mvyrwengigi  macimi  inv  kutvkv  ini  nv- 
mvjengigi.  34  Macimi  Jesise,  Ufimv,  pvgfalatv-mvwi ; xvga  nih- 
ki mvtv  u wrkudr-nrwv  yr-silvwewrci,  iwv.  Chena  bami  pvh- 
fanvmrtilici  u betanikvnv  alagenv  nihi,  gisginikvni-tvlwrdeki  nih- 
ki. 35  Chena  nihki  lanvwaki  nepvweki  bamrpvcigawrci.  Chena 
nihki  dabalacigacki  nahfrpi  u wrpvlrci-mrwrli  nili,  Kutvkhi  u 
wrpvnashvhi ; welrni  wrpvnasdota  weiv,  qahqi  inv-wita  yrmv  nili 
u Klvisde-mvli  Mvnatu,  u mvmrwanvli,  iwvki.  36  Chena  nihki  sv- 
mrkvnvki  nahfrpi  u wrpvlrchr-wrli  nili,  u wv  udfrwrli,  u wr- 
wesv  melrwrli  psgibrpu,  37  macimi,  Qahqi  geyrwivna  inv  Ugimr- 
mwrli  nihki  Josvki,  wrpvnasdolu  geiv,  yrwvki.  38  Macimi  ’n’tvsi 
nahfrpi  lspvwigawa  vhdawi  spamagi  inv,  YRMV  INV  UGIMR- 
MWRLI  NIHKI  JOSVKI,  Ivwigrta. 

39  Chena  nakuti  nihi  bemilahfihi  lvyrpicimofulici  u wrpv- 

lrcimagoli,  Hv  mvtv  inv  Klvisde  gelv?  wrpvnasdolu  geiv  macimi 
nelvwa,  u tagoli.  40  Pvyaqv  inv  kutvkv  rpvfsa,  macimi  u kutalrli 
nili,  Hv  mvtv  gi  kufv  weginrqi  Mvnatu,  gi  nama  ini-ivskv  si 
mvtvh-kuwrfowa-nagi  git  vpi?  41  Chena  gelvwa  svpkvhi  tapvsv- 
wi;  xvga  k’utfakupa  ini  nahvlwrkv  ki  taphufewa-nanv  ki  tasilv- 
wewa-nanv  uci : wakv  yrmv  ilani  mvtv-wiahi  bemi-lvwi,  isiwa. 
42  Chena,  Jesise,  mkvwa-lamilu  ina  birivna  g’ugimrwi-drmku- 
magi,  isiwa.  43  Macimi  inv,  Taiplo  gi  tala  nelv,  Hinugi  grsagigi 
gah  weci  vbemi  Tvh  manwi  lanvwawigi,  u talrli  nili. 

44  Chena  ini  uwa  nvwitu  ini  mvwi-nakutwvhfwi  yrtafvgi, 
macimi  bapagijrgi  biaiv  ini  mafhega  vsisgegi,  brlu’  hini  mvwi- 
jrkvtfwi  yrtafvgi,  45  ini  u wvhfayrmi  inv  gesagi-gesfwv  rlufeiv: 
macimi  ini  lrpici-mutv  ini  mvmrtumawi-kvmikugi  lalgahkv  ini 
alaghi.  46  Chena  Jesise  pam  ulrmi  kvlvwi,  Ufimv,  gi  laciwvli  ni 
tah  wivwanv  ni  cvjrlvhqv  iwv:  macimi  yasi  mahtuwaci,  u 
pvgfanrli  nili  jepvli.  47  Chena  inv  kvpdenv  iah  namagi  ya- 
silvwegi,  u wvhfrci-makufihrli  Mvnadoli,  Svpkvhi  yrmv  tapvsvwi 
ilani  iwv.  48  Chena  jrivhki  nihki  mahsalagiki  ma-mrwvtwi 
bialutvgiki  yomv  wrpv-gawa,  iah  namuwrci  ini  wiahi  ya-silvwegi, 
patagi  haki  u pami  pgitahr-nrwv  u pvlawv.  49  Chena  jrivhki  u 
wrku-mademhi  macimi  nihi  iqahi  Galalegi  waci  nakvlakuci, 
nepvwihi  paluwihi,  bami  lrpvtvmalici  yolumv  wiahi. 

50  Chena  wrpvmahku,  ilani  Jose  sinofu,  dr-tapuwatv  inv,  u- 
wasi-ilafi  macimi  tapvsvwi  ’lani.  51  (mvtv  inv  u mahci  nkutv- 
mvwvhi  uta  lvhkuwawa-nilici  macimi  uta  silwewa-nilici) , Rlima- 
fia  uci  ’lani,  udawa-nwv  nihki  Josvki,  bami  inv  nvtvwrpvtvgi  ini 
ugimrwi-drmkumi  Mvnatu : 52  yrmv  ilani  Brlvdeli  hawv,  macimi 
nvtutvmrga  nili  u weyrnvli  Jesise.  53  Macimi  u lrsiwanrli  nili, 
chena  u tatapvh-pilrli  nili  wrpi-mvfrni-mudrgi,  chena  utah  saxi- 
mrli  nabowr-lvkugi  sekunagi  ya-lrlvgahodagi,  tvh  mvtv  lrqv 
gawvgi  ilani  mah’  saxigi.  54  Chena  ina  ini  Nvnvhewa  si  grsagigi 
ini,  macimi  ini  vlwrkvhsi-^rsn^zpi  vlami  mvwrpvnwi.  55  Chena 
nihki  iqaki,  mviahci  biaci  wedfamrcki  nili  Galale  uci,  nakvsi-waki, 
macimi  u talrpvdr-nrwv  ini  nabowr-lvqi,  chena  ya-sisimofulici  u 
weyrnvli.  56  Macimi  nihki  patagi  haki,  chena  u nvnvhi-ludr-nrwv 
wrgimyrkuki  macimi  luminowanv. 

Chena  ini  tv  hvlwrkvhsi-^esapi^/i  vlwrkvhseki  nihki  yasfagi 

24.  ini  tapigamowa.  1 Pvyaqv  ini  tv  nhihtv  gesagigi  ini  nakuti 
neswvhfwi-gesqa,  biaki  nihki  ini  nabowr-lvkugi,  tvh  kulvhwhr- 
pvgi,  u biadonrwv  nili  wrgimyrkuki  mviahci  nvnvhilutv-muwrci. 
2 Chena  nihki  nili  sekunvli  u mkvwr-wrli  kulapanofoli  ini  na- 
bowrlvkugi  uci.  3 Chena  becfaki  nihki,  macimi  mvtv  u mkvwr- 
wrli  nili  u weyrnvli  Jesise  inv  Dabalamiwatv.  4 Chena  ini  bia- 
mikvtwi,  iahaiahi  nihki  wvnfunawrci  ini  mrlagtvsi,  wrpvmahku, 
neswi  ilaneki  nepvweki  mrlrqvhi  nihi  wvhfeqifo-wvsaki : 5 chena 
yasi  nihi  cinTafilici  macimi  svhgigi  ini  vsisgegi  Irpasgrlici,  nihki, 
Gociwa  ki  nvtunawhrwv  inv  lanvwawitv  alagenv  nili  napalici? 

6 Mvtv  inv  utvsi  vpiwv,  unskv  wakv : mkvwa-latvmuku  yasi 
kvlolalwrqa  inv  ina  gawvgi  Galalegi  ia  hvpici,  7 hiwv  wvhsi  inv  u 
Qihfvli  ilani  nili  u laciwv  majelaficki  ilaneki  qelvhi  si  pvkfanofuci, 
macimi  rsitafhofuci,  chena  ini  mvwi-nfuku  unsgrci  nuhgi,  u talr- 
wvhi  nihi.  8 Chena  nihki  u mkvwa-ladrnrwv  inv  u kvlvwewa,  9 
macimi  ini  nabowr-lvkugi  uci  patagi  haki,  chena  u wetvmvwr- 
wvhi  nihi  matvhfwi-gita-nakuti  jrivhki  yolumv  wiahi,  macimi  nihi 
mvisi  jrivhki.  10  Huwa  nihgeni  Male  Magitalenv,  chena  Cuanv, 
chena  Male  nili  u gali  Jamse : chena  weci  nihi  nihki  kutvkvki  iqaki 
u wetvmvwr-wvhi  nihi  apvstvlihi  yolumv  wiahi.  11  Macimi 
yolumv  kvlvwewanv  brsi  naluhci  pagikvlvwewa  uta  laladrnrwv 
nihki;  macimi  mvtv  u dapwahtvwr-wvhi  nihi  iqahi.  12  Pvyaqv 
Betv  pvfaqi,  macimi  ini  nabowr-lvkugi  si  qvqi;  chena  wrgijalwv 
betiga  lrpi,  u namanv  nili  mvfrni-mudrwvli  nrnsihkv  vhdawv 
nili ; macimi  pvgici  yadrci  hawv,  u pami  mvivdalatv  ini  ba- 
biamikvgi. 

13  Chena  wrpvmahku,  neswi  nihi  uci  tapilo  ina  grsagigi 
udawanafagi  bami  hrlici  Amavse  sidota,  neswvhfwi-gita-pvhfi 
mvili  vhdawi  ini  Culosalamegi  uci.  14  Macimi  nihki  rcimuhdr- 
deki  jrivhki  yolumv  wiahi  mviahci  igi.  15  Chena  ini  biamikvtwi, 
’iahi  nihki  rcimuwrci  macimi  nvtuhdwrti-wrci,  mr  welv  biatfa 
Jesise,  macimi  u wedamvhi  nihi.  16  Pvyaqv  u sgesakuwv  fogino- 
dali  wvhsi  bur  nihki  wrkumr-wrci  nili.  17  Chena  inv,  Nahiwasi 
kvlvwewanv  yolumv  kide  yrsonigrtipwv  yasi  pamfa-yaqa?  u talv- 
hi  nihi.  Macimi  nola  nepvweki  nihki,  mvci  labwrwi  nrkufeki.  18 
Macimi  nakuti  nihi,  Glevpvse  sifoli,  rpvfsali,  Hv  nrnsihkv  gelv 
gigrgigahsi  Culosalamegi  macimi  mvtv  gi  wrkudrnv  nili  wiahi 
’n’tvsi  ba-biamikvki  yoloni  grsagiki?  u tagoli.  19  Nahiwasi  wiahi? 
u talrli.  Macimi  u takuhi  nihi,  Nili  wiahi  yasinvgi  Jesise  Nr- 
salafi-lanvwa,  mrmosigesqatv  wesikvtuwi  silvwewa-nagi  macimi 
kvlvwewa-nagi  yalvhfvmelici  Mvnadoli  chena  jrivhki  nihi  lanv- 
wahi : 20  macimi  yasi  nihki  ugimrwi  mkvtaukulvyaki  chena  ki 
dabalacigama-nrki  nisi  pvgfanr-wrci  nili  wvhsi  nabowa-nagi  si 
myrlvhkuwrlo-fulici,  chena  rsitafho-fulici.  21  Pvyaqv  manvwv- 
higa  inv  wvh  patagi-tapanrtv  Iswelvli  ni  tasi  tahapa.  Hvnkv  ma- 
cimi goluci  jrivhki  yomv,  ini  uwa  ne-nfuku  yolumv  wiahi  biami- 
kvtu.  22  Chena  nuhgi  nr-nakuti  iqaki  yatfwala-yrga  uci  ni 
mvivci-lapwvhaku-nrki,  hini  nabowr-lvkugi  umoki  qalvhwhrpvgi ; 
23  chena  ina  iah  bur  mkvwrwrci  inv  u weyrnvli,  biaki  nihki,  yasi 
mahci  nahfrpi  namuwrci  iwvki  u nvukufewa-nwv  ancvleki  yaiucki 
yasi  inv  lanvwawici.  24  Chena  nr-nakuti  nihki  neivwa  yasi  weci- 
wicki  ini  nabowr-lvkugi  haki,  macimi  u mgrnrwv  ini  datapilv’ 
hinwi  yasi  nihki  iqaki  mahtuwa-wrci : pvyaqv  nili  mvtv  u mkvwr- 
wrli  nihki.  25  Macimi  welv  utah  kvlolvhi  nihi,  0 wvnihsvgrwi 
’laneki,  macimi  mrluhfafeiv  u tahiwv  wvhsi  dapwahtv-muwrci 
mviahci  nihki  mrmosigesqacki  kvlvwiwrci ! 26  Hv  mvtv 

qelv’  huwasfanwi  ini  wvhsi  inv  Klvisde  vhqinvmuci  yolumv  wia- 
hi, macimi  wvhsi  uttvgi  u wvhfrci-makufewa?  27  Macimi  Mosiseli 


154 


LOKU 


chena  jrivhki  nihi  mrmosigesqalici  uci  vlami  lrbrtutvmv-wvhi 
nihi  jrivhki  nili  tapilo-awigrdawvli  ini  wiahi  welv  yasfagi.  28 
Chena  mrlrqvhi  biadfaki  nihki  ini  udawanahi  bami  hrwrci : chena 
inv  brsi  vlikv  lrqv  wi  hrci  u tastu.  29  Macimi  nihi  u gcihgrkuhi, 
Weci  gigahsemi-nrga : xvga  ini  uwa  walrqefigi  wvyaci,  macimi  ini 
grsagigi  uwa  mrdafi,  u takuhi.  Macimi  becfa  wvhsi  weci  gigahse- 
mrci  nihi.  30  Chena  ini  biamkvitwi,  ina  inv  iah  mahtvh-gabemr- 
ci  nihi  wvhsi  wihfaniwrci,  u tah  mvma  ini  tvkuwhv  macimi  u gi- 
srctu;  chena  u puskunv  ini  u tah  melvhi  nihi.  31  Chena  u sge- 
sakuwv  tvwanodali,  macimi  u wrkumr-wrli  nili ; macimi  yalrpiwr- 
ci  uci  vsanoli  nili.  32  Macimi  nihki,  Hv  mvtv  ki  tahinv  fvgta 
lrmagi  geyrnv,  yalrqvsi  kvlolalvqa  inv  ini  myawa-nagi,  yalrqvsi 
inv  tvwanvmo-lvqa  nili  tapilo-awigrdawvli?  ideki.  33  Macimi 
tapilo  ini  yrtafvgi  pvfaqeki  nihki,  chena  Culosalame  haki,  chena 
u mkvwrwvhi  tapatwi  mrwvskvhi  nihi  matvhfwi-gita-nakuti,  ma- 
cimi nihi  wa-wejemrcki  nihi,  34  Inv  Dabalamiwatv  unskv  svpkv- 
hi,  macimi  u mahci  tapinvukufih-tvwrli  Svimvneli,  isiwaki.  35 
Macimi  lrpuwaki  nili  wiahi  yasi  nvmuwrci  ini  myawa-nagi,  chena 
yasi  wrkumakuci  inv  nihi  ia  hini  puskunvgi  ini  tvkuwhv. 

36  Chena  yasi  nihki  kvlvwiwrci  yolumv  wiahi,  nahvlwrkv 
nili  mr  nepvweli  ini  alaghi  nihi,  Grmrnelafewa  cahi  gelvwv  si,  u 
talvhi  nihi.  37  Pvyaqv  nihki  cihfafeki  chena  wesrlabwrki,  chena 
yasi  tuga  nawrwrci  ucvjrlvhqvli  si  tahaki  nihki.  38  Chena  inv, 
Gociwa  ki  patfvgifipwv?  macimi  nahiwa  uci  nvtuhsawanv  pvfa- 
qeiv  ki  tahiwrgi?  u talvhi.  39  Wrpvtv-muku  ni  laciwvli  macimi 
ni  fitvli,  yasi  ini  nelrwiv:  kutvtaniku,  macimi  namuku;  xvga  ucv- 
jrlvhqv  mvtv  u bonv  wivufi  chena  ukvnvli,  yasi  nawiyaqa  nelv 
bonvmv.  40  Macimi  ina  yamahtuwaci  yomv,  u wrpvtalhi  nihi  u 
laciwvli  macimi  u fitvli.  41  Chena  iahi  gawvgi  bur  dapwahsalici 
uwasilabwrwa  uci,  macimi  qvqahdrni-tahahi,  Hv  utvsi  ki  bonr- 
nrwv  nahcipahi-wiahi  wvh  mecigi?  u talvhi.  42  Macimi  u melr- 
wrli  nihki  mrlaghi  nvmahfvli  fvhfigrfoli.  43  Chena  inv  u mvmrli 
nili,  macimi  ut  vmwrli  yalvhfmelici  nihi. 

44  Macimi  inv,  Yolumv  ni  kvlvwewanv  ga-kvlola-lvku  nelv, 
iahaiahi  gawvgi  weciwiv  gelvwv,  wvhsi  jrivhki  wiahi  qelvhi 
wacitv  uqrufadodagi,  mviahtv-wigagi  ini  u kutaladewa-nagi  Mo- 
sise,  chena  nihki  mrmosigesqacki,  chena  nili  srme-wakvmowanv, 
nelv  yasfaki,  u talvhi.  45  Hina  uwa  u tvwanv-mvwvhi  u mama- 
gini-tahrkv-nilici,  wvhsi  nihki  manvwvhi  nanuhtv-muwrci  nili 
tapilo  awigrdawvli;  46  macimi  Vlvini  ini  mviahtv-wigagi,  wvhsi 
inv  Klvisde  wacitv  vhqinvgi,  macimi  nili  napalici  uci  unsgrci  ini 
mvwi-nfuku;  47  chena  inv  u wefowa-nagi  wvhsi  wacitv  nvnv- 
himofuci  mvtvini-si-tahawa  macimi  lrwvtanvmrdewa  mvjelafewa- 
nv  jrivhki  si  lanvwa  yatfwalaki,  Culosalamegi  wa  huci  vlameiv.  48 
Gelvwv  nihgeni  dabwawanvki  yolumv  wiahi.  49  Macimi  wrpvtv- 
muku,  usgici  gelvwv  ni  ta  sfvtu  ini  u gisrcimiwawa  n’Uhfv : pvy- 
aqv gelvwv  vpiku  ini  udawa-nagi,  brluhi  betaniga-hofuyaqa 
wrsikvgi  spamagi  uci,  u talvhi  nihi. 

50  Chena  u luhfi-walvhi  nihi  brlu’  hvbeki  mrlrqvhi  Pafana- 
gi:  chena  spamagi  si  jegilacaskv  u gisrci-lutvwvhi  nihi.  51  Chena 
ini  biamikvtwi,  iahaiahi  gisrci-lutvwrci,  inv  nihi  uci  pvhfahkv, 
macimi  spamagi  manqvtugi  si  walofu.  52  Macimi  nihki  usilv- 
wahr-wrli  nili,  chena  patagi  Culosalame  haki  wetafeki  msi  uwasi- 
labwrwa:  53  macimi  grgikv  ini  mvmrtumawi-kvmikugi  vbeki,  u 
gisrci-lutvwr-wrli  Mvnadoli. 


YA-SFADOCI  JRNE 


1.  1 Hina  vlamvh  kvmikvtwi  vpiwv  inv  Kvlvwewanv,  chena  inv 
Kvlvwewanv  weci  vpiwv  Mvnadoli,  macimi  Mvnatu  inv  Kvlvwe- 
wanv. 2 Inv  ivskv  weci  vpiwv  Mvnadoli  ina  vlamvh  kvmikvtwi. 
3 Jrivhki  wiahi  macdota  srpwi  inv;  macimi  frgici  inv  mvtv  wiahi 
macdota  mviacdodagi.  4 Weyrgi  inv  vhdawi  lanvwawewa;  ma- 
cimi ini  lanvwawewa  ini  u wvhfayrmwv  ilaneki.  5 Chena  ini 
wvivhfayrgi  wvhfagaiv  ini  lr  papagicv;  macimi  inv  Ir  papagicv 
ud  rlwi  nanuhtv  ini.  6 Nitvsi  biawv  ilani,  Mvnadoli  uci  wrwen- 
asgofu,  Jrne  si  wefowani.  7 Ivskv  inv  dabwawanv  waci  bird, 
wvhsi  manvwvhi  pvh-nemagi  ini  wvivhfayrgi  si  dabwawa,  wvhsi 
manvwvhi  jrivhki  dapwahsawrci  srpwi  nili.  8 Mvtv  inv  ini 
wvivhfayrgi,  wakv  biawv  wvhsi  manvwvhi  pvh-nemagi  ini  wvivh- 
fayrgi si  dabwawa.  9 N’tvsi  vhdawi  ini  mvyrwi  wvivhfayrgi, 
datapilvhi  ini  wvivhfayrgi  wvivhfamakuci  jrgi  ilani  pvyaci  birtv 
ini  yalakuqvh-kvmigigi.  10  Hinv  ini  yalakuqvh-kvmigigi  vpiwv, 
macimi  ini  yalakuqvh-kvmigigi  macdota  srpwi  inv,  chena  ini 
yalakuqvh-kvmigigi  mvtv  u wrkumaku.  11  Hu  nhvlwrfewanv  si 
biawv,  macimi  nihi  na-hvlwrfeci  utvhpanakuhi  mvtv.  12  Pvyaqv 
yatfwi  utvhpanakuci,  niheni  inv  u melvhi  ini  mvyrwafewa  wvhsi 
ut  vpaluhfami-nrci  Mvnatu,  datapilvhi  nihi  da-dap wahtv-mabci 
u wefowa:  13  nihgeni  usgi-lanvwaweki,  mvtv  msqi  uci,  mvtv- 
nuhgi  ini  yasi  tahawanigi  ini  wivufi  uci,  walr  mvtv-nuhgi  ini  ilani 
utasi  tahawa  uci,  Mvnatu  uci  wakv.  14  Chena  inv  Kvlvwewanv 
wivufiwi,  macimi  weci  dawv  alagenv  gelvwa  (macimi  ki  talrpvdr- 
pa  u wvhfrci-makufewa,  brsi  u wvhfrci-makufewa  inv  nakudo- 
srkv  inv  Ufimv  uci),  uqihfanwili  gisrciwewa  chena  dabwawa.  1 ;* 
Jrne  u pvh-nemvwrli  dabwawa  nili,  macimi  yalvhotvgi,  Yrmv  inv 
yonv  yr-cimvkv,  Inv  ba-biaci  nakvsitv  uwa  negrni  vpiwv:  xvga 
inv  nhihtv  nelv  si,  hiwv.  16  Xvga  ini  ut  ’qrwafewa  jrivhki  k’uta- 
fipa  gelvwa,  macimi  gisrciwewa  vsuwa  gisrciwewa.  17  Xvga  ini 
kutaladewa  meliwapi  srpwi  Mosise;  gisrciwewa  macimi  dabwawa 
biaiv  srpwi  Jesise  Klvisde.  18  Mvtv  ilani  u mah’  nawrli  Mvnadoli 
Irqv  nahcipah’ ; inv  nakudo-srkv  Uqihfimv,  ya-pitv  u.  tvkunigawa- 
nagi  inv  Ufimv,  inv  u mahci  muhgrci-mrli  nili. 

19  Macimi  vlv  yomv  ini  u dabwawa-niwewa  Jrne,  hina  nihki 
Josvki  Culosalame  uci  bialkvmvwr-wrli  mkvtaukulviahi  chena 
Lefrihi  wvhsi,  Nafvwa  gelv?  si  nvtuhdrkuci.  20  Macimi  tapvsv- 
wr-cimu,  chena  mvtv  gircimu;  macimi,  Mvtv  neiv  inv  Klvisde,  si 
tapvsvwrcimu.  21  Macimi  nihki,  Nafvwa  uwa?  Hv  Elvicv  gelv? 
u tasi  nvtuhtvwr-wrli  nili.  Macimi  inv  Mvtv  inv  nelv,  isiwa.  Hv 
inv  mrmosigesqatv  gelv?  Macimi  inv,  Mvtv,  si  rpvfsa.  22  Nihki 
waciganvhi,  Nafvwa  gelv?  wvhsi  manvwvhi  melvgici  rpvfsawa 
nihki  wa-wrwenaskv-wiv-magicki.  Nahiwa  gi  tatv  geiv?  u talr- 
wrli  nili.  23  Yonv  nelv  inv  nakuti  wiyafv  ini  tvlvhotvmwv  lr 
belasgi,  Tapilvhi  sfadoku  ini  u myawi  inv  Dabalamiwatv,  ya-iuci 
inv  mrmosigesqatv  Visviv,  isiwa.  24  Chena  nihki  nihi  Palasihi 

uci  mahci  wrwenasgofoki.  25  Chena  nihki  u nvtuhtvwr-wrli  nili, 
macimi,  Gociwa  uwa  gi  fvfvhqi-ulalhiwa  gelv,  qahqiu  mvtv  inv 
Klvisde  gelv,  mvtv  nuhgi  Elvicv,  nuhgi  mvtv  inv  mrmosigesqatv? 
u talrwrli.  26  Ud  rpvftvwvhi  Jrne,  Napigi  nelv  ni  tasi  fvfvhqi- 
ulalhiwa:  alagenv  gelvwv  nepvwi  nakuti  mvtv  ki  wrkumrwv  inv, 
27  datapilv’  hinv  ba-biaci  nakvsitv,  nili  u manihfapia  ni  notqi 
ilafi  wvhsi  palhv-mvwvgi,  isiwa.  28  Pafanagi  tvsi  lvwepi  yolumv 
wiahi  vlikv  wiyaci  ini  Jrtane,  tvh  bami  fvfvhqi-ulalhiwaci  Jrne. 

29  Wvyrpvgi  u nawrli  Jesiseli  bami  utfakuci,  Wrpvmahku, 
nili  u pvlvsrni-magefamvli  Mvnatu,  yr-miwadolici  ini  u mvjela- 
fewa  inv  yalakuqvh-kvmigigi ! iwv  macimi.  30  Hinv  yrmv  yr- 
cimvkv,  Hvhkuwi  nelv  ilani  biawv  ya-lvhf vmiwa-mitv : xvga  inv 
nhihtv  vpiwv  nelv.  31  Macimi  mvtv  ni  wrkumv  inv;  pvyaqv  wi 
hinv  tapinrqi  shofuci  lr  Iswelv,  yone  xvga  waci  biriv  nelv  bami 
fvfvhqi-ulalhiwaiv  napigi.  32  Macimi  Jrne  u pvhkvsanv  dabwa- 
wa,  Ni  mahci  ilrpvmv  inv  Ucvjrlvhqv  bami  manqvtugi  uci  Irsi- 
wahsigi  brsi  myrsi-pvwef v ; macimi  inv  nili  usgici  vpiwv,  hiwv. 

33  Chena  mvtv  ni  wrkumv  inv:  pvyaqv  inv  wa-wrwenaskv-witv 
wvhsi  fvfvhqi-ulalhiwaiv  napigi,  Usgici  goqa-nafvli-grci  gah 
nawv  inv  Ucvjrlvhqv  si  lrsiwahsinwv  macimi  vpiwv  usgici  nili, 
henv  inv  fr-fvfvhqi-ulalhiwatv  nili  Ufapi  Ucvjrlvhqvli,  ni  taqv. 

34  Chena  ni  mahci  nama,  macimi  ni  mahci  pvh-nema  dabwawa 
yasi  yolumv  nileni  u Qihfici  Mvnatu. 

35  Nuhgi  ini  wvyrpvgi  bami  nepvwici  Jrne,  chena  neswi  u 
kvgahgimrf hi ; 36  macimi  u tah  wrpvmrli  Jesiseli  yasi  inv  pam- 
faci,  chena  Wrpvmahku,  u pvlvsrni-magefamvli  Mvnatu!  hiwv. 
37  Chena  nihki  neswi  kvgahgimrfvki  u notvwr-wrli  kvlvweli,  ma- 
cimi nihki  u nakvlr-wrli  Jesiseli.  38  Chena  mrsi  kugewv  Jesise, 
macimi  u talrpvmvhi  nihi  u nakvlakuhi,  Nahiwa  ki  nvtunahr- 
nrwv?  u talvhi.  Macimi,  Labrye  (Gagahgimiwa  iyowa  ini  ya- 
lrbrci-kvlvwigi) , drniwa  gi  tatv  gelv?  u takuhi.  39  Birku,  ma- 
cimi gah  nama-nrwv,  u talvhi  nihi.  Nihki  biaki  waciganvhi  ma- 
cimi u nama-nrwv  tv  hvpilici  nili ; chena  u nvuhrwrli  ina  grsa- 
gigi : nvwitu  ini  matvhfana  yrtafvgi.  40  Nakuti  nihki  neswi  na- 
notvwrcki  Jrneli  kvlvweli,  macimi  u nakvlagoli,  Antlo  inv, 
Svimvn’  Betv  u janinrli.  41  Hinv  u mkvwrli  nhihtv  nhvlwrkv  u 
janinrli  Svimvneli,  macimi  Ni  mkvwrpa  inv  Masriv  naiahkv,  u 
talrli  nili,  (Klvisde  iyowa  ini  ya-lrbrci  kvlvwigi).  42  Hinv  Jesiseli 
u biatvwrli  nili.  Jesise  u wrpvmrli  nili,  Svimvne  gelv  inv  u qih- 
fvli  Jrne:  Sefvse  ga  hvigopi  u talrli,  (Betv  iyowa  ini  ya-lrbrci 
kvlvwigi) . 

43  Ini  wvyrpvgi  Galalegi  wvhsi  hrci  si  taha,  macimi  u mkv- 
wrii  Filvbeli:  chena  nakvsilu  u talrli  Jesise.  44  Huwa  Filvbe 
Pafsaita  uci,  ini  udawa-nwv  Antlo  chena  Betv.  45  Filvbe  u mkv- 
wrli Nafanivleli,  macimi  Ni  mahci  mkvwrpa  inv  ini  u kutaladewa- 
nagi  Mosise  macimi  nihki  mrmosigesqacki  yatvlvwigrlrwrci, 
Jesise,  Nrsalafe  uci,  u qihfvli  Jose,  u talrli.  46  Macimi  Nafanivle, 

Kvnhv  wiahsi  uwasi  wiahi  kvtvwi  uci  luhfaiv  ini  Nrsalafe?  u ta- 
Irli.  Birlu  macimi  namalu,  u talrli  Filvbe.  47  Jesise  u nawrli 
Nafanivleli  bami  utfakuci,  Wrpvmahku,  svpkvhi  Iswelv  si  lanv- 
wa,  weyrgi  mvtvlrqv  nhiwvnimafewa ! u talrli  nili.  48  Drniwa 
g’uci  wrkumi?  u talrli  Nafanivle.  Jesise  rpvfsa  macimi,  wihsi- 
bur  utvhpimahgi  Filvbe,  ina  sebrci  ini  gicimesi  git  vpi,  gi  nvula, 
u talrli.  49  Nafanivle  ud  rpvftvwrli,  Labrye,  nili  Mvnatu  u Qih- 
fvli  gelv;  Ugimrmvli  Iswelv  gelv,  u talrli.  50  Jesise  rpvfsa  ma- 
cimi, Xvga  gi  nvula  sebrci  ini  gicimesi  gi  tala,  hv  gi  dapwahsa? 
gah  namanv  gelv  vlikv  yaki  wiahi  notv  yolumv,  u talrli.  51  Chena 
Tapilo,  tapilo,  gi  tala  nelv,  Gah  namanrwv  ini  manqvtwi  wah 
tvwaskv,  macimi  nihi  ut  ancvle-mhi  Mvnatu  bami  vgofiwalici 
chena  bami  lrsiwalici  usgici  nili  u Qihfvli  Ilani,  u talrli. 

2.  1 Chena  ini  mvwi  nfwi  grsagigi  Ganv  tvsi  wechatipi  beci- 
drmqa  Galale;  chena  nili  u gali  Jesise  n’tvsi  vbeli:  2 macimi  Jesise 
nahfrpi  si  vlanofu  macimi  u kvgahgimrfhi,  ini  wechadewa-nagi. 
3 Chena  ina  ini  wvini  iah  notkusgrgi,  nili  u gali  Jesise,  Mvtv  nih- 
ki  u bonrnrwv  wvini,  u tagoli.  4 Macimi  Jesise,  Iqawv,  nahiwa 
ni  bonv  wvhsi  lvwihdolv?  nelv  nit  rtafvmowa  mvtv  gawvgi  mah’ 
biaiv,  u talrli.  5 Goqa-nahi-grci  inv  ga  hikuwv,  ini  si  Ivweku,  u 
talvhi  inv  u gali  nihi  vlolrgrfhi.  6 Huwa  n’tvsi  vbeki  nakutwvh- 
fwi  sekuni-napi-wvkugoki  lamvtvbeki  n’tvsi  yrsi  ini  ufapi  Ivwe- 
wrci  Josvki  uci,  nfwrsigfwi  walr  matvhfwi  galanv  si  pisgrfi  na- 
kuti.  7 Uqikumhahku  nihki  napi-wvkugoki  napi,  u talvhi  nihi 
Jesise.  Macimi  nihki  u tapvci-kvmwhrwvhi  nihi.  8 Chena  inv, 
Uwa  feginvmuku,  macimi  inv  si  wadoku  nosrcikvnv  ini  wihfan- 
cigawa,  u talvhi  nihi.  Macimi  nihki  u tasi  wadonrwv  ini.  9 Ma- 
cimi ina  inv  nosrcikvnv  ini  wihfancigawa  u kutvtv  ini  napi  uwa 
wvinewi,  chena  mvtv  u wrkutv  waciwigi  ini  (wakv  nihki  vlolr- 
grfvki  mviahci  feginvgiki  ini  napi  u wrkudrnrwv) , inv  nosrcikv- 
nv ini  wihfancigawa  utvhpi-mrli  nili  mvivgi-nhrkvnvli,  10  ma- 
cimi, Jrgi  ilani  nhihtv  u drsi  pvgfanv  ini  uwasi  wvini;  macimi 
ilaneki  iah  mahci  tabalatvmi  manuwrci,  ina  uwa  ini  vlikv  majr- 
figi:  gelv  ini  gi  nhrwrtv  uwasi  wvini  brlu’  hinugi,  u talrli  nili.  11 
Yone  yomv  waci  vlamigi  u giginolowanv  si  Ivwi  Jesise  ini  Ganv 
tvsi  beci-drmqa  Galale,  macimi  u tapi-nvukufatu  u wvhfrci-maku- 
fewa;  macimi  u kvgahgimrfhi  u dapwahdrkuhi. 

12  Hvhkuwihi  yomv  Gabrnivme  si  brlvcisinwv,  inv,  macimi 
u gali,  chena  u janinvhi,  chena  u kvgahgimrf hi ; chena  n’tvsi 
vbeki  mvtv  maci  tfuku. 

2 3 Chena  ini  u pamfrsiwawa-nwv  nihki  Josvki  uwa  mrlrqvhi 
biaiv,  macimi  Jesise  Culosalame  si  kuqicisinwv.  14  Chena  u 
mkvwvhi  ini  mvmrtumawi-kvmikugi  nahga  mr-myaginrcki  rxini- 
hi  chena  magefhi  chena  myrsi-pvwefhi,  macimi  nihki  yrsonvgiki 
muni  bami  lamvtvpilici : 15  macimi  inv  pihsrkvnv  uci  mactu  lih- 
fewvnhikv,  chena  ini  mvmrtumawi-kvmikugi  uci  luhfa-lkvwvhi 
jrivhki,  nayeswa-lanv  nihi  magefhi  chena  nihi  rxinihi;  chena  u 

feginv  u munamwv  nihki  muni  yrsonvgiki,  macimi  u kulapanrnv 
u dapvle-milici ; 16  chena.  nihi  mr-myaginrcki  nihi  myrsi-pvwefhi, 
Yoci  rmwadoku  yolumv  wiahi;  tagi  wedgewikv  sdoku  u wegiwr- 
pimi  n’Uhfv,  u talvhi.  17  U kvgahgimrfhi  mkvwalatv-mahi,  Gi 
wegiwrpagi  si  gisidanvwawa  nah  jrkvmaku,  yasi  ini  si  mahtv- 
wigagi.  18  Nihki  Josvki  waciganvhi  rpvfsaki  macimi,  Nahiwa  si 
giginolowa  gi  wrpvtasipa  yasi  yolumv  wiahi  si  lvweivni?  u talrwrli 
nili.  19  Jesise  rpvfsa  macimi,  Lekvtanv-muku  yomv  mvmrtum- 
awi-kvmiqi,  macimi  nfuku  ini  na  hupvtanv,  u talvhi.  20  Nihki 
Josvki  waciganvhi,  Nyawrpitvgi  gita  nakutwvhfwi  gikvtu  yomv 
mvmrtumawi-kvmiqi  upvtanota,  hv  gelv  nfuku  ga  hupvtanv  ini? 
iwvki.  21  Pvyaqv  ini  weiv  si  mvmrtumawi-kvmiqi  si  kvlvwi  inv. 
22  Hina  waciganvhi  inv  nili  napalici  ia  huci  unsgrnofuci,  u kvgah- 
gimrfhi mkvwalatv-mahi  yasi  inv  kvlvwici  yomv;  macimi  nihki  u 
dapwahdrnrwv  ini  tapilo-awigrdagi,  chena  ini  kvlvwewa  mviahci 
iuci  Jesise. 

23  Huwa  ina  inv  Culosalamegi  vpiwv  tv  hini  pamfrsiwawa- 
nigi,  lrqvsi  ini  wihfancigawa,  maci  dapwahtv-mahi  u wefowa, 
bami  ilrpvtv-malici  u giginolowanv  yasi  lvweci.  24  Pvyakv  mvtv 
nihi  u tvlwvhfa-latvmvwvhi  weiv  Jesise,  xvga  u wrkumvhi  jrivhki 
ilanihi,  25  macimi  xvga  mvtv  u tvgrwrtv  nahcipah  nakuti  wih 
pvh-nemvwrci  ilaneli  dabwawa;  xvga  u wrkutv  yadalici  weyrgi 
ilani. 

3.  1 Huwa  ilani  ntvsi  vpiwv  nihki  Palaseki  uci,  Nakvdemvse  si- 
nofu,  dabalamrtv  nihi  Josvhi : 2 hinv  ivskv  udfrli  nili  tapahgi 
biawv,  macimi  Labrye,  ni  wrkudrpa  yasi  Mvnatu  uci  birivni  gelv 
gagahgimiwatv ; xvga  mvtv  wiyafv  ivh  kvtvwi  yolumv  giginolo- 
wanv si  lvwi  yrsi  lvweivni,  waciwaphi  Mvnadoli  weje-makuta,  u 
talrli.  3 Jesise  rpvfsa  macimi,  Tapilo,  tapilo,  gi  tala  nelv,  Waci- 
waphi wiyafv  mvivgi  usgi-lanvwawita,  mvtv  inv  u tvh  kvtvwi 
nama  ini  ugimrwi-drmkumi  Mvnatu,  u talrli.  4 Nahiwa  wihsi 
kvtvwi  usgi-lanvwawi  ilani  ina  pvsidofiwita?  hv  wih  kvtvwi 
mvwi-nesana  becfvtvmv-wrli  u Irmvdrkv-nilici  u gali  macimi  wi 
husgi-lanvwawi?  u talrli  Nakvdemvse.  5 Rpvfsa  Jesise,  Tapilo, 
tapilo,  gi  tala  nelv,  Waciwaphi  wiyafv  napi  macimi  nili  Ucvjrlvh- 
qvli  uci  usgilanvwawita,  mvtv  inv  u tvh  kvtvwi  becfvtv  ini  ugim- 
rwi-drmkumi Mvnatu.  6 Hinv  wa-usgi-lanvwawitv  ini  wivufi  uci 
wivufiwi;  chena  inv  wa-usgi-lanvwawitv  nili  Ucvjrlvhqvli  uci 
ucvjrlvhkuwi.  7 Tagi  qvqahdrni-tahalu,  Qelv’  husgi-lanvwawiku 
yasi  ilalv.  8 Hini  mahsigikvgi  bodrcigaiv  goqa  tvsi  yasi  tahayrgi, 
macimi  gelv  gi  notv  yasilwagi  ntvsi,  pvyaqv  mvtv  gi  wrkutv  wa- 
moyrgi  ini,  macimi  yahayrgi  ini;  yone  yagi  jrgi  wiyafv  wa-usgi- 
lanvwawitv  nili  Ucvjrlvhqvli  uci,  u talrli.  9 Nakvdemvse  rpvfsa 
macimi,  Nahiwa  wihsi  kvtvwi  inu  yolumv  wiahi?  u talrli.  10 
Jesise  rpvfsa  macimi,  Hv  gelv  nili  u kvgahgimrmvli  Is  weiv,  ma- 
cimi mvtv  gi  nanuhdrnv  yolumv  wiahi?  11  Tapilo,  tapilo,  gi  tala 
nelv,  Ni  kvlvwipa  ini  wvyrkutvmrga,  chena  ni  pvh-nemapa  dab- 

wawa  ini  mviahci  namayrga;  macimi  gelvwv  mvtv  ki  utvhpanr- 
nrwv  ni  dabwawananv.  12  Qahqi  wetvmolvku  vsisgi  si  wiahi  ma- 
cimi mvtv  ki  dapwahdr-nrwv,  nahiwa  gah  si  gelvwv  dapwahdr- 
nrwv  wetvmolvku  manqvdowi  si  wiahi?  13  Chena  mvtv  wiyafv 
manqvtugi  mah’  lrfiwa,  i-nv  wakv  mankvtugi  waci  lrsiwatv,  data- 
pilvhi  nili  u Qihfvli  ilani,  yapitv  mankvtugi.  14  Chena  yasi 
Mosise  nemvtwhrci  nili  mvnadoli  ini  Ir  belasgi,  yone  datapilvhi 
qelvhi  inv  u Qihfvli  ilani  si  nemvdhofuci ; 15  wvhsi  waciganvhi 
goqa-nafv-grci  dapwahsa  manvwvhi  bonvgi  u weyrwilici  goqa- 
Irqvsi  lanvwawewa. 

16  Xvga  yone  u tasi  vhqalatv  Mvnatu  ini  yalakuqvh-kvmigigi, 
waciganvhi  meliwa  u nakudo-srkvnvli  u Qihfvli,  wvhsi  goqa-nafv- 
grci  dapwahtv-wrta  nili  bur  iqinaci,  wakv  bonvgi  goqa-lrqvsi  la- 
nvwawewa. 17  Xvga  Mvnatu  mvtv  u tah  wrwenaskvwrli  nili 
Uqihhmrli  ini  yalakuqvh-kvmigigi  wvhsi  wiah-lvhkuwrtv-malici 
ini  yalakuqvh-kvmigigi ; wakv  wi  hini  yalakuqvh-kvmigigi 
wrpvnasdodagi  srpwi  nili.  18  Hinv  da-dapwahtv-wrtv  nili  mvtv 
wiah-lvhkuwrfu : inv  buryr  dapwahsatv  naiahkv  mahtvh-kuwrfu, 
xvga  inv  mvtv  naiahkv  u dapwahtv  ini  u wefowa  inv  nakudo-srkv 
u Qihfvli  Mvnatu.  19  Chena  vlv-yomv  ini  lvhkuwrfowa,  yasi  ini 
wvivhfayrgi  ini  yalakuqvh-kvmigigi  biayrgi,  macimi  ilaneki 
vhqalatv-muwrci  grjekv  ini  bapagijrgi  notv  ini  wvivhfayrgi; 
xvga  u pakvtafewanwv  mvjrfi.  20  Xvga  jrgi  wiyafv  majrfigi 
yasi  lvwetv  u segalatv  ini  wvivhfayrgi,  macimi  mvtv  ini  wvivh- 
fayrgi ivh  si  biawv,  belapa  u pakvtafewanv  wih  mvdrtudodali. 
21  Wakv  inv  ini  dabwawa  yasi  lvwetv  ini  wvivhfayrgi  si  biawv, 
wvhsi  u pakvtafewanv  manvwvhi  tapinvuqidodaki,  yasi  nili  mahci 
pakvtanodaki  Mvnadogi. 

22  Hvhkuwihi  ina  yolumv  wiahi  ini  Cudiawi  drmqagi  si  biaki 
Jesise  macimi  u kvgahgimrf hi ; macimi  n’tvsi  u nvkvhsino-mvhi 
nihi,  chena  fvfvhqi-ulalhiwa.  23  Chena  Jrne  nahfrpi  bami 
fvfvhqi-ulalhiwaci  Ainvnegi  mrlrqvhi  Salime,  xvga  ntvsi  mama- 
kvnwi  napi : macimi  nihki  biaki,  chena  fvfvhqi-ulalhofoki.  24 
Xvga  mvtv  Jrne  mah’  becfa-pvgilofu  giphudewa-nagi.  25 
Waciganvhi  ntvsi  pvfaqeiv  nvtuhdwrdewa  ini  wvyatvhqa  u 
kvgahgimrfhi  Jrne  gilagi  Josvli  yagi  ufapi-lvwewa.  26  Chena 
nihki  Jrneli  si  biaki,  macimi,  Labrye,  inv  wa-wetvfomahkv  ini 
vlikv  wiyaci  Jrtane,  mviahci  pvh-nemvwvtv  dabwawa,  wrpvmi, 
fvfvhqi-ulalhiwa  inv  ivskv,  macimi  jrivhki  ilaneki  nili  si  biaki,  u 
talrwrli.  27  Hrpvfsa  Jrne  macimi,  Ilani  kvtvwi  utafi  mvtv- 
wiahi,  waciwaphi  manqvtugi  uci  mahci  melata  ini.  28  Gelvwv 
nahvlwrkv  ki  pvh-nemvwipwv  dabwawa,  Mvtv  neiv  inv  Klvisde, 
yasi  iuiv,  wakv  yasi  nelv  negrnaskvwigi  inv.  29  Hinv  ba-bonrtv 
nili  mvivgi-nhrkvnah-qali  mvivgi-nhrkvnv  inv:  wakv  nili  wih- 
grnvli  inv  mvivgi-nhrkvnv,  na-nepvwilici  macimi  nodrkuci,  msi- 
usvsilabwrli  xvga  ini  mvivgi-nhrkvnv  u ta  sihsimowa : yone  yomv 
waciganvhi  nelv  n’usvsilabwrwa  uqrwi  sdota.  30  Qelv’  hinv  wa 
sqelafi,  wakv  nelv  qelvhi  na  hujagelafi. 

31  Hinv  spamagi  wa-makv  sbalamakufi  jrivhki : hinv  ini 
vsisgi-drmqa  waciwitv  ini  vsisgi-drmqa  uciwi,  macimi  ini  vsisgi- 
drmqa  ud  rtutv:  inv  manqvtugi  wa-makv  sbalamakufi  jrivhki. 

32  Hini  mviahci  inv  namagi  macimi  notvgi,  u pvh-nema  ini  si 
dabwawa;  macimi  mvtv  ilani  utvhpanv-mvwrli  u dabwawa-nilick. 

33  Hinv  mviahci  utvhpanv-mvwrtv  u dabwawa-nilici  mahci 
pashvlwa  yomv,  yasi  Mvnatu  dabwawici.  34  Xvga  inv  Mvnatu 
mviahci  wrwenaskvwrci  kvlvwi  nili  Mvnatu  u kvlvwewanv:  xvga 
inv  mvtv  tapvcikv  si  meliwa  nili  Ucvjrlvhqvli.  35  Hinv  Ufimv 
ut  vhqalamrli  nili  Uqihfimrli,  macimi  u laciwilici  si  meliwa 
jrivhki  wiahi.  36  Hinv  da-dapwahsatv  nili  Uqihfimrli  u bonv 
goqa-lrqvsi  lanvwawewa;  wakv  inv  buryr  malunah-tvwrtv  nili 
Uqihfimrli  mvtv  wah  nama  lanvwawewa,  wakv  ini  u gidawa 
Mvnatu  wa  vdali  weyrgi. 

4.  1 Hina  waciganvhi  inv  Dabalamiwatv  iah  wrkutvgi  yasi  nihi 
Palasihi  mahci  nodrgalici  yasi  Jesise  bami  ushrci  macimi 
fvfvhqi-ulalhrci  vlikv  tfwi  kvgahgimrfhi  notv  Jrne  (waghi 
Jesise  mvtv  welv  fvfvhqi-ulalhiwa,  u kvgahgimrfhi  wakv), 

3 u nvkvtv  inv  Cudia,  macimi  nuhgi  Galalegi  hawv. 

4 Macimi  qelvhi  Samaliyagi  si  srpwi  pamfa.  5 Wacigan- 

vhi Samaliyawi  udawa  si  biawv,  Svikv  sidota,  mrlrqvhi  ini 
mrlaghi  vsisgi  Jakvbe  ma-melrci  u qihfvli  Joseli : 6 macimi 
Jakvbe  u tgikvmi  vhdawi  ntvsi.  Jesise  waciganvhi  dawvhi 
luhkvtafi  u brmfawa,  hini  yalvhgapici  pvkvci  ini  tgikvmi. 
Nvwitu  nakutwvh-fana  yrtafvgi  ini.  7 Nitvsi  biawv  Samaliya 
uci  iqawv  wvhsi  biatvpidoci  napi : Melilu  wvhsi  manaiv,  u talrli 
Jesise.  8 Xvga  u kvgahgimrfhi  ini  udawa-nagi  hahi  wvhsi 
tapanv-malici  wihfanewa.  9 Inv  Samaliyawi-iqa  waciganvhi, 
Nahiwa  inwi  ini  yasi  gelv,  waghi  Josv,  nvtutv-mvwivni  manowa, 
Samaliyawi-iqa  nelv?  u talrli.  (Xvga  Josvki  mvtv  uwasi  nhvl- 
walade-mrwvhi  Samaliyawi-lanvwahi) . 10  Hrpvfsa  Jesise 

macimi,  Qahqi  wrkutv-mvna  ini  u daphadewa  Mvnatu,  macimi 
inv  wiyafv,  Melilu  wvhsi  manaiv,  ya-lahkv ; naiahkv  gih  nvtutvm- 
vwv  inv,  macimi  naiahkv  inv  gih  melaqv  gelv  lanvwaweyrgi 
napi,  u talrli  11  Yalaniwivni,  mvtv-wiahi  gi  bonv  wvh  biatv- 
picigaivni,  macimi  ini  tgikvmi  sbrlvkvtwi : drniwa  uwa  g?uci 
bonv  ini  lanvwaweyrgi  napi?  u talrli  inv  iqawv.  12  Hv  vlikv  gi 
ta  lafi  k’uhfanv  Jakvbe,  inv  ma-melalvqa  ini  tgikvmi,  macimi 
nhvlwrkv  welv  ntvsi  uci  manwv,  chena  u qifhi,  macimi  u 
mfofomhi?  13  Jesise  rpvfsa  macimi,  Jrgi  wiyafv  ma-manakv 
yomv  napi  wah  kvhkvlrmu  nuhgi : 14  wakv  goqa-nafvgrci 

manwv  ini  napi  wvh  melvgi  nelv  mvtv-lrqv  ivh  kvhkvlrmu ; wakv 
ini  napi  wvh  melvgi  nelv  wa  tgikvmewili  weyrgi  napi  goqa-lrqvsi 
lanvwawewa-nagi  si  mugitvnwili,  u talrli  nili.  15  Yalaniwivni, 
melilu  yomv  napi,  wvhsi  bur  nelv  kvhkvlrmuiv,  mvtv  nuhgi  yone 
Ikvhi  si  mvwi  utvhpvpidoiv,  u talrli  inv  iqawv.  16  Nhrla, 
utvhpimi  wahsivnv,  macimi  utvhfv  wi  hawv,  u talrli  Jesise.  17 

Hrpvfsa  inv  iqawv  macimi,  Mvtv  ni  bonv  wahsiv,  u talrli. 
G’uwasi,  Mvtv  ni  bonv  wahsiv,  in:  18  xvga  naiahkv  gi  mahci 
bonrki  nyrlvnwi  wahsivni ; chena  inv  ba-bonvtv  inugi  mvtv 
wahsivnv:  yomv  gi  mahci  dapwa,  u talrli  Jesise.  19  Yalaniwivni, 
ni  molalatv  yasi  gelv  mrmosigesqawivni,  u talrli  inv  iqawv.  20 
N’uhfanrki  wv  usvsilvwaki  yomv  tvh  mvqvhgigi ; chena  gelvwv 
ki  taiupwv,  wvhsi  Culosamegi  ini  tvsi  brbiaci  usvsilvwawrci 
ilaneki,  u talrli  inv  iqawv.  21  Iqawv,  dapwahtv-wilu,  ini  yrtafvgi 
biaiv,  ina  mvtv  yomv  maqvhgigi,  mvtv  nuhgi  Culosalamegi  ga 
husvsilvwahrwv  inv  Ufimv,  u talrli  Jesise.  22  Ki  wv  usvsilv- 
wahrwv  gelvwv  inv  buryr  wrkumaqa : nelvwa  ni  wv  usvsilv- 
wahrpa  inv  wa-wrkumvkitv : xvga  wrpvnsewa  nihki  Josvki  uci- 
weiv.  23  Pvyaqv  ini  yrtafvgi  biaiv,  macimi  inugi  uwa,  ina  nihki 
tapilo  wa-svsilvwacki  wa  husvsilvwahr-wrli  nili  Ufimrli  ucvjrlvh- 
kugi  macimi  dabwawa-nagi : xvga  iuhoni  inv  Ufimv  u nvtuna- 
whvhi  wvhsi  usvsilvwa-mici.  24  Ucvjrlvhkuwi  Mvnatu:  macimi 
nihki  wausvsilvwahrcki  nili  qelvhi  usvsilvwahr-wrli  ucvjrlvhkugi 
macimi  dabwawa-nagi.  25  Ni  wrkutv  wvhsi  birci  Masriv  (inv 
Klvisde  yrlofutv)  : ina  inv  birta,  gah  muhgrtutv-mrkunv  jrivhki 
wiahi,  u talrli  inv  iqawv.  26  Nelv  ga-kvlolalv  neiv  inv,  u talrli 
Jesise. 

27  Chena  yona  uwa  biahi  u kvgahgimrfhi ; macimi  nihki 
qvqahdrni  tahaki  yasi  inv  gekvlolrci  iqali ; pvyaqv  mvtv  ilani, 
Nahiwa  gi  nvtunahv?  walr,  Gociwa  gi  kvlolv  inv?  hiwv.  28 
Waciganv’  hinv  iqawv  u nvkvlrli  u napi-wvkugoli,  macimi  wapfa 
ini  udawa-nagi  hawv,  macimi  nihi  lanvwahi,  29  Birku,  wrpv- 
mahku  ilani,  wa-wetvmvwitv  jrivhki  wiahi  pvyaci  si  lvweiv: 
kvnhv  yrmv  inv  Klvisde?  u talvhi.  30  Nihki  ini  udawa-nagi  uci 
luhfaki,  macimi  u mvwi  udfrwrli  nili.  31  Ini  alageni  lrqv,  nihki 
kvgahgimrfvki  u nvnvhbrci-mrwrli,  Labrye,  wihfanilu,  iwvki. 
32  Pvyaqv  inv,  Ni  bonv  wihfanewa  wvh  meciv  buryr  wrkutvmaqa, 
u talvhi.  33  Waciganvhi  nihki  kvgahgimrfvki,  Kvnhv  wiyafv 
ilani  naiahkv  u biatv-wrli  wiahi  wvh  mecilici?  ideki.  34  Wvhsi 
si  lvweiv  ini  u tasi  tahawa  inv  wa-wrwenaskvwitv,  macimi  wvhsi 
mahci  lutvmvwvgi  u pakvtafewa,  heni  ni  wihfanewa  u talvhi 
Jesise.  35  Hv  hvhsi  nyawi  gesvhfu  gawvgi  vhdawi  chena  uwa 
biaiv  ini  kvwvsqhrwawa?  tagi  iuku,  wrpvtvmuku,  gi  talapwv 
nelv,  Mr  Irpiku  ki  sgesakuwv,  macimi  mrsi  wrpvtvmuku  nili 
gtigrnv,  yasi  nili  naiahkv  wvhkvnvgirki  wvhsi  kvwvsqhrwagi. 
36  Hinv  ga-kvwvsqhrwatv  utfaku  taphudewa,  macimi  u tasi 
mrwvtunv  mvwifowa  goqa-lrqvsi  lanvwawewa-nagi ; wvhsi  inv 
ya-cigatv  macimi  inv  ga-kvwvsqhrwatv  manvwvhi  tvqi  usvsilab- 
wrwwci.  37  Xvga  yone  tvsi  ini  iyowa  dabwawani,  Nakuti  vhciga, 
macimi  kutvkv  kvwvsqhrwa.  38  Gi  tah  wrwenasgolapwv  wvhsi 
kvwvsqhrwayaqa  tvh  bur  gelvwv  mahci  pakvtaf iyaqa : kutvkvki 
mahci  pakvtafeki,  macimi  gelvwv  ki  tah  becfvhagopwv  u 
pakvtaf  ewanwrgi. 

39  Macimi  ini  udawa  uci  maci  nihki  Samaliyawi-lanvwaki  u 

dapwahtv-wrwrli  nili  xvga  ini  u kvlvwewa  inv  iqawv,  Ni  wetv- 
mrqv  .jrivhki  wiahi  pvyaci  si  lvweiv,  ya-lrcimutv.  40  Waciganvhi 
ina  nihki  Samaliyawi-lanvwaki  udfrwrli  nili,  u gcihkv-wrwrli 
wvhsi  vbemaku-wrci : macimi  ntvsi  vpiwv  nesuku.  41  Chena 
maci  gawvgi  dapwahsaki  xvga  u kvlvwewa  uci;  42  chena  nihki, 
Uwa  ni  dapwahsapa  mvtv  gelv  gi  kvlvwewa  uci ; xvga  nelvwa 
nahvlwrkv  ni  mahci  nodrgapa,  macimi  ni  wrkudrpa  yasi  yrmv 
svpkvhi  inv-wici  nili  u Wrpvnsewanvli  inv  yalakuqvh-kvmigigi, 
a talrwrli  nili  iqali. 

43  Chena  vhkuwihi  nili  neswi  gesqa  noci  wapfa  Galalegi 
hawv.  44  Xvga  nahvlwrkv  Jesise  tapinvlakuwa,  yasi  mrmosiges- 
qatv  bur  bonvgi  utvga-lamakufewa  u nhvlwrgi  drmkugi.  45 
Waciganvhi  ina  Galalegi  iah  si  birci,  nihki  Galalewi-lanvwaki 
utvhpanr-wrli  nili,  mahci  namoki  jrivhki  nili  wiahi  yasi  Ivweci 
Culosalamegi  tv  hini  wihfancigagi : xvga  nihki  nahfrpi  ini  haki 
wihfancigawa-nagi. 

46  Nuhgi  waciganvhi  Ganv  si  biawv  beci  drmqa  Galale,  tv 
hini  napi  wvinih-doci.  Macimi  ntvsi  vpiwv  nr-nakuti  utvga- 
lamaqi-lani,  u qihfvli  vhqilugali  Gabrnivmegi.  47  Hina  inv  iah 
nodrgaci  yasi  Cudia  uci  biaci  luhfrlici  Jesiseli  Galalegi  hrlici,  inv 
nili  hawv,  macimi  u nvnvhbrci-mrli  wvhsi  biaci  brlvcisi-nalici, 
chena  gegahdrkuci  u qihfvli ; xvga  inv  uwa  ini  ilaf i wvh’  napakv. 
48  Waciganvhi  Jesise,  Mvtv  gi  tvh  dapwahsa  wiahisi,  waciwaphi 
namaivna  giginolowanv  macimi  qaqahdrnki,  u talrli.  49  Yalani- 
wivni,  biaci  brlvcsinalu  wihsi  bur  napagi  nit  vpaluhfamv,  u 
talrli  inv  utvgalamaqi-lani.  50  Yahrivni  hrla;  gi  qihfv  lanvwawi, 
u talrli  Jesise.  Inv  ilani  dapwahsa  ini  kvlvwewa  ga-kvlolrci 
Jesise,  macimi  inv  wapfa  yahrci.  51  Chena  yasi  inv  uwa  bami 
brlvesigi,  u nvxgrkuhi  ut  vlolrgrfhi  yasi  u qihfvli  lanvwawilici, 
iwvhi.  52  U nvtuhtvwvhi  waciganvhi  ini  yrtafvgi  ina  inv  vlami 
kvgilwawafi.  IJlrku  tv  hini  mvwi  neswvhfana  rtafvgi  ini 
gisifowa  u nvkvlaku,  u talrwrli  waciganvhi  nihki.  53  Yoni  uci 
inv  ufimv  u wrkutv  yasi  ina  ini  yrtafvgi,  Inv  gi  qihfv  lanvwawi, 
ikuci  Jesiseli:  macimi  dapwahsa,  chena  jrivhki  u tfwi 

kvmigifewa.  54  Yomv  nuhgi  ini  mvwi  neswi  giginolowa  yasi 
Ivweci  Jesise,  Cudiagi  uci  mahci  luhfa  Galalegi  hawv. 


5.  1 Hvhkuwihi  ina  yolumv  wiahi  ntvsi  vhdawi  u wihfanciga- 

wanwv  nihki  Josvki;  macimi  Jesise  Culosalamegi  si  kuqicsinwv. 

2 Huwa  ntvsi  Culosalamegi  vhdawi  pahqrkvmigi  pvkvci  ini 
magefiwi  sqrta,  Pafasta  sidota  Heblo-wrtuwawa-nagi,  nyrlvnwa- 
lanv  spvhqigrni.  3 Betiga  yolumv  saxinoki  msaloki  ya-qilugacki, 
ga-gabeqacki,  na-nagificki.  yrbwawaficki.  5 Chena  nr-nakuti  ilani 
nfwrpitvgi-gita-nfwrsigfwi  gikvtu  uci  ntvsi  vpiwv  u kvtunawa- 
nagi.  6 Jesise  iah  nawrci  nili  bami  saxinalici,  macimi  u wrkutv 
yasi  nili  uwa  mahci  asvia  uci  ini  ilafilici,  Hv  gih  mafafihagopi 
gi  tasi  taha?  u talrli.  7 Inv  vhqilugawi-lani  ud  rpvtvwrli  nili. 

Yalaniwivni,  mvtv  ni  bonv  ilani  ini  pahqrkvmigi  wvh  si  bonitv 
ina  iah  bokvmdodagi  ini  napi : wakv  iahaiahi  nhriv  kutvkv  wiyafv 
yalvhfvmeiv  svhgigi  yrlkvmwv,  isiwa.  8 Hunsgrlu,  mvmalu  gi 
tfvni,  macimi  pamfalu,  u talrli  Jesise.  9 Chena  waianv  inv  ilani 
mafafihofu,  macimi  u mvma  u tfvni  macimi  pamfa. 

Huwa  ini  vlwrkvhsiwewa  ina  grsagigi.  10  Waciganvhi  nihki 
Josvki,  Ca  hini  vlwrkvhsiwewa  ini,  macimi  ini  mvtv  mvyrwvtwi 
kutaladewa-nagi  wvhsi  mvmaivni  gi  tfvni,  u talrwrli  nili  ga- 
gegahofulici.  11  Pvyaqv  inv  ud  rpvftvwvhi,  Inv  ma-mafafihitv, 
Mvmalu  gi  tfvni,  macimi  pamfalu,  ni  taqv,  u talvhi.  12  U 
nvtuhtvwr-wrli  nihki,  Nafvwa  inv  ilani,  Mvmalu  gi  tfvni  macimi 
pamfalu  ya-lahkv?  13  Pvyaqv  inv  ga-gegahofutv  mvtv  u 
wrkumrli  si  wiyafvli  nili : xvga  Jesise  pvivgilv  u mahci  si  wado 
weiv,  dawvhi  mahsalakv  ntvsi.  14  Mviuhqrci  Jesise  u mkvwrli 
nili  mi  mvmrtumawi-kvmikugi,  macimi,  Wrpvtvnu,  gi  mafafiha- 
gopi : tagi  gidani  mvjesi  lvwelu,  belapa  vlikv  si  mvci  wiahi  ga 
ipana,  u talrli.  15  Hinv  ilani  wapfa,  macimi  u wetvmvwvhi 
nihi  Josvhi  yasi  ini  Jesisewilici  nili  mviahci  mafafihakuci.  16 
Chena  yomv  uci  nihki  Josvki  nochrlrwrli  Jesiseli,  xvga  inv 
yolumv  wiahi  si  lvwi  tv  hvlwrkvhsiwigi.  17  Pvyaqv  nihi  ud 
rpvftvwvhi  Jesise,  N’Uhfv  pakvtafi  datapilvhi  brlu’  hinugi, 
macimi  nelv  ni  pakvtafi,  u talvhi.  18  Yomv  uci  waciganvhi  nihki 
Josvki  ini  vlikv  u tasi  nvtunahr-nrwv  wvhsi  nfrwrci  nili,  xvga 
inv  mvtv  ini  vlwrkvhsiwewa  pahi  u puskunv,  wakv  nahfrpi  n’ 
Uhfv  u ta  sinrli  Mvnadoli,  u jajasdo  weiv  Mvnadoli. 

19  Waciganvhi  Jesise  rpvfsa,  macimi,  Tapilo,  tapilo,  gi 
talapwv  nelv,  Inv  Uqihfimv  mvtv-wiahi  ivh  kvtvwi  si  lvwi  pasiqi 
weiv,  wakv  wiahi  na-namagi  inv  nili  Ufimrli  bami  si  lvwelici : 
xvga  goqa-nahi-grci  si  wiahi  inv  si  lvwi,  yoloni  nahfrpi  inv 
Uqihfimv  si  lvwi  ufapi  ivskv  ini.  20  Xvga  inv  Ufimv  ut 
vhqalamrli  nili  Uqihfimrli,  macimi  u wrpvtalrli  nili  jrivhki  wiahi 
weiv  yrsi  lvweci : chena  vlikv  si  pakvtafewanv  notv  yolumv  wiahi 
wa  hinv  wrpvtalrli  nili,  wvhsi  gelvwv  manvwvhi  qvqahdrni 
tahayaqa.  21  Xvga  yasi  inv  Ufimv  unsgrnrci  nihi  na-palici  macimi 
melrci  nihi  lanvwawewa,  datapilvhi  yoni  inv  Uqihfimv  nahfrpi 
melrci  lanvwawewa  wiyafvli  yonv  ya-lalamrci.  22  Xvga  mvtv 
nuhgi  inv  Ufimv  wiaJT  huta  lvhkuwrlrli  wiahsi  ilaneli,  wakv  inv 
naiahkv  u melrli  jrivhgi  wiah’  lvhkuwawa  nili  Uqihfimrli;  23 
wvhsi  jrivhki  manvwvhi  utvgalamrwrci  nili  Uqihfimrli,  datapil- 
vhi yasi  nihki  utvgalamr-wrci  nili  Ufimrli.  Hinv  ba-bur 
utvgalamrtv  nili  Uqihfimrli  mvtv  utvgalamrli  nili  Ufimrli  wa- 
wrwenaskvwrtv  nili.  24  Tapilo,  tapilo,  gi  talapwv  nelv,  Inv  ba- 
fatvkv  ni  kvlvwewa,  macimi  dapwahsa  nili  wa-wrwenaskvwilici, 
u bonv  goqa-lrqvsi  lanvwawewa,  macimi  mvtv  mahtvku wrfo wa- 
il agi  si  biawv,  wakv  mahci  luhfi  pamfa  nabowa  lanvwawewa-nagi 
si.  25  Tapilo,  tapilo,  gi  talapwv  nelv,  Ini  yrtafvgi  biaiv,  macimi 
inugi  uwa,  ina  nihki  na-pagiki  wah  nodrnrwv  ini  u ta  sihsimowa 
inv  u Qihfvli  Mvnatu;  macimi  nihki  na-notvgiki  wah  lanvwa- 

weki.  26  Xvga  yasi  inv  Ufimv  bonvgi  lanvwawewa  weyrgi,  yone 
datapilvhi  u tasi  melrli  nili  Uqihfimrli  nahfrpi  wvhsi  bonvmalici 
lanvwawewa  u weyrwilici : 27  chena  u melrli  simakufewa  wvhsi 
gicitvskvmalici  mahtvh-kuwawa,  xvga  inv  ilani  u qihfvli.  28 
Tagi  qvqahdrna  latvmuku  yomv:  xvga  ini  yrtafvgi  biaiv,  ina 
jrivhki  ya-picki  nili  nabowrlvku  wah  nodrnrwv  uta  sihsimowa, 
29  macimi  wah  biaci  luhfaki ; nihki  mviahci  lvweci  wawasrgi,  ini 
rpafewi-unsgrwi  lanvwawewa-nagi  haki ; macimi  nihki  mviahci 
lvwecki  majrfigi,  ini  rpafewi  unsgrwi  mahtvh-kuwrfowa-nagi 
haki. 

30  Mvtv-wiahi  pasiqi  ni  tvh  kvtvwi  si  lvwi : yasi  nodrgaiv,  ni 
talvhkuwa : macimi  ni  talvhkuwawa  tapvsvwvtwi ; xvga  mvtv 
nelv  ni  tasi  tahawa  ni  nvtunahv,  wakv  inv  u tasi  tahawa  wa- 
wrwenaskvwitv.  31  Qahqi  nelv  pvh-nemaiv  pasiqi  ni  dabwawani- 
wewa,  ni  dabwawaniwewa  mvtv  mvyrwvtwi.  32  Kutvkv  inv  ba- 
pvh-nemvwitv  dabwawaniwewa ; macimi  ni  wrkutv  yasi  ini 
dabwawaniwewa  da-dabwawanhici  mvyrugi.  33  Gelvwv  ki  mahci 
Jrne  si  wrwengapwv,  macimi  inv  u mahci  ini  si  pvh-nema 
dabwawa-nagi.  34  Pvyaqv  ini  dabwawaniwewa  wa-utfakuiv 
mvtv  ilani  uciweiv:  pvyaqv  ni  taiu  yolumv  wiahi,  wvhsi  gelvwv 
manvwvhi  wrpvnashofuyaqa.  35  Henv  inv  netvwrkv  fa-fvgfutv 
chena  wvhfafiga;  macimi  ki  manwi  tahapwv  wvhsi  usvsilabwr- 
yaqa  mrlrqvsi  u wvhfayrmigi.  36  Pvyaqv  ini  dabwawa  ba- 
bonvmv  vlikv  inwi  yanwilici  Jrne;  xvga  nili  pakvtafewanv 
mviahci  melici  inv  Ufimv  wvhsi  mahci-lutvmv,  nili  tapilo 
pakvtafewanv  yrsi  lvweiv,  ni  dabwawanhakunv,  yasi  inv  Ufimv 
mahci  wTrwenaskvwici.  37  Macimi  inv  Ufimv  wa-wrwenaskvwitv, 
ni  mahci  dabwawan-haqv  inv.  Gelvwv  mvtv  ki  mah’  nodrnrwv  u 
ta  sihsimowa  nahcipah’  Irqv,  mvtv  nuhgi  ki  mah’  namanrwv 
yalyawaci.  38  Chena  mvtv  ki  bonrnrwv  u kvlvwewa  geyrwrgi : 
xvga  nili  wa-wrwenaskvwrci,  mvtv  ki  dapwahtv-mvwrwv  nili. 
39  Nili  ki  tah  nvtunahigapwv  tapilo  awigrdawvli,  xvga  ki  tasi 
tahapwv  gelvwv  yasi  nili  betiga  bonvmaqa  goqa-lrqvsi  lanvwa- 
wewa; macimi  yoloni  nili  ba-pvh-nemakuiv  dabwawaniwewa;  40 
macimi  gelvwv  mvtv  gesv  bialutvwipwv,  wvhsi  manvwvhi 
bonvmaqa  lanvwawewa.  41  Mvtv  ilani  ni  uci  utfaku  ini  wvhfrci- 
makufewa.  42  Pvyaqv  gi  wrkumalapwv  gelvwv,  yasi  bur 
bonvmaqa  geyrwrgi  ini  ut  vhqaladewa  Mvnatu.  43  N’,  Uhfv  u 
wefowa-nagi  ni  bir  nelv,  macimi  mvtv  k’  utvhpanipwv : qahqi 
kutvkv  wah  biawv  nahvlwrkv  u wefowa-nagi,  gelvwv  inv  ga 
hutvhpanrwv.  44  Nahiwa  gelvwv  gahsi  kvtvwi  dapwahsapwv, 
luhkumv  pasiqi  wa-tvhpanv-mrticki  wvhfrci-makufewa,  chena  ini 
wvhfrci-makufewa  inv  Mvnatu  pahi  wa-moyrgi  mvtv  ki 
nvtunahrnrwv  ? 45  Wvhsi  inv  Ufimv  si  masdrwimalvku,  tagi  si 
tahaku : ntvsi  vpiwv  nakuti  ma-masdrwimal-wrqa,  datapilvhi 
Mosise,  usgici  inv  ki  mahci  si  bonrnrwv  ki  nvnrci-tahawanwv. 
46  Xvga  qahqi  gelvwv  dapwahtvwaqa  Mosise,  kih  dapwahtv- 
wipwv  nelv;  xvga  inv  ni  tvlvwigrlaqv  nelv.  47  Wakv  qahqi 

gelvwv  bur  dapwahtv-maqa  ya-lvwigaci,  nahiwa  gahsi  dapwah- 
drnrwv  ni  kvlvwewa?  u talvhi. 


6.  1 Hvhkuwihi  ina  yolumv  wiahi  Jesise  wapfa  ini  grmagi  ini 

Galalewi  msi-napi  hawv,  Drpilivsewi  msi-napi  ini.  2 Chena  maci 
mahsalagiki  u nakvlr-wrli  nili,  xvga  nihki  u talrpvdrnrwv  nili 
giginolowanv  ya-ipanvlrci  inv  nihi  ya-qilugalici.  3 Chena  ini 
maqvhgigi  si  kuqicsinwv  Jesise,  macimi  ntvsi  lamvtvpi  weci  u 
kvgahgimrfhi.  4 Huwa  ini  pamfrsiwawa,  ini  u wihfancigawa- 
nwv  nihki  Josvki,  uwa  nvhekv  biaiv.  5 Waciganvhi  Jesise  mr- 
Irpi  u sgesaku,  macimi  naga  yasi  maci  mahsalalici  utfakuci, 
Drniwa  ga  huci  tapanrpa  tvkuwhv,  wvhsi  iuhkumv  manvwvhi 
meciwrci?  u talrli  Filvbeli.  6 Macimi  wacitv  yomv  u talrli  wvhsi 
kucihkvwrci : xvga  welv  u wrkutv  wvh  si  lvweci.  7 Ud  rpvftv- 
wrli  Filvbe,  Nesana  tabawa  salani  ya-lalamakugi  tvkuwhv  mvtv 
ivh  dapvtwi  nihki  wvhsi  jrgi  nakuti  manvwvhi  mvmagi  mrlacihi, 
isiwa.  8 Nakuti  u kvgahgimrfhi,  Antlo,  Svimvn’  Betv  u janinrli, 
u talrli  nili,  9 Hutvsi  vpiwv  mvyrni-lanefv,  ba-bonvkv  nyrlvnwi 
brlawi-kvwvsqi  wapsqadawvli,  macimi  neswi  nvmafhi : pvyaqv 
nahiwa  yolumv  alageni  yone  si  maci?  10  Lamvtvp-hahku  nihki 
lanvwaki,  isiwa  Jesise.  Huwa  mskutahqvlwihgi  ulrmi  ini  tvsi. 
Waciganvhi  nihki  ilaneki  svhgigi  si  lamvtvbeki,  ya-tfwiwrci 
nvwitu  nyrlvna-matvhfana-tabawa.  11  Waciganvhi  Jesise  u tah 
mvmanv  nili  wapsqadawvli ; macimi  yasi  mahci  meliwaci  niyrwa, 
u lalskunv-mvwvhi  nihi  la-mvtvpilici  svhgigi ; ini  ivskv  nahfrpi 
nihi  nvmafhi  laghi  ya-lalatvmuwrci  nihki.  12  Chena  ina  nihki 
iah  dabholuwrci,  Mrwvtunv-muku  nili  baxkvhki  sa-sqvdodaki, 
wvhsi  mvtv  wiahi  wvndodagi,  u talvhi  u kvgahgimrfhi.  13 
Waciganvhi  nihki  u mrwvtunrnrwv  nili,  macimi  uqihfadonrwv 
matvhfwi-gita-neswi  sosoniwvli  baxkvhki  uci  nili  nyrlvnwi 
kvwvsqi  wapsqadawvli,  mvialici  sqvtvmalici  nihi  mviahci 
wihfanilici.  14  Iah  namuwrci  nihki  lanvwaki  waciganvhi  ini 
giginolowa  yasi  lvweci  inv,  Dabwawa  yrmv  inv  mrmosigesqatv 
ini  ya-lakuqvh-kvmigigi  babirtv,  iwvki  nihki. 

15  Waciganvhi  Jesise  bami  mosi  tahaci  yasi  nvwitu  nihki 
birwrci  macimi  mvmelowi  mvmrwrci,  wvhsi  ugimru-hrwrci  nili, 
nuhgi  ini  maqvhgigi  si  srwa  nrnsihkv  welv. 

16  Chena  iah  biayrgi  walrqefigi,  u kvgahgimrfhi  ini  msi- 
napigi  si  brlvcsinuhi ; 17  chena  nihki  ulvga-lagi  Ikvmoki,  macimi 
Gabrnivmegi  grmagi  ini  msi-napi  wesv  haki.  Chena  uwa  ini 
papagicv,  macimi  Jesise  mvtv  gawvgi  u ma’  hutfvhi  nihi.  18 
Chena  ini  msi-napi  bami  sqikvmigi  ia  msrgi  mahsigikvgi  uci 
bodrcigaiv.  19  Ina  nihki  waciganvhi  nvwitu  neswi-gita-pvhfi 
walr  tuga  nfwi-gita-nfwah-fapvti  mvili  iah  si  mahci  jomawrci,  u 
talrpvmrwrli  Jesiseli  pamfali  usgici  ini  msi-napi,  macimi  bami 
mrlrqvhi  birlici  ini  ulvgasi : chena  grwilvwaki  nihki.  20  Pvyaqv 
inv,  Nelv,  tagi  grwilvwaku,  u talvhi  nihi.  21  Nihki  waciganvhi  u 

manwi  ini  ulvgalagi  si  utvhpanr-wrli  nili : macimi  walanv  ini 
ulvgasi  nvhekv  ini  vsisgi  ya-hrwrci  nihki. 

22  Ini  wvyrpvgi  nihki  mahsalagiki  na-nepvwicki  ini  vsuwa 
grmagi  ini  msi-napi  u namanrwv  yasi  bur  vhdagi  kutvgi  ulvgasi 
ntvsi,  waciwaphi  nakuti,  macimi  yasi  bur  Jesise  weci  u kvgah- 
gimrfhi  ini  ulagalagi  Ikvgi,  yasi  wakv  u kvgahgimrfhi  wapfalici 
nrnsihkv  23  (wakv  ntvsi  biaiv  ulvgalvli  Drpilivse  uci  mrlrqvhi 
ini  tvsi  tvh  nihki  meciwrci  ini  tvkuwhv  yasi  inv  Dabalamiwatv 
mahci  meliwaci  niyrwa)  : 24  ina  waciganvhi  nihki  mahsalagiki 
iah  namuwrci  yasi  bur  Jesiseli  ntvsi  vpilici,  mvtv  nuhgi  u 
kvgahgimrfhi,  welvwv  nihki  nili  Ikvmoki  ulvgalvli,  macimi 
Gabrnivme  si  biaki,  u nvtunawhrwrli  Jesiseli.  25  Chena  iah 
mkvwrwrci  ini  vsuwa  grmagi  ini  msi-napi,  Labrye,  drniwa  Irqv 
gi  bir  utvsi?  u talrwrli.  26  Ud  rpvftvwvhi  Jesise  macimi,  Tapilo, 
tapilo,  gi  talapwv  nelv,  Ki  nvtunawhipwv,  mvtv  ya-namayaqa 
xvga  giginolowanv  uci,  wakv  xvga  ki  mecinrwv  nili  wapsqadawvli 
macimi  ki  dabholupwv.  27  Tagi  pakvtafihtvmuku  ini  wihfanewa 
ya-ivsagi,  ini  wakv  wihfanewa  ya-vhdagi  goqa-lrqvsi  lanvwa- 
wewa-nagi  si,  ini  inv  u Qihfvli  ilani  wvh  melalwrqa:  xvga  nileni 
inv  Ufimv,  datapilvhi  Mvnatu,  u mahci  pashvlwamrli,  isiwa.  28 
Nahiwa  qelvhi  nah  si  Ivwepa,  wvhsi  manvwvhi  pakvtafiyrga  nili 
u pakvtafewanv  Mvnatu?  u talrwrli  waciganvhi  nihki.  29 
Hrpvfsa  Jesise  macimi,  Vlv-yomv  ini  u pakvtafewa  Mvnatu, 
wvhsi  gelvwv  dapwahtv-mvwaqa  nili  mviahci  inv  wrwenaskvwrci, 
u talvhi.  30  Waciganvhi  nihki,  Nahiwa  uwa  gah  si  Ivwi  gelv 
giginolowa,  wvhsi  manvwvhi  nelvwa  namayrga,  macimi 
dapwahdolrga?  nahiwa  gelv  gi  pakvtanv?  31  K’  uhfanrki  u 
mecinrwv  ini  manv  ini  belasgi ; Inv  wafapvh-kvmigigi  uci  melvhi 
tvkuwhv  wvh  mecilici,  ya-lvwigagi  ini,  u talrwrli.  32 
Waciganvhi  Jesise,  Tapilo,  tapilo,  gi  talapwv  nelv,  Mvtv  inv 
Mosise  wafapvh-kvmigigi  waci  melalwrqa  ini  tvkuwhv;  wakv  n’ 
Uhfv  g’  uci  wafapvh-kvmigigi  melakuwv  ini  mvyrwi  tvkuwhv. 
33  Xvga  ini  u tvkuwhrnami  Mvnatu  svhgigi  ini  yasi  biayrgi 
wafapvh-kvmigigi  uci  luhfaiv,  macimi  ini  ya-lakuqvh-kvmigigi 
si  meliwaiv  lanvwawewa,  u talvhi.  34  Nihki  waciganvhi, 
Dabalamiwatv,  melinrga  yomv  goqa-lrqvsi  tvkuwhv,  u talrwrli. 
35  Neiv  ini  lanvwawewa  si  tvkuwhv:  inv  ba-bialutvwitv  mvtv 
wa  sqrlvwa,  macimi  inv  da-dapwahsatv  neiv  mvtv  Irqvsi  wah 
kvhkvlrmu,  u talvhi  Jesise.  36  Pvyaqv  gi  talapwv  nelv,  yasi 
gelvwv  mahci  nawiyaqa,  macimi  mvtv  gawvgi  ki  dapwahsapwv. 
37  Jrivhki  nihi  ma-melici  inv  Ufimv  na  hutfagoki ; macimi  inv 
ba-bialutvwitv  mvtv  nah  wiahisi  luhfapvgilv.  38  Xvga  nelv 
wafapvh-kvmigigi  ni  uci  svhgigi  bir,  mvtv  wvhsi  nelv  yasi  tahaiv 
si  lvweiv,  ini  u tasi  tahawa  wakv  inv  wa-wrwenaskvwitv.  39 
Chena  vlv-yomv  ini  u tasi  tahawa  inv  wa-wrwenaskvwitv,  wvhsi 
jrivhki  ini  inv  mviahci  melici  uci  tagi  wvndoiv  wiahi,  wakv  wi 
hunsgrnvmv  ini  ina  tvh  jaiahqi  gesagigi.  40  Xvga  yomv  ini  u 
tasi  tahawa  n’Uhfv,  wvhsi  jrgi  wiyafv  ya-lrpvmrtv  nili 

Uqihfimrli,  macimi  dapwahsa  nili,  wih  bonvgi  goqa-lrqvsi 
lanvwawewa;  macimi  nelv  na  hunsgrnv  inv  tv  hini  jaiahqi 
gesagigi. 

41  Nihki  Josvki  waciganvhi  nili  uci  patfvkuwaki,  xvga  inv, 
Neiv  ini  tvkuwhv  svhgigi  yasi  biayrgi  wafapvh-kvmigigi  uci 
luhfaiv,  iwv.  42  Chena,  Hv  mvtv  Jesise  yrmv,  u qihfvli  Jose, 
ufvli  macimi  u gali  ki  wrkumrpa?  nahiwa  si  inugi,  Wafapvh- 
kvmigigi  n’  uci  svhgigi  si  luhfv,  iwv?  hiwvki  nihki.  43  Jesise 
rpvfsa  macimi,  Tagi  patfvkuwaku  alagenv  gelvwv,  u talvhi.  44 
Mvtv  ilani  ni  tvh  kvtvwi  bialudrqv,  waciwaphi  nili  Ufimrli  wa- 
wrwenaskvwilici  biatanakuta:  chena  na  hunsgrnv  inv  tv  hini 
jaiahqi  gesagigi.  45  Chena  nihki  wah  jrivhki  kvgahgimakuwrli 
Mvnadoli,  Ivwigapi  ini  lr  mrmosigesqacki.  Jrgi  wiyafv  mviahci 
nili  Ufimrli  uci  nodrgatv,  macimi  mahci  wrkutafi,  ni  bialudrqv. 
46  Mvtviu  wiyasi  ilani  u mah’  nawrli  nili  Ufimrli,  waciwaphi  inv 
Mvnadoli  waciwitv,  henv  u mahci  nawrli  nili  Ufimrli.  47  Tapilo, 
tapilo,  gi  talapwv  nelv,  Inv  da-dapwahsatv  u bonv  goqa-lrqvsi 
lanvwawewa.  48  Neiv  ini  lanvwawewa  si  tvkuwhv.  49 
K’uhfanrki  u mecinrwv  ini  manv  ini  belasgi,  macimi  nihki  naboki. 

50  Vlv-yomv  ini  tvkuwhv  ba-biayrgi  svhgigi  wafapvh-kvmigigi 
uci  luhfaiv,  wvhsi  manvwv’  hilani  ini  mecici,  macimi  bur  napagi. 

51  Neiv  ini  la-lanvwaweyrgi  tvkuwhv  ba-biayrgi  svhgigi 
wafapvh-kvmigigi  uci  luhfaiv:  qahqi  wiyasi  ilani  mecita  yomv 
tvkuwhv,  wah  lanvwawi  goqa-lrqvsi : hvnkv  macimi  ini  tvkuwhv 
wvh  meliwaiv  nelv  ni  wivufami  ini,  wvhsi  u ta  lanvwawici  inv  ya- 
lakuqvh-kvmigigi,  u talvhi. 

52  Nihki  Josvki  waciganvhi  mvwinvh-grladeki,  Nahiwa  gah 
si  kvtvwi  melakunv  yrmv  ilani  u wivufami  wvhsi  mecivqa?  iwvki. 
53  Waciganvhi  Jesise,  Tapilo,  tapilo,  gi  talapwv  nelv,  Waciwaphi 
meciyaka  ini  u wivufami  inv  u Qihfvli  ilani  macimi  manayaqa  u 
mskumi,  mvtv  ki  bonrnrwv  lanvwawewa  geyrwrgi,  u talvhi.  54 
Hinv  ma-mecitv  ni  wivufami  macimi  ma-nakv  ni  mskumi  u bonv 
goqa-lrqvsi  lanvwawewa;  macimi  inv  na  hunsgrnv  tv  hini  jaiahqi 
gesagigi.  55  Xvga  ni  wivufami  wihfanewa  svpkvhi,  macimi  ni 
mskumi  manowa  svpkvhi.  56  Hinv  ma-mecitv  ni  wivufami 
macimi  ma-nakv  ni  mskumi  vpiwv  neyrgi,  macimi  nelv  weyrgi. 
57  Yasi  inv  Ufimv  la-nvwawitv  wr wenaskv wici , macimi  lanvwa- 
wi v xvga  inv  Ufimv  uci;  yone  ivskv  inv  ya-mwitv,  nahfrpi  inv 
wah  lanvwawi  xvga  neiv  uci.  58  Hene  yomv  tvkuwhv  ba-biayrgi 
svhgigi  wafapvh-kvmigigi  uci  luhfaiv:  mvtv  yasi  nihki  ufimrki 
meciwrci,  macimi  napuwrci;  inv  ma-mecitv  yomv  tvkuwhv  wah 
lanvwawi  goqa-lrqvsi.  59  Betiga  ini  msi-kvmiqi  iwv  yolumv 
wiahi,  yasi  kvgahgimiwaci  Gabrnivmegi. 

60  Maci  waciganvhi  u kvgahgimrfhi,  ina  nihki  iah  notvmu- 
wrci  yomv,  Gesanrtuwawa  yomv;  nafvwa  wah  kvtvwi  notv  ini? 
iwvki.  61  Pvyaqv  bami  wrkutvgi  Jesise  weyrgi  yasi  u 
kvgahgimrfhi  pagihgrtv-malici  yomv,  Hv  xvga  yomv  git 
panvlakunrwv  wvhsi  utvgikvhsina-yaqa?  u talvhi.  62  Nahiwa 

uwa  qahqi  gelvwv  ki  hilrpvmrwv  inv  u Qihfvli  ilani  pami 
spamagi  hrta  tv  hvpici  iahgi?  63  Hucvjrlvhqv  inv  mrmeliwatv 
lanvwawewa ; ini  wivuf  i utafihiwaiv  mvtv-wiahi : nili  kv- 

Ivwewanv  mviahci  kvlolalvku  ucvjrlvhkuweiv,  macimi  lanvwawe- 
wanu.  64  Pvyaqv  vbeki  ntvsi  nrlatv  gelvwv  ba-bur  dapwahsacki, 
u talvhi.  Xvga  Jesise  u wrkumvhi  ina  wasgi  uci  siwiyafhi  nihi 
ba-bur  dapwahsalici,  macimi  siwiyafvli  wvh  masdruhakuci.  65 
Macimi  iwv,  Xvga  yomv  uci  g’uci  mahci  ilalapwv,  wvhsi  ilani 
mvtv  kvtvwi  bialutvwici,  wacip’  hini  melata  nili  Ufimrli  uci. 

66  Yona  uwa  yomv  maci  u kvgahgimrfhi  gewahi,  macimi 
mvtv  gidani  u wedfamakuhi.  67  Waciganvhi  Jesise,  Hv  nahfrpi 
gelvwv  gah  wapfapwv?  u talvhi  nihi  matvhfwi-gita-neswi.  68 
Svimvn’  Betv  ud  rpvftvwrli,  Dabalamiwatv,  drnvwa  inv  na  hrpa? 
gelv  gi  bonrnv  nili  goqa-lrqvsi  lanvwawewa  si  kvlvwewanv.  69 
Chena  ni  mahci  dapwahsapa  macimi  ni  wrkudrpa  yasi  gelr-wivni 
inv  Wafapafitv  Nakuti  Mvnatu  uci,  u talrli.  70  Ud  rpvftvwvhi 
Jesise,  Hv  mvtv  nelv  gi  mvmalapwv  gelvwv  nihki  matvhfwi-gita- 
neswi,  macimi  nakuti  gelvwv  mvci-mvnadowi?  u talvhi.  71 
Huwa  Josvli  ud  rcimrli  inv  nili  u qihfvli  Svimvn’  Isgalade,  xvga 
yonv  inv  wvh  masdruhrtv  nili,  nakuti  nihki  matvhfwi-gita-neswi. 

7.  1 Chena  vhkuwihi  ina  yolumv  wiahi  Jesise  brmfa  Galalegi : 

xvga  mvtv  si  taha  wih  brmfaci  Cudiagi,  xvga  nihki  Josvki  u 
nvtunahrnrwv  wvhsi  nfrwrci  nili.  2 Huwa  ini  u wihfancigawa- 
nwv  nihki  Josvki,  ini  rjewi-kvmiku  si  wihfancigawa,  nrnami 
nvhekv.  3 U janinvhi  waciganvhi,  Yoci  wapfalu,  macimi  Cudiagi 
hrlu,  wvhsi  gi  kvgahgimrfvki  nahfrpi  manvwv’  hilrpvtvmu-wrci 
gi  pakvtafewanv  yrsi  lvweivni,  u takuhi.  4 Xvga  mvtv  ilani 
wiahi  gr-gemi  lvwi,  macimi  pasiqi  welv  u nvtunahv  wvhsi  tvwrci 
wrkumakufici.  Qahqi  yolumv  yr-silvweivni  gelv,  ini  ya-lakuqvh- 
kvmigigi  si  tapinvukudolu  geiv,  u takuhi.  5 Xvga  weginrqi  u 
janinvhi  mvtv  u dapwahdrkuhi.  6 Waciganvhi  Jesise,  Ni  ta 
Irqrmi  mvtv  gawvgi  biaiv ; wakv  ki  ta  Irqrmwv  gelvwv  mosvtvwi 
macfanwi.  7 Hini  ya-lakuqvh-kvmigigi  mvtv  gitvh  kvtvwi 
segalama-kunrwv ; wakv  ini  ni  segalamaku  nelv,  xvga  ni 
tapinvuqrtutv  ini,  yasi  u pakvtafewa-nigi  mvjrfi.  8 Gelvwv  ini 
wihfancigawa-nagi  si  kuqicsinaku:  mvtv  nelv  yomv  wihfanciga- 
wanagi  nih  si  kuqicsina ; xvga  ni  ta  Irqrmi  mvtv  gawvgi 
uqrufadota,  u talvhi.  9 Chena  yasi  mahci  yolumv  wiahi  ilrci  nihi, 
ivskv  Galalegi  vpiwv. 

10  Pvyaqv  ina  u janinvhi  ini  wihfancigawa-nagi  si  kuqic- 
sinuhi,  huwa  nahfrpi  kuqicsinwv,  mvtv  tvwrci,  wakv  brsi  ini 
gemafi.  11  Nihki  Josvki  waciganvhi  u nvtunawhr-wrli  tv  hini 
wihfancigagi,  macimi,  Drnvwa  inv?  iwvki.  12  Macimi  maci 
patfvkuwawa  ntvsi  alagenv  nihki  mahsalagiki  nili  uci : nrlatv, 
Uwasi  ilani  inv,  iwvki;  kutvkvki,  Mvtv,  wakv  u wrniwalvhi  nihi 
mahsalalici,  iwvki.  13  Pvyaqv  mvtv  ilani  u tvwrci  rcimrli  nili 
xvga  nihki  Josvki  kfofoki. 

14  Pvyaqv  ina  uwa  alaghi  ini  wihfancigawa  Jesise  spamagi 
hawv  ini  mvmrtumawi-kvmikugi,  chena  kvgahgimiwa.  15 
Qvqahdrni  tahaki  waciganvhi  nihki  Josvki,  Nahiwa  u tasi 
wrkudrnv  awigrdawvli  yrmv  ilani,  mvtv-lrqv  mah’  wrkutafi? 
iwvki.  16  Jesise  ud  rpvftvwvhi  waciganvhi  macimi,  Ni 
kvgahgimiwawa  mvtv  nelv,  wakv  wa-wrwenaskvwitv  welv.  17 
Qahqi  ilani  si  tahata  wvhsi  u tasi  tahawa-nilici  si  lvweci,  wa 
hinv  wrkutv  ini  kvgahgimiwawa,  qahqi  tuga  ini  Mvnatu  uci,  walr 
tuga  ni  kvlvwi  pasiqi  nelv  uci.  18  Hinv  ga-kvlvwitv  pasiqi  welv 
uci  u nvtunahv  nahvlwrkv  welv  u wvhfrci-makufewa : wakv  inv 
na-tunahvkv  ini  u wvhfrci-makufewa-nilici  nili  wa-wrwe- 
nasgrkuci,  yonv  inv  mvyrwafi,  macimi  weyrgi  mvtv-lrqv  bur- 
tapvsvwelafewa.  19  Hv  mvtv  Mosise  gi  melakuwv  ini  kutaladewa, 
macimi  gawvgi  mvtv  nakuti  gelvwv  ini  kutaladewa  si  lvwi? 
Gociwa  ki  nvtunahrnrwv  wvhsi  nsiyaqa  gelvwv?  hiwv.  20 
Hrpvfsaki  nihki  mahsalagiki,  Wvninahfi  gi  bonv  gelv:  nafvwa  u 
nvtunahv  wvhsi  nfahgi?  21  Jesise  rpvfsa  macimi,  Nakuti 
pakvtafewa  ni  tasi  lvwi,  chena  jrivhki  gelvwv  ki  qvqahdrni 
tahapwv  xvga  ini  uci.  22  Mosise  gi  mahci  melakuwv  grwvtku- 
fowa  (mvtv  waghi  Mosise  uci  ini,  wakv  nihki  ufimrki  uci)  : 
chena  ini  tv  hvlwrkvhsiwagi  ki  grwvtkulrwv  ilani.  23  Qahqi 
ilani  utvhpanvga  grwvtkufowa  ini  tv  hvlwrkvhsiwagi,  wvhsi 
manvwv’  hini  Mosise  u kutaladewa  bur  puskunodagi ; hv  k’uci 
wivkuwah-tvwipwv,  xvga  ni  mafafihv  ilani  tv  hini  vlwrkvhsi- 
wagi?  24  Tagi  yasi  nvwiwa-yaqa  lvhkuwaku,  wakv  Ivhkuwaku 
tapvsvwv-kuwawa,  u talvhi. 

25  Nrlatv  waciganvhi  nihki  Culosalame  uci,  Hv  mvtv  inv 
yrmv  nili  nihki  na-tunawhr-wrci  wvhsi  nfrwrci  ? 26  Chena  scih, 
tvwrci  kvlvwi  inv,  macimi  mvtv  wiahi  u talwrli  nihki.  Kvnhv  ini 
yagi  yasi  nihki  mahsigiluhtv-wiwacki  wrkutv-muwrci  yasi  yrmv 
Klvisde-wici  ? 27  Pvyaqv  ki  wrkudrpa  gelvwa  yrmv  ilani 

waciwici : wakv  ina  -inv  Klvisde  birta,  mvtv  wiyafv  u wrkutv 
waciwilici  nili,  hiwvki.  28  Waciganvhi  Jesise  ini  mvmrtumawi- 
kvmikugi  tvlvhotvmwv,  bami  kvgahgimiwaci  macimi  bami  iuci, 
Nayeswalanv  ki  wrkumipwv  nelv,  macimi  ki  wrkudrnrwv 
waciwiv  nelv;  chena  mvtv  pasiqi  nelv  ni  bir,  pvyaqv  inv  wa- 
wrwenaskvwitv  mvyrwafi,  ba-bur  wrkumaqa.  29  Ni  wrkumv 
nelv;  xvga  inv  uci  nelv,  macimi  inv  ni  wrwenasgrqv,  iwv.  30 
Nihki  u nvtunahrnrwv  waciganvhi  wvhsi  masanrwrci  nili : 
macimi  mvtv  ilani  u lacigi  u masanrli  nili ; xvga  ud  rtafvmowa 
mvtv  gawvgi  biaiv.  31  Pvyaqv  nihki  mahsalagiki  uci  maci 
dapwahsaki  nili : chena  nihki,  Hina  inv  Klvisde  birta,  kvnhv  vlikv 
tfwi  giginolowanv  wah  si  lvwi  notv  yolumv  yrmv  ilani  mviahci  si 
lvweci?  iwvki.  32  Nihki  Palaseki  u notvwrwvhi  nihi  mahsalalici 
bami  pagihkvmalici  yomv  wiahi  nili  si ; chena  nihki  ugimrwi 
mkvtaukulvyaki  macimi  nihki  Palaseki  u ta  laskvwrwvhi  wiahsi- 
makufewanhi  wvhsi  masanrwrci  nili.  33  Waciganvhi  Jesise, 
Gav/vgi  frbemahi  ni  weci  vpi  gelvwv,  macimi  inv  nitv  wa- 

wrwenaskvwitv.  34  Gah  nvtunawhipwv  gelvwv,  macimi  mvtv  ga 
mkvwipwv:  chend  tv  hvpiv  nelv,  ga  hrlwi  si  birpwv,  hiwv.  35 
Nihki  Josvki  waciganv’  hiwvki  alagenv  welvwv,  Drniwa  wa 
hawv  yrmv  ilani  wvhsi  4>ur  gelvwa  mkvwvqa?  hv  ini  wa  hawv 
lfwawa-nagi  alagenv  nihki  Qegewi  lanvwaki,  macimi  kvgahgi- 
mvhi  nihi  Qegihi?  36  Nahiwa  yomv  kvlvwewa  ya-iuci  inv,  Gah 
nvtunawhipwv  gelvwv,  macimi  mvtv  ga  mkvwipwv;  chena  tv 
hvpiv  nelv,  ga  hrlwi  si  birpwv? 

37  Huwa  tv  hini  jaiahqi  gesagigi,  ini  wihfancigawasi  msi 
grsagigi,  Jesise  nepvwi  macimi  ntvsimu,  Qahqi  wiahsi  ilani 
kvhkvlrmuta,  welrni  inv  bialutvwita,  macimi  managa.  38  Hinv 
da-dapwahtvwitv,  yasi  ini  tapilo  awigrdagi  mahtuwayrgi,  weyrgi 
inv  wa  hucitvnu  febewvli  lanvwaweiv  napi,  iwv.  39  Pvyaqv  yomv 
nili  Ucvjrlvhqvli  inv  ud  rcimrli,  nileni  wa  hutfakuwrli  nihki  da- 
dapwahtvwrcki  nili:  xvga  inv  Ucvjrlvhqv  mvtv  gawvgi  meliwapi; 
xvga  Jesise  gawvgi  mvtv  wvhfrci-makufihofu.  40  Nrlatv  nihki 
mahsalagiki  uci  waciganvhi,  iah  notvmuwrci  yolumv  kvlvwewanv, 
Dabwawanwi  yrmv  inv  mrmosigesqatv,  iwvki.  41  Kutvkvki, 
Yrmv  inv  Klvisde,  iwvki.  Pvyaqv  nrlatv,  Nahiwa,  hv  inv 
Klvisde  Galalegi  uci  luhfa?  iwvki.  42  Hv  mvtv  ini  tapilo 
awigrdagi  mahtuwaiv  wvhsi  inv  Klvisde  umagi  ini  u menkv 
Dapide,  macimi  Paflihame  uci,  ini  udawanahi  tv  hvpici  Dapide? 
iwvki.  43  Waciganvhi  ntvsi  pvfaqeiv  pvhfahgrwa  nihki  lr 
mahsalagiki,  xvga  nili  uci.  44  Macimi  nrlatv  nihki  wih  mahci 
masanrwrli  nili ; pvyaqv  mvtv  ilani  u masanrli. 

45  Waciganvhi  nihki  wiahsi-makufewanvki  nihi  si  biaki 
ugimrwi  mkvtaukulviahi  chena  Palasihi ; macimi,  Gociwa  mvtv 
ki  bialrwv  inv?  u takuwvhi  nihi.  46  Nihki  wiahsi-makufewanvki 
rpvfsaki,  Mvtv-lrqv  ilani  yone  si  kvlvwi,  iwvki.  47  Waciganvhi 
nihki  Palaseki  ud  rpvftvwrwvhi  nihi,  Hv  nahfrpi  gelvwv  ki  wrni- 
walagopwv?  48  Hv  wiyafv  nihki  mahsigiluhtv-wiwacki  mahci 
dapwahsa  nili,  walr  nihki  uci  Palaseki?  49  Wakv  iuhkumv 
mahsalagiki  ba-bur  wrkutvgiki  inf  kutaladewa  pvhdrfeki,  iwvki. 
50  Nakvdemvse  (inv  ba-bialutvwrtv  nili  nhihtvisi,  dawvhi  nakuti 
inv  nihi),  51  Mvkhv  ki  kutaladewananv  u mahtvhkuwrlaku  ilani, 
waciwap’  hini  nhihtv  u nodrku  nahvlwrkv  welv  macimi  u 
wrkutvmrku  yasi  Ivweci  inv?  u talvhi  nihi.  52  Hrpvfsaki  nihki 
macimi,  Hv  nahfrpi  gelv  Galale  uci?  Nvtunahigalu,  macimi 
wrpvtvnu  wvhsi  mvtv  Galale  uci  pvfaqeci  mrmosigesqatv,  u 
talrwrli. 


8.  53  [Chena  nihki  wapfaki  jrgi  ilani  nahvlwrkv  ya-drci 
wegiwv  hawv:  1 wakv  Jesise  ini  Vlifiwi  maqvhgigi  hawv. 
2 Chena  ini  qalvhwhrpvgi  biawv  nuhgi  ini  mvmrtumawi- 
kvmikugi,  chena  jrivhki  nihki  lanvwaki  u bialutvwrwrli 
nili ; macimi  lamvtvpiwv,  chena  u kvgahgimvhi  nihi.  3 
Chena  nihki  yr-ivwigacki  macimi  nihki  Palaseki  u bialrwrli 

iqali  masanofoli  wrpvsiphigawa-nagi ; macimi  yasi  mahtvh- 
gabhrwrci  nili,  4 Ga-gahgimiwa,  yrmv  iqawv  mahci  masanofu 
wrpvsiphigawa-nagi,  tapilo  ini  si  Ivwewa-nagi.  5 Huwa 
ini  kutaladewa-nagi  Mosise  ni  tapimakunv  wvhsi  sekunwhvkici 
yone  ya-takv:  nahiwa  uwa  ga  hilv  gelv?  u talrwrli  nili.  6 
Macimi  wacitv  nihki  yomv  iwvki,  u kuchrwrli  nili,  wvhsi 
manvwvhi  bonvmuwrci  wv  huci  cvhtvwrci-mrwrci  nili.  Pvyaqv 
Jesise  svhgigi  si  wrgi,  macimi  u lajali  uci  vwiga  ini  vsisgegi.  7 
Pvyaqv  iah  nakutanwi  nihki  nvtuhtvwrwrci  nili,  inv  susgewv, 
macimi,  Inv  ba-bur  vhdalitv  mvje-lafiwilvwewa  alagenv  gelvwv, 
welrni  inv  nhihtv  sekunwhrta  nili  u talvhi.  8 Chena  inv  nuhgi 
svhgigi  si  wrgi,  macimi  u lajali  uci  vwiga  ini  vsisgegi.  9 Macimi 
nihki  iah  notvmuwrci  ini,  luhfaki  mrsv  nakuti,  inv  gci-gigilani 
uci  wasgi  brlu’  hinv  jaiahqi:  macimi  Jesise  nrnsihkv  nvkvlofu, 
chena  inv  iqawv,  tv  hvpici,  ini  alaghi.  10  Macimi  Jesise  susgewv, 
chena  Iqawv,  drnihkiwa  nihki?  hv  mvtv  ilani  gi  myrlvhkuwrlaqv? 
u talrli  nili.  11  Macimi  inv,  Dabalamiwatv,  mvtv  ilani,  isiswa. 
Chena  Mvtv  nuhgi  nelv  gi  myrlvhkuwrlala : nhrlu  ia  hrivni;  yoci 
tagi  gidani  mvjesilvwelu,  u talrli  Jesise.] 

12  Nuhgi  waciganvhi  Jesise  u kvlolvhi  nihi,  Neiv  ini 
wvivhfayrgi  ini  ya-lakuqvh-kvmigigi : inv  na-nakvsitv  mvtv  ivh 
brrnfa  ini  lr  papagicv,  wakv  wah  bonv  ini  wvivhfayrgi 
lanvwawewa,  hiwv.  13  Waciganvhi  nihki  Palaseki,  Pasiqi  gi 
pvh-nema  gelv  si  dabwawa;  mvtv  mvyrwvtwi  gi  dabwawa,  u 
talrwrli.  14  Hrpvfsa  Jesise  macimi,  Weginrqi  qahqi  pasiqi  pvh- 
nemaiv  nelv  si  dabwawa,  ni  dabwawa  mvyrwvtwi ; xvga  ni  wrkutv 
wa-maiv,  macimi  ya-hriv;  wakv  gelvwv  mvtv  ki  wvkudrnrwv  wa- 
maiv,  walr  ya-hriv.  15  Nvwvci  ini  wivufi  yagi  ki  talvhkuwapwv ; 
mvtv  nelv  ni  tapuwrlv  ilani.  16  Hvnkv  macimi  qahqi 
tapuwrsiwaiv  nelv,  ni  tapuwrsiwawa  mvyrwvtwi ; xvga  mvtv 
nrnsihkv  nelv,  wakv  nelv  macimi  inv  Ufimv  wa-wrwenaskvwitv. 
17  hvnkv  macimi  ini  ki  kutaladewanwrgi  mahtv-wigrta  ini,  yasi  u 
dabwawanwv  neswi  ilaneki  mvyrugi.  18  Nelv  inv  ba-pvh-nemakv 
pasiqi  neiv  si  dabwawa,  macimi  inv  Ufimv  wa-wrwenaskvwitv  ni 
pvh-nemrqv  dabwawa,  u talvhi.  19  Waciganvhi  nihki,  Drnvwa 
g’Uhfv?  u talrwrli.  Jesise  rpvfsa,  Mvtv  ki  wrkumipwv  nelv, 
mvtv  nuhgi  n’Uhfv : wrkumiyaqa  gelvwv,  nahfrpi  kih  wrkumrwv 
n’Uhfv,  u talvhi.  20  Hini  muni-bonvhfowigr-nagi  kvlvwi 
yolumv  kvlvwewanv,  yasi  kvgahgimiwaci  ini  mvmrtumawi- 
kvmikugi : macimi  mvtv  ilani  u masanrli ; xvga  ud  rtafvmowa 
gawvgi  mvtv  biaiv. 

21  Waciganvhi  nuhgi  u talvhi  nihi,  Nah  wapfa,  macimi  gah 
nvtunawhipwv,  chena  gah  napapwv  ki  mvjesilvwewa-nwrgi : Ya- 
hriv,  ga  hrlwi  kvtvwi  si  birpwv.  22  Nihki  Josvki  waciganvhi 
Kvnhv  wa  ndo  weiv,  waci  iuci  inv,  Ya-hriv,  ga  hrlwi  kvtvwi  si 
birpwv?  iwvki.  23  Chena  gelvwv  sebrci  k’uciwipwv ; nelv  spam- 
agi  n’uciwi : gelvwv  yomv  ya-lakuqvh-kvmigigi  uci,  mvtv  nelv 
ya-lakuqvh-kvmigigi  uci,  u talvhi  nihi.  24  Waciganvhi  gi  talapwv 

nelv,  wvhsi  gelvwv  napayaqa  ki  mvjesilvwewa-nwrgi : xvga  waci- 
waphi  gelvwv  dapwahsa-yaqa  yasi  lieyrwiv  inv,  gah  napapwv  ki 
mvjesilvwewa-nwrgi.  25  Nihki  waciganvhi,  Nafvwa  gelv?  u talr- 
wrli.  Datapilv’  hini  mviahci  nahfrpi  kvlolalvku  ina  wasgi  uci. 
26  Maci  wiahi  ni  bonv  wvhsi  kvlvwiv  macimi  wvhsi  mahtvhku- 
waiv  gelvwv  si : pvyaqv  inv  wa-wrwenaskvwitv  mvyrwaf i ; chena 
nili  wiahi  mviahci  inv  uci  notvmv,  nileni  ini  ya-lakuqvh-kvmigigi 
ni  tah  kvlvwi,  u talvhi  Jesise.  27  Mvtv  nihki  u molaladrnrwv  yasi 
inv  nili  Ufimrli  rtutvmvwrci  nihi.  28  Waciganvhi  Jesise,  Hina 
gelvwv  mahci  kuqitanaqa  inv  u Qihfvli  ilani,  uwa  gah  wrkudr- 
nrwv  yasi  neyrwiv  inv,  macimi  yasi  mvtv-wiahi  si  Ivweiv  pasiqi 
nelv,  wakv  yasi  inv  Ufimv  kvgahgimici,  ni  kvlvwi  yolumv  wiahi. 
29  Chena  inv  wa-wrwenaskvwitv  ni  wejemaqv;  mvtv  nrnsihkv 
nelv  ni  mah’  nvkvlaqv;  xvga  nili  wiahi  ma-nwilapwvsgr-kuci  inv 
mosvtvwi  ni  tasi  Ivwi,  iwv.  30  Yasi  inv  kvlvwici  yolumv  wiahi, 
maci  u dapwahtvwr-wrli  nili. 

31  Waciganvhi  Jesise,  Qahqi  ni  kvlvwewa-nagi  vpiyaqa,  uwa 
gialv  tapilo  ni  kvgahgimrfvki  gelvwv;  32  chena  gah  wrkudrnrwv 
ini  dabwawa,  macimi  ini  dabwawa  gah  melakunrwv  tabalatv- 
mowafewa,  u talvhi  iuhumv  Josvhi  mviahci  dapwahdrkuci.  33 
Hud  rpvfdrkuhi  nihi,  Aplahame  u menkv  nelvwa,  macimi  mvtv- 
lrqv  gawvgi  ni  mah’  geganikvni-nakunv  ilani : nahiwa  gelv  g’uci, 
Gah  melakunrwv  tabalatvmowafewa,  iu?  34  Hud  rpvftvwvhi 
Jesise,  Tapilo,  tapilo,  gi  talapwv  nelv,  Jrgi  wiyafv  ma-mvcilvwetv 
mvjesilvwewa,  mvjesilvwewa  u geganikv-nvli  nili.  35  Macimi  inv 
geganigrfv  mvtv  goqa-lrqvsi  vpiwv  ini  wegiwr-pagi : hinv  uqih- 
fimv  vpiwv  goqa-lrqvsi.  36  Qahqi  waciganv’  hinv  Uqihfimv 
melalwrqa  tabalatvmowafewa,  svpkvhi  gah  tabalatvmo-wafipwv 
gelvwv.  37  Gi  wrkumalapwv  yasi  Aplahame  u mengrnici  gelvwv ; 
pvyaqv  ki  nvtunahrnrwv  wvhsi  nsiyaqa,  xvga  ni  kvlvwewa  mvtv 
mah’  tabalatvmfaiv  geyrwrgi.  38  Ni  kvlvwi  nili  wiahi  mviahci 
namaiv  weci  n’Uhfv:  macimi  gelvwv  nahfrpi  nili  wiahi  ki  tasi 
Ivwepwv  mviahci  k’uhfwv  uci  notvmaqa.  39  Hrpvfsaki  nihki  ma- 
cimi, Nelvwa  Aplahame  n’uhfanv,  u talrwrli.  Qahqi  Aplahame  ut 
vpaluhfa-mita  gelvwv,  nili  u pakvtafewanv  Aplahame  kih  silv- 
wepwv  gelvyv,  u talvhi  Jesise.  40  Wakv  uwa  ki  nvtunahrnrwv 
wvhsi  nsiyaqa,  ilani  mviahci  wetvmolwrqa  ini  dabwawa,  Mvnatu 
waci  notvmv:  mvtv  Aplahame  yomv  si  Ivwi.  41  Ki  tasi  Ivwepwv 
gelvwv  nili  u pakvtafewanv  k’uhfwv.  Nihki,  Mvtv  nelvwa  wabal- 
adeuhadewa-nagi  ni  uci  negipa ; ni  bonrpa  nakuti  Ufimv,  datapilv- 
hi  Mvnatu,  u talrwrli.  42  Qahqi  Mvnatu  Ufiyaqa,  ki  hvhqalam- 
ipwv : xvga  ni  biaci  luhfv  nelv  macimi  Mvnatu  n’uma ; xvga  mvtv 
nuhgi  ni  mahci  pasiqi  bir,  wakv  inv  ni  wrwenasgrqv,  u talvhi 
Jesise.  43  Gociwa  mvtv  ki  nanuhdrnrwv  ni  pagikvlvwewa  ? Xvga 
datapilvhi  ni  kvlvwewa  kid  rlwi  kvtvwi  nodr-nrwv.  44  Hinv 
mvci— mvnatu  k’uhfwv  k’uciwipwv  gelvwv,  macimi  nili  u Ivsegrci 
vgrwrtvmawanv  k’uhfwv  ini  ki  tasi  tahawanwv  wvhsi  lvweyaqa. 
Nrnsiwatv  inv  ina  vlamvh-kvmikvtwi  uci,  macimi  mvtv  ini  dab- 

wawa-nagi  nepvwi,  mvtv-lrqv  xvga  dabwawa  weyrgi.  Iah  kvlv- 
wici  nrnhrcimowa  inv,  u nhvlwrf ewa  uci  kvlvwi : xvga  inv  nrnrn- 
hrcimutv,  macimi  inv  ufimv  ntvsi.  45  Wakv  xvga  ini  dabwawa  ni 
taiu,  mvtv  ki  dapwahtvwipwv  gelvwv.  46  Drnvwa  gelvwv  ni  dapi- 
maqv  mvjesilvwewa?  Qahqi  dabwawa  ni  hiu,  gociwa  gelvwv 
mvtv  ki  dapwahtvwipwv?  47  Hinv  Mvnadoli  waciwitv  u nodrnv 
nili  u kvlvwewanv  Mvnatu : xvga  vlv-yomv  waci  mvtv  notvmaqa 
nili,  xvga  mvtv  Mvnatu  k’uciwipwv  gelvwv.  48  Hrpvfsaki  nihki 
Josvki  macimi,  Hv  mvtv  ni  uwasi  iupa  yasi  gelv  Samaliyawivni, 
macimi  bonvci  wvninahfi?  u talrwrli.  49  Jesise  rpvfsa,  Mvtv  ni 
bonv  wvninahfi ; wakv  n’  utvgalamv  n’XJhfv,  chena  gelvwv  ki 
myrsi-makufihipwv.  50  Pvyaqv  mvtv  ni  nvtunahv  ni  wvhfrci- 
makufewa:  hvpiwv  nakuti  na-tunahigatv  macimi  da-puwrsiwatv. 
51  Tapilo,  tapilo,  gi  talapwv  nelv,  Qahqi  ilani  kjetunvga  ni  kvlv- 
wewa,  inv  mvtv-lrqv  wah  nama  iqinvmowa.  52  Nihki  Josvki,  Uwa 
ni  wrkudrpa  yasi  bonvci  wvninahfi.  Aplahame  napwv,  chena  nihki 
mrmosigesqacki ; macimi,  Qahqi  ilani  kjetunvga  ni  kvlvwewa,  inv 
mvtv-lrqv  wah  kutvtv  iqinvmowa,  gi  taiu  gelv.  53  Hv  vlikv 
gi  ta  lafi  n’  uhfanv  Aplahame,  napakv?  macimi  nihki  mrmosiges- 
qacki naboki : nafvwa  gi  tasdo  geiv  gelv?  u talrwrli.  54  Jesise 
rpvfsa,  Qahqi  wvhfrci-makufihdoiv  neiv,  ni  wvhfrci-makufewa 
mvtv-lrqv  wiahi : n’Uhfv  inv  wa-wvhfrci-makuf ihitv ; yr-cimaqa 
yasi  inv  u Mvnadomi-yaqa ; 55  Chena  mvtv  inv  ki  mah’  wrkumr- 
wv:  wakv  ni  wrkumv  nelv;  chena  qahqi  mvtv  ni  wrkumv  ni  hiu, 
brsi  gelvwv  nah  lafi,  nrnrnhrcimutv : pvyaqv  ni  wrkumv  inv,  ma- 
cimi ni  kjetunv  u kvlvwewa.  56  K’uhfwv  Aplahame  usvsilapwv 
wvhsi  namagi  ni  grsagigi ; chena  ini  u nama  inv,  macimi  uwasil- 
apwv,  u talvhi.  57  Waciganvhi  nihki  Josvki,  Mvtv  gawvgi  nryl- 
vnwr-pitvgi  gi  mah’  tfwi  gikvdowi,  chena  gelv  hv  gi  mahci  nawv 
Aplahame?  u talrwrli.  58  Tapilo,  tapilo,  gi  talapwv  nelv,  wihsi- 
bur  negici  Aplahame,  nit  vpi  nelv,  u talvhi  Jesise.  59  Nihki  u 
mvmrwvhi  sekunhi  waciganvhi  wvhsi  pgitawhrwrci  nili ; pvyaqv 
Jesise  u gigido  weiv,  macimi  luhfa  ini  mvmrtumawi-kvmiqi. 

9.  1 Chena  yasi  inv  pamfaci,  u nawrli  ilaneli  wacitv  kvgabeqali 
tv  husgi-lanvwawilici  uci.  2 Chena  u kvgahgimrfhi  u nvtuhdr- 
kuhi,  Labrye,  nafvwa  mvjesilvwi,  hv  yrmv  ilani,  walr  tuga  u gah- 
girmhi  waci  kvgabeqawi  usgi-lanvwawici?  u takuhi.  3 Jesise 
rpvfsa,  Mvtv  yrmv  ilani  mvjesilvwi.  nuhgi  mvtv  u gahgirmhi: 
wakv  wvhsi  nili  u pakvtafewanv  Mvnatu  tapinvuqidodaki  weyrgi 
inv.  4 Qelvhi  pakvtanrdrku  nili  u pakvtafewanv  inv  wa-wrwen- 
askvwitv,  iahaia’  hini  gesagigi : ini  dapahgigi  biaiv,  ina  ilani  mvtv 
kvtvwi  pakvtafi.  5 la  hvpiv  ini  ya-lakuqvh-kvmigigi,  neiv  ini 
wvivhfayrgi  ini  ya-lakuqvh-kvmigigi,  iwv.  6 Iah  mah’  tuwaci 
inv,  ini  vsisgegi  si  faqiwv,  macimi  ini  fagowa  uci  ustu  bafvqrgi- 
vsisgi,  macim  u sasunvmvwrli  u sgesaku-wilici  ini  bafvqrgi-vsisgi, 
7 chena  Nhrlu,  gifinulu  ini  pahqrkvmigi  Svilomi,  u talrli  nili,  (ini 
iah  lrbrcimugi,  Wrwenasgofu) . Wacganv’  hinv  wapfa,  chena 

gifinu,  macmi  biaci  tapinvmwv.  8 Nihki  mr-pvyaci-grlrcki 
waciganvhi,  chena  nihki  na-nawrcki  nhihtv  lrqv  nili,  yasi  kvtu- 
wawilici,  Hv  mvtv  inv  yrmv  lamvtvpitv  macimi  kvtuwa?  iwvki. 
9 Kutvkvki  inv,  iwvki : kutvkvki,  Mvtv,  wakv  inv  si  nrkufi,  iwvki. 
Neiv  inv,  isiwa  inv.  10  Nihki  waciganvhi,  Nahiwa  uwa  si  tvwa- 
nota  gi  sgesaku?  u talrwrli  nili.  11  Hinv  rpvfsa,  Inv  ilani  Jesise 
yr-lofutv  ustu  bafvqrgi-vsisgi,  macimi  ni  sasunvmrqv  ni  sgesa- 
kugi,  chena  Nhrlu  Svilomigi,  macimi  gifinulu,  ni  taqv:  waciganv- 
hi ni  wapfa  chena  ni  gifinu,  macimi  n?  utfaku  tapinvmowa,  isiwa. 
12  Macimi  nihki  Drnvwa  inv?  u talrwrli  nili.  Goqa,  u talvhi  inv. 

13.  Nihki  nihi  Palasihi  u tah  bialrwrli  nili  iahgi  ga-gabeqa- 
lici.  14  Huwa  ini  vlwrkvhsiwawa  tv  hini  si  gesagigi  ina  Jesise 
ustu  ini  bafvqrgi-vsisgi,  macimi  u tvwanvmvwrli  nili  u sgesakuwi- 
iici.  15  Nuhgi  waciganvhi  nihki  Palaseki  nahfrpi  u nvtuhtvwr- 
wrli  nili  yasi  inv  utfakuci  u tapinvmowa.  Chena  inv,  Bafvqrgi- 
vsisgi  ni  sgesaku  u tah  bonv,  chena  ni  gifinu,  macimi  ni  tapinv,  u 
talvhi  nihi.  16  Nrlatv  waciganvhi  nihki  Palaseki,  Mvtv  yrmv 
ilani  Mvnatu  uci,  xvga  mvtv  u kcitvwalatv  ini  vlwrkvhsiwawa, 
iwvki.  Wakv  kutvkvki,  Nahiwa  wihsi  kvtvwi  ilani  ma-jesilvwetv 
siivwi  yolumv  yaki  giginolowanv?  iwvki.  Macimi  ntvsi  vhdawi 
pvhfahgrwa  alagenv  nihki.  17  Nihki  waciganvhi  nuhgi,  Nahiwa 
gi  taircimv  yasi  inv  tvwanvmvwahgi  gi  sgesaku?  u talrwrli  nili 
gagabeqawi  ’laneli.  Macimi  inv,  Mrmosigesqatv  inv,  isiwa.  18 
Nihki  Josvki  waciganvhi  mvtv  nili  si  dapwahsaki,  yasi  inv  iahgi 
kvgabeqaci,  macimi  mahci  utfakuci  tapinvmowa,  brluhi  nihki 
utvhpi-mrwvhi  nihi  u gahgirmhi  inv  mviahci  utfakutv  u tapinv- 
mowa, 19  macimi  u nvtuhtvwr-wvhi  nihi,  Hv  yrmv  ki  qihfwv, 
wacitv  kvgabeqawi  negi  ya-laqa?  nahiwa  uwa  inv  si  nuhgi  tapinv- 
mwv? u talrwvhi.  20  U gahgirmhi  rpvfsahi  macimi,  Ni  wrkudrpa 
yasi  yrmv  u qihfiyrga,  macimi  yasi  inv  kvgabeqawi  negici:  21 
pvyaqv  yasi  inv  inugi  tapinvgi,  mvtv  ni  wrkudrpa ; walr  si  wiyafv 
da-tvwanvmvwrtv  u sgesaku wiliei,  mvtv  ni  wrkumrpa:  nvtuhtv- 
waku;  kvtamu-iu;  pasiqi  wa  hrtutv  weiv,  isiwahi.  22  Yolumv 
wiahi  hiwvhi  u gahgirmhi,  xvga  nihki  u kufrwvhi  nihi  Josvhi: 
xvga  nihki  Josvki  mahdrcimoki  naiahkv,  wvhsi  qahqi  wiahsi  ilani 
tapvsvwrcimrta  nili  yasi  Klvisde-wilici,  hinv  wih  luhfalgofu  ini 
msi-kvmiqi  uci.  23  Waciganvhi,  Kvtamu-in;  nvtuhtvwahku,  iwvhi 
u gahgirmhi.  24  Yone  mvwi-nesana  nihki  utvhpi-mrwrli  nili 
ilaneli  iahgi  ga-kvgabeqalici,  chena  Meli  wvhfrci-makufewa 
Mvnatu:  ni  wrkudrpa  yasi  yrmv  ilani  mvjelafici,  u talrwrli  nili. 
25  Waciganv’  hinv  rpvfsa,  Qahqi  tuga  inv  majesilvwetv,  mvtv 
ni  wrkutv:  nakuti  wiahi  ni  wrkutv,  yasi  iahgi  kvgabeqaiv,  inugi 
ni  tapinv.  26  Nihki  waciganvhi,  Nahiwa  git  ipanvlaqv  inv? 
nahiwa  gi  tasi  tvwanvmrqv  gi  sgesaku?  u talrwrli.  27  Ud  rpvftv- 
wvhi  inv,  Gi  wetvmolapwv  datapilv’  hinugi,  macimi  mvtv  ki 
nodrgapwv;  nahiwa  uci  hv  kih  nodrnrwv  ini  nuhgi?  hv  nahfrpi 
gelvwv  ki  hu  kvgahgimrfe-makuwv?  28  Macimi  nihki  u Isgimr- 
wrli  nili,  chena  Hv  u kvgahgimrfvli  gelv;  wakv  nelvwa  Mosise  u 

kvgahgimrfhi,  iwvki.  29  Ni  wrkudrpa  yasi  mahci  kvlolrci 
Mosiseli  Mvnatu : wakv  yrmv  ilani  mvtv  ni  wrkudrpa  waciwici, 
iwvki.  30  Hinv  ilani  rpvfsa  macimi,  Gociwa,  yoni  ini  qvqahdrni, 
yasi  gelvwv  mvtv  wrkutvmaqa  inv  waciwici,  chena  waghi  inv  ni 
tvwanvmrqv  ni  sgesaku.  31  Ki  wrkudrpa  yasi  Mvnatu  mvtv  notv- 
wrci  majesilvwelici : pvyaqv  nahcipa’  hilani  wa-usvsilvwahrtv 
Mvnadoli  ilafita,  macimi  u ta  sitahawanilici  silvweta,  nileni  inv  u 
notvwrli.  32  Yalrqv  ini  yalakuqvh-kvmigigi  vlamigi  mvtvlrqv  ini 
nodota  yasi  wiyafv  nakuti  tvwanvmvwrci  nili  u sgesaku  ilani 
kvgabeqawi  negi.  33  Qahqi  yrmv  ilani  mvtv  Mvnatu  uciwita, 
mvtv-wiahi  ivh  kvtvwi  silvwi  inv  u talvhi  nihi.  34  Hrpvfsaki 
nihki  macimi,  Malsga  mvjesilvwewa-nagi  gi  negi  gelv,  macimi 
hv  gi  kvgahgimipa?  u talrwrli  nili.  Macimi  nili  u luhfa-pvgilr- 
wrli  nihki. 

35  Nodrga  Jesise  yasi  nihki  mahci  luhfa-pvgilrwrci  nili; 
macimi  nili  u mkvwrli,  Hv  gi  dapwahsa  nili  u Qihfvli  Mvnatu?  u 
talrli.  36  Hinv  rpvfsa  macimi  iwv,  Chena,  Dabalamiwatv,  na- 
fvwa  inv,  wvhsi  manvwvhi  nelv  dapwahsaiv  inv?  37  Gi  mahci 
nawv  inv,  macimi  inv  inv  ga-gekvlolademahkv,  u talrli  Jesise.  38 
Macimi  inv,  Dabalamiwatv,  ni  dapwahsa,  isiwa.  Macimi  inv 
usvsilvwahrli  nili.  39  Macimi,  Xvga  mahtvh-kuwrladewa  ni  uci 
yomv  yalakuqvh-kvmigigi  si  bir,  wvhsi  nihki  ba-bur  tapinvgiki 
manvwvhi  tapinvmuwrci ; chena  nihki  da-tapinvgiki  wvhsi  manv- 
wvhi kvgabeqawrci,  iwv  Jesise.  40  luhkumv  nihki  Palaseki  uci 
wa-weci  vpicki  nili  nodrgaki  yolumv  wiahi,  macimi  Hv  nahfrpi 
nelvwa  ni  kvgabeqapa?  u talrwrli.  41  Qahqi  kvgabeqayaqa  gelv- 
wv,  mvtv  kih  bonrnrwv  mvjesilvwewa : wakv,  Ni  tapinrpa,  ki 
taiupwv:  ki  mvjesilvwewa-nwv  ivskv  vhdawi,  u talvhi  Jesise. 

10.  1 Tapilo,  tapilo,  gi  talapwv  nelv,  Inv  mvtv  mi  sqrta  waci 
becfrtv  ini  u wvghowa-nwv  nihki  magefvki,  wakv  pvivgilv  Irqv 
udrfiwa,  yonv  grgimotakv  inv  macimi  jekuniwahfi.  2 Wakv  inv 
ini  sqrta  waci  becfrtv  gahcitvwvhrtv  nihi  magefhi  inv.  3 Nileni 
inv  gahcitvwvhdotv  ini  sqrta  u tvwanvmvwrli ; macimi  nihki 
magefvki  u notvmvwrwrli  u ta  sihsimowa-nilici : chena  inv  u 
nahvlwrkv  magefhi  yasifulici  u tasi  wihkumvhi  nihi,  macimi  u 
luhfa-walvhi.  4 la  hinv  mahci  frgici-walrci  jrivhki  u nhvlwrfe- 
wanhi,  nihi  yalvhfvmelici  hawv,  macimi  nihki  magefvki  u nakvlr- 
wrli  nili : xvga  u wrkudrnrwv  nihki  u ta  sihsimowa-nilici.  5 Chena 
kutvgisi-goqa-nafvli  mvtv  wah  nakvlrwrli  nihki,  wakv  nili  wa  huci 
usimoki : xvga  mvtv  nihki  u wrkudrnrwv  ini  u ta  sihsimowa-nilici 
kutvgisi-goqa-nafhi.  6 Yomv  pamrtuwawa  u kvlolvhi  Jesise: 
pvyaqv  nihki  mvtv  u nanuhdrnrwv  ini  si  wiahi  ga-kvlolrci. 

7 Jesise  waciganvhi  u talvhi  nuhgi,  Tapilo,  tapilo,  gi  talapwv 
nelv,  neiv  ini  u sqrdamwv  nihki  magefvki.  8 Jrivhki  yalvhfvmeiv 
ba-bircki  grgimotagiki  chena  jekuniwahfeki : pvyaqv  nihki  mage- 
fvki mvtv  u notvwrwvhi  nihi.  9 Neiv  ini  sqrta;  qahqi  wiyafv  ilani 
nelv  uci  becfrta,  wah  wrpvnashofu  inv,  chena  wah  becfa  macimi 

luhfa,  macimi  wa  mkv  wvhtvhpvh  wihfanici.  10  Inv  grgimotakv 
mvtv  biawv,  wakv  wvhsi  manvwvhi  gimotagi,  macimi  nsiwaci, 
macimi  mvciludwrgaci : ni  bir  wvhsi  manvwvhi  nihki  bonvmuwrci 
lanvwawewa,  macimi  manvwvhi  mrli  bonvmuwrci  ini.  11  Neiv 
inv  uwasi  gahcitvwvhrtv  magefhi:  inv  uwasi  gahcitvwvhrtv  u 
sagifatvwvhi  u ta  lanvwawewa  nihi  magefhi.  12  Hinv  ya-lolatv, 
macimi  mvtv  gahcitvwvhrtv,  mvtv  nihi  magefhi  nhvlwrfewani,  u 
ta  Irpvmrli  nili  mwhawvli  biali,  chena  u nvkvlvhi  nihi  magefhi, 
macimi  usimu,  macimi  inv  mwhawv  u mvmpwvhi  nihi,  chena  u 
Ifwalkvwvhi  nihi:  13  husimu  inv  xvga  ya-lolatv,  macimi  mvtv  u 
mvkufalamvhi  nihi  magefhi.  14  Neiv  inv  uwasi  gahcitvwvhrtv 
magefhi ; chena  ni  wrkumrki  ni  nhvlwrfewanvki,  macimi  ni  nhvl- 
wrfewanvki  ni  wrkumagoki,  15  datapilvhi  yasi  inv  Ufimv 
wrkumici,  macimi  ni  wrkumv  inv  Ufimv;  chena  ni  sagifatvwrki 
ni  ta  lanvwawewa  nihki  magefvki.  16  Chena  kutvkvki  magefvki 
ni  bonrki,  mvtv  yomv  waciwicki : qelvhi  nahfrpi  nihki  nah  bialrki, 
macimi  nihki  wah  nodrnrwv  ni  ta  sihsimowa;  chena  wah  nakude- 
feki,  nakuti  gahcitvwvhrtv.  17  Waciganvhi  inv  Ufimv  svpkvhi 
nit  vhqalamaqv,  xvga  ni  sagifatu  ni  ta  lanvwawewa,  wvhsi  manv- 
wv’  hini  mvmaiv  nuhgi.  18  Mvtv  wiyafv  ni  mvmrqv  ini,  wakv 
pasiqi  neiv  ini  ni  sagifatu.  Ni  bonv  wrsikvgi  wvhsi  sagifadoiv 
ini,  macimi  ni  bonv  wrsikvgi  wvhsi  mvmaiv  ini  nuhgi.  Yomv 
tapigamowa  n’  Uhfv  n’  utvtanv. 

19  Nitvsi  nuhgi  pvfaqeiv  pvhfahgrwa  alagenv  nihki  Josvki 
xvga  yolumv  kvlvwewanv  uci.  20  Chena  maci  nihki,  U bonrli 
inv  wvninahfeli,  macimi  wapafi;  gociwa  ki  notvwrwv  gelvwv? 
iwvki.  21  Kutvkvki,  Mvtv  yolumv  nili  u tayowanv  wiyafv  ba- 
bonvhfomakutv  wvninahfeli.  Hv  wih  kvtvwi  wvninahfi  tv- 
wanvmvwrli  nili  u sgesaku  inv  ga-kvgabeqatv  ? iwvki. 

22  Chena  qanv  ini  vhdawi  ini  ufabrci-lvwewa  si  wihfanci- 
gawa  Culosalame  tvsi:  23  pabonwi  ini;  chena  Jesise  brmfa  ini 
mvmrtumawi-kvmikugi  Svlvmvne  ut  vwikvnafowigr-nagi.  24 
Nihki  Josvki  waciganvhi  biaki  gryrukv  nili,  macimi,  Drniwa 
Irqvsi  gelv  git  kvwrci  foginipa?  Qahqi  geiv-wivna  inv  Klvisde, 
tapinvlaqi  wetvmvwinrga,  u talrwrli.  25  Ud  rpvftvwvhi  Jesise, 
Gi  wetvmolapwv,  macimi  mvtv  ki  dapwahsapwv  gelvwv:  nili 
pakvtafewanv  yr-silvweiv  u wefowa-nagi  n’  Uhfv,  nileni  ba-pvh 
nemrkuiv  dabwawa.  26  Pvyaqv  mvtv  ki  dapwahsapwv,  xvga 
mvtv  ni  magefamvki  k’  uciwipwv  gelvwv.  27  Ni  magefamvki  u 
nodrnrwv  ni  ta  sihsimowa,  chena  ni  wrkumrki,  macimi  ni  nakvla- 
goki  nihki:  28  chena  ni  melrki  goqa-lrqvsi  lanvwawewa;  chena 
mvtv-lrqvsi  iv  iqinvmoki,  macimi  mvtv  wiyafv  wah  ni  lacigi  uci 
qvqvtanvhi  nihi.  29  N’  Uhfv,  mviahci  melitv  nihi,  vlikv  msi-ilafi 
notv  jrivhki;  macimi  mvtv  wiyafv  kvtvwi-ilafi  wvhsi  inv 
Ufimv  u lacigi  uci  qvqvtanrci  nihi.  30  Neiv  chena  inv  Ufimv 
ni  nakudwepa.  31  Nihki  Josvki  u mvmrwvhi  sekunhi  nuhgi 
wvhsi  seku  nwhrwrci  nili.  32  Ud  rpvtvwvhi  Jesise,  Maci  uwasi 
pakvtafewanv  gi  mahci  inv  Ufimv  uci  wrpvtalalapwv ; drniwa 

nala  pakvtafewanv  k’  uci  sekunwhipwv,  u talvhi.  33  Ud  rpvtvwr- 
wrli  nihki  Josvki,  Uwasi  pakvtafewa  mvtv  k’  uci  sekunhulapa, 
wakv  pvhdrmowa  uci ; macimi  yasi  xvga  gelv,  kvtasgi  ilani,  Mvna- 
tu  sdoivni  geiv,  u talrwrli.  34  Ud  rpvftvwvhi  Jesise,  Hv  mvtv  ki 
kutaladewanwrgi,  Nelv  ni  taiu,  Mvnadoki  gelvwv  si  mahtvwigrta? 

35  Qahqi  inv  mvnadoki  sinrta  nihi,  wa-utfakulici  ini  u kvlvwewa 
Mvnatu  (macimi  ini  tapilo  awigrdagi  mvtv  iv  kvtvwi  puskunota), 

36  hv  Gi  pvhdrmu  gelv,  ki  talrwv  inv  nili  inv  Ufimv  ya-yrphrci 
macimi  ini  yalakuqvh-kvmigigi  ya-wrwenaskvwrci ; hv  xvga,  Neiv 
inv  u Qihfvli  Mvnatu,  ni  taiu?  37  Qahqi  nelv  silvweiv  mvtv  nili 
u pakvtafewanv  n’  Uhfv,  tagi  dapwahtvwiku.  38  Wakv  qahqi  nili 
silvweiv  nelv,  waghi  mvtv  nelv  ki  dapwahtvwipwv,  dapwahtvmu- 
ku  nili  pakvtafewanv:  wvhsi  gelvwv  manvwvhi  wrkutvmaqa  ma- 
cimi nanuhtvmaqa  yasi  inv  Ufimv  vpici  neyrgi,  macimi  u weyrgi 
inv  Ufimv  nelv.  39  Nihki  nuhgi  nvtunahigaki  wvhsi  nfrwrci  nili : 
macimi  nili  wapfali  u susqvtanrwrli. 

40  Chena  inv  wapfa  nuhgi  vlikv  ini  Jrtane  tvsi  tv  hvpici  Jrne 
tv  hina  nhihtv  fvfvhqi-ulalhiwagi ; macimi  ntvsi  vpiwv.  41  Chena 
maci  u bialudrkuhi  inv;  chena  nihki,  Jrne  svpkvhi  mvtv  gigino- 
lowa  silvwi:  pvyaqv  jrivhki  wiahi  goqa-nahi-grci  Jrne  yalrcimrci 
yolumv  ilaneli  dabwawanwi,  iwvki.  42  Chena  maci  ntvsi  u dap- 
wahtvwrwrli  nili. 

11.  1 Huwa  nr-nakuti  ilani  vhqiluga,  Lasulase  Pafana  uci,  ini  u 
dodawa-nahi  Male  macimi  u janinrli  Mrfali.  2 Chena  inv  Male 
inv  la-lumgonrtv  nili  Dabalamiwalici  lumgowa,  macimi  u kvfhv- 
mvwrli  u ficiwilici,  weiahfv,  henv  u sgemvli  Lasulaseli  vhqilugali. 
3 Nihki  wajaninrticki  iqaki  waciganvhi  nili  si  wrwengaki,  Da- 
balamiwatv,  wrpvmi,  inv  ivhqalamvtv  vhqiluga,  isiwaki.  4 Pvyaqv 
iah  notvgi  ini  Jesise,  Mvtv  yomv  vhqilugawa  iqinvmowa-nagi 
iqvtwi,  wakv  Mvnatu  wi  hini  u wvhfrci-makufewanici  uci,  wvhsi 
ini  uci  u Qihfvli  Mvnatu  wvhfrci-makufihaci,  iwv.  5 Huwa  Jesise 
ut  vhqalamrli  Mrfali, macimi  u janinrli  Mrfa,  chena  Lasulaseli.  6 
Hina  waciganvhi  iah  nodrgaci  yasi  nili  vhqilugalici,  ina  lrqv  nesu- 
ku  vpiwv  ini  tv  hvpilici  nili.  7 Hina  uwa  vhkuwihi  yomv,  Nuhgi 
Cudiagi  hrdrku,  u talvhi  nihi  kvgahgimrfhi.  8 Labrye,  nihki 
Josvki  pvyaqv  uwa  bami  nvtunahigawrci  wvhsi  sekunhuhgi;  ma- 
cimi hv  nuhgi  gesv  nhv?  u talrwrli  nihki  kvgahgimrfvki.  9 
Hrpvfsa  Jesise,  Hv  mvtv  vhdawi  matvhfwi-gita-neswi  yrtafvki 
ini  nakuti  gesqa?  Qahqi  ilani  brmfata  ini  gesagi,  mvtv  utvgikvh- 
sinwv  inv,  xvga  inv  u nama  ini  yomv  uci  wvivhfryrgi  yalakuqvh- 
kvmigigi.  10  Wakv  qahqi  ilani  brmfa  ini  tapahgi,  utvgikvhsinwv 
inv,  xvga  ini  wvivhfayrgi  mvtv-lrqv  u weyrgi.  11  Yone  wiahi 
kvlvwi  inv:  macimi  vhkuwihi  yomv,  Kihgrnanv  Lasulase  gepa- 
qrmwv ; pvyaqv  ni  nahv,  wvhsi  manvwvhi  nabrwa  uci  vmvchvgi,  u 
talvhi  nihi.  12  Nihki  kvgahgimrfvki  waciganhi,  Dabalamiwatv, 
qahqi  inv  gepa-qrmaga,  wah  patagi  uwasi-lrsvmvmu,  u talrwrli 
nili.  13  Huwa  ut  iqinvmowa-nilici  ud  rtutv  Jesise:  wakv  yasi 

vlwrkvhsiwi  nabrlici  inv  ud  rtutv  si  tahaki  nihki.  14  Hina  uwa 
Jesise  u tapinvlaqi-mvhi  nihi  wacigan’hi,  Napwv  Lasulase.  15  Ma- 
cimi  ni  uwasilapwv  yasi  bur  ntvsi  vpiv  gelvwv  uci,  wvhisi  ini-igi 
manvwvhi  gelvwv  dapwahsayaqa ; pvyaqv  nhrdrku  inv,  u talvhi. 
16  Waciganvhi  Drmuse,  Titimvs  yr-lofutv,  Nhrdrku  nahfrpi 
wvhsi  manvwvhi  wetpana-mvqa,  u talvhi  u weci  kvgahgimrfhi. 

17  Waciganvhi  ina  iah  birci  Jesise,  u mkv  yasi  naiahkv 
nyaku  vpilici  nili  ini  nabowrlvkugi.  18  Huwa  Pafana  mrlrqvhi 
vhdawi  Culosalame  si,  nvwitu  neswi  mveli  Irqv;  19  chena  maci 
nihki  Josvki  naiahkv  utfrwvhi  Mrfali  chena  Maleli,  wvhsi  gilv- 
kvkvwrwrci  nihi  usgemwrli  si.  20  Mrfa  waciganvhi,  iah  nodrgaci 
yasi  bami  birlici  Jesiseli,  wapfa  macimi  u nvxkvwrli  nili:  wakv 
Male  ivskv  lamvtvpiwv  betiga  ini  wegiwv.  21  Mrfa  waciganvhi, 
Dabalamiwatv,  qahqi  gelv  naiahkv  utvsi  vpivna,  n’usgemv  mvtv 
naiahkv  ivh  napwv.  22  Macimi  weginrqi  inugi  ni  wrkutv  ini, 
goqa-nahi-grci  gah  nvtutvmvwv  Mvnatu,  gah  melaqv  Mvnatu,  u 
talrli  Jesiseli.  23  G’  usgemv  wa  hunskv  nuhgi,  u talrli  Jesise.  24 
Ni  wrkutv  wvhsi  inv  nuhgi  unsgrci  ini  rpafewi-unsgrwa-nagi  tv 
hini  jaiahqi  gesagigi,  u talrli  Mrfa.  25  Neiv  ini  rpafewi-unsgrwa, 
macimi  ini  lanvwawewa:  inv  dadapwahsatv  neiv,  waghi  inv  na- 
pwv, gawvgi  wah  lanvwawi  inv;  26  chena  goqa-nafwgrci  lanvwa- 
wi  macimi  dapwahsa  neiv  mvtv-lrqvsi  wah  napwv.  Hv  gi  da- 
pwahsa  yomv?  u talrli  Jesise.  27  Hvnkv,  Dabalamiwatv;  naiahkv 
ni  dapwahsa  yasi  geiv-wivni  inv  Klvisde,  nili  u Qihfvli  Mvnatu, 
datapilvhi  inv  ba-birtv  ini  yalakuqvh-kvmigigi,  u talrli  Mrfa.  28 
Chena  iah  mah-tuwaci  yomv,  via  wapfa,  macimi  u gemi  wih- 
kumrli  u janinrli,  Hinv  Ga-gahgimiwa  vpiwv  utvsi,  macimi  gi 
nvtumaqv,  isiwa.  29  Macimi  inv,  iah  notvgi  ini,  qvqi  pvfaqi,  che- 
na wapfa  nili  hawv.  30  (huwa  Jesise  mvtv  gawvgi  ini  udawa- 
nafagi  si  biawv,  wakv  ivskv  ini  tvsi  vpiwv  Mrfa  tvh  nvxkvwrci 
nili.)  31  Nihki  Josvki  ina  wa-weci  vpicki  nili  betiga  ini  wegiwv, 
macimi  bami  gilvgikvwrcki  nili,  iah  nawrwrci  Maleli,  yasi  inv 
qvqi  pvfaqeci  macimi  luhfrci,  u nakvlrwrli  nili,  yasi  galv  tuga  ini 
nabowrlvkugi  hrlici  mvwi  ntvsi  wihfvqalici,  si  tahaki  nihki.  32 
Male  waciganvhi  iah  birci  tv  hvpilici  Jesiseli,  macimi  u nawrli 
nili,  svhgigi  mrlrqvhi  ya-huficiwilici  si  rgicifa,  Dabalamiwatv, 
qahqi  gelv  naiahkv  utvsi  vpivna,  ni  usgemv  mvtv  naiahkv  ivh 
napwv,  u talrli  nili.  33  Hina  waciganvhi  Jesise  u nawrli  nili 
bami  wihfvqalici,  macimi  nihki  Josvki  nahfrpi  bami  wihfvqawrci 
ba-biaci  wedfamrcki  nili,  mvmyrdwawi-taha  inv  ini  ucvjrlvhkugi, 
chena  patfvgifi,  34  Macimi,  Drniwa  tvsi  ki  mahci  sagisimrwv  inv? 
isiwa.  Dabalamiwatv,  birlu  macimi  namalu,  u talrwrli  nihki.  35 
Wihfvqa  Jesise.  36  Nihki  Josvki  waciganvhi,  Wrpvmahku  yasi 
inv  vhqalamrci  nili ! iwvki.  37  Pvyaqv  nrlatv  nihki,  Kvnhv  mvtv 
yrmv  ilani,  da-tvwanvmvwrtv  nili  u sgesaku  inv  ga-kvgabeqatv,  u 
macpanvtu  wvhsi  nahfrpi  bur  napagi  yrmv  ilani?  • iwvki.  38 
Jesise  waciganvhi  nuhgi  bami  mvmyrdwawi-tahaci  weyrgi  ini 
nabowrlvqi  si  biawv.  Huwa  pasiqi  wrsrlvqi  ini,  macimi  sekunv 

usgici  vpiwv  ini.  39  Hvlikv  si  walahku  inv  sekunv,  isiwa  Jesise. 
Mafa,  nili  ut  iqamvli.  inv  napakv,  Dabalamiwatv,  Irqvsi  yomv 
uwa  inv  weyrnv  wiskvlalwv ; xvga  inv  naiahkv  ne-nyaku  vsanwv, 
u talrli  nili.  40  Hv  mvtv  gi  tala  nelv,  wvhsi,  qahqi  gelv  dapwah- 
saivna,  namaivni  ini  u wvhfrci-makufewa  Mvnatu?  u talrli  Jesise. 
41  Waciganvhi  nihki  vlikv  uta  si  walrwrli  nili  sekunvli.  Macimi 
Jesise  spamagi  lrpi  u sgesaku,  chena,  Ufimv,  niyrwa  yasi  gelv 
notvwivni.  42  Macimi  ni  wrkutv  yasi  gelv  notvwivni  mosvtvwi: 
pvyaqv  xvga  inv  mahsalakv  na-nepvwitv  gryrukv  ni  tain  ini, 
wvhsi  manvwvhi  nihki  dapwahsawrci  yasi  gelv  svpkvhi  wrwenas- 
kvwivni,  iwv.  43  Chena  iah  mahci  vlvini  si  kvlvwici,  ulrmih- 
simu,  Lasulase,  biaci  luhfrlu.  44  Biaci  luhfa  inv  napakv,  gijepifu 
nabowi  betanikvnv  u lacigi  macimi  u fitagi ; chena  tatabeqapifu 
pfewanahi.  Palskunahku,  chena  pvgfanahku,  u talvhi  Jesise. 

45.  Maci  waciganvhi  nihki  Josvki  ba-bialutvwrcki  Maleli  ma- 
cimi ya-lrpvtvgiki  ini  ya-silvweci  inv  u dapwahtvwrwrli  nili.  46 
Pvyaqv  nrlatv  nihki  wapfaki  nihi  Palasihi  haki,  macimi  u wetv- 
mvwrwvhi  nihi  nili  wiahi  Jesise  mviahci  silvweci. 

47  Nihki  ugimrwi  mkvtaukulvyaki  waciganvhi  chena  nihki 
Palaseki  u mrwvtunrnrwv  mrwvsgrwa,  macimi,  Nahiwa  silv- 
wedrku?  xvga  yrmv  ilani  maci  giginolowanv  silvwi.  48  Qahqi 
vlvini  si  welrni  lalamvqa,  jrivhki  ilaneki  wah  dapwahsaki  nili: 
chena  nihki  Lomaneki  wah  biaki  macimi  gah  mvmrknnrki  tv 
hvpivqa  chena  ki  tfwalowa-nanv,  iwvki.  49  Pvyaqv  nr-nakuti 
nihki,  bami  rnospi-makufewi  mkvtaukulvyawici  ini  bami  gikvhgi, 
Mvtv-wiahi  ki  wiahisi  wrkudrnrwv  gelvwv,  50  mvtv  nuhgi  ini  ki 
tah  mamaginaladrnrwv  yasi  ini  uwasfagi  gelvwv  si  wvhsi  nakuti 
ilani  udwrci  si  napagi  nihi  lanvwahi,  macimi  wvhsi  ini  malsga 
tfwalowa  bur  vsagi,  u talvhi.  51  Huwa  yomv  iwv  inv  mvtv  pasiqi 
welv  uci : wakv  bami  rnospi-makufewi  mkvtaukulvyawici  ini  bami 
gikvhgi,  u mosigesqrtutv  wvhsi  Jesise  ini  tfwalowa  si  udwrci 
napagi;  52  chena  mvtv  ini  tfwalowa  pahi  si,  wakv  wvhsi  inv 
manvwvhi  nahfrpi  mrwvtunrci  nakudwalanv  hisi  nihi  ut  vpaluh- 
famhi  Mvnatu  la-lfwasgrlici  mafhega.  53  Waciganvhi  ina 
grsagigi  uci  nihki  u mvmanrwv  tapuwawa  wvhsi  manvwvhi  iqin- 
vmowa-nagi  si  bonrwrci  nili. 

54  Jesise  waciganvhi  mvtv  gidani  tvwrci  brmfa  alagenv  nihi 
Josvhi,  wakv  ini  uci  srwa  ini  belasgi-drmqa  mrlrqvhi  ini  ba- 
psqvhgi,  udawa  Eflvme  sidota  hawv;  macimi  ntvsi  nvkvhsinwv 
weci  nihi  kvgahgimrfhi.  55  Huwa  ini  u pamfrsiwawanwv  nihki 
Josvki  mrlrqvhi  vhdawi : chena  maci  Culosalame  si  kuqicsinoki 
ini  belasgi-drmqa  umoki  wihsi  bur  ini  pamfrsiwawigi,  wvhsi  ufapi 
Jutvmuwrci  weyrwv.  56  Nihki  waciganvhi  u nvtunawhrwrli 
Jesiseli,  macimi  ge-kvloladeki,  yasi  nepvwiwrci  ini  mvmrtumawi- 
kvmikugi,  Nahiwa  ki  tas  tahapwv?  Hv  mvtv  inv  wah  biawv  ini 
wihfancigawa-nagi  ? 57  Huwa  nihki  ugimrwi  mkvtaukulvyaki 

chena  nihki  Palaseki  mahci  meliwaki  tapigamowa,  wvhsi  wiyafv 

ilani  wrkutvga  tv  hvpilici  nili,  wi  hini  wrkutasiwa  inv,  wvhsi 
nihki  manvwvhi  masanrwrci  nili. 

12.  1 Jesise  waciganvhi  nakutwvh-fuku  isi  wihsi-bur  ini  pam- 
frsiwawigi  Pafana  si  biawv,  tv  hvpici  Lasulase,  nili  napalici  waci 
unsgrnrci  Jesise.  2 Waciganvhi  nihki  ntvsi  u ustvwrwrli  svpv: 
macimi  Mrfa  mesvmrga;  wakv  Lasulase  nakuti  nihki  la-mvtv- 
picki  tvh  wihfanigi  weci  nili.  3 Male  waciganvhi  u mvma  nakuti 
pvum  ufapiv  nrdewi  lumgowa,  gisuwa-lamaqvtwi  ulrmi,  chena  u 
luminvmvwrli  nili  u fitvli  Jesise,  macimi  welahfv  ut  vwanv  u 
kvfhvmvwrli  u ficiwilici : macimi  ini  wegiwv  uqihfanwi  ini  ya- 
simyrkugi  ini  lumgowa.  4 Pvyaqv  Jotvs’  Isgalade,  nakuti  u 
kvgahgimrfhi,  wvhi  masdruhrtv  nili,  5 Gociwa  mvtv  yomv  lumgo- 
wa nfana-tabawa  salani  si  myagipi,  macimi  melaqi  inv  gitamrfv? 
isiwa.  6 Huwa  yomv  iwv  inv,  mvtv  xvga  u mvkufalamrli  nili 
gitamrfvli ; wakv  inv  gr-gimotakv,  macimi  u pvhnema  ini  bedrkv 
u mvma  ini  ya-bonodaki  wiahi.  7 Waciganvhi  Jesise,  Welrni  inv 
iqawv  ini  si  gjetunvga  ini  ni  lakunofowa  si  grsagigi.  8 Xvga  inv 
gitamrfv  mosvtvwi  ki  bonrwv  weci  gelvwv ; wakv  nelv  mvtv 
mosvtvwi  ki  bonipwv,  isiwa. 

9 Nihki  Josvki  uci  nahcipahi  lanvwaki  waciganvhi  wrkuta- 
feki  yasi  inv  ntvsi  vpici : macmi  nihki  biaki,  mvtv  Jesiseli  pa’  huci, 
wakv  wvhsi  manvwvhi  nahfrpi  nawrwrci  Lasulaseli,  mviahci  inv 
nili  na-palici  uci  unsgrnrci.  10  Pvyaqv  nihki  ugimrwi  mkvtau- 
kulvyaki  u mvmanrwv  tapuwawa  wvhsi  manvwvhi  nahfrpi 
Lasulaseli  iqinvmowanagi  si  bonrwrci;  11  xvga  nileni  uci  maci 
nihki  Josvki  wapfaki,  macimi  dapwahsaki  Jesiseli. 

12  Hini  wryrpvgi  msalwv  mahsalakv  mviahci  birtv  ini 
wihfancigawa-nagi,  iah  nodrgawrci  nihki  yasi  Jesiseli  wesv  Culo- 
salame  si  birlici,  13  u mvmanrwv  nili  pvwefvlvni-mesa  uci  nili 
pvhgaivkuki,  chena  wapfaki  u mvwi  nvxkvwrwrli  nili,  macimi, 
Hosanv : Gisrdala-makufi  inv  ba-birtv  ini  u wefowa-nagi  inv 
Dabalamiwatv,  datapilvhi  nili  Ugimrmvli  Iswelv,  lvhotvmoki.  14 
Chena  Jesise,  nvkvia  u mahci  mkvwrli  mvyrni  jagefvli,  usgici  nili 
lamvtvpiwv;  yasi  ini  mahtvwigagi,  15  Tagi  kupanalu,  u drnahfvli 
Srivn’ : wrpvmi,  gi  Ugimrmv  bami  birci,  bami  usgici  lamvtvpici 
jagefv  u mvhgotalafamvli.  16  Yolumv  wiahi  mvtv  nanuhsahi  u 
kvgahgimrfhi  ini  wasgi:  pvyaqv  ina  Jesise  wvhfrci-makufihofu, 
hina  uwa  u mkvwaladrnrwv  nihki  yasi  nili  si  mahtvwigagi  yolumv 
wiahi,  macimi  yasi  nihki  yolumv  wiahi  mahci  lutvmuwrci  nili  si. 
17  Hinv  mahsalakv  waciganvhi  ba-pvh  wedfamrtv  nili  ina  Lasula- 
seli ini  nabowrlvqi  u tah  wihkumrli  inv,  macimi  nili  na-palici  uci 
unsgrnrli  nili,  u pvhginv  dabwawa.  18  Xvga  yomv  ini  waci  nahfr- 
pi wapfawrci  nihki  mahsalagiki  macimi  nvxkvwrwrci  nili,  xvga 
yasi  nodrgawrci  nihki  yasi  inv  mahci  yomv  silvweci  giginolowa.  19 
Nihki  Palaseki  waciganv’  hideki  alagenv  welvwv,  Wrpvtvmuku 
yasi  gelvwv  kulapkvmaqa  mvtv-wiahi ; scih,  ini  yalakuqvh-kvmigi- 
gi  u nakvlaku  inv. 

20  Huwa  ntvsi  nr-nakuti  Qegewi-lanvwaki  vbeki  alagenv 
iuhumv  ini  tvh  wihfancigagi  yasi  kuqicsinalici  wvhsi  usvsilvwr- 
lici : 21  uhgoni  waciganvhi  u bialutvwrwrli  Filvbeli,  Pafsaida  uci 
inv  Galale  uci  drmqa,  macimi  u nvtuhtvwrwrli,  Yalaniwivni,  nih 
nawrpa  Jesise,  isiwaki.  22  Filvbe  biawv  macimi  u wetvmvwrli 
Andloli : Andlo  biawv,  chena  Filvbe,  macimi  nihki  u wetvmvwr- 
wrli  Jesiseli.  23  Chena  ud  rpvftvwvhi  Jesise,  Hini  yrtafvgi  biaiv 
wi  hinv  u Qihfvli  ilani  wvhfrci-makufihofuci.  24  Tapilo,  tapilo, 
gi  talapwv  nelv,  Waciwaphi  nakuti  paqa  kvwvsqi  ini  vsisgegi  si 
panfaga  macmi  naboyrga,  ini  nrnsihkv  pahi  vbeiv ; wakv  qahqi  ini 
naboiv,  maci  mvwifowa  ini  uci  neginwi.  25  Hinv  ivhqalatvkv  u 
ta  lanvwawewa  u wvntu  ini ; macimi  inv  sa-segalatvkv  u ta  lanv- 
wawewa  yomv  yalakuqvh-kvmigigi  tvsi  wah  nvhekv  iqi  gjetunv 
goqa-lrqvsi  lanvwawewa-nagi.  26  Qahqi  wiyafv  ilani  mesvmvwita, 
welrni  inv  nakvsita ; macimi  nelv  tv  hvpiv,  nahfrpi  ntvsi  wa  hvpi- 
wv  ni  mesvmrgamv:  qahqi  wiyafv  ilani  mesvmvwita,  nileni  inv 
Ufimv  wa  hutvgalamrli.  27  Huwa  ni  mvyrwi  neiv  patfvkvtwi; 
macimi  nahiwa  na  hiu?  Ufimv,  yomv  uci  yrtafvgi  wrpvnashilu. 
Pvyaqv  yomv  iu  xvga  waci  yomv  yrtafvgi  si  biriv.  28  Ufimv, 
wvhfrci-maqidolu  gi  wefowa,  iwv.  Nitvsi  waciganvhi  manqvtugi 
uci  biaiv  kvlvwawih-simowa,  Ni  mahci  nayeswalanv  wvhfrci- 
maqitu,  macimi  nah  wvhfrci-maqitu  ini  nuhgi,  iyoiv.  29  Nihki 
mahsalagiki  waciganvhi,  na-nepvwicki  mrlrqvhi,  macimi  u nodr- 
nrwv  ini,  yasi  mahci  nanamgiwvgi  ini,  iwvki:  kutvkvki,  Ancvleli 
u mahci  kvlolagoli  inv,  iwvki.  30  Jesise  rpvfsa  macimi,  Yomv 
kvlvwawihsimowa  mvtv  nelv  si  gitaminrqi  uci  biaiv,  gelvwv  wakv. 
31  Huwa  ini  vhdawi  u ta  Ivhkuwrfowa  yrmv  yalakuqvh-kvmigigi : 
huwa  inv  yomv  yalakuqvh-kvmigigi  uci  ugimv  odo-srkv  wah 
luhfa-pvgilofu.  32  Chena  nelv,  qahqi  ini  vsisgidrmqa  uci  kuqi- 
taniga,  neyrgi  nah  si  biatanrki  jrivhki  ilaneki,  iwv.  33  Pvyaqv 
yomv  iwv  inv,  giginodrcimu  wv  higi  ut  iqinvmowa  wvh  napagi. 
34  Hinv  mahsalakv  waciganvhi  ud  rpvftvwrli  nili,  Ni  mahci  ini 
kutaladewa  uci  nodrpa  wvhsi  inv  Klvisde  vpici  goqa-lrqvsi:  ma- 
cimi nahiwa  gi  tasi  iu  gelv,  Inv  u Qihfvli  ilani  qelvhi  wa  kuqi- 
tanofu?  nafvwa  yrmv  u Qihfvli  ilani?  35  Waciganvhi  Jesise, 
Gawvgi  frbemahi  vhdawi  ini  wvivhfayrgi  alagenv  gelvwv,  u 
talvhi  nihi.  Brmfaki  iahaiahi  gelvwv  bonv-maqa  ini  wvivhfayrgi, 
wvhsi  mvtv  ini  ba-pagijrgi  mvtvlaku-yaqa : chena  inv  ba-brmfatv 
ini  lr  papagicv  mvtv  u wrkutv  yahrci.  36  Iahaiahi  gelvwv  bonv- 
maqa  ini  wvivhfayrgi,  dapwahsaku  ini  wvivhfayrgi,  wvhsi  manv- 
wvhi  gelvwv  u qihfinaku-yaqa  wvivhfayrgi. 

Yolumv  wiahi  kvlvwi  Jesise,  chena  inv  srwa  macimi  u gigido 
weiv  nihi  uci.  37  Pvyaqv  waghi  ulrmi  maci  giginolowanv  mahci 
silvwi  yalvhfvmelici  nihi,  gawvgi  nihki  mvtv  dapwahsaki  nili : 38 
wvhsi  ini  u kvlvwewa  Visviv  inv  mrmosigesqatv  manvwvhi  uqru- 
fagi,  ini  inv  ya-iuci, 

Dabalamiwatv,  nafvwa  u mahci  dapwahtv  ni  ta  Ircimowana- 

Macimi  nafvwa  mahci  pvhginvmrqi  ini  u nahgi  inv  Dabalam- 
iwatv? 

39  Xvga  yomv  uci  rlwi  dapwahsaki  nihki,  xvga  yasi  Visviv  nuhgi 
iuci, 

40  U mahci  gipwileqanvhi  inv,  macimi  u sepanvmvwvhi  u tahi- 
wilici ; 

Belapa  u sgesakuwv  nihki  wi  huci  nagaki,  macimi  u tahiwv 
uci  mositahaki, 

Chena  wih  kutaqeki, 

Macimi  nih  gegahrki  nihki. 

41  Yolumv  wia’  hiwv  Visviv,  xvga  u nama  inv  u wvhfrci-maku- 
fewa-nilici ; macimi  inv  ud  rcimrli  nili.  42  Melowi  nihki  weginrqi 
dabalacigacki  uci  maci  u dapwahtvwrwrli  nili ; pvyaqv  xvga  nihki 
Palaseki  uci  bur  nihki  tabrcimoki  ini,  belapa  nihki  ini  msi-kvmiqi 
wi  huci  luhfalgof oki : 43  xvga  nihki  vlikv  u nrswaladrnrwv  ini 
wvhfrci-makufewa  ilaneki  waciwigi  notv  ini  wvhfrci-makufewa 
Mvnatu  waciwigi. 

44  Chena  ntvsimu  .Jesise  macimi,  Inv  da-dapwahsatv  nelv, 
mvtv  dapwahsa  nelv,  wakv  nili  wa-wrwenaskvwilici.  45  Chena  inv 
ya-lrpvmitv  nelv  u talrpvmrli  nili  wa-wrwenaskvwilici.  46  Ni 
bir  wvivhfayrgi  ini  yalakuqvh-kvmigigi,  wvhsi  goqa-nafv-grci 
dapwahsa  nelv  manvwvhi  mvtv  vpici  ini  Ir  papagijrgi.  47  Chena 
qahqi  wiyafv  ilani  u nodrnv  ni  tayowanv,  macimi  mvtv  u gjetunr- 
nv  nili,  mvtv  ni  tapuwrlv  inv:  xvga  ni  bir  mvtv  wvhsi  tapuwrtvmv 
ini  valakuwvh-kvmigigi,  wakv  wvhsi  ini  yalakuqvh-kvmigigi 
wrpvnasdoiv.  48  Inv  ya-rlvwinitv,  macimi  mvtv  utvhpanrnv  ni 
tayowanv,  u bonrli  nakuti  wvh  tapuwrlakuci : hini  kvlvwewa  ga- 
kvlvwiv,  ini  ivskv  wah  tapuwrlaku  inv  ina  jaiahqi  grsagigi.  49 
Xvga  mvtv  neiv  ni  uci  kvlvwi ; wakv  inv  Ufimv  wa-wrwenaskv- 
witv,  hinv  ni  mahci  melaqv  tapigamowa,  wv  hiuiv,  macimi  wv 
hrtutvmv.  50  Macimi  ni  wrkutv  yasi  u tapigamowa  lanvwawewa- 
nigi,  nili  wiahi  waciganvhi  ga-kvlvwiv,  datapilvhi  yasi  inv  Ufimv 
mahci-mici,  yone  ni  kvlvwi. 

13.  1 Huwa  wihsi-bur  ini  wihfancigagi  ini  pamfrsiwawa,  Jesise 
wrkutafi  yasi  ini  ud  rtafvmowa  biayrgi  wvhsi  inv  yomv  yalaku- 
qvh-kvmigigi uci  srwaci  nili  Ufirnrli  hrci,  bami  vhqalamrci  u 
nhvlwrfewanhi  ya-pilici  ini  yalakuqvh-kvmigigi,  nihi  inv  ut 
vhqalamvhi  ini  jaiahqi  si.  2 Chena  Irqvsi  sa-svbrwigi,  nili  mvci- 
mvnadoli  naiahkv  dawv’  hini  u tahigi  Jotvse  Isgalade,  Svimvne  u 
qihfvli,  u tah  bonvmrgoli  wvhsi  masdruhrci  nili,  3 Jesise , dawv’ 
hu  wrkutv  yasi  nili  Ufirnrli  u laciwvli  si  mahci  meliwalici  jrivhki 
wiahi,  chena  Mvnadoli  umagi  inv,  macimi  Mvnadoli  hrci,  4 pafaqi 
svbrgi  uci,  macimi  pvivgilv  u tah  pvgfanrnv  u betanikvnv;  chena 
u tah  mvma  kvhfeqahowa,  macimi  u gitvpido  weiv.  5 Hina  uwa  u 
tah  feginv  ini  ulrkv-nagi  napi,  macimi  ut  vlami  gifvlfidanvhi  nihi 
kvgahgimrfhi,  macimi  nili  inv  u kvfhrnv  ini  kvhfeqahowa  gahtv- 

pifuci  ut  vwa.  6 Waciganv’  hinv  Svimvn’  Betvli  si  biawv.  Dabal- 
amiwatv, hv  gih  gifinrnv  ni  fitvli?  u talrli  inv.  7 Jesise  rpvfsa 
macimi,  Ini  ya-silvweiv  mvtv  gi  wrkutv  gelv  inugi ; pvyaqv  gah 
nanuhsa  mviuhqrci  lrqv,  u talrli.  8 Mvtv  Irqvsi  gah  gifinrnv  ni 
fitvli,  u talrli  Betv.  Ud  rpvftvwrli  Jesise,  Qahqi  nelv  bur  gifinalv, 
mvtv  mrlaghi  gi  wajemi  gelv.  9 Dabalamiwatv,  mvtv  ni  fitvli 
pahi,  wakv  ni  laciwvli  nahfrpi  macimi  nesi,  u talrli  Svimvn’  Betv. 
10  Hinv  wa-lalwetv  mvtv  vgrwrfi  wvhsi  gifinvgi  u fitvli,  wakv 
basaqi  fvfvyrgifi : chena  gelvwv  ki  f vfvyrgifipwv,  pvyaqv  mvtv 
jrivhki,  u talrli  Jesise.  11  Xvga  inv  u wrkumrli  nili  wvh  masdru- 
hakuci;  waciganvhi,  Mvtv  jrivhki  ki  fvfvyrgifipwv,  iwv  inv. 

12  Yone  ina  iftv  iah  mahci  gifvlfidanrci,  macimi  mvmagi  u 
betanikvnv,  macimi  nuhgi  lamvtvpici,  Hv  ki  wrkudrnrwv  mviahci 
ipanvlalvku?  u talvhi.  13  Ga-gahgimiwa,  chena,  Dabalamiwatv, 
ki  drsipwv:  macimi  k’  uwasi  iupwv;  xvga  yonv  neiv.  14  Qahqi 
nelv  uwa,  inv  Dabalamiwatv  macimi  inv  Ga-gahgimiwa,  gi  mahci 
gifvlfidanalapwv,  nahfrpi  galv  gelvwv  gifvlfidanatiku.  15  Xvga 
gi  mahci  melalapwv  yagi,  wvhsi  gelvwv  nahfrpi  silvweyaqa  yasi 
mahci  ipanvlalvku.  16  Tapilo,  tapilo,  gi  talapwv  nelv,  Hvlolrkv 
mvtv  vlikv  ilafi  dabalamakuci ; mvtv  nuhgi  wiyafv  wa-wrwenas- 
kvwatv  vlikv  ilafi  nili  wa-wrwenasgrkuci.  17  Qahqi  gelvwv 
wrkutvmaqa  yolumv  wiahi,  ki  gisrdalamakufipwv  qahqi  gelvwv 
nili  silvweyaqa.  18  Mvtv  jrivhki  gelvwv  ni  tasi  kvlvwi : ni  wrkumv 
inv  mviahci  mvmvkv:  pvyaqv  wvhsi  ini  tapilo  awigrdagi  manv- 
wvhi  uqrufagi,  Inv  ma-mecitv  ni  tvkuwhrnami  neyrgi  u ta 
kuqitanv  u qvni.  19  Yoci  inugi  gi  wetvmolapwv  nelv  wihsi-bur 
ini  biamikvgi,  wvhsi,  ina  ini  biamikvga,  manvwvhi  dapwahsayaqa 
gelvwv  yasi  nelv  invwiv.  20  Tapilo,  tapilo,  gi  talapwv  nelv,  Inv 
wiyafv  wa-tvhpanrtv  goqa-nafvli-grci  wa-wrwenaskvwvkv  ni 
utvhpanaqv  nelv;  macimi  inv  wa-tvhpanitv  utvhpanrli  nili  wa- 
wrwenaskvwilici. 

21  Hina  Jesise  iah  mahtuwaci  vlveni,  patfvgifi  ini  u cvjrlvh- 
kugi,  chena  tapinvla-kuwa,  macimi,  Tapilo,  tapilo,  gi  talapwv  nelv, 
wvhsi  nakuti  gelvwv  masdruhici,  iwv.  22  Nihki  kvgahgimrfvki 
nvnakuti  si  wrpvmadeki,  rnwahsaki  yr-cimrci  inv.  23  Ntvsi  ini 
tvh  wihfanigi  nakuti  u kvgahgimrfhi  Jesise  u pvlagi  bami  si 
rpvcsinalici  ya-vhqalamrci  Jesise.  24  Svimvn’  Betv  waciganvhi  u 
tah  kvgahgino-tanvmvwrli  nili,  Wetvmvwi-nrga  nafvliwa  nili  yr- 
cimrci  inv,  u talrli.  25  Inv  bami  vttvwvssi  vpvcsigi,  ya-sisigi,  u 
pvlagi  Jesise,  Dabalamiwatv,  nafvwa  inv?  u talrli  nili.  26 
Waciganvhi  Jesise  rpvfsa,  Hinv  inv  wvh  goginvmvwvkv  pamgr- 
wa,  macimi  ni  melv  ini,  u talrli.  Yona  ina  iah  mahci  goginvgi  ini 
pamgrwa,  u mvma  macimi  ini  u tah  melrli  Jotvseli,  nili  u qihfvli 
Svimvne  Isgalade.  27  Chena  vhkuwihi  ini  pamgrwa,  ina  uwa  u 
becfrmrli  nili  Satane.  Waciganvhi  Jesise,  Wrsv  silvweivni,  silv- 
welu  wawatapi,  u talrli  nili.  28  Huwa  mvtv  ilani  ini  tvh  wihfanigi 
u wrkutv  waci  inv  yomv  si  kvlolrci  nili.  29  Xvga  nrlatv  si  tahaki, 
xvga-iu  Jotvse  u pvh-nema  ini  bedrkv,  Tapanvnu  wiahi  ya- 

grwrtvmvqa  ini  tvh  wihfanigi : walr,  wvhsi  inv  melrci  wiahi  nili 
gitamrfvli,  Jesise  yasi  ilrci  nili.  30  Hinv  uwa  u mahciga  utvhpanv 
ini  pamgrwa  luhfa  walanv : chena  ini  uwa  tapahgi. 

31  Hina  waciganv’  hinv  iah  luhfrci,  Jesise,  Huwa  inv  u 
Qihfvli  ilani  wvhfrci-makufihofu,  macimi  Mvnatu  wvhfrci-maku- 
fihofu  u weyrwilici  nili,  iwv;  32  chena  Mvnatu  wah  wvhfrci- 
makufihrli  nili,  macimi  inv  walanv  wah  wvhfrci-makufihrli.  33 
Hvpaluhfa-fati,  gawvgi  frbemahi  gi  weci  vbemalapwv.  Gah 
nvtunawhipwv  gelvwv:  chena  yalvki  nihki  Josvki,  Iahriv,  ga 
hrlwi  birpwv ; yone  inugi  ya-lalvku  gelvwv.  34  Mvivgi  tapigamo- 
wa  gi  melalapwv,  wvhsi  gelvwv  vhqalatiyaqa ; datapilvhi  yasi 
naiahkv  vhqalamalvku  gelvwv,  wvhsi  nahfrpi  si  vhqalatiyaqa.  35 
Yomv  wa  huci  wrkudrnrwv  jrivhki  ilaneki  yasi  gelvwv  u kvgah- 
gimrfimalvku,  qahqi  bonvmrtiyaqa  vhqaladewa. 

36  Dabalamiwatv,  drniwa  gi  hv?  u talrli  Svimvn’  Betv. 
Hrpvfsa  Jesise,  Iahriv,  ga  hrlwi  nakvsi  inugi;  wakv  gah  nakvsi 
gelv  mviuhqrci.  37  Dabalamiwatv,  gociwa  mvtv  gih  kvtvwi 
nakvlala  datapilvhi  inugi?  Gah  sagfadola  ni  ta  lanvwawewa  gelv, 
u talrli  Betv.  38  Jesise  rpvfsa,  Hv  gah  sagfatvwi  gi  ta  lanvwa- 
wewa? Tapilo,  tapilo,  gi  tala  nelv,  Mvtv  inv  nrbaiv  wah  kvlho- 
tvmwv,  brluhi  nfana  gah  mahci  gircimi,  u talrli. 

14.  1 Tagi  welrni  ki  tahiwv  wih  patfvgifeiv:  dapwahsaku  Mvna- 
tu, dapwahsaku  nahfrpi  nelv.  2 Betiga  u wegiwrpagi  n’  Uhfv 
vhdawv  maci  yrdrki ; qahqi  bur  yone  iga  ini,  naiahkv  gih  wetv- 
molapwv;  xvga  ni  nitv  gi  mvwi  tvsi  nvnvhi-lutvmolapwv  gelvwv. 
3 Macimi  qahqi  nhriv  chena  nvnvhi-lutvmolvku  tvsi,  nah  bir 
nuhgi,  macimi  nelv  gah  si  utvhpanalapwv ; wvhsi  tv  hvpiv  nelv, 
ntvsi  manvwv’  hvpiyaqa  nahfrpi.  4 Chena  iahriv,  ki  wrkudrnrwv 
gelvwv  ini  wvyaci.  5 Dabalamiwatv,  mvtv  ni  wrkudrpa  iahrivni ; 
nahiwa  ni  tasi  wrkudrpa  ini  wvyaci?  u talrli  Drmuse.  6 Neiv  ini 
wvyaci,  chena  ini  dabwawa,  macimi  ini  lanvwawewa:  mvtv 
wiyafv  nili  Ufimrli  si  biawv,  wakv  srpwi  nelv,  u talrli  Jesise.  7 
Qahqi  gelvwv  naiahkv  wrkumiyaqa  nelv,  naiahkv  kih  wrkumrwv 
n’  Uhfv  nahfrpi : yoci  inugi  ki  wrkumrwv  inv,  macimi  ki  mahci 
nawrwv.  8 Dabalamiwatv,  wrpvtasinrga  inv  Ufimv,  macimi  ini 
nah  dabalamupa,  u talrli  Filvbe.  9 Hv  yone  si  sahkvmikv  gi  mahci 
weci  vbemalapwv,  chena  hv  mvtv  gi  wrkumi,  Filvbe?  inv  mviahci 
nawitv  u mahci  nawrli  nili  Ufimrli ; nahiwa  gi  tasi,  Wrpvtasinrga 
inv  Ufimv?  iu,  u talrli  Jesise.  10  Hv  mvtv  gelv  gi  dapwahsa  yasi 
inv  Ufimv  weyrgi  vpiv,  macimi  inv  Ufimv  neyrgi?  nili  kvlvwewa- 
nv  ya-lalvku  gelvwv  mvtv  ni  kvlvwi  neiv  uci : wakv  inv  Ufimv 
bami  vpici  neyrgi  u pakvtafewanv  silvwi.  11  Dapwahtvwilu  yasi 
nelv  inv  Ufimv  weyrgi  vpiv,  macimi  inv  Ufimv  neyrgi:  walr  ga 
dapwahtvwilu  kvpahi  muhci  nili  tapilo  pakvtafewanv  uci.  12 
Tapilo,  tapilo,  gi  talapwv  nelv,  Inv  da-dapwahsatv  nelv,  nili 
pakvtafewanv  ya-silvweiv  wah  silvwi  nahfrpi ; macimi  vlikvsi 
pakvtafewanv  notv  yolumv  wah  silvwi ; xvga  nelv  inv  Ufimv  nitv. 

13  Chena  goqa-nahi-grci  gab  nvtudrnrwv  ni  wefowa-nagi,  ini 
wah  silvweiv,  wvhsi  inv  Ufimv  manvwvhi  wvhfrci-makufihofuci 
weyrgi  inv  Uqihfimv.  14  Qahqi  gelvwv  gah  nvtudrnrwv  wiahi  ni 
wefowa-nagi,  ini  wah  silvweiv.  15  Qahqi  gelvwv  vhqalamiyaqa, 
ga  gjetunrnrwv  ni  tapigamowanv.  16  Chena  nah  kucimv  inv 
Ufimv  macimi  inv  gah  melakuwv  nuhgi  nakuti  Manwitahadewan- 
vli,  wvhsi  manvwv’  hinv  weci  vbemalwrqa  goqa-lrqvsi,  17  data- 
pilv’  hinv  dabwawa  si  Ucvjrlvhqv:  yrlwi  utvhpanrci  inv  yala- 
kuqvh-kvmigigi ; xvga  mvtv  inv  u wrkumrli : gelvwv  ki  wrkumr- 
wv  inv;  xvga  inv  ki  weci  vbemakuwv  gelvwv,  macimi  wa  hvpiwv 
geyrwrgi.  18  Mvtv  nvndrgi  gah  si  nvkvlalapwv:  gah  bialudolapwv 
nelv.  19  Gawvgi  frbemahi,  macimi  inv  yalakuqvh-kvmigigi  ni 
talrpvmaqv  mvtv  gidani ; gelvwv  wakv  ki  talrpvmipwv : xvga  ni 
ta  lanvwawi,  macimi  nahfrpi  gelvwv  gah  lanvwawipwv.  20  Hina 
ini  grsagigi  gah  wrkudrnrwv  yasi  nelv  weyrgi  n’  XJhfv  vpiv,  ma- 
cimi gelvwv  neyrgi,  chena  nelv  geyrwrgi.  21  Hinv  ba-bonvkv  ni 
tapigamowanv,  macimi  u gjetunrnv  nili,  hinv  inv  ya-vhqalamitv : 
chena  inv  ya-vhqalamitv  wa  hvhqalama-goli  n’  Uhfvli,  macimi 
nelv  na  hvhqalamv  inv,  macimi  nah  tapinvukufatvwv  neiv  inv. 
22  Dabalamiwatv,  nahiwa  biamikvtwi  wvhsi  geiv  tapinvukufatv- 
wi-yrga  nelvwa,  chena  mvtv  inv  yalakuqvh-kvmigigi  ? u talrli 
Jotvse  (mvtv  Isgalade).  23  Hrpvfsa  Jesise  macimi,  Qahqi  ilani 
vhqalamita,  wa  gjetunv  ni  kvlvwewa:  macimi  n’  Uhfv  wa  hvhqa- 
lamrli  nili,  chena  nelvwa  nah  bialutvwrpa  inv,  macimi  na  husdopa 
ya-dryrga  gilagi  inv.  24  Hinv  ba-bur  vhqalamitv  mvtv  u gjetunr- 
nv ni  kvlvwewanv : chena  ini  kvlvwewa  na-notvmaqa  gelvwv  mvtv 
nelv  ini,  wakv  inv  Ufimv  welv  wa-wrwenaskvwitv,  u talrli. 

25  Gi  mahci  kvlolalapwv  yolumv  wiahi,  iahaiahi  gawvgi 
weciwiv  gelvwv.  26  Wakv  inv  Man  wi  t ah  a d e wan  v , datapilv’  hinv 
Ufapi  Ucvjrlvhqv,  nileni  inv  Ufimv  wah  wrwenaskvwrli  ni 
wefowa-nagi,  gah  kvgahgimakuwv  inv  jrivhki  wiahi,  macimi  ki 
mkvwasitahawa-nwvgi  gah  si  biadrkuwv  jrivhki  ya-lalvku  nelv. 
27  Grmrnelafewa  gi  nvkvtvmolapwv ; ni  grmrnelafewa  gi  melala- 
pwv:  mvtv  inv  yalakuqvh-kvmigigi  yasi  meliwaci  gi  tasi  melala- 
pwv.  Tagi  welrni  ki  tahiwv  wih  patfvgifeiv,  tagi  nuhgi  welrni 
ini  kupanaiv.  28  Ki  nodrnrwv  ya-lalvku,  Nih  wapfa,  macimi  gah 
bialudolapwv.  Qahqi  vhqalamiyaqa,  naiahkv  ki  husvsilabwrpwv, 
xvga  inv  Ufimv  nitv:  xvga  inv  Ufimv  vlikv  ilafi  notv  nelv. 
29  Chena  uwa  gi  mahci  wetvmolapwv  wihsi-bur  ini  biamikvgi, 
wvhsi,  ina  ini  biarnikvga,  manvwvhi  gelvwv  dapwahsayaqa.  30 
Mvtv  gidani  macilaghi  gah  si  kvlolalapwv,  xvga  inv  ini  yalakuqvh- 
kvmigigi  ugimv-udosrkv  biawv:  macimi  inv  mvtv-wiahi  u bonv 
neyrgi;  31  wakv  wvhsi  inv  yalakuqvh-kvmigigi  manvwvhi  wrku- 
tvgi  yasi  nelv  vhqalamvgi  inv  Ufimv,  macimi  yasi  inv  Ufimv 
melici  tapigamowa,  datapilvhi  yone  ni  ta  silvwi.  Pvfaqedrku, 
welrni  yoci  wapfadrku. 

15.  1 Neiv  ini  mvyrwi  tatapvhtaqi,  macimi  n’  Uhfv  inv  gitigawi- 

lani.  2 Jrgi  pah-gaivkugi  neyrgi  waci  bur  negigi  mvwifowa,  hinv 
u mvma  ini  vlikv  u ta  siwatu : chena  jrgi  pah-gaivkugi  waci  negigi 
mvwifowa  inv  u fvfvyrgilutv  ini,  wvhsi  manvwv’  hini  uci  vlikv 
si  negigi  mvwifowa.  3 Naiahkv  gelvwv  ki  fvfvyrgifipwv  xvga  ini 
kvlvwewa  uci  mviahci  nelv  kvlolalvku.  4 Hvpiku  neyrgi,  macimi 
nelv  geyrwrgi.  Yasi  ini  pah-gaivkugi  ini  pasiqi  uci  rlwi  kvtvwi 
negigi  mvwifowa,  waciwap’  hini  si  tvqi  lanvwaweyrga  ini  tata- 
pvhtaqigi ; yone  uci  mvtv  kvtvwi  nuhgi  gelvwv,  waciwaphi  gelvwv 
neyrgi  vpiyaqa.  5 Neiv  ini  tatapvhtaqi,  geyrwv  nili  pah-gaivkuki : 
Hinv  yapitv  neyrgi,  macimi  nelv  weyrgi,  hinv  inv  u mrli  negitu 
mvwifowa : xvga  neiv  uci  tabrna  ki  kvtvwi  silvwepwv  mvtv-wiahi. 
6 Qahqi  ilani  vpita  mvtv  neyrgi,  inv  vlikv  ipvgilofu  brsi  pah-gaiv- 
kugi, macimi  svhfu;  chena  nihki  u mrwvtunrnrwv  nili,  chena  ini 
skudagi  ut  ipvgidrnrwv  nili,  macimi  nili  fvgita.  7 Qahqi  gelvwv 
neyrgi  vpiyaqa,  macimi  ni  kvlvwewanv  vhdaga  geyrwrgi,  nvtuh- 
saku  goqa-nahi-grci  yasi  tahayaqa,  macimi  ini  ga  ipanvlagopwv 
gelvwv.  8 Yone-tvsi  wvhfrci-makufihofu  n’  Uhfv,  wvhsi  gelvwv 
mrli  negidoyaqa  mvwifowa;  macimi  yone  gah  si  kvgahgimrfe- 
malapwv.  9 Datapilvhi  yasi  inv  Ufimv  naiahkv  vhqalamici, 
nahfrpi  nelv  gi  tasi  vhqalamalapwv : hvpiku  nit  vhqaladewa-nagi. 
10  Qahqi  gjetunvmaqa  ni  tapigamowanv,  ga  hvpipwv  nit  vhqa- 
ladewa-nagi gelvwv;  datapilvhi  yasi  naiahkv  gjetunvmv  u tapi- 
gamowanv n’  Uhfv,  macimi  vpiv  ut  vhqaladewa-nagi.  11  Yolumv 
wiahi  gi  mahci  kvlolalapwv,  wvhsi  n’  uwasilabwrwa  manvwvhi 
geyrwrgi  vhdagi  macimi  wvhsi  gelvwv  k’  uwasilabwrwa-nwv 
manvwvhi  uqrwi  sdodagi.  12  Hvlv-yomv  ni  tapigamowa,  wvhsi 
gelvwv  vhqalatiyaqa,  datapilvhi  yasi  nelv  naiahkv  vhqalamalvku. 
13  Mvtv  ilani  u bonv  vlikv  yagi  vhqaladewa  yomv,  yasi  ilani  sag- 
fatvwrci  u ta  lanvwawewa  wihgrnhi.  14  Nih-grnvki  gelvwv,  nili 
wiahi  silvweyaqa  da-tapimalvku.  15  Mvtv  gidani  vlolrgrfvki  gi 
talapwv;  xvga  inv  vlolrgrfv  mvtv  u wrkutv  ya-silvwelici  daba- 
lamakuci : wakv  naiahkv  nelv  wihgrnimrki  gi  ta  sinalapwv ; xvga 
jrivhki  wiahi  n’  Uhfv  waci  notvmv  gi  mahci  wrkutas-dolapwv. 
16  Mvtv  gelvwv  ki  mvmipwv,  wakv  nelv  gi  mvmalapwv,  macimi 
gi  mvyrusi-malapwv,  wvhsi  gelvwv  hryaqa  macimi  negidoyaqa 
mvwifowa,  chena  wvhsi  ki  mvwifowa-nwv  vhdagi : wvhsi  goqa- 
nahi-grci  gelvwv  gah  nvtutvmvwrwv  inv  Ufimv  ni  wefowa-nagi, 
manvwv’  hinv  melalwrqa  ini.  17  Yolumv  wiahi  gi  tapimalapwv, 
wvhsi  manvwvhi  gelvwv  vhqalatiyaqa.  18  Qahqi  inv  yalakuqvh- 
kvmigigi  segalamalwrqa,  ki  wrkudrnrwv  yasi  inv  naiahkv 
segalamici  nelv  ivihsi-bur  inv  segalamalwrqa  gelvwv.  19  Qahqi 
inv  yalakuqvh-kvmigigi  uciwiyaqa,  inv  yalakuqvh-kvmigigi  wi 
hvhqalamrli  u nhvlwrfewanvli : wakv  xvga  gelvwv  mvtv  inv  yala- 
kuqvh-kvmigigi k’  uciwipwv,  pvyaqv  inv  yalakuqvh-kvmigigi  g’ 
uci  maginalapwv,  waciganv’  hinv  yalakuqvh-kvmigigi  gi  sega- 
lamakuwv.  20  Gcitvwalatvmuku  ini  kvlvwewa  ya-lalvku,  Vlolr- 
grfv mvtv  vlikv  ilafi  dabalamakuci.  Qahqi  nihki  nrnuhgrchiwrta, 
nahfrpi  nihki  gah  nrnuhgrchakuwrki  gelvwv;  qahqi  nihki  gjet- 

unvmuwrta  ni  kvlvwewa,  nahfrpi  nihki  ga  gj  etunvmrku wrki  gel- 
vwv.  21  Wakv  jrivhki  yolumv  wiahi  ga  ipanvlakuwrki  nihki  xvga 
ni  wefowa  uci,  xvga  nihki  mvtv  u wrkumrwrli  nili  wa-wrwenas- 
kvwilici.  22  Qahqi  nih  bur  mahci  bir  macimi  kvlolrki  nihki,  mvtv 
u tvh  mah’  bonrnrwv  mvjesilvwewa : wakv  uwa  mvtv  u bonrnrwv 
u mvjesilvwewa-nwv  uci  udwanikv.  23  Inv  sa-segalamitv  nahfrpi 
u segalamrli  n’  Uhfvli.  24  Qahqi  nih  bur  naiahkv  silvwi  alagenv 
nihki  nili  pakvtafewanv  buryr  kutvkv  wiyafv  silvweci,  mvtv  nihki 
u tvh  mah'  bonrnrwv  mvjesilvwewa:  wakv  uwa  nihki  ni  mahci 
nvugoki  macimi  segalamagoki  nayeswi  nelv  chena  n’  Uhfvli.  25 
Pvyaqv  biamikvtwi  yomv,  wvhsi  ini  kvlvwewa  manvwvhi  uqru- 
fagi  ya-lvwigagi  u kutaladewa-nwrgi,  Ni  segalamagoki  nihki  na- 
luhci.  26  Pvyaqv  ina  inv  Manwitahadewanv  birta,  gelvwv  wvh 
laskvwvkv  inv  Ufimv  uci,  datapilv’  hinv  dabwawa  si  Ucvjrlvhqv, 
nili  Ufimrli  wa-udrmetv,  inv  nah  pvh-nemrqv  dabwawa : 27  chena 
nahfrpi  gelvwv  ki  pvh-nemanrwv  dabwawa,  xvga  ki  mahci  pvh- 
wedfamalapwv  ina  ini  wasgi  uci. 

16.  1 Yolumv  wiahi  gi  mahci  kvlolalapwv,  wih  bur  gelvwv  ipan- 
vlofuyaqa  wvhsi  utvgikvhsinayaqa.  2 Nihki  nili  msi-kvmiku  ga 
huci  luhfa-pvgilaku-wrki : hvnkv,  ini  yrtafvgi  biaiv,  wvhsi  goqa- 
nafvgrci  nfalwrqa  wah  sitaha  yasi  inv  gisrcilutvwrci  Mvnadoli. 
3 Chena  yolumv  wiahi  nihki  wah  silvweki,  xvga  mvtv  u mah’ 
wrkumrwrli  nili  Ufimrli,  walr  nelv  mvtv.  4 Pvyaqv  yolumv 
wiahi  gi  mahci  kvlolalapwv,  wvhsi  ina  ud  rtafvmowa-nwv  biayrga, 
manvwvhi  gelvwv  mkvwalatvmaqa  nili,  yasi  wetvmolvku.  Chena 
ina  wasgi  uci  mvtv  yolumv  wiahi  gi  talapwv,  xvga  gi  pvh-wed- 
famalapwv.  5 Pvyaqv  uwa  inv  ni-tv  wawrwenaskvwitv ; macimi 
mvtv  nakuti  gelvwv  ni  nvtuhdrqv,  Drniwa  gi-tv?  6 Pvyaqv  xvga 
gi  mahci  kvlolalapwv  yolumv  wiahi,  mvcilabwrwa  uqihfanwi  ki 
tahiwv.  7 Pvyaqv  ini  dabwawa  gi  talapwv:  Uwasfanwi  ini  gel- 
vwv si  wvhsi  nelv  wapfaiv;  xvga  qahqi  bur  wapfaiv  nelv,  mvtv 
inv  Manwitahadewanv  gah  bialudrkuwv;  wakv  qahqi  nelv  nhriv, 
gelvwv  nah  laskvwv  inv.  8 Chena  inv,  ina  birta,  mvjesilvwewa- 
nagi  wa  huci  vliskvitv  ini  yalakuqvh-kvmigigi,  chena  tapvsvwela- 
fewa-nagi  uci,  macimi  mahtvhkuwawa-nagi  uci:  9 mvjesilvwewa- 
nagi  uci,  xvga  mvtv  nihki  dapwahsaki  nelv;  10  tapvsvwelafewa- 
nagi  uci,  xvga  nelv  inv  Ufimv  ni-tv,  macimi  gelvwv  ki  talrpvmi- 
pwv  mvtv  gidani;  11  mahtvhkuwawa-nagi  uci,  xvga  inv  yomv 
yalakuqvh-kvmigigi  ugimv  udo-srkv  naiahkv  mahtvhkuwrfu.  12 
Gawvgi  ni  bonv  maci  wiahi  wv  hilalvku,  pvyaqv  kid  rlwvtanrnr- 
wv  gelvwv  inugi.  13  Pvyaqv  ina  inv  uwa  birta,  inv  dabwawa  si 
Ucvjrlvhqv,  inv  gah  si  mvyrwi-walakuwv  jrivhki  ini  dabwawa: 
xvga  inv  mvtv  pasiqi  welv  wa  huci  kvlvwi;  wakv  goqa-nahi-grci 
si  wia’  hinv  wah  nodrga,  nileni  inv  wah  kvlvwi : macimi  gah 
muhgrtutv-mrkuwv  inv  nili  wiahi  wrsv  biayrki.  14  Nah  wvhfrci- 
makufihaqv  inv:  xvga  n’  uwelrmewa  wa  huci  mvma  inv,  macimi 
gah  muhgrtutv-mrkuwv  ini.  15  Jrivhki  wiahi  goqa-nahi-grci  u 

bonv  inv  Ufimv  n’  uwelrmi : waciganvhi  ni  taiu,  wvhsi  inv  mvmagi 
iT  uwelrmewa,  macimi  gah  muhgrtutv-mrkuwv  ini  gelvwv.  16 
Frbemahi,  chena  gelvwv  ki  ta  Irpvmipwv  mvtv  gidani;  macimi 
nuhgi  frbemahi,  chena  gah  nawipwv.  17  Nrlatv  u kvgahgimrfhi 
waciganvhi,  Nahiwa  yomv  ya-lalvqa  inv,  Frbemahi  chena  gelvwv 
mvtv  ki  talrpvmipwv : macimi  nuhgi  frbemahi,  chena  gah  nawip- 
wv: chena  Xvga  inv  Ufimv  ni-tv?  hideki.  18  Nahiwa  yomv  ya-iuci 
inv,  Frbemahi?  Mvtv  ki  wrkudrpa  ya-iuci  inv,  iwvki.  19  Jesise 
u molalatv  yasi  nihki  mrtvwi  nvtuhtvwrwrci  nili,  macimi  inv,  Hv 
ki  ne-nvtuhdwrtipwv  alagenv  gelvwv  yomv  si,  ya-iuiv,  Frbemahi 
chena  gelvwv  mvtv  ki  ta  Irpvmipwv,  macimi  nuhgi  Frbemahi,  che- 
na gah  nawipwv?  u talvhi.  20  Tapilo,  tapilo,  gi  talapwv  nelv,  gah 
wihfvqapwv,  macimi  gah  mvwapwv,  wakv  inv  yalakuwvh-kvmigi- 
gi  wa  husvsilapwv:  gelvwv  gah  mvcilabwrwafipwv,  pvyaqv  ki 
mvcilabwrwa-nwv  usvsilabwrwa-nagi  wah  si  kutakunota.  21 
Iqawv  ina  inv  vhqilowa-nagi  ia  hvpici  u bonv  mvcilabwrwa,  xvga 
ud  rtafvmowa  uwa  biaiv : pvyaqv  ina  inv  iah  neginrci  nili  vpaluh- 
fvli,  mvtv  gidani  u mkvwalatv  ini  vhqvdgrwa,  xvga  ini  usvsilab- 
wrwa  yasi  ilani  si  negici  ini  yalakuqvh-kvmigigi.  22  Chena  gelvwv 
waciganv’  hinugi  ki  bonrnrwv  mvcilabwrwa : pvyaqv  gah  nvulap- 
wv  nuhgi,  macimi  wa  husvsilabwriv  ki  tahiwv,  chena  k’  usvsilab- 
wrwa-nwv  mvtv  wiyafv  gi  tvh  mvmrkuwv.  23  Chena  ina  grsagigi 
gah  nvtuhtvwipwv  mvtv-wiahi.  Tapilo,  tapilo,  gi  talapwv  nelv, 
Qahqi  gelvwv  gah  nvtutvmvwrwv  wiahsi  wiahi  inv  Ufimv,  inv 
gah  melakuwv  ini  ni  wefowa-nagi.  24  Yone  lrqvsi  mvtv  wiahi  ki 
mah’  nvtudrnrwv  ni  wefowa-nagi : nvtutvmuku,  macimi  ga 
hutafipwv,  wvhsi  k’  usvsilabwrwa-nwv  manvw’  huqrwi  sdodagi. 

25  Yolumv  wiahi  gi  mahci  kvlolalapwv  papagici  iyowa-nagi : 
ini  rtafvgi  biaiv,  ina  mvtv  gidani  gah  kvlolalapwv  papagici  iyowa- 
nagi,  wakv  gah  tapi  wetvmolapwv  inv  Ufimv.  26  Hina  grsagigi 
gah  nvtuhtvmapwv  ni  wefowa-nagi : macimi  mvtv  wvhsi  gah 
kucitvmolapwv  inv  Ufimv  gi  talapwv;  27  xvga  inv  Ufimv  git 
vhqalamakuwv  welv,  xvga  ki  mahci  gelvwv  vhqalamipwv,  macimi 
ki  mahci  dapwahsapwv  yasi  inv  Ufimv  uci  biriv.  28  Hinv  Ufimv 
n’  uci  biaci  luhfv,  macimi  ini  yalakuqvh-kvmigigi  ni  tah  bir : nuh- 
gi, ni  nvkvtv  ini  yalakuqvh-kvmigigi,  macimi  inv  Ufimv  ni-tv.  29 
Hu  kvgahgimrfhi  iuhi,  Scih,  huwa  tapinvlaqi  kvlvwilu  gelv,  maci- 
mi tagi  kvlvwilu  papagici  iyowa.  30  Ni  wrkudrqa  uwa  yasi  gelv 
wrkutvmvni  jrivhki  wiahi,  macimi  bur  vgrwrtvmvni  wvhsi  wiya- 
fv ilani  nvtuhtvwahgi : yomv  uci  ni  dapwahsapa  yasi  gelv  Mvnatu 
uci  birivni.  31  Jesise  ud  rpvftvwvhi  nihi,  Hv  uwa  ki  dapwahsap- 
wv? 32  Wrpvtvmuku,  ini  yrtafvgi  biaiv,  hvnkv,  biaiv  uwa,  wvhsi 
gelvwv  lfwasgryaqa,  jrgi  ilani  u nhvlwrfewa  hawv,  macimi  nah 
nvkvlagopi  nrnsihkv:  chena  mvtv  waghi  ni  nrnsigrwi,  xvga  inv 
Ufimv  weci  nelv.  33  Yolumv  wiahi  gi  mahci  kvlolalapwv,  wvhsi 
neyrgi  manvwvhi  gelvwv  bonvmaqa  grmrnelafewa.  Hini  yala- 
kuqvh-kvmigigi gelvwv  ki  bonrnrwv  gesanrci-nvmowa : pvyaqv 
gilvgi-tahawafiku ; ni  mahci  vliskv  ini  yalakuqvh-kvmigigi. 

17.  1 Yolumv  wiahi  kvlvwi  Jesise;  macimi  spamagi  Irpi  u sgesa- 
ku  manqvtugi,  chena,  Ufimv,  ini  yrtafvgi  biaiv;  wvhfrci-maku- 
feuhi  gi  Qihfv,  wvhsi  inv  Uqihfimv  manvwvhi  wvhfrci-maku- 
fihabgi  gelv:  2 datapilvhi  yasi  inv  melvci  gelv  simakufewa  wvhsi 
makufihtvgi  jrivhki  wivufi,  wvhsi  jrivhki  nihi  mviahci  melvci, 
melrci  goqalrqvsi  lanvwawewa.  3 Chena  vlv-yomv  ini  lanv- 
wawcwa  goqalrqvsi,  wvhsi  nihki  wrkumahgi  gelv  inv  pahi  mvyrwi 
Mvnatu,  macimi  nili  gelv  svpkvhi  wa-wrwenaskvwvtv,  datapilvhi 
desks’  Klvisde.  4 Gi  wvhfrci-makufihala  gelv  ini  usgi-drmqa,  ni 
mahci-lvwi  ini  pakvtafewa  mviahci  gelv  melivni  wvh  silvweiv.  5 
Chena  uwa,  Ufimv,  wvhfrci-makufihilu  nhvlwrkv  geiv  gilagi  ini 
wvhfrci-makufewa  ba-bonvmv  weci  gelv  wihsi-bur  vhdagi  ini 
yalakuqvh-kvmigigi.  6 Ni  tapinvukufatv-wrki  gi  wefowa  nihki 
ilaneki  mviahci  gelv  ini  yalakuqvh-kvmigigi  uci  melivni : gelv  iu 
nihki,  macimi  nihki  gelv  iu  gi  meli;  chena  naiahkv  u gjetunrnrwv 
gi  kvlvwewa.  7 Huwa  u wrkudrnrwv  nihki  jrivhki  wiahi  goqa- 
nahi-grci  gi  mahci  meli  yasi  gelv  uci-wiki : 8 xvga  nili  kvlvwewanv 
ma-melivni  ni  mahci  melrki  nihki;  macimi  utvhpanrnrwv  nili, 
chena  u wrkudrnrwv  dabwawani  yasi  nelv  geiv  uci  biriv,  chena 
dapwahsaki  yasi  gelv  svpkvhi  wrwenaskvwivni.  9 Nihki  ni 
kucimvwrki : mvtv  ni  kucimvwv  inv  yalakuqvh-kvmigigi,  wakv 
nahga  gelv  mviahci  melivni;  xvga  nihgeni  gelv:  10  chena  jrivhki 
wiahi  wa-welrmiv  g’  uwelrmi,  macimi  nili  gelv  nelv  nili : chena  ni 
wvhfrci-makufihagopi  srpwi  nili.  11  Chena  mvtv  gidani  ini 
yalakuqvh-kvmigigi  nit  vpi,  chena  iuhkumv  vbeki  ini  yalakuqvh- 
kvmigigi,  macimi  gi  bialudola  nelv.  Ufapi  Ufimv,  gjetuni  nihki 
gi  wefowa-nagi  mviahci  gelv  melivni,  wvhsi  manvwvhi  nihki 
nakudefiwrci,  datapilvhi  yasi  wivqa  gelvwa.  12  lahaiahi  weci- 
wiv  nihki,  ni  gjetunrki  gi  wefowa-nagi  gelv  mviahci  melivni:  ma- 
cimi ni  gcitvwvhrki  nihki,  chena  mvtv  nakuti  nihki  iqinvmwv,  inv 
wakv  u qihfvli  myrsinvmowa;  wvhsi  ini  tapilo  awigrdagi  manv- 
wvhi uqrufagi.  13  Pvyaqv  uwa  gi  bialudola;  macimi  yolumv 
wiahi  ni  kvlvwi  ini  yalakuqvh-kvmigigi,  wvhsi  manvwvhi  nihki 
bonvmuwrci  n’  usvsilabwrwa  uqrwi  sdota  u weyrwrgi.  14  Ni 
mahci  melrki  gi  kvlvwewa;  macimi  inv  yalakuqvh-kvmigigi  u 
segalamvhi  nihi,  xvga  nihki  mvtv  inv  yalakuqvh-kvmigigi  uci- 
weki,  datapilvhi  yasi  bur  nelv  inv  yalakuqvh-kvmigigi  uci-wiv. 

15  Mvtv  ni  kucigamu  wvhsi  ini  yalakuqvh-kvmigigi  uci  luhfanvci 
nihki,  wakv  wvhsi  nili  mvci  wiyafvli  uci  tabrna  si  gjetunvci  nihki. 

16  Mvtv  nihki  inv  yalakuqvh-kvmigigi  uci-weki,  datapilvhi  yasi 
bur  nelv  inv  yalakuqvh-kvmigigi  uci-wiv.  17  Fvfvyrghi  nihki  ini 
dabwawa-nagi : gi  kvlvwewa  dabwawa.  18  Yasi  gelv  svpkv’  hini 
yalakuqvh-kvmigigi  si  wrwenaskvwivni,  datapilvhi  yone  ini  yala- 
kuqvh-kvmigigi ni  tasi  wrwenaskvwrki  nihki.  19  Chena  nihgeni 
uci  ni  fvfvyrgdo  neiv,  wvhsi  manvwvhi  nihki  nahfrpi  fvfvyrgho- 
fuwrci  dabwawa-nagi.  20  Mvtv  nuhgi  iuhkumv  pahi  ni  kucigamv- 
wrki,  wakv  nahfrpi  nihi  dadapwahsalici  nelv  srpwi  u kvlvwewa- 
nwv  iuhkumv ; 21  wvhsi  manvwvhi  nihki  jrivhki  nakude-f iwrci ; 

datapilvhi  yasi  gelv,  Ufimv,  vpivni  neyrgi,  macimi  nelv  geyrgi, 
wvhsi  nihki  nahfrpi  manvwvhi  vpiwrci  geyrnanrgi : wvhsi  manv- 
wv’  hinv  yalakuqvh-kvmigigi  dapwahsaci  yasi  gelv  svpkvhi 
wrwenaskvwivni.  22  Chena  ini  wvhfrci-makufewa  mviahci  gelv 
melivni  ni  mahei  melrki  nihki ; wvhsi  manvwvhi  nakude-fiwrci, 
datapilvhi  yasi  gelvwa  nakude-f  ivqa ; 23  nelv  weyrwrgi,  macimi 
gelv  neyrgi,  wvhsi  manvwvhi  nihki  nakuti  si  mafaf iho-fuwrci ; 
wvhsi  inv  yalakuqvh-kvmigigi  wrkutvgi  yasi  gelv  svpkvhi  wrwen- 
askvwivni, macimi  vhqalamvci  nihki,  datapilvhi  yasi  gelv  vhqala- 
mivnio  24  Ufimv,  nihki  mviahci  melivni  gelv,  skvtv  ni  tasi  taha 
wvhsi  tv  hvpiv,  nihki  nahfrpi  manvwvhi  weci  vpimiwrci,  wvhsi 
nihki  manvwv’  hilrpvtvmuwrci  ni  wvhfrci-makufewa,  mviahci 
gelv  melivni : xvga  git  vhqalami  wihsi-bur  ini  uskvh-kvmigigi  ini 
yalakuqvh-kvmigigi.  25  0 tapvsvwi  Ufimv,  mvtv  gi  wrkumaqv 
inv  yalakuqvh-kvmigigi,  wakv  gi  wrkumala  nelv ; macimi  iuhkumv 
u wrkudrnrwv  yasi  svpkvhi  gelv  wrwenaskvwivni ; 26  macimi  ni 
wrkutafi-hrki  gi  wefowa,  macimi  wah  wrkutafihiwaki  ini ; wvhsi 
ini  vhqaladewa  waci  gelv  vhqalamivni  manvwvhi  vhdagi  weyr- 
wrgi nihki,  macimi  nelv  weyrwrgi,  iwv. 

18.  1 Hina  Jesise  mah’  tuwa  yolumv  kvlvwewanv,  wapfa  gilagi 
u kvgahgimrfhi  grmagi  ini  maftakunahi  Gitlvne,  tvhdagi  mama- 
gincikv,  becfa  ini,  welv  macimi  u kvgahgimrfhi.  2 Huwa  Jotvse 
nahfrpi,  nili  mviasdru-hakuci  inv,  u wrkutv  ini  tvsi : xvga  rnosvgi 
Jesise  ini  yr-yawv  gilagi  u kvgahgimrfhi.  3 Jotvse  ina  uwa, 
naiahkv  nvkvia  ini  kvmpani  svmrkvnhi  utvhpanvhi,  macimi  nihi 
ugimrwi  mkvtaukulviahi  uci-makufewanhi  chena  nihi  Palasihi, 
biawv  ntvsi  gilagi  tapahgi-netvwrkvnhi  chena  lolosanikvnhi  chena 
vhqi-vwocikvnv.  4 Waciganvhi  Jesise,  bami  wrkutvgi  jrivhki  nili 
wiahi  bami  utfakuci,  nhawv,  macimi,  Nafvwa  ki  nvtunawhrwv? 
u talvhi  nihi.  5 Ud  rpvftvwrwrli  nihki,  Jesise  Nrsalafe  uci,  u 
talmvrli.  Neiv  inv,  u talvhi  Jesise.  Chena  Jotvse  nahfrpi,  mvias- 
druhakuci  inv,  bami  weci  grpvwemrci  nihi.  6 Hina  waciganvhi, 
Neiv  inv,  ia  hilrci  nihi,  nihki  vsvhgicahfaki,  macimi  ini  vsisgegi 
si  rgicfaki.  7 Nuhgi  waciganvhi  u nvtuhtvwvhi  nihi,  Nafvwa  ki 
nvtunawhrwv?  Chena,  Jesise  Nrsalafe  uci,  iwvki  nihki.  8 Hrpv- 
fsa  Jesise,  Gi  wetvmolapwv,  yasi  Neyrwiv  inv;  qahqi  waciganvhi 
gelvwv  nvtunawhiyaqa  nelv,  welrni  iuhkumv  nhrwrta  ya-hrwrci : 
9 wvhsi  ini  kvlvwewa  manvwvhi  uqrufagi  ga-kvlvwici  inv,  Nahga 
mviahci  melivni  mvtv  nakuti  ni  wvnhv.  10  Svimvn’  Betv  waci- 
ganvhi nvkvia  u bonv  gisghikv  u luhfanv  ini,  macimi  u pgitawhrli 
nili  ut  vlolrkvnvli  mospi-makufewi  mkvtaukulvia,  chena  u gisgah- 
satwhrli  u mvyru-tvwvkv.  Huwa  inv  vlolrgrfv  Malkvse  si  u we- 
fowani.  11  Jesise  waciganv’,  Hini  bedrkvnagi  si  bonvnu  ini  gisg- 
hikv : hv  mvtv  nah  mana  inv  taphikv,  inv  Ufimv  mviahci  melici,  u 
talrli  Betvli. 

12  Waciganvhi  nihki  kvmpani  chena  inv  ugimrwi  kvpdenv, 
macimi  nihki  uci-makufewanvki  nihki  Josvki,  u mvwinvchr-wrli 

Jesiseli  macimi  u gjepilrwrli  nili,  13  chena  Anvseli  nhihtv  u ta 
siwalrwrli  nili ; xvga  nileni  wa-silamrci  inv  Gayafase,  ma-mospi- 
makufewi  mkvtaukulvya-witv  ina  bami  gikvhgi.  14  Huwa  Gaya- 
fase inv  na-nvhimrtv  nihi  Josvhi,  yasi  ini  uwasfagi  wvhsi  nakuti 
ilani  udwrci  napagi  nihi  si  lanvwahi. 

15  Chena  Svimvn’  Betv  u nakvlrli  Jesiseli,  chena  nahfrpi 
kutvkv  nuhgi  kvgahgimrfv.  Huwa  inv  kvgahgimrfv  u wrkuma- 
goli  nili  mospi-makufewi  mkvtaukulvyali,  macimi  ini  u tapuwawi- 
wvkhowa  inv  mospi-makufewi  mkvtaukulvia  si  becfa  gilagi 
Jesise;  16  Wakv  Betv  bami  nepvwici  frgici  ini  sqrdagi.  Waciga- 
nv’  hinv  kutvkv  kvgahgimrfv,  wa-wrkumrci  inv  mospi-makufewi 
mkvtaukulvia,  luhfa  chena  u kvlolrli  iqafvli  gahcitvwvhdolici  ini 
sqrta,  macimi  u becfvhrli  Betvli.  17  Waciganv’  hinv  iqafv  gah- 
citvwvhdotv  ini  sqrta,  Hv  nahfrpi  gelv  nakuti  u kvgahgimrfhi 
yrmv  ilani?  u talrli  Betvli.  Mvtv  nelv,  isiwa  inv.  18  Huwa  nihki 
vlolrgrfvki  chena  nihki  wiah-simakufewanvki  bami  ntvsi  nepvwi- 
wrci,  mahci  pkvlanvmoki  mkvdawvlu ; xvga  ini  wapi ; chena  nihki 
bami  vwvfuwrci : macimi  Betv  nahfrpi  weci  nihi,  bami  nepvwici 
macimi  vwvfu. 

19  Hinv  mospi-makufewi  mkvtaukulvia  waciganvhi  u nv- 
tuhtvwrli  Jesiseli  u kvgahgimrfhi  chena  u kvgahgimiwawa.  20 
Ud  rpvftvwrli  Jesise,  Ni  mahci  tvwrci  si  kvlolv  inv  yalakuqvh- 
kvmigigi ; mosvtvwi  ni  kvgahgimiwa  msi-kvmikugi,  chena  ini  mv- 
mrtumawi-kvmikugi,  yr-tvh  jrivhki  nihki  Josvki  mrwvtwi  bir- 
wrci ; macimi  mvtv  wiahi  ni  gemi  kvlvwi.  21  Gociwa  nelv  gi 
nvtuhtvwi?  nvtuhtvwi  nihki  mviahci  notvwicki,  ini  ya-lvki:  wrpv- 
mi,  iuhkumv  u wrkudrnrwv  nili  wiahi  yaiuiv,  isiwa.  22  Chena  iah 
mahtuwaci  yomv,  nakuti  nihki  wiah-simakufewanvki  bami  mrlr- 
qvhi  nepvwici  u pgitawhrli  Jesiseli  u laci,  Hv  yone  gi  tasi  rpvftv- 
wv  inv  mospi-makufewi  mkvtaukulvia?  u talrli.  23  Ud  rpvftv- 
wrli Jesise,  Qahqi  ni  mahci  kvlvwi  majrfigi,  dabwami-nakulu  ini 
majrfigi:  wakv  qahqi  uwasv,  gociwa  gi  pgitawhi?  u talrli.  24 
Anvse  waciganvhi  Gayafaseli  inv  mospi-makufewi  mkvtaukulvia 
u ta  laskvmvwrli  nili  gjepifoli. 

25  Huwa  Svimvn’  Betv  bami  nepvwici  macimi  vwvfu.  Nihki 
waciganv’,  Hv  nahfrpi  nakuti  gelv  u kvgahgimrf hi  ? u talrwrli. 
Gircimu  inv,  macimi  mvtv  nelv  inv,  isiwa.  26  Nakuti  nihi  ut 
vlolrgrfhi  inv  mospi-makufewi  mkvtaukulvia,  dawvhi  nahvlwa- 
lamrci  inv  Betv  ga-gisgahsatwhrci,  Hv  mvtv  gi  nvula  ini  mama- 
incikv-nagi  weci  inv?  u talrli.  27  Waciganvhi  nuhgi  Betv  gircimu: 
macimi  walanv  inv  nrbaiv  kvlhotvmwv. 

28  Nihki  waciganvhi  Gayafaseli  uci  fvginrbirlrwrli  Jesiseli 
ini  Pladolivmegi  haki : chena  ini  kulvhwhrpvnwi ; chena  mvtv 
nihki  welvwv  becfaki  ini  Pladolivme,  wvhsi  manvwvhi  bur 
myrshofuwrci,  wakv  manvwvhi  meciwrci  ini  pamfrsiwawa.  29 
Waciganvhi  Brlvde  nihi  si  luhfa,  macimi,  Nahiwa  si  masdrmowa 
ki  biatvwrwv  yrmv  ilani  ? iwv.  30  Hrpvfsaki  nihki  macimi,  Qahqi 

yrmv  ilani  mvtv  ma-mvjesilvwetv  wi  hilafi,  mvtv  naiahkv  ki  tvhsi 
pvgfanvmolapa  gelv,  u talrwrli.  31  Waciganvhi  Brlvde,  Hrmwa- 
lahku  gelvwv,  macimi  tapuwrlahku  ya-sfagi  ki  kutaladewa-nwv,  u 
talvhi.  Mvtv  mvyrwvtwi  kutaladewa-nagi  wvhsi  nelvwa  ilani 
iqinvmowa-nagi  si  bonvgici,  u talrwrli  nihki  Josvki:  32  wvhsi  ini 
u kvlvwewa  Jesise  manvwvhi  uqrufagi,  ga-kvlvwici,  giginotuwa 
yagi  iqinvmowa  wv  huci-naci. 

33  Brlvde  nuhgi  waciganv’  hini  Pladolivme  si  becfa,  macimi 
utvhpimrli  Jesiseli,  chena,  Hv  gelv  nili  ugimrmwrli  nihki  Josvki? 
u talrli.  34  Hrpvfsa,  Hv  pasiqi  gelv  gi  taiu  yomv,  walr  tuga  kutv- 
kvki  ki  wetvmrgoki  nelv  si?  u talrli.  35  Hrpvfsa  Brlvde,  Hv  nelv 
Josv?  Gi  nahvlwrkv  tfwalowa  macimi  nihki  ugimrwi  mkvtauku- 
Ivyaki  nelv  ki  tah  pvgfanagoki:  nahiwa  gi  mahci  silvwi?  36  Hrpv- 
fsa Jesise,  N’  ugimrwewa  mvtv  yomv  yalakuqvh-kvmigigi  uciwi: 
qahqi  n’  ugimrwewa  yomv  yalakuqvh-kvmigi  uciwiga,  ina  wih 
nochiwaki  nit  vlolrkvnvki,  wvhsi  bur  nelv  nihki  Josvki  si  pvg- 
fanigi : wakv  uwa  mvtv  yociweiv  n’  ugimrwewa,  u talvhi.  37 
Waciganvhi,  Hv  uwa  ugimv  gelv?  u talrli  Brlvde.  Jesise  rpvfsa, 
Gi  taiu  gelv  yasi  ugimrwiv  nelv.  Yomv  n’  uci  mahci  negi,  macimi 
yomv  n’  uci  bir  ini  yalakuqvh-kvmigigi,  wvhsi  dabwaminakuiv 
ini  dabwawa.  Jrgi  wiyafv  ini  dabwawa  waciwitv  u notv  ni  ta 
sihsimowa.  38  Nahiwa  dabwawa?  u talrli  Brlvde. 

Chena  inv  iah  mahtuwaci  yomv,  nuhgi  nihi  Josvhi  si  luhfa, 
macimi,  Mvtv  ni  mkv  mvci-lvwewa  weyrgi  inv.  39  Pvyaqv  ki 
bonrnrwv  yr-silvwegi,  wvhsi  nelv  pvgfanvmolvku  nakuti  wiyafv 
ini  tvh  pamfrsiwagi:  hv  waciganv’  hinv  ugimrmwrli  nihki  Josvki 
wvhsi  pvgfanvmolvku  ki  tasi  tahapwv?  u talvhi  nihi.  40  Waciganv- 
hi nihki  wivkvhotvmoki  nuhgi,  Mvtv  yrmv  ilani,  Pvlapvse  wakv, 
iwvki.  Huwa  jekuniwahfi  inv  Pvlapvse. 

19.  1 Hina  waciganvhi  utvhpanrli  Jesiseli,  chena  u lihfewvn- 
whrli.  2 Macimi  nihki  svmrkvnvki  grwihi  uci  vpganrnrwv  ugimr- 
wi patvghowa,  chena  welagi  inv  u tah  bonvmvwrwrli  ini,  macimi 
sahgipvgi-msqrgi  betanikv  u talvsagwhrwrli ; 3 chena  nihki  u 
bialutvwrwrli  nili,  macimi,  Hai,  Ugimrmwrli  nihki  Josvki!  iwvki; 
macimi  nihki  u pgitawhrwrli  u laciwv.  4 Chena  Brlvde  luhfa 
nuhgi,  macimi,  Wrpvmahku,  gi  biaci  luhfvdolapwv  inv,  wvhsi  gel- 
vwv manvwvhi  wrkutvmaqa  yasi  bur  nelv  mkvmv  weyrgi  mvcilv- 
wewa,  u talvhi  nihi.  5 Jesise  waciganvhi  biaci  luhfa  ini  ugimrwi 
patvghowa  ut  vwotv  grwihi  macimi  ini  sahgipvgi-msqrgi  betani- 
kv. Chena  Brlvde,  Wrpvmahku,  inv  ilani!  u talvhi.  6 Hina  waci- 
ganvhi nihki  ugimrwi  mkvtaukulvyaki  chena  nihki  wiah-simaku- 
fewanvki  iah  nawrwrci  nili,  wivkvhotvmoki,  Hrsitafhuhku,  hrsi- 
tafhuhku!  iwvki.  Pasiqi  gelvwv  mvmahku  inv,  macimi  rsitaf- 
huhku:  xvga  mvtv  ni  mkv  nelv  weyrgi  mvcilvwewa,  u talvhi 
Brlvde.  7 Ud  rpvftvwrwrli  nihki  Josvki,  Ni  bonrpa  kutaladewa, 
macimi  ini  kutaladewa  qelvhi  wi  huci  napwv  inv,  xvga  inv  nili  u 
Qihfvli  Mvnatu  u ta  sdo  weiv.  8 Hina  Brlvde  iah  notvgi  yomv 

iyowa,  vlvlikv  ini  si  wesrlapwv;  9 macimi  nuhgi  in  Pladolivme  si 
becfa,  chena  inv,  Drniwa  uci  gelv?  u talrli  Jesiseli.  Pvyaqv  Jesise 
mvtv  u melrli  rpvfsawa.  10  Waciganvhi  Brlvde,  Hv  mvtv  gi  kvlosi 
gelv  ? hv  mvtv  gi  wrkutv  yasi  bonvmv  wrsikvgi  wvhsi  palhulv  gelv, 
macimi  bonvmv  wrsikvgi  wvhsi  rsitafhulv?  u talrli.  11  Ud  rpvftv- 
wrli  Jesise,  Mvtv  gi  pipahci  bonvmvwi  wrsikvgi,  waciwaphi 
spamagi  uci  melofuivna  ini : waciganv’  hinv  gelv  yasi  pvgfanitv 
u bonv  vlikv  msrwi  mvjesilvwewa.  12  Yona  uwa  yomv  Brlvde  u 
nvtunahv  wvhsi  palwhrci  nili:  pvyaqv  nihki  Josvki  wivkvhotv- 
moki,  Qahqi  gelv  palwhvta  yrmv  ilani,  mvtv  Sesv  wihgrnvli  gelv: 
jrgi  wiyafv  pasiqi  welv  ugimv  ya-sdotv  weiv,  u pipahci  kvlolrli 
Sesvli,  iwvki.  13  Waciganvhi  Brlvde  iah  notvki  yolumv  kvlvwe- 
wanv,  u biaci  luhfvhrli  Jesiseli,  macimi  lamvtvpiwv  ini  tapuwawi 
vhpvbewa-nagi  Ini  Tapvkufanagi  sidota  tvsi,  wakv  lr  Heblo, 
Gapvifv.  14  Huwa  ini  pamfrsiwawa  uci  Nvnvhewa  *vhdawi: 
nvwitu  ini  nakutwvhfana  yrtafvgi.  Macimi,  Wrpvmahku,  k’ 
Ugimrmwv!  u talvhi  nihi  Josvhi.  15  Nihki  waciganvhi,  Vlikv  si 
walahku,  vlikv  si  walahku,  rsitafhuhku ! lvhotvmoki.  Hv  na 
hrsitafwhv  k’  Ugimrmwv?  u talvhi  Brlvde.  Nihki  ugimrwi  mkv- 
taukulvyaki  rpvfsaki,  Mvtv  ni  bonrpa  ugimv  Sesv  pvyaqv.  16 
Hina  uwa  waciganvhi  u tah  pvgfanvmvwvhi  nili  wvhsi  rsitafhofu- 
lici. 

17  Nihki  waciganv’  hu  mvmrwrli  Jesiseli : chena  inv  luhfa, 
pasiqi  ud  rmwadr-weiv  ini  yrsitahfagi,  brlu’  Hini  uhkvnrtapigi 
sidota,  Kvlgofa  ya-sidodagi  lr  Heblo:  18  tvhi  nihki  rsitafwhrwrci 
nili,  chena  weci  nili  kutvkhi  neswi,  hayetv  wvyatvhqa  nakuti,  ma- 
cimi Jesise  ini  alaghi.  19  Chena  Brlvde  vwiga  ini  sinadewa  nah- 
frpi,  macimi  ini  yrsitahfagegi  u tah  bonv  ini.  Chena  ntvlvwigrta, 
JESISE  NRSALAFE  UCI,  NILI  UGIMRMWRLI  NIHKI  JOSV- 
KL  20  Yomv  sinadewa  waciganv’  hu  lrbrtudrnrwv  maci  nihki 
Josvki  uci,  xvga  ini  tvsi  mrlrqv’  hini  udawa  tv  hrsitafhofuci 
Jesise:  chena  ini  Heblo-wvwigrta,  chena  Latina,  chena  Qegi.  21 
Nihki  Josvki  uci  nihki  ugimrw  mkvtaukulvyaki  waciganvhi, 
Tagi  vwigalu,  Nili  ugimrmwrli  nihki  Josvki;  wakv  yasi  inv,  Nelv 
Ugimrmwrli  nihki  Josvki,  iuci,  u talrwrli  Brlvdeli.  22  Hrpvfsa 
Brlvde,  Mviahci  Ivwigaiv,  ni  mahtvwiga. 

23  Nihki  svmrkvnvki  waciganvhi,  iah  mahci  rsitafwhrwrci 
Jesiseli,  u mvmanrwv  inv  u betanikvnv  macimi  u nyawalanv  Iv- 
tanrnrwv,  jrgi  nakuti  svmrkvnv  mrlaghi;  macimi  ini  goti  nah- 
frpi : huwa  ini  goti  mvtv  vhdawi  tvh  tvqiqrdagi,  vpgani-mutv 
sdota  spamagi  uci  srpwi  mafhega.  24  Nihki  waciganvhi,  Tagi  ini 
lalginrdrku,  wakv  ini  gisginikvni-tvlwrtidrku,  wv  hu  welrmitv 
ini,  ideki:  wvhsi  manvwv’  hini  tapilo  awigrdagi  uqrufagi,  ya- 
yoyrgi, 

Nihki  u pvhfanrnrwv  ni  betanikvnv  alagenv  nihki, 

Macimi  ni  ta  Ivsawa  gisginikvni-tvlwrdeki  nihki. 

25  Nihki  svmrkvnvki  waciganvhi  svpkvhi  yolumv  wiahi  silvweki. 
Wakv  ntvsi  bami  nepvwiwrci  mrlrqv’  hini  ud  rsitahfagemi  Jesise 

u gali,  chena  u gali  u janinrwilici,  Male  nili  wewvli  Glopvse,  ehena 
Male  Magitalenv.  26  Waciganv’  hina  Jesise  iah  nawrci  u gali, 
macimi  nili  kvgahgimrfvli  bami  grpvwilici  ya-vhqalamrci,  Iqawv, 
wrpvmi,  gi  qihfv!  u talrli  u gali.  27  Huwa  nili  kvgahgimrfvli, 
Wrpvmi,  gi  giv ! u talrli.  Macimi  ina  yrtafvgi  uci  inv  kvgahgimrfv 
nahvlwrkv  ya-drci  u ta  siwalrli  nili. 

28  Hvhkuwihi  yomv  Jesise,  wrkutvmwv  yasi  jrivhki  wiahi 
uwa  macdodaki,  wvhsi  manvwv’  hini  tapilo  awigrdagi  mahci 
ludodagi,  Ni  kvhkvlrmu  iwv.  29  Nitvsi  lamvtvpiwv  bonvhfo- 
wvkuqv  uqikvmi  psgibrpu : waciganvhi  nihki  sgibwrwigi  u tah 
bonrwrli  gicikvmiwi-vtuwvli  uqikvmi  ini  psgibrpu,  macimi  u doni- 
wilici  u tah  biatvthvmvwrwrli  nili.  30  Hina  Jesise  waciganvhi  iah 
mahci  utafici  ini  psgibrpu,  Hini  macfadota,  iwv  inv:  chena  wrgi- 
ci-qaskv,  macimi  inv  u pvgfanrli  u cvjrlvhqvli. 

31  Nihki  Josvki  waciganvhi,  xvga  vhdawi  ini  Nvnvhewa, 
wvhsi  bur  nihi  weyrnvhi  vpilici  ini  rsitahfagegi  ini  tv  hvlwrkvh- 
siwigi  (xvga  ini  grsagigi  ina  vlwrkvhsiwawa  sbalamaqvtwi  grsa- 
gigi) , u kucimrwrli  Brlvdeli  wvhsi  manvwvhi  pusqigrdhofulici, 
macimi  wvhsi  manvwv’  hrmwalaci.  32  Nihki  svmrkvnvki  waciga- 
nvhi biaki,  macimi  u pusqigrdwhrwrli  nili  wasgi,  chena  nili  kutv- 
kvli  wa-weci  rsitafhofo-makuci  inv:  33  pvyaqv  ina  nihki  Jesiseli  si 
biaki,  macimi  u namanrwv  yasi  inv  naiahkv  napagi,  mvtv  nihki  u 
pusqigrdwhrwrli  nili:  34  wakv  nakuti  nihki  svmrkvnvki  u jepv- 
dwhrli  cifhikv  u sahgiwilici,  macimi  walanv  ntvsi  biaci  luhfah- 
tvnwi  msqi  chena  napi.  35  Chena  inv  mviahci  namakv  naiahkv  u 
pvh-nema  dabwawa,  chena  dabwawanwi  u dabwawa:  chena  inv  u 
wrkutv  dabwawanwi  ya-iuci,  wvhsi  manvwvhi  gelvwv  nahfrpi 
dapwahsayaqa.  36  Xvga  yolumv  wiahi  biamikvtu,  wvhsi  ini  tapilo 
awigrdagi  manvwvhi  uqrufadodagi,  Ukvnami  inv  mvtv  wah  pusg- 
hota.  37  Chena  nuhgi  kutvgi  tapilo  awigrdagi,  Nihki  wah  wrpv- 
mrwrli  nili  ja-jepvdwhrwrci  nihki,  iyoiv. 

38  Chena  vhkuwihi  yolumv  wiahi  Jose  Rlimafia  uci,  nvkvia  u 
kvgahgimrfvli  Jesise,  pvyaqv  gemi  xvga  nihki  Josvki  si  kufadewa, 
u kucimrli  Brlvdeli  wvhsi  manvwv’  hrmwalrci  nili  u weyrnvli 
Jesise:  macimi  Brlvde  u melrli  nili  welrni-siwawa.  Waciganv’ 
hinv  biawv,  macimi  ud  rmwalrli  inv  u weyrnvli.  39  Chena  ntvsi 
biawv  nahfrpi  Nakvdemvse,  inv  ina  wasgi  ba-bialutvwrtv  nili 
tapahgi,  u biatu  wawrwiyrkvcfagi  mr  chena  vlose,  nvwitu  tabawa 
pvuni.  40  U mvmrwrli  nili  u weyrnvli  Jesise,  brsi  ini  udr  silvwe- 
wa-nwv  nihki  Josvki  wvhsi  lakuniwawrci.  41  Huwa  ini  tv  hinv 
rsitafhofuci  tvsi  vhdawi  mamagincikv;  macimi  ini  mamagincikv- 
nagi  mvivgi  nabowrlvqi  tvh  bur  Irqv  gawvgi  ilani  saximofuci.  42 
Ntvsi  ina  uwa  xvga  ini  u Nvnvhewanwv  nihki  Josvki  (dawv’  hini 
nabowrlvqi  mrlrqvhi  vhdawi)  nihki  u saximrwrli  Jesiseli. 


20.  1 Huwa  ina  wasgi  grsagigi  ini  balaku  tvh  mvnadowi-gesagi- 
gi,  biawv  Male  Magitalenv  ini  nabowrlvkugi  qalvh-whrpvgi, 

iahaia’  hini  gawvgi  papagijrgi,  macimi  u nawrli  nili  sekunvli  ini 
nabowrlvkugi  uci  pvivgilv  lvtanofoli.  2 Mamaqi  wacigav’  hinv, 
chena  Svimvn’  Betvli  si  biawv,  macimi  nili  kutvkvli  kvgahgimrfvli 
Jesise  ya-vhqalamrci,  macimi,  Naiahkv  nihki  ini  nabowrlvkugi 
uci  luhfvhrwrli  nili  Dabalamiwalici,  macimi  mvtv  niwrkutv  tvh 
saximrwrci  naiahkv  nili,  u talvhi  nihi.  3 Waciganvhi  Betv  nha- 
wv,  chena  inv  kutvkv  kvgahgimrfv,  macimi  nihki  ini  nabowrlvqi 
wvyaci  haki.  4 Chena  neswi  pidoki  nihki : macimi  inv  kutvkv 
kvgahgimrfv  u nvwvfwrli  Betvli,  chena  nhihtv  ini  nabowrlvqi  si 
biawv;  chena  mrsi  wrgi  macimi  betiga  Irpi,  inv  u namanv  nili 
wrpi  mudrwvli  sagfanu ; pvyaqv  mvtv  inv  becfa.  6 Svimvn’  Betv 
waciganvhi  nahfrpi  biawv,  u biaci  nakvlrli  nili,  macimi  inv  ini  si 
becfa  nabowrlvqi;  chena  u ta  lrpvdrnv  nili  wrpi  mudrwvli  sagfa- 
nu, 7 macimi  ini  pfewanahi,  ya-vhdagi  inv  welagi,  mvtv  gilagi- 
fanwi  nili  wrpi  mudrwvli,  wakv  tatapajanota  tabrna  tvsi.  8 
Hina  uwa  waciganv’  hinv  kutvkv  kvgahgimrfv  nahfrpi  becfa,  ba- 
birtv  nhihtv  ini  nabowrlvkugi,  chena  inv  naga,  macimi  dapwahsa. 
9 Xvga  yasi  gawvgi  nihki  mvtv  wrkutvmuwrci  ini  tapilo  awigrda- 
gi,  wvhsi  qelv’  hinv  nili  napalici  uci  unsgrci.  10  Waciganvhi  nih- 
ki kvgahgimrfvki  nuhgi  wapfaki  nahvlwrkv  ya-drwrci  haki. 

11  Wakv  Male  bami  grpvwici  frgici  ini  nabowrlvqi,  wihfvqa: 
waciganv’  hinv,  yasi  wihfvqaci,  wrgi  chena  ini  betiga  nabowrlvqi 
Irpi ; 12  macimi  u talrpvmvhi  neswi  ancvlihi  bamvh-gapilici,  naku- 
ti  welagi,  chena  nakuti  ufitagi  tv  hinv  saximofuci  u weyrnvli 
Jesise.  13  Chena,  Iqawv,  gociwa  gelv  gi  wihfvqa?  u talrwrli  nih- 
ki. Xvga  nihki  naiahkv  ud  rmwalrwrli  ni  Dabalamiwamvli,  ma- 
cimi mvtv  ni  wrkutv  tvh  mahci  saximrwrci  nihki,  u talvhi  inv. 
14  Hvlvini  iah  si  mahtuwaci  inv,  udrnrgi  si  kugewv,  macimi  u 
talrpvmrli  Jesiseli  bami  grpvwilici,  chena  mvtv  u wrkutv  yasi  ini 
Jesise-wilici.  15  Iqawv,  gociwa  gelv  gi  wihfvqa?  nafvwa  gi  nvtun- 
awhv?  u talrli  Jesise.  Hinv,  tuga  mamagincigrfv  u talalamrli  nili, 
Yalaniwivni,  qahqi  gelv  mahci  yoci  uci  rmwalatv  inv,  wetvmvwilu 
tvh  mahci  saximvci,  macimi  na  hrmwalv  inv,  u talrli  nili.  16 
Male,  u talrli  Jesise.  Hinv  kugewv,  macimi,  Lapunrye,  u talrli  inv 
Heblogi;  Ga-gahgimiwa  wv  hiugi  ini.  17  Tagi  pahsanilu;  xvga 
nelv  mvtv  gawvgi  inv  Ufimv  ni  ta  kuqicfa:  wakv  ni  janinrki  hrlu, 
macimi,  Nelv  n’  Uhfv  ni  ta  kuqicfa  macimi  gelvwv  k’  Uhfwv,  che- 
na nelv  ni  Mvnadomv  macimi  gelvwv  ki  Mvnadomwv,  hisi  nihki, 
utalrli  Jesise.  18  Biawv  Male  Magitalenv  macimi  u wetvmvwvhi 
nihi  kvgahgimrfhi,  Ni  mahci  nawv  inv  Dabalamiwatv ; macimi 
yasi  mahci  nili  ilrci  inv  yolumv  wiahi. 

19  Hina  waciganv’  hini  ulrqefi,  ina  grsagigi,  ini  wasgi  gesagi 
ini  balaku  manadowi-gesagigi,  macimi  ina  nili  sqrdawvli  gibhota 
tv  hvpiwrci  nihki  kvgahgimrfvki,  xvga  nihki  Josvki  uci  kufadewa, 
Jesise  biawv  chena  ini  alaghi  nepvwi,  macimi,  Grmrnelafewa 
udwafiku,  u talvhi  nihi.  20  Chena  inv  iah  mahtuwaci  yomv,  u 
wrpvtalvhi  nihi  u laciwvli  chena  ini  u sahgi.  Waciganv’  huwasi- 
labwrki  nihki  kvgahgimrfvki,  iah  nawrwrci  nili  Dabalamiwalici. 

21  Waciganvhi  nuhgi  Jesise,  Grmrnelafewa  udwafiku  gelvwv: 
yasi  inv  Ufimv  mahci  wrwenaskvwici,  datapilvhi  yone  gelvwv  gi 
tasi  wrwenasgolapwv,  u talvhi.  22  Chena  inv  iah  mahtuwaci  yomv, 
u tah  lahfahtvwvhi  nihi,  macimi,  Utafiku  gelvwv  inv  Ufapi  Ucv- 
jrlvhqv:  23  goqa-nafvki-grci  u mvjesilvwewanwv  ki  pvgfa-ladrnr- 
wv,  nili  pvgfa-latvmrqeki  nihki;  goqa-nafvki-grci  u mvjesilvwe- 
wanwv ki  foginrnrwv,  foginota  nili,  u talvhi. 

24  Pvyaqv  Drmuse,  nakuti  nihki  matvhfwi-gita-neswi,  Titi- 
mvs  yrlofu,  mvtv  weci  nihi  ina  Jesise  biawv.  25  Nihki  kvgahgim- 
rfvki  waciganvhi,  Ni  mahci  nawrpa  inv  Dabalamiwatv,  u talrwrli 
nili.  Pvyaqv  inv,  Waciwaphi  nah  nama  ini  u laciwvli  tvsi  ya- 
sfrwrci  nihki  fvghikvnvki,  chena  ni  lacv  ini  ya-sfrwrci  nihki 
fvgniKvnvki  si  bonvga,  macimi  ni  laci  u sahgigi  si  bonvmv,  mvtv 
ni  tvh  dapwahsa,  u talvhi  inv. 

26  Chena  nfwrsig-fuku  si  vhkuwihi  u kvgahgimrfhi  nuhgi 
vpihi  betiga,  macimi  Drmuse  weci  nihi.  Biawv  Jesise,  nili 
sqrdawvli  nvkvia  gibhota,  chena  ini  alaghi  nepvwi,  macimi, 
Grmrnelafewa  udwafiku  gelvwv,  iwv.  27  Hina  uwa  inv,  Utvhfv- 
lvtani  gi  lacv,  macimi  namplu  ni  laciwvli ; chena  utvhfv  Ivtanvnu 
gi  laci,  macimi  ini  ni  sahgigi  si  benhvnu:  macmi  tagi  rnwahsa- 
wilu,  wakv  dapwahsawilu,  u talrii  Drmuseli.  28  Drmuse  rpvfsa 
macimi,  Ni  Dabalamiwamv  chena  ni  Mvnadomv,  u talrii  inv.  29 
Xvga  gi  mahci  nawi  gelv  ivaci  mahci  dapwahsaivni : gisrdalama- 
kufeki  nihki  ba-bur  mahci  nagacki,  macimi  melowi  mahci  dapwah- 
saki  nihki,  u talrii  Jesise. 

30  Maci  kutvkvli  giginolowanv  silvwi  Jesise  waciganv’  hini 
yalvhfvmewrci  nihki  kvgahgimrfvki,  buryr  yomv  awigrdagegi 
tvlvwigaki : 31  wakv  yolumv  vwigapi,  wvhsi  gelvwv  manvwvhi 
dapwahsayaqa  yasi  Jesise  inv  Klvisde-wici,  nili  u Qihfvli  Mvnatu; 
macimi  wvhsi  dapwahsawiyaqa  manvwvhi  gelvwv  bonvmaqa 
lanvwawewa  u wefowa-nagi. 


21.  1 Hvhkuwihi  ina  yolumv  wiahi  Jesise  nuhgi  u tapinvukufatv- 
wvhi  weiv  nihi  kvgahgimrfhi  mrlrqv’  hini  Drpilivsiwi  msi-napi ; 
macimi  vlv-yomv  yasi  tapinvukufadoci  weiv.  2 Nitvsi  mrwvdwr- 
beki  Svimvn’  Betv,  chena  Drmuse,  Titimvs’  yrlofu,  chena  Nafani- 
vle,  Ganv  uci  Galalewi-drmqa,  chena  nihi  u qifhi  Sapade,  chena 
neswi  kutvkhi  u kvgahgimrfhi.  3 Svimvn’  Betv,  Nih  pvh-nvmafga, 
u talvhi  nihi.  Nahfrpi  ki  wedamalapa,  u talrwrli  nihki.  Nhaki 
nihki,  macimi  ini  ulvgalagi  lkvmoki ; chena  ina  tapahgi  mvtv 
wiahi  u pathvdonrwv.  4 Pvyaqv  uwa  ini  qalvhwhrpvgi,  Jesise 
nepvwi  ini  sqrbiagi : gawvgi  mvtv  nihki  kvgahgimrfvki  u wrku- 
drnrwv  ini  yasi  Jesise-wilici  nili.  5 Waciganvhi  Jesise,  Vpaluh- 
fati,  hv  mvtv  wiahi  ki  bonrnrwv  wvh  mecigi?  u talvhi  nihi.  Nihki 
ud  rpvtvwrwrli,  Mvtv.  6 Chena  inv,  Hini  mvyrwi  wvyatvhqa  ini 
ulvgasi  ipvgitvmuku  ini  hrqvsqhrkv,  macimi  ga  mkvhfupwv,  u 
talvhi  nihi.  Waciganvhi  nihki  ut  ipvgidrnrwv,  macimi  uwa  rlwi 

ilafeki  nihki  wvhsi  utvhpanv-muwrci  ini  xvga  ini  u msalowanwv 
nihki  nvmahfvki.  7 Hinv  kvgahgimrfv  waciganvhi,  yavhqalamrci 
Jesise,  Dabalamiwatv  inv,  u talrli  Betvli.  Svimvn’  Betv  waciganv- 
hi iah  nodrgaci  ini  yasi  inv  Dabalamiwa-wici,  gitvpifu  u godemi 
(xvga  inv  svhsrgitwi),  macimi  ini  msi-napigi  ut  ipvgidr  weiv.  8 
Wakv  nihki  kutvkvki  kvgahgimrfvki  ini  cvgi  ulvgafagi  biaki 
(xvga  nihki  mvtv  paluwi  ini  vsisgi  uci,  wakv  nvwitu  nesana  taba- 
wa  giupit  Irqv) , susqrfeki  ini  hrqvsqhrkv  uqihsinuhi  nvmafhi..  9 
Hina  waciganvhi  nihki  ia  hvqvhsinuwrci  ini  usgi-drmqa,  u nama- 
nrwv  skuta  mkvdawvlu  ntvsi,  macimi  nvmahfv  saxinwv  usgici 
ntvsi,  chena  tvkuwhv.  10  Bialahku  inv  nvmahfv  mviahci  uwa 
pathvnaqa,  u talvhi  Jesise.  11  Svimvn’  Betv  waciganvhi  spamagi 
hawv.  chena  vsisgegi  u ta  hvqvhfatu  ini  hrqvsqhrkv,  uqihsinoki 
mvgi  nvmahfvki,  tabawa  gita  nyrlvnwr-pitvgi  gita  nfwi:  macimi 
jrivhki  waghi  vbeki  yone  si  maci,  ini  hrqvsqhrkv  mvtv  lalgahkv. 
12  Birku  macimi  puskunvmuku  k’  ucigawanwv,  u talvhi  Jesise. 
Macimi  mvtv  nakuti  dapitaha  nihki  kvgahgimrfvki  wvhsi,  Nafv- 
wa  gelv?  si  nvtuhtvwrci  nili,  wrkutvmoki  ini  yasi  Dabalamwawi- 
lici  nili.  13  Jesise  biawv,  macimi  u tah  mvma  ini  tvkuwhv,  chena 
u tah  melvhi  nihi,  macimi  nahfrpi  nili  nvmahfvli.  14  Yomv  uwa 
ini  mvwi-nfana  yasi  Jesiseli  tapinvukufadofuwrci  nihki  kvgahgi- 
mrfvki, vhkuwihi  yasi  inv  nili  napalici  uci  unsgrnofuci. 

15  Yone  ina  nihki  iah  mahci  puskunvmuwrci  ucigawanwv, 
Svimvne,  u qihfvli  Jrne,  hv  vlikv  git  vhqalami  notv  yolumv?  u 
talrli  Svimvn’  Betvli  Jesise.  Hinv,  Hvnkv,  Dabalamiwatv;  gi 
wrkutv  gelv  yasi  vhqalamalv,  u talrli.  Hvhsvmi  ni  pvlvsrni  mage- 
fvki,  u talrli  inv.  16  Nuhgi  inv  mvwi-nesana,  Svimvne,  u qihfvli 
Jrne,  hv  git  vhqalami?  u talrli.  Hinv,  Hvnkv,  Dabalamiwatv;  gi 
wrkutv  gelv  yasi  vhqalamalv,  u talrli.  Gcitvwalami  ni  magefvki, 
u talrli  inv.  17  Hinv  ini  mvwi-nfana,  Svimvne,  u qihfvli  Jrne,  hv 
git  vhqalami?  u talrli.  Betv  vhqitaha  xvga  inv  ini  mvwi-nfana, 
Hv  git  vhqalami?  u talrli  nili.  Macimi  inv,  Dabalamiwatv,  gi 
wrkutv  gelv  jrivhki  wiahi;  gi  wrkutv  yasi  vhqalamalv,  u talrli. 
Hvhsvmi  ni  magefvki,  u talrli  Jesise.  18  Tapilo,  tapilo,  gi  tala 
nelv,  Hina  iah  mvyrnafivni  gelv,  gi  g'r-gitvpido  geiv,  macimi  lrqv 
gi  tasi  brmfa  yasi  tahaivni  gelv:  pvyaqv  ina  pvsidofiwivna,  mr 
gah  si  jegingala  gi  laciwvli,  macimi  kutvkv  ga  gitvpilaqv,  macimi 
lrqv  gah  si  walaqv  buryr  gelv  si  tahaivni.  19  Huwa  yomv  inv 
kvlvwi,  giginodrcimu  wv  higi  iqinvmowa  wih  wvhfrci-makufihrci 
Mvnadoli.  Macimi  ina  inv  iah  mahci  kvivwici  yomv,  Nakvsilu,  u 
talrli  nili.  20  Betv,  mrsi  kulapi,  u nawrli  nili  kvgahgimrfvli  ya- 
vhqalamrci Jesise  nakvsiwali;  nileni  nahfrpi  vttvwvssi  vpvcsinoli 
u pvlagi  ini  tvh  svbrwigi,  macimi,  Dabalamiwatv,  nafvwa  inv  wvh 
masdrhahkv?  hiuli.  21  Betv  waciganv’  hu  nawrli  nili,  macimi, 
Dabalamiwatv,  chena  nahiwa  yrmv  ilani  wah  silvwi?  u talrli 
Jesiseli.  22  Qahqi  nelv  si  tahaiv  wvhsi  inv  nvkvhsigi  brluhi  biriv, 
nahiwa  ini  gelv  si?  nakvslu  gelv,  u talrli  Jesise.  23  Yomv  iyowa 
waciganvhi  wapfaiv  alagenv  nihki  ujaninrnvki,  wvhsi  inv  kvgah- 

gimrfv  tagi  napagi:  waghi  Jesise  mvtv  u talrli  nili  wvhsi  tag! 
napalici;  wakv,  Qahqi  nelv  si  tahaiv  wvhsi  inv  nvkvhsigi  brluhi 
biriv,  nahiwa  ini  gelv  si  ? u talrli. 

24  Yrmv  inv  kvgahgimrfv  ba-pvh-nemakv  yolumv  wiahi  si 
dabwawa,  macimi  vwiga  yolumv  wiahi : chena  ki  wrkudrpa  yasi 
u dabwawa  dabwawanigi. 

25  Chena  vhdawv  nahfrpi  maci  kutvkvli  wiahi  Jesise  ya- 
silvweci,  nileni  qahqi  wi  hvwigapi  jrgi  nakuti,  tuga  ni  tasi  taha 
weginrqi  ini  yalakuqvh-kvmigigi  mvtv  ivh  kvtvwi  dapfanu  nili 
awigrdawvli  wv  hvwigaki. 

[END] 


THE  SHAWNEE  ALPHABET 

The  Shawnee  Indian  Alphabet  is  the  same  as  the  English,  containing  all 
the  letters  of  the  Alphabet,  excepting  the  letter  Z;  and  the  names  of  the 
letters  are  the  same  as  in  the  English,  excepting  the  letters  C,  F,  G,  I,  Q,  R, 
V and  Y which  are  as  follows: 

The  name  of  letter  C is  chi,  (as  chi  in  English  word  chin). 

The  name  of  letter  F is  they,  ( as  in  English  word  they). 

The  name  of  letter  G is  ge,  (hard,  as  in  English  word  give). 

The  name  of  letter  I is  hi,  (as  hi  in  English  word  hip). 

The  name  of  letter  Q is  kwe,  (as  qui  in  English  word  quick). 

The  name  of  letter  R is  aw,  (as  aw  in  English  word  law). 

The  name  of  letter  V is  ah,  (as  u in  English  word  luck). 

The  name  of  letter  Y is  yea,  (as  in  English  word  yea). 

Each  of  all  the  letters  of  the  Alphabet  has  but  one  sound,  including  the 
consonants  which  are  all  sounded  the  same  as  English. 

THE  VOWELS 

The  vowels  only  has  each  two  length  of  the  same  sound  which  are  a,  e,  i, 
o,  r,  u and  v;  and  are  divided  into  long  and  short  vowels,  representing  the 
long  and  short  length  of  the  same  sound.  The  long  vowels  are  a,  e,  o and  r; 
and  the  short  are  a,  i,  u and  v.  The  letter  a is  the  only  one  found  in  both 
long  and  short  vowels. 

THE  SOUNDS  OF  THE  LETTERS 

A is  sounded  as  a in  English  word  hay  or  bay. 

B is  sounded  same  as  in  English,  and  is  always  followed  by  long  vowels, 
thus:  ba,  be,  bo,  br  and  in  diphthongs  as  bho,  bhr,  bia,  bir,  bur,  bwa,  bwe, 
bwr  and  so  forth. 

C is  sounded  as  chi  in  English  word  chin  and  is  always  followed  by  short 
vowels. 

D is  sounded  same  as  in  English,  and  is  always  followed  by  long  vowels 
in  every  respect  as  that  of  letter  B. 

E is  sounded  as  ee  in  English  word  bee  or  deed. 

F is  sounded  as  th  in  English  word  the  or  thee.  (The  Shawnee  language 
has  no  sound  as  that  represented  by  F in  the  English). 

G is  sounded  as  g in  English  word  give  (always  hard),  and  is  followed 
by  all  vowels,  excepting  u and  v. 

H is  sounded  same  as  in  English,  but  is  often  silent  representing  a short 
silence  of  a mere  aspirate  pause  when  followed  by  a consonant  which  seem 
to  cut  short  the  vowel  that  precedes  it.  This  is  important.  For  instance, 
take  the  Shawnee  word  maci  which  means  many;  and  put  letter  h between 
the  vowel  a and  the  consonant  c,  dividing  the  two  syllables  by  this  short 
pause,  you  have  mahci  which  means  have  been. 

1 is  sounded  as  i in  English  word  chin  or  pin;  and  is  used  in  place  of  y 
with  short  vowels,  thus:  ia,  iu,  iv  and  with  dipthongs  iah,  iuh,  ivh  and  so 
forth. 

J is  sounded  as  j in  English  word  just  or  justice;  and  is  always  followed 
by  long  vowels,  thus:  ja,  je,  jo,  jr  and  in  every  respect  as  that  of  letters  B 
and  D. 

K is  sounded  as  k in  English  word  kind;  and  is  always  followed  by  the 
short  vowels  i,  u and  v.  The  syllable  ki  in  most  Shawnee  words  occurring  at 
the  end  of  a word  is  a sign  of  a plural  as  s in  English. 

L,  M and  N are  sounded  same  as  in  English. 

O is  sounded  as  o in  English  word  mole  or  note. 

P is  sounded  same  as  in  English,  and  is  always  followed  by  short  vowels, 
thus:  pa,  pi,  pu,  pv;  and  pwa,  pwi,  pwv  and  so  forth. 

Q is  sounded  as  qu  in  English  word  quick  or  quake. 

R is  sounded  as  aw  in  English  word  law  or  paw. 

S is  sounded  same  as  in  English. 

T is  sounded  same  as  in  English,  and  is  always  followed  by  short  vowels 
in  every  respect  as  that  of  P. 

U is  sounded  as  oo  in  English  word  book  or  took. 

Y is  sounded  as  u in  English  word  tuck  or  luck. 

W and  X are  sounded  same  as  in  English. 

Y is  sounded  same  as  in  English,  and  is  always  followed  by  long  vowels 
in  every  respect  as  that  of  B.  D and  J. 

